
12345678910111213141516171819202122232425262728
   
      
         1
1 Abraham thlâk, David thlâk, Jisu Krist thlâktu tla anna thlâk zia thâwngthâng chu:
         2 Abraham fa chu Isak asi, Isak fa chu Jakob, Jakob fa chu Juda leh a unau tla, Juda
         nih Tamar hen Perez Hezron, Hezron fa chu Ram, Ram fa chu Aminadab, Aminadab fa chu
         Nason, Nason fa chu Salmon, Salmon nih Rahab hen Boaz an ring, Boaz nih Ruth hen Obed
         an ring, Obed fa chu Jese, Jese fa chu lalchem David.
         6 David nih Uria nupi hen Solomon an ring le, Solomon fa chu Rehoboam, Rehoboam fa
         chu Abizah, Abizah fa chu Asa, Asa fa chu Jehosaphat, Jehosaphat fa chu Jehoram, Jehoram
         fa chu Uziah, Uziah fa chu Jotham, Jotham fa chu Ahaz, Ahaz fa chu Hezekiah, Hezekiah
         fa chu Manaseh, Manaseh fa chu Amon, Amon fa chu Josiah, Babulon leiah sal ah an kalpi
         na liau khan Josiah fa chu Jehoiakin leh a unau tla.
         12 Chun, Babulon leiah sal ah an kalpi na nûnah Jehoiakin fa chu Sialtiel, Sialtiel
         fa chu Zerubabel, Zerubabel fa chu Abiud, Abiud fa chu Eliakim, Eliakim fa chu Azor,
         Azor fa chu Zadok, Zadok fa chu Akim, Akim fa chu Eliud, Eliud fa chu Eleazar, Eleazar
         fa chu Mathan, Mathan fa chu Jakob, Jakob fa chu Josef, Mari pasal chu chu Mari lakah
         chun Jisu, Mesia an ti mi hi a hawng suak rawh.
         17 Chuvachun, san zawzawng chu Abraham thawk hen David tiang hen san leili asi; David
         thawk hen Babulon leiah sal ah an kalpi na tiang hen san leili asi le, Babulon leiah
         sal ah an kalpi na mi thawk hen Mesia tiang hen san leili asi.
         18 Chun, Jisu, Mesia a hawng suak zia chu hi hâwi asi: A nu Mari chu Josef hen anna
         halh liauah, anna tawng lânah, Thlarau Thenhlimh nih a râitir ti a hawng theih rawh.
         19 Chun, a pasal Josef chu mi rep tak asi le, tlâng zanhtir a duh lo le, a thup hen
         bângtâk a tum.
         20 Sikhawmsele, chubang thu chu a dawn liauah, ngâinik, a mang ah Lalpa vânmifial a
         sinah â langh le, "Josef, nang David fapa, na nupi Mari chu umpi ding ṭih lah; a nau
         pâwi chu Thlarau Thenhlimh lakah mi asi.
         21 Fapa a ring lai le, a min ah Jisu na sak lai; anih nih chun a mi tla an thilsual
         ti lakah mi ruang a suah na awt ruangah," a ti.
         22 Chun, Lalpa nih khuavâng kâ ah, "Ngâinik, nungâk thenhlimh chu a râi lai le, fapa
         a ring lai le, a min ah Immanuel an sak lai," ti hen a sim mi kha a hawng tlung khonâk
         ding hen, chubang chu a hawng um asi. (Immanuel chu, "Kan sinah Pathian a um," tinâk
         asi.)
         24 Chun, Josef chu a it mi a thawk le, Lalpa vânmifial nih a sinah thu a pêk hâwi hen
         chun a ti le, a nupi chu a umpi rawh.
         25 Sikhawmsele, fapa a ring lân lo chu anna tawng lo. Chun Josef nih a min ah Jisu a
         sak rawh.

1 Chun, lalchem Herod a lal liauah Judai ram ah Bethlehem ah Jisu a hawng suak liauah,
         ngâinik, khawsak lei thawk hen mifing tla Jerusalem khua ah an hawng kal le, "Kha
         zeiah Juda tla lalchem a hawng suak mi chu?
         2 Khawsak leiah a ârfi kan muh le, amah mâimûk ding hen kan hawng kal asi," an ti.
         3 Chun, lalchem Herod nih chun chu chu a theih kâ hen a lawksawng rawh. Jerusalem mi
         zawzawng khawm an lawksawng bâk.
         4 Chun, bâwlpu lal tla leh Dân sîntirtu tla zawzawng chu a pumh na le, Mesia suaknâk
         ding chu a deih na.
         5 Chun, annih nih chun a sinah, "Judai ram ah, Bethlehem ah, hi hâwi hen khuavâng nih
         a rîn mi kha,
         6 ’Nang, Bethlehem, Juda ram ah mi, Juda khuapi lakah na mêchem rîlmâl lo! Na sung
         thawk hen lâirêltu a hawng suak awt ruangah, ka mi Israel tla vêngtu ding chu, ti
         hi,’ " an ti.
         7 Chu nûnah chun Herod nih a thup hen mifing tla chu a kawh na le, fiang tak hen ârfi
         langh liau chu a deih na.
         8 Chun, annih chu Bethlehem ah a kaltir na le, "Kal ule, nautê thu chu fiang tak hen
         deih u; chun kei khawm nih amah chu mâi ka hawng mûk khonâk ding hen nan muh kâ hen
         hawng ka simh u," a ti.
         9 Chun, lalchem thu chu an theih le, an kal rawh; chun, ngâinik, khawsak leiah ârfi
         an muh mi kha nautê umnâk tlûn zâwn ah tlung hen a dîr lân lo chu an mâi leiah a kal
         vima. Chun, ârfi chu an muh rawh chun thungâi anna lâwm.
         11 Chun, in sungah an va lût le, a nu Mari sinah nautê chu an muh le, an bawk le, mâi
         an mûk; chun, an robâwm tla an awng le, a sinah chun lâwmman ngûn tla, bawraw tla
         leh murrah tla an pêk.
         12 Chun, Herod sinah kîr nawlh lo ding hen an mang ah Pathian simh hen an um ruangah
         anmah khua leiah lam dang hen an tlung rawh.
         13 Chun, an tlung nûnah, ngâinik, Lalpa vânmifial chu Josef sinah a mang leiah â langh
         le, "Thawk le, nautê leh a nu put na le, Aigupta ram ah tek rawh, ka nan simh nawlh
         lân lo chu chunah chun um kumza; Herod nih nautê veih ding hen a hâwl awt asi," a
         ti.
         14 Chun, Josef chu a thawk le, mûi leh zân ah nautê leh a nu chu a put na le, Aigupta
         ram ah a kal;
         15 chun, Herod thih lânlo chu chunah chun a um kumza; Lalpa khuavâng kâ ah, "Ka fapa
         chu Aigupta ram ah mi ka kawh," ti hen a sim mi kha a hawng tlung khonâk ding hen.
         16 Chu liau chun Herod nih mifing tla nih an perpet asi ti a theih kâ hen a thinthawk,
         mi a fial le, a tik fiang tak hen mifing tla a deih na hâwi khan, Bethlehem leh a
         kiangkam zawzawng ah mipa ngâksia kum nih rî hen a tanglei mi chu an ektê hen a thah
         hep na.
         17 Chun, khuavâng Jeremia nih,
         18 "Ram khua ah hâu an theih, ṭap tla, mithi ngâi hen rûm leh âi tla, Rakel nih chun
         a fa tla a ṭapnawh na le, an umlo rawh ruangah lungngamh kho asi lo," ti hen a sim
         mi kha a dik asi.
         19 Sikhawmsele, Herod chu a thi nûnah, ngâinik, Lalpa vânmifial Aigupta ram ah chun
         Josef sinah a mang ah â langh le,
         20 "Thawk le, nautê leh a nu put na le, Israel ram ah kal rawh; nautê thah tumtu tla
         kha an thi rawh," a ti.
         21 Chun, a thawk le, nautê leh a nu chu a put na le, Israel ram ah a lût rawh.
         22 Sikhawmsele, Arkelaus a pa Herod ruangrûl ah Judai ram ah a lal ti a theih rawh chun
         chunah va kal a ṭih; chun a mang leiah simh hen a um ruangah Galili leiah a kal ving
         le, khua pakhat Nazaret an ti mi ah chun a va um rawh.
         23 "Anih chu ’Nazaret mi’ an ti lai," ti hen khuavâng tla kâ ah a sim mi kha a hawng
         tlung khonâk ding hen.

1 Chun chu liau chu Baptistu Johan nih chun,
         2 "Rim u, Vân Ram chu a nâi rawh," ti hen, Judai ramkaro ah thusim hen a hawng kal.
         3 Amah chu asi khuavâng Isai nih, "Ramkaro ah mi âu hâu nih chun, ’Lalpa lampi sial
         ule, a lam tla dingtir u!’ " ti hen, a sim mi kha.
         4 Chun, Johan nih chun sangâwngsâu mul puan â aih le, a tâi chu savun tâisâwm hen â
         sâwm le, a buh chu khâubawk leh ram khuaitizû asi.
         5 Chu liau chun Jerusalem mi tla, Judai ram ah mi zawzawng tla leh Jordan Va dung kiangkam
         mi tla an suak le, amah sinah an kal le,
         6 an sual tla thutluang vâwr hen Jordan Va ah chun amah sinah baptis an si rawh.
         7 Sikhawmsele, Farisai tla leh Sadukai tla tamtak baptis ding hen an hawng kal mi a
         muh kâ hen an sinah, "Rûl thlâk tla, thinrunhnâk hawng tlung ding mi hi tektâk ding
         hen âu nih an simh na?
         8 Nan rim rawh ti zauhtir ding hen thilti hen langhtir u.
         9 ’Abraham hawng kan thlâktu asi lo mazei?’ ti hen a sung-û tir lah u; Pathian nih
         hi bang lung tla hi Abraham thlâk tla ah a changtir kho, ka nan ti na hi.
         10 Tu thawk hen reitlung thing phûr kipah an siah rawh; chuvachun, thing kip rah ṭha
         hen rah lo mi vial an hâu le, mei ah an paih tâwn.
         11 Kei lam nih chun nan rimnâk ding hen tî hen ka nan baptis na; sikhawmsele, ka dunglei
         ah a hawng kal ding mi chu keimah ngâk hen a rokual dauh le, a pheikawk put tlâk khawm
         ka si lo, anih nih chun Thlarau Thenhlimh leh mei hen a nan baptis na lai.
         12 A kut hen a zâpnâk a put lai le, a chîlnâk mun ah a zâp phin lai le, a siahnâk ah
         fâng a râwn lai, a hî lam chu mei mit kholo hen a duah hep lai.
         13 Chu liau chun a sinah baptis ding hen Jisu Galili ram thawk hen Jordan Va ah Johan
         sinah a hawng kal.
         14 Johan lam nih chun, "Na hawng ka baptis ka herh dauh mi, ka sinah na hawng dauh mu?"
         ti hen khap a tum.
         15 Sikhawmsele, Jisu nih a sinah, "Tuah rem ti râm rawh, hi hâwi hen Pathian nih a herh
         a ti mi vial ti hi kan rangah a ṭha asi," ti hen a sâng. Chun, Johan nih rem a ti.
         16 Chun, Jisu baptis asi ka hen ti a mi a suak sawm le, chun, ngâinik, a rangah vân
         â awng le, Pathian Thlarau chu vaṭhu hâwi hen a hawng ṭum hen, a tlûnah a fû mi a
         muh.
         17 Chun, ngâinik, vân thawk hen aw-hâu nih, "Hi hi ka Fapa duhtak, thungâi ka lawmh
         mi chu asi," a ti.

1 Churawhchun Jisu chu Diabol nih lêm ding hen ramkaro ah Thlarau Thenhlimh nih put
         hen a um rawh.
         2 Chun, ni sâwmli leh zân sâwmli buh a ngei nûnah a sungvâng rawh.
         3 Chun, Diabol chu a hawng kal le, "Pathian Fapa na si chun hi bang lung hi sang ah
         chang ding hen thu pêk rawh," a ti.
         4 Sikhawmsele, anih nih chun, "Minung hi sang cho hen an nung lai lo le, Pathian kâ
         thu kip suak hen an nung dauh lai, ti rîn asi," ti hen a sâng.
         5 Churawhchun Diabol nih Khua Thenhlimh ah chun a lûtpi le, Pathian Biakin tlûn sîp
         zum ah a siah le,
         6 chun a sinah, "Pathian Fapa na si chun a khâwk rawh; ’Nang lakah chun a vânmifial
         tla thu a pêk lai le, an kut hen an nan dawmh lai le, chu hâwi asi lo chun na kê hen
         lung na suih lebang lai, ti Pathian lasui thu nih a sim ruangah," a ti.
         7 Jisu nih a sinah, "Lalpa na Pathian niksak dêl lah, ti rîn asi" a ti.
         8 Chun, Diabol nih chun tlâng sâng tak ah a kalpi nawlh le, laikulh ram zawzawng leh
         an rokualnâk a zauhtir.
         9 Chun, a sinah, "Bawkbukhup hen hawng ka sawnh le, hi bang zawzawng hi ka nan pêk
         ver lai," a ti.
         10 Chu ka hen Jisu nih a sinah, "Setan, kal ving!’Lalpa na Pathian sawnh le, amah rian
         cho ṭuan rawh, ti rîn asi," a ti.
         11 Churawhchun Diabol nih a kaltâk rawh. Chun, ngâinik, vânmifial tla nih a rian an
         ṭuan piak rawh.
         12 Chun, Johan an tleih ti Jisu nih a theih kâ hen Galili ram ah a kal ving le,
         13 chun, Nazaret a kaltâk le, Kapernaum ah a va um le, chu chu Zebulun leh Naphtali
         bial ah rilî kap ah um mi asi.
         14 Khuavâng Isai kâ ah,
         15 "Rilî leiah, Jordan varâl ah, Zebulun ram leh Naphtali ram, Phundang tla Galili ram!
         16 Mûi nâwng ah to tla nih chun chêu fâk tak an muh lai, Thihnâk mun leh a thlaliah
         ah um mi tla tlûnah chun, Chêu a hawng suak rawh,’ ti hen, a sim mi kha a hawng tlung
         khonâk ding hen.
         17 Chu ri rawh chun Jisu nih chun, "Rim u, Vân Ram a nâi rawh," ti hen sim a dawmh rawh.
         18 Chun, Galili Rilî kap ah a kal pah hen, unau panih, Simon, (Peter an ti mi chu) a
         unau Andri hen rilî ah chun lên vawrh hen a muh na; ngarâltu an si rerêng.
         19 Chun, Jisu nih chun an sinah, "Hawng ka zûl u, chun minung tleihtu ah ka nan siam
         na lai," a ti.
         20 Chun, lên tla chu kaltâk hen an zûl sawm rawh.
         21 Chun, chu thawk hen a kal vima le, unau dang panih Zebedai fapa Jem leh a unau Johan
         chu an pa Zebedai sinah lawng ah an lên tla remh hen a muh na, chun annih chu a kawh
         na rawh.
         22 Chun, lawng leh an pa chu an kaltâk le, Jisu an zûl sawm rawh.
         23 Chun, Jisu nih anna pûmnâk in tla ah sîntir na hen Ram Thâwngthâng Ṭha chu sim hen,
         mi le tla lakah nganfâk kip leh chaklonâk kip damh hen Galili ram zawzawng a ṭawl.
         24 Chun, Siria ram zawzawng ah a thâwng a thang le, chun mi damlo zawzawng damlonâk
         leh nganfâknâk kip tuar tla, khuri vawnh tla, rualthlû tla, mi khêng tla a sinah an
         hawng put le, a damh ver na.
         25 Galili ram thawk hen, Dekapoli thawk hen, Jerusalem thawk hen, Judai ram thawk hen,
         Jordan râl thawk hen mi zapi cherkhet nih an zûl.

1 Chun, Jisu nih mi zapi tla chu a muh na rawh chun tlâng ah a kâi le, a to le, a ṭhiruai
         tla a sinah an hawng kal le;
         2 chun thu a sim le, anmah tla a sîntir na:
         3 "Thlarau leikângah thinlung hamh mi tla chu an thaw a suak; Vân Ram an tâ asi ruangah!
         4 "Ngaihsia tla chu an thaw a suak, Pathian thlangamh hen an um awt ruangah!
         5 "Â dawnh kho mi tla chu an thaw a suak, tual hi an luah awt ruangah!
         6 "Repnâk ruangah sungvâng tîhâl tla chu an thaw a suak, an khim awt ruangah!
         7 "Mi khuaruat kho tak tla chu an thaw a suak, Pathian khuaruatnâk anna ting awt ruangah!
         8 "Thinlung ah thenhlimh tla chu an thaw a suak, Pathian an muh awt ruangah!
         9 "Remnâk siamtu tla chu an thaw a suak, Pathian fa ah sak hen an um awt ruangah!
         10 "Repnâk ruangah nehsawh tuar rawh tla chu an thaw a suak; Vân Ram an tâ asi ruangah!
         11 "Mi nih keimah ruangah an fâi na hen, an nehsawh na hen, âwkrâwl hen sual kip hen
         an phiar na tikah nan thaw a suak lai.
         12 Lâwm ule, lâwptlo hen um u; vân ah nan lâwmman a tam ruangah. Chu hâwi ber hen nanmah
         lânah khuavâng um tla khawm an nehsawh na tâwn.
         13 "Minung zawzawng rangah chitê hâwi nan si. Sikhawmsele, chitê hi a dâwng rawh chun
         zei hen an al tir nawlh lai? Churawhchun lawnh hen, minung tla chîl salam ding lo
         chun zeirang khawmah a tlâk loh.
         14 "Laikulh chêu nan si. Tlâng tlûnah khua um chu thuh kho asi loh.
         15 Mi nih khâwnvâr kaih hen tâwng tangah an siah dah lo, a siahnâk mun ah an siah dauh
         tâwn; chun in sungah mi zawzawng a cherh tâwn.
         16 Chu hâwi ber hen nan chêu chu mi mitmuh ah chêu seh, chuvachun nan thil ṭha ti tla
         an muh lai le, nan Pa vân ah mi an chawnglawmh kho lai."
         17 "Mosi Dân thu mawh khuavâng tla sîntirnak thu mawh veih ding a hawng kal hen hawng
         ka ruat lah u; veih ding hen hawng kal ka si lo le, rangtling tir ding hen hawng kal
         ka si dauh.
         18 Thungâi tak hen ka nan simh na, tual leh vân hi a vei lân lo chu Dân thu ah mi lasui
         ṭialtê mawh lasui ṭialtê khingkhuai mawh pakhat khawm a vei lai lo, a ektê hen a tlungkim
         lân lo chu.
         19 Chuvachun, âuzawng hi bang thupêk mêchem lakah hin pakhat mawh buar hen, chu hâwi
         ti bâk ding hen mi le tla sîntirtu zawng chu Vân Ram ah mi mêchem an ti lai; khawmsele,
         âuzawng Dân zâwt hen, sîntir bâktu zawng chu Vân Ram ah chun mi lian an ti lai.
         20 Nanna repnâk nih Dân sîntirtu tla leh Farisai repnâk hi a khûp lânlo chu Vân Ram
         ah nan lût kho lai loh ti ka nan simh na."
         21 "Tuan liau mi tla sinah chun, ’Mi na thah ding asi lo,’ an ti mi leh ’Âuzawng mi
         thahtu vial chu lâirêlnâk ah dîr ṭihnungkâi tak hen a um lai,’ an ti, ti nan theih
         rawh.
         22 Kei lam nih chun, ’Âuzawng a unau tlûnah thinruntu vial chu lâirêlnâk ah dîr ṭihnungkâi
         tak hen a um lai le, âuzawng a unau sinah, ’Nang, mido-tla-lo,’ titu vial chu lâirêltu
         tla rêl piak ding ṭihnungkâi tak hen a um lai; chun, âuzawng ’Nang mi â’ titu vial
         chu Gehena mei ah lawnh ṭihnungkâi tak hen a um lai ti ka nan simh na.
         23 Chuvachun, mâichâm bul ah na thilpêk na ap liauah na unau nih na tlûnah lungsilonâk
         a nei ti na theih nawlh chun,
         24 chu mâichâm kiangah chun na thilpêk chu mâk thlap le, va kal le, na unau remh tâ
         rih le, chu nûnah chun na thilpêk chu hawng ap rawh.
         25 "Na leido chu lampi ah munkhat hen nan kal liauah remh sawm rawh, chu lo chun na
         leido nih chun lâirêltu an tleihtir lai le, lâirêltu nih chun kawrsen sinah a nan
         pêk lai le, rêngin ah a nan khumh sual lai.
         26 Thungâi tak hen ka nan simh, quadran tê men na lîm lân lo chu chunah mi chu na suak
         rîlmâl lai lo.
         27 " ’Ṭângdang na pawmtâk ding asi lo,’ an ti, ti nan theih rawh.
         28 Kei lam nih chun, âuzawng nunau duhnâk nei hen zauhtu vial chu a thinlung ah ṭângdang
         a pawmtâk ving rawh ti ka nan simh na.
         29 Chun, na mit vawrhlei nih a nan sualtir chun chawih zek le, lawnh ving! Na taksa
         a pum hen Gehena ah lawnh ngâk hen na taksa ṭeng pakhat vei chu na rangah a ṭha dauh
         asi.
         30 Chun, na kut vawrhlei nih a nan sualtir chun, tan le, lawnh ving! Na taksa a pum
         hen Gehena ah kal ngâk chun na taksa ṭeng pakhat vei chu na rangah a ṭha dauh asi.
         31 "Âuzawng nupi mâktu zawng nih chun mâknâk lasui a sinah pêk seh, an ti.
         32 Kei lam nih chun, âuzawng tlangvâl duh ruangah silo hen nupi mâktu vial nih chun
         amah chu ṭângdang a pawmtir asi; chun, âuzawng mi mâk chia umpitu chu ṭângdang a pawmtâk
         asi ti ka nan simh na.
         33 "Tuan liau mi tla sinah, Âwkrâwl hen siat tleih lah, Lalpa sinah na siat tleih chu
         lîm rawh,’ an ti, ti nan theih rawh.
         34 Kei lam nih chun ka nan simh na, siat rerêng tham lah u; vân min sim hen tham lah
         u, chu chu Pathian laltophah asi ruangah; tual min sim hen tham lah u, chu chu a kê
         thângnâk asi ruangah.
         35 Jerusalem sim hen khawm tham lah, chu chu Lalchem rokual tak khuapi asi ruangah.
         36 Na lû sim hen na tham ding asi lo, sam zâi pakhat khawm na ngotir hen na dum tir
         kholo.
         37 Nan thusim chu asi mi chu si seh,’ ’Silo mi chu silo ko seh,’ chu ngâk hen a lei
         mi chu Setan lakah suak asi.
         38 " ’Mit ruangrûl ah mit, hâ ruangrûl ah hâ,’ an ti, ti nan theih rawh.
         39 Kei lam nih chun ka nan simh na, misual do lah u; na vawrhlei biang ah a nan benghtu
         zawng chu khat leikâng khawm dawnh.
         40 Chun, âuzawng na lakah thunawk tuah hen na kawrdawh lâk a tum chun na puan khawm
         lâktir dâidua.
         41 Chun, mêl khat kal ding hen an êngtu zawng sinah chun mêl nih kal rawh.
         42 An deihtu sinah chun pêk le, na lakah pûk duhtu chu ngaihlo lêm thlâk lah.
         43 " ’Na zâwlbâwm tla dâwt le, na mêlma hua na, an ti, ti nan theih rawh.
         44 Kei lam nih chun ka nan simh na, nan mêlma tla dâwt na ule, an nehsawh natu chu thlacham
         piak u,
         45 nan Pa vân a mi fa tla nan si khonâk ding hen. Anih nih chun misual tla leh mi ṭha
         tla tlûnah chun a nî a suaktir tâwn le, mi rep tla leh mi replo tla tlûnah khawm ruah
         a sûrtir tâwn asi.
         46 An dâwt natu cho nan dâwt chun lâwmman zei me nan tawng lai? Siah khawlhtu tla khawm
         nih chu hâwi hen an ti bâk lo mazei?
         47 Chun, nan unau cho chibai nan bûk chun zei tipi me midang tla ngâk hen a lei nan
         ti? Phundang tla khawm nih chu hâwi hen an ti bâk asi lo mazei?
         48 Chuvachun, nan Pa vân a mi a ṭha rangtling hâwi hen nan ṭha rangtling ding asi.

1 "Nan thil ṭha ti tla mi muh dingah, minûng mitmuh ah tilo ding hen a thiamthih u;
         chu lo chun nan Pa vân a mi sinah lâwmman nan nei lai loh.
         2 "Chuvachun, mi sinah zeilo na pêk chun, mi perpê tla nih mi sawr an lawh khonâk ding
         hen, pumhnâk in tla ah, zâwllâi tla ah an ti tâwn hâwi hen na mâika ah tâwtawrâwt
         tumtir lah. Thungâi tak hen ka nan simh na, an lâwmman chu an tawng thluh rawh.
         3 Nang lam nih chun, mi sinah zeilo na pêk chun, na kut vawrhlei hen na ti mi chu na
         kut kehlei nih theih lah seh,
         4 na zeilo pêk chu a thup hen a um khonâk ding hen; chuvachun, na Pa a thup hen muh
         tâwntu nih chun a nan rulh lai.
         5 "Chun, thla nan cham chun mi perpê tla hâwi hen nan ti ding asi lo; mi nih an muh
         khonâk ding hen pumhnâk in tla ah, zâwllâi lamṭhuam tla ah dîr bû hen thlacham an
         sunhsak tâwn. Thungâi tak hen ka nan simh na, an lâwmman chu an tawng thluh rawh.
         6 Nang lam nih chun thla na cham chun na in kardang sung ah lût le, na in khâr le,
         na Pa a thup hen um mi sinah thlacham rawh; chun, na Pa a thup hen muh tâwntu nih
         chun a nan rulh lai.
         7 "Chun, thla nan cham chun Phundang tla hâwi hen nawlh salam lah u; an sim tam ruangah
         Pathian nih a ngâi piak na ding hen an ruat asi.
         8 Chuvachun, anmah tla hâwi hen um lah u; amah nan deih lânah nan Pa nih chun zei me
         nan herh ti a theih ko ruangah.
         9 Chuvachun, nannih nih chun hi hâwi hen thlacham u: ’Kan Pa vân ah mi, Na min zah
         hen um seh,
         10 Na Ram hawng tlung seh, na duhzia vân ah an ti mi hâwi hen, tual ah mi nih ti seh.
         11 Tusûn hin kan ei khawp buh hawng kan pêk.
         12 Kan thilti palhnâk tla hawng kan ngaihdam, midang tla thil palhnâk tla kan ngaihdam
         na hâwi hen.
         13 Sual ding hen lêmnâk ah hawng kan kaltir lah le, Misual thawk hen ruang hawng kan
         suah rawh,’ ti hen.
         14 "Mi an buar mi tla nan ngaihdam chun nan Pa vân ah mi nih a nan ngaihdam na bâk lai.
         15 Sikhawmsele, mi buarnâk tla nan ngaihdam lo chun, nan Pa nih nan buarnâk tla a nan
         ngaihdam na bâk lai lo.
         16 "Buh nan ngei tik khawmah mi perpê tla hâwi hen zûr mêl put lah u; annih nih chun
         mi mitmuh ah buh an ngei mi an langh khonâk ding hen an mêl an zûrtir tâwn. Thungâi
         tak hen ka nan simh na, an lâwmman chu an tawng dih rawh.
         17 Nang lam nih chun, buh na ngei tikah sariak a thuh le, na mâi a phiah le,
         18 chuvachun na Pa a thup hen um mi mitmuh ah cho lo chun minung mitmuh ah buh ngei
         hen na lang lai lo; chun na Pa a thup hen muh tâwntu nih chun a nan rulh lai.
         19 "Tual ah rûlchawn leh a êk nih a einâk ah, mifîr tla nih an phûl hen an fîrnâk ah
         nan ro tla khawng lah u.
         20 Vân ah rûlchawn leh a êk nih a ei lonâk ah mifîr tla nih an phûl hen an fîr lonâk
         ah chun nan ro tla khawng lehlam u.
         21 Na ro umnâk kipah na thinlung khawm a um lai.
         22 "Taksa khâwnvâr chu mit hi asi: chuvachun na mit a fîm chun na taksa a pum hen a
         chêu hep lai.
         23 Na mit â râwk lam chun na taksa pum hen a mûi hep lai. Chuvachun, na sungah chêu
         chu mûi si sele, mûi chu a fâk awt chiam e!
         24 "Âukhawm nih hotu panih rian an ṭuan kêp kho lo, pakhat hua hen pakhat a duh lai,
         asi lo leh, pakhat ṭanh hen pakhat a zauhnawmh lai. Pathian leh sum rian nan ṭuan
         kêp kho lai lo.
         25 "Churuangah, ka nan simh na, zei me ka ei lai le, zei me ka din lai aw?’ ti hen,
         ’Nan nungnâk thu leh zei me ka aih lai aw?’ ti hen nan taksa thu lungkham lah u. Ei
         ding ngâk hen nungnâk a sung-û dauh lo mazei? Nipuan ngâk hen taksa khawm a sung-û
         dauh lo mazei?
         26 Chungzuang vâ tla khi zauh u, kûi an tuh lo le, an ât lo, fângbâwk ah an râwn lo;
         sikhawmsele, nan Pa vân a mi nih chun a châwm asi. Nannih chu vâ tla ngâk hen nan
         sung-û dauh khun lo mazei?
         27 Chun, nan lakah âu nih lungkham ruangah mah dung dâwng khat a sângtir kho?
         28 "Chun, nipuan thu zeirangah nan lungkham? Mâng tuktîn pâr a ṭhang zia hi ṭha tak
         hen ruat u; rian an ṭuan lo, la an kher lo.
         29 Sikhawmsele, ka nan simh na, Solomon men a rokualnâk zawzawng hen â thuam khawmah
         hi bang tuktîn pâr pakhat tluk khawm hen thuamh hen a um lo.
         30 Chuvachun, mâng belh, tusûn ding a nung, a thâituan ah tappi ah tih nawlh salam ding
         men Pathian nih chu hâwi tluk a thuamh chun, nannih lung tâwm tla, nipuan a nan pêk
         tuktarâi na awt lo mazei? Nan lung tâwm chiam e!
         31 Chuvachun, ’Zei me ka ei lai?’ mawh, ’Zei me ka din lai?’ mawh, ’Zei aih hen me ka
         um lai?’ mawh, ti lungkham lah u.
         32 Phundang tla nih chubang zawzawng chu an hâwl tâwn asi. Chubang zawzawng chu nan
         herh ti nan Pa vân a mi nih a theih ko asi.
         33 Pathian Ram leh a repnâk chu hâwl masa dauh u, chuvachun chubang zawzawng chu a nan
         pêk sap na awt asi.
         34 Chuvachun, thâi rang ding lungkham lah u, thâi nih chun amah rang dingah a lungkham
         sawm awt ruangah. Ni khat rangah ni khat hamh chu â tâwk asi.

1 "Simsâwi lah u, simsâwi hen nan umlonâk ding hen.
         2 Nan simsâwi na hâwi ber hen an simsâwi na lai; nan tahnâk tê hen an tah piak nawlh
         na lai.
         3 Chun, zeirangah me mah mit ah mi kân um mi chu ruat lo hen na unau mit ah mi fungrêutê
         um mi chu na muh zia?
         4 Asi lo leh, zeitin me na unau sinah, ’Na mit ah mi fungrêutê kha hawng ka thuaktir
         rawh,’ na ti kho lai, nangmah mit ngelchel ah kân um ko hen.
         5 Mi perpê! Na mit ah mi kân kha lâk masa rawh; chuvachun, na unau mit ah mi fungrêutê
         thuak ding mi chu fiang tak hen na muh lai.
         6 "Ui tla sinah thil thenhlimh chu pêk lah u; an hawng a her hen an seh na lebang lai;
         vawk mâika ah nan âitikep lung tla lawnh lah u, an chîl salam lai.
         7 "Deih u, chun a nan pêk na lai; hâwl u, chun nan tawng lai; kik u, chun a nan awng
         piak na lai.
         8 Âuzawng a deihtu nih chun an tawng tâwn le; âuzawng a hâwltu nih chun an tawng tâwn;
         âuzawng a kiktu chu an awng piak awt asi.
         9 Asi chun, nan lakah âutal a fapa nih sangtlêp deih sele, âu nih lung pêk lai?
         10 Asi lo leh, ngâ deih sele, âu nih rûl a pêk lai?
         11 Chuvachun, nannih misual men nih nan fa tla thil ṭha pêk ding dân nan theih chun,
         nan Pa vân ah mi nih chun a deihtu tla chu thil ṭha a pêk dauh khun lai lo mazei?
         12 "Chuvachun, thil zeizawng mi nih nan tlûnah ti sele, nan duh hâwi hen mi tlûn khawmah
         ti bâk u; chu chu Dân leh khuavâng tla thu asi rêng asi.
         13 "Kawtkâ bî ah chun lût u; tlâunâk ah kalnâk kawtkâ chu a kâu le, a lampi khawm a
         kâu le, chu leiah lût mi chu tam khawm thungâi an tam.
         14 Nungnâk ah kalnâk kawtkâ chu a bî le, a lam khawm a tawr le, a tawngtu tla khawm
         tâwmtê an si.
         15 "Khuavâng telê lakah a thiamthih u; chu tla chu dawrâ vun aih hen nan sinah an hawng
         kal tâwn le, an sung leiah lam chun chingngia râwlṭâm an si ruangah.
         16 Anmah tla chu an rah lakah nan theih ko lai. Zûn lingnei lakah grep rah an kawih
         dah tâwn mazei? Bualingnei lak khawmah theipi an kawih dah tâwn mazei?
         17 Thing ṭha zawng a rah a ṭha tâwn le, thing sia lam chu a rah a ṭha lo.
         18 Thing ṭha a rah a sia kho lo le, thing sia khawm a rah a ṭha kho lo.
         19 Thing kip a rah a ṭha lo mi zawng chu an hâu le, mei ah an paih tâwn.
         20 Churuangah anmah chu an rah lakah nan theih ko lai.
         21 " ’Lalpa, Lalpa, hawng ka titu namên Vân Ram ah an lût lai lo; ka Pa vân ah mi duhzia
         titu lam chu an lût lai.’
         22 Chu ni ah chun mi cherkhet nih, ’Lalpa, Lalpa na min hen thu tla kan sim hen, na
         min hen khuri tla kan nar le, na min hen thilchê tamtak kan ti tâwn lo mazei?’ an
         ti teh lai.
         23 Chu ni ah chun ’Nannih thilsual titu tla, ka nan theih na loh, ka sin thawk hen kal
         u,’ ti hen, annih chu ka simh na teh lai.
         24 "Chuvachun, mikip hi bang ka thu theih hen zâwttu zawng chu, mi fing lungpi tlûnah
         in saktu hen tahṭhimh ding asi.
         25 Ruah tla a hawng sûr le, tî tla a hawng lian le, thli tla a hawng râng le, chu in
         chu a khup khup hen a hawng nam le; sikhawmsele, a chim lo le; lungpi tlûnah sak thlir
         asi ruangah.
         26 "Chun, mikip hi bang ka thu theih hen zâwtlotu chu, mi â sep tlûnah in saktu hen
         tahṭhimh asi.
         27 Ruah a sûr le, tî a hawng lian le, thli a hawng râng le, chu in chu a khup khup hen
         a hawng nam le, a chim rawh; a râwk zia thungâi a fâk asi, a ti.
         28 Chun, hi hâwi hi asi le, Jisu nih chubang thu chu a sim thluh kâ hen, mi zapi tla
         nih a thu sîntir chu thungâi chê an ti le,
         29 Dân sîntirtu tla hâwi silo hen, thuneihnâk nei hâwi tak hen a sîntir na ruangah.

1 Chun, tlâng ah mi a hawng ṭum nûnah mi zapi cherkhet nih amah an hawng zûl rawh.
         2 Chun, a sinah phâr a hawng kal le, "Lalpa, na duh chun na ka thenhlimhtir kho," ti
         hen, mâi a mûk.
         3 Chun, Jisu nih a vuanh le, a tham le, "Ka duh, hawng thiang rawh," a ti. Chun, zeikarlo
         ah a phâr chu a hawng thenhlimh sawm rawh.
         4 Chun, Jisu nih a sinah, "Âukhawm simh lo ding hen a thiamthih rawh; khawmsele chu
         bâwlpu sinah vâ a zauhtir le, Mosi nih thilpêk ding a ruat mi kha ap rawh, an theihfiangnâk
         ding hen," a ti.
         5 Chun, Kapernaum ah a lût rawh chun a sinah Rom kawrsen zâ hotu a hawng kal le,
         6 "Lalpa, ka to-aw a khêng le, in ah a rîl ko, thungâi a nganfâk a zual asi," ti hen,
         a ngiar chiam.
         7 Chun anih nih chun, "Ka hawng kal lai le, ka damh lai," a ti.
         8 Chun, kawrsen zâ hotu nih chun, "Lalpa, ka in sung na lûtnâk tlâk asi lo; thu cho
         sim le, ka to-aw a dam ko lai.
         9 Kei khawm mi thu hen um ka si le, ka tangah kawrsen tla an um le, chu minung chu,
         ’Kal rawh,’ ka ti chun a kal tâwn, midang sinah khawm, ’Hawng,’ ka ti chun, a hawng
         tâwn. Ka to-aw sinah khawm, ’Hi hi ti rawh,’ ka ti chun, a ti tâwn," ti hen, a sâng.
         10 Chun, Jisu nih chubang thu chu a theih chun thungâi chê a ti le, a zûltu tla sinah
         chun, "Thungâi tak hen ka nan simh na, Israel tla lak khawmah hi tluk rak hen lungnâk
         fâk hi ka muh lo.
         11 Ka nan simh na, sak leh thlang thawk hen mi tamtak an hawng kal lai le, Vân Ram ah
         chun Abraham tla, Isak tla, Jakob tla sinah an to lai.
         12 Ram fa tla lam chu lênglei mûi ah chun suah hen an um lai le, chun ah chun ṭap leh
         hachang rial chu a um lai," a ti.
         13 Chun, Jisu nih kawrsen zâ hotu sinah chun, "Kal ko rawh, na lung hâwi hen na tlûnah
         hawng tlung seh," a ti. Chun, to-aw chu chu dâr tak ah chun a hawng dam rawh.
         14 Chun, Jisu chu Peter in ah a lût le, a nupi nu chu damlo hen it mi a muh.
         15 Chun, a kut a tham piak le, a damlo chu a reh rawh; chun a thawk le, an eibâr a timhtuah
         piak na rawh.
         16 Chun zânleibâi ah chun a sinah khuri vuanh tla tamtak an hawng put le; chun thu hen
         khuri tla a nar le, damlo zawzawng tla chu a damh na le:
         17 Khuavâng Isai nih, "Amah ngelchel nih kan chaklonâk tla a lâk le, kan nganfâk tla
         a phurh," ti hen a sim mi chu a hawng tlung khonâk ding hen.
         18 Chun, Jisu nih mi zapi cherkhet a kiangkam ah mi a muh rawh chun khatlei varâl ah
         kal ding hen thu a pêk.
         19 Chun, Dân sîntirtu pakhat a hawng kal le, a sinah, "Sîntirtu, na kalnâk kipah ka
         nan zûl lai," a ti.
         20 Chun, Jisu nih a sinah, "Kâwlui tla nih kua an nei le, tlûn zuang vâ tla nih bû an
         nei le, Minung Fapa lam nih chun a lû ngauhnâk a nei lo," a ti.
         21 Chun, a ṭhiruai tla lakah midang nih a sinah, "Lalpa, ka pa hawng ka vûitir tâ rih,"
         a ti.
         22 Sikhawmsele, anih nih chun a sinah, "Hawng ka zûl rawh; mithi nih anmah mithi chu
         vûi seh," a ti.
         23 Chun, lawng ah â chuan le, a ṭhiruai tla nih an zûl.
         24 Chun, lâkkhatko ah rilî ah chun thlipi fâk tak a hawng râng le, chuvachun titlingtlawk
         nih lawng chu a khup khup hen a hawng vurh le; Jisu lam chu a it thlit.
         25 Chun, a sinah an hawng le, an thawh le, "Lalpa, hawng kan hum rawh, kan vei awt hi!"
         an ti.
         26 Chun, Jisu nih chun an sinah, "Lung tâwm tla, zeirangah nan ṭih?" a ti. Churawhchun
         a thawk le, thli leh rilî chu a fâi le; chun a hawng reh dup ko.
         27 Chun, mikip nih thungâi chê an ti le, "Hi minung hi zei minung me asi; thli leh rilî
         tiangmâng khawm nih a thu an ngâi!" an ti.
         28 Chun, varâl lei Gadarin mi tla ram chu a va tlung rawh chun, khuri vuanh panih thlân
         khur thawk hen suak mi nih an hawng tawng le; ṭihnung an kâi thlo le, chuvachun chu
         lampi ah chun âukhawm an kal ngam lo.
         29 Chun, annih nih chun, "Pathian Fapa, kannih leh nang zei kanna tlâinâk um? Tik tiamh
         tling lânah hawng kan rêp ding hen na hawng mi masi?" ti hen an âu.
         30 Chun, an umnâk thawk hen lât ual ah vawk rual tamtak an tlawng.
         31 Chun, khuri tla nih chun, "Na kan nar chun vawk rual paw sungah khin hawng kan kaltir,"
         ti hen, a sinah an ngiar.
         32 Chun, Jisu nih chun an sinah, "Kal ko u me," a ti. Chun, an suak le, vawk paw sungah
         chun an va lût; chun, vawk rual zawzawng chu kham ah anna khâwk chiam le, rilî ah
         chun an lût le, tî lakah chun an vei rawh.
         33 Chun, a vulhtu tla chu an tek le, khua ah chun an kal le, zeizawng an sim rawh, khuri
         vuanh tla tlûnah thil hawng tlung mi tla khawm chu.
         34 Chun, khuatê hen Jisu dawng ding hen an hawng suak le; chun Jisu an muh kâ hen an
         ram thawk hen suak ding hen an ngiar chiam.

1 Chun, Jisu chu lawng ah â chuan le, rilî chu a kanh le, a umnâk khua chu a tlung.
         2 Chun, mi khêng pakhat ihkhun ah it bû hen a sinah an hawng zawnh. Chun, Jisu nih
         an lung zia a muh hen mi khêng sinah chun, "Ka fa, lungngam tak hen um rawh; na sual
         tla ngaihdam asi rawh," a ti.
         3 Chun, Dân sîntirtu tla zeimaw mi tla nih chun an thinlung hen, "Hi minung nih hin
         Pathian a simsiat asi hi," an ti.
         4 Chun, Jisu nih an dawn mi tla chu a theih le, "Zeirangah me nan thinlung ah sual
         hen nan ruat?
         5 ’Na sual tla ngaihdam asi rawh,’ ti leh, ’Thawk le, kê hen kal rawh,’ ti hi a zei
         mi a sim awl dauh?
         6 Zeikhawm si sele, laikulh ah Minung Fapa nih hin sual ngaihdam khonâk a nei ti nan
         theih khonâk ding hen," a ti le, mi khêng sinah chun, "Thawk le, na tangphah lâk le,
         na in ah kal rawh," a ti.
         7 Chun, a thawk le, a in ah a lâwi rawh.
         8 Chun, mi zapi tla nih chun chu chu an muh rawh chun an ṭih le, minung tla sinah chu
         hâwi thuneihnâk pêktu Pathian chu an sawr rawh.
         9 Chun, Jisu chu chu thawk hen chun a kal vima le, siah châwinâk mun ah a to mi, minung
         pakhat a min, Mathai a muh; chun, a sinah, "Hawng ka zûl rawh," a ti. Chun, a thawk
         le, a zûl rawh.
         10 Chun, hi hâwi hi asi le, in ah chun buh an ei liauah siah khawlhtu tla leh misual
         tla tamtak an hawng kal le, Jisu leh a ṭhiruai tla chu an eipi na.
         11 Chun, Farisai tla nih chu chu an muh rawh chun a ṭhiruai tla sinah, "Zeirangah me
         nan sîntirtu nih siah khawlhtu tla leh misual tla sinah a ei le?" an ti.
         12 Sikhawmsele, Jisu nih chu chu a theih kâ hen, "Mi chak tla nih chun daktawr an herh
         lo le, mi damlo tla lam nih chun an herh asi.
         13 Chuvachun, ’Bâwlnâk duhlo hen khuaruatnâk ka duh,’ ti hi a umzia va a sîn u; mirep
         tak tla lam ding hen hawng kal ka si lo le, misual tla lam ding hen hawng ka si dauh,"
         a ti.
         14 Chu liau chun Johan ṭhiruai tla chu Jisu sinah an hawng kal le, "Zeirangah me kannih
         leh Farisai tla nih hin buh kan ngei lemang tâwn, na ṭhiruai tla lehlam nih an ngei
         lo,"an ti.
         15 Chun, Jisu nih an sinah, "Mo lawmhtu tla sinah a pasal ding mi a um kar vial chu
         mo lawmhtu tla nih chun an ulh kho mazei? Sikhawmsele, a pasal ding mi chu an sinah
         mi kalpi ving ni tla a tlung teh lai, chu tikah lam chun buh an ngei teh lai.
         16 "Chun, âukhawm puan li, tî ṭum suk dahlo mi puan thar tliar hen an belh dah lo; a
         belhnâk nih chun puan chu a thlêk lehlam lai le, a tlêk khun awt ruangah.
         17 Âukhawm nih uain thar sâvun uain dûr li tla ah an râwn dah lo; an râwn chun savun
         dûr tla chu a kek lai le, uain chu a tlê lai le, savun dûr tla khawm chu a râwk lai;
         uain thar chu savun uain dûr thar tla ah an râwn dauh tâwn asi, chun ṭha tak hen a
         um vevê tâwn," a ti.
         18 Chubang thu chu an sinah a sim liau takah hotu pakhat a hawng le, mâi a mûk, "Ka
         fanu tuhin a thi le, sikhawmsele, hawng kal le, a tlûnah na kut ngauh le, a nung nawlh
         ko lai," a ti.
         19 Chun, Jisu a thawk le, a zûl rawh; ṭhiruai tla khawm nih an zûl bâk.
         20 Chun, nunau pakhat, kum leinih thî suak hen a damlo mi, a dung leiah a hawng kal
         le, a puan sâr a tham.
         21 "A puan sâr cho khawm tawngh sele damh hen ka um ko lai," ti thinlung a nei.
         22 Chun, Jisu â her le, amah chu a muh, "Ka fanu, lungngam tak hen um rawh, na lungnâk
         hi na dampi asi," a ti. Chun, nunau chu, chu dârkar thawk chun a dam rawh.
         23 Chun, Jisu chu hotu in ah a lût le, theikhang tumtu tla leh mi zapi tlawk chur mi
         tla a va muh rawh chun, "Suak u, ngâksia chu a thi lo, a it mi asi dauh," a ti.
         24 Chun, annih nih chun Jisu chu an nihsanh.
         25 Sikhawmsele, mi zapi tla chu a nar na nûnah chun a lût le, a kut ah a tleih le, nunau
         ngâksia chu a thawk rawh.
         26 Chun, chu thawk hen chun a thâwngthâng chu ram zawzawng ah chun a hawng thang khap
         rawh.
         27 Chun, Jisu chu chu thawk hen chun a kal vima le, mitchâw panih nih, "David Fapa,
         kan tlûnah khuaruat rawh," ti hen, âu hen an zûl.
         28 Chun, in ah a lût rawh chun mitchâw tla chu a sinah an hawng kal le; chun Jisu nih
         an sinah, "Hi hi ti kho ding hen nan ka zumh ma?" a ti. Annih nih chun a sinah, "Zumh
         ta a, Lalpa," an ti.
         29 Chun, anih nih chun an mit a tham le, "Nan ka zumh hâwi hen nan tlûnah tlung seh,"
         a ti.
         30 Chun, an mit chu a hawng dei rawh. Chun, Jisu nih an sinah, "Âukhawm theihlo ding
         hen a thiamthih u," a ti thlir.
         31 Sikhawmsele, annih chu an suak le, chu ram zawzawng ah chun a thâwngthâng an thangtir
         rawh.
         32 Chun, an suak liau chirah, ngâinik, hawlh kholo mi khuri vuanh pakhat a sinah an
         hawng put.
         33 Chun, khuri chu a nar kâ hen hawlh kholo mi chu a hawlh rawh. Chun, mi zapi tla nih
         chun thungâi chê an ti le, "Israel tla lakah hi hâwi hi kan muh dah lo," an ti.
         34 Farisai tla nih chun, "Khuri lal asi ruangah khuri tla a nar tâwn mi hi," an ti.
         35 Chun, Jisu nih anna pûmnâk in tla ah sîntir na hen, Ram Thâwngthâng ṭha chu sim hen,
         damlo kip leh nganfâk kip tla damh hen, khua lian leh khuatê tla zawzawng a ṭawl.
         36 Chuvachun, mi zapi tla chu a muh le, vêngtu neilo dawrâ tla hâwi hen hamh leh rek
         phun hen an um ruangah thungâi a siherh na.
         37 Chun, a ṭhiruai tla sinah chun, "Fângzûn ding thungâi a tam le, sikhawmsele a ṭuantu
         tla an tâwm.
         38 Chuvachun, fângzûn ding hen ṭuantu ding tla fial ding hen fâng dâwngpu sinah chun
         ngiar u," a ti.
         
            

         
      
   
      
         10
1 Chun, a ṭhiruai leinih tla chu a kawh na le, khuri nâwmtâm tla nar kho ding hen leh
         damlo kip leh nganfâk kip damh khonâk ding hen thuneihnâk a pêk na.
         2 Chun, ṭhiruai leinih tla min chu hi bang hi an si: A masachem ah chun, Peter an ti
         mi Simon leh a unau Andri; Zebedai fapa Jem leh a unau Johan;
         3 Philip leh Bartholomai, Thom leh siah khawlhtu Mathai, Alphai fapa Jem leh Thadai,
         4 Kana mi Simon leh a tleihtirtu Juda Iskariot tla hi.
         5 Chubang leinih tla chu Jisu nih a fial na le, an sinah hi hâwi hen thu a pêk: "Phundang
         tla lampi ah kal lah ule, Samari khua rerêng ah khawm lût lah u;
         6 Sikhawmsele, Israel phun dawrâ tlâu tla sinah chun kal dauh u.
         7 Chun, nan kal liauah, "Vân Ram chu a hawng nâi rawh," ti hen, sim vima u.
         8 Damlo tla damh ule, mithi tla thawh ule, phâr tla thenhlimhtir ule, khuri tla nar
         u; a thawt hen nan tawng le, a thawt hen pêk u.
         9 Nan tâisâwm tla lakah ngûn tangka mawh, tangka mawh, dâr tangka mawh put lah u;
         10 khualtlâwngnâk dingah zâl mawh, kawrdawh mawh pheikawk mawh, ṭhianṭhunh mawh put
         lah u; rianṭuantu chu a ei ding tawng tlâk asi ruangah.
         11 "Chun, khua lian ah mawh khuatê ah mawh nan lûtnâk kipah an tlungtir na ding hen
         a tlâk ding mi hâwl ule, nan suak nawlh lân lo chu chunah chun tlung kumza u.
         12 Chun, in ah chun nan lût awt bâiah chibai bûk na u.
         13 Chun, in ah mi tla chu chibai bûk tlâk an si chun nan lungngamnâk thu chu an tlûnah
         tlung seh; an tlâk lo lam chun nan lungngamnâk thu chu nan tlûnah hawng kîr nawlh
         seh.
         14 Chun, âuzawng an lawmh na lo hen, nan thu khawm ngâilotu zawng, chu in thawk hen
         mawh, chu khua thawk hen mawh nan suak tikah chun nan kezaphah lakah mi valeidip khâwng
         u.
         15 Thungâi tak hen ka nan simh na, lâirêl ni ah chun chu khua tla tuar ngâk chun Sodom
         leh Gomorah ram tuar ding chu a ziachâng a um dauh lai.
         16 "Ngâinik u, chingngia nâwngah dawrâ um hâwi hen ka nan fial na hi: chuvachun, rûl
         hâwi hen fing hen, vaṭhu hâwi hen pawi khawih lo hen um u.
         17 Sikhawmsele, minung lakah chun a thiamthih u; lâirêltu tla a nan tleihtir na lai
         le, pumhnâk in tla ah an vuak na lai le;
         18 asi, keimah ruangah governor tla leh lalchem tla mâikaah anmah leh phundang theihnâk
         ding hen an put na lai.
         19 Sikhawmsele, an tleihtir na tikah chun, "Zeitin me, zei thu me ka sim lai?" ti hen
         lawksawng lah u; nan sim ding mi chu a tik takah chun a nan theihtir na awt ruangah.
         20 A simtu chu nanmah nan si awt lo le, nan Pa Thlarau nih nanmah lakah a sim dauh awt
         asi.
         21 "Chun, thah ding hen unaupa leh unaupa anna tleihtir lai le, pa khawm nih a fa a
         tleihtir ber lai; fa tla khawm nih an nu leh pa tla an do lai le, an thahtir na lai.
         22 Keimah min ruangah mi zawzawng huat nan si lai; sikhawmsele, a dawngh tiang hen tuar
         huamtu zawng chu, chu tak chu ruangsuah hen a um lai.
         23 Chuvachun, khua khat ah an nehsawh na tikah khua dangah tektâk u; thungâi tak hen
         ka nan simh na, Minung Fapa a hawng kal lânah Israel khua tla chu nan ṭawl thluh lai
         lo.
         24 "Sîntu a sîntirtu tlûnah a um lo; to-aw khawm a pu tlûnah a um lo.
         25 Sîntu chu a sîntirtu hâwi hen a hawng um mi leh to-aw chu a pu hâwi hen a hawng um
         mi chu â tâwk. In dâwngpu hen ’Belzebul’ an ti chun, a dâwngsung tla chu an ti ding
         rêng asi!
         26 "Chuvachun, annih tla chu ṭih lah u; langlo ding hen thuh zeikawm a um lo, theihlo
         ding hen pheh zeikhawm a um lo.
         27 Mûi lakah ka nan simh na mi hi chêu ah sim u; nâ ah nan theih mi hi in tlûnah a chuan
         hen âu u.
         28 Chun, taksa thah kho hen thlarau thah kholotu tla chu ṭih lah u; Gehena ah thlarau
         leh taksa veih khotu lam chu ṭih lehlam u.
         29 Phâisenphittê panih assarion khat hen an zuar tâwn lo mazei? Sikhawmsele, an lakah
         pakhat khawm nan Pa thu lo hen tual ah a tlâ lai lo.
         30 Nan samzâitê tiang khawm rêl hep asi.
         31 Churuangah ṭih lah u; Phâisenphittê tamtak ngâk hen nan sung-û dauh asi.
         32 "Chuvachun, mi le tla mâika ah hawng ka ṭanhtu zawng ka Pa vân ah mi mâika ah ka
         ṭanh bâk lai.
         33 Sikhawmsele, âuzawng mi le tla mâika ah an hawng ka phehtu zawng ka Pa vân ah mi
         mâika ah ka pheh bâk lai.
         34 "Laikulh ah hin rem lêngtir ding hen hawng kal hen hawng ka ruat lah u. Rem lêngtir
         ding hen hawng kal ka si lo le, nâmsâu lêngtir ding hen hawng kal ka si dauh.
         35 Mi a pa dotir ding hen, fanu a nu dotir ding hen, mo a ni dotir ding hen hawng kal
         ka si.
         36 Mi a mêlma tla chu amah dâwngsungkhur lakah mi ngelchel an si lai.
         37 "Âuzawng a nu mawh a pa mawh keimah ngâk hen dâwt dauhtu chu ka mi si tlâk asi lo.
         Âuzawng a fanu mawh a fapa mawh keimah ngâk hen dâwt dauhtu khawm chu ka mi si tlâk
         asi lo.
         38 Âuzawng a kraws put hen hawng ka zûl lo mi chu ka mi si tlâk asi lo.
         39 Âuzawng a nungnâk tawngtu nih chun a dawk lai le; keimah ruangah a nungnâk dawktu
         nih chun a tawng lai.
         40 "Âuzawng an lawmh natu chu keimah lawmhtu an si le, âuzawng hawng ka lawmhtu chu
         hawng ka fialtu lawmhtu asi.
         41 Âuzawng khuavâng chu khuavâng asi ruangah lawmhtu nih chun khuavâng lawmh man a tawng
         lai le, âuzawng mi rep chu mi rep asi ruangah lawmhtu nih chun mi rep lawmh man a
         tawng lai.
         42 Chun, âuzawng hi bang hawng ka zûltu tla lakah a mêchem mi pakhat sinah hin, ka ṭhiruai
         asi ruangah, tî dâi hâi khat cho khawm pêktu zawng chu, thungâi tak hen ka nan simh
         na, an lâwmman chu an dawk rîlmâl lai lo," a ti.

1 Chun, hi hâwi hi asi le, Jisu nih a ṭhiruai leinih tla chu thu a pêk thluh kâ hen
         chu thawk chun khua nâi tla ah sîntir leh thusim hen a kal rawh.
         2 Chun, Baptistu Johan nih Krist thilti tla chu rêngin ah a theih rawh chun ṭhiruai
         zeimaw mi a sinah a fial.
         3 "Hawng kal ding mi ma na si, midang kan ngâk lai rih ma?" ti hen, a ṭhiruai tla nih
         Jisu rangah an deih.
         4 Chun, Jisu nih an sinah, "Kal nawlh ule, thil nan muh mi leh nan theih mi hi Johan
         sinah va simh u:
         5 mitchâw tla an mit a dei rawh, kekhêng tla kê hen an kal rawh, phâr tla an thiang
         rawh, nasêt tla khawm an nâ a fîm rawh, mithi tla khawm thawh hen an um rawh, mipâm
         tla sinah Thâwngthâng Ṭha sim asi rawh.
         6 Âuzawng ka tlûnah zumhmaihnâk neilotu chu an thaw a suak," ti hen a sâng.
         7 Chu minung tla chu an tlung ka hen Jisu nih mi zapi sinah chun Johan thu a sim rawh,
         "Zei zauh ding hen me ramkaro ah nan kal mi kha? Lâiluang thli nih a sêm mi ma?
         8 Asi lo leh, zei zauh ding chem hen me nan kal mi kha? Puannêm aih ma? Puannêm aih
         tla chu lalchem in tla ah silo ma an um?
         9 Asi lo leh, zeiruang chem hen me nan kal mi kha? Khuavâng zauh ding hen ma? Asi rîlmâl
         ka nan ti na, khuavâng ngâk hen khawm rokual dauh.
         10 ’Zauhnik, ka mifial na mâi leiah ka fial asi. Anih nih chun na mâi leiah na lam a
         sial lai, ti hen a thâwngthâng an rîn mi kha hi minung hi asi.
         11 Thungâi tak hen ka nan simh na, nunau ring mi lakah Baptistu Johan ngâk hen rokual
         dauh an suak lo rih; sikhawmsele, Vân Ram ah mi mêchem khawm anih ngâk hen chun an
         rokual dauh.
         12 Baptistu Johan umnâk thawk hen tutiang hen Vân Ram nih chun zângnâwrnâk a tawng tâwn
         le, zângnâwrtu tla nih chun zângran hen an lâk tâwn.
         13 Khuavâng tla zawzawng leh Mosi Dân thu nih chun Johan a hawng um tiang khan an simkan
         tâwn asi.
         14 Nan lung duh lam chun, chu chu Elija, hawng kal ding mi chu asi.
         15 Âuzawng theihnâk ding hen nâ nei nih chun theih seh.
         16 "Sikhawmsele, tusan mi tla hi zei hen me ka tahṭhimh lai? Ngâksia sumtuah mun tla
         ah to hen, an hâwi tla auh hen,
         17 ’Theikhang ka nan tum piak na le, nan lâm ṭung lo; thungâi kan ṭap le, nan ir nan
         chumh ṭung lo,’ ti mi tla hâwi an si.
         18 Johan chu a hawng kal le, a ei hen a din lo le, Khuri nih a luah ma hi, an ti.
         19 Minung Fapa a hawng kal le, a ei hen a din, ’Zauhnik u, buh ei chak, uain din chak,
         siah khawlhtu tla leh misual tla hâwipa khi,’ an ti fâwn. Sikhawmsele, a thilti rah
         tla nih a dik asi ti a zauhtir," a ti.
         20 Chun, an rim lo ruangah a thilchê ti tamnâk chem khua tla chu a fâi rawh:
         21 "Korazin, na tlûn a pit, Betsaida, na tlûn a pit, nan lakah thilchê ti mi tla kha
         Tura leh Sidon ah ti si sele, salâpuan aih hen valeidip nâwngah to hen an rim ving
         lai rawh.
         22 Sikhawmsele, ka nan ti na, lâirêl ni ah chun nannih tuar ngâk hen Tura leh Sidon
         tuar ding chu a ziachâng a um dauh lai.
         23 Chun, nang Kapernaum, vân tiang hen chawnglawmh na si awt mazei? Mithi khua tiang
         hen na kal awt asi. Nangmah lakah thilchê tak ti mi tla kha Sodom ah ti mi si sele,
         tutiang hen a um kumza lai.
         24 Sikhawmsele, ka nan simh na, lâirêl ni ah chun na tuar ding mi ngâk chun Sodom ram
         tuar ding mi chu a ziachâng a um dauh lai," a ti.
         25 Chu liau chun Jisu nih, "Aw ka Pa, tual leh vân Lalpa, nangnih mifing leh mi fâifîm
         tla sinah hi bang thu hi na pheh, nausêm tla sinah na phuang ruangah hin ka nan sawr.
         26 Asi, ka Pa, chu hâwi ti chu nangmah ngaih hen a ṭha asi.
         27 "Ka Pa nih thil zeizawng hawng ka kiltir rawh. Pa lo nih chun âukhawm nih Fapa hi
         an theih loh. Fapa leh an sinah Fapa nih a phuang duhnâk tla cho lo nih chun âukhawm
         nih Pa chu an theih loh.
         28 "Nannih rianṭuan hamh leh thilrit phurh zawzawng tla, ka sinah hawng kal ule, keimah
         nih ka nan dîntir na lai.
         29 Ka liangbat a bat ule, ka sinah a sîn u; dawnh kho mi leh thinlung ah â nâutir mi
         tak ka si; chun, nan thlarau rangah dinhnâk nan tawng lai.
         30 Ka liangbat chu a nuam le, ka phurh khawm a zâng asi," a ti.

1 Chu liau chun, Jisu chu Dinhni ah fâng mun a pal le, a ṭhiruai tla chu an sungvâng
         le, favûi tla an khiak le, an ei rawh.
         2 Chun, Farisai tla nih chu chu an muh le, a sinah, "Zauhnik, na ṭhiruai nih Dinhni
         ah ti ding a zarh mi chu an ti hi," an ti.
         3 Anih lam nih chun an sinah, "David a sungvâng liauah a hâwi tla hen an thil ti kha
         nan rêl lo mazei?
         4 Kha hâwi hen Pathian in ah a lût le, amah leh a hâwi tla ei a zarh mi, bâwlpu tla
         cho nih ei a thiang mi sang siah mi an ei mi thu kha?
         5 Asi lo leh, Dinhni ah Pathian Biakin ah bâwlpu tla nih chun Dinhni an buar khawmah
         an mawh lo vima ti Dân thu ah chun nan rêl lo mazei?
         6 Zeikhawm si sele, Pathian Biakin ngâk hen rokual dauh hinah a um ti ka nan simh na.
         7 Sikhawmsele, ’Bâwlnâk duhlo hen khuaruatnâk ka duh,’ ti hi a umzia theih rawh mi
         si u le chu, mi a mawh lo mi tla chu nan mawhtir lo ding mi.
         8 Minung Fapa hi Dinhni Lal asi ruangah," a ti.
         9 Chun, chu thawk hen chun a kal le, anna pumhnâk in ah a va lût.
         10 Chunah mi pakhat kutkhêng a um. Chun, an phiar khonâk ding hen, "Dinhni ah damh a
         thiang ma?" ti hen, Jisu an deih.
         11 Chun, Jisu nih chun an sinah, "Nan lakah âutal nih dawrâ pakhat nei ule, chu chu
         Dinhni ah khursaduap ah tlâ sele, âu nih me tleih hen nûk lo lai?
         12 Dawrâ pakhat ngâk hen minung pakhat chu thungâi a sung dauh a! Churuangah Dinhni
         ah, ṭhattir a thiang," a ti.
         13 Chu kâ hen chu minung sinah, "Na bân phar," a ti. Chun, a phar le, khatlei kâng hâwi
         hen a dam ver.
         14 Churawhchun Farisai tla chu an suak le, amâh an thah khonâk ding dân ruat hen anna
         thluk.
         15 Sikhawmsele, Jisu nih chun chu chu a theih rawh chun chu thawk hen chun a kal ving.
         16 Chun, mi tamtak nih amah an zûl le, an ektê hen a damh khap na le, a thâwngthâng
         phuang lo ding hen an sinah a ti thlir.
         17 Khuavâng Isai nih,
         18 "Zauhnik, ka to-aw ka thîm mi, ka duhtak, ka thinlung nih thungâi a lawmh mi hi.
         A tlûnah ka Thlarau ka siah lai le, chun phundang tla sinah lâirêlnâk thu a sim lai.
         19 A êl lai lo le, âukhawm a âu lai lo le, zâwllâi tla khawmah âukhawm nih a hâu an
         theih lai loh.
         20 Neh ding hen lâirêlnâk ah a fial lân lo chu lâiluang fawp a thlawngh lai lo, la khû
         khawm a mih lai loh.
         21 A min chu Phundang tla nih an umsan lai," ti hen, a sim mi kha a hawng tlung khonâk
         ding hen.
         22 Chu liau chun mitchâw hawlh kho lo mi, khuri vuanh pakhat an hawng put le; chun,
         anih nih chun a damh le, chun a hawlh kho lo mi chu a hawng hawlh kho hen a hawng
         muh kho rawh.
         23 Chun, mi zapi tla zawzawng nih chun thungâi chê an ti le, "Hi minung hi David Fapa
         asi lo mazei?" an ti.
         24 Sikhawmsele, Farisai tla nih chun chu chu an theih kâ hen, "Hi minung nih hin khuri
         lal Belzebul thiltikhonâk ruangah lo chun khuri tla a nar lai lo," an ti.
         25 Chun, Jisu nih an ruât mi tla chu a theih le, an sinah, "Zei ram khawmah mah leh
         mah anna do mi zawng an vei tawn; zei khua khawmah dawng khat khawm mah leh mah anna
         do mi zawng an um khuasuak lai lo.
         26 Chun Setan nih Setan ber a nar chun mah a do mi asi lai lo ma, a ram chu zeitin me
         a dîr kho lai?
         27 Chun, kei Belzebul thiltikhonâk ruangah khuri tla nar tâwn ka si chun nan fa tla
         nih âu ruangah ne an nar tâwn ne? Churuangah annih chu nanmah lâirêltu ding tla an
         si lai.
         28 Sikhawmsele, kei Pathian Thlarau ruangah khuri tla nar tâwn ka si chun Pathian Ram
         nan sinah a tlung rawh asi lai.
         29 "Chu hâwi asi lo chun mi nih mi chak chu a phuar tâ masa lo chun zeitin mi chak in
         mi lût hen a sum a lâk piak kho lai? Chu nûn lam chun a in chu a phûl piak kho lai.
         30 "Âuzawng keimah leiah ṭang lo mi chu hawng ka do asi; âuzawng hawng ka khawmhpi lotu
         nih chun a thektham asi.
         31 Churuangah, ka nan ti na, mi an sualnâk kipah leh an simsiatnâk kipah chun ngaihdam
         an si lai: Thlarau Thenhlimh ngâi simsiat lam chu ngaihdam piak asi lai lo.
         32 Chun, âuzawng Minung Fapa simsâwitu zawng chu an simsiatnâk chu ngaihdam piak asi
         lai; âuzawng Thlarau Thenhlimh ngâi simsâwitu zawng lam chu an simsâwinâk chu tu dam
         sung khawmah, tik hawng tlung ding mi khawmah chun ngaihdam piak asi lai lo.
         33 "Thing chu a ṭha, a rah khawm a ṭha nan ti lo dâidua chun, thing chu a sia, a rah
         khawm a sia ti dâidua u; thing chu a rah lakah â theih ruangah.
         34 Rûl thlâk tla, nannih sual ko bû hen zeitin me thu ṭha nan sim kho lai? Thinlung
         ah khat hen a liam mi chu kâ nih a sim tâwn asi.
         35 Mi ṭha nih a robâwm ṭha lakah mi thil ṭha tla a suah tâwn le, misual nih chun a robâwm
         sia lakah mi thil sia tla a suah tâwn.
         36 "Chun, ka nan simh na, mi nih thu-do-tla-lo an sim kipah chu thu thâwngthâng chu
         lâirêl ni ah chun an sim lai.
         37 Na thu tla chu lâi a nan rêl ding hen mang asi lai le, na thu lîlâ nih a nan mawhtir
         awt asi," a ti.
         38 Chu liau chun Dân sîntirtu leh Farisai tla lakah mi âu nih mawh an sawnh le, a sinah,
         "Sîntirtu, na sin thawk hen singsiahnâk muh kan duh," an ti.
         39 Anih nih chun an sinah, "Tusan sual tak leh ṭângdang pawmtâk mang tak mi nih chun
         singsiahnâk an hâwl le, sikhawmsele khuavâng Jona singsiahnâk cho lo chu an sinah
         singsiahnâk rerêng pêk an si lai lo:
         40 Jona chu ni thum leh zân thum ngapi paw sungah a um hâwi khan Minung Fapa hi ni thum
         leh zân thum tual sungah a um bâk awt asi.
         41 Ninevi khua mi tla chu lâirêl ni ah chun tusan mi le tla sinah hin an dîr lai le,
         an mawhtir na lai, Jona thusim lakah an rim ruangah; ngâinik u, Jona ngâk hen rokual
         dauh hinah hin a um asi.
         42 Simlei lalnu kha lâirêl ni ah chun tusan mi tla sinah hin a thawk bâk lai le, an
         mawhtir na lai; Solomon finghnâk ngâi ding hen men kâwlkil thawk hen a hawng kal ruangah.
         Ngâinik u, Solomon ngâk hen rokual dauh hinah hin a um.
         43 "Chun, khuri nâwmtâm chu mi paw sungah mi a suak rawh chun dînnâk hâwl ê hen tî umlonâk
         mun tla ah â sawk lemang le, a tawng lo.
         44 Chun, ’Ka suaknâk in ah khan ka kîr nawlh ko lai,’ a ti le; chun a va tlung rawh
         chun lâwng tlo hen, thiang ver phiat hen, thuamh ziar hen a muh.
         45 Chu kâ hen a va kal le, amah ngâk hen sual dauh mi khuri dang pasarih a put na le,
         chunah chun an lût le, an um kumza tâwn le; chu minung umzia nehnûn lei chu a lân
         ngâk hen a ṭha lo khun tâwn. Chu hâwi ber hen tusan sual tla tlûnah hin a um teh lai,"
         ti hen, a sâng.
         46 Mi zapi tla sinah thu a sim liauah chun a nu leh a unau tla chu amah sawnh ding tum
         hen lênglei ah an dîr.
         47 Chun, minung pakhat nih a sinah, "Zauhnik, na nu leh na unau tla nangmah sawnh ding
         hen lênglei ah an dîr ko," a ti.
         48 Anih lam nih chun a simhtu sinah chun, "Ka nu chu âu mesi? Ka unau tla khawm chu
         âu me an si?" ti hen a sâng.
         49 Chun, a ṭhiruai tla leiah a bân a phar le, "Zauhnik u, ka nu leh ka unau tla hi!
         50 Âuzawng ka Pa vân ah mi duhzia titu zawng chu ka unau tla, ka farnu tla, ka nu tla
         an si," a ti,

1 Chu ni chun Jisu chu in ah mi a suak le, rilî kap ah chun a to.
         2 Chun, a sinah mi zapi cherkhet an hawng a pûm le, chuvachun lawng ah â chuan le,
         a to le; mi zapi zawzawng chu Seppho ah an dîr.
         3 Chun, tahṭhimh thu hen thu tamtak an sinah a sim le: "Fachî vawrhtu fachî vawrh hen
         a kal.
         4 Chun, a vawrh liauah a zeimaw mi lam vâu ah a tlâ le, va tla nih an tlanh hep.
         5 Chun, a zeimaw mi lungpher tual pannâk mun ah a tlâ; tual a sah lo ruangah a kho
         sawm le;
         6 sikhawmsele, nî a sâng dauh rawh chun a emh le, a uai tlek le, ram a nei lo ruangah
         a mawt ko.
         7 Chun, a zeimaw mi belh lingnei nâwngah a tlâ le, bua chu a hawng sâng vima le, a
         dawrh kêk.
         8 Chun, a zeimaw mi tual ṭha lakah a tlâ le, a zeimaw mi a leh zâ hen, zeimaw mi a
         leh sâwmruk hen, a zeimaw mi a leh sâwmthum hen lebang a rah rawh.
         9 Âuzawng nâ nei nih chun theih seh," a ti.
         10 Chun, ṭhiruai tla chu Jisu sinah an hawng kal le, a sinah, "Zeirangah me an sinah
         tahṭhimh thu hen na sim an ti.
         11 Chun, anih nih chun a sâng le, an sinah, "Vân Ram thuthup tla chu nannih theih lam
         chu siang asi, annih theih lam chu siang asi lo.
         12 Âuzawng a neitu chu an pêk sap lai le, an nei thlo lai; sikhawmsele, âuzawng a neilotu
         chu a neihlem mi khawm lâk piak asi lai.
         13 Churuangah chun tahṭhimh thu hen an sinah ka sim asi; muh na khawmsele an muh tâwn
         lo le, nâ hen theih na khawmsele an theih tâwn lo le, a ngaihtawnh dân khawm an theih
         tâwn lo ruangah.
         14 Chun, Isai thusim kha an tlûnah a hawng tlung mahi: Nâ hen chun nan theih narêng
         hen a ngaihtawnh dân lam chu nan theih rîlmâl lai lo; muh lam chu nan muh narêng hen
         theih lam chu nan theih rîlmâl lai lo.
         15 Hi phun tla thinlung hi a mawlâwt rawh le, an nâ tla a ngawng ver le, an mit an sîm
         le, Chu lo chun kan mit hen kan muh lai le, kan nâ nih a theih lai le, kan thinlung
         hen kan theih ber lai le, kanna lêt nawlh lai le, anih nih hawng kan damh sual lebang
         lai,’ an ti, a ti mi kha.
         16 "Nannih mit lam chu a vân ṭha asi, a muh tâwn ruangah; nan nâ khawm a vân ṭha asi,
         a theih tâwn ruagah.
         17 Thungâi tak hen ka nan simh na, khuavâng tamtak tla leh mi rep tamtak tla khawm nih
         nan thil muh tla hi muh an duh le, sikhawmsele an muh lo; nan thil theih tla khawm
         hi theih an duh le, sikhawmsele an theih lo.
         18 "Chuvachun, fachî vawrhtu tahṭhimh thu chu theih u.
         19 Âuzawng nih Ram thu chu nâ nih a theih hen, a ngaihtawnh dân a theih lêm lo chun
         Setan chu a hawng kal le, a thinlung ah vawrh chia chu a suh ving tâwn. Chu minung
         chu lam vâu ah vawrh mi chu asi.
         20 Chun, lungpher mun ah vawrh mi chu, thu chu theih hen lâwm tak hen tleih tâwntu hi
         asi:
         21 Sikhawmsele, amah lakah chun ram a um lo le, sâwtlotê cho a um le; chun thu ruangah
         chun hamhnâk mawh nehsawhnâk mawh a hawng um hen a zumhnâk a bâng sawm tâwn.
         22 Chun, bualingnei nâwngah vawrh mi chu, thu theihtu asi le, sikhawmsele laikulh lungkhamnâk
         leh neihnâk nih chun thu chu a dawrh le, rah lo hen a hawng um tâwn.
         23 Chun, tual ṭha tlûnah vawrh mi chu, thu chu nâ nih theih hen, a ngaihtawnh dân khawm
         theih hi asi le, chu minung chu a rah taktê le, zeimaw mi a leh zâ hen, zeimaw mi
         a leh sâwmruk hen, zeimaw mi a leh sâwmthum hen a pung tâwn," a ti.
         24 Tahṭhimh thu dang an sinah a sim nawlh le: "Vân Ram chu mi a lo ah chî ṭha vawrhtu
         hen tahṭhimh asi;
         25 sikhawmsele, mi an it thit karah a mêlma a hawng kal le, fâng lakah chun fâng telê
         a vawrh le, a kal nawlh ving.
         26 Chun, fâng chu a hawng kho le, a hawng vûi le, fâng telê chu a hawng lang rawh.
         27 Chun, in dâwngpu to-aw tla chu an hawng kal le a sinah, Ka pu, na lo ah chî ṭha na
         vawrh lo na maw? Fâng telê khi kha zei lei thawk hen a hawng um mi mesi?’ an ti.
         28 Chun, anih nih chun an sinah, ’Mêlma nih a hawng ti mi ma chu!’ a ti. Chun, to-aw
         tla nih chun, Asi chun chubang tla chu va pumh ko sele rem na ti ma?’ an ti.
         29 Anih lam nih chun, ’Ti lai le a, fâng telê chu nan pumh chun fâng nan phâwi sih sual
         lai.
         30 Fâng ât tiang hen munkhat hen kho ko na seh; chun fâng ât tikah fâng âttu tla sinah,
         ’Fâng telê chu pumh masa tâ ule, duah ding hen têl u, fâng lam chu ka fângbâwk ah
         thiar u, ka ti teh lai,’ a ti, a ti.
         31 Tahṭhimh thu dang an sinah a sim nawlh le: "Vân Ram chu anṭam chî mal khat mi nih
         a lâk le, a lo ah a vawrh mi hâwi chu asi.
         32 Chu chu chî zawzawng ngâk hen a mêchem le, sikhawmsele a kho hen a sâng tikah chun
         thlâi tla ngâk hen chun a lian dauh le, thing a hawng si tâwn le, chuvachun tlûn zuang
         va tla chu an hawng kal le, a ngê tla ah chun an riak," a ti.
         33 Tahṭhimh thu dang an sinah a sim nawlh le: "Vân Ram chu thilnu nunau nih a lâk le,
         sangvut seah thum lakah a ektê hen zunh ver tiang hen a phûm mi hâwi chu asi," a ti.
         34 Chubang zawzawng chu Jisu nih tahṭhimh thu hen mi zapi tla sinah a sim le, tahṭhimh
         thu lo hen an sinah zeikhawm a sim lo:
         35 Khuavâng nih, "Tahṭhimh thu hen ka kâ ka âng lai le, tual tuah tîr thawk hen thil
         thup chu ka sim lai," ti hen a sim mi kha a hawng tlung khonâk ding hen.
         36 Chu liau chun mi zapi tla chu a kaltâk na le, in ah chun a lût rawh; chun a ṭhiruai
         tla chu a sinah an hawng kal le, "Lo ah fâng telê tahṭhimh thu kha hawng kan simhfiang,"
         an ti.
         37 Chun, anih nih chun a sâng le,
         38 "Chî ṭha vawrhtu chu Minung Fapa hi asi; lo chu laikulh hi asi le, chî ṭha chu Pathian
         Ram fa tla an si le, fâng telê chu Setan fa tla an si.
         39 Mêlma, a vawrhtu chu Diabol asi; fâng ât chu laikulh dawnghnâk ding asi; fâng âttu
         tla chu vânmifial tla an si.
         40 Chuvachun, fâng telê tla chu an pumh hen mei ah an duah hâwi hen laikulh dawnghnâk
         ah chun a um lai.
         41 Minung Fapa nih hin a vânmifial tla chu a fial lai le, a ram thawk hen sualtirtu
         tla leh thilsual titu tla zawzawng chu a khawk na lai le,
         42 meipi ah an lawnh na lai; chunah chun ṭap leh hachang rial chu a um lai.
         43 Chu tikah chun mi rep tla chu an Pa Ram ah nî hâwi hen an chêu lai rawh. Nâ nei nih
         chun theih seh!
         44 "Vân Ram chu lo ah ro a thup hen phûm mi hâwi asi; chu chu mi nih a muh le, a thuh
         le, â lâwm ruangah a neih zawzawng chu a zuar le, chu lo chu a châwk rawh.
         45 "Chun, Vân Ram chu sawlehtu âitikep lung ṭha tak hâwltu hâwi chu asi fâwn:
         46 Chun, anih nih chun âitikep lung sung tak pakhat a tawng le, a neih zawzawng chu
         a zuar le, a châwk rawh.
         47 "Chun, Vân Ram chu lênkhang tisumsumriat ah vawrh hen, chi kip fûn khup mi hâwi chu
         asi nawlh fâwn:
         48 chu chu a khat kâ hen vakap leiah an nûk le; chun an to le, a ṭha mi vial chu bâwm
         ah an khumh le, a sia mi lam chu an lawnh.
         49 Laikulh dawngh tikah chun chu hâwi ber hen a um lai. Vânmifial tla chu an hawng suak
         lai le, mi rep lakah mi misual tla chu an thlei na lai;
         50 meipi lakah an lawnh lai; chunah chun ṭap leh hachang rial chu a um lai," a ti.
         51 Jisu lîlâ nih an sinah, "Chubang zawzawng chu nan theih ma?" a ti. Annih nih chun,
         "Theih ta a," an ti.
         52 Chun, anih nih chun an sinah, "Chu hâwi asi chun, Dân sîntirtu Vân Ram lampi sîntir
         hen um mi vial chu in dâwngpu a robâwm lakah mi thil thar tla leh thil li tla thuak
         tâwntu hâwi chu asi," a ti.
         53 Chun, hi hâwi hi asi le, Jisu nih chubang tahṭhimh thu tla chu a sim thluh kâ hen
         chu thawk hen chun a kal rawh.
         54 Chun, a umnâk khua lei chu a va tleng le, anna pûmnâk in ah chun anmah a sîntir na
         le, chuvachun thungâi chê an ti le, "Hi minung nih hin hi finghnâk leh hi bang thiltikhonâk
         tla hi zei thawk hen me a tawng?
         55 Hi minung hi thing hen thil siamtu fapa kha asi lo mazei? A nu chu Mari an ti mi
         asi lo mazei? A unau tla khawm Jem, Josef, Simon leh Juda an ti mi tla chu an si lo
         mazei?
         56 A farnu tla khawm kan sinah an um ver lo mazei? Hi minung nih hin zei thawk rîlmâl
         hen me hi bang zawzawng hi a tawng?" an ti.
         57 Chun, amah an zumh lo. Sikhawmsele, Jisu nih an sinah, "Khuavâng chu amah khua leiah
         leh amah in leiah cho lo chun chawnglawmh lo hen a um dah loh," a ti.
         58 Chun, an lung lo ruangah chunah chun thilchê tam a ti lo.

1 Chu liau chir chun lal Herod nih Jisu thâwngthâng chu a theih le,
         2 a to-aw tla sinah, "Chu chu Baptistu Johan kha asi ma chu; mithi lakah mi a thawknawlh
         ma chu; churuangah chubang thiltikhonâk tla nih amah lakah a ṭuan ma chu!" a ti.
         3 Herod nih chun a unau nupi Herodi ruangah Johan chu a tleih le, a phuar le, rêngin
         ah a khumh rawh asi.
         4 Johan nih chun a sinah, "Anih na umpi hi dân asi lo," a ti piak ruangah.
         5 Chun, Johan chu thah ding a awt chun mi zapi a ṭih le, khuavâng ah an ruat ruangah.
         6 Sikhawmsele, Herod suak cham ni chu a hawng tlung le, Herodi fanu chu a lâi ah a
         lâm le, Herod chu a lawmhtir rawh.
         7 Churuang chun a deih mi zawng pêk ding hen siat tleih hen a tiamh.
         8 Chun, anih nih chun a nu fawrh hen, "Hinah hin khêng hen Baptistu Johan lû hawng
         ka pêk," a ti.
         9 Chun, lal chu a thinlung a lawksawng rawh; sikhawmsele, a thutiam a buh dumpitu ruangah
         chun pêk ding thu a pêk.
         10 Chun, mi a fial le, rêngin ah Johan lû chu a tantir.
         11 Chun, a lû chu khêng hen an hawng put le, nunau ngâksia sinah chun an pêk. Anih nih
         chun a nu sinah a kalpi rawh.
         12 Chun, ṭhiruai tla nih a ruak chu an va lâwm le, an phûm le; chun Jisu an va simh.
         13 Chun, Jisu nih chu chu a theih rawh chun, chunah mi chu lawng hen mi kingnâk mun
         ah a dang hen a kal rawh. Sikhawmsele, mi zapi tla nih chun an theih kâ hen khua thawk
         hen kê a kal hen an zûl rawh.
         14 Chun, anih chu vakap ah a suak rawh chun mi zapi cherkhet a muh le, thungâi a siherh
         na, damlo tla a damh na.
         15 Chun, zânleibâi a hawng si hen ṭhiruai tla chu a sinah an hawng kal le, "Hi hi mi
         kingnâk mun asi le, a zânleibâi ual rawh; khua tla ah kal hen an rangah ei ding an
         châwk khonâk ding hen mi zapi tla hi kaltir na me," an ti.
         16 Jisu lam nih chun an sinah, "Annih kal a ngâi lo, nanmah nih ei ding pêk na u," a
         ti.
         17 Chun, annih nih chun, "Hinah sangtlêp panga leh ngâ panih cho kan nei asi," an ti.
         18 Chun, anih nih chun, "Hinah ka sinah hawng put u," a ti.
         19 Chun, ramhthep tlûnah to ding hen mi zapi tla chu thu a pêk. Sangtlêp panga leh ngâ
         panih chu a lâk le, vân lei zauh hen mal a sâwm le, a phel le, sângtlêp tla chu a
         ṭhiruai tla sinah a pêk. Chun, ṭhiruai tla nih chun mi zapi tla sinah an pêk.
         20 Chun, an ektê hen an ei le, an khim khap le, an ei bang neknâwi khawm chu an rût
         le, khobung leinih a khat.
         21 A eitu tla chu nunau leh ngâksia sim lo hen upa karo khawm sângnga ding asi.
         22 Chun, mi zapi tla chu a ṭiaktir na karah a kal lânah khat lei râl ah kal masa ding
         hen ṭhiruai tla chu lawng ah a chuantir râm na.
         23 Chun, mi zapi chu a ṭiaktir na nûnah thlacham ding hen tlâng ah a dang hen a kal
         le; chun, zânleibâi a hawng si rawh chun, chunah chun amah cho hen a um rawh.
         24 Lawng lam chu rilî lâi chir ah a um le, thli nih amah lo leikângah a sêm ruangah
         tî tlingtlawk nih a lawh lemang.
         25 Chun, khawfîm chat awt bâi ah rilî tlûnah kê hen a kal le, anmah lei a fûk.
         26 Chun, ṭhiruai tla nih chun amah chu rilî tlûnah kê hen a kal mi an muh rawh chun,
         "Mithla ma khi!" ti hen, an thla a kâm le, lâu hen thungâi an âu.
         27 Sikhawmsele, Jisu nih anmah a sawnh sawm na rawh, "Lungngam tak hen um u, keimah
         ka si, lâu lah u," a ti.
         28 Peter nih a sâng le, a sinah, "Lalpa, nang na si chun tî tlûnah na sinah hawng ding
         thu hawng ka pêk," a ti.
         29 Chun, anih nih chun, "Hawng kal ko me," a ti. Peter chu lawng lak mi chu a ṭum le,
         Jisu leikâng fûk hen tî tlûnah kê hen a kal.
         30 Sikhawmsele, thli a râng mi chu a muh le," a lâu; chun, a pil awt le, "Lalpa, hawng
         ka hum rawh," ti hen, a âu rawh.
         31 Chun, Jisu nih a banh sawm le, amah chu a tleih le, a sinah, "Nang, lung tâwm, zeirangah
         na zumhmaih?" a ti.
         32 Chun, lawng ah anna chuan rawh chun thli chu a bâng ko rawh.
         33 Chun, lawng lakah um mi tla nih chun, "Pathian Fapa na si tak ngâk mahi," ti hen,
         amah mâi an mûk.
         34 Chun, khatlei râl an kâi rawh chun, Genesaret ram an tleng rawh.
         35 Chun, chu mun mi tla nih chun amah an theih kâ hen, chu kiangkam ram zawzawng ah
         chun mi an fial le, damlo zawzawng chu a sinah an hawng put.
         36 Chun, a puan sâr tal tham kho ding an deih chiam le; chun a thamtu zawng chu an dam
         vima rawh.

1 Chu liau chun Jerusalem thawk hen Farisai tla leh Dân sîntirtu tla Jisu sinah an
         kal le,
         2 "Zeirangah me na ṭhiruai tla nih thlâktu thurovuih chu an buar tâwn? Sang an ei chun
         an kut an ṭâwl lo," an ti.
         3 Chun, anih nih chun an sinah, "Nannih khawm nih zeirangah nan thurovuih ruangah Pathian
         thupêk nan buar ne?
         4 Pathian nih, ’Na nu leh na pa chawnglawmh rawh, ’Âuzawng a nu mawh a pa mawh simsiattu
         chu thi ngelchel seh,’ a ti ruangah.
         5 Nannih lam nih chun, ’Âuzawng a nu mawh a pa mawh sinah na ka mangnâk ding hi Pathian
         sinah pêk asi rawh, titu zawng chu a nu mawh a pa mawh chawnglawmh ding asi lo,’ nan
         ti tâwn.
         6 Chun, nan thurovuih ruangah Pathian thu chu nan thlâu phah rawh mahi.
         7 Mi perpê tla, Isai nih hin nan thu a simkan mi hi thungâi a dik ko!
         8 ’Hi minung tla nih hin an kâ hen an ka chawnglawmh le, an thinlung lam nih chun an
         ka lât tâwn.
         9 Zeikhawm si sele, an sîntirnâk ah minung thupêk an sîntir na ruangah, an ka sawnh
         tâwn hi a thawt salam asi,’ a ti," a ti le, a sâng.
         10 Chun, mi zapi tla chu a kawh na le, an sinah, "Ngâi ule, a ngaihtawnh dân thiam u:
         11 Kâ ah lût mi chu minung nawmhtu asi lo le, kâ thawk suak mi chu, chu tak chu minung
         nawmhtu asi dauh," a ti.
         12 Chu liau chun a ṭhiruai tla an hawng kal le, a sinah, "Farisai tla nih kha thu kha
         an theih le, an thinthawk mi kha na theih ma?" an ti.
         13 Anih lam nih chun, "Kûng zawzawng ka Pa vân ah mi nih a phun lo mi chu phâwi hen
         a um lai.
         14 Annih chu zeikhawm siar lah u; ruitu mitchâw an si. Chun, mitchâw nih mitchâw lîlâ
         a rui chun khursaduap ah munkhat hen an tlâ vevê lai," a ti le, a sâng.
         15 Chun, Peter nih a sinah, "Tahṭhimh thu kha hawng kan simhfiang me ne?" a ti piak.
         16 Chun, anih nih chun, "Tutiang hen nannih khawm nih theihnâk neilo hen nan um nget
         rih mu?
         17 Kâ ah lût mi vial chu paw lakah a tlâ le, pâwng kalnâk ah lawnh hen a um ti nan theih
         lo ma?
         18 Kâ thawk suak lam chu thinlung thawk hen a hawng suak le; chu tak nih chun minung
         a nawmh tâwn asi.
         19 Thinlung ah hin dawnnâk sual tla, mi thahnâk tla, ṭângdang pawmnâk, duhnâk, fîrnâk,
         phiarnâk, simsiatnâk tla a hawng suak tâwn.
         20 Chubang chu minung nawmhtu asi; kut ṭâwl lo hen buh ei lam nih chun mi a nawmh lo,"
         a ti.
         21 Chun, Jisu chu chunah mi chu a suak. Tura leh Sidon bial ah a kal rawh.
         22 Chun, chu ram mi chu Kanaan nunau pakhat a hawng suak le, "Lalpa, David Fapa, hawng
         ka zângfah rawh, ka fanu khuri nih a tleih thlir asi," ti hen a âu.
         23 Anih lam nih chun kâ khat hen men a sâng lo. Chun, a ṭhiruai tla nih chun, "Kan dung
         leiah a âu lemang mi, kaltir ko ma a," ti hen an hawng ngiar.
         24 Anih lam nih chun, "Israel mi tla dawrâ tlâu sinah lo chun fial ka si lo," a ti le,
         a sâng.
         25 Sikhawmsele, nunau chu a hawng kal le, "Lalpa, hawng ka ṭangpi rawh," ti hen mâi
         a mûk.
         26 Chun, anih nih chun, "Fa tla sang lâk piak hen ui tla sinah lawnh chu â dawh lo,"
         a ti le, a sâng.
         27 Anih nih chun, "Lalpa, si lam chu asi; sikhawmsele, ui tla khawm nih an pu dawhkân
         lakah mi sang neknâwi a tlâ mi chu an ei tâwn lo mazei?" a ti.
         28 Chu kâ hen Jisu nih chun a sinah, "Nunau, na lungnâk a fâk tuktarâi; na duh hâwi
         hen na tlûnah um seh," a ti le, a sâng. Chun, a fanu chu chu dâr thawk chun a hawng
         dam ko rawh.
         29 Chun, Jisu chu chu thawk hen chun a kal le, Galili Rilî kiang a tleng le; chun tlâng
         ah chun a kâi le, chunah chun a to rawh.
         30 Chun, mi zapi cherkhet ke khêng, mitchâw, hawlh kholo, suaksual tla damlo tla tamtak
         an hawng put na le, a sinah an hawng kal le, a kê kiang ah an siah; chun, a damh khap
         na.
         31 Chuvachun, mi zapi nih chun hawlh kho lo tla an hawng hawlh kho hen, a suaksual mi
         tla an hawng a remh hen, kekhêng tla kê hen an hawng kal hen, mitchâw tla an hawng
         muh kho mi an muh rawh chun thungâi chê an ti le; chun Israel tla Pathian chu an sawr
         rawh.
         32 Chun, Jisu nih a ṭhiruai tla chu a kawh na le, "Mi zapi tla hi tuah ni thum ka sinah
         an um rawh le, ei ding zeikhawm an nei lo ruangah thungâi ka lungkham na asi; sungvâng
         bû hen kîrtir na ka duh lo, chu lo chun lam lakah an vâiphâl lai," a ti.
         33 Chun, ṭhiruai tla nih chun a sinah, "Mi zapi hi tluk rak khawp rê ding hen sangtlêp
         chu tluk rak ramkaro ah kha zei mi me kan tawng lai?" an ti.
         34 Chun, Jisu nih an sinah, "Sângtlêp zeizat nan nei?" a ti. Chun, annih nih chun, "Tlêp
         sarih leh ngâ tâwmtê," an ti.
         35 Chun, anih nih chun tual ah to ding hen mi zapi chu thu a pêk.
         36 Chun, sangtlêp pasarih leh ngâ tla chu a lâk le, lâwmthu a sim le, a phel le, ṭhiruai
         tla sinah a pêk. Chun, ṭhiruai tla nih chun mi zapi tla sinah an pêk.
         37 Chun, an ektê hen an ei le, an khawp khap; an ei bang neknâwi khawm chu khobung sarih
         an rût le, a khat.
         38 A eitu tla chu nunau leh ngâksia sim lo hen, upa karo khawm sâng li an si.
         39 Chun, mi zapi tla chu a ṭiaktir na nûnah lawng ah â chuan le, Magadan ram leiah a
         tlung.

1 Chun, Farisai tla leh Sadukai tla an hawng kal le, amah niknâk ding hen vân thawk
         hen singsiahnâk anmah zauhtir ding hen an deih.
         2 Sikhawmsele, anih nih chun an sinah, "Zânleibâi a hawng si rawh chun, ’Ni khua a
         ṭha awt si lai, vân kam a sen tât, nan ti tâwn.
         3 Chun, zîng ah chun, ’Tusûn chu ni khua a ṭha awt lo si lai, vân kam a sen, ni khua
         a dâwm,’ nan ti tâwn. Ni khua umzia chu nan theihthiam le, sikhawmsele tik singsiahnâk
         tla hi nan theihfiang kho lo.
         4 Tusan minung sual tak leh ṭângdang pawmtâk mang tak tla nih chun singsiahnâk an hâwl
         le, sikhawmsele Jona singsiahnâk cho lo chu an sinah singsiahnâk rerêng pêk asi lai
         lo," a ti le, a sâng. Chun, anmah a mâk na le, a kaltâk ving na.
         5 Chun, ṭhiruai tla chu khatlei râl ah an tlung rawh chun sang put an philh.
         6 Chun, Jisu nih an sinah, "Farisai tla leh Sadukai tla thilnu lakah chun a vêng ule,
         a thiamthih u, a ti.
         7 Chun, annih nih chun, "Sang kan put lo thlo," ti hen anna dawnruat.
         8 Chun, Jisu nih chu chu a theih le, "Lung tâwm tla, zeirangah sang nan nei lo ruangah
         nan dawn?
         9 Tu khawmah nan thinlung hen nan theih lo nget rih ma? Mi sângnga sinah sangtlêp panga
         nan ṭhen mi leh khobung nan rût zat kha nan theih ko lo rih ma?
         10 Mi sâng li sinah sangtlêp pasarih nan ṭhen mi leh khobung nan rût zat kha?
         11 Sang thu nan sinah ka sim lo ti zeitin zia nan theih lo? Farisai leh Sadukai thilnu
         lakah chun a thiamthih u," a ti.
         12 Churawhchun, sang thilnu lakah a thiamthih ding hen a simh na lo le, Farisai leh
         Sadukai tla sîntirnâk lakah thiamthih ding hen anmah a ti dauh na ti an theih rawh.
         13 Chun, Jisu chu Philipi Kaisari bial chu a va tlung rawh chun a ṭhiruai tla sinah,
         "Mi le nih Minung Fapa hi âu si ding hen an ruat?" ti hen, a deih na.
         14 Chun annih nih chun, "Mi zeimaw mi nih, ’Baptistu Johan asi,’ an ti; zeimaw mi nih,
         ’Elija asi,’ an ti; zeimaw mi nih, ’Jeremia mawh khuavâng âumawh asi,’ an ti," an
         ti.
         15 Anih nih chun an sinah, "Asi chun, nannih nih âu si ding hen nan ka ruat?" a ti.
         16 Chun, Simon Peter nih, "Mesia, Pathian nung Fapa chu na si," a ti le, a sâng.
         17 Chun, Jisu nih a sinah, "Simon, Johan fapa, na thaw a suak; minung nih a nan theihtir
         mi asi lo le, ka Pa vân ah mi nih a nan theihtir mi asi dauh.
         18 Chun, nang Peter na si ti ka nan simh; hi lungpi tlûnah hin ka kawhmi ka dirh lai
         le, thihnâk nih chun a neh lai lo.
         19 Vân Ram renh tla ka nan pêk lai le, tual tlûnah zeizawng na khap mi vial vân ah khap
         asi lai; tual tlûnah zeizawng na phal mi vial vân ah phal asi lai," a ti le, a sâng.
         20 Churawhchun, Mesia asi ti âukhawm simh lo ding hen ṭhiruai tla chu thu a kilh thlir.
         21 Chu ri rawh chun, Jisu nih Jerusalem ah a kal ding tla, upa tla, bâwlpu lal tla leh
         Dân sîntirtu tla lakah thil tamtak a tuar ding zia tla, thah hen a um ding zia tla,
         ni thum ni ah thawk hen a um ding zia tla chu a ṭhiruai tla theihtir a dawmh rawh.
         22 Peter nih chun a dangtê hen a kalpi le, "Lalpa, Pathian nih khuaruat seh; chubang
         chu na tlûnah a tlung rîlmâl lai loh," ti hen, a khap.
         23 Anih lam chu â her le, Peter sinah chun, "Setan, ka dung leiah kal, ka rangah tlûknâk
         na si; Pathian thil tla ruat lo hen minung thil tla na ruat dauh mahi," a ti.
         24 Chun, Jisu nih a ṭhiruai tla sinah, "Âuzawng hawng ka zûl a duh mi nih chun mah hamhnâk
         siarlo hen, a kraws put hen hawng ka zûl seh.
         25 Âuzawng a nungnâk hum duhtu vial a dawk lai; âuzawng keimah ruangah a nungnâk dawktu
         vial nih a tawng lai.
         26 Mi nih laikulh hi a pum hen a ting sele, a nungnâk dawk sele, a rangah zei a ṭhatnâk
         a um lai? Asi lo leh, mi nih a nungnâk rûlah zei me a pêk lai?
         27 Minung Fapa hi a vânmifial tla hen a Pa rokualnâk a thuam hen a hawng kal awt ruangah;
         chu tik chun mikip an thilti hâwi vima hen a rulh chiau lai.
         28 Thungâi tak hen ka nan simh na, hinah dîr tla zeimaw mi hi Minung Fapa a Ram ah hawng
         mi an muh lân lo chu thihnâk tem lo thlo ding mi an um," a ti.

1 Chun, ni ruk nûnah chun, Jisu nih Peter, Jem leh a unau Johan tla chu a kalpi na
         le, a dang hen tlâng sâng takah a kâipi na.
         2 An mâika ah chun a mêl umzia chu a hawng a dang rawh. A mêl chu nî hâwi hen a hawng
         chêu le, a nipuan tla chu chêu hâwi hen a hawng vâr rawh.
         3 Chun, Mosi leh Elija chu amah hen a sâwn hen an sinah anna langh.
         4 Chun, Peter nih Jisu a sawnh le, "Lalpa, kan rangah hinah um hi a ṭha; na duh chun
         hinah hin basâ pathum ka khuar lai; nang rangah pakhat, Mosi rangah pakhat, Elija
         rangah pakhat," a ti.
         5 A sim liau chir ah, sûm vâr tak nih anmah a phenh na rawh; chun, sûm thawk hen aw-hâu
         nih, "Hi hi ka Fapa duhtak, ka lawmh mi chu asi, amah thu ngâi u," a ti.
         6 Chun, ṭhiruai tla nih chu chu an theih rawh chun tual lei an buk le, thungâi an lâu.
         7 Chun, Jisu nih annih chu a tham na le, "Thawk ule, lâu lah u," a ti.
         8 Chun, an vân an tâu le, Jisu cho lo chu âukhawm an muh lo rawh.
         9 Chun, tlâng ah mi chu an ṭum liauah Jisu nih an sinah, "Minung Fapa hi mithi lakah
         mi a thawknawlh lân lo chu hi muhtirnâk nan muh mi kha âukhawm simh lah u," ti hen
         thu a pêk na rawh.
         10 Chun, a ṭhiruai tla nih chun a sinah, "Dân sîntirtu tla nih, ’Elija a hawng kal masa
         ding asi,’ zeitin zia hen ti me an si le?" ti hen, an deih.
         11 Chun, anih nih chun, "Elija chu a hawng kal awt masa rêng asi, zeizawng a hawng remh
         lai.
         12 Sikhawmsele, ka nan simh na, Elija chu a hawng kal rawh rêng asi, amah chu an theih
         lo le, a tlûnah an duh duh hen an ti dauh lehlam. Chu hâwi ber hen Minung Fapa khawm
         nih hin an lakah a tuar bâk awt asi," a ti le, a sâng.
         13 Chu kâ hen ṭhiruai tla nih chun Baptistu Johan thu an sinah a sim mi ti an theih
         rawh.
         14 Chun, mi zapi sinah an hawng tlung rawh chun, minung pakhat a sinah a hawng kal le,
         a mâika ah siksidîr hen,
         15 "Lalpa, ka fapa khi zângfah rawh, rualthlû asi, thungâi a tuar zia a fâk; vei tamtak
         mei ah a tlû le, vei tamtak tî lakah a tlû tâwn asi.
         16 Chun, na ṭhiruai tla sinah ka hawng put le, an damh kho fâwn lo," a ti.
         17 Chun, Jisu nih, "Tusan lungnâk neilo leh simh har tla, zei tiang me nan sinah ka
         um lai le, zei tiang me ka nan sang kho na lai? Amah chu ka sinah hin hawngpi u,"
         a ti le, a sâng.
         18 Chun, Jisu nih khuri chu a fâi le, a sung ah mi a suak rawh; chu dâr thawk hen chun
         ngâksia chu a dam rawh.
         19 Chu nûnah chun ṭhiruai tla chu a dang hen Jisu sinah an hawng kal le, "Zei tin zia
         me kannih nih kan nar kho lo," an ti.
         20 Chun, anih nih chun an sinah "Nan lung tâwm ruangah. Thungâi tak hen ka nan simh
         na, anṭam chî fang khat hâwi lungnâk nan nei chun, hi tlâng sinah hin, ’Hi thawk hen
         khinah khin va a ṭhinh, nan ti lai le, â ṭhial ko lai;
         21 nan rangah ti kho lo zeikhawm a um lai loh," a ti.
         22 Chun, Galili ram ah an hawng a pûm liauah Jisu nih an sinah, "Minung Fapa hi minung
         tla kut ah tleihtir hen a um awt asi.
         23 Chun, an thah lai le, ni thum ni ah thawknawlh hen a um lai," a ti. Chun, a ṭhiruai
         tla chu thungâi an lawksawng rawh.
         24 Chun, Kapernaum chu a hawng tleng rawh chun Biakin thawhlâwm khawlhtu tla chu Peter
         sinah an hawng kal le, "Nan sîntirtu nih Biakin thawhlâwm chu a pêk bâk tâwn lo ma?"
         an ti.
         25 Peter nih chun, "Pêk bâk ta a," a ti. Chun, in ah a va lût le, Jisu nih a sinah "Simon,
         zei hâwi hen na ngaih? Tual ah lal tla nih siah mawh sum neih man mawh âu sinah me
         an lâk tâwn? An fa tla lakah ma, asi lo leh, midang lakah ma?" ti hen a sim khalh.
         26 Chun, Peter nih, "Midang lakah," a ti kâ hen, Jisu nih a sinah, "Chu hâwi asi chun,
         fa tla chu an âwl lai ma chu.
         27 Sikhawmsele, nang rilî ah va kal le, siau va thlâk le, ngâ a hawng suak masa mi chu
         tleih rawh. Chun a kâ na kêu kâ hen stater khat na muh lai; chu chu lâk le, kei leh
         nangmah rangah an sinah pêk na, chu lo chun annih chu an lung kan sitir lo lebang
         lai," a ti.

1 Chu liau tak chun ṭhiruai tla chu Jisu sinah an hawng kal le,"Vân Ram ah âu me rokual
         chem lai?" an ti.
         2 Chun, anih nih chun ngâksiatê a kawh le an lakah a dîrtir le,
         3 "Thungâi tak hen ka nan ti na, nanna lêt hen ngâksiatê hâwi nan silo chun Vân Ram
         ah nan lût rîlmâl lai lo.
         4 Chun, hi ngâksiatê hâwi hen â nâutir mi zawng, chu minung chu Vân Ram ah a rokual
         chem lai.
         5 Chun, âuzawng ka min ruangah hi hâwi ngâksiatê pakhat lawmhtu zawng chu keimah an
         ka lawmh mi asi lai.
         6 "Sikhawmsele, âuzawng hi bang an ka zumhtu mi mê tla lakah pakhat mawh an ka zumhnâk
         khamtirtu zawng chu an ngâwng ah fângrialnâk lung lianpi awihtir hen tisumsumriat
         sungah thlâk ving sele a rangah a ṭha dauh lai.
         7 Mi zapi tla zumhnâk khamtirtu thil tla ruangah laikulh tlûn a pit! Tlûknâk chu um
         ding rêng asi. Sikhawmsele, tlûknâk umtirtu tlûn chu a pit!
         8 "Chun, na kut nih mawh na kê nih mawh a nan sualtir chun tan le, lawnh ving. Kut
         panih mawh kê panih mawh nei hen zungzâl mei ah lawnh ngâk chun suak sual hen mawh
         kekhêng hen mawh nungnâk ah lût na rangah a ṭha dauh.
         9 Chun, na mit nih a nan sualtir chun chawih zek le, lawnh ving. Mit khiang khinih
         nei hen Gehena mei ah lawnh ngâk chun mit khiang khat nei hen lungnâk ah lût na rangah
         a ṭha dauh.
         10 "Hi bang mi mê tla lakah pakhat khawm hi zauhnawmh lo ding hen a thiamthih u; an
         vânmifial tla nih vân ah ka Pa vân ah mi mêl chu an muh kumza tâwn ti ka nan simh
         na hi.
         12 "Zei hâwi hen nan ngaih? Mi âu nih mawh dawrâ zâ nei sele, an lakah pakhat peu sele,
         sâwmkua leh pakua chu mâk hen, tlâng ah kal hen a tlâu mi chu a hâwl lai lo mazei?
         13 Thungâi tak hen ka nan simh na, a tawng nawlh vêk chun sâwmkua leh pakua a tlâu lo
         mi tla tlûn ngâk hen chun a tlûnah â lâwm dauh lai.
         14 Chu hâwi ber hen mi mê tla lakah pakhat a vei mi khawm hi nan Pa vân ah mi duhzia
         asi lo.
         15 "Chun, na unau nih na tlûnah thilsual ti sele, kal le, amah leh nangmah cho theih
         hen a sualnâk chu simhfâi. A nan ngâi piak chun na unau chu na neh mi asi lai.
         16 A nan ngâi piak lo lam chun, midang pakhat mawh panih mawh na sinah put le, chuvachun
         thu zeizawng chu theihtu panih mawh pathum mawh kâ lakah birhtir hen a um khonâk ding
         hen.
         17 Chun, annih khawm chu a ngâi piak na lo chun, kawhmi tla sinah tlunh le; chun kawhmi
         tla khawm a ngâi piak na lo chun anih chu Phundang leh siah khawlhtu hâwi hen ruat
         si seh.
         18 "Thungâi tak hen ka nan simh na, tual tlûnah zeizawng nan phuar mi vial vân ah phuar
         asi lai; tual tlûnah zeizawng nan phelh mi vial vân ah phelh asi lai.
         19 "Thungâi tak hen ka nan simh nawlh na, tual tlûnah hin nan lakah minung panih an
         thil deih leikângah thu anna rual chun, ka Pa vân ah mi nih ti piak hen an um lai.
         20 Minung panih mawh pathum mawh ka min hen anna pûmnâk zawngah an lakah ka um tâwn,"
         a ti.
         21 Chu liau chun Peter a hawng le, a sinah, "Lalpa, ka unau nih vei zeizat thilsual
         ti sele ka ngaihdam ding? Vei sarih tiang ma si lai," a ti.
         22 Jisu nih a sinah, "Vei sarih tiang hen ka nan ti lo, vei sarih mun sâwmsarih tiang
         hen, ka nan ti dauh asi," ti hen, a sâng.
         23 "Churuangah chun, Vân Ram chu, lalchem âu nih mawh a to-aw tla sinah sum thâwngthâng
         ruat fiang ding mi hen tahṭhimh asi.
         24 Chun, ruat fiang ding hen a hawng dawmh rawh chun minung pakhat talent sîng khat
         battu a sinah an hawng put.
         25 Chun, pêk ding a nei lo ruangah a pu nih chun amah hen a nupi hen, a fa tla hen,
         a neih zawzawng zuar hen rulh ding thu a pêk.
         26 Chuvachun, to-aw nih chun, ’Ka pu, hawng ka ngâk dauh rih le, a ektê hen ka nan pêk
         ver lai, ti hen a bawk le, mâi a mûk.
         27 Chun, chu to-aw pu nih chun thungâi a zângfah le, a thlah le, â bat mi chu a ngaihdam
         rawh.
         28 "Sikhawmsele, chu to-aw chu a suak le, a to-aw hâwi tla lakah pakhat denari zâ battu
         a muh le; chun a theih le, ’Na bat mi kha hawng ka pêk rawh,’ ti hen, a rawm a dît.
         29 Chuvachun, a to-aw hâwi chu a bawk le, ’Hawng ka ngâichâng rih le, ka nan pêk teh
         lai, ti hen a ngiar chiam.
         30 Sikhawmsele, a duh lo le, â bat mi chu a lîm lân lo chu rêngin ah a khumh.
         31 Chuvachun, a to-aw hâwi tla nih chun a thilti chu an muh le, thungâi an lawksawng
         le, a thilti zawzawng chu an pu sinah an va simh rawh.
         32 Chu kâ hen a pu nih chun anih chu a kawh le, a sinah, ’To-aw sual, na ka ngiar ṭualmâl
         ruangah na bat mi zawzawng kha ka nan ngaihdam le,
         33 ka nan zângfah hâwi khan nang khawm nih na to-aw hâwi chu na zângfah ding si lo mazei?’
         a ti.
         34 Chun, a pu chu a thinthawk le, â bat mi zawzawng a lîm lân lo chu rêptu tla sinah
         a pêk rawh.
         35 Mi kip nih thinlung tak hen nan unau tla nan ngaihdam lo chun ka pa vân ah mi khawm
         nih chu hâwi ber hen nan tlûnah a ti bâk lai," a ti.

1 Chun, tihin asi le, Jisu nih chubang thu chu a sim dih ka hen Galili ram mi a suak
         le, Jordan Varâl leiah Judai ram leiah a kal.
         2 Chun, mi zapi cherkhet nih an zûl le, chunah chun anmah chu a damh na rawh.
         3 Chun, Farisai tla a sinah an hawng kal le, amah niknâk ding hen, "Zeiruang zawngah
         mi nih nupi mâk dân asi ma?" an ti.
         4 Chun, anih nih chun, "A tîr thawk hen an siamtu nih khan nunau leh mipa a siam le,
         5 ’Hi ruang hin mipa nih a nu leh a pa a kaltâk lai le, a nupi a sihawh lai; chun,
         an panih hen pum khat an si lai rawh,’ a ti ti nan rêl lo mazei?
         6 Chuvachun, panih an silo rawh le, pumkhat an si rawh asi. Churuangah Pathian nih
         a sihawh rawh mi chu minung nih ṭhen lah seh," a ti le, a sâng.
         7 Annih nih chun, "Asi chun, zeirangah me Mosi nih mâknâk lasui pêk hen mâk ding thu
         a pêk ne?" an ti.
         8 Anih nih chun an sinah, "Mosi nih nan thinlung khauh ruangah ma kha nan nupi tla
         mâk a siang mi kha; sikhawmsele, a tîr thawk hen chu hâwi asi lo.
         9 Kei nih chun ka nan ti na, âuzawng midang hen duhnâk ruangah silo hen, nupi mâk hen
         midang umpitu zawng chu ṭângdang a pawmtâk asi, mâk chia umpitu khawm ṭângdang a pawmtâk
         asi," a ti.
         10 Ṭhiruai tla nih chun a sinah, "Nupi leikângah mipa thu chu hâwi asi chun umhnâk hi
         a ṭha lo," an ti.
         11 Anih lam nih chun an sinah, "Chu thu chu mi zârân nih an zâwt kho lo, a pêk mi tla
         cho lo nih chun.
         12 Mi tilkhei an nu paw sung thawk hen chu hâwi a suak mi rêng khawm an um le, mi tilkhei,
         minung kut hen khei mi khawm an um; mi tilkhei, Vân Ram ruangah tilkhei hen anna siam
         mi khawm an um. Âuzawng a zâwt kho mi vial nih zawt seh," a ti.
         13 Chu liau chun an tlûnah a kut thâng hen thla a cham piak na ding hen a sinah ngâksia
         tetê an hawng put na le; chun ṭhiruai tla nih chun an fâi na.
         14 Jisu lam nih chun, "Ngâksia tetê ka sinah hawng kaltir ule, nar lah na u; Vân Ram
         chu hi bang hâwi mi tla tâ asi ruangah," a ti.
         15 Chun, an tlûnah a kut a thâng le, chunah mi chu a kal rawh.
         16 Chun, minung pakhat Jisu sinah a hawng kal le, "Sîntirtu, zungzâl nungnâk ka nei
         khonâk ding hen thil ṭha zei me ka ti lai?" a ti.
         17 Chun, anih nih chun, "Thil ṭha thu zeirangah na ka deih? A ṭha mi chu pakhat cho
         a um; zeikhawm si sele, nungnâk ah lût na duh chun thupêk tla chu zâwt rawh," a ti.
         18 Chun, anih nih chun, "A zei tak hi me?" a ti. Chun, Jisu nih, "Mi na thah ding asi
         lo, ṭângdang na pawmtâk ding asi lo, na fîr ding asi lo, na phiar ding asi lo;
         19 na nu leh na pa chawnglawmh rawh," ti mi tla leh, ’Nangmah na dâwt hâwi hen na zâwlbâwm
         tla na dâwt ding asi,’ ti hi," a ti.
         20 Tlangvâl nih chun a sinah, "Chubang thu zawzawng chu ka zâwt tâwn; zei ka tâng rih?"
         a ti.
         21 Jisu nih a sinah, "Ṭha rangtling hen um na duh chun, kal le, na neih chu zuar le,
         mipâm tla sinah pêk rawh; chuvachun vân ah ro na nei lai, chun hawng le, hawng ka
         zûl," a ti.
         22 Tlangvâl lam nih chun chu thu chu a theih hen ngaihsia tak hen a kal ving, sum tamtak
         nei mi asi ruangah.
         23 Chun, Jisu nih a ṭhiruai tla sinah, "Thungâi tak hen ka nan simh na, minei rangah
         Vân Ram ah lût chu har tak asi:
         24 Chun, ka nan simh nawlh na, minei Pathian Ram ah lût ngâk hen sangâwngsâu ṭhim kua
         ah lût a awl dauh," a ti.
         25 Chun, ṭhiruai tla nih chu chu an theih hen thungâi chê an ti le, "Âu me ruangsuak
         si kho lai?" an ti.
         26 Chun, Jisu nih annih chu a zauh le, an sinah, "Chu chu minung rangah ti kho asi lo
         le, Pathian rangah lam chun zeizawng ti kho asi," a ti.
         27 Chun, Peter nih a sim le, "Zauhnik, kannih nih zeizawng kaltâk hen ka nan zûl le,
         zei me kan tawng lai ne?" a ti le, a deih.
         28 Chun, Jisu nih an sinah, "Thungâi tak hen ka nan simh na, Siamtharnâk ah chun Minung
         Fapa a rokualnâk tophah ah a to tikah, nannih hawng ka zûltu tla hi, Israel phun leinih
         tla chu lâirêl hen, laltophah leinih lakah nan to bâk teh lai.
         29 Chun, mikip, in tla mawh, unau tla mawh, farnu tla mawh, pa mawh, nu mawh, fa tla
         mawh, ram tla mawh, ka min ruangah kaltâktu zawng nih chun a leh zâ a tawng lai le,
         zungzâl nungnâk anna ting lai.
         30 Sikhawmsele, mi tamtak, masachem um tla chu madungchem ah an um teh lai; madungchem
         ah umtu tla khawm masachem ah an um teh lai," a ti.

1 "Vân Ram chu, in dâwngpu a grep dûm ah rianṭuantu tla ṭuantir na ding hen zîngtê
         ah suak mi hâwi chu asi.
         2 Chun, anih nih chun rianṭuantu tla hen ni khat ah denari khat lawh ding hen an thlûk
         ka hen a grep dûm ah a fial na rawh.
         3 Chun, dâr kua ding liauah a va suak le, midang sumtuah mun ah dîr salam mi tla a
         muh le;
         4 chun, an sinah, "Nannih khawm grep dûm ah va kal bâk u, a dâwh tâwk ding hen ka nan
         pêk na lai," a ti.
         5 Chun, an kal rawh. Chun dâr leinih leh dâr thum ding ah a va suak nawlh le, chu hâwi
         ber hen a ti fâwn.
         6 Chun, dâr nga ding liauah a va suak le, midang dîr mi tla a muh le, chun an sinah,
         ’Zeirangah me nî tlâk hen hinah nan dîr salam?’ a ti.
         7 Annih nih chun a sinah, Âukhawm nih lawh hawng kan lâk lo ruangah,’ an ti. Anih nih
         chun an sinah, ’Nannih khawm grep dûm ah kal bâk u, a ti.
         8 "Chun, zânleibâi rawh chun grep dûm dâwngpu nih chun a sum kilkâwitu sinah, ’Rianṭuantu
         tla kha kawh na le, a madungchem ah dawmh hen a masachem tiang hen an lawh pêk na
         rawh,’ a ti.
         9 Chun, dâr nga tik dingah a mang na mi tla chu an hawng kal le, denari khat seng an
         tawng.
         10 Chun, a masachem tla chu an hawng kal le, tam dauh tawng ding anna ruat le; sikhawmsele,
         annih khawm chu denari khat seng an tawng bâk.
         11 Chun, an tawng rawh chun, ’Hi bang madungchem tla nih hin dâr khat cho an ṭuan.
         12 Kannih sûn ah hamh leh thawsat tuartu tla tluk hen na siam ṭung fâwn,’ ti hen in
         dâwngpu tlûnah an chipchiar rawh.
         13 Anih lam nih chun an lakah minung pakhat sinah, ’Kâwi, na tlûnah zeikhawm ka sual
         lo a, denari khat lawh ding hen rem kan ti mi silo mazei?
         14 Na tâ kha lâk le, kal ko; nangmah ka nan pêk mi hâwi hen hi madungchem mi sinah khawm
         hin pêk ding ka duh asi.
         15 Ka tâ asi mi chu ka thu thu hen ka ti ding asi lo ma? Asi lo leh, kei ka ṭha ruangah
         nangnih na nahsuah mu?’ ti hen, a sâng.
         16 Chu hâwi hen madungchem tla chu masachem an si teh lai, masachem tla khawm chu madungchem
         an si teh lai," a ti.
         17 Chun, Jisu Jerusalem ah a kal liauah ṭhiruai leinih tla chu a dang hen a kalpi na
         le, lampi ah chun an sinah,
         18 "Ngâinik u, Jerusalem ah kan kal awt hi; Minung Fapa hi bâwlpu lal tla leh Dân sîntirtu
         tla kut ah tleihtir hen a um awt asi. Chun annih nih chun thi ding hen a tlûnah thu
         an thlûk lai le;
         19 nihsuak siamnâk ah mang ding leh vuak ding leh kraws ah khenh ding hen Phundang tla
         sinah an pêk lai; chun ni thum ni ah thawk hen a um lai," a ti.
         20 Chu liau chun Zebedai fapa tla nu chu a fapa panih tla put hen a sinah a hawng kal
         le, mâi a mûk le, thil zeimawh a deih.
         21 Chun, anih nih chun, "Zei na duh?" a ti. Chun, anih nih chun a sinah, "Hi ka fapa
         panih tla hi na Ram ah, na vawrhlei ah pakhat, na kehlei ah pakhat an to khonâk ding
         hen thu pêk," a ti.
         22 Jisu nih, "Nan deih mi chu nan theih lo asi. Ka hâi din ding mi chu nan din kho lai
         mazei " a ti le, a sâng. Annih nih a sinah, "Ti kho e," an ti.
         23 Anih nih chun an sinah, "Ka hâi din ding mi chu nan din ngelchel lai; sikhawmsele,
         ka vawrhlei ah leh ka kehlei ah to ding thu chu kei pêk ding asi lo le, ka Pa nih
         a timhtuah piak mi tla rangah asi dauh lai," a ti.
         24 Chun, parâ tla nih chun chu chu an theih rawh chun unau panih tlûnah chun an thinrun
         rawh.
         25 Jisu lam nih chun annih tla chu a kawh na le, "Phundang tla tlûnah lâirêltu tla chu
         an tlûnah thungâi an lal fâk le, an mi lian tla nih chun thungâi thu an nei tâwn ti
         nan theih.
         26 Sikhawmsele, nannih lakah lam chun chu hâwi asi lai lo; âuzawng nanmah lakah mi lian
         si ding duhtu vial chu nan to-aw ah a um ding asi.
         27 Âuzawng nan lakah a masachem si ding duhtu vial chu nan to-aw ah a um ding asi.
         28 Minung Fapa hi mi nih rianṭuan piak ding hen a hawng lo le, rianṭuan ding leh mi
         tamtak tlanhnâk dingah a nungnâk pêk ding hen a hawng dauh asi," a ti.
         29 Chun, Jeriko thawk hen an suak liauah mi zapi cherkhet nih Jisu chu an zûl.
         30 Chun, mitchâw panih lam vâu ah to mi nih chun Jisu a hawng kal ti an theih kâ hen,
         "Lalpa, David Fapa, hawng kan zângfah," ti hen, an âu.
         31 Chun, mi zapi tla nih chun dâisip ding hen an fâi na le; sikhawmsele, annih nih chun,
         "Lalpa, David Fapa, hawng kan zângfah," ti hen, fâk khun hen an âu.
         32 Chun, Jisu a dîr le, anmah a kawh na le, "Nan tlûnah zeitin an ti na sele nan duh?"
         a ti.
         33 Annih nih chun a sinah, "Mit dei kan duh," an ti.
         34 Chun, Jisu nih thungâi a lungkham na le, an mit a tham le, chun an muh kho sawm le,
         amah chu an zûl rawh.

1 Chun, Jerusalem ah an lût awt ah, Bethphage Oliv Tlâng chu an tlung rawh chun Jisu
         nih ṭhiruai panih a fial na le,
         2 an sinah, "Mâilei zâwn khua ah khin va kal ule, sanatung rêng mi, a kiangah a fatê
         hen nan muh ko lai; sût ule, ka sinah hawng ruai u.
         3 Chun, âuzawng nih nan sinah zeizawng an sim chun, ’Lalpa nih a duh asi,’ nan ti lai
         le; chun anih nih chun a hawng fial sawm ko lai," a ti.
         4 "Zauhnik, na Lalchem chu nâutir tak hen sanatung tlûnah leh sanatung fa tlûn takah
         to hen,
         5 na sinah a hawng kal awt ti hen, Zion fanu chu simh rawh," ti hen, khuavâng kâ ah
         a sim mi kha a hawng tlung khonâk ding hen chubang chu a hawng um rawh asi.
         6 Chun, ṭhiruai tla chu an va kal le, Jisu nih an sinah thu a pêk na hâwitê hen an
         ti.
         7 Sanatung leh a fa chu an hawng ruai le, an tlûnah chun an puan tla an phah le, Jisu
         chu â chuan rawh.
         8 Chun, mi zapi lakah tam dauh nih lampi ah chun an puan tla an phah le; midang nih
         thing nah an sât le, lampi ah an phah.
         9 Chun, mi zapi a mâi leiah kal mi tla leh a zûltu tla nih chun, "David Fapa sinah
         Hosana! Lalpa min hen a hawng kal mi chu a thaw a suak. Chungnungchem ah khin Hosana!"
         ti hen, an âu.
         10 Chun, Jerusalem ah a hawng lût rawh chun, khuatê hen, "Hi minung hi âu me si?" ti
         hen, an ri tul.
         11 Chun, mi zapi tla nih chun, "Hi minung hi khuavâng Jisu, Galili ram ah Nazaret mi
         chu asi," an ti.
         12 Chun, Jisu chu Pathian Biakin ah a lût le, biakin ah zeilo zuartu tla leh châwktu
         tla chu a nar na le, tangka thlengtu dawhkân tla leh vaṭhu zuartu tla tophah tla khawm
         chu a thlûk piak ver na le;
         13 an sinah, " ’Ka in chu thlachamnâk in an ti lai,’ ti rîn asi; nannih lam nih chun
         rawkmang tla pûk ah nan siam dauh tâwn asi, a ti.
         14 Chun, Pathian Biakin ah mitchâw tla leh kekhêng tla a sinah an hawng kal le; anmah
         a damh na.
         15 Sikhawmsele, bâwlpu lal tla leh Dân sîntirtu tla nih a thilchê ti tla leh Pathian
         Biakin ah, "David Fapa, Hosana!" ti hen, ngâksia âu tla an muh rawh chun, thungâi
         an lungsi lo le,
         16 a sinah, "Hi bang tla thusim hi na theih ma?" an ti. Chun, Jisu nih an sinah, "Theih
         ta a," ’Nausêm leh nûk din liau tla kâ ah suak mi nih chun sawrnâk na rangtlingtir
         rawh,’ ti mi hi nan rêl dah lo ma?" a ti.
         17 Chun, annih chu a kaltâk na le, khuapi lakah mi chu a suak le, Bethani ah a kal le;
         chunah chun a riak rawh.
         18 Chun, zîng ah khuapi leiah a kîr nawlh liauah a sungvâng rawh.
         19 Chun, lam vâu ah chun theipi kûng a muh le, a va fûk le, a nah cho lo chu zeikhawm
         a muh lo. Chun, a sinah, "Zungzâl hen hawng rah lah rawh," a ti. Chun, theipi chu
         a uai sawm rawh.
         20 Chun, ṭhiruai tla nih chun chu chu an muh le, "Zei zia me theipi hi a uai sawm ko?"
         ti hen, thungâi chê an ti.
         21 Chun, Jisu nih an sinah, "Thungâi tak hen ka nan simh na, lungnâk nan nei hen, nan
         zumhmaih lo chun, theipi lakah ti mi cho hi nan ti lai lo le, hi tlâng sinah khawm
         hin hawng a ṭhial le, tisumsumriat ah hawng a lawnh rawh, nan ti chun, nan ti hâwi
         hen a hawng um lai.
         22 Chun, zeizawng lung bû hen nan deih mi zawng chu nan tawng lai," a ti le, a sâng.
         23 Chun, Pathian Biakin ah a lût nûnah a sîntir na liauah chun bâwlpu lal tla leh zatlâng
         upa tla chu an hawng kal le, a sinah, "Âu thu hen me hi bang thil hi na ti? Âu nih
         thu a nan pêk?" an ti.
         24 Chun, Jisu nih an sinah, "Kei khawm nih thu kâ khat ka nan deih na bâk lai, chu chu
         nan ka simh chun, âu thu hen me hi bang thil hi ka ti ka nan simh na bâk lai.
         25 Johan baptisma kha zei lei mi thu mesi? Vân ah mi thu ma, minung thu?" ti hen a deih
         na. Chun, anna ruat le, " ’Vân ah mi thu,’ kan ti chun, ’Zeirangah a thu nan lung
         lo ne?’ hawng kan ti fâwn lai.
         26 Chun, ’Minung thu," kan ti chun, mi zapi chu kan ṭih fâwn; mi zawzawng nih Johan
         chu khuavâng ah an ruat ruangah," an ti.
         27 Chun, Jisu rangah an sâng le, "Kan theih loh," an ti. Anih khawm nih chun, "Kei khawm
         nih âu thu hen me hi bang thil hi ka ti tih ka nan simh na bâk awt lo," a ti.
         28 "Sikhawmsele, nannih nih zeitin nan ngaih? Mi âu nih mawh fapa panih a nei. Pakhat
         sinah chun a va kal le, ’Ka fa, tusûn ah grep dûm ah rian va ṭuan’ a ti.
         29 Anih nih chun, ’Ka duh loh,’ a ti le, a sâng. Sikhawmsele, a nehnûn ah a thinlung
         chu a hawng a lêt le, a kal rawh.
         30 Chun, pakhat sinah khawm a va kal le, chu hâwi ber hen a ti. Chun, anih nih chun,
         ’Pa, ka kal lai,’ a ti le, a sâng. Sikhawmsele, a kal ṭung fâwn lo.
         31 Chu minung panih nih chun zei mi dauh nih me an pa duhzia an ti?" a ti. Annih nih
         chun, "A masa dauh mi nih," an ti. Jisu nih an sinah, "Thungâi tak hen ka nan simh
         na, siah khawlhtu tla leh nunau â zuar mi tla nih chun Pathian Ram an lût khalh na
         awt ma hi!
         32 Johan chu repnâk leikângah chun nan sinah a hawng kal le, amah chu nan lung lo le,
         siah khawlhtu tla leh nunau â zuar mi tla lam nih chun amah chu an lung le; nanmah
         nih chu chu nan muh nûn khawmah amah chu nan lung khonâk ding hen nan rim lêm lo.
         33 "Tahṭhimh thu dang ngâi u: mi âumawh in dâwngpu a um le, chu nih chun grep dûm a
         siam le; dâi hen a kulh le, grep sûrnâk khur a chawh le, in sâng a sak le; chun a
         bultu tla sinah a thlawh lawh ding hen a ap na le, ram dang ah a kal rawh.
         34 Chun, a rah kawih a zâ awt rawh chun a rah lâk ding hen a bultu tla sinah a sal tla
         a fial.
         35 Chun, a bultu tla nih chun a sal tla chu an tleih le, pakhat chu an vuak le, pakhat
         chu an thah le, pakhat chu lung hen an seh.
         36 Chun, sal dang a masa mi tla ngâk hen tam dauh a fial nawlh na le; annih tla tlûnah
         khawm chun chu hâwi ber hen an ti nawlh na.
         37 Chu nûnah lam chun, ’Ka fapa hi chu an zah lai,’ ti hen, a fapa chu an sinah a fial.
         38 Sikhawmsele, a bultu tla nih chun a fapa an muh kâ hen, ’Hi minung hi rotingtu ding
         asi, kan thah lai le, a ro ting ding mi hi kan ting tâk ving lai, an ti.
         39 Chun, anih chu an tleih le, grep dûm thawk hen lênglei ah an lawnh le, an thah rawh.
         40 "Chuvachun, grep dâwngpu a hawng tikah a bultu tla tlûnah chun zeitin a ti na lai
         rawh ne?" a ti.
         41 Annih nih chun a sinah, "Chubang misual tla chu hamh tak hen a tlâutir na lai le,
         grep dûm bultu dang, a kawih tik kipah a rah tla chu a sinah pêk vimatu ding tla sinah
         a thlawh a lawh ding hen a pêk na lai," an ti.
         42 Jisu nih an sinah, "Pathian lasuibu ah: ’In saktu tla lung duh lo kha, chu tak chu
         a kil ah lung herh chem a hawng si rawh. Chu chu Lalpa ti asi le, kan mitmuh ah a
         chê asi,’ ti hi nan rêl lo mazei?
         43 Churuangah chun Pathian Ram chu nan sinah mi suh asi lai le, a rah suah ding mi phun
         tla sinah pêk asi lai ti ka nan simh na.
         44 Chun, chu lung tlûnah tlû mi chu a kuai dip lai; a denh mi châng chu dip ver a rial
         lai," a ti.
         45 Chun, bâwlpu lal tla leh Farisai tla nih chun a tahṭhimh thu chu an theih le, anmah
         thu a sim ti an theih rawh.
         46 Chun, amah chu tleih an tum le; sikhawmsele mi zapi chu an ṭih fâwn, khuavâng ah
         an ruat ruangah.

1 Chun, Jisu nih anmah a sawnh na le, an sinah tahṭhimh thu hen a simh nawlh na le,
         2 "Vân Ram chu lalchem âumawh a fapa rangah lâwinâk puai tuah mi hen tahṭhimh asi.
         3 Chun, lâwinâk puai ei ding hen a sâwm na mi tla chu kawh ding hen a to-aw tla a fial
         le, sikhawmsele an hawng duh lo.
         4 Chun, anih nih chun, ’Ka sâwm na mi tla sinah khan, ngâinik u, ka puai chu ka timhtuah
         thluh rawh; ka châwchal tla leh ka ran châwm bit tla ka thah le, zeizawng lîm asi
         rawh; lâwinâk puai ei ding hawng kal u rawh’ ti u," ti hen, to-aw dang tla a fial
         nawlh.
         5 Sikhawmsele, zeikhawm an siar piak lo le, an kal ving, pakhat chu a lo ah a kal le,
         pakhat chu a sawlehnâk ah;
         6 midang tla nih chun a to-aw tla chu an tleih le, ningzakkâi tak hen an siam le, an
         thah ving.
         7 Chun, lalchem chu a thinthawk rawh; a kawrsen tla a fial le, chubang mi thahtu tla
         chu a veih dep na le, an khua khawm a duah piak hep na rawh.
         8 Chun, to-aw tla sinah chun, ’Lâwinâk puai timhtuah thluh asi rawh, ka sâwm na mi
         tla lam kha chu ei tlâk an si lo.
         9 Chuvachun, lamṭhuam tla ah kal ule, mi nan muh mi kip lâwinâk puai ei ding hen sâwm
         na u,’ a ti.
         10 Chun chubang to-aw tla chu an suak le, lam tla ah chun an kal le, an muh mi kip misual
         leh mi ṭha tla khawm an pumh hep na le; chun lâwinâk puai einâk mun chu sâwm mi tla
         hen an khat rawh.
         11 "Sikhawmsele, lalchem chu sâwm mi tla zauh ding hen a hawng lût rawh chun, umhnâk
         puan aih lo mi minung pakhat chunah chun a muh le;
         12 chun, a sinah, ’Kâwi, zei zia me umhnâk puan aih lo hen hinah na hawng lût le?’ a
         ti. Chun, anih chu a dâisip.
         13 Chun, lalchem nih chun a to-aw tla sinah, ’A kut leh kê phuar ule, lênglei ah mûi
         ah lawnh u; chunah chun ṭap leh hachang rial chu a um lai,’ a ti.
         14 "Sâwm tla chu tamtak an si le, thîm tla lam chu tâwmtê an si," a ti.
         15 Chu liau chun Farisai tla nih chun a thusim lakah an tleih khonâk ding kâng anna
         thluk.
         16 Chun, an ṭhiruai tla, Herod murui sinah mi tla hen, a sinah an fial le, chubang tla
         nih chun, "Sîntirtu, mi dik tak na si le, dik tak hen Pathian leikâng thu na sîntir
         na tâwn le, sunhsak khun mi khawm na nei lo ti kan theih le; âukhawm thliar leh dangnâk
         na nei lo.
         17 Chuvachun, zei hâwi hen na ngaih hawng kan simh nik? Rom lalchem sinah siah châwi
         hi dân asi ma si lo?" an ti.
         18 Sikhawmsele, Jisu nih an sual zia chu a theih le, "Mi perpê tla, zeirangah nan ka
         nik?
         19 Siah tangka chu hawng ka zauhtir u," a ti.
         20 Chun, a sinah denari khat an hawng put. Chun, anih nih chun an sinah, "Hi hi âu ruk
         leh âu min mesi?" a ti.
         21 Annih nih chun a sinah, "Lalchem," an ti. Chun, anih nih an sinah, "Chu hâwi asi
         chun, Kaisar thil tla chu Kaisar sinah pêk ule, Pathian thil tla chu Pathian sinah
         pêk ko u me" a ti.
         22 Chubang thu chu an theih rawh chun thungâi chê an ti le, amah chu an kaltâk le, an
         kal ving.
         23 Chu ni ber ah chun, Sadukai tla thawknawlhnâk um lo titu tla chu Jisu sinah an hawng
         kal.
         24 "Sîntirtu," "Mosi nih, mi fa neilo hen thi sele, a unaupa nih a nupi chu umpi hen
         a unaupa a thi mi rangah chi a thlâk piak ding asi, an ti.
         25 Asi chun ne, kan lakah pasal pasarih an um le, a upachem mi nih nupi a nei le; a
         thi le; chun, chi a thlâk lo ruangah a nupi chu a unaupa thâwn ding hen a roh;
         26 Chu hâwi ber hen panihnâk khawm nih, pathumnâk khawm nih, pasarih tiang hen an umpi
         chiau.
         27 Chun, an ektê hen an thih nûnah chun nunau khawm a thi rawh.
         28 Chun, thawknawlh tikah an pasarih lakah a zei mi nupi dauh chem asi lai? An ektê
         hen an umpi chiau dangâiah," ti hen, an deih.
         29 Jisu nih an sinah, "Pathian lasui thu leh Pathian thiltikhonâk nan theih lo ruangah
         nan ngaihpalh tâwn asi.
         30 Thawknawlhnâk ah chun nupi pasal anna umh awt lo le, vân ah vânmifial tla hâwi an
         si dauh awt asi.
         31 Chun, mithi thawknawlhnâk thu chu, Pathian nih, ’Kei Abraham Pathian, Isak Pathian,
         Jakob Pathian ka si, ti hen nan sinah a sim mi kha nan rêl lo mazei? Pathian chu mithi
         Pathian asi lo le, a nung mi Pathian asi dauh," a ti le, a sâng.
         33 Chun, mi zapi tla nih chun chu chu an theih le, a thu sîntir chu thungâi chê an ti.
         34 Farisai tla lam nih chun Jisu nih Sadukai tla chu a êl le, a dawngh thlo na ti an
         theih hen anna pûm rawh.
         35 Chun, an lakah minung pakhat, Dân sîntirtu nih amah niknâk ding hen thu a deih.
         36 "Sîntirtu, Dân thu ah zei thupêk hi me a rokual chem?" ti hen.
         37 Chun, anih nih chun a sinah, " ’Lalpa na Pathian chu na thinlung zawzawng hen, na
         thlarau zawzawng hen, na dawnruatnâk zawzawng hen na dâwt ding asi, ti hi.
         38 Chu chu thupêk rokual chem leh herh chem asi.
         39 Chun, a sangtu chu hi hi asi: ’Nangmah na dâwt hâwi hen na zâwlbâwm tla khawm na
         dâwt ding asi,’ ti hi.
         40 Chu thupêk panih lakah chun dân leh khuavâng tla thu zawzawng â ngauh hep asi," a
         ti.
         41 Chun, Farisai tla chu anna pûm liau chun, Jisu nih annih tla chu thu a deih na,
         42 "Mesia chu zei hâwi nan ngaih? Âu fapa mesi?" a ti. Annih nih chun a sinah, "David
         Fapa," an ti.
         43 Anih nih chun an sinah, David nih Thlarau Thenhlimh hen,
         44 ’Lalpa nih chun ka Lalpa sinah, na mêlma tla na kezaphah tangah ka siah lân lo chu
         ka vawrhlei ah to rawh,’ a ti, ti hen, zeitin zia hen me anih chu Lalpa a ti ne?
         45 David nih anih chu, ’Lalpa’ a ti asi chun, zeitin a fapa asi kho?" a ti.
         46 Chun, âukhawm nih kâ khat khawm an sâng kho lo le, chu mi ri rawh chun âukhawm nih
         thu dang khawm an deih ngam lo rawh.

1 Chun Jisu nih mi zapi tla leh a ṭhiruai tla sinah thu a sim le,
         2 "Dân sîntirtu leh Farisai tla chu Mosi tophah lakah an to tâwn le;
         3 churuangah an simh na mi zawng chu ti ule; zâwt vima u; an thilti hâwi lam chu ti
         bâk lah u, sim lam chu an sim tâwn le, an ti ṭung tâwn lo asi.
         4 Ritphurh hamhkâi tak an siam le, mi tak tlûnah an thâng tâwn le, anmah lam nih chun
         an kut dawng khawm hen an ṭhial duh lo.
         5 An thilti zawzawng chu minung muh dingah asi an ti dauh tâwn. An thil bunh tla leh
         khimh tla chu an lian tir, an puansâr mûm an bawrtir tâwn.
         6 Puaituahnâk tla ah mun ṭha chem ah, pumhnâk in ah tophah ṭha chem tla ah;
         7 sumtuah mun ah chibai bûk tla, mi nih ’Sîntirtu,’ an ti na mi tla an duhzia tâwn.
         8 Nannih lam chu ’Sîntirtu,’ ti ding hen um lah u, an sîntir natu chu pakhat asi le,
         nannih vial chu unau nan si.
         9 Chun, tual tlûnah hin âukhawm ka pa ti lah u, nan Pa chu pakhat cho asi, vân ah mi
         khi.
         10 Ruitu ti ding hen um lah u, nan Ruitu chu pakhat cho asi, Mesia chu.
         11 Nan lakah rokual chem mi chu nan to-aw ah um ding asi.
         12 Âuzawng â sung-û tir mi vial an nâu lai le, âuzawng â nâutir mi vial chawnglawmh
         hen an um lai.
         13 "Nannih Dân sîntirtu leh Farisai perpê tla, nan tlûn a pit! Vân Ram lampi chu midang
         tla nan khâr piak na tâwn. Nannih tâ nih nan lût lai lo, mi lût ding tla khawm nan
         siang fâwn lo.
         14 "Nannih Dân sîntirtu leh Farisai perpê tla, nan tlûn a pit! Numei tla sum nanmah
         nih nan ei hep le; chun, an in tla nan rawk le, chun mi muh ding hen sâwt tak thla
         nan cham le; hi ruangah hin mawhnâk lian dauh nan tawng lai.
         15 "Nannih Dân sîntirtu leh Farisai perpê tla, nan tlûn a pit! Phun lût pakhat tê siam
         ding hen tisumsumriat leh mual nan hêl rê le, chun chu hâwi asi kâ hen anih chu nanmah
         hâwi hen letnih hen rêp mun ah kal ding tlâk hen nan siam!
         16 "Nannih ruitu mitchâw, ’Âuzawng Pathian Biakin sim hen siatsirh mi vial, chu chu
         zeikhawm asi lo; âuzawng Pathian Biakin ah ngûn min sim hen siatsirhtu vial nih chun
         lîm ding asi, titu tla, nan tlûn a pit!
         17 Nannih mi â, mitchâw tla! A zei mi me rokual dauh, ngûn ma, Pathian Biakin, ngûn
         thenhlimhtirtu chu?
         18 ’Chun, âuzawng mâichâm min sim hen siatsirhtu vial chu zeikhawm asi lo, a tlûnah
         thilpêk min sim hen siatsirhtu vial lam nih chun lîm ding asi,’ nan ti.
         19 Nannih mitchâw tla! A zei mi me rokual dauh, thilpêk ma mâichâm, thilpêk thenhlimhtirtu
         chu?
         20 Chuvachun, âuzawng mâichâm min sim hen siatsirhtu vial nih chun mâichâm leh a tlûnah
         um zawzawng min sim hen siat a sirh tâwn.
         21 Âuzawng Pathian Biakin min sim hen siatsirhtu vial nih chun Pathian Biakin leh a
         sungah luahtu min sim hen siat a sirh tâwn.
         22 Âuzawng vân min sim hen siatsirhtu vial nih chun Pathian laltophah leh a tlûnah to
         mi chu sim hen siat a sirh tâwn asi.
         23 "Nannih Dân sîntirtu leh Farisai perpê tla, nan tlûn a pit! Pudina tla, mohuri tla,
         zira tla chu parâ lû ah pakhat nan pêk tâwn le, Dân thu pawiherh dauh--repnâk, khuaruatnâk
         leh zumhkâinâk tla chu nan dâithlanh tâwn. Chubang tla chu asi nan ti ding mi chu,
         a dang tla chu tlawlh lêm lo hen.
         24 Nannih ruitu mitchâw, marhsâng hap hen sangâwngsâu dawlh ṭungtu tla!
         25 "Dân sîntirtu leh Farisai perpê tla! Nan tlûn a pit! Hâi leh khêng lênglei nan ṭâwl
         thiang le, a sunglei lam chu a thup hen lêpnâk leh sûm kholonâk hen a khat ṭung.
         26 Farisai mitchâw, hâi leh khêng sunglei chu ṭâwl masa rawh, a lênglei khawm a hawng
         thiang khonâk ding hen.
         27 "Dân sîntirtu leh Farisai perpê tla, nan tlûn a pit! Thlân ngo tîk hen bawih mi,
         lênglei ah dawh tak a lang, a sunglei lam chu mithi ruh tla leh nâwmtâm kip hen khat
         mi hâwi chu nan si.
         28 Nannih khawm chu hâwitê hen lênglei ah chun minung mitmuh hen rep tak hen nan lang
         tâwn le, nan sunglei ah lam chun perpetnâk leh sualnâk hen nan khat fâwn.
         29 "Nannih Dân sîntirtu leh Farisai perpê tla! Nan tlûn a pit! Khuavâng tla thlân in
         tla nan sak le, mi rep thlân tla khawm nan thuamh;
         30 ’Kan pu tla dam liau khan um menza bâk khawmsele an thahnâk ah chun kanna tel lai
         lo, nan ti tâwn.
         31 Chuvachun, khuavâng tla thahtu tla fa nan si ti nanna theihtir asi.
         32 Nan pu tla nih an dawmh mi chu lîm dâidua u.
         33 Rûl tla, rûl thlâk tla, Gehena lâirêlnâk chu zeitin nan âwl kho lai?
         34 Churuang chun nan sinah khuavâng tla, mifing tla, Dân sîntirtu tla ka hawng fial
         awt; zeimaw mi nan thah lai le, kraws ah nan khenh lai, zeimaw mi nanna pumhnâk in
         tla ah savun ri hen nan vuak lai le, khua kip ah nan nehsawh vima na lai.
         35 Chuvachun, Abel mi rep tak thahnâk thawk hen Pathian Biakin leh mâichâm karah Barakia
         fapa Zekaria nan thah mi tiang khan, tual tlûnah mi rep an thah mi zawzawng chu nanmah
         tlûnah rêpnâk a hawng tlung kho lai.
         36 Thungâi tak hen ka nan simh na, chubang zawzawng chu tusan mi tla tlûnah a hawng
         tlung lai.
         37 "Aw Jerusalem, Jerusalem! Khuavâng tla thahtu, na sinah an hawng fial mi tla lung
         hen thi thlo hen sehtu! Ârpinu nih a fa tla a thla tangah a khurh na hâwi hen na fa
         tla vei zeizat me khurh ka tum mi kha! Sikhawmsele, na duh lo.
         38 Zauhnik u, nan Pathian Biakin chu a karo hen mâk hen a um rawh.
         39 Ka nan simh na, ’Lalpa min hen a hawng mi chu a thaw a suak,’ nan ti lân lo chu tu
         thawk hen nan ka muh lai lo rawh mahi," a ti.

1 Chun, Jisu chu Pathian Biakin ah mi a suak le, a kal awt ving. Chun, a ṭhiruai tla
         chu Pathian Biakin zauhtir ding hen a sinah an hawng kal.
         2 Anih lam nih chun an sinah, "Hi bang zawzawng hi nan muh mu? Thungâi tak hen ka nan
         simh na, chimtir lo hen lung â tiang mi rerêng hinah a um lai lo," a ti le, a sâng.
         3 Chun, Oliv Tlâng ah chun a to liauah ṭhiruai tla anmah lâwng hen a sinah an hawng
         kal le, "Chubang chu zeitik ah me a hawng um lai? Na hawng kal nawlhnâk singsiahnâk
         chu zei me si lai? Hawng kan simh rawh," an ti.
         4 Jisu nih a sâng na le, "Âukhawm nih an perpet na lo ding hen a thiamthih u.
         5 Mi tamtak nih, ’Mesia chu ka si,’ ti hen, keimah min sâl hen an hawng kal lai le,
         mi tamtak an perpet awt ruangah.
         6 Chun, tuknâk thuthang nan theih teh lai; nan lawksawng lonâk ding hen a thiamthih
         u; chubang tla chu a hawng tlung ding rêng asi. Sikhawmsele, dawnghnâk chu asi lai
         lo rih.
         7 Phun dang leh phun dang anna do lai le, ram dang leh ram dang anna do lai. Mun dang
         dangah pâm a tlung lai le, lî tla â nîn lai.
         8 Chubang zawzawng chu nunau nganfâk dawmhnâk asi.
         9 "Chu tikah chun hamh tuar ding hen a nan tleihtir na lai le, an thah na lai; ka min
         ruangah phun zawzawng huat nan si lai.
         10 Chu tikah chun mi tamtak an zumhnâk an bângtâk lai le, anna tleihtir tawnh lai, anna
         hua tawnh lai.
         11 Chun, khuavâng telê tamtak khawm an hawng suak lai le, mi tamtak an perpet lai.
         12 Chun, sualnâk a pung awt ruangah mi tam dauh dâwtnâk chu a dâi teh lai.
         13 Sikhawmsele, a dawngh tiang hen tuar huamtu vial chu, chu tak chu ruangsuah hen a
         um lai.
         14 Chun, hi Ram Thâwngthâng Ṭha hi phun zawzawng theihtirnâk ding hen laikulh zawzawng
         ah sim hen a um lai; churawhchun a dawnghnâk a tlung lai.
         15 "Chuvachun, ṭhiautu Fihnungkâi khuavâng Danial sim mi kha, mun thenhlimh ah dîr hen
         nan muh tikah (a rêl mi zawng nih a umzia theih seh),
         16 Judai ram ah um tla chu tlâng ah tek na seh.
         17 In tlûnah um mi chu in ah zeilo lâk ding hen tum lah seh.
         18 Chun, lo ah um mi chu a puan lâk ding hen kîr nawlh lah seh.
         19 Chubang ni ah chun a râi mi tla leh nauno nei tla tlûn chu a pit lai!
         20 Nan tek tik ding busik ah mawh, Dinhni ah mawh a hawng tlung lonâk ding hen thlacham
         u.
         21 Chu tikah chun hamhnâk fâk tak a um awt ruangah; chu hâwi hen a fâk mi chu tual umtir
         thawk hen tutiang hen a um dah lo le, um khawm zeitik khawmah a um nawlh lai lo rawh.
         22 Chun, chu ni tla chu tâwitir lah sele, minung rerêng dam hen an suak lai lo. Sikhawmsele,
         thîm tla ruangah chun chubang ni tla chu tâwitir asi lai.
         23 "Chu tikah chun âuzawng nih nan sinah, ’Zauhnik, Mesia chu hinah a um,’ mawh ’Hinah
         hi,’ mawh an ti chun lung lah u.
         24 Mesia telê leh khuavâng telê tla an hawng suak awt ruangah; chu tla nih chun ti kho
         sele thîm tla men an perpet khonâk ding hen singsiahnâk leh thilchê rokual tak tla
         an ti lai.
         25 Ngâinik u, ka nan simhkan na hi.
         26 "Chuvachun, nan sinah, ’Zauhnik u, ramkaro ah a um, a nan ti na chun suak lah u;
         ’Zauhnik u, in kardang sungah a um, a nan ti na chun lung lah u.
         27 Mîmthlâ sak leiah a hawng lek le, thlanglei tiang khawm hen a lang tâwn le, Minung
         Fapa a hawng kal nawlhnâk chu chu hâwi chu asi awt ruangah.
         28 "Kha zeizawng ah sa ruak umnâk kipah ruaklâwmmû tla anna pûm lai.
         29 "Sikhawmsele, chubang hamhnâk ni tla nûntê ah, ’Nî mûitir hen a um lai, thlâ a chêu
         lai lo rawh le, vân thawk hen ârfi tla an tlâ lai le, vân thiltikhonâk tla chu ninh
         asi lai.
         30 Chu tik ah chun Minung Fapa singsiahnâk chu vândum ah a lang lai. Chu tik ah chun
         tual ah chi kip nih an ir an chumh lai le, chun Minung Fapa hi thiltikhonâk leh rokualnâk
         fâk hen vân sûm tlûnah a hawng kal mi an muh lai.
         31 Chun, a vânmifial tla chu tâwtawrâwt hâu fâk tak hen a fial na lai. Chun thîm mi
         tla chu kâwlkil li ah mi dawnghnâk thawk hen khatlei dawngh tiang hen an pumh lai.
         32 "Chun, theipi kûng ah hin tahṭhimh thu a sîn u; a ṭeng a hawng no le, a nah a hawng
         chawrh chun ṭhâlpini a hawng suak awt ti nan theih tâwn.
         33 Chu hâwi ber hen nannih khawm nih chubang zawzawng chu nan muh tikah amah chu a hawng
         nâi rawh, kawtkari ah a um ti theih u.
         34 Thungâi tak hen ka nan simh na, chubang zawzawng chu a tlungkim lân lo chu tusan
         minung tla hi an vei lai lo.
         35 Tual leh vân a vei lai le, ka thu lam chu a vei lai lo.
         36 "Sikhawmsele, chu ni leh a tik thu Pa cho lo nih chun âukhawm nih, vân ah vânmifial
         khawm nih, Fapa khawm nih an theih loh.
         37 Chun, Noa dam liau hâwi khan Minung Fapa hawng kal nawlhnâk chu asi lai.
         38 Chu ni tla ah buanso tlung lân tla ah chun Noa lawng ah a lût ni tiang hen an ei
         hen an bâr le, nupi pasal anna umh tâwn.
         39 Buanso a hawng tlung le, an ektê hen a lâk ver na lân lo chu zeikhawm an theih lo.
         Minung Fapa hawng kal nawlhnâk chu chu hâwi ber asi lai.
         40 Chu tikah chun, lo ah minung panih an um lai le, pakhat chu kalpi ving hen a um lai
         le, pakhat chu mâk hen a um lai.
         41 Nunau panih fâng rialnâk ah chun fâng rial hen an um lai le, pakhat chu kalpi ving
         hen a um lai le, pakhat chu mâk hen a um lai.
         42 Churuang chun a ringrâwn u, zei ni ah me nan Lalpa a hawng kal awt nan theih lo ruangah.
         43 Sikhawmsele, hi hi theih u, mifîr a hawng kal tik ding in dâwngpu nih theih sele,
         a vêng lai le, a in a rawktir lai lo.
         44 Churuangah, nannih khawm râlring kumza hen um u, nanna râlring lo tikah Minung Fapa
         a hawng kal awt ruangah.
         45 "To-aw zumhkâi, fing tak, a pu nih a tik kipah an buh ting ding ṭhen piak ding hen
         a dâwngsung tla tlûnah hotu ah a siam mi chu, a zei mi chem me asi lai?
         46 A pu a hawng kal tik ah to-aw chubang hâwitê ti hen a hawng muh mi chu a thaw a suak
         lai.
         47 Thungâi tak hen ka nan simh na, a neih zawzawng tlûnah hotu ah a siam lai.
         48 Sikhawmsele, to-aw sual nih chun a thinlung hen, ’Ka pu a hawng sawm lai lo,’ ti
         hen,
         49 a to-aw hâwi tla vuak hen, mi a rî mi tla sinah ei hen bâr sele,
         50 chu to-aw pu chu â râlring lo ni ah, a theih lo karah a hawng kal lai le;
         51 tan nih hen a hawng suah lai le, mi perpê tla tingvo hâwi a tingtir lai. Chunah chun
         ṭap leh hachang rial chu a um lai.

1 Chu tik chun Vân Ram chu nungâk thenhlimh parâ an khâwnvâr put hen mo dâwngpu dawng
         ding hen suak mi tla hen tahṭhimh asi rawh lai.
         2 An lakah panga an â le, panga an fing.
         3 An â mi tla nih chun an khâwnvâr tla an put le, a hâng lam chu an put sih lo.
         4 A fing mi tla lam nih chun an khâwnvâr tla an put le, an dûr tla lakah a hâng khawm
         an put sih.
         5 Chun, mo dâwngpu chu a hawng tlung tlâi ruangah an ektê hen an ngû le, an it thlit
         rawh.
         6 "Chun, zân lâi chirah chun, ’Ngâinik u, mo dâwngpu a hawng kal rawh, amah dawng ding
         hen hawng suak u!’ ti hen, âu hâu a hawng um rawh.
         7 Chu kâ chun nungâk thenhlimh tla chu an thawk hep le, khâwnvâr tla an timhtuah.
         8 Chun, a â mi tla nih a fing mi tla sinah, ’Nan khâwnvâr hâng kha hawng kan pêk bâk
         u; kan khâwnvâr tla a mit awt, an ti.
         9 Sikhawmsele, a fing mi tla nih chun, ’Kannih leh nannih rangah a tinh lai loh; a
         zuartu tla sinah kal ule, châwk bâk u,’ ti hen, an sâng.
         10 Chun, châwk ding hen an kal kar chun mo dâwngpu chu a hawng tlung rawh. Chun, a râlring
         mi tla chu amah hen lâwinâk puai ah an lût le, chun, in chu an khâr rawh.
         11 "Chu nûnah chun nungâk thenhlimh dang tla khawm chu an hawng tleng le, ’Ka pu, ka
         pu, in hawng kan awnh!’ an ti.
         12 Anih lam nih chun, ’Thungâi tak hen ka nan simh na, ka nan theih na lo asi, a ti
         le, a sâng.
         13 Chuvachun, ringrâwn hen um u, a ni leh a tik chu nan theih lo ruangah.
         14 "Mi ram dang ah kal awt hen, a to-aw tla kawh hen, a sum tla an sinah a kiltir na
         mi hâwi chu asi.
         15 To-aw pakhat sinah talent nga a pêk le, to-aw dang sinah talent nih a pêk le, to-aw
         dang sinah talent khat a pêk. An ti kho tâwk chiau hen a pêk na le, chun a kal rawh.
         16 Chun, talent nga tingtu chu, chu hen chun saw a leh sawm le, talent nga dang a suah.
         17 Chu hâwi ber hen talent nih tingtu khawm nih chun talent nih dang a suah rawh.
         18 Talent khat tingtu lam chu a va kal le, khur a chawh le, a pu tangka chu a thuh rawh.
         19 "Chun, sâwt tak nûnah chun chu to-aw tla pu chu a hawng tlung le, an sinah a sum
         thâwngthâng a chek.
         20 Chun, talent nga tingtu chu a hawng kal le, talent nga dang a hawng put le, ’Ka pu,
         nangnih talent nga na ka kiltir mi kha; zauhnik talent nga dang ka suah,’ a ti.
         21 Anih nih chun a sinah, ’To-aw ṭha leh zumhkâi, na ti zia a ṭha, tâwmtê tlûnah zumh
         na kâi le, tamtak tlûnah ka nan umtir lai; na pu lâwmnâk ah lût rawh, a ti.
         22 "Chun, talent nih tingtu khawm chu a hawng kal le, Ka pu, nangnih talent nih na hawng
         ka kiltir mi kha; zauhnik, talent nih dang ka suah, a ti.
         23 A pu nih chun a sinah, ’To-aw ṭha leh zumhkâi na ti zia a ṭha; tâwmtê tlûnah zumh
         na kâi le, tamtak tlûnah ka nan umtir lai; na pu lâwmnâk ah lût rawh, a ti.
         24 "Chun, talent khat tingtu khawm chu a hawng kal le, ’Ka pu, mi tengkher na si ti
         ka nan theih le, na tuh lonâk khawmah na ât tâwn le, na vawrh lo mi khawm na pumh
         tâwn asi.
         25 Chun, ka lâu le, ka va kal le, na talent kha tual ah ka thuh le; zauhnik, na tâ tê
         kha na muh nawlh hi,’ a ti.
         26 "A pu nih chun a sinah, ’To-aw rualo leh zângzêpa, ka tuh lonâk khawmah ka ât mi
         leh ka vawrh lonâk ah ka pumh tâwn ti na theih mu?
         27 Chu hâwi asi chun, ka tangka chu sawlehtu tla sinah siah rawh ding na si, chuvachun
         ka hawng tlung tikah ka tâ hi a pung hen ka tawng nawlh ding asi.
         28 Chun, a talent khat kha lak piak ule, talent râ neitu sinah pêk u.
         29 Âuzawng a nei mi chu an pêk sap na lai le, an nei tam lai. Âuzawng a neilo mi lam
         chu a neihlem khawm an lâk piak lai.
         30 Chun, to-aw mang tlâklo kha lênglei mûi ah chun lawnh u; chunah chun ṭap leh hachang
         rial a um lai, a ti le, a sâng.
         31 "Sikhawmsele, Minung Fapa hi, a vânmifial tla zawzawng hen, a rokualnâk hen a hawng
         kal tikah a rokualnâk laltophah ah a to lai.
         32 Chun, a mâika ah phun kip anna pûm lai le, dawrâ vêngtu nih kêl lakah mi dawrâ a
         thlei hâwi hen annih tla chu a thlei lai.
         33 Chun, dawrâ tla chu a vawrhlei ah a siah lai le, kêl tla chu a kehlei ah a siah lai.
         34 Chu tikah chun Lalchem nih chun a vawrhlei ah mi tla sinah, ’Ka Pa malsâwm mi tla,
         hawng ule, laikulh siam tîr thawk hen nan rangah Ram timhtuah mi chu a ting u.
         35 Ka sung a vâng liauah nannih nih ei ding nan ka pêk le; ka tî a hâl liauah din ding
         nan ka pêk le; khual ka si liauah nan ka tlungtir.
         36 Takkaro ka si liauah puan nan ka aihtir le; ka damlo liauah nan ka veh; rêngin ah
         ka um liauah ka sinah nan hawng kal asi, a ti lai.
         37 "Chu tikah chun mi rep tla nih chun, ’Lalpa, zeitik ah sungvâng hen kan muh le, ei
         ding kan nan pêk? Tîhâl hen kan muh le, din ding kan nan pêk?
         38 Zeitik ah khual hen kan muh le, kan nan tlungtir? Takkaro hen kan muh le, nipuan
         kan nan aihtir?
         39 Zeitik ah damlo hen mawh rêngin ah mawh kan nan muh le, na sinah kan hawng kal? ’
         ti hen, an sâng lai.
         40 Chun, Lalchem nih chun an sinah, ’Thungâi tak hen ka nan simh na, hi bang ka unau
         mêchem mi tla lakah pakhat tlûnah nan ti mi chu ka tlûnah ti nan si, ti hen, a sâng
         na lai.
         41 "Chu thluh chun, a kehlei ah mi tla sinah khawm chun, ’Siatbarh mi tla, zungzâl mei
         diabol leh mifial tla rangah an timhtuah mi lakah chun hawng ka kaltâk u,
         42 ka sung a vâng liauah nannih nih ei ding nan ka pêk lo; ka tî a hâl liauah din ding
         nan ka pêk lo;
         43 khual ka si liauah nan in ah nan ka tlungtir lo; takkaro ka si liauah puan nan ka
         aihtir lo; damlo leh rêngin ah ka um liauah nan ka veh lo,’ a ti lai.
         44 Chu tikah chun annih khawm nih, Lalpa, zeitik ah me sungvâng hen mawh, tîhâl hen
         mawh, khual hen mawh, takkaro hen mawh, damlo hen mawh, rêngin ah mawh kan muh le,
         na rian kan ṭuan piak lo?’ ti hen, an sâng lai.
         45 Chun, anih nih chun, an sinah, ’Thungâi tak hen ka nan simh na, hi bang mi mêchem
         tla lakah pakhat tlûnah nan ti lo chun ka tlûnah ti lo nan si, ti hen, a sâng na lai.
         46 Chun, chubang chu zungzâl rêpnâk ah an kal lai; mi rep tla lam chu zungzâl nungnâk
         ah an kal lai," a ti.
         
            

         
      
   
      
         26
1 Chun hi hâwi hi asi le, Jisu nih chubang thu zawzawng chu a sim thluh rawh chun,
         a ṭhiruai tla sinah,
         2 "Ni nihnâk ah Kalkanh Kût a hawng um awt ti nan theih, Minung Fapa hi khenh ding
         hen an tleihtir awt asi," a ti.
         3 Chu liau chun Bâwlpu Lalchem Kaiapha an ti mi inkulh sung tualmâi ah chun bâwlpu
         lal tla leh zatlâng upa tla chu anna pûm;
         4 Jisu chu ngamlêm pêk hen tleih hen an thah khonâk ding hen anna thluk le;
         5 sikhawmsele, Kût sung chun si lah seh, chu lo chun zatlâng lakah nawknâk a hawng
         um sual lai," an ti,
         6 Chun, Jisu chu Bethani ah, phâr Simon in ah a um liauah,
         7 nunau pakhat alabasta bâwm ah sariak rimthâw man har tak put hen a sinah a hawng
         kal le, buh a ei liauah a lû ah a tawih.
         8 Sikhawmsele, ṭhiruai tla nih chun chu chu an muh chun an thinthawk le, "Zeirangah
         me hi hâwi hen a veih salam?
         9 Hi sariak hi man tamtak zuar hen, mipâm tla sinah pêk kho asi mi!" an ti.
         10 Jisu lam nih chun chu chu a theih le, an sinah, "Nunau hi zeirangah nan nawktir?
         Ka tlûnah thil ṭha tak a ti asi.
         11 Mipâm tla chu nan sinah um kumza ding an si lo mazei, kei lam chu nan sinah um kumza
         ding ka si lo.
         12 Hi sariak rimthâw hen ka taksa a tawih mi hi, an hawng ka vûinâk ding mi rangah a
         timhtuah asi.
         13 Thungâi tak hen ka nan simh na, laikulh zawzawng ah hi Thâwngthâng Ṭha an simnâk
         zawngah hi nunau thilti khawm hi amah theihkumzanâk ding hen an sim vima bâk lai,"
         a ti.
         14 Chu nûnah chun leinih tla lakah pakhat Juda Iskariot an ti mi chu bâwlpu lal tla
         sinah a kal le,
         15 "Amah chu kan tleihtir na lai le, zei nan ka pêk lai?" a ti. Chun, tangka shekel
         sâwmthum pêk ding an tiamh.
         16 Chu nûnah chun tleih ding hen remkâng tik a hâwl rawh.
         17 Chun, Sang Thilnu telhlo ni, ni masachem ah ṭhiruai tla chu Jisu sinah an hawng kal
         le, "Kalkanh Kût buh einâk ding hen kha zeiah me an timhtuah piak sele na duh?" an
         ti.
         18 Chun, anih nih chun, "Khuapi ah âumawh sinah kal ule, a sinah, ’Sîntirtu nih chun
         ka tik a nâi rawh; ka ṭhiruai le hen Kalkanh Kût na in ah kan mang lai, a ti,’ va
         ti u," a ti.
         19 Chun, Jisu nih an sinah a ti mi hâwi hen ṭhiruai tla nih chun an ti, chun Kalkanh
         Kût buh chu an timhtuah rawh.
         20 Chun, zânleibâi asi rawh chun, ṭhiruai leinih tla hen buh an dûm le;
         21 chun, an ei liauah anih nih chun, "Thungâi tak hen ka nan simh na, nan lakah minung
         pakhat nih a hawng ka tleihtir lai," a ti.
         22 Chun, thungâi an lawksawng le, a sinah, "Lalpa, keimah ma?" an ti chiau.
         23 Chun, anih nih chun, "Khêng hawng ka purhpitu tak nih a hawng ka tleihtir lai.
         24 Minung Fapa hi a thâwngthâng an rîn hâwitê khan a kal awt asi. Sikhawmsele, Minung
         Fapa tleihtirtu ding minung tlûn chu a pit! Chu minung chu suak lah sele a rangah
         a ṭha dauh lai," ti hen a sâng.
         25 Chun, a tleihtirtu ding mi Juda nih a sâng le, "Rabbi, keimah ma?" a ti. Anih nih
         chun a sinah, "Si ta a," a ti.
         26 Chun, an ei liauah Jisu nih sang a lâk le, mal a sâwm le, a phel le; chun a ṭhiruai
         tla sinah a pêk le, "Lâk ule, ei u; hi hi ka taksa asi," a ti.
         27 Chun, hâi a lâk le, lâwmthu a sim le, an sinah a pêk le, "Nan ektê hen din u;
         28 hi hi ka thisen, sual tla ngaihdamnâk dingah mi tamtak rangah suak mi thutiamnâk
         chu asi.
         29 Sikhawmsele, ka nan simh na, ka Pa Ram ah nanmah tla hen a thar ka din ni a tlung
         lân lo chu tu thawk hen grep zûn rah lakah mi hi ka din nawlh lai lo rawh," a ti.
         30 Chun, la an sak thluh rawh chun an suak le, Oliv Tlâng ah chun an kal rawh.
         31 Chun, Jisu nih an sinah, "Tuzân hin nan ektê hen nan ka kaltâk ver lai; ’Dawrâ vêngtu
         chu ka vuak lai le, dawrâ rual chu anna rek ver lai,’ ti rîn asi ruangah.
         32 Sikhawmsele, ka thawknawlh nûnah Galili ram ah nan mâi leiah ka kal lai," a ti.
         33 Peter lam nih chun a sinah, "An ektê hen an kaltâk khawm sele, kei lam chu ka nan
         kaltâk rîlmâl lai lo," ti hen a sâng.
         34 Jisu nih a sinah, "Thungâi tak hen ka nan simh, tuzân ah âr khuang lânah veithum
         na ka pheh lai," a ti.
         35 Peter nih a sinah, "Na thihnâk ah chun thi bâk awt khawmsele ka nan pheh rîlmâl lai
         lo," a ti. Chu hâwi hen ṭhiruai tla zawzawng nih chun an ti chiau.
         36 Chu thluh chun Jisu chu anmah tla hen munkhat hen Getsemani an ti mi chu an tleng
         le, chun a ṭhiruai tla sinah, "Khinah thla ka cham kar vial chu hinah hin to u," a
         ti.
         37 Chun, Peter leh Zebedai fapa panih chu a put na le, a ngaihsia hen thungâi a lawksawng.
         38 Chun an sinah, "Ka thinlung thungâi a ngaihsia, thihnâk rê asi; hinah hin um ule,
         hawng ka vêngpi u," a ti.
         39 Chun, tâwm hen mâi leiah a va kal le, a bawkbukhup le, "Ka Pa, tikho asi chun hi
         hâi nih hin hawng ka lanh seh; sikhawmsele keimah thu silo hen, nangmah thu thu si
         dauh seh," ti hen thla a cham.
         40 Chun, ṭhiruai tla sinah a hawng kal le, annih chu it riap hen a muh na, chun Peter
         sinah, "Nannih nih dârkar khat men nan ka vêngpi kho lo mu?
         41 Lêmnâk ah nan lût lonâk ding hen râlring kumza hen thlacham u. Thlarau lam nih chun
         a huam le, taksa lam chu a chak lo asi," a ti.
         42 Chun, veinihnâk ah a va kal le, thla a cham nawlh le, "Ka Pa, din lo hen hi hâi nih
         hin hawng ka lanh kho lo thlo chun nangah thu thu si seh," a ti.
         43 Chun, a hawng kal nawlh le, annih murui chu it riap hen a muh nawlh na le, thungâi
         an itmu a suak ruangah.
         44 Chun, a kaltâk na nawlh le, veithumnâk ah a thusim lîlâ thla a cham nawlh.
         45 Chu thluh chun ṭhiruai tla sinah a hawng nawlh le, an sinah, "Tuah lam chun it ule,
         a dîn u rawh. Zauhnik u, a tik chu a tlung rawh, Minung Fapa hi misual tla kut ah
         an tleihtir awt hi.
         46 Thawk ule, kan kal lai. Zauhnik u, hawng ka tleihtirtu ding chu a nâi rawh hi," a
         ti.
         47 Chun, a sim liau chirah Juda, leinih tla lakah pakhat chu a hawng tleng rawh. Amah
         rual hen bâwlpu lal leh zatlâng upa tla sin thawk hen mi zapi cherkhet nâmsâu leh
         talhbo put hen an hawng tleng bâk.
         48 Chun, a tleihtirtu ding mi nih chun singsiahnâk ding a simhkan ver na, "Ka châwchawk
         mi chu amah chu asi lai, tleih u," ti hen.
         49 Chun, Jisu chu a va fûk sawm le, "Chibai, Rabbi" ti hen, a châwchawk chiam.
         50 Chun, Jisu nih a sinah, "Kâwi, na hawng san chu ti rawh," a ti. Chu kâ hen Jisu chu
         an fûk le, an tleih rawh.
         51 Chun, Jisu murui lakah mi pakhat nih chun a kut hen a banh le, nâmsâu a phâwi le,
         Bâwlpu Lalchem sal chu a lengh le, a nakhaw tla phak hen a themh.
         52 Chun, Jisu nih a sinah, "Na nâmsâu kha a siahnâk ah siah nawlh, nâmsâu lektu tla
         vial chu nâmsâu ber hen an thi awt asi.
         53 Tu khawmah vânmifial sâng ruk mun leinih ngâk a tam dauh hawng ka fial piak ding
         hen ka Pa sinah ngiar kho lo hen ma na ka ruat?
         54 Sikhawmsele, ngiar menza khawmsele zeitin Pathian lasui thu hi hâwi hen a hawng um
         ding mi thu hi a hawng tlung kho lai?" a ti.
         55 Chu liau tak chun Jisu nih mi zapi tla sinah chun, "Nâmsâu tla, talhbo tla put hen
         rawkmang tleih ding hâwi hen hawng ka tleih ding hen nan hawng suak mu? Pathian Biakin
         ah nisiar sîntir na hen ka to le, nan ka tleih ṭung lo.
         56 Sikhawmsele, khuavâng lasuirîn tla chu a tlung khonâk ding hen hi bang zawzawng hi
         a hawng um rawh asi hi," a ti. Chu liau chun ṭhiruai tla zawzawng nih chun amah chu
         an thlahthlamh le, an tek ver.
         57 Chun, Jisu tleihtu tla nih chun Bâwlpu Lalchem Kaiapha in ah Dân sîntirtu tla leh
         upa tla anna pûmnâk ah chun anih chu an kalpi rawh.
         58 Sikhawmsele, Peter nih lât tak thawk hen amah chu a zûl le, Bâwlpu Lalchem in kulh
         sung tualmâi tiang hen; chun, a va lût le, a dawnghnâk muh ding hen vêngtu tla lakah
         a va to bâk.
         59 Chun, amah chu an thah khonâk ding hen bâwlpu lal tla leh lâirêltu tla zawzawng nih
         chun Jisu phiarnâk an hâwl le;
         60 âwkrâwl saksi tamtak hawng kal na khawm sele zeitin khawm an tawng lo.
         61 A nehnûnah lam chun minung panih an hawng kal le, "Hi minung nih hin ’Pathian Biakin
         siat hen ni thum sung ah ka sak nawlh kho lai,’ a ti," an ti.
         62 Chun, Bâwlpu Lalchem chu a dîr le, a sinah, "Zeitin khawm na sâng lo mu? Hi bang
         tla nih an phiarnâk hi zei ti zia mesi?" a ti.
         63 Jisu lam chu a dâisip. Chun, Bâwlpu Lalchem nih chun a sinah, "Pathian nung min hen
         ka nan fâi. Mesia Pathian Fapa chu na si ma? Hawng kan simh," a ti.
         64 Jisu nih a sinah, "Si ta a. Sikhawmsele, ka nan simh, hi nûnah Minung Fapa hi thiltikhonâk
         vawrhlei ah to hen, a vân sûm tlûnah a hawng kal mi nan muh awt asi," a ti.
         65 Chun, Bâwlpu Lalchem nih chun a nipuan tla a thlêk le, "Pathian a simsiat rawh; theihpitu
         dang zei kan herh lai rawh? Pathian a simsiat zia tuah nan theih rawh, zeitin nan
         ngaih?" a ti.
         66 Annih nih chun, "Thi tlâk asi," ti hen, an sâng.
         67 Chun, a mêl ah chil an sah le, an vuak le; zeimaw mi nih chun,
         68 "Nang, Mesia, âu nih a nan bengh? Hawng kan simh," ti hen, an bengh.
         69 Chun, Peter chu lêng ah inkulh sung tualmâi ah a to le; chun nungâk pakhat a sinah
         a hawng kal le, "Nang khawm Jisu sinah Galili ram ah um mi kha na si hi," a ti.
         70 Sikhawmsele, anih nih chun, "Na thusim chu ka theih lo thlo," ti hen an ektê mâika
         ah a pheh.
         71 Chun in kulh kawtkâ ah a va suak kâ hen nungâk dang nih anih chu a muh le, chunah
         mi tla sinah chun, "Hi khawm hi Nazaret mi Jisu sinah um mi kha asi hi," a ti.
         72 Chun, "Chu minung chu ka theih loh," ti hen siatsirh hen a pheh nawlh.
         73 Chun, sâwtlotê nûnah a kiangah dîr mi tla nih chun Peter sinah, "Nang khawm hi an
         sinah mi na si ngelchel, na hawlh ah â thei ko," an ti.
         74 Chun, anih nih chun, "Chu minung chu ka theih loh," ti hen hawlh siat â barh le,
         siat â sirh rawh. Chun, âr a khuang sawm.
         75 Chun, Peter nih chun, Jisu nih, "Âr a khuang lânah nangnih veithum na ka pheh lai,"
         a ti mi thu kha a hawng theih nawlh rawh. Chun, a suak le, ngaihsia tak hen a ṭap
         rawh.
         
            

         
      
   
      
         27
1 Chun, zînglei a hawng si rawh chun bâwlpu lal tla leh zatlâng upa tla zawzawng chu
         Jisu thah ding hen thu anna thluk.
         2 Chun, an phuar le, an kalpi le, governor Pilat sinah an pêk rawh.
         3 Juda, a tleihtirtu nih khan Jisu an mawhtir ti a theih kâ hen â sîr le, tangka shekel
         sâwmthum kha bâwlpu lal tla leh upa tla sinah a hawng put nawlh le,
         4 "Sual neilo ka tleihtir mi kha thil ka ti sual asi," a ti. Annih nih chun, "Chu chu
         kan rangah zei a pawi lai? Nangmah duhzia zawng hen ti," an ti piak.
         5 Chun, anih nih chun tangka shekel chu mun thenhlimh sungah a lawnh le, a kal ving
         le, thi thlo hen â âwk rawh.
         6 Chun, bâwlpu lal tla nih chun tangka shekel tla chu an lâk le, "Hi hi Biakin thawhlâwm
         bâwm ah siah a thiang lo, thisen man asi ruangah," an ti.
         7 Chun, anna thluk le, khual tla vûinâk ding hen bêl hêmtu mun chu an châwk rawh.
         8 Churuangah asi, chu mun chu tutiang hen ’Thisen Mun’ an ti mi chu.
         9 Chu liau chun khuavâng Jeremia nih, "Chun tangka shekel sâwmthum an hauh mi man,
         Israel thlâk âu tla nih mawh an hauh mi man chu an lâk le,
         10 Lalpa nih hawng kan tiamh hâwi hen bêl hêmtu mun rangah an pêk," ti hen, a sim mi
         kha a hawng tlung rawh asi.
         11 Chun, Jisu chu governor mâika ah chun a dîr le, chun governor nih chun, "Juda tla
         Lalchem na si ma?" ti hen, a deih. Jisu nih a sinah, "Si ta a," a ti.
         12 Chun, bâwlpu lal tla leh upa tla nih an phiar liauah zeitin khawm a sâng lo.
         13 Chun, Pilat nih a sinah, "Hi tluk an phiar mi hi na theih lo ma?" a ti.
         14 Sikhawmsele, kâ khat khawm hen a sâng lo; chun governor nih thungâi chê a ti.
         15 Chun, governor nih kût ni ah chun rêngtlâ pakhat, an duh mi zawng mi zapi chu a suah
         piak tâwn.
         16 Chun, chu liau chun rêngtlâ, min thang tak, Baraba, an ti mi chu an nei.
         17 Chun, an hawng le, Pilat nih an sinah, "Âu me an suah piak na sele nan duh? Baraba
         ma, Jisu Mesia an ti mi chu?" a ti.
         18 Nahsuahnâk ruangah anih chu an tleihtir ti a theih ruangah.
         19 Chun, lâirêlnâk tophah ah chun a to liauah, a nupi nih, "Kha mi rep tak tlûnah khan
         zeikhawm ti lah; tusûn hin amah ruangah mang leiah thil tamtak ka tuar asi," ti hen,
         a chah.
         20 Chun, bâwlpu lal tla leh upa tla nih Baraba deih hen Jisu veih ding hen mi zapi tla
         chu an lêm.
         21 Governor nih chun annih tla chu a sawnh na le, "An panih lakah a zei mi dauh me an
         suah piak na sele nan duh?" a ti nawlh. Chun, annih nih chun, "Baraba," an ti.
         22 Pilat nih an sinah, "Jisu Mesia an ti mi hi zeitin ka ti lai rawh ne?" a ti. An ektê
         hen, "Anih chu kraws ah khenh rawh," an ti.
         23 Chun, anih nih chun, "Zeirangah me? Zei me a sual?" a ti. Sikhawmsele, annih tla
         chu, "Kraws ah khenhtir rawh," ti hen an âu chiam.
         24 Chun, Pilat nih zeitin khawm a ti kho lo le, a nawk awt dadauh ti a theih le, tî
         a lâk le, mi zapi mâika ah chun a kut a ṭâwl le, "Hi mi rep thahnâk lakah hin ka thiang;
         nannih nih nanmah ti hen va ti u," a ti.
         25 Chun, zatlâng zawzawng nih, "A thihnâk mawh chu kanmah tlûnah leh kan fa tla tlûnah
         um seh," ti hen, an sâng.
         26 Chu thluh chun Baraba chu a suah piak na le; Jisu lam chu a vuak le, kraws ah khenh
         ding hen a pêk na rawh.
         27 Chu thluh chun governor kawrsen tla nih chun Jisu chu lal in ah an kalpi le, an murui
         lakah mi zawzawng an sinah an pumh na.
         28 Chun, a puan tla an lît piak le, puan sen an aihtir.
         29 Chun, ling lukhuh an phiar le, an khuhtir le, a kut vawrhlei ah lâiluang an puttir;
         a mâika ah an siksidîr le, "Chibai, Juda tla Lalchem!" ti hen, nihsuak siamnâk ah
         an mang.
         30 Chun, amah chu chil an sah le, lâiluang chu an suh le, a lû ah an vuak.
         31 Chun, nihsuak siamnâk ah an mang thluh chun puan chu an lît piak le, amah puan chu
         an aihtir nawlh le, kraws ah khenh ding hen an kalpi rawh.
         32 Chun, an suak liauah, Kurini mi, a min Simon an muh le; chu minung chu a kraws put
         ding hen an tleih.
         33 Chun, Golgotha, luruh mun an ti mi mun chu an hawng tleng le,
         34 uain thur, zei lo khâ hen chawmh mi, a din ding hen an pêk.
         35 Sikhawmsele, a tem le, a din duh lo. Chun, kraws ah an khenh thluh rawh chun chamchawh
         hen a nipuan tla anna ṭhen.
         36 Chun, chunah chun an to le, an vêng.
         37 A phiarnâk, "HI JISU HI JUDA TLA LALCHEM ASI," ti hen rîn mi a lû tlûnah an bêk.
         38 Chun, amah rual hen rawkmang panih an khenh na bâk, a vawrhlei ah pakhat, a kehlei
         ah pakhat.
         39 Chun, mivel kip nih an lû an sut le,
         40 "Nang, Pathian Biakin siat hen ni thum ah sak nawlhtu, a hum rawh; Pathian Fapa na
         si chun kraws thawk hen hawng ṭum ko me," ti hen an sîrleih.
         41 Chu hâwi ber hen bâwlpu lal tla nih chun Dân sîntirtu leh upa tla hen,
         42 "Midang chu hum tâwn hen mah chu â hum kho lo. Israel Lalchem asi lo mazei, tuah
         kraws thawk hen hawng ṭum ko seh me, chun amah chu kan zumh lai.
         43 Pathian a lung si lo ma, amah hi a duh chun tuhin Pathian nih ruangsuah seh, ’Pathian
         Fapa ka si,’ a ti dangâiah," an ti.
         44 Rawkmang an khenh mi tla khawm nih chun, chu hâwi ber hen an sîrleih.
         45 Chun, dâr leinih thawk hen dâr thum tiang hen laikulh a hawng mûi ver rawh.
         46 Chun, dâr thumnâk dingah chun Jisu chu hâu fâk tak hen, "Eli, Eli, lema sabakthani?"
         ti hen a âu le, chu chu ’Ka Pathian, ka Pathian, zeirangah na ka kaltâk?’ tinâk asi.
         47 Chun, a kiangah zeimaw mi dîr tla nih chu chu an theih le, "Hi minung nih hin Elija
         a kawh asi," an ti.
         48 Chun, an lakah minung pakhat a tek sawm le, hâng dâwp kho mi a lâk le, uain thur
         lakah a chiah le, fung lakah a târ le, a dintir.
         49 Chun, midang tla nih chun, "Um ko seh, amah hum ding hen Elija a hawng lai mawh kan
         zauh lai," an ti.
         50 Chun, Jisu chu hâu fâk tak hen a âu nawlh le, a nûkrî a chat rawh.
         51 Chun, Pathian Biakin puanzâr chu a tlûnlei thawk hen a tanglei tiang hen suak dak
         hen a tlêk rawh. Chun, lî a hawng nîn le, lungpi tla an kak le;
         52 thlân tla â awng le, mi thenhlimh it rawh mi tla taksa tamtak khawm thawk hen an
         um rawh.
         53 Chubang tla chu Jisu thawknawlh nûnah chun thlân ah mi chu an suak le, Khua Thenhlimh
         ah chun an lût le, mi tamtak sinah anna langh rawh.
         54 Chun, kawrsen zâ hotu leh a sinah Jisu vêng hen um bâk mi tla nih chun lînîn leh
         thil umzia tla chu an muh rawh chun thungâi an ṭih le, "Hi Minung hi Pathian Fapa
         asi chiammâm," an ti.
         55 Chun, chunah chun nunau tamtak a rianṭuan piak vima hen Galili ram thawk hen Jisu
         hawng zûltu tla chu an um le, a râltlâng hen an chawnh.
         56 Chubang tla lakah chun Mari Magdala mi, Mari Jem leh Josef nu leh Zebedai fapa tla
         nu le anna tel.
         57 Chun, zânleibâi a hawng si rawh chun, minei, a min Josef Arimathai thawk hen mi a
         hawng kal le, amah khawm chu Jisu ṭhiruai asi bâk.
         58 Chu minung chu Pilat sinah a va kal le, Jisu ruak chu a deih. Chun, Pilat nih lâk
         ding thu a pêk.
         59 Chun, Josef nih chun ruak chu a lâk le, puan mangṭhia thiang tak hen a tuam le,
         60 amah thlân thar lung a ker mi lakah chun a zâutir le; thlân kawtkâ ah chun lung lianpi
         mi hen a khâr le, a kal rawh.
         61 Chun, Mari Magdala mi leh Mari dang chu chunah chun an um, thlân kawtkâ zâwn ah chun
         an to.
         62 Chun, a thâituan ah chun chu chu Timhtuah ni nûnah bâwlpu lal tla leh Farisai tla
         chu Pilat sinah an hawng a pûm.
         63 "Ka pu, chu perpettu nih chun a dam liauah khan, ’Ni thum nûnah ka thawknawlh lai,’
         a ti mi kan theih ko.
         64 Chun, thlân chu ni thum ni tiang hen vêng ding hen thu pêk. Chu hâwi asi lo chun,
         a ṭhiruai tla nih amah chu an fîr lebang lai le, zatlâng sinah, ’Mithi lakah mi a
         thawknawlh rawh asi,’ an ti lebang lai; chun perpetnâk madung chu a masa mi ngâk hen
         a ṭha lo khun lai," an ti.
         65 Pilat nih an sinah, "Vêngtu kawrsen tla nan nei kha ta a; kal ule, nan ti kho zia
         zawng hen ṭha tak hen vêngtir ko u me," a ti.
         66 Chun, vêngtu kawrsen tla hen an va kal le, thlân chu an vêngtir na le, lung chu an
         singsiah.

1 Chun, Dinhni nûnah chun zarhkar ni masachem ah khuadei bâi ah, Mari Magdala mi leh
         Mari dang chu thlân zauh ding hen an kal.
         2 Chun, lâkkhatko ah lî fâk tak hen â nîn le; Lalpa vânmifial vân thawk hen a hawng
         ṭum le, lung chu a ṭhial le, a tlûnah a to rawh.
         3 A mêl umzia chu mîmthlalek hâwi asi le, a nipuan tla chu vûr hâwi hen a vâr.
         4 Amah an ṭih ruangah vêngtu tla chu an thir le, a thi mi hâwi hen an um rawh.
         5 Chun, vânmifial nih chun nunau tla chu a sawnh na le, an sinah, "Nannih nih chun
         ṭih lah u, Jisu an khenh mi kha nan hâwl ti ka theih.
         6 Hinah a um lo rawh; a sim mi hâwitê hen a thawknawlh rawh. Hawng ule, a itnâk mun
         hi hawng zauhnik u.
         7 Chun, kal rereh ule, a ṭhiruai tla sinah, ’Mithi lakah mi a thawknawlh rawh asi;
         chun Galili ram ah nan mâi leiah a kal; chunah chun amah chu nan muh lai, ti hen,
         simh na u. Ngâinik u, ka nan simh na rawh hi," a ti.
         8 Chun, lâu leh lâwm tak bû hen thlân thawk hen chun an kal rereh le, a ṭhiruai tla
         simh na ding hen an tek rawh.
         9 Chun, lâkkhatko ah, Jisu nih annih chu a tawng na le, "Chibai," a ti. Chun, annih
         nih chun a kezaphah tla chu an tham le, an mâimûk.
         10 Chun, Jisu nih an sinah, "Lâu lah u, kal ule, Galili ram ah kal ding hen ka unau
         tla va simh na u; chunah chun nan ka muh lai," a ti.
         11 Chun, nunau tla chu an va kal liau chun vêngtu kawrsen zeimaw mi chu khuapi ah an
         lût le, thil umzia zawzawng chu bâwlpu lal tla sinah an va simh.
         12 Chun, upa tla hen anna pûm le, anna thluk rawh; chun kawrsen tla sinah tangka cherkhet
         an pêk na le,
         13 "Zânah kan it karah ’A ṭhiruai tla chu an hawng le, amah chu an fîr rawh asi, ti
         u.
         14 Chun, governor nih chu chu a hawng theih rawh chun amah chu kan lêm lai le, lawksawng
         lo ding hen kan siam na lai," an ti.
         15 Chun, tangka chu an lâk le, an simh na mi hâwi hen chun an ti rawh. Chun, tutiang
         hen chu thu chu Juda tla lakah an sim chur asi.
         16 Ṭhiruai leikhat tla chu Galili ram ah, Jisu nih tlâng a ruat piak na mi leiah an
         kal.
         17 Chun, amah an muh rawh chun mâi an mûk; zeimaw mi nih chun an zumhmaih.
         18 Chun, Jisu chu an sinah a hawng kal le, annih tla chu a sawnh na, "Tual leh vân ah
         mi thuneihnâk zawzawng ka sinah pêk asi rawh.
         19 Chuvachun, kal ule, phun kip lakah mi ṭhiruai tla ah siam na ule, Pa leh Fapa leh
         Thlarau Thenhlimh min hen baptis na ule, thu ka nan pêk na mi zawzawng zâwt ding hen
         sîntir na u.
         20 Chun, ngâinik u, kei zungzâl hen laikulh dawngh tiang hen nan sinah ka um vima lai,"
         a ti.MARKMARKMARKMARKMARK

1 Hi hi Pathian Fapa Jisu Krist Thawngthang Ṭha tlung dawmhtîrnâk chu asi.
         2 Khuavâng Isai lasuibu ah: "Ngâinik, ka mifial na mâi leiah ka fial lai le, anih nih
         chun na lampi a siam lai.
         3 Ramkaro ah mi âu hâu nih chun, Lalpa lampi sial ule, a lam tla dingtir u," a ti,
         ti hen, rîn hâwi khan.
         4 Johan ramkaro ah Baptistu kha sual ngaihdamnâk ding rimnâk baptisma thu sim hen a
         hawng kal.
         5 Chun, Judai ram mi zawzawng leh Jerusalem mi zawzawng tla an suak le, a sinah an
         kal le, an sual tla thutluang vâwr hen Jordan Va ah chun a sinah baptis an si rawh.
         6 Chun, Johan chu sangâwngsâu mul puan hen â thuam le, a tâi savun tâisâwm hen â sâwm
         le, khâubawk leh ram khuaitizû a ei.
         7 Chun, "Ka dung leiah keimah ngâk hen rokual dauh a hawng kal liau asi; kûn hen a
         pheikawk ri sût tlâk khawm ka si lo.
         8 Kei nih chun tî hen ka nan baptis na tâwn le; anih lam nih chun Thlarau Thenhlimh
         hen a nan baptis na lai," ti hen, a sim.
         9 Chun, chu liau chun tihin asi le, Jisu chu Galili ram ah Nazaret thawk hen a hawng
         kal le, Jordan Va ah chun Johan sinah baptis asi rawh.
         10 Tî ah mi a suak kâ hen vân â awng le, Thlarau Thenhlimh vaṭhu hâwi hen a tlûnah a
         hawng ṭum mi a muh.
         11 Chun, "Nang, ka Fapa duhtak na si le, na tlûnah thungâi ka lâwm asi," ti hen, vân
         thawk hen aw-hâu a hawng suak.
         12 Chun, Thlarau nih chun ramkaro ah a fial sawm.
         13 Chun, Setan lêm bû hen ramkaro ah ni sâwmli a um le, ramsa tla nâwngah a um le; vânmifial
         tla nih chun an zauhkhenh rawh.
         14 Chun, Johan chu rêng an thlâk nûnah Jisu chu Pathian Thâwngthâng Ṭha sim hen Galili
         ram ah a hawng kal le,
         15 "Tik chu a hawng tlung rawh, Pathian Ram khawm a hawng nâi rawh; rim ule, Thâwngthâng
         Ṭha hi lung u," a ti vima.
         16 Chun, Galili Rilî kap a râwng liauah Simon leh a unau Andri chu rilî ah chun lên
         vawrh hen a muh na le; ngarâltu an si rêng asi.
         17 Chun, Jisu nih an sinah, "Hawng ka zûl u, minung hâwltu ah ka nan siam na lai," a
         ti.
         18 Chun, lên tla chu kaltâk hen an zûl sawm.
         19 Chun, lât lo tê a kal rawh chun Zebedai fapa Jem leh a unau Johan chu a muh na le,
         chu tla chu lên ṭhît hen lawng ah ber an um.
         20 Chun, anih nih chun anmah chu a kawh sawm na le; chun an pa Zebedai chu lawh an lâk
         mi tla hen lawng ah an kaltâk na le, an zûl rawh.
         21 Chun, Kapernaum khua ah a va lût le; chun Dinhni ah chun pumhnâk in ah a va lût le,
         a sîntir sawm na.
         22 A thu sîntirnâk chu chê an ti thlo; Dân sîntirtu tla hâwi silo hen, thuneihnâk nei
         hâwi tak hen anmah tla a sîntir na ruangah.
         23 Chun, anna pumhnâk in ah chun khuri nâwmtâm vuanh mi pakhat a um le; anih nih chun,
         24 "Nazaret Jisu, kannih leh nang zei me kanna tlâinâk um? Hawng kan veih ding hen na
         hawng mi masi? Nang ka nan theih, Pathian Mi Thenhlimh na si," ti hen a âu sawm rawh.
         25 Chun, Jisu nih a fâi le, "Dâisip, a sungah mi hawng suak rawh," a ti.
         26 Chun, khuri nâwmtâm nih chun amah a sûlneng le, aw-hâu fâk tak hen a sungah mi a
         suak rawh.
         27 Chun, an ektê hen thungâi chê an ti. Chuvachun, "Hi hi zei me si le? Sîntirnâk thar
         asi ma hi! Khuri nâwmtâm tla khawm thu nei tak hen thu a pêk le, a thu anna âwi vima
         ko râu," ti hen, anna cheih.
         28 Chun, Galili ram kiangkam zawzawng ah ram kipah a thâwngthâng a thang sawm.
         29 Chun, pumhnâk in ah mi chu a suak rawh chun, Jem leh Johan hen Simon leh Andri in
         ah chun an lût sawm.
         30 Chun, Simon nupi nu chu a dam lo le, a rîl ko; chun, a thâwngthâng chu Jisu an simh
         sawm.
         31 Chun, anih nih chun a kut a tleih le, a thawh rawh; chun a zâwt chu a reh le, an
         eibâr a timhtuah piak na rawh.
         32 Chun, zânleibâi ah nî a tlâ nûnah chun damlo zawzawng leh khuri vuanh tla a sinah
         an hawng put.
         33 Khuatê hen kawtkari ah chun an hawng a pûm khup.
         34 Chun, mi cherkhet nganfâk kip hen fâk tla chu a damh na le, khuri cherkhet a nar
         na; khuri tla nih chun amah an theih ruangah an hawlh ding a siang lo.
         35 Chun, a thâizîngtê, khuadei lânah a thawk le, in ah mi chu a suak. Khuapi thawk hen
         mun king nakah ah a va kal le, chunah chun thla a cham.
         36 Chun, Simon leh a hâwi tla nih chun a dung leiah an zûl.
         37 Chun, anih chu an tawng rawh chun a sinah, "Mi zawzawng nih an hâwl asi, an ti.
         38 Chun, anih nih chun an sinah, "Mun dangah khua nâi tla ah chun kan kal lai, chubang
         tla ah khawm thu ka sim khonâk ding hen; chu chu ka hawng kal san asi," a ti.
         39 Chun, thusim leh khuri tla nar vima hen Galili ram zawzawng ah pumhnâk in tla ah
         a lût vima.
         40 Chun, Jisu sinah phâr a hawng kal le, "Na duh chun na hawng ka thiangtir kho," ti
         hen, a mâika ah siksidîr hen a ngiar chiam.
         41 Chun, anih nih chun thungâi a zângfah le, a banh le, a tawngh, "Ka duh e, hawng thiang
         rawh," a ti.
         42 Chun, zeikarlo ah a phâr chu a reh sawm le, a hawng thiang rawh.
         43 Chun, Jisu nih chun, "Âu sin khawmah sim lo ding hen a thiamthih rawh;
         44 sikhawmsele, bâwlpu sinah va a zauhtir le, na thianhnâk ding hen Mosi nih thil a
         ruat mi tla kha ap rawh, an theihthiam khonâk ding hen," a ti thlir le, a kaltir sawm.
         45 Sikhawmsele, anih chu a suak le, chu thâwngthâng chu thungâi a phuang le, a zanh.
         Chuvachun, Jisu chu lang hen khua ah a lût kho lo rawh. Ramkaro mun ah a um le, chun
         mun kipah mi a sinah an hawng kal tâwn.

1 Chun, ni zeimaw zat ding nûnah, Kapernaum ah a lût nawlh liauah, in ah chun a um
         ti thu a hawng thang rawh.
         2 Chun, kawtkari khawmah umnâk umlo rê hen mi cherkhet an hawng a pûm rawh; chun an
         sinah thu a sim rawh.
         3 Chun, mi khêng pakhat, minung pali nih zawnh hen a sinah an hawngpi.
         4 Chun, zapi ruangah a kiang tekah an kal kho lo ruangah a umnâk in tlûn an siat le;
         chun, an pemh thluh rawh chun a tangphah chu a tlûnah mi khêng zâu bû hen an thlâk.
         5 Chun, Jisu nih an lung zia chu a muh rawh chun mi khêng sinah, "Ka fa, na sual tla
         ngaihdam asi rawh," a ti.
         6 Chun, Dân sîntirtu zeimaw mi tla chu chunah chun an to le,
         7 "Hi minung nih hin zeirangah me hi hâwi hen thu a sim? Pathian a simsâwi asi hi;
         mi pakhat, Pathian cho lo nih chun âu nih me sual tla ngaihdam kho?" ti hen, an thinlung
         hen anna ruat.
         8 Chun, Jisu nih an thinlung ah chu hâwi hen an ruat ti a thinlung hen a hawng theih
         sawm le, an sinah, "Chubang thu chu zeirangah me nan thinlung ah nan ruat?
         9 Mi khêng sinah hin, ’Na sual tla ngaihdam asi rawh,’ ti leh, ’Na tangphah lâk le,
         kê hen kal rawh, ti hi, a zei mi a sim awl dauh’?
         10 Zeikhawm si sele, laikulh ah Minung Fapa nih sual ngaihdam khonâk a nei ti nan theih
         khonâk ding hen mi khêng sinah chun,
         11 ’’Thawk le, na tangphah lâk le, na in ah kal rawh ka nan ti," a ti.
         12 Chun, anih chu a thawk le, a tangphah a lâk sawm le, an ektê muh hen a suak rawh.
         Churawhchun, an ektê hen thungâi chê an ti le, "Hi hâwi rerêng hi kan muh dah lo,"
         ti hen, Pathian an sawr rawh.
         13 Chun, Jisu chu a suak nawlh le, rilî kapah chun a kal le; chun mi zapi zawzawng chu
         a sinah an va kal le, a sîntir na rawh.
         14 Chun, a kal pah hen, Levi, Alphai fapa chu siah châwinâk mun ah to mi a muh le, a
         sinah, "Hawng ka zûl rawh," a ti. Chun, a thawk le, a zûl rawh.
         15 Chun, hi hâwi hi Jisu nih chun Levi in ah chun buh khêng a dûm le, siah khawlhtu
         tla leh misual cherkhet nih Jisu leh a ṭhiruai tla chu an dûmpi na. An tam ngâi dangâiah
         Jisu chu an zûl bâk tâwn.
         16 Chun, Farisai tla lakah Dân sîntirtu tla nih chun Jisu nih misual tla leh siah khawlhtu
         tla a dûmpi na mi an muh rawh chun, a ṭhiruai tla sinah chun, "Zei zia me siah khawlhtu
         tla leh misual tla sinah a ei hen a din?" an ti.
         17 Chun, Jisu nih chu chu a theih le, an sinah chun, "Mi chak tla nih daktawr an herh
         lo le, miṭia lo tla nih an herh dauh asi; mi rep tak tla lam ding hen hawng kal ka
         si lo le, misual tla lam ding dauh hen hawng kal ka si," a ti.
         18 Chun, Johan ṭhiruai tla leh Farisai tla nih chun buh an ngei le; chun, mi an hawng
         kal le, Jisu sinah, "Zeirangah me Johan ṭhiruai tla leh Farisai ṭhiruai tla nih buh
         an ngei le, na ṭhiruai tla nih an ngei tâwn bâk lo?" an ti.
         19 Jisu nih an sinah, "Mo ruaitu tla sinah a pasal ding mi a um kar vial mo ruaitu tla
         nih chun buh an ngei kho mazei? A pasal ding mi chu an sinah a um kar zawng an ngei
         kho lai loh.
         20 Sikhawmsele, a pasal ding mi chu an sinah mi kalpi ving ni tla a tlung lai le, chu
         ni ah lam chun an ngei lai."
         21 "Âukhawm puan li, puan tiṭum suk lo mi tliar hen an belh dah lo; belh nik sele a
         belhnâk nih chun a thlêk lehlam lai; a thar nih chun a li mi chu a thlêk lai le, a
         tlêk khun lai.
         22 Chun, âukhawm nih uain thar uain dûr li tla ah an râwn dah lo; râwn nik sele, uain
         nih chun savun dûr tla chu a tâwn phet lai le, uain leh savun dûr tla chu an vei vevê
         lai. Uain thar chu savun uain dûr thar tla ah an râwn dauh tâwn asi," a ti.
         23 Chun, tihin asi le, Jisu chu Dinhni ah chun fâng mun tla a pal le, chun a ṭhiruai
         tla nih chun an kal pah hen favûi tla chu an khiak rawh.
         24 Chun, Farisai tla nih chun a sinah, "Zauhnik, zeirangah Dinhni ah a thianglo mi chu
         an ti?" an ti.
         25 Chun, anih nih chun an sinah, "David leh a hâwi tla an samphâng le, an sungvâng liauah
         a thilti kha nan rêl lo mazei?
         26 Kha hâwi hen Abiathar Bâwlpu Lalchem asi liauah Pathian in ah a lût le, bâwlpu tla
         cho lo nih chun ei a thiang lo mi sang an siah mi chu a ei le, a hâwi tla sinah a
         pêk bâk mi thu kha?" a ti.
         27 Chun, amah ber nih chun an sinah, "Dinhni hi minung rangah siam asi le, minung hi
         Dinhni rangah siam asi lo.
         28 Chuvachun, Minung Fapa hi Dinhni lak khawmah Lal asi," a ti.

1 Chun, Jisu chu pumhnâk in ah chun a lût nawlh le, chunah chun minung pakhat kutkhêng
         a um.
         2 Chun, amah an phiar khonâk ding hen Dinhni ah a damh awt leh awt lo an thlingthlâk.
         3 Chun, anih nih kutkhêng sinah chun, "A lâi ah dîr rawh," a ti.
         4 Chun, an sinah chun, "Dinhni ah hin ṭhattir ma a thiang siattir? Ruangsuah ma a thiang
         thah?" ti hen, a deih na. Sikhawmsele, an dâisip.
         5 Chun, an thinlung chang zia chu thungâi pawi ti piak hen, thinthawk bû hen anmah
         tla a zauh na nûnah chu minung sinah chun, "Na kut zangh rawh," a ti. Chun, a van
         zangh le, a kut chu a dam rawh.
         6 Chun, Farisai tla chu an suak le, amah an thah kho zia ding ruat hen Herod murui
         tla hen chun anna thluk sawm.
         7 Chun, Jisu chu a ṭhiruai tla hen rilî leiah chun anna ṭhinh ving. Chun, Galili ram
         thawk hen mi zapi cherkhet nih an zûl rawh.
         8 Chun, a thilti rokual zia chu an theih rawh chun Judai ram thawk hen, Jerusalem thawk
         hen, Idumai ram thawk hen, Jordan râl thawk hen, Tura leh Sidon khua kiangkam thawk
         hen, mi zapi cherkhet a sinah an hawng kal.
         9 Chun, mi zapi ruangah chun a rangah lawnglêng ruat piak ding hen a ṭhiruai tla a
         simh na, "Chu lo chun an hawng ka eng dûlmâl lebang lai," a ti.
         10 Mi cherkhet a damh na le; chun nganfâk nei mi vial nih amah an tawngh khonâk ding
         hen an fûk thur.
         11 Khuri nâwmtâm tla khawm nih amah chu an muh kip hen a mâika ah bawkbukhup hen, "Nang,
         Pathian Fapa chu na si," ti hen, an âu tâwn.
         12 Chun, anih nih chun a thâwngthâng chu phuang lo ding hen an sinah thu a kilh vima
         na.
         13 Chun, Jisu chu tlâng ah chun a kâi le, amah nih a duh mi vial chu a kawh na; chun
         annih chu a sinah an va kal.
         14 Chun, a sinah an um khonâk ding hen leh thusim ding leh
         15 khuri tla narnâk thu nei ding hen a fial na khonâk ding hen leinih a ruat.
         16 Chu tla chu Simon (Jisu nih Peter ti hen a auh mi),
         17 Zebedai fapa Jem leh a unau Johan, (chu tla chu Boanerge a sak, chu chu Khuarît fa
         tla tinâk asi);
         18 Andri, Philip, Bartholomai, Mathai, Thom, Alphai fapa Jem, Thadai, Kana mi Simon
         leh
         19 a tleihtirtu Juda Iskariot tla an si.
         20 Chun, Jisu chu in ah a lût rawh. Chun, mi zapi chu an hawng a pûm nawlh le, chuvachun
         sang ngangâi men an ei kholo rawh.
         21 Chun, a dâwngsung tla nih chun chu chu an theih rawh chun, "A â ma chu," ti hen,
         amah tleih ding hen anna thawh.
         22 Chun, Dân sîntirtu tla Jerusalem thawk hen hawng ṭum mi tla nih chun, "Belzebul nei
         asi hi," an ti; "Khuri lal ruangah asi lo mazei khuri tla a nar tâwn mi," an ti.
         23 Chun, Jisu nih Dân sîntirtu tla chu a kawh na le, tahṭhimh thu hen an sinah, "Setan
         nih Setan ber zeitin a nar kho lai?
         24 Ram khawm mah leh mah a do chun, chu ram chu a dîr kho lai lo.
         25 Dâwngsung khat khawm mah anna do chun, chu dâwngsung chu a dîr kho lai lo.
         26 Churuangah Setan ram chu ṭhenkhuai hen a um chun a dîr kho lai lo le, a vei thlo
         lai.
         27 "Âukhawm nih mi chak in ah lût hen a sum chu a lâk piak kho tâwn lo, mi chak chu
         a phuar masa tâ lo chun. Chu nûnah lam chun a in chu a rawk kho lai.
         28 "Hi hi theih u! Minung fa tla hi an sualnâk zawzawng ah leh Pathian an simsiatnâk
         zei lei zawngah khawm an simsiatnâk tla chu ngaihdam an si lai.
         29 Sikhawmsele, âuzawng Thlarau Thenhlimh ngâi simsiattu lam chu zeitik khawmah ngaihdamnâk
         a tawng lai lo, zungzâl sualnâk ah chun mawh hen a um lehlam lai," a ti.
         30 "Khuri nâwmtâm a nei asi," an ti ruang khan chu chu a sim asi.
         31 Chun, Jisu nu leh a unau tla an hawng le, lêng ah an dîr le, amah va kawh ding hen
         mi an fial.
         32 Chun, a kiangah chun mi zapi anna tohâwng le, chun a sinah chun, "Zauhnik, lênglei
         ah na nu leh na unau tla nih an hâwl," an ti.
         33 Chun, anih nih chun an sinah, "Ka nu leh ka unau tla chu âu me?" ti hen, a sâng.
         34 Chun, a kiangah to tla chu a zauh na le, "Zauhnik u, ka nu leh ka unau tla hi!
         35 Âuzawng Pathian duhzia titu vial chu ka unau, ka far, ka nu tla an si," a ti.

1 Chun, Jisu nih Galili rilî kapah chun, a sîntir nawlh na rawh. Chun, mi zapi tla
         cherkhet a sinah an hawng a pûm le, chun rilî ah chun lawng ah â chuan le, a to le;
         zapi tla zawzawng chu rilî kap tlâng ah chun an um.
         2 Chun, tahṭhimh thu hen thu cherkhet a sîntir na; a sîntirnâk ah chun an sinah:
         3 "Ngâi u! Fachî vawrhtu fachî vawrh hen a kal le;
         4 chun, hi hâwi hi asi le, a vawrh liauah a zeimaw mi lam vâu ah a tlâ le, vâ tla nih
         an ei hep.
         5 Chun, a zeimaw mi lungpher tlûn tual pannâk ah a tlâ le, tual a sah lo ruangah a
         keuh sawm.
         6 Sikhawmsele, nî a hawng sâng dauh rawh chun uai tep hen a emh, ram a nei lo ruangah
         a rawp ko rawh.
         7 Chun, a zeimaw mi bualingnei nâwngah a tlâ le, bua chu a hawng sâng le, a dawrh hep
         le, rah rerêng a rah lo rawh.
         8 Chun, a zeimaw mi tual ṭha lakah a tlâ le, a kho le, a ṭhang le, a rah rawh; sâwmthum,
         sâwmruk, zâ lebang hen a pung," a ti.
         9 Chun, amah nih, "Âuzawng theihnâk ding hen nâ nei nih chun theih seh," a ti.
         10 Chun, mi kingnâk ah Jisu chu a um liauah leinih tla leh amah zûltu tla nih tahṭhimh
         thu tla chu an deih.
         11 Chun, anih nih chun an sinah, "Pathian Ram thuthup chu nannih theih lam chu siang
         asi le, lêng ah mi tla rangah lam chun zeizawng tahṭhimh thu hen ti asi.
         12 Chuvachun, ’Muh lam chu an muh kho narêng hen, theih lam chu an theih kho lonâk ding
         hen leh, Nâ hen an theih narêng hen a ngaihtawnhnâk lam chu an theih kho lonâk ding
         hen. Chu lo chun anna her nawlh lai le, ngaihdam an hawng si sual lebang lai," a ti.
         13 Chun, Jisu nih an sinah, "Hi tahṭhimh thu hi nan theih kho lo ma? Chu hâwi asi chun,
         zeitin tahṭhimh thu dang zawzawng tla chu nan theih zia lai?
         14 Fachî vawrhtu nih chun thu chu a vawrh asi.
         15 Chun, lam vâu ah a thu vawrhnâk tla chu hi tla hi an si: Thu an theih kâ hen Setan
         nih chun an thinlung ah thu vawrh mi chu a lâk piak sawm tâwn.
         16 Chun, chu hâwi ber hen lungpher tlûnah vawrh mi chu hi tla hi an si: Thu an theih
         kâ hen lâwm tak hen tleih sawmtu tla hi;
         17 sikhawmsele, anmah lakah chun ram an nei lo, sâwtlotê cho an um le; chu nûnah chun
         thu ruangah hamhnâk mawh nehsawhnâk mawh a hawng um ka hen an tlû sawm tâwn.
         18 Chun, midang tla chu bualingnei lakah vawrh mi chu an si: Chubang tla nih chun thu
         chu an theih rawh le,
         19 sikhawmsele laikulh lungkhamnâk tla, neihnâk tla, bumnâk tla, thil dang duhnâk tla
         chu a hawng lût le, thu chu a dawrh le, rah lo hen a hawng um tâwn.
         20 Chun, tual ṭha lakah vawrh mi chu hi bang hi an si: Thu chu theih hen, tleih hen,
         a leh sâwmthum, sâwmruk, zâ lebang hen rah tla hi an si," a ti.
         21 Chun, Jisu ber nih an sinah, "Khâwnvâr chu a siahnâk ah siah lo hen, tâwng tangah
         mawh ihkhun tangah mawh, siah ding hen an lâk tâwn mazei?
         22 Puang lo ding hen pheh zeikhawm a um lo, lang lo ding hen thuh zeikhawm a um lo.
         23 Âuzawng nih theihnâk ding hen nâ nei nih chun theih seh," a ti.
         24 Chun, amah nih an sinah, "Nan ngâi mi chu zei me asi a thiamthih u; nan tahnâk lîlâ
         hen an tah piak na lai le, an pêk tam khun na lai.
         25 Âuzawng a nei mi chu an pêk sap lai le, âuzawng a nei lo mi chu a neihlem khawm an
         lâk piak lai," a ti.
         26 Chun, Jisu ber nih a sim vima le, "Pathian Ram chu hi hâwi hi asi: Mi nih tual ah
         hin chî vawrh sele,
         27 zân ah it thlit hen sûn ah thawk tâwn sele, chî chu zeitin mi zât asi ti theihlo
         hen a hawng keuh hen a hawng ṭhang rawh.
         28 Tual nih amah rah a hawng suahtir tâwn. A tîr chem ah a kûng, chu nûnah chun a vûi;
         chun chu nûnah a vûi lakah chun fângmal bit.
         29 Sikhawmsele, rah chu a hawng min tikah fâng ât a chû ruangah favah chu a thuak sawm
         tâwn, a ti.
         30 Chun, Jisu nih, "Pathian Ram chu zei hen me kan tahṭhimh lai? Asi lo leh, zei tahṭhimh
         thu hen me kan tahṭhimh lai?
         31 Anṭam chî mal khat tual ah an vawrh le: tual ah chî zawzawng ngâk hen mêchem khawmsele,
         32 a vawrh nûnah lam chun a kho le, thlâi zawzawng ngâk hen a hawng lian dauh rawh.
         Ṭeng lian tatak a nei le, chuvachun tlûn zuang vâ tla chu a dâidul ah an bû an tuah
         le, an um," a ti.
         33 Chun, chu hâwi tahṭhimh thu tamtak hen, an theih kho rirî hen thu chu an sinah a
         sim tâwn.
         34 Sikhawmsele, tahṭhimh thu lo hen an sinah thu a sim lo. Amah ṭhiruai tla sinah lam
         chun mi kingnâk ah zeizawng a simhfiang na tâwn.
         35 Chun, chu ni lîlâ ah chun, zânleibâi ah, Jisu nih chun an sinah, "Khatlei râl ah
         khin kan kal lai," a ti.
         36 Chun, mi zapi tla chu kaltâk hen amah chu a um chia tê hen, lawng ah chun an kalpi
         sawm rawh. Lawng dang tla khawm a sinah an um.
         37 Chun, thli chawp tak a hawng râng le, tî tlingtlawk tla chu lawng ah chun a lût chukmak
         le, chuvachun lawng chu a khat awt ko rawh.
         38 Chun, anih chu sanhtling tlinh a it hen, lawng taw leiah chun a um. Chun, an thawh
         le, a sinah,"Sîntirtu, kan vei ding mi hi pawi na ti lo ma?" an ti.
         39 Chun, anih chu a hawng a ṭhang le, thli chu a fâî le, rilî sinah khawm chun, "Dâisip
         le, um ziar rawh!" a ti. Chun, thli chu a bâng le, a reh dup ko.
         40 Chun, anih nih chun an sinah, "Zeirang chu tluk rak hen nan lâu le? Lungnâk rerêng
         nan nei lo rih mu?" a ti.
         41 Chun, dîntuai hen an ṭih lo le, "Hi minung hi âu me si le, thli leh rilî tiang khawm
         nih a thu an ngâi râu!" an ti.

1 Chun, rilî râl Gerasin mi tla ram chu an hawng tlung.
         2 Chun, Jisu chu lawng ah mi a suak nûnah chun minung pakhat, khuri nâwmtâm nei, thlân
         thawk hen a hawng suak mi nih a tawng sawm le;
         3 chu minung nih chun thlân tla lakah chun umnâk a nei tâwn le, âukhawm nih thîr chikchîn
         hen khawm an phuar kho lo rawh le;
         4 rêng leh thîr chikchîn tla khawm hen an phuar kumza rawh le; sikhawmsele, thîr chikchîn
         tla chu a sah le, rêng tla khawm chu a khiak dip tâwn; âukhawm nih an ti kho lo.
         5 A sûn a zân hen thlân tla ah leh tlâng tla ah chun a âu a âu tâwn le, lung hen khawm
         â ât kumza tâwn.
         6 Chun, lât tak thawk hen Jisu chu a muh kâ hen a tek le, a mâimûk.
         7 Chun, aw-hâu fakpi a âu hen, "Jisu, Pathian Chungnungchem Fapa, kei leh nang zei
         me kanna tlâinâk um? Hawng ka rêp lo ding hen Pathian min hen ka nan ngiar chiam asi,"
         a ti.
         8 (Jisu nih chun a sinah, "Nang, khuri nâwmtâm, minung sungah mi hawng suak rawh,"
         a ti rawh dangâiah.)
         9 Chun, anih nih chun, "Na min zei mesi?" ti hen, a deih. Chun, anih nih chun, a sinah,
         "Ka min chu khuri zapi asi, cherkhet kan si," a ti.
         10 Chun, chu ram thawk hen chun anmah tla nar lo ding hen Jisu sinah an ngiar chiam.
         11 Chun, chu tlâng pangdâr ah chun vawk rual tamtak an tlawng.
         12 Chun, khuri nâwmtâm tla nih chun, "Vawk tla sinah hawng kan fial, an sungah kan lût
         khonâk ding hen," ti hen, a sinah an ngiar chiam.
         13 Chun, anih nih chun thu a pêk. Chun, khuri nâwmtâm tla chu an suak le, vawk paw sung
         tla ah chun an lût le, chun vawk rual chu (sâng nih tluk ding an si) kham ah anna
         khâwk le; rilî lakah an lût ver; chun rilî ah chun tî thalh hen an thi rawh.
         14 Chun, a vulhtu tla chu an tek le, khua ah leh lo tla ah chun an sim. Mi zapi tla
         chu zei thil me a hawng si rawh ti zauh ding hen an hawng kal.
         15 Chun, Jisu sinah an hawng tleng le, khuri vuanh, khuri zapi nih a luah mi kha, puan
         aih hen, thinlung fîm put hen, to mi an hawng muh le; chun an ṭih rawh.
         16 Chun, a theihtu tla nih chun khuri tleih tlûnah thil tlung zia leh vawk thâwngthâng
         tla chu, chubang tla chu an simh na.
         17 Chun, chu tla nih chun an ram ah mi suak ding hen an ngiar chiam rawh.
         18 Chun, lawng ah â chuan awt liau takah khuri vuanh rawh mi nih khan Jisu sinah um
         ding a ngiar.
         19 Sikhawmsele, Jisu nih a siang lo le, a sinah, "Na in ah na hâwi tla sinah tlung le,
         Lalpa nih na rangah thil a nan ti piak mi a rokual zia leh a nan zângfah zia hi va
         sim rawh," a ti rawh.
         20 Chun, a kal le, Dekapoli ah chun Jisu nih a rangah thil a ti piak mi rokual zia chu
         a phuang rawh. Chun, mi zawzawng nih chê an ti.
         21 Chun, Jisu chu lawng ah khatlei râl ah a kâl nawlh rawh chun mi zapi cherkhet a sinah
         an hawng a pûm. Chun, anih chu rilî kapah a um.
         22 Chun, pumhnâk in hotu tla lakah pakhat, a min Jaira chu a hawng kal le; Jisu a muh
         ka hen a kebul ah a bawkbukhup le,
         23 "Ka fanu ngâksiatê a thi awt ngâi le, â panh hen a hawng dam khonâk ding hen hawng
         kal le, a tlûnah na kut thâng ding hen ka nan ngiar," ti hen, a ngiar chiam.
         24 Chun, Jisu chu a sinah a va kal. Chun, mi zapi cherkhet nih an zûl le, an eng chukmak.
         25 Chun, nunau pakhat kum leinih thî suak hen a hat kho lo le,
         26 daktawr tamtak lakah cherkhet a tuar rawh le, a neih zawzawng khawm a veih hep rawh
         le, ṭhat lei ngâk hen a zual dauh lehlam.
         27 Chu nih chun Jisu thâwngthâng thu tla a theih le, a dung leiah mi zapi lakah chun
         a hawng kal le, a puan a tawngh.
         28 "A puan cho khawm tawngh sele damh hen ka um ko lai," ti a ruat asi.
         29 Chun, zeikarlo ah a thî suak chu a hawng reh sawm le, a nganfâk chu damh asi rawh
         ti a taksa ah a theih rawh.
         30 Chun, Jisu nih chun a sungah mi thiltikhonâk suak tâwn mi chu a suak ti a theih le,
         mi zapi lakah chun â hawi le, " Âu me ka puan tla tawnghtu kha?" a ti.
         31 Chun, a ṭhiruai tla nih chun a sinah, "Mi zapi nih an eng chukmak mi hi na muh ko
         mi, ’Âu nih an ka tawngh?’ zeitin zia hen ti me le?
         32 Chun, anih nih chun chu thil titu chu muh ding hen â hawi.
         33 Chuvachun, nunau nih chun a tlûnah thil a ti piak mi chu theih hen, lâu leh thir
         bû hen a hawng kal le, a mâika ah a bawkbukhup le, a sinah thu dik tak hen a simh
         ver rawh.
         34 Chun, anih nih chun a sinah, "Ka fanu, na lungnâk hi na dampi asi, lungngam tak hen
         kal le, na nganfâknâk chu hawng dam pawt seh," a ti.
         35 A hawlh liau chirah, pumhnâk in hotu in thawk hen mi an hawng kal le, "Na fanu a
         thi rawh; zeirangah Sîntirtu hi na hamhtir nget awt?" an ti.
         36 Jisu lam nih chun an thusim chu ngaihlo lêm thlâk hen, pumhnâk in hotu sinah chun,
         "Lâu lah, lung ko," a ti.
         37 Chun, Peter, Jem leh a unau Johan tla cho lo chu âukhawm amah zûl bâk ding a siang
         lo rawh.
         38 Chun, pumhnâk in hotu in chu a va tlung le, Jisu nih an nawk chur mi leh an ṭap chur
         mi leh an râk chur mi chu a muh.
         39 Chun, a va lût rawh chun an sinah, "Zeirangah nâ sêt huam hen nan ṭap? Ngâksia chu
         a thi lo, a it asi," a ti.
         40 Chun, annih nih chun an nih sanh ko. Anih lam nih chun an ektê hen a nar phin na
         le, ngâksia nu leh pa leh a ṭhiruai pathum tla chu a ruai na le, ngâksia umnâk ah
         chun a va lût.
         41 Chun, ngâksia kut chu a tleih le, a sinah chun, "Talitha, koum," a ti, chu chu "Kuih
         nu, thawk rawh ka nan ti!" tinâk asi.
         42 Chun, nunau ngâksia chu a hawng thawk le, a kal sawm ko; amah chu kum leinih mi asi
         rawh. Chun, annih nih chun chê an ti rarâu lo.
         43 Chun, anih nih an sinah, "Hi hi âukhawm nih theih lah seh,’ a ti thlir; chun ei ding
         pêk ding hen thu a pêk.

1 Chun, chu thawk hen chun Jisu chu a suak le, a umnâk khua lei chu a tlung le, a ṭhiruai
         tla nih chun an zûl vima.
         2 Chun, Dinhni a hawng si le, pumhnâk in ah a sîntir na le, chun, mi cherkhet a thu
         theihtu tla nih chun,"Hi minung nih hi bang thu hi kha zei mi me a theih le? Hi minung
         sinah finghnâk pêk asi mi hi zei finghnâk me si le? A kut hen hi tluk rak thilchê
         a ti mi hi zei zia mesi?
         3 Hi minung hi Mari fapa Jem, Josef, Juda, Simon leh a unaupa thing hen thil siamtu
         kha asi lo mazei? A farnu le khawm hinah kan sinah um an si lo mazei?" an ti le, thungâi
         chê an ti. Chun, a tlûnah an lungsilo rawh.
         4 Chun, Jisu nih an sinah, "Khuavâng chu amah khua lei tla ah, amah rualsia tla lakah,
         amah in tla ah cho lo chun chawnglawmh lo hen a um dah lo," a ti.
         5 Chun, mi damlo tâwmtê tlûnah kut thâng hen a damh mi cho lo chu chunah chun thilchê
         rêng a ti kho lo.
         6 An lung lo ruangah thungâi chê a ti. Chun, sîntir pah vima hen khua tla chu a ṭawl.
         7 Chun, leinih tla chu a kawh na le, panih vima hen a fial na rawh. Khuri nâwmtâm tla
         tlûnah thuneihnâk a pêk na.
         8 Chun, an khualtlâwngnâk ding rangah ṭhianṭhunh cho lo chu zeikhawm, sang khawm, zâl
         khawm, tâisâwm ah tangka khawm put lo ding hen a ti thlir.
         9 Pheikawk lam chu ruk ding a ti. "Kawrdawh panih a ruk lah u," a ti.
         10 Chun, amah nih an sinah, "Kha zei khawmah nan tlungnâk in ah chun, chunah mi nan
         suak lân lo chu tlung kumza u.
         11 Chun, zei khua khawmah an lawmh na lo hen, nan thu an ngâi lonâk zawngah chu thawk
         hen nan suak tikah chun anmah theihtir na ding hen nan kezaphah tangah valeidip kawp
         mi chu khâwng u," a ti.
         12 Chun, an suak le, rimnâk thu an sim le;
         13 khuri tamtak khawm an nar le, damlo tamtak khawm sariak an thuh le, an damh.
         14 Chun, lalchem Herod nih chun a theih le, Jisu min chu a thang rawh dangâiah. Mi le
         tla nih chun, "Baptistu Johan kha mithi lakah mi a thawknawlh rawh le, chubang thiltikhonâk
         tla nih chun amah lakah a ṭuan asi chu!" an ti.
         15 Midang lam nih chun, "Elija ma chu," an ti; midang nih, "Khuavâng ma chu, tuan ah
         mi khuavâng tla lakah pakhat hâwi kha," an ti.
         16 Herod lam nih chun a theih rawh chun, "Johan, a lû ka tan mi tak kha a hawng thawknawlh
         rawh ma chu!" a ti.
         17 Amah Herod nih chun a unau Philip nupi Herodi ruangah mi a fial le, Johan chu a tleihtir
         le, rêngin ah phuar bû hen a khumh rawh dangâiah. Herodi chu nupi ah a umpi rawh le;
         18 Johan nih chun Herod sinah, "Na unau nupi na umpi mi hi a thiang lo asi," a ti rawh
         asi.
         19 Churuangah Herodi nih chun amah chu a râl thlo le, thah a duh le, sikhawmsele a ti
         kho lo.
         20 Herod nih Johan chu mi rep leh thenhlimh tak asi ti a theih ruangah amah chu a ṭih
         le, a hum thlir asi, a thu a ngâi chun a lawksawng ngâi tâwn.
         21 Chun, Herod suakcham ni ah chun a mi rokual tla, kawrsen hotu lian tla, Galili ram
         ah mi lian tla rangah zân ah puai a hawng um le, Herodi rang chun tik remchâng a hawng
         um rawh.
         22 Herodi fanu chu a hawng lût le, a lâm le, Herod leh a buh dûmpitu tla chu a lawmhtir
         na. Chun, lalchem nih chun nunau ngâksia sinah, "Na duh mi zawng hawng ka deih, ka
         nan pêk lai,’ a ti.
         23 "Zei tal na ka deih mi zawng chu, ka ram khingkhuai khawm ka nan pêk lai," ti hen,
         a sinah siat a sirh.
         24 Chun, anih chu a suak le, a nu sinah chun, "Zei me ka deih lai?" a va ti. Anih nih,
         "Baptistu Johan lû," a ti.
         25 Chun, anih chu khulrang tak hen lalchem sinah chun a va lût sawm le, "Khêng hen Baptistu
         Johan lû na ka pêk sawm ka duh asi," ti hen, a deih.
         26 Chun, lalchem chu thungâi a lawksawng. Sikhawmsele, a siatsirh tla leh a buh dûmpitu
         tla ruangah chun a êl duh lo.
         27 Chun, lalchem nih chun a vêngtu kawrsen pakhat a fial sawm le, a lû hawng put ding
         thu a pêk. Chun, anih chu rêngin ah a va lût le, a lû a va tan le,
         28 a lû chu khêng hen a hawng put le, nunau ngâksia sinah chun a pêk rawh. Chun, nunau
         ngâksia nih chun a nu sinah a pêk.
         29 Chun, a ṭhiruai tla nih chun an theih kâ hen a ruak chu an va lâwm le, thlân ah chun
         an vûi rawh.
         30 Chun, mifial tla chu Jisu sinah an hawng a pûm le, zeizawng an thilti leh an sîntir
         mi vial an simh.
         31 Chun, anih nih chun an sinah, "Nanmah tla lâwng hen ramkaro mun ah a dang hen hawng
         ule, a dîn rih u," a ti. Mi tamtak anna lanh zulmal le, buh ngâi men an ei manh lo.
         32 Chun, ramkaro mun ah anmah lâwng hen a dang hen an va kal.
         33 Chun, mi nih an kal liau chu an muh na le, mi tamtak nih anmah tla chu an theih na
         le, anna pûm le, an lehkhanh rawh.
         34 Chun, Jisu chu vakap ah a suak le, mi zapi cherkhet a muh na le, vêngtu neilo dawrâ
         tla hâwi an si ruangah thungâi a zângfah na le, thu tamtak a sîntir na rawh.
         35 Chun, zânleibâi khet ah, a ṭhiruai tla chu a sinah an hawng kal le, "Hi hi mi kingnâk
         mun asi le, a zânlei ving rawh dangâiah;
         36 annih tla hi kan kiangkam lo ah leh khua tla ah kal hen, an ei ding zeimaw tal an
         châwk khonâk ding hen kaltir na me," an ti.
         37 Anih lam nih chun an sinah, "Nanmah nih ei ding pêk na u," ti hen, a sâng. Chun,
         annih nih chun a sinah, "Sang denari zanih man va châwk hen ei ding kan pêk na awt
         masi?" an ti.
         38 Chun, anih nih chun an sinah, "Sangtlêp zeizat me nan nei? Va zauhnik u," a ti. Chun,
         an neih zat an theih ka hen, "Sangtlêp panga, ngâ panih hen," an ti.
         39 Chun, anih nih chun an ektê hen ramhthep tlûnah chun a murui vima hen totir ding
         hen an sinah thu a pêk.
         40 Chun, a tlar hen, zâ tla, sâwmnga tla vima hen an to.
         41 Chun, anih nih chun sangtlêp panga leh ngâ panih chu a lâk le, vân lei hawi hen mal
         a sâwm le, sangtlêp tla chu a phel le, an mâika ah hunh na ding hen a ṭhiruai tla
         sinah chun a pêk le, ngâ panih khawm chu mi zawzawng lakah a ṭhen.
         42 Chun, an ektê hen an ei le, an khim chiau.
         43 Chun, sang neknâwi leh ngâ neknâwi khobung leinih an rût le, a khat.
         44 Sangtlêp eitu tla chu patling lir sângnga an si.
         45 Chun, Jisu nih mi zapi chu a ṭiaktir na karah varâl leiah Betsaida ah va kal masa
         ding hen a ṭhiruai tla chu lawng ah a chuantir sawm na.
         46 Chun, annih chu a ṭiaktir na nûnah chun thlacham ding hen tlâng ah a kal rawh.
         47 Chun, zânleibâi ah lawng chu rilî lâi takah chun a um le, anih chu amah lâwng hen
         tlâng ah chun a um.
         48 Chun, an lawng vei lakah chun an lawksawng hen a muh le, thli nih amahlo leikângah
         a nam ruangah, khuafîmchat lei zo ah rilî tlûnah kê hen kal hen anmah lei a hawng
         fûk le, anmah tla lanh a tum.
         49 Sikhawmsele, annih nih chun anih chu rilî tlûnah kê hen a kal mi an muh rawh chun
         mithlâ bei an ti le, an âu chiam le,
         50 an ektê hen amah an muh le, an thla a kâm. Sikhawmsele, anih nih chun anmah chu a
         sawnh sawm na le, an sinah, "Lungngam tak hen um u; keimah ka si, lâu lah u," a ti.
         51 Chun, lawng ah chun an sinah â chuan le, thli chu a bâng ko rawh. Chun, an thinlung
         hen thungâi chê an ti.
         52 Sangtlêp thu chu a ngaihtawnh dân an theihthiam lo dangâiah, an thinlung a chang
         ruangah.
         53 Chun, varâl leiah an kâi rawh chun, Genesaret ram tlâng an tlung le, vakap ah chun
         lawng chu an rêng.
         54 Chun, lawng ah mi an suak nûnah chun mi tla nih anih chu an theih sawm le;
         55 Chu ram kiangkam zawzawng ah an tek chur le, a um ti an theihnâk zawngah damlo tla
         an tangphah lakah it bû hen an hawng zawnh sup.
         56 Chun, khuatê leh khua lian tla ah, lo tla ah, kha zeizawng ah a lûtnâk kipah damlo
         tla chu sumtuah mun tla ah an zâutir na, a puansâr tla tawngh kho an deih chiam le,
         chun amah tawnghtu zawng chu an dam vima.

1 Churawhchun, Farisai tla leh Dân sîntirtu tla lakah mi âu tla mawh Jerusalem thawk
         hen hawng kal tla chu a sinah an hawng a pûm.
         2 Chubang tla nih chun a ṭhiruai a zeimaw mi tla kut nâwm hen sang an ei mi an muh.
         "Nâwm" ti hi ṭâwl lo tinâk asi.
         3 (Farisai tla leh Juda tla zawzawng nih chun upa thurovuih chu an tleih thlir ruangah
         an kut ngenh tak hen an ṭâwl lo chun an ei dah lo.
         4 Chun, sumtuah mun thawk hen an tlung khawmah tak anna khawlh lo chun an ei dah lo.
         Chun, thu dang tamtak an tleih thlir ding hen an lâk singsuan mi chu a um, hâi tla,
         bêl tla, dârbêl tla ṭâwl tla hi.)
         5 Chuvachun, Farisai tla leh Dân sîntirtu tla nih chun, "Zeirangah me na ṭhiruai tla
         nih upa thurovuih ziatê a um lo hen, kut nâwm hen sang an ei tâwn?" ti hen an deih.
         6 Anih nih chun an sinah, "Isai nih hin nannih mi perpê tla thu hi a simkan mi a dik
         tak ko a! ’Hi minung tla nih an kâ hen an ka chawnglawmh le, an thinlung lam nih chun
         an ka lât.
         7 Zeikhawm si sele, an sîntirnâk ah minung thupêk tla an sîntir ruangah an ka sawnh
         tâwn hi a thawt asi,’ ti hen a rîn hâwi khan.
         8 "Pathian thupêk tla chu thlahthlamh hen minung thurovuih chu nan tleih thlir asi,"
         a ti.
         9 Chun, amah nih an sinah, "Nanmah thurovuih chu nan tleih khonâk ding hen Pathian
         thupêk tla nan duh lo hi a ziazâng thungâi nan theih a!
         10 Mosi nih, ’Na nu leh na pa chawnglawmh rawh,’ ti leh, ’Âuzawng a nu mawh a pa simsiattu
         zawng chu thi ding asi,’ a ti khateh.
         11 Nannih lam nih chun hi hâwi hen nan ti tâwn, ’Mi nih a nu mawh a pa mawh sinah, "Na
         ka mang ding mi hi Korban asi rawh," a ti chun (chu chu ’Pathian sinah pêk,’ tinâk
         asi),
         12 a nu rangah mawh a pa rangah mawh ti piak zeikhawm nan siang tâwn lo rawh.
         13 Mi sinah nan thurovuih singsuan nih hin Pathian thu hi a veih tâwn asi; chu hâwi
         thil chu tamtak nan ti tâwn," a ti.
         14 Chun, mi zapi tla chu a kawh nawlh le, an sinah, "Nan ektê hen ka thu hi ngâi chiau
         ule, theihthiam u:
         15 Minung lênglei thawk hen a paw sungah lût mi nih amah nawmh kho zeikhawm a um lo;
         minung paw sung thawk hen hawng suak tla chu minung nawmhtu asi dauh.
         16 Theihnâk ding hen nâ nei nih chun theih seh," a ti.
         17 Chun, mi zapi tla in ah a lût tâk na nûnah a ṭhiruai tla nih chun tahṭhimh thu amah
         an deih fiang rawh.
         18 Chun, anih nih chun an sinah, "Nannih khawm chu tluk rak hen theihnâk neilo nan si
         mu? Zeizawng lênglei thawk hen minung paw sungah lût mi zawng,
         19 a thinlung sungah lût lo hen, a paw sungah lût hen vâu kalnâk ah a suak ruangah amah
         chu a nawmh kho lo ti nan theih lo mazei?" a ti. (chu chu ei ding mi zawng ei a thiang
         tinâk asi.)
         20 Chun, amah nih, "Minung paw sung thawk hen suak nih chun, chu tak nih chun minung
         a nawmh tâwn asi.
         21 Paw sungah mi, minung thinlung tla thawk hen ruatdawnnâk sual tla a hawng suak tâwn
         ruangah; pung-leh-lêngnâk tla, fîrnâk tla, mi thahnâk tla,
         22 ṭangdang pawmtâknâk tla, ngarhnâk tla, sualnâk tla, bumnâk tla, simsiatnâk tla, khâwngnâk
         tla leh âtnâk tla hi.
         23 Chubang thilsual zawzawng tla chu paw sung thawk hen a hawng suak le, minung chu
         a nawmhtir tâwn," a ti.
         24 Chun, Jisu chu a thawk le, chu thawk hen chun Tura leh Sidon kiangkam ah a kal. Chun,
         in ah a lût le, âu theih khawm a duh lo. Sikhawmsele â thup kho lo.
         25 Chuvachun, nunau pakhat, fanu ngâksiatê khuri nâwmtâm vuanh nei mi nih chun a thâwngthâng
         a theih le, a kebul ah a va bawkbukhup sawm.
         26 Nunau chu Greek mi asi le, phun leikângah chun Siria ah Phoiniki ram ah suak mi asi.
         Anih nih chun a fanu paw sungah mi khuri nar ding hen a ngiar.
         27 Chun, anih nih chun a sinah, "Fa tla chu khawp masa na seh; fa tla sang lâk piak
         hen ui tla sinah lawnh chu â dawh lo," a ti.
         28 Anih nih chun a sinah, "Lalpa si chu si ngâk, sikhawmsele dawhkân tangah ui tla khawm
         nih fa le tla sang neknâwi chu a ei tâwn asi," ti hen a sâng.
         29 Chun anih nih chun a sinah, "Na thusim ruangah chun kal rawh le, khuri chu na fanu
         paw sungah mi a suak rawh," a ti.
         30 Chun, a in ah chun a va tlung le, a fa chu khuri nih a suaktâk rawh hen ihkhun ah
         it mi a muh rawh.
         31 Chun, Tura ram thawk hen Jisu chu a suak nawlh le, Sidon pal hen Dekapoli ram lan
         vima hen Galili rilî chu a tlung rawh.
         32 Chun, mi pakhat nasêt, hawlh khawm hawlh fiang kho lo mi a sinah an hawng ruai le,
         a tlûnah a kut thâng ding hen an ngiar.
         33 Chun, anih nih chun zapi nâwngah mi amah cho a dang hen a ruai le, a kutmar hen a
         nakua tla a tham le, chun chil a sâk le, a lei a tham piak le;
         34 chun vân lei zauh hen a thaw a suah le, a sinah, "Ephphatha," a ti. (chu chu "A awng
         rawh," tinâk asi.)
         35 Chun, a nâ tla chu a âwng le, a lei phuarnâk tla khawm chu â sût le, fiang tak hen
         a hawlh kho rawh.
         36 Chun, anih nih chun a sinah âukhawm simh lo ding hen a ti thlir. Sikhawmsele, a khap
         fâk bilik leh an phuang zia a zual khun tâwn.
         37 "Anih nih chun zeizawng ṭha tak hen a ti le, nasêt tla a theihtir le, hawlh kho lo
         tla khawm a hawlhtir tâwn," an ti le, dîntuai hen chê an ti lo.
         
            

         
      
   
      
         8
1 Chu ni tla ah chun mi zapi tla cherkhet an hawng um nawlh le, ei ding zeikhawm an
         neilo liauah chun Jisu nih a ṭhiruai tla chu a kawh na le, an sinah,
         2 "Mi zapi tla hi tuah ni thum ka sinah an um rawh le, ei ding zeikhawm an neilo ruangah
         thungâi ka zângfah na asi.
         3 Buh ngei hen an in ah ka tlungtir na chun lam lakah an vâiphâl awt dangâiah; zeimaw
         mi tla châng chu an hawng kalnâk thungâi a lât mi," a ti.
         4 Chun, a ṭhiruai tla nih chun, "Mi nih hinah ramkaro mun ah hin kha zei mi sang hen
         me hi bang tla hi an khawptir kho lai?" ti hen, amah an sâng.
         5 Chun, anih nih chun, "Sangtlêp zeizat me nan nei?" ti hen annih chu a deih na. Chun,
         annih nih chun "Tlêp sarih," an ti.
         6 Chun, mi zapi tla chu tual ah to ding hen thu a pêk le; chun sangtlêp pasarih chu
         a lâk le, lâwmthu a sim thluh nûnah a phel le, an mâika ah hunh ding hen a ṭhiruai
         tla sinah a pêk. Chun, mi zapi tla sinah chun an hunh rawh.
         7 Ngatenek tâwmtê an nei ber; chun Jisu nih chun lâwmthu sim hen mal a sâwm le, ṭhiruai
         tla sinah chubang tla khawm chu an mâika ah hunh ding hen thu a pêk na.
         8 Chun, an ei le, an khawp chiau; annih tla chu mi sâng li ding an si. An ei bang chu
         ṭhiruai tla nih khobung sarih an khah. Chun, Jisu nih chun annih chu a ṭiaktir na
         rawh.
         10 Chun, anih chu a ṭhiruai tla sinah lawng ah chun â chuan sawm le, Dalmanutha ram
         chu a tlung rawh.
         11 Chun, Farisai tla an hawng suak le, Jisu niknâk ding hen a lakah vân a mi singsiahnâk
         hâwl hen anih chu an êl rawh.
         12 Chun, anih chu a thinlung hen a rûm le, "Zeirangah me tusan mi tla nih hin singsiahnâk
         an hâwl? Thungâi tak hen ka nan simh na, tusan minung tla sinah hin singsiahnâk rerêng
         pêk asi lai lo," a ti.
         13 Chun, annih chu a kaltâk na le, lawng ah chun â chuan nawlh le, varâl leiah a kal
         rawh.
         14 Chun, a ṭhiruai tla nih chun sang put an philh le, sangtlêp pakhat cho lo chu lawng
         ah chun sang dang rerêng an nei lo.
         15 Chun, anih nih chun an sinah, "Farisai tla leh Herod thilnu lakah chun a vêng ule,
         a thiamthih u," a ti thlir.
         16 Chun, annih nih chun, "Sang kan nei lo thlo," ti hen anna ruah.
         17 Chun, Jisu nih chu chu a theih le, an sinah, "Zeirangah sang nan nei lo ruangah nanna
         ruatdawn? Tu khawmah nan thinlung hen nan theih lo nget rih ma? A ngaihtawnhnâk khawm
         nan theih lo nget rih mu? Nan thinlung chu a mâwlâwt rawh na maw?
         18 Mit nei ko hen nan muh lo mazei? Nâ nei ko hen nan theih lo mazei? Nan theihkumza
         lo ma?
         19 Sângnga sinah sangtlêp panga ka phel liauah khan a neknâwi kha khobung zeizat me
         nan khah?" a ti. Chun, annih nih chun a sinah, "Leinih," an ti.
         20 "Chun, sâng li sinah sangtlêp pasarih ka phel liauah khan a neknâwi kha khobung zeizat
         me nan khah?" a ti. Chun, annih nih chun a sinah, "Khobung sarih," an ti.
         21 Chun, anih nih chun an sinah, "Tu khawmah a ngaihtawnh dân nan thiam lo rih ma?"
         a ti.
         22 Chun, Betsaida ah a hawng tlung. Chun, Jisu sinah mitchâw an hawng ruai le, amah
         tawngh ding hen an ngiar.
         23 Chun, anih nih chun mitchâw kut chu a tleih le, khua lêng ah a suakpi le; chun a
         mit ah chil a sah le, a tlûnah kut a thâng thluh rawh chun, "Khua na muh kho ma?"
         ti hen a deih.
         24 Chun, a vân a tâu le, "Minung tla ka muh le, thing kal hâwi hen ka muh fâwn," a ti.
         25 Chun, a mit ah a kut a thâng nawlh le, chun anih nih chun a zauh ko le, a hawng dam
         le, zeizawng fiang tak hen a muh rawh.
         26 Chun, anih nih chun, "Khua khawmah lût lah," ti hen a in ah a tlungtir rawh.
         27 Chun, Jisu leh a ṭhiruai tla chu an suak le, Philipi Kaisari khuatê tla ah chun an
         kal. Chun, kal pah hen a ṭhiruai tla sinah, "Mi nih âu me asi ’an ka ti?" ti hen a
         deih na.
         28 Chun, annih nih chun, "Baptistu Johan asi," a nan ti; midang nih, ’Elija asi,’ a
         nan ti; a zeimaw mi lam nih chun, "Pathian khuavâng tla lakah pakhat asi,’ a nan ti,"
         ti hen an simh.
         29 Chun, anih nih chun an sinah, "Asi chun ne, nannih nih âu asi nan ka ti?" ti hen
         a deih na. Peter nih chun a sinah, "Mesia chu na si," ti hen a sâng.
         30 Chun, anih nih chun a thâwngthâng âukhawm simh lo ding a ti thlir na.
         31 Chun, Minung Fapa nih chun thil tamtak a tuar ding mi leh upa tla, bâwlpu lal tla,
         Dân sîntirtu tla duhlo hen a um ding mi tla, thah hen a um ding mi tla, ni thum ni
         ah a thawknawlh ding mi tla chu a sîntir na rawh.
         32 Chubang thu chu fiang tak hen a sim asi. Chun, Peter nih chun anih chu a dang hen
         a ruai le, nun a simh rawh.
         33 Anih lam chu â her le, a ṭhiruai tla chu a zauh le, "Setan, ka dung leiah kal rawh,
         Pathian thil tla dawn lo hen, minung thil tla na dawn asi hi," ti hen, Peter nun a
         simh rawh.
         34 Chun, mi zapi tla chu a ṭhiruai tla hen a kawh na le, an sinah, "Âuzawng nih hawng
         ka zûl a duh chun mah a pheh hen a kraws put hen hawng ka zûl seh.
         35 Âuzawng a nungnâk hum duhtu zawng nih a thlâu lai le; âuzawng keimah ruangah leh
         Thâwngthâng Ṭha ruangah a nungnâk thlâutu nih chun a him lai.
         36 Mi nih laikulh hi a pum hen nei sele, a nungnâk thlâu sele, a rangah zei me a ṭhatvaknâk
         um lai?
         37 Mi nih a nungnâk ruangrûl ah zei me a pêk kho lai?
         38 Âuzawng tusan zumhkâilo leh thilsual ti mang tla lakah keimah leh ka thu zahpitu
         zawng chu, Minung Fapa nih hin vânmifial thenhlimh tla hen a Pa rokualnâk ah a thuam
         hen a hawng kal tikah chun chu minung chu a hawng zahpi bâk lai," a ti.

1 Chun, Jisu nih an sinah, ’Thungâi tak hen ka nan simh na, hinah dîr tla, a zeimaw
         mi tla hi Pathian Ram thiltikhonâk hen hawng tlung mi an muh lân lo chu thihnâk tem
         lo thlo ding mi an um," a ti.
         2 Chun, ni ruk nûnah chun Jisu nih Peter, Jem leh Johan tla chu a ruai na le, a dang
         hen tlâng sâng takah anmah tla cho a kâipi na; an mâika ah chun a mêl umzia chu a
         hawng dang rawh.
         3 Chun, a nipuan tla chu tual ah puan suktu nih an suk vâr kho lo rê tiang a vâr tîk
         hen a lek zur rawh.
         4 Chun, Elija leh Mosi chu an sinah an hawng a langh le, Jisu hen anna sâwn.
         5 Chun, Peter nih Jisu a sawnh le, "Rabbi" kan rangah hinah um hi a ṭha; basâ pathum
         kan khuar lai, nang rangah pakhat, Mosi rangah pakhat, Elija rangah pakhat," a ti.
         6 An ṭih ngâi ruangah sim ding lêm khawm an theih lo.
         7 Chun, anmah tla liah hen sûm a hawng zîng le, chun sûm ah chun aw a hawng suak le,
         "Hi hi ka Fapa duhtak asi, amah thu ngâi u," a ti.
         8 Chun, an kiangkam an zauh sawm le, anmah tla sinah Jisu cho lo chu âukhawm an muh
         lo rawh.
         9 Chun, tlâng ah mi chu an ṭum liauah Minung Fapa mithi lakah mi a thawknawlh nûnah
         cho lo chun an thil muh tla chu âukhawm simh lo ding a ti thlir.
         10 Chun, chu thu chu an chîng thlir le, "Mithi lakah mi thawknawlh chu zei tinâk me
         si lai?" ti hen anna deih tawnh.
         11 Chun, annih nih a sinah, "Zei ti zia me Dân sîntirtu tla nih, ’Elija chu a hawng
         kal masa ding asi, an ti zia," ti hen an deih.
         12 Chun, anih nih chun an sinah, "Elija chu a hawng kal masa ding asi rerêng; zeizawng
         a remh awt asi; thil tamtak tuar hen mi zauhnawmh hen a um ding asi ti Minung Fapa
         thâwngthâng zei hâwi hen me an rîn?
         13 Sikhawmsele, ka nan simh na, Elija chu a hawng kal ving rawh asi. Chun, a thâwngthâng
         an rîn hâwitê khan a tlûnah an duh duh hen an ti ber rawh asi," a ti.
         14 Chun, a ṭhiruai tla sinah an va tlung rawh chun an kiangkam ah mi zapi cherkhet tla
         leh Dân sîntirtu tla nih an êl na liau an va muh.
         15 Chun, mi zapi zawzawng nih chun Jisu an muh ka hen chun chê an ti ngâi le, a sinah
         an tek sawm le, chibai an va bûk.
         16 Chun, anih nih chun an sinah, "Annih tla hen zei thu me nanna êl?" ti hen a deih
         na.
         17 Chun, mi zapi lakah mi pakhat nih a sinah, "Sîntirtu, ka fapa khuri vuanh hawlh kholo
         chu na sinah ka hawng put le,
         18 a tleihnâk kipah a thlûk chiam tâwn le; chun a buanbarâ tla a tlâ le, a hachang a
         rial le, â zûk dadauh tâwn. Chun, na ṭhiruai tla hi nar ding hen ka simh na le, an
         ti kho lo," ti hen a sâng.
         19 Chun, anih nih chun an sinah, "Tusan lungnâk neilo le tla, zei ri me nan sinah ka
         um lai le? Zei ri me ka nan sang kho na lai? Amah chu ka sinah hawng ruai u," ti hen
         a sâng.
         20 Chun, amah chu a sinah an hawng ruai. Chun, khuri nih chun anih chu a muh kâ hen
         ngâksia chu cherkhet hen a sûlneng sawm rawh. Chun, tual ah a tlû le, a buanbarâ a
         tlâ le, a tâl chiam.
         21 Chun, anih nih chun a pa sinah, "Hi hâwi hen a hawng umtirnâk hi zei tluk a sâwt
         rawh?" ti hen a deih. Anih nih chun, "A ngâksiatê thawk hen asi;
         22 chun amah veih ding hen vei tamtak mei ah leh tî ah khawm a tûl rawh le; sikhawmsele
         nangnih zeitin mawh tal na ti kho chun hawng kan zângfah le, hawng kan ṭangpi rawh,"
         a ti.
         23 Chun, Jisu nih a sinah, "Na ti kho chun a! Lungnâk neitu rangah chun zeizawng tikho
         asi," a ti.
         24 Chun, ngâksia pa nih chun, "Ka lung, ka zumhmaihnâk ah hin hawng ka ṭangpi rawh,"
         ti hen a âu sawm rawh.
         25 Chun, Jisu nih mi zapi an hawng tek le, anna pûm liau a muh rawh chun khuri nâwmtâm
         chu a fâi le, a sinah, "Nang, khuri hawlh kho lo leh nasêt, thu ka nan pêk, a sungah
         mi suak le, lût nawlh lah rawh," a ti.
         26 Chun, a âu le, cherkhet a sûlneng rawh chun a suak rawh. Chun, ngâksia chu thi hâwi
         hen a um rawh. Chuvachun, mi tam dauh nih chun, "A thi asi," an ti.
         27 Jisu lam nih chun a kut a tleih le, a thawh; chun a hawng thawk rawh.
         28 Chun, Jisu chu in ah a va lût rawh chun a ṭhiruai tla nih, "Zeirangah me kan nar
         kho lo le?" ti hen, mi kingnâk ah an deih.
         29 Chun, anih nih chun an sinah, "Hi hâwi hi thlacham cho lo nih chun zeitin khawm a
         nar kho lo," a ti.
         30 Chun, chunah mi chu a suak le, Galili ram chu an lan le, âukhawm nih an theih ding
         a duh lo.
         31 A ṭhiruai tla a sîntir na dangâiah; an sinah, "Minung Fapa hi minung tla kut ah tleihtir
         hen a um ding asi, an thah lai le; chun an thah nûnah ni thum ni ah a thawknawlh lai,"
         a ti.
         32 Sikhawmsele, a thusim chu a ngaihtawnhnâk an theih lo le, amah tâ nih an deih ngam
         lo.
         33 Chun, Kapernaum chu an hawng tlung le, chun in sungah a um liauah chun an sinah,
         "Lampi ah khan zei thu me nanna êl?" ti hen, a deih na.
         34 Sikhawmsele, lampi ah chun, kan lakah âu me a rokual chem lai ne? ti thu anna êl
         ruangah an dâisip.
         35 Chun, anih chu a to le, leinih tla chu a kawh na le, an sinah, "Âuzawng nih masachem
         si a duh chun, mi zawzawng ngâk hen madungchem ah a um ding asi, mi zawzawng to-aw
         ah a um ding asi," a ti.
         36 Chun, ngâksiatê a ruai le, an lâiah a dîrtir; chun a kuah le, an sinah,
         37 "Âuzawng ka min ruangah hi hâwi ngâksiatê pakhat khawm lawmhtu vial chu keimah lawmhtu
         an si lai; âuzawng kei hawng ka lawmhtu zawng chu keimah cho lawmhtu an si lo le,
         hawng ka fialtu lawmh khawm an si lai," a ti.
         38 Johan nih chun a sinah, "Sîntirtu, âu nih mawh na min hen khuri tla a nar mi kan
         muh le, hawng kan zûl bâk lo ruangah kan khap ko rawh," a ti.
         39 Jisu lam nih chun, "Khap lah u rawh; âukhawm ka min hen thilchê ti hen hawng ka simsiat
         sawm kho an um lo asi.
         40 Âuzawng hawng kan do lotu chu kanmah lei ṭângṭawm an si.
         41 Âuzawng ka mi nan si ruangah tî hâi khat din ding an pêk natu chu, thungâi tak hen
         ka nan simh na, a lâwmman chu a dawk rîlmâl lai loh.
         42 "Âuzawng hi bang hawng ka zumhtu mi mê tla lakah pakhat khawm tlûktirtu zawng chu
         an ngâwng ah fâng rialnâk lung lianpi awihtir hen tisumsumriat ah thlâk sele an rangah
         a ṭha dauh ding asi.
         43 Chun, na kut nih a nan tlûktir chun tan ko;
         44 kut panih nei hen Gehena ah an tholung thih lonâk ah leh mei mit kho lo ah kal ngâk
         chun, siat leh râwk hen nungnâk ah lût na rangah a ṭha dauh.
         45 Chun, na kê nih a nan tlûktir chun, tan ko;
         46 kê panih nei hen Gehena ah an tholung thih lonâk ah leh mei mit kho lo ah lawnh ngâk
         chun, khêng leh bai bû hen nungnâk ah lût na rangah a ṭha dauh asi.
         47 Chun, na mit nih a nan tlûktir chun, chawih zek;
         48 mit khiang khinih nei hen Gehena ah an tholung thih lonâk ah leh mei mit kho lo ah
         lawnh ngâk chun, mit khiang khat nei hen Pathian Ram ah lût na rangah a ṭha dauh.
         49 "Mi kip mei hen alhtir an si lai.
         50 "Chitê hi a ṭha; sikhawmsele, chitê hi a dâwng rawh chun zei hen me an altir nawlh
         lai? "Nanmah lak takah chitê nei ule, a rem u, a ti.

1 Chun, Jisu chu a thawk le, chu thawk hen chun Judai ram ah leh Jordan râl ah a kal
         le; chun, mi zapi tla chu a sinah an hawng a pûm nawlh le; chun, a ti dân kumza hâwi
         hen a sîntir nawlh na.
         2 Chun, Farisai zeimaw mi a sinah an hawng kal le, amah niknâk ding hen, "Mi nih nupi
         mâk a thiang ma?" ti hen an deih.
         3 Chun, anih nih chun an sinah, "Mosi nih zei thu me a nan pêk na?" ti hen, a sâng.
         4 Chun, annih nih chun, "Mosi nih chun mâknâk lasui rîn hen mâk a siang tâwn asi,"
         an ti.
         5 Sikhawmsele; Jisu nih an sinah, "Nan thinlung khauh ruangah asi chu thupêk chu a
         nan rîn piak na mi chu.
         6 Sikhawmsele, tual leh vân tuahtîr thawk hen annih chu nunau leh mipa ah a siam asi.
         7 Churuang chun mipa nih a nu leh a pa a kaltâk lai le, a nupi a sihawh lai;
         8 chun, an panih hen chun taksa pumkhat an si lai rawh. Chuvachun, panih an si lo rawh
         le, taksa pumkhat an si lehlam rawh asi.
         9 Chuvachun, Pathian nih a sihawh na rawh mi chu minung nih ṭhen lah seh," a ti.
         10 Chun, in ah an lût nawlh rawh chun chubang thu chu Jisu rangah an deih nawlh.
         11 Chun, anih nih chun an sinah, "Âuzawng a nupi mâk hen midang umpitu nih chun a nupi
         chu ṭângdang a pawmtâk asi.
         12 Anih khawm nih chun a pasal a ṭhen hen midang a umpi chun ṭângdang a pawmtâk bâk,"
         a ti.
         13 Chun, Jisu tawngh ding hen a sinah ngâksia tetê an hawng ruai na le; chun, ṭhiruai
         tla nih an fâi na.
         14 Sikhawmsele, Jisu nih chu chu a muh rawh chun thungâi a lungsi lo; ṭhiruai tla sinah
         chun, "Ngâksia tetê tla ka sinah hawng kaltir ule, nar lah na u; Pathian Ram chu hi
         bang mi tla tâ asi.
         15 Thungâi tak hen ka nan simh na, âuzawng Pathian Ram chu ngâksiatê nih a lawmh mi
         hâwi hen lawmh lotu zawng chu a sungah an lût rîlmâl lai loh," a ti.
         16 Chun, anmah tla chu a kuah na le, an tlûnah kut thâng hen mal a sâwm na rawh.
         17 Chun, kal ding hen Jisu a suak liauah minung pakhat amah leiah a hawng tek le, a
         mâika ah a siksidîr le, a sinah, "Sîntirtu ṭha, zungzâl nungnâk ka ting khonâk ding
         hen zei me ka ti lai?" ti hen a deih.
         18 Chun, Jisu nih a sinah, "Zeirangah me mi ṭha na ka ti? Minung pakhat cho lo chu âukhawm
         mi ṭha an um lo, chu chu Pathian asi.
         19 Thupêk tla chu na theih ko khateh, ’Mi thah lah, ṭângdang pawmtâk lah, fîr lah, theihpitu
         âwkrâwl ah suak lah, bum lah, na nu leh na pa zah rawh,’ ti tla hi," a ti.
         20 Chun, anih nih chun a sinah, "Sîntirtu, chubang thu zawzawng chu ka ngâksiatê thawk
         hen ka zâwt tâwn," a ti.
         21 Chun, Jisu nih amah chu a zauh le, a zângfah le, a sinah, "Kâng khat na bat rih;
         kal le, na neih zawzawng zuar le, mipâm tla sinah pêk rawh, chun, vân ah ro na nei
         lai; chun hawng kal le, hawng ka zûl," a ti.
         22 Sikhawmsele, chubang thu lakah chun a mêl chu a hawng mûi khup le, ngaihsia tak hen
         a kal rawh; sum tamtak nei mi asi ruangah.
         23 Chun, Jisu nih a kiangkam a zauh le, a ṭhiruai tla sinah chun, "Sum leh pâi chawng
         tla rangah chun Pathian Ram ah lût a har awt â!" a ti.
         24 Chun, ṭhiruai tla nih chun a thusim chu thungâi chê an ti. Jisu nih a sâng nawlh
         na le, "Ka fa tla, sum rinhsantu tla rangah Pathian Ram ah lût a har â!
         25 Minei Pathian Ram ah lût ngâk hen sangâwngsâu ṭhim kua ah lût a awl dauh," a ti.
         26 Chun, annih nih chun thungâi chê an ti le, a sinah, "Asi chun âu me ruangsuak sikho
         lai ne?" an ti.
         27 Jisu nih annih chu a zauh na le, "Chu chu minung nih tikho asi lo le, Pathian lam
         nih chun tikho lo asi loh; Pathian nih chun zeizawng a ti kho asi," a ti.
         28 Peter nih a sinah, "Ngâinik, kannih nih zeizawng kaltâk hen kan nan zûl rawh," ti
         hen, sim a dawmh rawh.
         29 Jisu nih chun, "Thungâi tak hen ka nan simh na, âuzawng keimah ruangah leh Thâwngthâng
         Ṭha ruangah in mawh, unaupa mawh, farnu mawh, nu mawh, pa mawh, fa tla mawh, ram tla
         mawh kaltâk rawh mi nih chun,
         30 tu dam sung lîlâ hin in tla, unaupa tla, farnu tla, nu tla, fa tla, ram tla a let
         zâ hen, nehsawhnâk tla hen, tawng lo ding âukhawm an um lo; tik hawng tlung ding mi
         ah zungzâl nungnâk hen.
         31 Sikhawmsele, mi tamtak masachem ah um tla chu madungchem ah an um lai, madung chem
         tla khawm chu masachem ah an um lai, a ti.
         32 Chun, Jerusalem ah kâi ding hen lam lakah an um le, Jisu chu an mâi leiah a kal le;
         annih nih chun thungâi chê an ti; a hawng zûltu tla nih chun an ṭih. Chun, anih nih
         chun leinih tla chu a dang hen a ruai nawlh na le,
         33 "Ngâinik u, Jerusalem ah kan kâl awt hi; Minung Fapa hi bâwlpu lal tla leh Dân sîntirtu
         tla sinah tleihtir hen a um awt asi.
         34 Chun, annih nih chun a tlûnah thi ding hen thu an thlûk lai le, Phundang tla sinah
         an pêk lai; chun annih nih chun nihsuak siamnâk ah an mang lai le, chil an sah lai
         le, an vuak lai le, an thah lai; chun, ni thumnâk ah a thawknawlh lai," ti hen, a
         tlûnah thil hawng tlung ding mi tla chu an sinah a sim rawh.
         35 Chun, Zebedai fapa Jem leh Johan nih chun Jisu chu an hawng naih le, a sinah, "Sîntirtu,
         na sinah kan deih mi zawng na hawng kan ti piak kan duh," an ti.
         36 Chun, anih nih chun an sinah, "Nan rangah zei me an ti piak na sele nan duh?" a ti.
         37 Chun, annih nih chun a sinah, "Na rokualnâk ah chun na vawrh leiah pakhat, na kehlei
         ah pakhat hawng kan totir," an ti.
         38 Jisu lam nih chun, an sinah, "Nan deih mi chu nan theih lo asi. Ka hâi din ding mi
         chu nan din kho mazei? Baptis ka sinâk ah khawm nanna baptis kho mazei?" a ti.
         39 Chun, annih nih chun a sinah, "Kan ti kho," an ti. Chun, Jisu nih an sinah, "Ka hâi
         din ding mi chu nan din lai le, ka baptis si ding khawm chu nan si bâk lai.
         40 Sikhawmsele, ka vawrhlei ah mawh ka kehlei ah mawh to ding thu chu kei pêk ding asi
         lo le, an timhtuah piak na mi tla rangah asi dauh lai," a ti.
         41 Chun, parâ tla nih chun chu chu an theih rawh chun Jem leh Johan tlûnah chun thungâi
         an lungsi lo.
         42 Jisu lam nih chun annih tla chu a kawh na le, an sinah, "Phundang tla tlûnah lâirêltu
         ah an ruat mi tla chu an tlûnah thungâi anna lal tâwn le, an mi lian tla nih chun
         an tlûnah thungâi thu an nei tâwn ti nan theih.
         43 Sikhawmsele, nan lakah lam chun chu hâwi asi lai loh; âuzawng nan lakah mi lian si
         duh mi zawng chu nan to-aw ah a um ding asi.
         44 Âuzawng nan lakah masachem si duh mi zawng chu mi zawzawng sal ah a um ding asi.
         45 Minung Fapa khawm nih hin rianṭuan piak ding hen a hawng lo le, rianṭuan ding leh
         mi tamtak tlanhnâk ah a nungnâk pêk ding hen a hawng kal asi," a ti.
         46 Chun, Jeriko ah an hawng tlung rawh. Jisu chu Jeriko thawk hen chun a ṭhiruai tla
         leh mi zapi cherkhet hen a suak liauah kutdawnh mitchâw, Timai fapa Bartimai chu lam
         vâu ah a to.
         47 Chun, Nazaret Jisu asi ti a theih ka hen, "Jisu, David Fapa, hawng ka zângfah rawh,"
         ti hen, a âu rawh.
         48 Chun, mi tamtak nih dâisip ding hen an fâi. Sikhawmsele, anih nih chun, "David Fapa,
         hawng ka zângfah rawh," ti hen, a âu dadauh.
         49 Chun, Jisu chu a dîr le, "Amah chu kawh u," a ti. Chun, mitchâw chu an kawh le, a
         sinah chun, "Lungngam tak hen um le, thawk rawh; a nan kawh," an ti.
         50 Chun, anih nih chun a puan a lawnh le, a thawk lawt le, Jisu sinah a hawng kal.
         51 Chun, Jisu nih chun amah chu a hawng sawnh le, "Na lakah zeitin an ti sele na ka
         duh?" a ti. Chun, mitchâw nih chun a sinah, "Rabboni" muh kho ka duh," a ti.
         52 Chun, Jisu nih a sinah, "Kal rawh, na lungnâk hi na dam phah asi," a ti. Chun, a
         muh kho sawm le, lampi ah chun Jisu a zûl rawh.

1 Chun, Jerusalem an naih dâwp ah, Oliv Tlâng Bethphage leh Bethani kiang an tlung
         rawh chun a ṭhiruai lakah mi panih a fial na le,
         2 an sinah, "Nan mâilei khua ah khin va kal ule, chun nan lût tîrah Sanatung fa rêng
         mi, âukhawm chuan dah lonâk nan va muh sawm lai; chu chu sût ule, hawng ruai u.
         3 Chun, âutal nih, ’Kha kha zeirangah nan ti awt?’ an ti na chun, ’Lalpa nih a duh
         asi, hinah a hawng thaktir nawlh sawm lai, ti u, a ti.
         4 Chun, an kal le, zâwllâi ah inkhâr lênglei ah Sanatung fa rêng mi an va muh le; chun
         chu chu an sût rawh.
         5 Chun, chunah chun dîr mi âu tla nih mawh an sinah, "Sanatung fa kha zeirangah nan
         sût?" an ti.
         6 Chun, annih nih chun Jisu sim hâwitê khan an sinah an sim le; chun kal ding an siang
         rawh.
         7 Chun, sanatung fa chu Jisu sinah an hawng ruai le, a tlûnah chun an puan tla an phah
         le; chun a tlûnah â chuan rawh.
         8 Chun, mi tamtak nih lampi ah chun an puan an phah le; midang nih lo mi sâwlring sât
         hen an phah.
         9 Chun, a mâi leiah kal tla leh a dung leiah zûltu tla nih chun, "Hosana! Lalpa min
         hen a hawng kal mi chu a thaw a suak.
         10 Ram hawng tlung ding mi, kan pa David Ram chua thaw a suak, Chungnungchem ah khin
         Hosana!" ti hen, an âu.
         11 Chun, Jisu chu Jerusalem ah Pathian Biakin ah chun a lût rawh. Chun, zeizawng a zauh
         thluh rawh chun, zânleibâi khawm asi rawh le, a suak le, leinih tla hen Bethani ah
         an kal rawh.
         12 Chun, a thâituan ah chun, Bethani thawk hen Jisu chu a suak nûnah a sung a vâng rawh.
         13 Chun, theipi kûng nah nei râl lât hen a muh le, a rah muh ding hen a va kal le; chun
         a va tlung rawh chun a nah cho lo chu zeikhawm a muh lo le; theipi rah tik asi lo
         rêng asi.
         14 Chun, Jisu nih thing chu a sawnh le, "Tu thawk hen kumleza hen na lakah âukhawm nih
         rah ei lah rawh seh," a ti. A ṭhiruai tla nih chun chu chu an theih.
         15 Chun, Jerusalem ah chun an tlung rawh. Pathian Biakin ah Jisu chu a va lût le, chunah
         mi zuartu tla leh châwktu tla chu a nar na le, tangka thlengtu tla dawhkân tla leh
         vaṭhu zuartu tla tophah tla khawm chu a thlûk piak na le;
         16 chun, Pathian Biakin ah chun âukhawm nih thil-le-rî an lanpi a siang lo.
         17 Chun, an sinah chun, " ’Ka in chu phun kip rangah thlachamnâk in an ti lai, ti rîn
         asi lo mazei? Nannih lam nih chun rawkmang tla pûk ah nan siam," ti hen, a sîntir
         na rawh.
         18 Chun, bâwlpu lal tla leh Dân sîntirtu tla nih chun chu chu an theih le, amah chu
         an ṭih ruangah a veihnâk ding zia an hâwl. Mi zapi zawzawng nih chun a sîntirnâk chu
         thungâi chê an ti.
         19 Chun, zânleibâi a hawng si rawh chun Jisu leh a ṭhiruai tla chu khuapi ah mi chu
         an suak rawh.
         20 Chun, zîng ah an kal pah hen theipi kûng chu a ram tiang uai ver hen an muh rawh.
         21 Chun, Peter nih a theih pup le, a sinah, "Rabbi zauhnik, theipi kûng hawlhsiat na
         barh mi kha a uai ver rawh," a ti.
         22 Chun, Jisu nih an sinah, "Pathian zumh u.
         23 Thungâi tak hen ka nan simh na, âuzawng hi tlâng sinah hin, Hawng a ṭhinh le, tisumsumriat
         ah a lawnh rawh,’ ti hen, a thinlung ah zumhmaih lo hen a sim mi chu a tlung ngelchel
         lai ti lungtu nih an sim zia zawng hen an muh lai.
         24 Churuangah ka nan ti na, zeizawng thla nan cham hen nan deih mi zawng chu tawng rawh
         hen a ruat ule, chun nan tawng lai.
         25 Chun, thlacham hen nan dîr tik zawngah âu lak khawmah thupawi zeimawh nan nei chun
         ngaihdam u; nan Pa vân ah mi khawm nih nan buarnâk tla chu a nan ngaihdam na khonâk
         ding hen.
         26 (Chun, nan ngaihdam lo chun nan Pa vân ah mi nih nan buarnâk tla a nan ngaihdam na
         bâk lai loh," a ti le, a sâng.)
         27 Chun, Jerusalem ah chun an tlung nawlh le, chun Pathian Biakin ah Jisu chu a kal
         liauah bâwlpu lal tla leh Dân sîntirtu tla leh upa tla chu a sinah an kal le,
         28 a sinah, "Âu thu hen me hi bang thil hi na ti? Hi bang thil hi ti ding hen âu nih
         me thu a nan pêk?" an ti.
         29 Chun, Jisu nih an sinah, "Kei khawm nih thu kâ khat ka nan deih na bâk lai, hawng
         ka sâng ule; chun âu thu hen me hi bang thil hi ka ti ka nan simh na lai.
         30 Johan baptisma kha vân ah mi thu ma, minung thu? Hawng ka sâng u," a ti.
         31 Chun, anna ruat le,"Vân ah mi thu, kan ti chun, ’Zeirangah a thu nan âwi lo ne?’
         a kan ti ṭung lai,
         32 ’Minung thu,’ kan ti lai dek maw aw?" an ti. (Sikhawmsele, mi zapi chu an ṭih le,
         mi zawzawng nih Johan chu khuavâng tatak ah an ruat khap ruangah.)
         33 Chun, Jisu an sâng le, "Kan theih lo," an ti. Chun, Jisu nih an sinah, "Kei khawm
         nih âu thu hen me hi bang thil hi ka ti ka nan simh na bâk awt lo," a ti.

1 Chun, tahṭhimh thu hen Jisu nih an sinah a sim rawh: "Âu nih mawh grep dûm a siam
         le, dâi hen a kulh le, grep sûrnâk khur a chawh le, in sâng a sak le, a bultu tla
         sinah thlawh lawh ding hen a pêk le, ram dangah a kal rawh.
         2 Chun, kawih a chû rawh chun dûm ah a rah mi chu a tingvo bultu tla sinah mi lâk ding
         hen a bultu tla sinah chun sal pakhat a fial.
         3 Chun, chu minung chu an tleih le, an vuak le, kut karo hen an kîrtir nawlh rawh.
         4 Chun, sal dang an sinah a fial nawlh le; chu khawm chu a lû ah an liamh, ningzakkâi
         tak hen an siam.
         5 Chun, sal dang a fial nawlh le; chu minung chu an thah. Sal dang tamtak khawm zeimaw
         mi an vuak le, zeimaw mi an thah.
         6 Chun, pakhat, fapa duhtak a nei rih; ’Ka fapa hi chu an zah lai,’ ti hen, anih chu
         a madungchem ah an sinah a fial.
         7 Sikhawmsele, chubang a bultu tla nih chun, ’Hi minung hi rotingtu ding chu asi; kan
         thah lai! Chun, a roting ding mi hi kan tâ asi ko lai,’ anna ti.
         8 Chun, anih chu an tleih le, an thah le, grep dûm ah mi chu an lawnh rawh.
         9 "Chuvachun, dûm dâwngpu nih chun zeitin a hawng ti lai? Bultu tla chu a hawng veih
         na lai le, dûm chu midang tla a pêk lai.
         10 Hi Pathian lasui thu hi nan rêl lo mazei? ’In saktu tla duhlo mi lung kha, chu tak
         chu a kil ah lung herh chem a hawng si rawh.
         11 Chu chu Lalpa ti asi le; kan mitmuh ah a chê asi,’ ti hi," a ti.
         12 Chun, amah chu tleih an tum le, sikhawmsele, mi zapi chu an ṭih le; chu tahṭhimh
         thu chu anmah tla tisan hen a sim ti an theih dangâiah. Chun, amah chu an kaltâk le,
         an kal rawh.
         13 Chun, a thusim ah tleih ding hen Farisai tla leh Herod murui lakah mi âu tla mawh
         a sinah an fial.
         14 Chun, annih chu an hawng tlung rawh chun a sinah, "Sîntirtu, mi dik tak na si le,
         âukhawm ṭih leh zah khun na nei lo ti kan theih, âukhawm thliar leh dang lo hen, sîset
         hen Pathian lei thu na sîntir tâwn asi. Kaisar sinah siah châwi hi dân asi ma si lo?
         Kan pêk lai ma, pêk lai lo?" an ti.
         15 Anih lam nih chun an perpet zia chu theih hen an sinah, "Zeirangah nan ka nik? Denari
         khat hawng put ule, ka zauh lai," a ti.
         16 Chun, an hawng put. Chun, anih nih chun an sinah, "Hi hi âu lem leh âu min mesi?"
         a ti. Chun, annih nih chun a sinah, "Kaisar," an ti.
         17 Chun, Jisu nih an sinah, "Kaisar thil tla chu Kaisar sinah pêk ule, Pathian thil
         tla chu Pathian sinah pêk u," a ti. Chun, thungâi chê an ti.
         18 Chun, Sadukai tla, thawknawlhnâk a um lo titu tla chu Jisu sinah an hawng kal le,
         a sinah,
         19 "Sîntirtu, Mosi nih, ’Âuzawng a unaupa nih fa nei lo hen a nupi thih tâk sele, a
         unaupa nih chun a nupi chu umpi hen a unaupa rangah chi a thlâk piak ding asi,’ ti
         hen hawng kan rîn piak asi.
         20 Unau pasarih an um le, upachem nih nupi a nei le, chi thlah lo hen a thi.
         21 Chun, a panihnâk nih chun a umpi le, chi thlah lo hen a thi nawlh le; a pathumnâk
         nih chu hâwi ber hen.
         22 Chun, unau pasarih chu chi rerêng thlah lo hen an thi vima. A madungchem ah nunau
         khawm chu a thi rawh.
         23 Thawknawlh tikah anmah lakah âu nupi me asi lai? An pasarih nih chun nupi ah an umpi
         dangâiah," ti hen, an deih.
         24 Jisu nih an sinah, "Hi ruangah hin silo ma, nan ngaih palh tâwn, Pathian lasui thu
         leh Pathian thiltikhonâk nan theih lo ruangah hin?
         25 Mithi lakah mi an thawknawlh tikah chun mipa leh nunau tla anna umh lai lo rawh le,
         vân ah vânmifial tla hâwi hen an si awt lehlam asi.
         26 Chun, mithi tla thawh hen an um ding thu chu--Mosi lasuibu ah, Thingbû thu ah khan
         Pathian nih, ’Kei Abraham Pathian, Isak Pathian, Jakob Pathian ka si,’ ti hen, a sawnh
         zia kha nan rêl lo mazei?
         27 Anih chu mithi Pathian asi lo le, minung Pathian asi dauh; thungâi nan ngaih sual
         asi," a ti.
         28 Chun, Dân sîntirtu lakah mi pakhat a hawng kal le, anna êl mi chu a hawng ngâi. Jisu
         nih annih tla chu ṭha tak hen a sâng ti a theih le, a sinah, "Thupêk zawzawng lakah
         a zei hi me a herh chem?" ti hen a deih.
         29 Jisu nih, "Thupêk herh chem chu hi hi asi: ’Israel tla, ngâi u, Lalpa kan Pathian
         chu Lalpa pakhat cho asi le;
         30 Lalpa na Pathian chu na thinlung zawzawng hen, na thlarau zawzawng hen, na dawnruatnâk
         zawzawng hen, na chaknâk zawzawng hen na dâwt ding asi, ti hi.
         31 A sangtu chu hi hi asi: ’Nangmah na dâwt hâwi hen na zâwlbâwm tla na dâwt ding asi,’
         ti hi. Hi ngâk hen thupêk rokual rerêng a um lo," ti hen, a sâng.
         32 Chun, Dân sîntirtu nih chun a sinah, "Asi ngâk, sîntirtu, amah chu pakhat cho asi
         le, amah lo chu Pathian dang rêng an um lo,
         33 amah chu thinlung zawzawng hen, theihthiamnâk zawzawng hen, chaknâk zawzawng hen,
         mah a dâwt hâwi hen zâwlbâwm tla dâwt hi pum duah thilpêk leh bâwlnâk zawzawng ngâk
         hen a ṭha dauh khun ti hi, na sim dik tak ko, a ti.
         34 Chun, fing tak a sâng ti Jisu nih a theih rawh chun a sinah, "Pathian Ram na lât
         lo," a ti. Chu rî rawh chun âukhawm nih thu rerêng an deih ngam lo rawh.
         35 Chun, Jisu nih Pathian Biakin ah a sîntir liauah anmah tla a sawnh na le, "Mesia
         chu David fapa asi ti Dân sîntirtu tla nih zei zia hen sim me an si?
         36 David tak nih Thlarau Thenhlimh hen, ’Lalpa nih chun ka Lalpa sinah, na mêlma tla
         na kê sirhsanh ah ka siam lân lo chu ka vawrhlei ah to rawh,’ a ti.
         37 David tak nih chun anih chu, ’Lalpa,’ a ti dangâiah, zeitin a fapa asi lai?" a ti.
         Chun, mi zapi vântlâng nih chun lâwm tak hen a thu an ngâi.
         38 Chun, a sîntirnâk ah chun, "Dân sîntirtu tla lakah a thiamthih u; annih nih chun
         kawrdawh fual ruk hen tawih an duh tâwn le,
         39 sumtuah mun ah chibai bûk tla, pumhnâk in ah tophah ṭha chem tla, puaituahnâk ah
         mun ṭha chem tla an ngiat tâwn.
         40 Numei sum an ei le, mi muh ah sâwt tak thla an cham tâwn; chubang tla nih chun a
         mawh an phurh zual khun lai," a ti.
         41 Chun, thawhlâwm bâwm zâwn ah chun Jisu chu a to, thawhlâwm ah mi zapi tla tangka
         thlâk zia chu a zauh le; minei tamtak nih cherkhet an tlâk.
         42 Chun, numei pâm tak a hawng kal le, lepta panih a thlâk le, chu chu quadran khat
         tluk asi.
         43 Chun, Jisu nih chun a ṭhiruai tla chu a kawh na le, an sinah, "Thungâi tak hen ka
         nan simh na, thawhlâwm bâwm ah thlâktu dang zawzawng ngâk hen hi numei pâm tak nih
         a thlâk tam dauh.
         44 Hi bang zawzawng nih hin an neih a lei mi an thlâk asi; anih lam nih chun a duh liau
         tak, a neihlemtê, a um san mi zawzawng chu a thlâk ver asi, a ti.

1 Chun, Pathian Biakin ah mi chu a suak liauah a ṭhiruai tla lakah mi pakhat nih a
         sinah, "Sîntirtu, zauhnik, a lung leh a in tla hi a rokual châwk a!" a ti.
         2 Jisu nih a sinah, "Hi bang in rokual tak tla hi na muh mu? Chimtir lo hen lung â
         chuanh mi rerêng hinah a um lai loh," a ti.
         3 Chun, Oliv Tlang ah Pathian Biakin zâwn ah a to liauah, Peter, Jem, Johan leh Andri
         tla nih chun a sinah,
         4 "Chubang chu zei tikah a hawng um lai? Chubang zawzawng chu a hawng tlung awt tikah
         singsiahnâk zei me a um lai? Hawng kan simh," ti hen, a thup hen an deih.
         5 Chun, Jisu nih an sinah "Âukhawm nih an perpet na lonâk ding hen a thiamthih u.
         6 Mi tamtak nih, ’Mesia chu ka si,’ ti hen, keimah min sâl hen an hawng kal lai le,
         mi tamtak an perpet lai.
         7 Chun, râltuk thu leh râltuk thuthang tla nan theih tikah lawksawng lah u; chubang
         chu hawng tlung ding rêng asi; sikhawmsele, dawnghnâk chu asi lo rih.
         8 Phun dang leh phun dang anna tuk lai le, ram dang leh ram dang anna tuk lai le; mun
         dang dangah lî tla â nîn lai, pâm tla a tlung lai; Chubang chu nau nei nganfâk dawmhtirnâk
         asi;
         9 "Sikhawmsele, a thiamthih u; lâirêltu tla an tleihtir na lai le, pumhnâk in tla ah
         an vuak na lai. Keimah ruangah governor tla leh lalchem tla mâika ah anmah tla theihtirnâk
         ding hen nan dîr teh lai.
         10 Chun, Thâwngthâng Ṭha hi phun zawzawng sinah sim masa ding asi.
         11 Chun, an ruai na hen, an tleihtir na tikah chun, ’Zeime ka sim lai,’ ti hen, a dawnkan
         lah u; a tik takah chun a nan theihtir na mi zawng; chu tak chu sim u; a simtu chu
         nanmah nan si awt lo le, Thlarau Thenhlimh asi dauh awt.
         12 Chun, thah ding hen a unaupa nih a unaupa a tleihtir lai le, pa khawm nih a fa a
         tleihtir lai; fa tla khawm nih an nu leh an pa tla an do lai, an thahtir lai.
         13 Keimah min ruangah mi zawzawng huat nan si lai; sikhawmsele, a dawngh tiang hen tuar
         huamtu zawng chu, chu tak chu ruangsuak hen a um lai.
         14 "Sikhawmsele, ’Ṭhiautu Fihnungkâi’ chu a dîr lonâk ding mun ah dîr nan muh tikah,
         (a rêltu zawng nih a umzia theih seh), chu tikah chun Judai ram ah um tla chu tlâng
         ah tek seh.
         15 Chun, in tlûnah um mi chu ṭum lah seh; a in ah zeilo lâk ding hen lût lah seh.
         16 Chun, lo ah um mi chu a puan lâk ding hen kîr lah seh.
         17 Chubang ni ah chun râi tla leh nauno pawm tla tlûn chu a pit lai.
         18 Chun, chubang chu busik ah a tlung lonâk ding hen thlacham u.
         19 Chubang ni chu hamhnâk ni asi awt dangâiah, chu hâwi hamh chu Pathian siam tual tuah
         tîr thawk hen tutiang hen a um dah lo le, zeitik khawm a um lai lo rawh.
         20 Chun, Lalpa nih chubang ni chu tâwitir lah sele, minung rerêng dam hen an suak lai
         loh; sikhawmsele, mi thîm, a ruat mi tla ruangah chun ni tla chu a tâwitir.
         21 "Chun, chu tikah chun âuzawng nih nan sinah, ’Zauhnik u, Mesia hinah a um,’ mawh
         ’Zauhnik u, hinah khi!’ mawh an ti na chun lung lah u.
         22 Mesia telê tla leh khuavâng telê tla an hawng suak awt dangâiah. Chu tla nih chun
         singsiahnâk leh thilchê tla an ti lai; tikho sele, thîm tla men an perpet khonâk ding
         hen.
         23 Nannih lam chu a thiamthih u, zeizawng ka nan simhkan na rawh hi.
         24 "Sikhawmsele, chubang ni ah, chubang hamhnâk nûnah chun nî thimtir hen a um lai le,
         thlâ a chêu lai lo le,
         25 vân thawk hen ârfi tla an hawng tlâ lai le, vân ah thiltikhonâk um tla chu ninh asi
         lai.
         26 Chu tikah chun Minung Fapa hi thiltikhonâk fâk tak leh rokualnâk fâk tak hen sûm
         lakah a hawng kal mi an muh lai.
         27 Chu tikah chun vânmifial tla chu a fial lai le, a thîm mi tla chu kâwlkil li ah mi
         tual dawngh thawk hen vân dawngh tiang hen a lâwr hen a pumh lai.
         28 "Chun, theipi kûng ah hin tahṭhimh thu a sîn u; a chawrh a hawng no le, a nah a hawng
         chawrh chun ṭhâlpini a suak awt ti nan theih tâwn.
         29 Chu hâwi ber hen nannih khawm nih chubang chu a hawng tlung mi nan muh tikah chun
         amah chu a hawng nâi rawh le, kawtkarî ah a um ti theih u.
         30 Thungâi tak hen ka nan simh na, chubang zawzawng chu a hawng tlung lân lo chu tusan
         mi tla hi an tlâu lai loh.
         31 Tual leh vân a tlâu lai le, ka thu lam chu a tlâu lai loh.
         32 "Sikhawmsele, a ni leh a dâr thu chu pa cho lo nih chun âukhawm nih, vân ah vânmifial
         tla khawm nih, Fapa khawm nih an theih lo.
         33 Thiamthih ule; ringrâwn kumza hen um u; a tik chu nan theih lo dangâiah.
         34 Mi, a in kaltâk hen, a sal tla chu thuneitir hen, an rianṭuan ding pêk chiau hen,
         inkhâr vêngtu khawm râlring ding thu pêk tâ hen, ram lât takah khualtlâwng ving mi
         hâwi asi.
         35 Chuvachun, ringrâwn kumza hen um u; in dâwngpu hawng tlung tik ding chu zân leiah
         ma, thanṭim ah ma, zîng ah ma asi awt nan theih lo.
         36 Chu hâwi asi lo chun, a hawng tlung khup chun it thlit hen a nan muh sual na lebang
         lai.
         37 Chun, nan sinah ka sim mi hi mi zawzawng sinah sim ka si, ringrâwn hen um kumza u,"
         a ti rawh.

1 Chun, ni nihnâk ah chun Kalkanh Kût leh Sang Thilnu telhlo Kût a um awt le; bâwlpu
         lal tla leh Dân sîntirtu tla nih chun amah chu ngamlêm pêk a tleih hen an thah khonâk
         ding zia an hâwl an hâwl le,
         2 "Kût sung chun si lah seh, asi lo chun mi zapi vântlâng lakah nawknâk a hawng um
         sual lebang lai," an ti.
         3 Chun, Bethani ah phâr Simon in ah chun Jisu chu a um liauah, buh a dûm liauah nunau
         pakhat alabasta dûr ah spiknard sariak rimthâw a man har tak put hen a hawng kal le,
         a dûr chu a khuai le, a lû ah a tawih.
         4 Sikhawmsele, mi zeimaw mi chu an ro a thâwk le, "Zeirangah me sariak rimthâw hi a
         veih salam?
         5 Hi sariak hi denari zathum ngâk a tam dauh zuar hen, mipâm tla sinah pêk kho asi
         mi," an ti. Chun, a tlûnah an chipchiar rawh.
         6 Jisu lam nih chun, "Zeitin khawm ti lah u; zeirangah nan nawktir? Ka tlûnah thil
         ṭha tak a ti asi.
         7 Mipâm tla chu kumleza hen nan sinah um an si le, nan duh tik zawngah annih chu nan
         zângfah kho mi; kei lam chu kumleza hen nan sinah um ding ka si lo.
         8 A ti kho tâwk a ti asi; ka taksa hi phûm ding hen a chulh kan asi hi.
         9 Chun, thungâi tak hen ka nan simh na, laikulh zawzawng ah, kha zeizawng ah, Thâwngthâng
         Ṭha an simnâk zawngah hi nunau thilti khawm hi amah theihkumzanâk ding hen an sim
         vima bâk lai," a ti.
         10 Chun, Juda Iskariot, leinih tla lakah mi pakhat nih khan Jisu chu an sinah a tleihtir
         khonâk ding hen bâwlpu lal tla sinah a va kal.
         11 Chun, annih nih chun an theih kâ hen anna lâwm thlo le, a sinah tangka pêk ding hen
         an tiamh rawh. Chun, a tleihtirnâk ding zia remkâng a hâwl rawh.
         12 Chun, Sang Thilnu telhlo Kût, ni masachem, Kalkanh Kûtnâk dawrâ fa an thah tâwnnâk
         ni ah chun, a ṭhiruai tla nih a sinah, "Kalkanh Kût buh na ei khonâk ding hen kha
         zeiah va timhtuah sele na duh?" an ti.
         13 Chun, a ṭhiruai tla lakah mi panih a fial le, an sinah, "Khuapi ah va lût ule, chunah
         chun mipa tibêl put hen a nan tawng na lai; amah chu zûl ko u.
         14 Chun, a lûtnâk zawngah, chu in dâwngpu sinah chun, Sîntirtu nih ka ṭhiruai tla hen
         Kalkanh Kût buh kan einâk ding hen, khual in kardang chu kha zeiah me? a ti,’ va ti
         u.
         15 Chun, amah nih a tlûn chuanh kardang kâu tak, thil-le-rî um chia, timh chia a nan
         zauhtir na lai; chunah chun kan rangah timhtuah u," a ti.
         16 Chun, ṭhiruai tla chu an suak le, khuapi ah chun an va lût le, an sinah a sim hâwitê
         hen an muh le, chun, Kalkanh Kût buh chu an timhtuah rawh.
         17 Chun, zânlei asi rawh chun anih chu leinih tla hen an va kal rawh.
         18 Chun, an dûm le, an ei liauah Jisu nih, "Thungâi tak hen ka nan simh na, nan lakah
         mi pakhat ka sinah ei bâk mi tak nih hin a hawng ka tleihtir lai," a ti.
         19 Chun, thungâi an lawksawng le, pakhat khat nih a sinah, "Keimah masi?" an ti chiau.
         20 Chun, anih nih chun an sinah, "Leinih tla lakah mi pakhat, a sang khêng ah hawng
         ka nîmpitu hi asi.
         21 Minung Fapa hi a thâwngthâng an rîn mi hâwitê khan a kal awt asi; sikhawmsele, Minung
         Fapa tleihtirtu ding minung tlûn chu a pit! Chu minung chu suak lah sele a rangah
         a ṭha dauh lai," a ti.
         22 Chun, an ei liauah Jisu nih sang a lâk le, mal a sâwm thluh rawh chun a phel le,
         an sinah a pêk le, "Lâk u; hi hi ka taksa asi," a ti.
         23 Chun, hâi a lâk le, lâwmthu a sim thluh rawh chun an sinah a pêk le; chun an ektê
         hen an din chiau rawh.
         24 Chun, anih nih chun an sinah, "Hi hi ka thisen, mi tamtak rangah suak ding mi thudântuk
         chu asi.
         25 Thungâi tak hen ka nan simh na, Pathian Ram ah a thar ka din ni a tlung lân lo chu
         grep zûn rah lakah mi ka din nawlh lai lo rawh," a ti.
         26 Chun, la an sak thluh rawh chun an suak le, Oliv Tlâng ah chun an va kal rawh.
         27 Chun, Jisu nih an sinah, "Nan ektê hen nan ka tektâk ver lai le, nan ka mâk thlap
         lai, Dawrâ vêngtu chu ka vuak lai le, dawrâ tla chu anna ṭhêk lai, ti rîn asi.
         28 Sikhawmsele, ka thawknawlh nûnah Galili ram ah nan mâilei ah ka kal lai," a ti.
         29 Peter lam nih chun a sinah, "An ektê hen an tektâk khawm sele, kei lam chu ka nan
         tektâk lai loh," a ti.
         30 Chun, Jisu nih a sinah, "Thungâi tak hen ka nan simh, tusûn ah tuzân lîlâ ah hin
         âr veinih a khuang lânah nangnih veithum na ka pheh lai," a ti.
         31 Anih lam nih chun fâk tak hen, "Na thihnâk ah thi bâk awt khawmsele ka nan pheh lai
         loh," a ti chiam. Chun, chu hâwitê chun an ti chiau.
         32 Chun, Getsemani an ti mi mun chu an tlung le, chun Jisu nih a ṭhiruai tla sinah,
         "Thla ka cham kar zawng hinah hin to u," a ti.
         33 Chun, Peter, Jem leh Johan tla chu a ruai na le, thungâi a thlakâm hen a lawksawng
         rawh.
         34 Chun, an sinah, "Ka thinlung thungâi a lawksawng le, thihnâk khawp rê asi; hinah
         hin um ule, a râlring kumza u," a ti.
         35 Chun, tâwm hen mâi leiah a va kal dauh le, tual ah a bawk le, tikho si sele, chu
         tik nih chun amah lanh ding hen thla a cham.
         36 " Abba, ka pa, zeizawng na ti kho le, hi hâi hi ka sinah mi ṭhial rawh; sikhawmsele,
         keimah duhzia silo hen nangmah duhzia si dauh seh," a ti.
         37 Chun, a hawng kal le, annih tla chu it hen a hawng muh na le; chun Peter sinah, "Simon,
         na it na maw? Dârkar khat khawm râlring kumza hen nan um kho lo mu?
         38 Lêmnâk ah nan lût lonâk ding hen râlring kumza hen thlacham u. Thlarau lam nih chun
         a huam le, taksa lam chu a chak lo asi," a ti.
         39 Chun, a va kal nawlh le, a thusim lîlâ sim hen thla a cham nawlh.
         40 Chun, a hawng nawlh rawh chun annih tla chu it hen a hawng muh nawlh na, an itmu
         a suak ngâi dangâiah; a sâng duandân an theih loh.
         41 Chun, a hawng kal veithumnâk ah chun, an sinah, "Tuah lam chun it ule, a dîn u. A
         tâwk rawh! A tik chu a hawng tlung rawh! Zauhnik u, Minung Fapa hi misual tla kut
         ah an tleihtir awt hi.
         42 Thawk ule, kan kal lai; zauhnik u, hawng ka tleihtirtu ding mi chu a hawng nâi rawh
         hi," a ti.
         43 Chun, a sim liauah, Juda, leinih tla lakah pakhat chu a hawng tleng sawm le, amah
         rual hen chun bâwlpu lal tla leh Dân sîntirtu tla leh upa tla sinah mi, mi zapi tla
         chu nâmsâu leh talhbo put hen an hawng tleng.
         44 Chun, a tleihtirtu ding mi nih chun, "Ka châwchawk mi zawng chu amah chu asi lai;
         tleih ule, ṭha tak hen kalpi u," ti hen, singsiahnâk ding a simhkan zet na.
         45 Chun, a tleng kâ hen amah a va fûk sawm le, "Rabbi," ti hen, a châwchawk chiam.
         46 Chun, anih chu a vuanh le, an tleih rawh.
         47 Chun, a kiang ah dîr tla lakah mi âu nih mawh a nâmsâu a phâwi le, bâwlpu lalchem
         sal chu a tuk le, a nâ a themh piak phak.
         48 Chun, Jisu nih annih tla chu a sawnh na le, an sinah, "Nâmsâu tla, talhbo tla put
         hen rawkmang tleih ding hâwi hen hawng ka tleih ding hen nan hawng suak mu?
         49 Pathian Biakin ah nisiar hen nan sinah ka um tâwn le, nan ka tleih lo mi. Sikhawmsele,
         Pathian lasui thu chu a hawng tlung khonâk ding hen asi hi," a ti.
         50 Chun, an ektê hen amah chu an thlahthlamh le, an tek ver.
         51 Chun, tlangvâl âu nih mawh, puan mangṭhia cho aih hen amah chu a zûl le; chun anih
         chu an tleih le,
         52 sikhawmsele, a puan mangṭhia chu a kaltâk le, taklâwng hen a tek rawh.
         53 Chun, Jisu chu Bâwlpu Lalchem sinah an ruai le, chun amah rual hen chun bâwlpu lal
         tla, upa tla, Dân sîntirtu tla zawzawng an hawng a pûm.
         54 Chun, Peter nih chun lâtpi thawk hen amah chu a zûl le, Bâwlpu Lalchem in kulhsung
         tualmâi tiang hen; chun vêngtu tla sinah mei aih hen a to bâk.
         55 Chun, Jisu an thah khonâk ding hen bâwlpu lal tla leh lâirêltu tla zawzawng nih chun
         amah phiarnâk an hâwl le, an tawng lo.
         56 Mi tamtak nih âwkrâwl hen an phiar le, sikhawmsele an phiarnâk thu chu â bang lo.
         57 Chun, âu tla mawh an dîr le, âwkrâwl hen an phiar le,
         58 "Hi minung nih hin, ’Hi Pathian Biakin hi ka siat lai le, ni thum karah biakin dang,
         kut hen sak lo mi, ka sak lai, a ti, ti kan theih," an ti.
         59 Sikhawmsele, chu hâwi hen khawm chun an phiarnâk thu chu â bang kho lo.
         60 Chun, Bâwlpu Lalchem chu a lâi ah a dîr le, Jisu sinah, "Zeikhawm hen na sâng lo
         mu? Hi bang tla nih a nan phiarnâk hi zei zia me asi?" ti hen a deih.
         61 Anih lam chu a dâisip le, zeikhawm hen a sâng lo. Bâwlpu Lalchem nih chun a sinah,
         "Mesia Thawsuak Fapa chu na si ma?" ti hen a deih nawlh.
         62 Chun, Jisu nih, "Ka si; Minung Fapa hi thiltikhonâk vawrhlei ah to hen, vân sûm lakah
         a hawng mi nan muh awt asi," a ti.
         63 Chun, Bâwlpu Lalchem nih chun a nipuan tla a thlêk le, "Theihpitu dang zei me kan
         ngâi lai rih?
         64 Pathian a simsiat zia chu nan theih rawh le, zeitin nan ngaih?" a ti. Chun, an ektê
         hen anih chu thi tlâk asi ti hen an thlûk.
         65 Chun, a zeimaw mi nih chun chil an sah mâimî le, a mêl an tuam le, an sut le, a sinah,
         "Âu nih an vuak, sim rawh," an ti. Chun, vêngtu tla nih chun an tleih dîr le, thungâi
         thlâk hen an bengh.
         66 Chun, Peter chu tanglei in kulhsung tualmâi ah chun a um liauah Bâwlpu Lalchem zûlvêltu
         nungâk lakah pakhat a hawng kal le;
         67 Peter mei aih chu a hawng muh le, "Nang khawm hi Jisu Nazaret mi sinah um kha na
         si hi," a ti.
         68 Anih lam nih chun, "Na thusim chu ka theih lo thlo, a ngaihtawnh dân rêng khawm ka
         theih lo," ti hen, a pheh. Chun, intipûm ah chun a va suak le; chun âr a khuang rawh.
         69 Chun, nungâk nih chun a muh le, a kiangah dîr mi tla sinah chun, "Hi minung hi an
         sinah mi asi," a ti nawlh.
         70 Sikhawmsele, a pheh nawlh. Chun, sâwtlotê nûnah a kiangah dîr mi tla nih chun, Peter
         sinah, "An lakah mi na si chiammâm, Galili ram ah mi na si dangâiah," an ti.
         71 Anih lam nih chun, "Chu minung nan sim mi chu ka theih lo," ti hen, hawlh siat barh
         hen siat a sirh rawh.
         72 Chun, ârkhuang veinihnâk chu a khuang sawm rawh. Chun, Peter nih chun Jisu nih a
         sinah, "Âr veinih a khuang lânah nangnih veithum na hawng ka pheh lai," a ti mi thu
         kha a theih nawlh rawh. Chun, chu chu a dawn le, a ṭap rawh.

1 Chun, zînglei a hawng si kâ hen bâwlpu lal tla chu upa tla leh Dân sîntirtu tla zawzawng
         hen anna thluk le, Jisu chu an phuar le, an ruai le, Pilat sinah an pêk sawm rawh.
         2 Chun, Pilat nih chun a sinah, "Juda tla Lalchem na si ma?" ti hen, a deih. Chun,
         anih nih chun a sinah, "Na sim hâwi hen ka si," ti hen, a sâng.
         3 Chun, bâwlpu lal tla nih chun kâng tamtak hen an phiar.
         4 Chun, Pilat nih a deih nawlh le, a sinah, "Zeikhawm na sâng lo mu? Ngâi rawh, an
         phiarnâk rîlmâl hi!" a ti.
         5 Jisu lam nih chun zeikhawm hen a sâng lo rawh le; chuvachun, Pilat nih thungâi chê
         a ti.
         6 Chun, Pilat nih chun Kût ni ah chun rêngtlâ pakhat an ngiar mi zawng chu a suah piak
         na tâwn:
         7 Chun, minung pakhat Baraba an ti mi chu hel tla lakah rêngin ah a tâng ko; chu tla
         nih chun helnâk ah chun mi an thah asi.
         8 Chun, mi zapi an va kal le, an rangah a ti piak na tâwn hâwi a ti ding hen an ngiar
         rawh.
         9 Chun, Pilat nih a sâng le, an sinah, "Juda tla Lalchem hi an suah piak na sele nan
         duh ma?" a ti.
         10 Bâwlpu lal tla nih nahsuahnâk ruangah an hawng ruai ti a theih dangâiah.
         11 Sikhawmsele, bâwlpu lal tla nih chun mi zapi tla chu Baraba lam suah piak dauh ding
         hen an fawrh.
         12 Chun, Pilat nih chun an sinah, "Juda tla Lalchem nan ti mi hi zeitin ka ti lai rawh
         ne?" ti hen, a sâng nawlh.
         13 Chun, annih tla chu, "Kraws ah khenhbêk rawh," ti hen, an âu nawlh.
         14 Chun, Pilat nih chun an sinah, "Zeirangah? Zei me a sual," a ti. Sikhawmsele, annih
         tla chu, "Kraws ah khenhbêk rawh," ti hen an âu chiam.
         15 Chun, Pilat nih chun mi zapi lungâwitir a duh le, Baraba chu a suah piak na rawh.
         Chun, Jisu chu a vuak thluh rawh chun kraws ah khenhbêk ding hen a pêk rawh.
         16 Chun, kawrsen tla nih chun in kulhsung tualmâi Praitorion an ti mi ah chun amah chu
         an lûtpi le, an murui lakah mi zawzawng an pumh.
         17 Chun, puan senduk an aihtir le, ling lukhuh an phiar le, an khuhtir.
         18 Chun, "Chibai, Juda tla Lalchem!" ti hen, chibai an bûk rawh.
         19 Chun, a lû ah chun lâiluang hen an vuak le, chil an sah le, siksidîr hen chibai an
         bûk.
         20 Chun, nihsuak siamnâk ah an mang thluh rawh chun puan senduk chu an lît le, amah
         puan an aihtir nawlh le, kraws ah khenhbêk ding hen an ruai rawh.
         21 Chun, mi velvâ pakhat, ram lei thawk hen khuapi lei a hawng mi, kawrsen tla nih chun
         Jisu kraws put ding hen an nawrh. (Simon hi Kurini ah mi Alekzandar leh Rufa pa asi.)
         22 Chun, Jisu chu Golgotha an ti mi mun ah chun an ruai le, chu chu "Luruh mun," tinâk
         asi.
         23 Chun, uain murrah hen chawmh mi an pêk le, sikhawmsele a duh lo.
         24 Chun, kraws ah an khenhbêk le, anna ting ding chiau theihnâk ah chamchawh hen a nipuan
         tla chu anna ṭhen.
         25 Chun, Jisu an khenhbêk mi chu zîng dâr kuanâk asi.
         26 Chun, a phiarnâk lasui a tlûn leiah an rîn le, "JUDA TLA LALCHEM," ti hen.
         27 Chun, amah rual hen chun rawkmang panih an khenhbêk na bâk; a vawrhlei ah pakhat,
         a kehlei ah pakhat.
         28 Pathian lasui thu, "Chun, anih chu misual tla ah ngaih asi rawh," ti mi chu a hawng
         tlungkim rawh.
         29 Chun, mi anna vel mi kip nih an lû lei bû hen, "I hi! Nang Pathian Biakin siat hen
         ni thum ah sak nawlhtu, a damh le,
         30 kraws ah mi kha hawng ṭum me!" an ti.
         31 Chu hâwi ber hen bâwlpu lal tla nih chun Dân sîntirtu tla hen anmah tla lakah amah
         zauhnawmh hen, ’Midang men a damh tâwn le, amah chu â damh kho lo.
         32 Kan muh hen kan lung khonâk ding hen, Mesia, Israel Lalchem chu, tuhin kraws ah mi
         chu hawng ṭum se me," an ti. Chun, amah rual hen an khenhbêk na mi tla nih chun anih
         chu an fâi.
         33 Chun, sûn dâr leinihnâk liau chirah chun sûnnilei dâr thum tiang hen laikulh a hawng
         thim ver.
         34 Chun, sûnnilei dâr thumnâk ah chun aw-hâu fâk tak hen, "Eloi, Eloi, lema sabakthani?"
         ti hen, a âu le, chu chu, "Ka Pathian, ka Pathian, zeirangah na ka kaltâk?" tinâk
         asi.
         35 Chun, a kiangah dîr mi zeimaw mi tla nih chun chu chu an theih rawh chun, "Ngâinik
         u, Elija a kawh asi," an ti.
         36 Chun, mi pakhat a tek le, sponge uain thur ah khat phak chiah hen lâiluang fung pâr
         ah a târ le, a dintir. "Um ko seh, amah lâk ding hen Elija a hawng mawh kan zauh lai,"
         a ti.
         37 Chun, Jisu chu hâu fâk tak hen a âu le, a nûkrî a chat rawh.
         38 Chun, Pathian Biakin puanzâr chu a tlûnlei thawk hen a tanglei tiang hen suak dak
         hen â thlêk rawh.
         39 Chun, a mâilei zâwn kraws kiangah kawrsen zâ hotu dîr mi nih chun chu hâwi Jisu thih
         dân a muh rawh chun, "Hi minung hi Pathian Fapa asi tatak asi," a ti.
         40 Chun, nunau tla khawm nih lât tak thawk hen an chuanh le; chubang tla lakah chun
         Mari Magdala mi, Jemtê leh Josef nu Mari leh Salomi tla anna tel.
         41 Chu tla chu Galili ram ah a um liauah amah zûl hen a rianṭuan piak tâwntu tla chu
         an si. Nunau dang tamtak Jerusalem ah amah rual hen kal mi tla chu anna tel bâk.
         42 Chun, zânleibâi a hawng si rawh chun Timhtuah ni asi ruangah, chu chu Dinhni lânah
         mi ni hi asi.
         43 Josef Arimathai khua mi, lâirêltu zahkâi tak, Pathian Ram lungum bâk mi, a hawng
         le, râlṭha tak hen Pilat sinah a lût le, Jisu ruak chu a deih rawh.
         44 Chun, Pilat nih chu hâwi hen Jisu a thih tuan chu thungâi chê a ti. Chun, kawrsen
         zâ hotu chu a kawh le, a thihnâk a sâwt rawh ma ti a deih.
         45 Chun, kawrsen zâ hotu kâ ah a theih rawh chun a ruak chu Josef sinah a pêk.
         46 Chun, anih nih chun puan mangṭhia a châwk le, amah chu a lâk le, puan mangṭhia hen
         chun a tuam le, thlân lung hawrh mi lakah a vûi le, thlân kawtkâ ah chun lungphêngpi
         rilh hen a khâr.
         47 Chun, Mari Magdala mi leh Josef nu Mari nih chun an vûinâk chu an muh.

1 Chun, Dinhni chu a hawng lanh rawh chun, Mari Magdala mi, Jem nu Mari leh Salomi
         tla nih chun Jisu taksa chulh ding hen an va kal khonâk ding hen zeilo rimthâw an
         châwk.
         2 Chun, ni sarih ni masachem ah, zîngtê ah, nî suak nûnah thlân chu an va tleng.
         3 Chun, Thlân kawtkâ ah mi lung chu âu nih me a kan rilh piak ving lai aw?"
         4 anna ti liau chirah an va chuanh le, lung chu rilh chia hen an muh le, lung chu a
         lian thlo asi.
         5 Chun, thlân lungah an lût le, tlangvâl pakhat puan vâr aih mi, vawrhlei kângah to
         an muh le; an lawksawng rawh.
         6 Chun, anih nih chun, an sinah, ’Lawksawng lah u; Jisu Nazaret mi, an khenhbêk mi
         kha nan hâwl asi; a thawknawlh rawh; hinah a um lo rawh, zauhnik u, an vûinâk hi!
         7 Sikhawmsele kal ule, a ṭhiruai tla leh Peter sinah chun, ’Galili ram ah nanmah lânah
         a kal awt; nan sinah a sim hâwitê khan chunah chun nan muh lai,’ ti hen, simh na u,"
         a ti.
         8 Chun, an thir le, chê an ti ruangah an suak le, thlân thawk hen chun an tek chiam
         le; an ṭih ruangah âu sinah khawm zeikhawm an sim lo.
         9 [Nunau tla chu Peter leh a hâwi tla sinah an kal le, thâwngthang an sinah simh hen
         a um mi zawzawng chu a tâwikâng hen an simh na.
         10 Chu nehnûnah, Jisu ngelchel nih suahlei thawk hen tlâklei ah a ṭhiruai tla chu zungzâl
         ruangsuahnâk thu thenhlimh leh nung chu phuang ding hen a fial na.]
         		
         11 Sikhawmsele, annih nih chun, a nung nawlh le, muh khawm a muh ti an theih ko na hen
         an lung lo.
         12 Chun, chu mi nûnah chun an lakah mi panih ram lei fûk hen an kal liauah mêl dang
         put hen an sinah â langh.
         13 Chun, annih nih chun ṭhiruai dang tla an va simh le, annih khawm chu an lung lêm
         lo.
         14 Chun, chu nûn khawmah chun, buh an dûm liauah leikhat tla sinah tak â langh le, a
         thawknawlh nûnah a muhtu tla thu chu an lung lo ruangah leh an thinlung chang leikâng
         thu ah a fâi na rawh.
         15 Chun, an sinah, "Laikulh zawzawng ah kal ule, thilsiam zawzawng sinah chun Thâwngthâng
         Ṭha hi sim u.
         16 A lung hen baptis hen a um mi chu ruangsuak hen a um lai le, a lunglotu lam chu mawh
         hen a um lai.
         17 Chun, hi bang singsiahnâk tla nih hin lungtu chu a zûl vima lai: Ka min hen khuri
         tla an nâr lai le, hawlh thar hen an hawlh lai le;
         18 rûl tla kut hen an lâk lai le, thihnâk tûr zei tal din khawmsele zeikhawm a pawi
         lai lo. Damlo tla tlûnah an kut an thâng lai le, an dam vima lai," a ti.
         19 Chuvachun, Lalpa Jisu chu an sinah thu a sim thluh rawh chun vân leiah lâk hen a
         um le, Pathian vawrhlei ah a to rawh.
         20 Chun, annih chu an suak le, ram kipah thu an sim rawh le, Lalpa nih anmah tla a ṭuanpi
         na le; a zûltu singsiahnâk tla hen thu chu a birhtir vima.]LUKLUKLUKLUKLUK

1 Theophil duhtak: Mi tamtak nih kan lakah thil a hawng tlung mi tla thâwngthâng rîn
         an tum rawh le;
         2 a tîr thawk hen muhtu tla leh thu rianṭuantu tla nih kanmah hawng kan simh hâwi khan
         an rîn asi.
         3 Churuangah a bul thawk hen zeizawng rep tak hen ka zâwt le, a sang vima hen na rangah
         rîn sele a ṭha lai ka ti asi.
         4 A lânah thu an sîntir na mi kha dik tak asi ti na theih khonâk ding hen.
         5 Herod chu Judai ram lalchem asi liauah, Abijah murui ah mi a min Zekaria bâwlpu pakhat
         a um le; chu nih chun Aron thlâk lakah mi nupi ah a umpi le, a min chu Elizabet asi.
         6 An panih hen Pathian mitmuh ah rep tak hen an um le, simsâwi kawp lo hen Lalpa thupêk
         leh dân zâwzawng zâwt hen an um tâwn.
         7 Sikhawmsele, Elizabet a ching ruangah fa an nei lo le, an panih hen an upa thlo rawh.
         8 Chun, hi hâwi hi asi le, hâwi le ti dân hâwi vima hen Pathian mâika ah bâwlpu rian
         a ṭuan liauah,
         9 bâwlpu dân hâwi hen Lalpa Biakin ah a lût le, rimthâw a duah.
         10 Chun, rimthâw a duah liauah mi zapi nih an ektê hen lêng ah thla an cham.
         11 Chun, Lalpa vânmifial pakhat rimthâw duahnâk mâichâm vawrhlei ah dîr hen a sinah
         â langh.
         12 Chun, Zekaria nih a muh kâ hen a lawksawng le, ṭih khawm a ṭih.
         13 Sikhawmsele, vânmifial nih chun a sinah, "Zekaria, ṭih lah, Pathian nih na deih mi
         kha a theih asi, na nupi Elizabet nih fapa a nan ring piak lai, a min ah Johan na
         sak ding asi.
         14 Chun, nang na lâwptlo hen na lâwm lai le; amah a suak tikah mi cherkhet anna lâwm
         lai.
         15 Lalpa mitmuh hen milian asi lai le, uain leh zû rerêng a din lai loh, a suaknâk thawk
         hen Thlarau Thenhlimh hen a khat lai.
         16 Israel thlâk tla tamtak Lalpa an Pathian leiah a hawitir nawlh lai.
         17 Chun, pa le tla thinlung chu fa tla leiah hawitir ding hen leh mi thu ngâilo tla
         chu mi rep tak finghnâk leiah hawitir ding leh Lalpa rangah mi a tîm zet ding lebang
         ah timhtuah ding hen Elija thinlung leh a thiltikhonâk put hen Lalpa mâika ah a kal
         lai," a ti.
         18 Chun, Zekaria nih vânmifial sinah chun, "Chu chu zeitin ka theih lai? Kei tarpa ka
         si le, ka nupi khawm tarnu asi mi," a ti.
         19 Chun, vânmifial nih chun a sâng le, a sinah, "Gabriel, Pathian mâika ah dîr mi ka
         si le; a nan sawnh ding leh chubang thu ṭha chu a nan simh ding hen fial ka si.
         20 Ngâi rawh, ka thusim tla a tik takah a hawng tlung ding mi na lunglo ruangah chubang
         thil chu a hawng tlung lân lo chu na dâisip lai le, hawlh khawm na hawlh kho lai loh,"
         a ti.
         21 Chun, mi zatlâng tla nih chun Zekaria chu an ngâk le, Pathian Biakin sungah a um
         sâwt ruangah chun thungâi chê an ti.
         22 Chun, a suak rawh chun an sinah thu a sim kho lo. Chun, Biakin ah muhtirnâk a muh
         asi ti an theih le; chun, an sinah kut vai hen, hawlh kho lo hen a um ko rawh.
         23 Chun, a rianṭuannâk ni chu a lîm rawh chun in leiah a lâwi rawh.
         24 Chun, chu nûnah chun a nupi Elizabet chu a râi le; chu thla nga kar chu â thup le,
         25 "Mi sinah ka minsiat phenhnâk ding hen Lalpa nih a ka muh hen hi hâwi hen a ka ti
         piak rawh," a ti.
         26 Chun, a thla ruknâk ah chun Pathian nih vânmifial Gabriel chu Galili ram ah khua
         pakhat Nazaret an ti mi ah chun,
         27 nungâk thenhlimh pakhat sinah a fial le, chu nungâk chu David thlâk ah mi a min,
         Josef nupi ham asi: nungâk min chu Mari asi.
         28 Chun, vânmifial chu a sinah a lût le, "Chibai, sunhsak bîk, Lalpa na sinah a um,"
         a ti.
         29 Chun, chu thusim ruangah chun thungâi a lawksawng le, "Zeitin zia hen chibai hawng
         ka bûk mi me si lai?" ti hen, a dawnruat.
         30 Chun, vânmifial nih chun a sinah, "Mari, ṭih lah; Pathian sunhsaknâk na tawng.
         31 Ngâinik, na râi lai le, fapa na ring lai le, a min ah chun Jisu na sak ding asi.
         32 Anih chu milian asi lai le, Chungnungchem Fapa an ti lai. Lalpa Pathian nih a sinah
         a thlâktu David laltophah chu a pêk lai.
         33 Jakob thlâk tla tlûnah zungzâl hen a lal lai le, a ram nih dawngh ni a nei lai loh,"
         a ti.
         34 Chun, Mari nih vânmifial sinah chun, ’Chubang chu zeitin asi lai, pasal ka neilo
         mi?" a ti.
         35 Chun, vânmifial nih chun a sinah, "Thlarau Thenhlimh na tlûnah a hawng tlung lai
         le, Chungnungchem thiltikhonâk nih a nan huhphenh lai. Churuangah mi thenhlimh hawng
         suak ding mi khawm chu Pathian Fapa an ti lai.
         36 Chun, ngâinik, na unau nu Elizabet khawm nih a tar nûnah mipa a pâwi rawh; a ching
         an ti tâwn mi kha, tu thla hi a thla ruknâk asi rawh.
         37 Pathian thu suak rerêng thil tikho lo hen a um lai loh," a ti.
         38 Chun, Mari nih, "Ngâinik, Lalpa to-awnu ka si, na thu hâwi vima hen ka tlûnah tlung
         seh," a ti. Chun, vânmifial nih chun a kaltâk rawh.
         39 Chu liau chun Mari chu a thawk le, tlâng ram ah, Judai ram ah khua pakhat ah chun
         a kal sawm le,
         40 chun, Zekaria in ah a lût le, Elizabet chibai a bûk.
         41 Chun, hi hâwi hi asi le, Elizabet nih Mari chibai bûk chu a theih kâ hen a paw sungah
         mi nautê chu a châng le, chun Elizabet chu Thlarau Thenhlimh hen a khat rawh.
         42 Chun, hâu fâkpi hen a âu le, "Nang chu nunau lakah thawsuak na si, na sungah suak
         ding mi khawm a thaw a suak asi.
         43 Ka Lalpa nu ka sinah na hawng kal hi zei zia me si le?
         44 Ngâinik, na chibai bûk hâu ka nâ ah a lût kâ hen â lâwm ruangah nautê ka paw sungah
         a châng asi.
         45 A lungtu nu khawm a thaw a suak asi, a sinah Lalpa nih thu a sim mi kha a hawng tlung
         awt dangâiah," a ti.
         46 Chun, Mari nih, "Ka thinlung nih Lalpa a chawnglawmh,
         47 ka thlarau khawm ruang hawng ka suahtu Pathian ah â lâwm.
         48 A to-awnu phun nâu zia a muh le, a zângfah ruangah. Tu thawk hen mi zawzawng nih
         na dingchang an ka ti awt asi.
         49 Pathian chak nih khan ka tlûnah thil rokual tak tla hawng ka ti piak ruangah. A min
         khawm â thenhlimh asi.
         50 A ṭihtu tla chu san nûnah san nawlh tiang hen, khua a ruat vima tâwn.
         51 A bân hen a tha chak zia a zauhtir le, an thinlung dawnruatnâk tla ah anna zûm mi
         tla chu a ṭhiau phin.
         52 An laltophah thawk hen lal tla chu a thlâk na le, nâutâ tla chu a sangh na rawh.
         53 Sungvâng tla chu thil ṭha tla hen a khawptir na, minei tla chu kut karo hen a kaltir
         na.
         54 Kan thlâktu sinah a sim hâwi khan, Abraham leh a thlâk tla chu zungzâl hen khua a
         ruat ding zia theihkumzanâk ding hen, a to-aw Israel tla chu a ṭangpi rawh," a ti.
         56 Chun, Mari chu thla thum a sinah a um le, chun a in leiah a tlung nawlh.
         57 Chun, Elizabet fa ring chu a nikhua rawh le, chun fapa a ring.
         58 Chun, a zâwlbâwm tla leh a rualsia tla nih chun Lalpa nih thungâi khua a ruat ti
         an theih le, an lawmhpi.
         59 Chun, hi hâwi hi asi le, a ni riat ni ah chun nausêm fêmtan ding hen an hawng kal
         le; a min ah a pa min lîlâ Zekaria ber sak an tum.
         60 Chun, a nu nih, "Silo, anih chu Johan sak ding asi," a ti le, a sâng.
         61 Chun, annih nih chun a sinah, "Na rualsia lakah hi min put hi âukhawm an um lo,"
         an ti.
         62 Chun, a pa sinah chun kut vai hen, "A min ah zei me na duh?" an ti.
         63 Chun, lasui rînnâk tlêp a deih le, "A min chu Johan asi," ti hen a rîn. Chun, an
         ektê hen chê an ti ngâi.
         64 Chun, zeikarlo ah Zekaria chu a hawng hawlh le, Pathian sawr â dawmh rawh.
         65 Chun, an kiangkam ah um mi tla zawzawng nih chun an ṭih rawh. Chun, chubang thu chu
         Judai tlâng ram zawzawng ah a thang ver rawh.
         66 Chun, a theihtu zawng nih an thinlung ah an kil le, "Chu nausêm chu zeitin dek um
         lai chu aw! " an ti; Lalpa kut nih amah a ṭangpi dangâiah.
         67 Chun, a pa Zekaria chu Thlarau Thenhlimh hen a khat le, a simkanh le:
         68 "Lalpa, Israel Pathian chu sawr hen um seh! A mi tla chu a veh le, tlanhnâk a siam
         piak na.
         69 A to-aw David dâwngsung tla lakah chun, Ruangsuahtu chak hawng kan dirh piak dangâiah.
         70 A lânah thawk hen khuavâng thenhlimh tla kâ ah a sim hâwi khan.
         71 Kan leido tla leh hawng kan huatu tla zawzawng lakah ruang hawng kan suah ding hen
         a tiamh.
         72 Kan thlâktu tla khuaruatnâk ding leh a thudântuk thenhlimh theihkumzanâk ding hen;
         73 kan thlâktu Abraham sinah siat a sirh kha,
         74 kan leido tla lakah hawng kan hum lai le,
         75 kan dam sung zawng a mitmuh ah thenhlimh leh rep tak a um hen, lâu lo hen a rian
         hawng kan ṭuantir.
         76 Asi, ka fa, nang hi Chungnungchem khuavâng a nan ti lai. Lampi tla siam ding hen
         Lalpa mâika ah na kal awt dangâiah.
         77 Kan Pathian thinlung ah a khuaruatnâk ruangah, an sual tla ngaihdamnâk ding hen a
         minung tla sinah ruangsuahnâk thu theihtir ding hen; Churuang chun tlûnlei thawk hen
         ni suak nih hawng kan cherh lai.
         79 Mûi nâwngah leh thihnâk dâidul ah to tla cherh ding hen leh lungngamnâk Lampi ah
         kan kê kârtir ding hen," a ti.
         80 Chun, nausêm chu a hawng thang vima le, a thinlung lei a hawng bir dadauh le, Israel
         tla sinah a hawng a langh lân lo chu ramkaro ah a um ko.

1 Chun, chu liau chun hi hâwi hi asi le; Kaisar Awgasta nih laikulh zawzawng min rîn
         ding thu a pêk.
         2 Chu chu Siria ram ah Kurini chu governor asi liauah min rîn masachem chu asi.
         3 Chun, mi zawzawng chu an min rîn ding hen anmah khuapi chiau ah an kal.
         4 Chun, Josef khawm David dâwngsung tla leh a thlâk asi ruangah Galili ram ah Nazaret
         khua thawk hen,
         5 Mari, a nupi ham râi chawp tung hen min rîn ding hen Judai ram ah David khua Bethlehem
         an ti mi ah chun an kal rawh.
         6 Chun, Bethlehem ah an um liauah a fa ring chu a hun rawh.
         7 Chun, a fa tîr ah mipa a ring le; chun puan hen an tuam le, khual tlungnâk in ah
         mun a um lo ruangah ran râwl pêknâk khêng ah an ittir.
         8 Chun, chu ram ber ah chun dawrâ vêngtu tla an um le, zân ah dawrâ tla an vêng le,
         mâng ah an riak nawh.
         9 Chun, Lalpa vânmifial pakhat an kiangah a hawng dîr le, Lalpa rokualnâk nih an kiang
         chu a hawng cherh le; chun thungâi an ṭih.
         10 Chun, vânmifial nih chun an sinah, "Ṭih lah ule, ngâi u, mikip tâ ding thâwngthâng
         ṭha lawmh thanuam kâi tak ka nan thanh na.
         11 Tusûn ah hin nan rangah David khua ah Ruangsuahtu, Sariak Thuh chu a suak rawh.
         12 Chun, hi hi nan rangah singsiahnâk ding asi: Nausêm puan hen tuam, ran râwl pêknâk
         khêng ah it mi nan muh lai," a ti.
         13 Chun, lâkkhatko ah vânmifial sinah chun vân minung tla zapi an hawng um chiam le,
         Pathian an sawr le:
         14 "Chungnungchem ah Pathian rokual tak hen um seh. Tual tlûnah a lawmh ngâi mi minung
         tla sinah remnâk lêng seh," an ti.
         15 Chun, hi hâwi hi asi le, vânmifial tla nih vân ah an kaltâk na kâ hen dawrâ vêngtu
         tla nih chun, "Tuah Bethlehem tiang hen kal sele, Lalpa nih thu hawng kan theihtir
         mi a hawng tlung mi chu kan zauh lai," an ti.
         16 Chun, an kal rereh le, chun Mari leh Josef leh nausêm ran râwl pêknâk khêng ah it
         mi chu an muh.
         17 Chun, an va muh rawh chun nausêm thâwngthâng vânmifial nih a sim mi kha an theihtir
         na.
         18 Chun, a theihtu zawng nih dawrâ vêngtu tla thusim chu thungâi chê an ti.
         19 Mari lam nih chun thusim zawzawng chu a thinlung ah a dawn le, a kil ko.
         20 Chun, dawrâ vêngtu tla nih chun vânmifial sim hâwitê hen zeizawng an muh le, an theih
         ruangah Pathian chawnglawmh leh sawr bû vima hen an kîr nawlh rawh.
         21 Chun, a fêmtannâk ding ni riat a hawng tling rawh chun â sêm lânah vânmifial nih
         a sak chia, Jisu an sak rawh.
         22 Chun, Mosi Dân hâwi hen anna thianh ni a tlung rawh chun anih chu,
         23 (Lalpa Dân thu ah, "Mipa fa, fa tîr vial chu Lalpa rangah ruat an ti lai," ti rîn
         hâwi khan) Lalpa sinah ap ding hen leh
         24 Lalpa Dân thu ah, "Vaṭhu bawp khat mawh lâilêng suan panih mawh bâwlnâk ah pêk ding,"
         ti rîn hâwi khan, Jerusalem ah an kalpi.
         25 Chun, Jerusalem ah chun minung pakhat a min Simeon a um. Chu minung chu mi rep tak
         leh Pathian sunhsak mi tak asi le; Israel tla thlangamhtu ding mi chu a ngâk kumza
         le, a tlûnah Thlarau Thenhlimh a um.
         26 Chun, Lalpa Mesia chu a muh lân lo chu a thi lai loh ti Thlarau Thenhlimh nih a theihtir
         chia rawh.
         27 Chun, Thlarau theihtir hen Pathian Biakin ah chun a va lût le; nausêm Jisu chu a
         nu leh a pa nih Dân hâwi hen a tlûnah ti piak ding hen an hawngpi liauah chun,
         28 anih chu a kuah le, Pathian a sawr le:
         29 "Lalpa, tuah na thu ziatê hen, na to-aw hi lungngam tak hen na kaltir awt le,
         30 na ruangsuahnâk mikip muh ah na siam mi kha ka mit nih a muh rawh.
         32 Phundang tla sinah langhtirnâk chêu leh na mi Israel tla rokualnâk ding chu," a ti.
         33 Chun, nausêm thu a sim mi chu a nu leh a pa nih chun thungâi chê an ti.
         34 Chun, Simeon nih mal a sâwm na le, a nu Mari sinah, "Hi ngâksia hi Israel tla lakah
         mi tamtak tlûktir ding leh thawktir ding hen ruat asi; chun duhlo mi chu asi ti singsiahnâk
         ding chu asi;
         35 mi tamtak thinlung tla dawnruatnâk tla chu a lang khonâk ding hen. Asi, nang thinlung
         khawm nâmsâu nih tleng dak hen a sunh lai," a ti.
         36 Chun, mi pakhat, a min Anni khuavângnu, Phanuel fanu, Aser phun ah mi a um le; anih
         chu tar tak asi le, kum sarih kar chu pasal nei hen a um le,
         37 chun, chu nûnah kum sâwmriat leh kum li asi tiang â mei. Anih nih chun Pathian Biakin
         kaltâk lo hen a sûn a zân a buh ngei leh thlacham hen Pathian a sawnh tâwn.
         38 Chun, chu liau takah chun anih chu a hawng kal le, Pathian sinah lâwmthu a sim le,
         Jerusalem tlanhnâk lungumtu zawng sinah chun Jisu thâwngthâng a sim.
         39 Chun, Lalpa Dân hâwi vima hen thil zawzawng an ti rawh chun Galili ram ah anmah khua
         Nazaret ah chun an tlung nawlh rawh.
         40 Chun, nausêm chu a ṭhang vima le, a hawng chak dadauh le, finghnâk hen a khat le,
         Pathian zângfahnâk a tlûnah a um.
         41 Chun, kum siar hen Kût tikah chun a nu leh a pa chu Jerusalem ah an kal tâwn.
         42 Chun, Jisu chu kum leinih asi liauah kût dân hâwi hen an va kal.
         43 Chun, an ṭiak le, an tlung liauah ngâksia Jisu nih chun a umtâk na le, a nu leh a
         pa nih chun an theih lo.
         44 Chuvachun, an murui tla sinah a um mawh an ti le, ni khat lam an kal le, an rualsia
         tla leh an mêltheih tla lakah an hâwl.
         45 Chun, an tawng lo ruangah hâwl bû vima hen Jerusalem ah an kîr nawlh rawh.
         46 Chun, hi hâwi hi asi le, ni thum nûnah chun Pathian Biakin ah sîntirtu tla sinah
         to hen, an thu ngâi hen leh deih na hen an tawng.
         47 Chun, a thu theihtu zawng nih chun a theih zia leh a sâng zia chu thungâi chê an
         ti.
         48 Chun, a nu leh a pa nih chun amah an muh rawh chun thungâi chê an ti le; chun a nu
         nih a sinah, "Ka fa, zeirangah tihin na hawng kan ti? Na pa leh kei nih thlakâm tak
         hen kan nan hâwl asi," a ti.
         49 Chun, anih nih chun an sinah, "Zeirangah nan ka hâwl? Ka Pa in ah ka um ding asi
         ti nan theih lo mazei?" a ti.
         50 Chun, an sinah a thusim chu a ngaihtawnh dân an theih lo.
         51 Chun, an sinah a kal le, Nazaret chu an va tleng le, an thu zâwt hen a um. Chun,
         a nu nih chun chubang thil zawzawng chu a thinlung ah a kil ko.
         52 Chun, Jisu chu a fing dadauh le, a lian dadauh le, Pathian leh minung sunhsâk hen
         a um vima.

1 Chun, Tiberia Kaisar a lal kum, kum leinga nâk ah Pontia Pilat chu Judai ram governor
         asi le, Herod chu Galili ram lal asi, a unau Philip chu Ituria leh Trakoniti ram lal
         asi le, Lusania chu Abilen ram lal asi le,
         2 chun Ana leh Kaiapha chu Bâwlpu Lalchem an si. Chu liau chun ramkaro ah Zekaria fapa
         Johan sinah chun Pathian thu a hawng tlung.
         3 Chun, anih chu Jordan Va kiangkam ram kipah a kal le, thilsual ti ngaihdamnâk ding
         hen rimnâk baptisma thu a sim vima.
         4 Khuavâng Isai lasuibu ah: "Ramkaro ah mi âu hâu nih chun, ’Lalpa lampi sial ule,
         a lam tla dingtir u.
         5 Hawr kip silh asi ver lai le, tlâng leh mual kip niamh asi lai. Lampi ngâwi tla a
         hawng ding lai le, Chun lam rual lo tla a rual lai.
         6 Chun, mi zawzawng nih Pathian ruangsuahnâk chu an tawng lai’ ati," ti hen, rîn hâwi
         khan.
         7 Chun, anih nih chun baptis ding hen a sinah mi zapi hawng kal mi tla sinah chun,
         "Rûl thlâk tla!" ’’Thinrunhnâk hawng tlung ding mi hi tektâk ding hen âu nih nun an
         simh na?
         8 Nan umdân hen nan rim tatak ti zauhtir u; chun nan lakah, Abraham chu kan pa asi,’
         ti lah u; Pathian nih hi bang lung tla hi Abraham thlâk ah a dirh kho, ka nan ti na
         hi.
         9 Tu khawmah reitlung thing phûr kipah an siah rawh; chuvachun, thing kip rah ṭha hen
         rah lo mi vial an hâu le, mei ah an paih tâwn," a ti.
         10 Chun, mi zapi nih chun a sinah, "Zei me kan ti ding ne?" an ti le, an deih.
         11 Chun, anih nih chun an sinah, "Âuzawng kawrdawh panih nei nih chun a nei lo mi sinah
         pêk seh; âuzawng ei ding nei mi nih chun chu hâwi ber hen ti seh," a ti le, a sâng.
         12 Chun, siah khawlhtu tla khawm baptis ding hen an hawng kal le, a sinah, "Sîntirtu,
         zei me kan ti ding?" an ti.
         13 Chun, anih nih chun an sinah, "An rêl piak na mi nûnlêm chu va hauh lah u," a ti.
         14 Chun, kawrsen tla khawm nih a sinah, "Kannih khawm nih zei me kan ti ding?" an ti
         le, an deih. Chun, anih nih chun an sinah, "Âukhawm nehsawh hen va phiar lah u; nan
         lawh tâwk ah lungâwi u," a ti.
         15 Chun, mi nih an lungum le, mi zawzawng nih Johan thu an thinlung ah, "Mesia asi lai
         dahmawh?" ti hen, an dawn liauah,
         16 Johan nih chun a sâng le, an ektê sinah, "Kei nih chun tî hen ka nan baptis na tâwn
         le; sikhawmsele, keimah ngâk hen mi rokual a hawng kal awt, a pheikawk rî sût tlâk
         khawm ka si lo; anih nih chun Thlarau Thenhlimh leh mei hen a nan baptis na lai.
         17 A kut hen a ṭawlâwn a put lai le, a chîlnâk mun thiang rel a zâp lai, a pang ah fâng
         a râwn lai; a hî lam chu mei mit kho lo hen a duah phin lai," a ti.
         18 Chun, fawrhnâk thu dang tamtak hen mi tla sinah Thâwngthâng Ṭha a sim tâwn.
         19 Sikhawmsele, lal Herod chu a unaupa nupi Herodi thu ah leh a thilsual ti zawzawng
         thu ah chun Johan nih a simhfâi ruangah
         20 a thilsual ti zawzawng sap singsuan hen anih chu rêngin ah a khumh rawh.
         21 Chun, hi hâwi hi asi le, mi zawzawng nih baptis an si thluh rawh chun Jisu khawm
         baptis asi le, chun thla a cham liauah vân â awng le,
         22 chun Thlarau Thenhlimh chu taksa put hen vaṭhu hâwi hen a hawng ṭum le, a tlûnah
         a fû. Vân thawk hen aw a hawng suak le, "Nang ka Fapa duhtak na si, na tlûnah thungâi
         ka lâwm," a ti.
         23 Chun, Jisu nih a rianṭuan a dawmh liau khan amah chu kum sâwmthum ding asi rawh;
         mi ngaih chun Josef fapa asi le, chu chu Heli fa asi,
         24 Chu chu Mathat fa asi le, chu chu Levi fa asi le, chu chu Melki fa asi le, chu chu
         Janai fa asi le, chu chu Josef fa asi,
         25 chu chu Matathia fa asi le, chu chu Amos fa asi le, chu chu Nahum fa asi le, chu
         chu Esli fa asi le, chu chu Nagai fa asi le,
         26 Chu chu Maat fa asi le, chu chu Matathia fa asi le, chu chu Semein fa asi le, chu
         chu Josek fa asi le, chu chu Joda fa asi le,
         27 Chu chu Joanan fa asi le, chu chu Resa fa asi le, chu chu Zerubabel fa asi le, chu
         chu Sialtiel fa asi le, chu chu Neri fa asi le,
         28 Chu chu Melki fa asi le, chu chu Adi fa asi le, chu chu Kosam fa asi le, chu chu
         Elmadam fa asi le, chu chu Er fa asi le,
         29 chu chu Josua fa asi le, chu chu Eliezar fa asi le, chu chu Jorim fa asi le, chu
         chu Mathat fa asi le, chu chu Levi fa asi le,
         30 chu chu Simeon fa asi le, chu chu Juda fa asi le, chu chu Josef fa asi le, chu chu
         Jonam fa asi le, chu chu Eliakim fa asi le,
         31 Chu chu Melia fa asi le, chu chu Mena fa asi le, chu chu Matatha fa asi le, chu chu
         Nathan fa asi le, chu chu David fa asi le,
         32 chu chu Jese fa asi le, chu chu Obed fa asi le, chu chu Boaz fa asi le, chu chu Salmon
         fa asi le, chu chu Nason fa asi le,
         33 chu chu Aminadab fa asi le, chu chu Admin fa asi le, chu chu Ami fa asi le, chu chu
         Hezron fa asi le, chu chu Perez fa asi le, chu chu Juda fa asi le,
         34 chu chu Jakob fa asi le, chu chu Isak fa asi le, chu chu Abraham fa asi le, chu chu
         Terah fa asi le, chu chu Nahor fa asi le,
         35 chu chu Seruk fa asi le, chu chu Reu fa asi le, chu chu Pelek fa asi le, chu chu
         Eber fa asi le, chu chu Selah fa asi le,
         36 chu chu Kainan fa asi le, chu chu Arpaksad fa asi le, chu chu Sem fa asi le, chu
         chu Noa fa asi le, chu chu Lamek fa asi le,
         37 chu chu Methusel fa asi le, chu chu Enok fa asi le, chu chu Jared fa asi le, chu
         chu Mahalalel fa asi le, chu chu Kenan fa asi le,
         38 Chu chu Enos fa asi le, chu chu Seth fa asi le, chu chu Adam fa asi le, chu chu Pathan
         fa asi.

1 Chun, Jisu chu Thlarau Thenhlimh hen a khat le, Jordan Va thawk hen a kîr nawlh rawh.
         2 Diabol lêm bû hen ramkaro ah ni sâwmli Thlarau kalpi hen a um. Chun, chu ni kar chun
         zeikhawm a ei lo; chun a dawnghnâk ah chun a sung a vâng rawh.
         3 Chun, Diabol nih chun a sinah, "Pathian Fapa na si chun hi lung hi sang ah chang
         ding hen thu pêk rawh," a ti.
         4 Chun, Jisu nih a sinah, "Minung hi sang cho hen an nung lai loh, ti rîn asi," a ti
         le, a sâng.
         5 Chun, a kâipi le, zeikarlo ah laikulh ram zawzawng a zauhtir.
         6 Chun, Diabol nih chun a sinah, "Hi bang zawzawng tlûnah thuneihnâk leh rokualnâk
         hi ka nan pêk lai; ka sinah pêk asi rawh dangâiah, ka duh mi sinah zawng ka pêk tâwn
         asi.
         7 Chuvachun, mâi hawng ka mûk le, a ektê hen na tâ ver asi lai," a ti.
         8 Chun, Jisu nih a sinah, "Lalpa na Pathian mâimûk le, amah rian cho ṭuan rawh, ti
         rîn asi," a ti le, a sâng.
         9 Chun, Diabol nih chun Jerusalem ah a kalpi le, Pathian Biakin tlûn zum ah chun a
         siah le, chun a sinah, "Pathian Fapa na si chun a khâwk rawh;
         10 ’Nangmah an hum ding hen nang lakah chun a vânmifial tla thu a pêk lai,’
         11 ’Chun an kut hen an nan dawmh lai le, chu lo chun na kê hen lung na suih sual lebang
         lai,’ ti rîn asi ruangah," a ti.
         12 Chun, Jisu nih a sinah, "Lalpa na Pathian niksak dêl lah, ti asi," ti hen, a sâng.
         13 Chun, Diabol nih lêmnâk zât kip hen a lêm thluh nûnah chun â dêngkhâwng tik zawng
         rangah a kaltâk rawh.
         14 Chun, Jisu chu Thlarau thiltikhonâk put hen Galili ram ah a kîr le; chun a thâwngthâng
         chu, chu ram kiangkam kipah a thang rawh.
         15 Chun, anna pumhnâk in tla ah a sîntir vima na le, mi zawzawng sawr hen a um.
         16 Chun, a ṭhangliannâk Nazaret chu a va tlung le; chun Dinhni ah a ti dân kumza hâwi
         hen pumhnâk in ah a lût le, rêl ding hen a dîr.
         17 Chun, khuavâng Isai lasuibu chu a sinah an pêk. Chun, lasuibuzual chu a samh le,
         hi thurînnâk hi a tawng le;
         18 "Riangvâi tla sinah Thâwngthang Ṭha sim ding hen sariak hawng ka thuh ruangah Lalpa
         Thlarau chu ka tlûnah a um. Anih nih chun sal tla sinah suahnâk thu leh mitchâw tla
         sinah mitdei nawlhnâk thu sim ding hen, nehsawh tuar tla suaktirnâk ding tla
         19 Lalpa lungâwi kum thu sim ding hen hawng ka fial asi," ti hi.
         20 Chun, lasuibu chu a zual le, kilkâwitu sinah a pêk nawlh le, a to rawh. Chun, pumhnâk
         in ah mi zawzawng mit chu amah lakah a um.
         21 Chun, an sinah, "Hi Pathian lasui thu hi tusûn ah hin nan nâ theih ah a hawng tlung
         rawh," ti hen sim a dawmh rawh.
         22 Chun, an ektê hen amah an sawr le, a hawlhkâ suak zângfah thu tla thungâi chê an
         ti. Chun, "Hi minung hi Josef fapa asi lo mazei?" an ti.
         23 Chun, anih nih chun an sinah, "Nannih nih hi tahṭhimh thu hi ’Daktawr, nangmah a
         damh rawh,’ Kapernaum ah na thilti kan theih mi zawzawng kha hinah nangmah khua leiah
         khawm hin ti bâk,’ ti hen, nan ka ti ngelchel awt hi," a ti.
         24 Chun, anih nih, "Thungâi tak hen ka nan simh na, khuavâng âukhawm mah khua leiah
         mi nih an lawmh dah lo.
         25 "Chuvachun, dik tak hen ka nan ti na, Elija a dam liauah khan kum thum leh thla ruk
         vân a pit le, laikulh ah pâmpi a hawng tlung liauah khan Israel ram ah numei tamtak
         an um le,
         26 sikhawmsele an lakah âu sin khawmah Elija fial asi lo le, Sidon ram leiah Zarephat
         khua ah nunau pakhat numei sinah cho fial asi kha.
         27 Chun, khuavâng Isai dam liau khawm khan Israel ram ah phâr tamtak an um le; sikhawmsele,
         an lakah âukhawm thenhlimhtir hen an um lo, Naaman Siria ram ah mi cho thenhlimhtir
         hen a um dauh kha," a ti.
         28 Chun, pumhnâk in ah mi zawzawng nih chubang thu chu an theih kâ hen thungâi an thinthawk
         le,
         29 an thawk le, khua lênglei ah an suah le, lawnh ding hen an khua umnâk kham pâng ah
         an kalpi rawh.
         30 Sikhawmsele, anih chu an karah a lan le, a kal vima.
         31 Chun, Galili ram ah khua pakhat Kapernaum ah chun a kal rawh. Chun, Dinhni ah mi
         tla a sîntir le;
         32 chun thu nei tak hen a sim ruangah a thu sîntir chu thungâi chê an ti.
         33 Chun, pumhnâk in ah chun khuri nâwmtâm thlarau vuanh mi a um le; anih chu hâu fâk
         tak hen,
         34 "A! Nazaret Jisu, kannih leh nang zeime kanna tlâinâk um? Hawng kan veih ding hen
         na hawng mi masi? Nang ka nan theih asi, Pathian Mi Thenhlimh na si," ti hen a âu.
         35 Chun, Jisu nih a fâi le, "Dâisip le, a sungah mi hawng suak rawh," a ti. Chun, khuri
         nih chun a lâi ah a thlûk le, nganfâk pêk lo hen a sungah mi chu a suak rawh.
         36 Chun, an ektê hen chê an ti ngâi le, "Hi hi zei thu me si le? Thu nei tak leh thiltikho
         tak hen khuri nâwmtâm tla thu a pêk le, an suak hi," ti hen anna sâwn.
         37 Chun, chu ram kiangkam khua kipah a thâwng a thang rawh.
         38 Chun, a thawk le, pumhnâk in ah mi chu a suak le, Simon in ah a lût rawh. Chun, Simon
         nupi nu chu a damlo a zual ngâi le, chun a rangah an ngiar piak.
         39 Chun, a kiangah a dîr le, a râifanh chu a fâi le, a reh rawh le; chun a thawk sawm
         le, an herh phung a timhtuah piak na rawh.
         40 Chun, nî tlâk awt bâiah nganfâk dang dang hen damlo tla, damlo a nei mi zawzawng
         nih a sinah an hawngpi le; chun an ektê tlûnah a kut a thâng chiau le, a damh vima
         na.
         41 Chun, khuri tla khawm, "Pathian Fapa na si," ti hen, an âu le, mi tamtak paw sungah
         mi an hawng suak. Chun, anmah tla a fâi le, Mesia asi ti an theih le, an hawlh a siang
         lo.
         42 Chun, khuadei kâ hen a suak le, ramkaro mun ah a kal le, chun mi zapi tla nih chun
         an hâwl le, a sinah an hawng kal le, anmah a kaltâk na lonâk ding hen thlauh an tum.
         43 Sikhawmsele, anih nih chun an sinah, "Khua dang tla khawmah Pathian Ram Thâwngthâng
         Ṭha ka sim ding asi, chu ruangah chun fial ka si dangâiah," a ti.
         44 Chun, Galili ram ah pumhnâk in tla ah thu a sim.

1 Chun, hi hâwi hi asi le, mi zapi nih Pathian thu an ngâi le, amah an naih dûlmâl
         liauah, anih chu Genesaret Rilî kap ah chun a dîr le,
         2 chun rilî kap ah chun lawng panih a um mi a muh le, sikhawmsele ngâ tleihtu tla chu
         an suak le, an lên tla an suk.
         3 Chun, lawng pakhat Simon tâ ah chun â chuan le, a sinah vakap ah mi tâwm tawlh ding
         hen a deih. Chun, a to le, lawng thawk hen chun mi zapi tla chu a sîntir na rawh.
         4 Chun, thusim a bâng rawh chun Simon sinah, "Tî thuknâk lei fûk le, ngâ tleih ding
         hen nan lên tla vawrh rawh," a ti.
         5 Chun, Simon nih a sinah, "Sîntirtu, hamh tak hen zân khuadei hen kan ti le, zeikhawm
         kan tawng lo, sikhawmsele na thu hen lên tla ka vawrh lai," a ti le, a sâng.
         6 Chun, an vawrh le, ngâ cherkhet a khuh le, an lên tla chu a tlêk ṭhikṭhek rawh.
         7 Chun, lawng dang ah an hâwi tla chu anmah hawng bawmh ding hen kut hen an kawh na.
         Chun, an hawng kal le, lawng panih chu pil dedêng hen khat phak vevê hen an râwn.
         8 Chun, Simon Peter nih a muh rawh chun Jisu khup kiangah a bawkbukhup le, "Lalpa hawng
         ka kaltâk rawh, misual ka si," a ti.
         9 An ngâ tleih chu amah leh a hâwi tla hen thungâi chê an ti.
         10 Simon murui ber Zebedai fapa Jem leh Johan khawm nih thungâi chê an ti. Chun, Jisu
         nih Simon sinah, "Ṭih lah, tu thawk hen minung na tleih lai rawh," a ti.
         11 Chun, an lawng tla chu vakap ah an kalpi le, zeizawng kaltâk hen amah chu an zûl
         rawh.
         12 Chun, khua pakhat ah a um liauah mi pakhat a pum hen phâr mi a um. Anih nih chun
         Jisu a muh le, a bawk le, "Lalpa na duh chun na hawng ka thiangtir kho," a ti le,
         a ngiar chiam.
         13 Chun, Jisu nih chun a vuanh le, a tawngh, "Ka duh, thenhlimh rawh," a ti. Chun, zeikarlo
         ah a phâr chu a tlâu rawh.
         14 Chun, a sinah, "Âukhawm simh lah, sikhawmsele bâwlpu sinah va a zauhtir le, na thianhnâk
         ding hen Mosi ruat hâwi hen pêk, mi tla theihtirnâk ding hen," a ti thlir.
         15 Sikhawmsele, a thâwng chu a thang zual khun; mi zapi cherkhet a thu theih duh leh
         nganfâk tla dam duh hen an hawng a pûm chiam.
         16 Sikhawmsele, anih chu ramkaro ah amah ê hen a kal le, thla a cham tâwn.
         17 Chun, ni khat chu a sîntir na liauah Farisai tla leh Dân sîntirtu tla an to le, chubang
         tla chu Galili leh Judai ram khua kip thawk hen leh Jerusalem thawk hen hawng mi tla
         an si le; chun mi damhtir ding hen Lalpa thiltikhonâk chu a sinah a um.
         18 Chun, mi pakhat a khêng mi ihkhun hen an hawng zawnh le; a mâika ah siah ding hen
         lûtpi ding an awt.
         19 Chun, mi zapi ruangah chun lûtnâk an tawng lo le, in tlûnah an kâi le, in tlûn an
         pemh le, a lâi takah Jisu mâika ah ihkhun hen an thlâk.
         20 Chun, an lungnâk chu a muh le, a sinah, "Minung, na sual tla ngaihdam asi rawh,"
         a ti.
         21 Chun, Dân sîntirtu tla leh Farisai tla nih chun, "Pathian simsiattu hi âu me si le?
         Pathian cho lo nih chun âu nih me sual tla ngaihdam kho?" ti hen, an ruat.
         22 Chuvachun, Jisu nih an ruat mi chu a theih le, an sinah, "Nan thinlung ah zei me
         nan ruat?
         23 ’Na sual tla ngaihdam asi rawh,’ ti leh, ’Thawk le, kê hen kal rawh,’ ti hi a zei
         mi me sim a awl dauh?
         24 Zeikhawm si sele, laikulh ah hin Minung Fapa nih hin sual ngaihdam khonâk a nei ti
         nan theihnâk ding hen," a ti le, a khêng mi sinah chun, "Thawk le, na tangphah lâk
         le, na in ah kal rawh ka nan ti," a ti.
         25 Chun, an mitmuh ah a thawk sawm le, a itnâk chu a lâk le, Pathian sawr bû vima hen
         a in ah a kal rawh.
         26 Chun, an ektê hen thungâi chê an ti le, Pathian an sawr le, "Tusûn ah chun thilchê
         tak kan muh asi," an ti le, thungâi an lâu.
         27 Chun, chu thluh rawh chun a suak le, siah châwinâk mun ah a to mi, siah khawlhtu
         pakhat a min, Levi a muh le; chun a sinah, "Hawng ka zûl rawh," a ti.
         28 Chun, zeizawng a kaltâk le, a thawk le, a zûl rawh.
         29 Chun, Levi nih chun a in ah Jisu rangah puai rokual tak a tuah le; chun, siah khawlhtu
         tla leh midang tla hen mi tamtak nih anmah tla an dûmpi na.
         30 Chun, Farisai tla leh Dân sîntirtu tla hen, anmah murui lakah mi, a ṭhiruai tla tlûnah
         an chipchiar le, "Zeirangah me siah khawlhtu tla leh misual tla sinah nan ei hen nan
         din?" an ti.
         31 Chun, Jisu nih an sinah, "A dam mi nih chun dâktawr a herh lo le, damlo mi tla nih
         an herh dauh asi.
         32 Mi rep tak tla lam ding hen hawng kal ka si lo le, misual tla rimtir ding hen hawng
         kal ka si," a ti le, a sâng.
         33 Chun, annih nih chun a sinah, "Johan ṭhiruai tla nih buh an ngei lemang le, thla
         an cham tâwn; Farisai tla khawm nih chu hâwitê hen an ti tâwn. Sikhawmsele, na ṭhiruai
         tla nih chun an ei hen an din tâwn," an ti.
         34 Jisu nih an sinah, "Mo lawmhpitu tla sinah a pasal ding mi a um kar vial mo lawmhpitu
         tla chu nan ngeitir kho na tâwn mazei?
         35 Sikhawmsele, a pasal ding mi chu an sin thawk hen lâk ving ni a hawng tlung lai,
         chu ni ah lam chun an ngei teh lai," a ti.
         36 Chun, an sinah tahṭhimh thu khawm a sim le: "Âukhawm nih puan thar thlêk hen puan
         li a belh dah lo, belh sele a thar mi chu a thlêk lai le, a thar tliar leh a li mi
         chu anna êp lai loh.
         37 Chun, âukhawm nih uain thar savun dûr a li mi tla ah an râwn dah lo, râwn sele, uain
         thar nih chun savun dûr tla chu a tâwn phet lai le, a tlê lai le, savun dûr tla khawm
         chu a vei lai.
         38 Uain thar chu savun uain dûr thar tla ah an râwn dauh ding asi.
         39 Chun, âukhawm nih uain a li mi dintu nih chun a thar mi an duh dah lo; ’A li mi a
         ṭha dauh’ an ti ruangah," a ti.

1 Chun, Dinhni ah chun fâng mun tla a pal le, a ṭhiruai tla nih chun favûi tla an khiak
         le; an kut hen an nuai le, an ei.
         2 Chun, Farisai zeimaw mi tla nih, "Zeirangah me Dinhni nan buar?" an ti.
         3 Chun, Jisu nih a sâng le, "David a sung a vâng liauah a hâwi tla hen an thilti kha;
         khabang tla khawm kha nan rêl lo mazei?
         4 Kha hâwi hen Pathian in ah a lût le, bâwlpu tla cho lo nih chun ei a thiang lo mi
         zarh sang chu a lâk le, a hâwi tla sinah a pêk bâk na mi thu kha," a ti.
         5 Chun, amah nih an sinah, "Minung Fapa hi Dinhni Lal asi," a ti.
         6 Chun, Dinhni dang ah chun pumhnâk in ah a lût le, a sîntir. Chunah chun minung pakhat
         kut vawrhlei khêng a um.
         7 Chun, Dân sîntirtu tla leh Farisai tla nih chun a phiarnâk ding an tawng khonâk ding
         hen Dinhni ah a damh awt leh awt lo an thlingthlâk.
         8 Sikhawmsele, anih nih an thinlung chu a theih le, kutkhêng sinah, "Thawk le, a lâi
         ah dîr," a ti. Chun, a thawk le, a dîr rawh.
         9 Chun, Jisu nih an sinah, "Dinhni ah hin ṭhattir ma a thiang, siattir? Ruangsuah ma
         a thiang, thah? Ka nan deih na," a ti.
         10 Chun, an ektê hen chun a zauh na le, a sinah, "Na kut zangh," a ti. Chun, a zangh
         le, a kut chu a dam rawh.
         11 Chuvachun, an thintawr hen an kek awt le, Jisu lakah an ti ding dân anna thluk.
         12 Chun, chu ni tla ah chun thlacham ding hen tlâng leiah a kâi le, chun zân khuadei
         hen Pathian sinah thla a cham.
         13 Chun, khua a dei kâ hen a ṭhiruai tla chu a kawh na le, an lakah mi leinih a thîm
         na le, an min khawmah mifial ti hen a sak:
         14 Chu tla chu Simon, (Peter a sak mi ber) leh a unau Andri, Jem leh Johan, Philip leh
         Bartholomai,
         15 Mathai leh Thom, Alphai fapa Jem, Simon, (Zelot an ti mi)
         16 Jem fapa Juda leh a tleihtirtu Juda Iskariot tla an si.
         17 Chun, anmah rual hen a tum le, munrâwn ah a dîr le, a ṭhiruai tla mi zapi cherkhet
         hen, Judai ram ah mi zawzawng leh Jerusalem ah mi leh Tura leh Sidon khua lei mi tisumsumriat
         kap ah mi, mi tamtak hen; chubang tla chu a thu ngâi duh leh an nganfâk tla damhtir
         duh hen an hawng kal asi.
         18 Chun, khuri nâwmtâm nehsawh tla khawm an dam rawh.
         19 Chun, amah lakah mi thiltikhonâk a suak le, mikip a damh vima na ruangah mi zawzawng
         nih chun tawngh an tum.
         20 Chun, a vân a tâu le, a ṭhiruai tla chu a zauh na le, "Nannih ngâkṭah tla, nan thaw
         a suak, Pathian Ram nan tâ asi ruangah!
         21 "Nannih tuah sungvâng tla, nan thaw a suak, nan khim awt ruangah! "Nannih ṭap le
         tla, nan thaw a suak, nan ni awt ruangah!
         22 "Minung Fapa ruangah mi nih an hua na hen, an nawng na hen, an fâi na hen, nan min
         a ṭha lo ti hen an lawnh tlak na tikah nan thaw a suak teh lai!
         23 Chu ni ah chun a lâwm ule, lâwptlo hen a lawk u; vân ah nan lâwmman a lian ruangah.
         Chu hâwi ber hen an thlâktu tla nih khuavâng tla tlûnah an ti tâwn kha.
         24 "Sikhawmsele, nannih minei tla, nan tlûn a pit! Nan lungngamnâk nan tawng rawh ruangah.
         25 "Nannih tuah khim mi tla, nan tlûn a pit! Nan sung a vâng awt ruangah. "Nannih tuah
         nih-le-khêk mi le tla, nan tlûn a pit! Ngaihsia hen nan ṭap awt ruangah.
         26 "Mi zawzawng nih an nan sawr na tikah nan tlûn a pit teh lai. Chu hâwi ber hen an
         thlâktu tla nih khuavâng telê tlûnah an ti kha.
         27 "Ka thu ngâitu tla, ka nan simh na, nan mêlma tla chu dâwt na ule, an hua natu chu
         ṭhatnâk ding ti ule,
         28 hawlhsiat an barh natu chu malsâwm ule, an sûlneng natu tla chu thlacham piak na
         u.
         29 Biang khatlei an benghtu sinah chun khatlei khawm dawnh rawh; chun, na puan lâktu
         sinah chun na kawrdawh lâk khawm êl lah.
         30 A nan deihtu kip sinah pêk rawh; chun, na thil an lâk piaktu sinah chun deih nawlh
         lah.
         31 Chun, mi nih nan tlûnah an ti ding an nan duh na hâwi hen mi tlûn khawmah ti bâk
         u.
         32 "Chun, an dâwt natu cho nan dâwt chun zei lâwmman me nan tawng? Misual tla khawm
         nih mah dâwttu chu an dâwt bâk asi.
         33 Chun, nan tlûnah an ṭha mi tla sinah cho nan ṭha chun âu sawr me nan tawng? Misual
         tla khawm nih chu hâwi ber hen an ti tâwn asi.
         34 Chun, tawng nawlh ding lungumnâk sin cho ah thil nan pûktir chun, âu sawr me nan
         tawng? Misual tla khawm nih a lîlâ tawng nawlh ding hen misual tla sinah an pûktir
         tâwn.
         35 Sikhawmsele, nan mêlma tla dâwt ule, an ṭhatnâk ding ti ule, pûktir u, lungdawng
         lo thlo hen, chun nan lâwmman a rokual lai, Chungnungchem fa tla nan si lai. Anih
         nih chun lâwm ding theih lo minung tla leh misual tla a dâwt tâwn.
         36 Nan pa nih mi a zângfah hâwi hen zângfah bâk u.
         37 "Simsâwi lah u, simsâwi hen nan um lai loh; mawhtir lah u, chun mawh hen nan um lai
         loh; ngaihdam u, chun ngaihdam hen nan um lai.
         38 Pêk u, pêk hen nan um lai; ṭhanemsemsê ngâi tak a tah hen, beng zat hen, ninh zat
         hen, liam pualmâl hen, nan kut ah an pêk na lai. Nan tahnâk lîlâ hen an tah piak na
         awt dangâiah," a ti.
         39 Chun, an sinah tahṭhimh thu a sim le: "Mitchâw nih mitchâw a ruai kho lai mazei?
         An panih hen khursaduap ah an tlâ vevê lai lo mazei?
         40 Ṭhiruai chu a sîntirtu tlûnah a um lo; mikip anna sîn thluh tikah an sîntirtu hâwi
         hen an um lai.
         41 "Chun, zeirangah me mah mit lakah mi kân um mi chu ruat lo hen na unau mit lakah
         mi fungrêu chu na muh zia?
         42 Mah mit lakah mi kân um mi chu muhlo hen na unau sinah, ’Unau na mit lakah mi fungrêu
         kha hawng ka thawhtir,’ zeitin na ti kho le? Mi perpê, na mit lakah mi kân kha thawh
         masa rawh, chun na unau lakah mi fungrêu chu thawh ding hen fiang tak hen na muh lai,
         43 "Thing ṭha rerêng rah sia hen rah a um lo; thing sia khawm rah ṭha hen rah a um ber
         lo.
         44 Thing kip anmah rah chiauah â thei asi. Mi nih kûng lingnei lakah theipi an kawih
         dah lo, ling marai lakah grêp rah an kawih dah lo.
         45 Mi ṭha nih chun a thinlung robâwm ṭha lakah mi thil ṭha tla a suah tâwn le; misual
         nih chun a thinlung robâwm sia lakah mi thil sia tla a suah tâwn; a thinlung ah khat
         mi chu a kâ nih a sim tâwn ruangah.
         46 "Chun, nannih nih zeirangah me ka thu zâwt ṭung lo hen, ’Lalpa,’ nan ka ti lemang?
         47 Mi kip ka sinah hawng kal hen, ka thu theih hen zâwttu zawng chu âu hawi me an si
         ka nan theihtir na lai.
         48 In saktu, thûkpi chawh hen, lungpi tlûnah lungphûm remh mi hâwi chu asi. Chun, tî
         a hawng lian chun tizangrual nih chu in chu a khawh le, a ninh kho lo le, a sak zia
         a ngenh ruangah.
         49 Sikhawmsele, theih hen zâwtlotu chu, lungphûm lo hen, tual tlûn ko ah in saktu hâwi
         mi chu asi; chun, tizangrual nih chu in chu a khawh le, a chim sawm le, chu in râwk
         zia chu thungâi hen a fâk asi," a ti.

1 Chun, mi le tla nâ theih ah a thusim zawzawng a sim thluh rawh chun Kapernaum ah
         a lût rawh.
         2 Chun, kawrsen zâ hotu âumawh a to-aw duhtak a damlo le, a thi awt ngangâi.
         3 Chun, Jisu thâwngthâng a theih ka hen a to-aw damh ding hen ngiar chiam ding hen
         a sinah Juda murui upa tla a fial na.
         4 Chun, annih chu Jisu sinah an va tleng le, ṭhanemsemsê ngâi tak hen an ngiar chiam
         le, "Anih hi, hi hi na ti piak tlâk asi;
         5 kan phun tla a dâwt le, kanna pumhnâk in khawm amah nih hawng kan sak piak asi,"
         an ti.
         6 Chun, Jisu chu anmah hen a kal rawh; chun in a tlung awt bâiah kawrsen zâ hotu nih
         chun a sinah a hâwi tla a fial le, "Lalpa, a nawktir lah, ka in sungah na hawng lût
         ding hen a tlâk lo;
         7 churuangah na sinah hawng kal ding khawm tlâk hen ka ruat lo; thu cho sim le, ka
         ngâksia a dam ko lai.
         8 Kei khawm mi thu hen um mi ka si le, ka tangah kawrsen tla an um le; pakhat sinah,
         ’Kal rawh,’ ka ti chun, a kal tâwn. Midang sinah khawm, ’Hawng,’ ka ti chun, a hawng
         tâwn, ka sal sin khawmah, ’Hi hi ti,’ ka ti chun, a ti tâwn," a ti.
         9 Chun, Jisu nih chubang thu chu a theih rawh chun amah chu chê a ti le, â hawi le,
         mi zapi amah zûltu tla sinah chun, "Ka nan simh na, Israel tla lak khawmah hi hâwi
         rak hen lungnâk fâk hi ka tawng lo," a ti.
         10 Chun, a mifial tla chu in ah an tlung nawlh le, to-aw chu dam hen an muh nawlh rawh.
         11 Chun, sâwtlotê ah khua pakhat Nain an ti mi ah chun a kal le, a ṭhiruai tla leh mi
         zapi cherkhet a sinah an kal bâk.
         12 Chun, kulh kawtkhâr kiang ah a va tlung rawh chun mithi an hawng zawnh le, a nu nih
         a fapa neihlem mi asi le, amah tâ nih numei asi fâwn; an khua mi tla tamtak chu a
         sinah an um.
         13 Chun, Lalpa nih chun numei chu a muh kâ hen thungâi a siherh le, "Ṭap lah," a ti.
         14 Chun, a va naih le, lâng chu a tawngh le; chun a zawnhtu tla chu an dîr rawh. Chun,
         "Tlangvâl, thawk rawh, ka nan ti," a ti.
         15 Chun, mithi chu a to le, a hawlh rawh. Chun, Jisu nih chun a nu sinah a pêk rawh.
         16 Chun, mi zawzawng nih an ṭih le, Pathian an sawr le, "Kan lakah khuavâng rokual tak
         a hawng um rawh," an ti le, "Pathian nih a mi tla a hawng veh na rawh asi," an ti.
         17 Chun, chu thu chu Judai ram zawzawng leh a kiangkam ram kipah a thang rawh.
         18 Chun, Johan ṭhiruai tla nih chun chubang thu zawzawng chu Johan rangah an simh.
         19 Johan nih a ṭhiruai tla panih a kawh na le, Lalpa sinah chun a fial na le, "Hawng
         kal ding mi ma na si, midang kan ngâichâng lai rih ma?" ti hen.
         20 Chun, chu mi tla chu a sinah an hawng tlung rawh chun, "Baptistu Johan nih, ’Hawng
         kal ding mi ma na si, midang kan ngâichâng lai rih ma?’ ti hen, na sinah hawng kan
         fial asi," an ti.
         21 Chun, chu liau takah chun Jisu nih nganfâk tla, râipi vei tla, khuri vuanh tla tamtak
         a damh na le, mitchâw tamtak khawm an mit a deitir na.
         22 Chun, an sinah, "Kal nawlh ule, thil nan muh mi leh nan theih mi hi Johan va simh
         u; mitchâw tla an mit a hawng dei rawh, kekhêng tla kê hen an kal rawh, phâr tla an
         thiang rawh, nasêt tla khawm an nâ a fîm rawh, mithi tla thawh hen an um rawh, mipâm
         tla khawm nih Thâwngthâng Ṭha simh an tawng rawh.
         23 Chun, âuzawng ka tlûnah lungsilonâk muh lotu chu an thaw a suak, a ti le, a sâng.
         24 Chun, Johan mifial tla chu an tlung nûnah Jisu nih mi zapi sinah chun Johan thu a
         sim le, "Zei zauh ding hen me ramkaro ah nan kal mi kha? Lâiluang thli ninh ma?
         25 Asi lo leh, zei zauh ding chem me nan va kal mi kha? Puannêm aih ma? Puan rokual
         aih leh mi um nuam tla chu lal in ah tla an um.
         26 Asi lo leh, zei zauh ding chem hen me nan kal mi kha? Khuavâng ma? Asi chiammâm,
         ka nan ti na, khuavâng ngâk hen rokual dauh:
         27 ’Zauhnik, ka mifial na mâi leiah ka fial asi, anih nih chun na lam a siam lai,’ ti,
         a thâwngthâng an rîn mi kha, hi minung hi asi.
         28 Nunau ring mi lakah Johan ngâk a rokual dauh an um lo; sikhawmsele, Pathian Ram ah
         a mêchem mi khawm anih ngâk chun a rokual dauh, ka nan ti na," a ti.
         29 Chun, mi zawzawng nih an theih rawh chun siah khawlhtu tla hen, Johan baptis si rawh
         mi tla an si le, Pathian an mawhtir lo.
         30 Farisai tla leh Dân sîntirtu tla lam chu a sinah baptis rawh mi an si lo le, anmah
         rangah Pathian nih rem a ruat piak na mi kha an duh lo.
         31 Chun, Jisu ber nih "Tusan minung tla hi zei hen me ka tahṭhimh lai? Zei hâwi me an
         si?
         32 Ngâksia tla sumtuah zâwl ah to hen, ’Theikhang kan tum piak na le, nan lâm ṭung duh
         lo, kan ṭap chiam le, nan ṭap ṭung lo’ ti hen anna auh mi hâwi an si.
         33 Baptistu Johan chu a hawng le, sang a ei lo le, uain khawm a din lo le, nannih nih,
         ’Khuri luah mahi! nan ti.
         34 Minung Fapa a hawng kal le, a ei hen a din le, nannih nih, ’Zauhnik u, ei chak mi,
         uain din chak mi, siah khawlhtu tla leh misual tla hâwi khi, nan ti fâwn.
         35 Sikhawmsele, Pathian finghnâk chu a dik asi ti a fa zawzawng nih an langhtir.
         36 Chun, Farisai lakah mi pakhat nih a sinah buh ei ding hen a sâwm. Chun, Farisai in
         ah chun a lût le, buh a dûm.
         37 Chun, chu khua ah nunau pakhat a um. Farisai in ah buh dûm hen a to ti a theih kâ
         hen alabasta bâwm hen sariak rimthâw a hawng put.
         38 A dung leiah a kezaphab bul ah chun ṭap bû hen a dîr le, a mitthli hen a kezaphah
         a chinh le, a sam hen a nâwt, a kezaphah chu a châwchawk chiam le, sariak rimthâw
         hen a chulh.
         39 Chun, a sâwmtu Farisai nih chun chu chu a muh rawh chun a thinlung hen, "Hi minung
         hi khuavâng asi chun a tawnghtu nunau hi âu me asi, zei hâwi mi me asi, theih ding
         mi tak, misual asi dangâiah," a ti.
         40 Chun, Jisu nih a sinah, "Simon, na sinah thu kâ khat sim ding ka nei," a ti le, a
         sâng. Chun, anih nih chun, "Sim ko me, Sîntirtu," a ti.
         41 Chun, Jisu nih, "Tangka pûktirtu pakhat sinah mi panih nih lei anna bat. Pakhat denari
         zâ â bât le, pakhat nih sâwmnga.
         42 Chun, a rulhnâk an nei lo le, a ngaihdam vevê na. Chuvachun, chu minung tla nih chun
         a zei mi nih me anih chu a dâwt dauh lai?" a ti.
         43 Simon nih chun, "A ngaihdam tam dauh mi nih si hen ka ruat," a ti le, a sâng. Chun,
         anih nih a sinah, "Na ruat dik ngâk," a ti.
         44 Chun, nunau lei chu â hawi le, Simon sinah chun, ’Hi nunau hi na muh ma? Na in ah
         ka hawng lût le, nangnih ka kezaphah ṭâwlnâk ding tî na ka pêk lo, anih lam nih chun
         a mitthli hen ka kezaphah a chinh le, a sam hen a nâwt asi.
         45 Nangnih na hawng ka châwchawk rerêng lo; anih lam nih chun ka hawng lût kâ thawk
         hen ka kezaphah châwchawk a bâng lo.
         46 Nangnih ka lû ah sariak na ka thuh lo, anih lam nih chun ka kezaphah ah sariak rimthâw
         a chulh.
         47 Churuangah ka nan ti, a sual tamtak kha ngaihdam piak hen a um rawh; anih khawm nih
         thungâi a dâwt asi hi. Sikhawmsele, ngaihdam tâwm mi nih chun a dâwt tâwm tâwn," a
         ti.
         48 Chun, nunau sinah chun, "Na sual tla ngaihdam asi rawh," a ti.
         49 Chun, a buh dûmpitu tla nih, ’Sual tla khawm ngaihdam khotu hi âu me si le?" anna
         ti.
         50 Chun, anih nih nunau sinah chun, "Na lungnâk hi ruang na suak phah asi, lungngam
         tak hen kal rawh," a ti.

1 Chun, a nehnûn dauh ah chun Jisu thusim leh Pathian Ram Thâwngthâng Ṭha tlungtir
         hen khua lian leh khuatê tla a ṭawl vima le, a sinah leinih tla chu an um.
         2 Chun, unau zeimaw mi tla khuri vuanh dam mi tla leh nganfâk dam mi tla hen: Chubang
         nunau tla chu Mari, a paw sungah mi khuri pasarih an suak mi Magdala mi Mari an ti
         mi,
         3 Herod sum kiltu Chuza nupi Joana, Susana leh midang tamtak tla hen an si. Chubang
         tla nih chun mah neih hen an eibâr an timhtuah piak tâwn.
         4 Chun, mi zapi cherkhet an hawng a pûm le, khua kip mi a sinah an hawng kal le, tahṭhimh
         thu hen thu a sim:
         5 "Fachî vawrhtu chu a fachî vawrh hen a kal le; chun, a vawrh liauah a zeimaw mi lam
         vâu ah a tlâ le, mi nih an lamh le, chung zuang va tla nih an tlanh hep.
         6 Chun, a zeimaw mi lungpher tlûnah a tlâ le, chun a keuh kâ hen a dâm lo ruangah a
         uai ver.
         7 Chun, a zeimaw mi bualingnei lakah a tlâ le, bua hen rual cho hen an keuh le, a dawrh
         nek.
         8 Chun, a zeimaw mi tual ṭha lakah a tlâ le, a hawng keuh le, a let zâ hen a rah rawh,"
         a ti. Chun, chubang thu a sim liauah a âu le, "Âuzawng theihnâk ding hen nâ nei nih
         chun theih seh," a ti.
         9 Chun, a ṭhiruai tla nih chun a sinah, "Hi tahṭhimh hi zei tinâk mesi?" ti hen, an
         deih.
         10 Chun, anih nih chun, "Pathian Ram thu thup tla chu nannih theih lam chu siang asi
         le, midang sinah lam chun tahṭhimh thu cho hen sim asi; ’muh khawmsele, muhlo an si
         khonâk ding hen, nâ hen theih khawmsele, a ngaihtawnh dân an theih lonâk ding hen.’
         11 "Tahṭhimh thu kha hi hi asi: Fachî chu Pathian thu asi.
         12 Chun, lam vâu ah chî a tlâ mi chu, thu theih rawh mi tla hi an si; chun diabol chu
         a hawng kal le, an lung lo ding hen ruangsuah an si kho lonâk ding hen an thinlung
         ah mi thu a lâk piak na tâwn.
         13 Chun, lungpher tlûnah chî a tlâ mi chu an theih kâ hen thu chu lâwm tak hen tleih
         mi tla an si; sikhawmsele, ram an nei lo; sâwtlotê chu an lung le, lêmnâk tawng tikah
         an bângtâk nawlh tâwn.
         14 Chun, bualingnei lakah chî a tlâ mi tla chu hi bang minung tla hi an si; an theih
         nûnah an kal le, taksa lei lungkhamnâk tla, neihsiahnâk tla, damsung nuamchênnâk tla
         nih chun a dawrh le, an rah a min dah lo.
         15 Tual ṭha lakah chî a tlâ mi lam chu hi bang tla hi an si; thinlung rep leh ṭha hen
         thu an theih le, an chîng thlir le, felfê tak hen an rah tâwn.
         16 "Âukhawm khâwnvâr kâih hen mâihûm hen an khuh dah lo, ihkhun tang khawmah an siah
         lo; a lût mi zawng nih a chêu an muh kho ding hen a siahnâk ah an siah tâwn asi.
         17 "Puang lo ding hen pheh zeikhawm a um lo, theih lo ding hen leh lang lo ding hen
         thuh zeikhawm a um lo.
         18 "Chuvachun, zei hâwi hen se nan theih a thiamthih u; âuzawng a nei mi vial sinah
         an pêk sap lai le, âuzawng a nei lo mi vial nei hen anna ruat lem mi khawm an suh
         lai," ati.
         19 Chun, a nu leh a unau tla nih chun Jisu lei an hawng fûk le, sikhawmsele mi zapi
         ruangah chun a kiangah an tleng kho lo.
         20 Chun, "Na nu leh na unau tla nih nangmah muh ding duh hen lênglei ah khin an dîr
         ko," ti hen, an simh.
         21 Chun, anih nih chun an sinah, "Hi bang Pathian thu theih hen zâwttu tla hi ka nu
         leh ka unau tla an si," a ti le, a sâng.
         22 Chun, ni khat chu a ṭhiruai tla hen lawng ah â chuan le, chun an sinah, "Rilî varâl
         leiah khin kan kal lai," a ti, Chun, lawng chu an sût le, an kal rawh,
         23 Chun, an kal liauah Jisu chu a it thlit le, chun rilî ah chun thli a hawng râng le,
         an lawng chu tî hen a khat awt le, ṭihnungkâi tak hen an um rawh.
         24 Chun, a sinah an va kal le, an thawh le, "Sîntirtu, Sîntirtu, kan vei awt hi!" an
         ti. Chun, Jisu chu â ṭhang le, thli leh titlingtlawk chu a fâi le; chun a bâng le,
         a reh rawh.
         25 Chun, an sinah, "Zeiah me nan lungnâk?" a ti. Chun, an ṭih le, thungâi chê an ti,
         "Hi hi âu me si le?" Thli leh tî tiang khawm thu a pêk le, anna awi e!" anna ti.
         26 Chun, Galili ram zâwn ah Gerasin mi tla ram chu an tlung.
         27 Chun, tlâng a kâi rawh chun khua mi khuri vuanh âu nih mawh a tawng le; chu minung
         chu sâwt tak puan aih lo hen a um le, in khawm ah a um lo, thlân tla ah a um dauh
         tâwn.
         28 Chun, Jisu a muh kâ hen a âu le, a mâika ah a bawkbukhup le, hâu fâk tak hen, "Jisu,
         Pathian Chungnungchem Fapa, kei leh nang zei me kanna tlâinâk um? Hawng ka rêp rîlmâl
         lah, ka nan ngiar," a ti.
         29 Jisu nih khuri nâwmtâm chu, chu minung paw sungah mi chu suak ding hen thu a pêk
         rawh ruangah. Chu minung chu vei tamtak khuri nih a tleih tâwn asi, mi nih thîr chikchîn
         leh rêng an khimh le, an vêng kumza tâwn; sikhawmsele, a phuarnâk tla a sah le, khuri
         nih ramkaro leiah a khalh tâwn.
         30 Chun, Jisu nih, "Na min zei mesi?" ti hen a deih. Chun, anih nih chun, "Zapi," a
         ti le, a paw sungah khuri tamtak an lût ruangah.
         31 Chun, khur dawng neilo ah kal ding thu pêk lo ding hen Jisu sinah an ngiar.
         32 Chun, chunah chun tlâng ah vawk rual tamtak an tlawng le, chun a sinah vawk paw sungah
         lût khonâk an ngiar. Chun, anih nih chun thu a pêk.
         33 Chun, khuri tla chu minung paw sungah mi an suak le, vawk paw sungah an lût le, chun
         vawk rual chu kham ah anna khâwk chiam le, rilî ah an tek le, an tlâ le, tî thalh
         hen an thi rawh.
         34 Chun, a vulhtu tla nih chun thil umzia chu an muh le, an tek phêt le, khua ah leh
         ram ah chun an sim.
         35 Chun, "Zeise asi rawh ne?" ti hen zauh ding hen an suak. Chun, Jisu sinah an tlung
         le, khuri nih a suaktâk mi chu puan aih hen, thinlung kêl put hen Jisu kebul ah to
         mi an va muh; chun an ṭih rawh.
         36 Chun, a theihtu tla nih chun khuri vuanh a damh zia thu chu, chubang tla sinah chun
         an simh na rawh.
         37 Chun, Gerasin ram kiangkam mi tla zawzawng nih chun thungâi an ṭih ruangah anih chu
         an sinah mi kal ving ding hen an ngiar le; chun lawng ah â chuan le, a kîr nawlh rawh.
         38 Chun, khuri nih a suaktâk mi lam nih chun Jisu sinah um kumza ding a ngiar. Sikhawmsele,
         Jisu nih,
         39 "Na in ah tlung le, Pathian nih na rangah thil a nan ti piak mi hi va sim rawh,"
         ti hen a kaltir rawh. Chun, a kal le, khuapi sung zawzawng ah chun Jisu nih a rangah
         thil a ti piak zia chu a phuang.
         40 Chun, Jisu a hawng kîr nawlh rawh chun mi zapi nih amah an lawmh le, an ektê hen
         amah chu an ngâk ruangah.
         41 Chun, mi pakhat Jaira, pumhnâk in hotu chu a hawng kal le, Jisu kebul ah a bawkbukhup
         le, a in ah kal ding hen a ngiar.
         42 Fanu pakhat cho kum leinih ding mi a nei le, chu chu thi awt tetem hen a rîl ko ruangah.
         Chun, Jisu a kal liauah mi zapi nih an eng dûlmâl.
         43 Chun, nunau pakhat, kum leinih thî hat kholo mi a um le, a sum neih zawzawng chu
         dâktawr tla lakah a veih hep rawh le, âukhawm nih an damh kho lo rawh le;
         44 chu minung chu a dung leiah a hawng kal le, a puan sâr a tawngh le; zeikarlo ah a
         thî suak chu a hat sawm rawh.
         45 Chun, Jisu nih, "Hawng ka tawnghtu kha âu me?" a ti. Chun, "Kei ka si lo," an ti
         chiau. Peter leh a hâwi tla nih, "Sîntirtu, mi zapi nih an eng chukmak mi, an chîl
         chukmak khateh," an ti.
         46 Sikhawmsele, Jisu nih, "Mi âu nih mawh hawng ka tawngh asi, thiltikhonâk ka sungah
         mi a suak ti ka theih asi," a ti.
         47 Chun, nunau nih chun â thup kholo ti a theih le, thir bû hen a hawng kal le, a mâika
         ah a bawkbukhup le, a tawngh sawm le, zeikarlo ah a dam zia chu mi zawzawng mâika
         ah a sim rawh.
         48 Chun, anih nih chun a sinah, "Ka fanu, na lungnâk hi na dam phah asi, lungngam tak
         hen kal rawh," a ti.
         49 A hawlh liau chirah pumhnâk in hotu in ah mi chu minung pakhat a hawng kal le, "Na
         fanu a thi rawh, Sîntirtu hi nawktir lah," a ti.
         50 Jisu nih chun chu thu chu a theih rawh chun, "Lâu lah lung ko, chun a dam nawlh lai,"
         a ti le, a sâng.
         51 Chun, in chu a va tlung rawh chun Peter, Johan leh Jem leh ngâksia nu leh pa cho
         lo chu âukhawm lût a siang lo.
         52 Chun, an ektê hen an ṭap chur le, an ir anna chumh le; chun anih nih chun, "Ṭap lah
         u, a thi lo, a it mi asi," a ti.
         53 A thi rawh ti an theih ko dangâiah an nihsanh ko.
         54 Jisu nih chun a kut a tleih le, "Kuihtê, thawk rawh," a ti le, a kawh.
         55 Chun, a thlarau chu a hawng kîr nawlh le, a thawk sawm le; chun, zeilo ei ding thu
         a pêk.
         56 Chun a nu leh a pa nih chun thungâi chê an ti. Sikhawmsele anih nih chun a thilti
         chu âukhawm nih theihlo ding hen a khap.

1 Chun, Jisu nih leinih tla chu a pumh na le, khuri zawzawng tlûnah thiltikhonâk leh
         thuneihnâk leh nganfâk tla damh khonâk a pêk.
         2 Chun, Pathian Ram thu sim ding leh damlo tla damh ding hen a fial na rawh.
         3 Chun, an sinah, "Nan khual tlâwngnâk ah ṭhianṭhunh mawh zâl mawh, sang mawh tangka
         mawh zeikhawm put lah u; kawrdawh panih khawm put lah u.
         4 Chun, nan tlungnâk in zawngah tlung kumza u, chu in thawk hen chun suak u.
         5 Chun, an lawmh lo natu zawng chu, chu khua thawk hen nan suak tikah chun anmah theihtirnâk
         ding hen nan kezaphah ah valeidip chu khâwng u," a ti.
         6 Chun, an kal le, khua an ṭawl vima le, ram kipah Thâwngthâng Ṭha an sim le, mi an
         damh vima.
         7 Chun, lal Herod nih a thilti zawzawng chu a theih le, a zeimaw mi nih, "Johan kha
         a nung nawlh mahi," an ti le,
         8 a zeimaw mi nih, "Elija a hawng a langh rawh asi hi," an ti le, a zeimaw mi nih,
         "Tuan liau mi khuavâng âumawh a thawknawlh asi hi," an ti ruangah a lawksawng rawh.
         9 Chun, Herod nih, "Johan chu a lû ka tan rawh mi; sikhawmsele, hi tluk rak hen a thâwng
         ka theih mi hi âu mesi?" a ti. Chun, amah chu muh a tum rawh.
         10 Chun, mifial tla chu an hawng tleng rawh chun an thilti tla a sinah an ruah. Chun,
         anih chu anmah tla put hen Betsaida an ti mi khua ah chun a dang hen a kal rawh.
         11 Sikhawmsele, mi zapi tla nih chun an theih le, an zûl vima; chun anih nih chun annih
         chu a lawmh na le, Pathian Ram thu a sîntir na le, damh ding a herh mi vial a damh
         na.
         12 Chun zânleibâi zau asi rawh chun leinih tla chu an hawng le, a sinah, "Kan kiangkam
         khua tla ah leh lo tla ah kal hen, tlungnâk leh ei ding an tawng khonâk ding hen mi
         zapi hi kaltir na; ramkaro mun ah um kan si mi," an ti.
         13 Anih nih chun an sinah, "Nanmah nih ei ding pêk na u," a ti. Chun, annih nih chun,
         "Hi bang minung zawzawng rangah hin ei ding kan va châwk piak na lo chun sangtlêp
         panga leh ngâ panih cho lo chu zeikhawm, kan nei lo," an ti.
         14 (Upa vial khawm sângnga ding an si.) Chun, a ṭhiruai tla sinah, "A murui hen totir
         na u, sâwmnga ding vima hen," a ti.
         15 Chu hâwi hen an totir na.
         16 Chun, sangtlêp panga leh ngâ panih chu a lâk le, vân lei zauh hen mal a sâwm le,
         a phel le, mi zapi mâika ah hunh ding hen a ṭhiruai tla sinah chun a pêk.
         17 Chun, an ei le, an khawp ver le, an ei bang neknâwi tla chu an rût le, khobung leinih
         a khat.
         18 Chun, Jisu amah lâwng hen thla a cham liauah a ṭhiruai tla chu a sinah an um. Anih
         nih chun an sinah, "Mi zapi tla nih âu asi an ka ti?" ti hen, a deih na.
         19 Chun, annih nih chun, "Baptistu Johan asi," an ti; sikhawmsele, zeimaw mi nih, "Elija
         asi," an ti, zeimaw mi nih, "Tuan liauah mi khuavâng âu dauh mawh a thawknawlh rawh
         asi, an ti," ti hen, an sâng.
         20 Chun, anih nih chun an sinah, "Asi chun, nannih nih âu asi nan ka ti?" a ti. Chun,
         Peter nih, "Pathian Mesia chu," ti hen a sâng.
         21 Chun, chu thu chu âukhawm simh lo ding hen a khap le, thu a pêk;
         22 "Minung Fapa nih hin thil tamtak a tuar ding asi, upa tla, bâwlpu lalchem tla leh
         Dân sîntirtu tla duhlo hen a um ding asi; thah hen a um ding asi, chun ni thum ni
         ah thawh hen a um ding asi," a ti.
         23 Chun, amah ber nih mi zawzawng sinah, "Âuzawng nih hawng ka zûl a duh chun, mah a
         pheh hen, nisiar a kraws put hen hawng ka zûl seh.
         24 Âuzawng a nungnâk hum duhtu zawng nih a thlâu lai le; âuzawng keimah ruangah a nungnâk
         thlâutu zawng nih, chu nih chun a hum lai.
         25 Mi nih laikulh hi a pum hen a ting sele, mah a veih hen mawh a râwk sele a rangah
         zei me ṭhavak lai?
         26 Âuzawng keimah leh ka thu zahpitu zawng, Minung Fapa nih hin, amah rokualnâk hen
         leh a Pa rokualnâk hen vânmifial thenhlimh tla rokualnâk hen a hawng kal tikah chun,
         chu minung chu a zahpi lai.
         27 Dik tak hen ka nan simh na, hinah dîr mi a zeimaw mi tla hi Pathian Ram an muh lân
         lo chu thihnâk temlo thlo ding an um," a ti.
         28 Chun, chubang thusim thawk hen ni riat dingah mawh, Jisu nih Peter, Johan leh Jem
         chu a kalpi na le, thlacham ding hen tlâng ah an kal.
         29 Chun, thla an cham liauah a mêl umzia chu a hawng a dang le, a nipuan chu a hawng
         vâr le, mit ser rê hen a hawng um rawh.
         30 Chun, mi panih amah hen anna sâwn le, chu tla chu Mosi leh Elija an si.
         31 Rokualnâk hen an hawng a langh le, Jerusalem ah a thihnâk ding thu an sim.
         32 Peter leh a hâwi tla lam chu an ngû le; chun an fîm kâ hen a rokualnâk leh a sinah
         mi panih dîr mi chu an muh rawh.
         33 Chun, Mosi leh Elija nih Jisu an ṭhen awt liauah Peter nih Jisu sinah, "Sîntirtu,
         kan rangah hinah um hi a ṭha; basâ pathum kan khuar lai le, nang rangah pakhat, Mosi
         rangah pakhat, Elija rangah pakhat," a ti le, (A thusim khawm theih lo hen.)
         34 Chun, chubang thu chu a sim liauah sûm a hawng zîng le, a liah na rawh; sûm ah an
         lût liauah an ṭih.
         35 Chun, sûm ah chun aw-hâu a hawng suak le, "Hi hi ka Fapa, ka thîm mi chu asi, amah
         thu ngâi u," a ti.
         36 Chun, aw-hâu chu a reh kâ hen Jisu chu amah lâwng hen an muh rawh. Chun, an dâisip
         le, an thil muh chu chu liauah âukhawm an ruah lo.
         37 Chun, a thâituan ah tlâng ah mi chu an ṭum nûnah mi zapi cherkhet nih amah chu an
         hawng dawng.
         38 Chun, mipi lakah chun minung pakhat a âu le, "Sîntirtu, ka fapa zauh ding hen ka
         nan ngiar, ka fa neihlem asi.
         39 Chun, khuri nih a tleih tâwn le, a dêng khuai rê lânlo chu a kaltâk duh lo.
         40 Chun, na ṭhiruai tla sinah nar ding hen ka ngiar na le, an ti kho lo," a ti.
         41 Chun, Jisu nih, "Tusan minung lungnâk neilo leh lungkhung le tla, zei tiang me nan
         sinah ka um lai le, ka nan sang kho na lai? Na fapa chu hinah hawng put," a ti le,
         a sâng.
         42 Chun, a hawng kal liauah khuri nih chun a thlûk chiam le, cherkhet hamh a pêk. Sikhawmsele,
         khuri nâwmtâm chu a fâi le, ngâksia chu a damh le, a pa sinah chun a kaltir nawlh
         rawh.
         43 Chun, mi zawzawng nih Pathian rokual zia chu thungâi chê an ti. Chuvachun, mi zawzawng
         nih chun a thilti zawzawng chu chê an ti liauah Jisu nih a ṭhiruai tla sinah,
         44 "Chubang thu chu nan nâ ah lût seh: Minung Fapa hi minung tla kut ah tleihtir hen
         a um awt ruangah," a ti.
         45 Sikhawmsele, a thusim chu a ngaihtawnh dân an thiam lo le, a thu umzia an theih lonâk
         ding hen an sinah thawk hen â thup asi; chu thusim thâwngthâng chu amah tâ nih an
         deih ngam lo.
         46 Chun, "Kan lakah âu me rokual chem lai?" ti hen anna êl.
         47 Chun, Jisu nih an thinlung ah anna ruah mi chu a theih le, ngâksiatê a kawh le, a
         sîrah a dîrtir.
         48 Anih nih chun an sinah, "Âuzawng ka min ruangah hi ngâksiatê hi lawmhtu zawng chu
         keimah an ka lawmh asi; âuzawng kei an ka lawmhtu vial chu hawng ka fialtu lawmh an
         si; nan ektê lakah a mêchem mi hi asi rokual chem mi chu," a ti.
         49 Chun, Johan nih chun, "Sîntirtu, âumawh na min hen khuri tla a nar mi kan muh le,
         kan nan zûlnâk ah â tel bâk lo ruangah kan khap asi," a ti le, a sâng.
         50 Jisu nih a sinah, "Khap lah u rawh, âuzawng nanmah do lotu chu nanmah lei ṭângṭawm
         an si," a ti.
         51 Chun, vân ah a kâi ding tik a tlung awt liauah Jerusalem ah kal ding hen â hawi thlir
         le, a lânkhân hen thu thanhtu tla a fial na le;
         52 chun an kal le, amah rangah timhtuah piak ding hen Samari mi tla khua pakhat ah an
         lût.
         53 Chun zauhnâk ah Jerusalem leiah kal ding hen a lang ruangah amah an lawmh lo.
         54 Chun, ṭhiruai Jem leh Johan nih chun an muh kâ hen, "Lalpa, hi bang tla kâng vernâk
         ding hen vân ah mi mei thlâktir sele rem na ti ma?" an ti.
         55 Anih chu â hawi le, a châk na.
         56 Chun khua dang ah an kal rawh.
         57 Chun, lampi ah an kal liauah, âu nih mawh a sinah, "Na kalnâk zawngah ka nan zûl
         lai," a ti.
         58 Chun, Jisu nih a sinah, ’Kâwlui tla nih kua an nei le, chungzuang va tla nih bû an
         nei le, Minung Fapa lam nih chun a lû ngauhnâk a nei lo," a ti.
         59 Chun, midang sinah, "Hawng ka zûl rawh," a ti. Sikhawmsele, anih nih chun, "Lalpa,
         ka pa hawng ka vûitir tâ rih," a ti.
         60 Anih nih chun a sinah, "Mithi nih anmah mithi chu vûi seh; nangnih chun Pathian Ram
         thu sim le, zanh rawh," a ti.
         61 Chun, midang khawm nih, "Lalpa, ka nan zûl lai; sikhawmsele, ka in ah mi tla aw-kâ
         nêm hen hawng ka thlahtir tâ rih," a ti.
         62 Chun, Jisu nih a sinah, "Âuzawng tual nâwnnâk tleih hen dung leiah zauh mi chu Pathian
         Ram rangah a tlâk loh," a ti.

1 Chun, chu nûnah chun Lalpa nih midang sâwmsarih panih tla a ruat na le, a kalnâk
         ding khua kipah leh mun kipah, amah lânah panih vima hen a fial na.
         2 Chun, an sinah, "Fângât ding thungâi a tam le, sikhawmsele a ṭuantu tla an tâwm;
         chuvachun, a fângât ding hen ṭuantu ding tla fial ding hen fâng dâwngpu sinah ngiar
         u.
         3 Kal u; chingngia nâwngah dawrâ fa um hâwi hen ka nan fial na hi.
         4 Tangka sâwngkhâwi, zâl, pheikawk tla put lah u; chun, lampi ah âukhawm chibai bûk
         lah u.
         5 Chun, in nan lûtnâk kipah a masachem hen, "Hi in ah hin lungngamnâk tlung seh," ti
         u.
         6 Chun, chunah lungngamnâk fa a um chun nan lungngamnâk thu chu a tlûnah a um kumza
         lai; a um lo lam chun nan tlûnah a hawng kîr nawlh lai.
         7 Chu in ah chun um ko ule, an pêk na mi zawng din hen ei u; rianṭuantu chu lawh tawng
         tlâk asi. In kip lâwr lah u.
         8 Chun, khua nan lûtnâk zawngah an lawmh na chun an hunh na mi zawng chu ei u;
         9 damlo a um chun damh ule, an sinah, ’Pathian Ram nan kiangah a tlung rawh,’ ti u.
         10 Khua nan lûtnâk kip ah an lawmh na lo lam chun, an zâwllâi tla ah suak ule,
         11 ’Nan khua valeidip kan kezaphah ah kawp khawm hi nan lakah kan tât hi; sikhawmsele,
         Pathian Ram nan kiangah a hawng tlung rawh ti theih u,’ ti u.
         12 Ka nan ti na, chu ni ah chun chu khua tuar ding ngâk chun Sodom khua tuar ding chu
         a ziachâng um dauh lai.
         13 "Korazin, na tlûn a pit! Betsaida, na tlûn a pit! Nan lakah thilchê tak ti hen a
         um mi tla kha Tura leh Sidon khua ah ti mi si sele, salâpuan aih hen vachâm lakah
         to hen an rim ving lai rawh.
         14 Sikhawmsele, lâirêlnâk ah chun nannih tuar ding ngâk chun Tura leh Sidon khua tuar
         ding chu a ziachâng um dauh lai.
         15 Chun, nang Kapernaum, vân tawngh khet hen chawnglawmh hen na um lai mazei? Mi thi
         khua tiang hen niamh na si lai.
         16 Jisu nih a ṭhiruai tla sinah, "Âuzawng nannih thu ngâitu chu keimah thu ngâi an si;
         âuzawng an duhlo natu chu keimah an ka duhlo mi asi; âuzawng kei hawng ka duhlo mi
         chu hawng ka fialtu duhlo asi," a ti.
         17 Chun, sâwmsarih panih tla chu lâwm tak hen an hawng tlung le, "Lalpa, khuri tla khawm
         na min ruangah kan thu thu hen an um," an ti.
         18 Chun, anih nih chun an sinah, "Mîmthlalek hâwi hen Setan chu vân thawk hen a hawng
         tlâ mi kha ka muh.
         19 Rûl tla, tlâng cha-âi tla sirh khonâk thu leh mêlma thuneihnâk zawzawng neh khonâk
         thuneihnâk ka nan pêk na; zeikhawm nih nganfâk an pêk kho na lai loh.
         20 Sikhawmsele, khuri tla nan thu thu hen an um ruangah a lâwm lah u; vân ah nan min
         rîn asi ruangah a lâwm dauh u," a ti.
         21 Chun, chu liau takah chun Thlarau Thenhlimh nih lâwmnâk hen a khattir le, "Ka Pa,
         tual leh vân Lalpa, nangnih mifing leh mi fâifîm tla sinah hi bang thu hi na thuh
         le, nausêm tla sinah na phuang ruangah hin ka nan sawr asi. Pa, chu hâwi ti chu nang
         ngaih hen a ṭha asi.
         22 "Ka Pa nih thil zeizawng hawng ka kiltir rawh; Pa cho lo nih chun Fapa chu âu mesi
         ti âukhawm nih an theih loh! Pa khawm chu âu me asi ti, Fapa leh an sinah Fapa nih
         a phuang duh mi tla cho lo nih chun âukhawm nih an theih loh," a ti.
         23 Churawhchun, Jisu chu ṭhiruai tla leiah â hawi le, a thup hen, "Nan thilmuh tla hi
         a muhnâk mit tla a vân a ṭha!
         24 Ka nan ti na, khuavâng tamtak leh lalchem tla khawm nih nan thilmuh tla hi muh an
         duh tâwn le, sikhawmsele, an muh kho lo; nâ ah nan theih mi tla khawm hi theih an
         duh tâwn le, sikhawmsele, an theih lo asi," a ti.
         25 Chun, Dân sîntirtu âumawh a dîr le, amah niknâk ding hen "Sîntirtu, zungzâl nungnâk
         nei ding hen zei me ka ti lai?" a ti.
         26 Chun, anih nih chun a sinah,"Dân ah zei me â rîn? Chunah chun zei me na rêl tâwn?"
         a ti.
         27 Chun, anih nih chun, "Lalpa na Pathian chu na thinlung zawzawng hen, na thlarau zawzawng
         hen, na chaknâk zawzawng hen na dâwt ding asi. Chun, nangmah na dâwt hâwi hen na zâwlpâwm
         tla na dâwt ding asi," a ti le, a sâng.
         28 Chun, anih nih chun a sinah, "Na sâng dik thap; chu hâwi hen ti le, na nung lai,"
         a ti.
         29 ’Sikhawmsele, anih nih chun mawh duhlo tuk ah, Jisu sinah, "Ka zâwlbâwm tla chu âu
         mesi?" a ti.
         30 Jisu nih a sâng le, "Mi âumawh Jerusalem thawk hen Jeriko leiah a va kal le, rawkmang
         tla a tawng le, chu tla nih chun a nipuan an lît piak le, an vuak nek le, thi dêng
         hen an kaltâk.
         31 Chun, bâwlpu âumawh chu lampi ah chun a va kal kher le, a muh kâ hen khat leikâng
         hen a rial ving.
         32 Chun, chu hâwi ber hen Levi chi minung pakhat khawm chu chu mun ah chun a hawng tleng
         le, a muh kâ hen khat leikâng hen a rial ving.
         33 Sikhawmsele, Samari ram ah mi âumawh khualtlâwng a kal le, a umnâk chu a tlung le,
         a muh kâ hen thungâi a lungkham.
         34 A sinah a va kal le, a liam mâ lakah chun sariak leh uain a tawih le, a tuam le,
         a sa tlûnah a chuanh le, khual tlungnâk in ah a kalpi le, a bulsân rawh.
         35 Chun, a thâituan ah chun denari panih a thuak le, khual tlungnâk in vêngtu sinah
         a pêk le, "Hawng bulsân le, hi lei na hêu mi vial chu ka hawng kîr nawlh tikah ka
         nan rulh nawlh lai," a ti.
         36 "Chu pathum lakah chun rawkmang tla tawngtu zâwlbâwm chu a zei mi chem me si hen
         na ruat?" a ti.
         37 Chun, anih nih chun a sinah, "A lungkhamtu chu," a ti. Chun, Jisu nih a sinah, "Nang
         khawm chu hâwi ber hen va ti bâk rawh," a ti.
         38 Chun, an khualtlâwng pah hen zei khua ah mawh an lût le; chun, nunau pakhat a min
         Marthi nih a in ah a tlungtir.
         39 Anih nih chun unaunu pakhat a nei le, a min chu Mari asi, chu minung chu Lalpa kê
         bul ah a to le, a thu a ngâi.
         40 Marthi chu eibâr timhtuah hen â nawk thlo le; chun a sinah a hawng kal le, "Lalpa
         ka unaunu nih keimah lâwng hen eibâr timhtuah ding hen hawng ka rinh thlap mi hi pawi
         na ti lo na maw? Hawng ka bawmh ding hen simh teme," a ti.
         41 Chun, Lalpa nih, "Marthi, Marthi, thil tamtak na dawn le, na nawk mahi;
         42 thil pakhat cho a herh; Mari nih tingvo ṭha chu a thîm le, chu chu lâk piak ding
         asi loh," a ti le, a sâng.

1 Chun, veikhat chu Jisu chu zei mun ah mawh thla a cham. Thla a cham thluh rawh chun
         a ṭhiruai pakhat nih a sinah, "Lalpa, thlacham dân Johan nih a sîntir na hâwi khan
         hawng kan simh bâk me," a ti.
         2 Chun, anih nih chun an sinah, "Thla nan cham chun hi hâwi hen ti u: Ka pa, Na min
         zahkâi seh, Na ram hawng tlung seh.
         3 Nisiar hen kan ei khawp hen buh hawng kan pêk,
         4 Kan sual tla hawng kan ngâihdam, kannih khawm kan sinah battu zawzawng kan ngâihdam
         tâwn asi. Lêmnâk ah hawng kan lûttir lah," a ti.
         5 Chun, amah nih an sinah, "Nan lakah mi âumawh kâwi nei sele, zân lâi ah a sinah kal
         hen, ’Kâwi, sangtlêp pathum hawng ka pûktir;
         6 ka kâwi khualtlâwng ka sinah a hawng tlung le, a mâika ah hunh ding zeikhawm ka nei
         lo,’ ti sele;
         7 anih nih in sung thawk hen, ’Hawng ka nawktir lah; tuah chun in â khâr rawh le, ka
         fa tla khawm ka sinah ihkhun ah an it rawh; thawk hen ka nan pêk kho lo,’ ti hen sâng
         sele--
         8 ka nan ti na, a kâwi asi ruangah thawk hen a pêk lo narêng hen deih râm tak hen a
         deih ruangah thawk hen a duh zat zawng a pêk lai.
         9 "Chuvachun, ka nan ti na, deih u, chun an pêk na lai; hâwl u, chun nan tawng lai;
         "kik u, chun an awng piak na lai.
         10 Âuzawng a deihtu vial nih chun an tawng tâwn le, âuzawng a hâwltu nih chun an tawng
         tâwn le, âuzawng a kiktu chu an awng piak awt asi.
         11 Nannih murui lakah pa si mi sinah a fapa nih sangtlêp deih sele, âu nih lung pêk
         lai? Asi lo leh, ngâ deih sele, âu nih ngâ rang chan ah rûl pêk lai?
         12 Asi lo leh, ârti deih sele, tlâng cha-âi a pêk lai mazei?
         13 Chuvachun, nannih misual men nih nan fa tla thil ṭha pêk ding dân nan theih chun,
         nan Pa vân ah mi nih chun amah deihtu tla chu Thlarau Thenhlimh a pêk tam khun lai!"
         a ti.
         14 Chun, Jisu nih khuri hawlh kholo pakhat a nar, chun khuri chu a suak kâ hen hawlh
         kholo mi chu a hawlh rawh; chun, mi zapi tla nih thungâi chê an ti.
         15 Sikhawmsele, a zeimaw mi nih chun, "Khuri lal Belzebul ruangah asi khuri tla a nar
         tâwn mi hi," an ti.
         16 Chun, a zeimaw mi nih chun amah niknâk ding hen vân ah mi singsiahnâk an deih.
         17 Anih nih chun an dawn mi tla chu a theih le, an sinah, ’Kha zei ram zawngah mah anna
         do mi vial an vei tâwn; dâwngsungkhur khat khawm mah anna do mi chu a vei tâwn.
         18 Setan khawm mah anna do chun a ram zeitin a dîr lai? Belzebul ruangah khuri tla a
         nâr,’ nan ka ti dangâiah.
         19 Chun, kei Belzebul ruangah khuri tla nar ka si chun nan fa tla nih âu ruangah me
         an nar tâwn ne? Churuangah annih chu nanmah lâirêltu ding tla an si lai.
         20 Sikhawmsele, kei nih Pathian thiltikhonâk ruangah khuri tla nar tâwn ka si chun,
         Pathian Ram nan sinah a hawng tlung rawh mi asi lai.
         21 "Mi chak nih chun riamnâm rangtling put hen a in a vêng kar chu a sum chu him ziar
         hen a um kumza tâwn.
         22 Sikhawmsele, amah ngâk hen chak dauh nih chun a hawng do le, a neh tikah chun â râlringnâk
         râlthuam rangtling chu a suh le, a sum a lâk piak mi chu a ṭhen phin tâwn.
         23 "Âuzawng ka leiah ṭângṭawm lo mi chu hawng ka do asi, âuzawng hawng ka pumhpi lo
         mi chu a thektham asi.
         24 "Khuri nâwmtâm chu mi paw sungah mi a suak rawh chun, dinhnâk hâwl hen tî umlonâk
         mun tla ah â sawk tâwn le; chun, dinhnâk rerêng a tawng lo le, ’Ka suaktâk mi in ah
         khan ka kîr nawlh ko lai,’ a ti.
         25 Chun, a va tlung rawh chun, phiat ver hen, timhtuah hen a muh.
         26 Churawhchun a va kal le; amah ngâk hen sual dauh mi khuri pasarih a hawng put le,
         chunah chun an lût le, an um kumza tâwn; chu minung umzia chu a lân ngâk hen a ṭha
         lo dauh tâwn asi," a ti.
         27 Chun, chu thu chu a sim liauah, mi zapi nâwngah nunau âumawh a âu le, "A nan pâwinâk
         paw chu a vân a ṭha, na din mi nûk khawm," a ti.
         28 Sikhawmsele, anih lam nih chun, "Pathian thu theih hen zâwttu tla hi mi vânṭha an
         si dauh, ti sim a ṭha dauh," a ti.
         29 Chun, mi zapi tla chu a sinah an hawng a pûm liauah, Jisu nih, "Tusan minung tla
         hi sual tak an si; singsiahnâk an hâwl le; sikhawmsele, Jona singsiahnâk cho lo chu
         an sinah singsiahnâk rerêng pêk asi lai loh.
         30 Jona chu Ninevi khua mi tla rangah singsiahnâk asi hâwi khan, Minung Fapa khawm tusan
         minung tla rangah hin singsiahnâk asi lai.
         31 Simlei lalnu kha lâirêl tikah chun tusan mi tla sinah hin a thawk bâk lai le, mawh
         a phurhtir na lai; Solomon finghnâk ngâi ding hen men kâwlkil ah mi a hawng kal ruangah;
         chun, zauhnik, Solomon ngâk hen rokual dauh hinah a um asi.
         32 Ninevi khua ah mi tla chu lâirêl tikah chun tusan mi tla sinah hin an dîr bâk lai
         le, mawh an phurhtir lai, Jona thusim ruangah an rim dangâiah; zauhnik u, Jona ngâk
         hen rokual dauh hinah hin a um asi.
         33 "Âukhawm khâwnvâr an kaih hen mun thupnâk ah mawh tâwng tangah mawh an siah dah lo,
         a lût mi tla nih chun a chêu an muh khonâk ding hen a siahnâk ah chun an siah dauh
         tâwn asi.
         34 Na taksa khâwnvâr chu na mit asi. Na mit a fîm chun na taksa khawm a pum hen a chêu
         tâwn, â râwk lam chun na taksa khawm a mûi ver tâwn.
         35 Churuangah chun na sungah chêu um chu thim a hawng si sual lai, a thiamthih rawh.
         36 Chun, na taksa hi a zei ram khawm mûi lo hen a pum hen a chêu chun, khâwnvâr chêu
         tak nih a nan cherh hâwi hen na chêu hep lai," a ti.
         37 Chun, a sim liauah, Farisai pakhat nih amah chu a sinah buh ei ding hen a sâwm le;
         chun, a lût le, buh a dûm.
         38 Chun, Farisai nih a muh rawh chun, buh ei lânah kut a ṭâwl lo mi chu thungâi chê
         a ti.
         39 Chun, Lalpa nih chun a sinah, "Nannih Farisai nih khêng leh hâi lênglei lam chu nan
         ṭâwl thiang tâwn; nan sunglei lam chu lêpnâk leh sual hen a khat fâwn.
         40 Mi â tla, lênglei siamtu nih sunglei khawm a siam lo mazei?
         41 Sikhawmsele, a sungah thil um chu mipâm sinah pêk ding hen mang u; chun, nan rangah
         zeizawng a thenhlimh lai.
         42 "Nannih Farisai tla, nan tlûn a pit! Pudina, chawngrei leh, thlâi kip tla parâ lû
         ah pakhat nan pêk tâwn le, repnâk leh Pathian dâwtnâk chu nan thlahthlamh tâwn. Chubang
         tla chu asi nan ti ding mi chu, a dang tla chu tlawlh lêmlo hen.
         43 "Nannih Farisai tla, nan tlûn a pit! Pumhnâk in ah tophah ṭha chem tla leh sumtuah
         zâwl ah chibai bûk lebang nan sunhsak tâwn.
         44 Nan tlûn a pit! Thlân ti theihlo hen, a tlûnah mi an kal tâwnnâk hâwi chu nan si,"
         a ti.
         45 Chun, Dân sîntirtu pakhat nih a sinah, "Sîntirtu, hi thu na sim mi hi kannih khawm
         na kan fâi mi asi," a ti le, a sâng.
         46 Chun, anih nih chun, "Dân sîntirtu tla, nannih khawm nan tlûn a pit! Thil phurh hamhkâi
         tak tla midang tla nan phurhtir tâwn le, nannih nih chun phurh ding chu nan kutdawng
         pakhat khawm hen nan tawngh dah lo.
         47 Nan tlûn a pit! Khuavâng tla thlân in nan sak tâwn le, nan thlâktu tla nih an thah
         mi an si.
         48 Chuvachun, nan thlâktu tla thilti tla chu nan theih hen nan tipi na asi; annih nih
         an thah le, nannih nih an thlân in tla nan sak ruangah.
         49 Churuangah, Pathian finghnâk khawm nih, ’An sinah khuavâng tla leh mifial tla ka
         fial lai le, a zeimaw mi an thah lai le, a zeimaw mi an nehsawh lai.
         50 Chuvachun, Abel thisen suak thawk hen Zekaria, mâichâm leh biakin karah thah mi thisen
         suak tiang khan, khuavâng zawzawng thisen, tual um tîr thawk hen suak mi chu, tûliau
         san mi tla tlûnah hin phû an lam kho lai,’ a ti kha. Ka nan simh na, tûliau san mi
         tla tlûn khawm hin phû an lam lai.
         52 "Nannih Dân sîntirtu tla, nan tlûn a pit! Finghnâk renh chu nan lâk ving le; nannih
         tâ nih nan lût lo, mi lût ding khawm nan kham thlo," a ti.
         53 Chun, chunah mi chu a suak rawh chun Dân sîntirtu tla leh Farisai tla nih chun amah
         chu an râl le, thu tamtak an simtir râm le,
         54 a hawlh sualnâk tleih tum hen an bawh tet.

1 Chu liauah, mi zapi tamtak lamh chukmâk rê hen an hawng a pûm rawh chun, Jisu nih
         a masachem hen a ṭhiruai tla sinah, "Farisai tla thilnu perpetnâk lakah chun a thiamthih
         u.
         2 Langlo ding hen thuh zeikhawm a um lo; theihlo ding hen pheh zeikhawm a um lo.
         3 Churuangah mûi ah nan sim mi zawng kha chêu ah an theih lai le, in kardang sung ah
         nâ ka ah nan thusim kha in tlûnah a chuan hen an phuang lai.
         4 "Chun, hâwi le tla, ka nan simh na, taksa thah hen, chu nûnah zei dang khawm ti kholo
         rawhtu tla chu ṭih lah u.
         5 Sikhawmsele, nan ṭih ding mi chu âu me si ka nan simh na lai; thah nûn khawmah Gehena
         ah lawnh khonâk thuneitu Pathian chu ṭih u; asi, ka nan simh na, amah tak chu ṭih
         u.
         6 "Phâisenphittê panga assaria nih hen an zuar tâwn lo mazei? Sikhawmsele, an lakah
         pakhat khawm Pathian nih a relh dah lo.
         7 Nan samzâi tla tiang khawm hi rêl ver asi. Ṭih lah u; phâisenphittê tamtak ngâk hen
         nan sung dauh asi.
         8 "Chun, ka nan simh na, mi le mâika ah hawng ka ṭanhtu zawng Pathian vânmifial tla
         mâika ah Minung Fapa nih a ṭanh bâk lai.
         9 Sikhawmsele, mi le mâika ah hawng ka phehtu chu Pathian vânmifial tla mâika ah pheh
         asi bâk lai.
         10 "Chun, Minung Fapa simsâwitu zawng chu ngaihdam piak asi lai; Thlarau Thenhlimh simsâwi
         lam chu ngaihdam piak asi lai lo.
         11 "Chun, pumhnâk in ah mi tla, lal tla leh hotu tla mâika ah an kalpi na tikah chun,
         ’Zeitin me, zei thu me ka sâng lai, zei thu me ka sim lai,’ ti hen lawksawng lah u;
         12 a tik takah chun nan sim ding mi chu Thlarau Thenhlimh nih a nan simh na lai," a
         ti.
         13 Mi zapi lakah mi âu nih mawh Jisu sinah, "Sîntirtu, ka u sinah kan pa nih hawng kan
         rauh mi ro hawng ka ṭhenh bâk ding hen simh," a ti.
         14 Sikhawmsele, anih nih chun a sinah, "Minung, nannih tlûnah âu nih me lâirêltu ah
         leh sum ṭhenhtu ah hawng ka siam?" a ti.
         15 Chun, an sinah, "Thiamthih ule, ngarhnâk rerêng lakah chun a vêng u, neih leh siah
         hi minung dam san asi lo," a ti.
         16 Chun, an sinah tahṭhimh thu a sim le, "Minei âumawh thungâi a bâwngmal le;
         17 chun a ruat le, zeitin ka ti lai aw? Ka mîm-le-fâng siahnâk ka nei lo, a ti.
         18 Chun, tihin ka ti lai; ka fângbâwk ka siat lai le, lian dauh hen ka sak lai le; chunah
         chun ka fâng leh ka neih zawzawng ka pumh lai.
         19 Chun, ka thlarau sinah, ’Thlarau, kum tamtak rangah neih tamtak na khawng mi hi;
         a dîn le, ei hen bâr le, lâwptlo tak hen um rawh ka ti lai, a ti.
         20 Sikhawmsele, Pathian nih a sinah, Mi â, tuzân hin na thlarau an lâk piak awt asi;
         na thil timhtuah tla kha âu tâ me si lai rawh ne?’ a ti.
         21 "Mah rangah neih khawng hen, Pathian leiah khawng lo mi chu, chu hâwi chu asi tâwn,"
         a ti.
         22 Chun, ṭhiruai tla sinah, "Churuangah ka nan simh na, Zei me ka ei lai aw?’ ti hen
         nan nungnâk thu leh, ’Zei me ka fenh hen ka aih lai aw?’ ti hen nan taksa thu lungkham
         lah u.
         23 Ei ding ngâk hen nungnâk a sung dauh asi, nipuan ngâk hen taksa a sung dauh asi.
         24 Langâk tla hi dawn nik u, fâng an tuh lo, an ât lo, pang leh fângbâwk tla khawm an
         nei lo; sikhawmsele, Pathian nih a châwm; nannih chu vâ tla ngâk hen chun nan sung-û
         dauh asi.
         25 Nannih lakah lawksawng ruangah âu nih me mah dung dâwng khat hen a sap kho?
         26 Hi tê men nan ti kho lo mi, zeirangah me thil dang nan lawksawng tâwn?
         27 Tuktin pâr ṭhang zia hi ruat nik u; rian an ṭuan lo, lâ khawm an kher lo; sikhawmsele,
         ka nan simh na, Solomon a rokualnâk zawzawng hen â thuam mi men hi bang tuktîn pâr
         pakhat tluk khawm hen thuamh hen a um lo.
         28 Chuvachun, mâng belh, tusûn ah nung, a thâituan ah lungthu kâ ah tih nawlh ding men
         Pathian nih chu tluk rak hen a thuamh chun, aw nannih lung tâwm tla; chu ngâk chun
         nipuan an pêk khun na lai!
         29 "Chun, nan ei ding tla, nan din ding tla hâwl lah u; lawksawng hen um lah u.
         30 Laikulh phun kip nih chubang zawzawng chu an hâwl tâwn asi; chubang chu nan Pa nih
         nan herh ti a theih ko ruangah.
         31 Amah Ram hâwl dauh u, chun chubang thil tla khawm chu a nan pêk sap na lai."
         32 "Murui tâwm tla, lâu lah u; ram an pêk na mi hi nan Pa lawmhkâng tak asi.
         33 Nan neih zawzawng zuar ule, mipâm tla sinah pêk u; vân ah mifîr kal lonâk ah, rûlchawn
         nih a râwk lonâk ah chun, tangka sâwngkhâwi li kho lo tla, neih vei kho lonâk ah nan
         ro khawng u.
         34 Nan ro umnâk kip ah nan thinlung khawm a um awt ruangah."
         35 "Nan tâisâwm sâwm zet hen, nan khâwnvâr khawm alh kumza hen um u;
         36 chun, mi nih an pu lâwinâk puai ei a hawng lâwi tikah inkhâr a hawng kik kâ hen,
         awng piak sawm kho ding hen an ngâk kumza hâwi hen um u.
         37 An pu a hawng kal tikah ngâk kumza hen a muh na mi to-aw tla chu an thaw a suak.
         Thungâi tak hen ka nan simh na, anih nih chun a tâi a sâwm lai le, anmah tla buh dûm
         hen a totir na lai le, an eibâr a timhtuah lai.
         38 Zân lâi ah mawh thawk tikah mawh hawng kal hen, chu hâwi hen a hawng muh chun, chu
         to-aw tla chu an thaw a suak lai.
         39 Sikhawmsele, hi hi theih u, mifîr a hawng tik ding in dâwngpu nih theih sele, a vêng
         lai le, a in a pemhtir lai lo.
         40 Nannih khawm râlring kumza hen um u, nanna râlring lo tikah Minung Fapa a hawng kal
         awt ruangah," a ti.
         41 Chun, Peter nih, "Lalpa, hi tahṭhimh thu hi kanmah cho ma na kan simh, mi zawzawng
         ma?" a ti.
         42 Chun, Lalpa nih, "Sum kiltu zumhkâi fing tak a pu nih a tik zawng ah an tingvo buh
         ṭhen piak ding hen a dawngsung tla lakah hotu ah a siam ding mi chu âu chem me si
         lai?
         43 A pu a hawng kal tikah to-aw chubang hâwi ti hen a hawng muh mi chu an thaw a suak
         lai.
         44 Dik tak hen, ka nan simh na, a neih zawzawng tlûnah hotu ah a siam lai.
         45 Sikhawmsele, chu to-aw nih chun a thinlung hen, ’Ka pu tuah a hawng tlung tuan lai
         loh,’ ti hen; to-awnu tla, to-awpa tla vuak sele, din leh ei hen rî sele,
         46 Chu to-aw pu chu, â râlring lo ni ah, a theih lo liauah a hawng kal lai le, tan nih
         ah a hawng suah lai le, mi zumhkâilo tla ting hâwi a tingtir lai.
         47 "To-aw a pu duhzia theih ko na hen râlring lo hen a pu duhzia hâwi khawm tilo mi
         chu vei tamtak vuak asi lai;
         48 sikhawmsele, a pu duhzia khawm theihlo hen, vuak tlâk rê hen thil titu chu vei tâwmtê
         vuak asi lai. Âuzawng tamtak an pêk mi sinah chun tamtak an êng lai; âuzawng tamtak
         an kiltir mi sinah chun tam dauh an êng lai.
         49 "Laikulh ah mei thlâk ding hen hawng ka si; tu thawk hen kâng rawh sele ka duh a!
         50 Sikhawmsele, baptis si ding ka nei, chu lîm lân lo chu ka thâw a pit a!
         51 Laikulh ah remnâk lêngtir ding hen hawng kal mi hen ma nan hawng ka ruat? Silo e,
         ka nan simh na, ṭhennâk lêngtir ding hen hawng kal ka si dauh!
         52 Tu thawk hen mi panga dâwngsungkhur khat anna ṭhen lai, pathum nih panih, panih nih
         pathum an do lai;
         53 pa nih a fapa, a fapa nih a pa; a nu nih a fanu, a fanu nih a nu; a nînu nih a mo,
         a mo nih a nînu a do lai," a ti.
         54 Chun, Jisu nih mi zapi sin khawmah chun, "Thlang leiah sûm a zîng mi nan muh chun,
         ’Ruah a sûr awt,’ nan ti sawm tâwn; chun, asi taktê.
         55 Chun, sim thli lêng nan muh chun, ’Thâw a sâ awt,’ nan ti tâwn; chun, asi taktê tâwn.
         56 Nannih mi perpê tla, tual leh vân umzia khawm nan theihthiam mi, zeirangah tûliau
         thil umzia hi nan theihthiam lo?
         57 "Zeirangah me nanmah nih a dik mi chu nan ruat lo?
         58 Chun, lâirêltu mâika ah na tawhpi mi hen nan kal tikah kal pah hen amah lakah lîmnâk
         hâwl râm rawh; asi lo chun lâirêltu mâika ah zângrah ko hen an kalpi lai le, lâirêltu
         nih chun mi tleih hotu an tleihtir lai le, mi tleih hotu nih chun rêng an thlâk sual
         lai.
         59 Ka nan simh, lepton tê men na lîm lân lo chu, chunah mi chu na suak rîlmâl lai loh,"
         a ti.

1 Chun, chu liau tak chun âu tla mawh an hawng um le, chu tla nih chun, Galili ram
         ah mi, Pilat nih an thisen an Pathian sawnhnâk sa thah tla lakah a telh piak na mi
         thâwngthâng chu Jisu an simh.
         2 Chun, anih nih chun an sinah, "Chu Galili ram ah mi tla chu, chu hâwi thil an tuar
         ruangah Galili ram ah mi zawzawng ngâk hen misual khun hen ma nan ruat?
         3 Si loh e, ka nan simh na, nannih khawm nan rim lo chun chu hâwi ber hen nan vei ver
         lai.
         4 Chun, Siloam in sâng nih mi leiriat a denh mi khawm kha Jerusalem ah an um mi tla
         ngâk hen misual khun si hen ma nan ruat?
         5 Si loh e, ka nan simh na, nannih khawm nan rim lo chun chu hâwi ber hen nan vei ver
         lai," a ti le, a sâng.
         6 Chun, hi tahṭhimh thu hi Jisu nih a sim le: "Âu nih mawh grep dûm ah theipi a phun
         mi pakhat a nei le; chun, a kûng ah chun a rah a hawng hâwl le, pakhat khawm a tawng
         lo.
         7 Chun, grep dûm zauhtu sinah, ’Zauhnik, kum thum sung hin hi theipi kûng ah hin a
         rah ka va hâwl tâwn le, pakhat khawm ka tawng lo; hâu ko; zeirangah mun luah tak hen
         a um kumza?’ a ti.
         8 Chun, anih nih chun a sinah, ’Pu, tu kum tal hi um sele, kulh dak hen ka chawh lai
         le, êk hen ka vurh lai rih le;
         9 chu tikah a rah chun a ṭha lai, a rah lo lam chun hâu ko,’ " a ti.
         10 Chun, Dinhni ah Jisu nih chun pumhnâk in pakhat ah a sîntir na.
         11 Chun, kum leiriat khuri vuanh chak lo rivei nunau pakhat a um; chu minung chu a kûn
         kumza le, amah lung hen chun ding ziar hen a dîr kho lo.
         12 Chun, Jisu nih a muh kâ hen a kawh le, a sinah, "Nunau, na chaklonâk nih chun a nan
         thlah rawh," a ti.
         13 Chun, a tlûnah a kut a thâng le, chun, zeikarlo ah a ding chawlh le, Pathian a sawr
         rawh.
         14 Chun, Jisu nih Dinhni ah a damh ruangah pumhnâk in hotu chu a thinthawk le, mi zapi
         chu a sawnh le, an sinah, "Minung rianṭuannâk ding ni ruk a um khateh; chu karah chun
         hawng ule, a damhtir u, Dinhni ah hawng lo hen," a ti.
         15 Lalpa lam nih chun a sinah, "Nannih mi perpê tla, Dinhni ah mah chawpê mawh sanatung
         mawh a râwl einâk ah mi sût hen tî din ding hen nan kalpi chiau tâwn lo ma?
         16 Hi nunau hi Abraham fanu asi mi, Setan nih kum leiriat a phuar kumza mi hi Dinhni
         ah hi minung phuarnâk hi sût piak lo zia masi?" a ti le, a sâng.
         17 Chubang tla chu a sim liauah a mêlma tla zawzawng chu an ningzâk le, mi zapi lam
         chu a thil rokual ti zawzawng ruangah anna lâwm ver.
         18 Chuvachun, anih nih chun, "Pathian Ram chu zei hâwi mesi? Zei hen me ka tahṭhimh
         lai?
         19 Anṭam chî mal khat mi nih a lâk le, a dûm ah a vawrh mi hâwi chu asi: chu chu a hawng
         kho le, thing a hawng si le, chung zuang va tla chu a ṭeng tla ah chun an riak," a
         ti.
         20 Chun, Pathian Ram chu zei hen me ka tahṭhimh lai? a ti nawlh.
         21 Thilnu nunau nih a lâk le, sangvut seah thum a ektê hen a runh ver tiang hen phûm
         hâwi chu asi," a ti.
         22 Chun, anih nih chun sîntir vima hen, Jerusalem lei fûk hen, khuapi leh khuatê a pal
         vima.
         23 Chun, mi âu nih mawh a sinah, "Ruangsuah tla chu tâwmtê ma an si?" a ti. Chun, anih
         nih chun an sinah,
         24 "Kawtkâ bî ah chun lût tum râm u; ka nan simh na, mi tamtak nih lût an tum lai le,
         an lût kho lai loh.
         25 In dâwngpu a thawk hen, in a khâr nûnah chun, nannih lênglei ah dîr hen, ’Lalpa in
         hawng kan awnh,’ ti hen, inkhâr nan hawng kik tikah anih nih: ’Kha zei lei mi me nan
         si ka nan theih na lo;’ ti hen a nan sâng na lai:
         26 chu tikah chun, nannih nih, ’Na mitmuh khawmah kan din hen kan ei rawh khateh; kan
         zâwllâi tla khawmah na sîntir tâwn khateh,’ nan ti teh lai.
         27 Chun, anih nih, ’Ka nan simh na, kha zei lei mi me nan si ka nan theih na lo’ nannih
         thilsual ti zawzawng tla: ka sinah mi kal ver u,’ a ti teh lai.
         28 Abraham, Isak leh Jakob leh khuavâng zawzawng tla chu Pathian Ram ah um mi nan muh
         hen, nannih lênglei ah suah nan si tikah, chunah chun ṭap leh hachang rial a um lai.
         29 Chun, sak leh thlang, sim leh mar thawk hen an hawng kal lai le, Pathian Ram ah an
         hawng to lai.
         30 Chun, ngâinik u, madungchem tla khawm masachem ah um ding mi an um le, masachem tla
         khawm madungchem ah um ding an um," a ti.
         31 Chu liau takah chun Farisai âu tla mawh an hawng kal le, a sinah, "Suak le, hinah
         mi hi kal rawh; Herod nih thah ding an awt asi," an ti.
         32 Chun, anih nih chun an sinah, "Chu kâwlui sinah chun hi thu hi va sim u; ngâi rawh,
         tusûn khawmah thâi khawmah khuri tla ka nar lai le, nganfâk tla khawm ka damh lai
         le, kip ah ka lîm lai.
         33 Zeikhawm si sele, tusûn khawmah, thâi khawmah, kip khawmah ka kal vima ding asi;
         Jerusalem ah lo chun khuavâng thih kho asi lo," a ti.
         34 "Aw, Jerusalem! Jerusalem! khuavâng tla thahtu, na sinah Pathian nih a hawng fial
         mi tla lung hen thi thlap sehtu, ârpinu nih a fa tla a thla tangah a khurh hâwi hen
         na fa tla vei zeizat me khurh ka tum mi kha! Sikhawmsele, na duh lo.
         35 Zauhnik, nan in chu a karo hen an mâk piak na rawh. Ka nan simh na, ’Lalpa min hen
         a hawng kal mi chu a thaw a suak,’ nan ti lân lo chu, nan ka muh lai lo rawh," a ti.

1 Chun, Dinhni ah Farisai hotu pakhat in ah buh ei ding hen a kal mi chu an thlingthlâk
         ko le,
         2 chun, a mâika ah chun damlo a phing mi âumawh a um.
         3 Chun, Jisu nih Dân sîntirtu leh Farisai tla chu a sawnh na le, an sinah, "Dinhni
         ah damh a thiang ma thiang lo?" a ti.
         4 Annih lam chu an dâisip. Chun, anih nih chun damlo chu a tleih le, a damh le, a kaltir
         rawh.
         5 Chun, an sinah, "Nannih lakah nan sanatung mawh nan chawpê mawh tikhur chawh ah tlâ
         sele, Dinhni ah khawm âu me nûk hen suah lo lai?" a ti.
         6 Chubang chu an sâng kho fâwn lo.
         7 Chun, an mi sâwm tla nih tophah ṭha chem an thîm zia Jisu nih a muh le, an sinah
         tahṭhimh thu a sim:
         8 "Lâwinâk puai ei ding hen âu nih mawh a nan sâwm tik chun tophah ṭha chem ah to lah;
         chu hâwi asi lo chun nangmah ngâk hen milian dauh a sâwm lebang lai le,
         9 chun a nan sâwmtu nih chun, ’Hi minung tonâk ding hi kianh,’ a nan ti lai; chun nang
         ningzak tak hen tophah ṭha lo chem ah to nawlh ding ṭung ko na si.
         10 An sâwm tik chun tophah ṭha lo chem ah va to rawh; chuvachun, a nan sâwmtu a hawng
         kal tikah na sinah, ’Kâwi, tophah ṭha dauh ah to rawh,’ a nan ti lai. Chun, buh na
         dûmpi na mi tla mitmuh ah chawnglawmh hen na um lai.
         11 Â sung-û tir mi zawng an nâu lai le, â nâutir mi chu chawnglawmh hen an um lai,"
         an sinah a ti.
         12 Chun, a sâwmtu sinah khawm chun, "Sûn ah mawh, zân ah mawh puai na tuah tikah na
         kâwi tla, na unau tla, na rualsia tla, na zâwlbâwm minei tla chu sâwm lah; chu lo
         chun an sâwm bâk lai le, an rulh nawlh kher lai.
         13 Puai na tuah tik chun mipâm tla, suaksual tla, kekhêng tla, mitchâw tla, sâwm dauh
         na.
         14 Chun, chubang nih chun an rulhnâk ding an nei lo ruangah na thaw a suak lai; mi rep
         tla thawknawlh tikah Pathian nih a rulh na awt ruangah," a ti.
         15 Chun, buh a dûmpi mi âu nih mawh chubang thu chu a theih le, Jisu sinah, "Pathian
         Ram ah buh ei ding mi chu a thaw a suak," a ti.
         16 Chun, Jisu nih chun a sinah, "Mi âu nih mawh zân ah puai rokual tak hen a tuah le,
         mi tamtak a sâwm le;
         17 chun, a ei tikah chun a mi sâwm tla sinah, ’Hawng kal u rawh, tuah zeizawng tuah
         thluh asi rawh, ti ding hen to-aw a fial.
         18 Chun, an ektê hen bang ver hen phelhsawlhnâk an siam ver. A masachem nih a sinah,
         ’Lo ka châwk le, zauh ding hen ka kal a herh asi; zângfah hen ngaihdam hawng ka deih
         piak,’ a ti.
         19 Chun, midang nih, ’Chawpê bawp nga ka châwk le, a sia a ṭha zauhfiang ding hen ka
         kal awt, zângfah hen ngaihdam hawng ka deih piak,’ a ti.
         20 Chun, midang nih, Nupi ka nei rawh le, churuangah ka hawng kho lo,’ a ti.
         21 "Chun, to-aw nih chun a pu sinah chubang zawng chu a simh le, chun in dâwngpu chu
         a thinthawk le, a to-aw sinah, ’Suak le, zâwllâi tla ah, a kenpak tla ah kal rereh
         le, mipâm tla, suaksual tla, mitchâw tla, kekhêng tla hinah hawng put na,’ a ti.
         22 Chun, to-aw nih chun, ’Pu, thu na ka pêk mi hâwi khan ka ti le, sikhawmsele, mun
         a lâwng nget rih, a ti.
         23 Chun, a pu nih to-aw sinah chun, ’Suak le, lampi tla ah, khuavâu tla ah kal le, ka
         in khat ding hen hawng kaltir râm na rawh.
         24 Ka nan simh asi, mi ka sâwm mi tla nih khan pakhat khawm nih ka puai an ei lai loh
         a ti," a ti.
         25 Chun, mi zapi tla cherkhet a sinah an hawng kal bâk, chun anih chu â hawi le, an
         sinah,
         26 "Âuzawng ka sinah hawng kaltu nih chun a pa le, a nu le, a nupi le, a fa le, a unau
         le, a farnu le, amah nungnâk khawm a hua lo chun ka ṭhiruai asi kho lai lo.
         27 Âuzawng mah kraws put hen hawng ka zûl lo mi vial chu ka ṭhiruai asi kho lai loh.
         28 "Nan lakah âuzawng nih in sâng sak tum ule, a tîrah to hen, sak dihnâk khawp sum
         nan nei le neilo theih ding hen a man zat ding âu nih me a sût lo lai?
         29 Chu hâwi asi lo chun, lung phun zet rawh hen a sak dih kho lo chun a zauhtu zawng
         nih,
         30 ’Hi minung nih hin a dirh thlap le, a sak dih kho fâwn lo, ti hen an nihsanh sual
         lai.
         31 "Chun, lalchem âu nih me lalchem dang do ding hen a kal awt ah, a tîrah to hen, minung
         sîng nih hen amah do ding a hawng kal mi chu, minung sîng hen a tâwn ngam awt le awt
         lo a thlûk tâ lo lai?
         32 Chu hâwi asi lo âwk leh, lalchem dang chu lât tak hen a um liauah remnâk lei thu
         thutiam deih ding hen rêl a fial lai.
         33 Chu hâwi ber hen, nan lakah hin âuzawng a neih zawzawng kaltâk lo mi vial chu ka
         ṭhiruai asi kho lai loh," a ti.
         34 "Chitê hi a ṭha, sikhawmsele, chitê khawm a dâwng chun, zei hen an altir nawlh lai?
         35 Tual rangah khawm a ṭha lai lo, chun churtirnâk rang khawmah a ṭha lai loh. Mi nih
         a lawnh ko tâwn. Âuzawng theihnâk ding hen nâ nei nih chun theih seh," a ti.

1 Chun, siah khawlhtu tla leh misual tla zawzawng nih a thu theih ding hen a kiangah
         an hawng fûk.
         2 Chun, Farisai tla leh Dân sîntirtu tla nih chun, "Hi minung nih hin misual tla a
         kawmh le, an sinah lebang buh a ei tâwn," ti hen an chipchiar.
         3 Sikhawmsele, anih nih chun an sinah hi tahṭhimh thu hi a sim:
         4 "Nan lakah âuzawng nih dawrâ zâ nei sele, chu lakah pakhat tlâu sele, ramkaro ah
         sâwmkua leh pakua chu mâk hen, a tlâu mi chu a tawng lân lo chu âu nih a hâwl lo lai?
         5 Chun, a tawng nawlh chun lâwm tak hen a liang ah a put tâwn.
         6 Chun, in a tlung kâ hen a hâwi tla leh a zâwlbâwm tla a pumh le, an sinah, ’Hawng
         ka lawmhpi u, ka dawrâ tlâu kha ka tawng nawlh rawh,’ a ti tâwn.
         7 Ka nan simh na, chu hâwi ber hen mi rep sâwmkua leh pakua rim ding neilo tla ngâk
         hen chun misual pakhat a rim mi tlûnah hin vân ah lâwmnâk a um dauh lai."
         8 "Asi lo leh, nunau pakhat nih dragma parâ nei hen pakhat tlâu sele, khâwnvâr kaih
         hen, in phiat hen, a tawng lân lo chu chiamchariamtê hen âu me hâwl lo lai?
         9 Chun, a tawng nawlh chun a hâwi tla leh a zâwlbâwm tla a pumh na le, ’Hawng ka lawmhpi
         u, ka dragma tlâu kha ka tawng nawlh rawh,’ a ti tâwn.
         10 Ka nan simh na chu hâwi ber hen Pathian vânmifial tla lakah chun misual pakhat a
         rim mi tlûnah anna lâwm tâwn asi."
         11 "Chun, mi âu nih mawh fapa panih a nei.
         12 A ngâksia dauh mi nih chun a pa sinah, ’Pa, ro ka tingvo hawng ka pêk,’ a ti; chun
         a sum chu an sinah a ṭhen rawh.
         13 Chun, ni sâwtlotê ah â fapa a ngâksia dauh mi nih chun a tingvo a khawmh hep le,
         ram lât takah a kal. Chunah chun nuam tuktarâi hen a um le, a sum chu a veih salam
         rawh.
         14 Chun, a veih hep kâ hen chu ram ah chun pâm thungâi a hawng tlung le, ei ding a sam
         rawh.
         15 Chun, chu ram ah mi pakhat sinah a va a dawr le; chu nih chun vawk râwl pêk ding
         hen a lo leiah a fial.
         16 Chun, zeilo kâwng vawk nih an ei mi tla chu thungâi ei bâk ding a duh; âukhawm nih
         zeikhawm an pêk lo ruangah.
         17 Chun, â theihfiang kâ hen, ’Ka pa sinah lawh a kal mi tla buh ei châwk lo nei an
         tam tam hen, keimah lehlam chu hinah sungvâng hen ka thi awt ko rawh!
         18 Ka thawk lai le, ka pa sinah ka kal lai le, a sinah, Pa, Pathian lakah leh nangmah
         mitmuh hen thil ka sual; na fapa si tlâk ka si lo rawh.
         19 Na sinah lawh a kal mi pakhat hâwi hen hawng ka siam rawh ka ti lai,’ a ti.
         20 A thawk le, a pa sinah a kal rawh. "Chuvachun, lât takah a um liauah a pa nih a muh
         le, thungâi a siherh le, a fûk phêt le, an ir anna tawnh le, a châwchawk chiam.
         21 Chun, a fapa nih a sinah, ’Pa, Pathian lakah leh nangmah mitmuh hen thil ka sual;
         na fapa si tlâk ka si lo, a ti.
         22 Sikhawmsele, a pa nih chun a to-aw tla sinah, Puan ṭha chem kha hawng put rereh ule,
         aihtir u; a kut ah pizung leh a kezaphah ah pheikawk bunhtir u.
         23 Chawpê fa bit tak kha hawng put ule, thah u, lâwm tak hen kan ei lai.
         24 Hi ka fapa hi a thi le, a hawng nung nawlh rawh asi hi; a tlâu le, kan tawng nawlh
         rawh asi hi,’ a ti. Chun, lâwm tak hen an um rawh.
         25 "Sikhawmsele, a fapa a upa dauh mi chu lo ah a um le, chun in a hawng tlung bâiah
         zeilo tum hâu leh lâm hâu a theih rawh.
         26 Chun, to-aw pakhat a kawh le, ’Chu! Chu! zei me si rawh?’ ti hen a deih.
         27 Chun, anih nih chun a sinah, ’Na nau a hawng tlung le, him tak hen a muh ruangah
         na pa nih chawpê fa bit tak kha a thah asi, a ti.
         28 Chun, a thin a thawk le, a lût duh lo rawh. Chun, a pa a hawng suak le, a lêm.
         29 Sikhawmsele, anih nih chun a pa sinah, ’Ngâi rawh, kum hi tiang hi na rian ka nan
         ṭuan piak le, na thu tâ nih ka êl dah lo; ka hâwi tla hen lâwmnâk ka siam dingah kêl
         fatê khawm na ka pêk lo.
         30 Sikhawmsele, hi na fapa â zuar mi nunau sinah na sum veih heptu hi a hawng kâ hen
         amah rangah chawpê fa bit tak kha na va thah piak rih,’ a ti le, a sâng.
         31 Chun, anih nih chun a sinah, ’Ka fapa, ka sinah um kumza mi na si lo mazei, ka neih
         zawzawng hi na tâ asi.
         32 Lâwptlo tak hen kan um ding asi, hi na nau hi a thi le, a hawng nung nawlh rawh;
         a tlâu le, kan tawng nawlh rawh asi hi,’ " a ti.

1 Chun, Jisu nih a ṭhiruai tla sinah, "Minei âu nih mawh sum kiltu a nei le, chu nih
         chun sum a veih salam piak leikângah a sinah an phiar.
         2 Chun, anih nih chun amah chu a kawh le, a sinah, ’Na thu ka theih mi hi zei zia mesi?
         Na sum zauhkhenh thâwngthâng hawng ka rîn piak ver rawh; tu ri hen sum kiltu ah na
         um kho lai lo rawh,’ a ti.
         3 Chun, sum kiltu nih chun a thinlung hen, ’Ka pu nih ka sum kil a ka phelh awt mi
         hi zeitin ka ti lai aw? Tual chawh tâ nih ka huam lo, kutdawnh tâ nih ka ningzàk fâwn.
         4 Sum kil a hawng ka phelh tikah an in ah an hawng ka umtir khonâk ding hen ka ti ding
         dân ka theih rawh, a ti.
         5 "Chun, a pu sum battu tla chu a kawh khap na le, a masachem sinah chun, ’Ka pu sinah
         zeizat na bat?’ a ti. Anih nih chun,
         6 ’Bat zakhat rih oliv sariak,’ a ti. Chun, anih nih chun a sinah, ’Na lasui lâk le,
         to rereh le, sâwmnga rîn rawh,’ a ti.
         7 Chun, midang sinah, ’Nang zeizat na bat?’ a ti. Anih nih chun, ’Fâng kor sâng khat,’
         a ti. Chun, anih nih chun a sinah, ’Na lasui lâk le, zariat rîn rawh,’ a ti.
         8 "Chun, a pu nih chun sum kiltu replo chu ti dân a thiam ruangah a sawr rawh le, chêu
         fa tla ngâk hen hi laikulh fa tla hi anmah san chun an fing dauh asi.
         9 "Chun, ka nan simh na, sum telê hen nan rangah hâwi tla siam u; sum a veih tikah
         zungzâl umnâk ah chun an umtir na nâk ding hen.
         10 Âuzawng tâwmtê lakah zumhkâi chu tamtak lakah khawm zumh a kâi tâwn, âuzawng tâwmtê
         lakah zumhkâilo mi chu tamtak lak khawmah zumh a kâilo tâwn asi.
         11 Sum telê lakah men zumh nan kâilo chun âu nih me sum tak chu an kiltir na lai?
         12 Midang lak men ah zumh nan kâilo chun nanmah tâ chu âu nih me an pêk na lai?
         13 To-aw âukhawm nih hotu panih rian a kêp kho lo; pakhat hua hen pakhat a duh lai,
         asi lo leh pakhat ṭanh hen pakhat a zauhnawmh lai. Pathian leh sum rian nan ṭuan kêp
         kho lai loh," a ti.
         14 Chun, Farisai, tangka sunhsaktu tla nih chun chubang thu zawzawng an theih le, an
         nihsanh.
         15 Chun, anih nih chun an sinah, "Minung mitmuh ah a reptir mi cho nan si, sikhawmsele,
         Pathian nih nan thinlung a theih; minung lakah chawnglawmhnâk chu Pathian mitmuh hen
         nâwm tak asi.
         16 "Dân leh khuavâng tla thu chu Johan a hawng um tiang khan a um le; chu thawk chun
         Pathian Ram Thâwngthâng Ṭha an sim le, mikip zângran ko hen an lût chiau.
         17 Sikhawmsele, Dân thu rîn zek tê tlâu ngâk chun vân leh laikulh tlâu a awl dauh lai."
         18 "Âuzawng nupi mâk hen nupi dang neitu zawng chu ṭângdang a pawmtâk asi; âuzawng mi
         nupi mâk umpitu zawng chu ṭângdang a pawmtâk asi:
         19 "Chun, minei âumawh a um. Puan senduk leh puan mangṭhia â aih le, nisiar nuam ti
         tak hen a um tâwn.
         20 Chun, a min Lazar kutdawnh pakhat mâ hen a khat phak mi kawtkari ah an siah tâwn
         le,
         21 minei dawhkân ah mi thawk hen ei mi neknâwi tlâ mi tla chu ei a duh le; ui tla nih
         chun a mâ tla an liak piak tâwn.
         22 "Chun, kutdawnh chu a thi le, vânmifial tla nih an put le, Abraham ṭângkâ ah an siah.
         Minei khawm chu a thi le, phûm hen a um rawh.
         23 Chun, mithi khua ah chun nganfâk tuar rerêng hen a um le, a vân a tâu le, lât takah
         Abraham ṭângkâ ah Lazar um mi a muh rawh.
         24 Chun, a âu le, ’Pu, Abraham, hawng ka zângfah le, Lazar kha hawng fial, a kutdawng
         pâr tî ah chinh sele, ka lei daihnâk ding hen; meialh ah hin thungâi ka hamh asi,
         a ti.
         25 "Sikhawmsele, Abraham nih, Ka fapa, nangnih na dam liau khan thil ṭha na ting le,
         chu hâwi ber hen Lazar nih thil ṭha lo â ting mi kha theih rawh; sikhawmsele, tuah
         anih chu hinah lungngam tak hen a um le, nang lam chu na hamh makha.
         26 Hi lo khawm ah, hi thawk hen nan sinah kal duh tla chu an kal kho lonâk ding hen
         leh âukhawm kha thawk hen kan sinah an hawng kho lonâk ding hen kannih leh nannih
         karah hin tual kak thûk tak an siam asi,’ a ti.
         27 Chun, anih nih chun, ’Asi chun, anih chu ka pa in ah fial ding hen ka nan ngiar.
         28 Unau panga ka nei ruangah; hi nganfâknâk mun ah hin an hawng kal lebang lai, semsê
         ngâi tak hen simh na seh,’ a ti.
         29 "Abraham lam nih chun, Mosi leh khuavâng tla an nei khateh; anmah thu ngâi na seh,
         a ti.
         30 Chun, anih nih chun, ’Pa Abraham, silo, mithi lakah mi ngelchel an sinah va kal sele
         an rim lai, a ti.
         31 Chun, anih nih chun a sinah, Mosi leh khuavâng tla thu an ngâilo chun âumawh a thi
         mi thawknawlh khawmsele an lung lêm lai lo,’ " a ti.

1 Chun, Jisu nih a ṭhiruai tla sinah, "Tlûknâk tla hi um lo kho asi lo, sikhawmsele,
         tlûknâk umtirtu tlûn chu a pit!
         2 Hi bang mi mê tla lakah pakhat khawm tlûktir ngâk chun a tlûktirtu ngâwng ah fâng
         rialnâk lung awihtir hen tisumsumriat ah thlâk sele a rangah a ṭha dauh lai.
         3 Thiamthih u! "Na unau nih thil a sual chun, nun simh rawh; chun â sîr chun ngaihdam
         rawh.
         4 Ni khat ah na tlûnah vei sarih thil sual hen, vei sarih, ’Ka sîr,’ ti hen, nangmah
         leiah a hawng âwn chun na ngaihdam ding asi," a ti.
         5 Chun, ṭhiruai tla nih chun Lalpa sinah, "Kan lungnâk pungtir," an ti.
         6 Chun, Lalpa nih chun, "Anṭam chî fang khat hâwi lungnâk nan nei chun, hi theipi kûng
         sinah hin, ’Hawng a phâwi le, tisumsumriat ah va a phun, nan ti lai le, nan thu a
         âwi ko lai."
         7 "Sikhawmsele, nannih lakah âuzawng nih tual nâwn hen mawh dawrâ vêng hen mawh to-aw
         nei ule, a hawng tlung kâ hen, ’Buh ei hawng a dawmh sawm,’ âu nih nan ti lai?
         8 ’Ka ei ding hawng ka tuah piak le, na tâi sâwm le, ka din leh ka ei dih lân lo chu
         hawng ka bul; chu nûnah chun nang na din hen na ei lai, âu nih ti dauh lo lai?
         9 Nan thu hâwi hen a ti ruangah nan to-aw sinah lâwmthu nan sim dah mazei?
         10 Chu hâwi ber hen nannih khawm nih nan sinah thupêk zawzawng hâwi hen nan ti nûnah,
         to-aw salam kan si, kan ti ding mi rêng asi,’ ti u," a ti.
         11 Chun, Jerusalem ah an kal awt ah, Samari leh Galili ram chu a lanh.
         12 Khua zeimawh ah a lût awt liauah mi phâr parâ nih an tawng. Chu tla chu lât takah
         an dîr le,
         13 chun hâu fâk tak hen, "Jisu! Sîntirtu! hawng kan siherh," an ti.
         14 Chun, anih nih chun chu chu a muh rawh chun an sinah, "Bâwlpu tla sinah va a zauhtir
         u," a ti. Chun, an kal liauah chun an thiang chawlh rawh.
         15 Chun, an lakah pakhat nih a dam tih â theih kâ hen hâu fâk tak hen Pathian sawr bû
         hen a kîr nawlh rawh.
         16 Chun, Jisu kê bul ah a bawkbukhup le, a lâwmthu a sim. Chu minung chu Samari mi asi
         ngengê.
         17 Chun, Jisu nih a sâng le, "Mi parâ kha nan thiang rawh silo ma? Pakua tla kha zeiah?
         18 Pathian sawr ding hen hawng kîr nawlh mi lakah, hi ram dang mi cho lo hi, âukhawm
         nih an tawng lo masi?" a ti.
         19 Chun, a sinah, "Thawk le, kal rawh, na lungnâk hi na dam phah asi," a ti.
         20 Chun, Farisai tla nih Pathian Ram a hawng tlung tik ding an deih ruangah an sinah,
         "Pathian Ram chu muh kho hen a hawng tlung lo.
         21 ’Zauhnik, hinah hi,’ mawh ’Khinah khi,’ mawh khawm an ti lai loh. Ngâinik u, Pathian
         Ram chu nan lakah a um asi," a ti le, a sâng.
         22 Chun, ṭhiruai tla sinah chun, "Minung Fapa dam liau ni tla hi ni khat tal nan muh
         duh ni a um teh lai, sikhawmsele, nan muh lai lo rawh.
         23 Chun, nan sinah, ’Zauhnik u, khinah khi, zauhnik u, hinah hi,’ an ti na lai. Kal
         lah ule, annih chu zûl lah u:
         24 Kâwlkil khatlei dawmh thawk hen khatlei dawngh tiang mîmthlâ a lek le, kâwlkil khatlei
         tiang a chêu hâwi khan Minung Fapa hi a hawng nawlh ni ah a um awt asi.
         25 Sikhawmsele, chu lânah chun thil tamtak a tuar ding asi, chun tusan minung tla duhlo
         hen a um ding asi.
         26 Chun, Noa dam liauah thil umzia hâwi khan, Minung Fapa a hawng kal nawlh ni ah khawm
         a um bâk lai.
         27 Noa chu lawng ah a lût le, buanso a hawng tlung le, an ektê hen a thah ver na ni
         kha a tlung lân lo chu an din hen an ei le, nupi pasal anna um tâwn.
         28 Chu hâwi ber hen, Lot dam liauah a hawng um; an din hen an ei le, an châwk hen an
         zuar le, an chîng le, an sak tâwn.
         29 Sikhawmsele, Sodom khua thawk hen Lot a suak ni ah chun vân thawk hen mei leh kât
         a sûr le, an ektê hen a thah ver na.
         30 Chu hâwi ber hen Minung Fapa hi a hawng a langh ni ah chun a um lai.
         31 "Chu ni ah chun âuzawng a sum in sungah um hen, amah in tlûnah a um mi chu lâk ding
         hen ṭum lah seh; chun lo ah um mi chu tlung lah seh.
         32 Lot nupi theihkumza u.
         33 Âuzawng a nungnâk hum tumtu nih chun a thlâu lai le, âuzawng a nungnâk thlâutu nih
         chun a hum lai.
         34 Ka nan simh na, chu zân ah chun ihkhun pakhat ah minung panih it mi an um lai le,
         pakhat chu lâk hen a um lai le, pakhat chu mâk hen a um lai.
         35 Nunau panih fâng rial hen an um lai le, pakhat chu lâk hen a um lai le, pakhat chu
         mâk hen a um lai," a ti.
         36 Lo ah mi panih an um lai le, pakhat chu lâk hen a um lai le, pakhat chu mâk hen a
         um lai.
         37 Chun, a ṭhiruai tla nih chun a sinah, "Lalpa, zeiah me?" an ti le, an sâng. Chun,
         Jisu nih chun an sinah, "Ruak umnâk zawngah ruaklâwmmû tla khawm anna pûm lai," a
         ti.

1 Chun, lungdawng lo hen thla an cham kumza ding asi ti theihnâk ding hen ṭhiruai tla
         sinah tahṭhimh thu a sim:
         2 "Zei khua ah mawh lâirêltu pakhat a um le, chu nih chun Pathian a ṭih lo le, minung
         khawm a sunhsak lo.
         3 Chun, chu khua ah chun numei pakhat a um le, anih chu, ’Ka leido lakah phû hawng
         ka lâk piak, ti hen a sinah a kal kumza.
         4 Chun, sâwt tak a duh lo le; sikhawmsele a nehnûn ah chun a thinlung hen, ’Pathian
         ṭihlo hen minung sunhsak lah khawmsele,
         5 hi numei nih hin a ka nawktir ruangah a phû ka lam piak lai, chu lo chun a hawng
         kal nget lai le, a hawng ka hamhtir lai,’ a ti," a ti.
         6 Chun, Lalpa nih, "Lâirêltu replo thusim chu theih u.
         7 An lakah a dawnh rih khawmsele a mi thîm, a sûn a zân hen amah kawhtu tla phû chu
         Pathian nih a lam piak lai lo ma?
         8 Ka nan simh na, an phû a lam piak sawm lai. Sikhawmsele, Minung Fapa hi a hawng kal
         tikah chun laikulh ah hin lungnâk a hawng muh lai mazei?" a ti.
         9 Chun, mi rep a ruat hen, midang zawzawng zauhnawmh tâwntu âu tla mawh sinah chun
         hi tahṭhimh thu khawm hi Jisu nih a sim:
         10 "Mi panih Pathian Biakin ah thlacham ding hen an kal le; pakhat chu Farisai asi le,
         pakhat chu siah khawlhtu asi.
         11 "Farisai chu a dîr le, amah lâwng hen hi hâwi hen thla a cham: ’Pathian, midang hâwi
         hen lêp mang le, replo le, ṭângdang pawmtâktu ka si lo ruangah leh hi siah khawlhtu
         hâwi khawm hi ka si lo ruangah na tlûnah ka lâwm.
         12 Dinhni kar khat kipah vei nih buh ka ngei tâwn, ka nei mi zawng parâ lû ah pakhat
         ka pêk tâwn, a ti.
         13 "Siah khawlhtu lam chu lât takah a dîr le, vân lei khawm a zauh ngam lo. ’Pathian,
         kei misual hi hawng ka zângfah,’ ti hen, a ir rerêng a chumh.
         14 Ka nan simh na, a masa ngâk hen chu minung chu mawh lo dauh hen a in ah a lâwi rawh.
         A sung-û tir mi zawng an nâu lai le, â nâutir mi chu chawnglawmh hen an um lai," a
         ti.
         15 Chun, mi zeimaw mi nih an fasêm tla tlûnah kut thâng ding hen Jisu sinah an hawng
         put. Ṭhiruai tla nih chun chu chu an muh kâ hen an fâi na.
         16 Sikhawmsele, Jisu nih annih chu a kawh na le, "Ngâksia tetê ka sinah hawng kaltir
         ule, nar lah u; Pathian Ram chu hi bang minung tla tâ asi ruangah.
         17 Thungâi tak hen ka nan simh na, âuzawng Pathian Ram chu ngâksiatê nih a lawmh hâwi
         hen lawmh lotu zawng a sungah an lût lai lo," a ti.
         18 Chun, hotu âu nih mawh Jisu sinah, "Sîntirtu ṭha, zungzâl nungnâk ting ding hen zeitin
         ka ti lai?" ti hen, a deih.
         19 Chun, Jisu nih a sinah, "Zeirangah ṭha na ka ti? Mi pakhat cho lo chu âukhawm ṭha
         an um lo, chu chu Pathian asi.
         20 Thupêk tla na theih khateh, ’Ṭângdang pawmtâk lah, fîr lah; phiar lah, na nu leh
         na pa chawnglawmh rawh; ti tla hi,’ " a ti.
         21 Chun, anih nih chun, "Chubang thu zawzawng chu ka ngâksiatê thawk hen ka zâwt vima
         tâwn," a ti.
         22 Chun, Jisu nih chu chu a theih rawh chun a sinah, "Tu khawmah kâng khat na bat; na
         neih zawzawng zuar le, mipâm tla sinah ṭhen, chuvachun vân ah ro na nei lai; chun,
         hawng kal le, hawng ka zûl," a ti.
         23 Anih lam nih chun chubang thu chu a theih rawh chun thungâi a zûr le, thungâi a nei
         ruangah.
         24 Chun, Jisu nih amah chu a zauh le, "Mi nei tla chu Pathian Ram ah lût a har awt a!
         25 Mi nei Pathian Ram ah lût ngâk hen sangâwngsâu ṭhim kua lakah lût a awl dauh asi,"
         a ti.
         26 Chu chu theihtu tla nih chun, "Asi chun âu me ruangsuak kho lai?" an ti.
         27 Anih lam nih chun, "Minung ti kholo mi Pathian nih chun a ti kho asi, a ti.
         28 Chun, Peter nih, "Zauhnik, kannih nih kan in leh kan lo kaltâk hen ka nan zûl ko
         rawh," a ti.
         29 Chun, Jisu nih chun an sinah, "Thungâi tak hen ka nan simh na, âuzawng Pathian Ram
         ruangah a in mawh, nupi mawh, unau tla mawh nu leh pa mawh, fa tla mawh kaltâk mi
         zawng chu,
         30 tu dam kar lîlâ ah hin chu ngâk a tam dauh tawng lo ding âukhawm an um lo, tik hawng
         tlung ding mi lakah zungzâl nungnâk hen," a ti.
         31 Chun, leinih tla chu a dang hen a kalpi na le, an sinah, "Ngâinik u, Jerusalem ah
         kan kal awt hi; khuavâng tla thurîn zawzawng kha Minung Fapa tlûnah hin a tlung lai.
         32 Phundang tla sinah an pêk lai le, nihsuak siamnâk ah an mang lai le, ningzakkâi tak
         hen an siam lai le, chil an sah lai.
         33 Chun, an vuak lai le, an thah lai le, chun ni thum ni ah a thawknawlh lai," a ti.
         34 Chun, chubang thu rerêng chu a ngaihnâk an theih lo; chun thusim chu an lakah thuh
         hen a um le, zei me a sim ti khawm an theih lo.
         35 Chun, Jisu chu Jeriko a tlung awt ah, mitchâw âumawh lam vâu ah kutdawnh hen a to.
         36 Chu nih chun mi zapi kal hâu a theih le, "Zei me si?" ti a deih.
         37 Chun, annih nih chun Nazaret Jisu a kal asi ti an simh.
         38 Chun, anih chu "Jisu, David Fapa, hawng ka zângfah rawh," ti hen a âu rawh.
         39 Chun, a mâi masa mi nih chun dâisip ding hen an fâi le, sikhawmsele anih chu, "David
         Fapa hawng ka zângfah rawh," ti hen a âu dadauh.
         40 Chun, Jisu a dîr le, a sinah hawngpi ding thu a pêk le, chun a kiangah an hawng tleng
         rawh chun,
         41 "Na lakah zeitin an ti piak sele na ka duh?" a ti le, a deih. Chun, anih nih chun,
         "Lalpa, muh kho ka duh," a ti.
         42 Chun, Jisu nih a sinah, "Muh kho rawh ne, na lungnâk hi na dampi asi," a ti.
         43 Chun, zeikarlo ah a muh sawm le, Pathian sawr bû vima hen amah chu a zûl rawh; chun
         mi zawzawng nih chun an muh rawh chun Pathian an sawr.

1 Chun, Jisu Jeriko ah a lût le, a lan awt.
         2 Chun, minung pakhat a min Zakai a um le, chu minung chu siah khawlhtu hotu asi. Amah
         khawm thungâi a nei.
         3 Chun, Jisu chu zei hâwi mi minung me asi ti muh a tum; mi zapi ruangah amah tâ nih
         a niam le, a muh kho lo.
         4 Chun, a lehkhanh le, Jisu zauh ding hen theipi kûng pâr ah a kâi le, chu lampi chu
         a hawng zawh ding asi ruangah.
         5 Chun, Jisu chu chu mun a tlung rawh chun a vân a tâu le, a sinah, "Zakai, hawng ṭum
         rawh; tusûn ah na in ah ka tlung ding asi," a ti.
         6 Chun, mawhsareh hen a ṭum le, lâwm tak hen amah chu a tlungtir rawh.
         7 Chun, chu chu an muh kâ hen an ektê hen, "Misual sinah tlung ding hen a lût rawh
         khi! " an ti le, an chipchiar.
         8 Chun, Zakai chu a dîr le, Lalpa sinah chun, "Ngâinik, Lalpa, ka neih khingkhuai mipâm
         tla sinah ka pêk lai le, chun âu lakah tal zei thil tal lêp khawmsele aleh li hen
         ka rulh nawlh lai," a ti.
         9 Chun, Jisu nih Zakai thu a sim le, "Tusûn ah hi in ah hin ruangsuaknâk a hawng tlung
         rawh, anih khawm Abraham fapa asi ruangah.
         10 Tlâu leh vei hâwl leh ruangsuah ding hen Minung Fapa hi a hawng kal ngen asi,’ a
         ti.
         11 Chun, chubang thu tla chu an ngâi liauah, Jerusalem a nâi rawh ruangah leh Pathian
         Ram hawng lang sawm ding hen an ruat ruangah tahṭhimh thu a simh na.
         12 Chuvachun, hi bang thu hi a sim, "Mi lian âumawh lalchem si ding hen thuneihnâk lâk
         hen hawng kîr nawlh ding hen lam lât takah a kal.
         13 A kal awt ah a to-aw parâ a kawh na le, an sinah ngûn tangka pakhat seng a pêk na
         le, an sinah, ’Ka hawng tlung nawlh lân lo chu hi hen sawleh u,’ a ti.
         14 Sikhawmsele, a ram mi tla nih an hua le, Hi minung hi kan lalchem rangah kan duh
         lo,’ ti hen a dung leiah mi an fial.
         15 "Chun, lalchem si ding hen thuneihnâk a lâk le, a hawng kîr nawlh rawh chun a to-aw
         tangka a pêk na mi tla chu an pungtir zat theih ding hen a kawhtir.
         16 Chun, a masachem mi chu a hawng kal le, Pu, na ngûn tangka kha parâ hen a pung,’
         a ti.
         17 Chun, anih nih chun a sinah, ’To-aw ṭha, na ti zia a ṭha; tâwmtê tlûnah zumh na kâi
         ruangah khua râ lakah hotu ah um rawh,’ a ti.
         18 Chun, a sangtu chu a hawng le, ’Pu na ngûn tangka kha panga hen a pung,’ a ti.
         19 Chun anih nih chun, anih sinah khawm chun, ’Nang khua panga lakah hotu ah um rawh,’
         a ti.
         20 "Chun, midang a hawng le, ’Pu, zauhnik, na ngûn tangka kha! Thlan nâwtnâk puan hen
         ka kil kumza;
         21 mi râng tak na si ruangah ka nan ṭih asi; na siah lo mi khawm na lâk le, na tuh lo
         mi khawm na ât tâwn, a ti.
         22 Chun, anih nih chun a sinah, "To-aw sual, na hawlhkâ suak ngelchel hen ka nan mawhtir.
         23 Mi râng tak ka si le, ka siah lo mi khawm ka lâk tâwn le, ka tuh lo mi ka ât tâwn
         mi na theih ma?
         24 "Chun, a kiangah dîr mi tla sinah, ’A ngûn tangka kha lâk piak ule, ngûn tangka parâ
         neitu sinah pêk u.
         25 Chun, annih nih chun a sinah, Pu, ngûn tangka parâ a nei khateh,’ an ti.
         26 Ka nan ti na, a nei mi zawng an sap lai le, a nei lo mi chu a neihlem khawm an lâk
         piak lai.
         27 Sikhawmsele, hi bang hawng ka dotu tla nih an tlûnah lalchem si ding hen an ka duhlotu
         tla hi hawngpi na ule, ka mâika ah thah u,’ a ti," a ti.
         28 Chun, chubang hâwi thu a sim thluh rawh chun Jerusalem leiah a kâlpi na.
         29 Chun, Bethphage leh Bethani kiang, Oliv Tlâng an ti mi chu a tlung rawh chun ṭhiruai
         tla lakah mi panih a fial le,
         30 "Nan mâilei khua ah khin va kal ule; chunah chun nan lût tîrah sanatung fa rêng mi,
         âukhawm chuan dah lonâk nan va muh lai; chu chu sût ule, hawng ruai u.
         31 Chun, âuzawng nih, Zeirangah nan sût? ’ ti hen an deih na chun, hi hâwi hen sim u,
         ’Lalpa nih a duh asi,’ ti hen," a ti.
         32 Chun, a fial mi tla chu an kal rawh le, an sinah a sim hâwitê hen a va muh.
         33 Chun, sanatung fa an sût liauah chun a dâwngpu tla nih an sinah, "Sanatung fa kha
         zeirangah nan sût?" an ti.
         34 Chun, annih nih chun, "Lalpa nih a duh asi," an ti.
         35 Chun, Jisu sinah an hawng ruai le; chun sanatung fa tlûnah chun an puan tla an phah
         le, a tlûnah Jisu an chuantir.
         36 Chun, a kalnâk ding lam lakah an puan tla an phah vima.
         37 Chun, a tlung bâi ah, Oliv Tlâng liam awt ah chun ṭhiruai mi zapi nih chun a thilchê
         ti zawzawng an muh ruangah anna lâwm le, hâu fâk tak hen,
         38 "Lalpa min hen Lalchem a hawng kal mi chu a thaw a suak! Vân ah rem thu lêng seh.
         Pathian sinah rokualnâk um seh!" ti hen, Pathian an sawr rawh.
         39 Chun, mi zapi lakah Farisai zeimaw mi nih a sinah, "Sîntirtu, na ṭhiruai tla hi nunsimh
         rawh," an ti.
         40 Anih lam nih chun,"Ka nan simh na, hi bang tla hi an dâisip chun lung tla tal an
         âu ding asi," a ti le, a sâng.
         41 Chun, a tlung bâi tem ah, khua chu a muh le, a ṭapnawh le,
         42 "Aw, nang rîlmâl nih hin tu dam liau lungngamnâk ding thu hi hawng theih râm nik
         le! Sikhawmsele na muh lonâk ding hen â thup dangâiah.
         43 Na mêlma nih na kiang hêl dak hen tual kulh an siam lai le, a nan bual lai le, na
         kiang hêl dak hen suak kho lo hen a nan um nawh lai.
         44 Na dâwngsung lakah na fa tla, nangmah hen tual ah an lawnh chiam lai; na sungah lung
         chuanh mi rerêng an zuah lai lo; a nan veh liau na theih lo ruangah chu hâwi ni tla
         chu na tlûnah a hawng tlung teh lai," ti hen.
         45 Chun, Pathian Biakin ah chun a lût le, zeilo zuartu tla chu a nar na le;
         46 an sinah, " ’Ka in chu thlachamnâk in an ti lai’ ti rîn asi; nannih lam nih chun
         rawkmang tla pûk ah nan siam dauh hi," a ti.
         47 Chun, nisiar Pathian Biakin ah chun a sîntir tâwn; chun, bâwlpu lal tla leh Dân sîntirtu
         tla leh mi zatlâng lakah hotu dauh tla nih amah veih ding an tum.
         48 Sikhawmsele, mi le tla nih semsê ngâi tak hen a thu an ngâi ruangah a ti ding dân
         an theih lo.

1 Chun, ni khat chu Pathian Biakin ah mi tla a sîntir na. Thâwngthâng Ṭha a sim liauah,
         bâwlpu lal tla leh Dân sîntirtu tla chu upa tla hen a sinah an hawng sut le,
         2 chun a sinah, "Âu thu hen me hi bang thil hi na ti? Âu nih thu a nan pêk? Hawng kan
         simh," ti hen an deih.
         3 Chun, anih nih chun an sinah, "Kei khawm thu kâ khat ka nan deih na lai, hawng ka
         simh u;
         4 Johan baptisma thu kha vân ah mi thu ma, minung thu?" a ti le, a sâng.
         5 Chun anna ruat le, " ’Vân ah mi thu’ kan ti chun, ’Zeirangah a thu nan âwi lo ne?’
         hawng kan ti ṭung lai.
         6 Chun, ’Minung thu,’ kan ti chun, mi zawzawng nih lung hen hawng kan seh lai; Johan
         chu khuavâng si hen an ruat ruangah," an ti.
         7 Chun, an sâng le, "Zei lei thu dauh dek si kan theih loh," an ti.
         8 Chun, Jisu nih an sinah, "Kei khawm nih âu thu hen me ka ti ka nan simh na bâk awt
         lo," a ti.
         9 Chun, zatlâng sinah hi tahṭhimh thu hi a sim rawh: "Âu nih mawh grep dûm a siam le,
         a zauhtu tla sinah a ap le, sâwt tak râu ding hen ramdang ah a kal rawh.
         10 Chun, a kawih a chû rawh chun dûm ah mi rah chu a tingvo an hawng pêk ding hen a
         zauhtu tla sinah chun to-aw pakhat a fial le, sikhawmsele a zauhtu tla nih chun an
         vuak chiam le, kut karo hen an kaltir rawh.
         11 Chun, to-aw dang a fial nawlh le, chu khawm chu an vuak nawlh fâwn le, ningzakkâi
         tak hen an siam le, kut karo hen ber an kaltir nawlh rawh.
         12 Chun, a pathumnâk a fial nawlh le, chu khawm chu an liamh le, an lawnh rawh.
         13 Chun, grep dûm neitupa nih chun, ’Zeitin ka ti lai aw? Ka fapa duhtak hi ka fial
         ko lai; anih hi an zah lai dahmawh,’ a ti.
         14 Sikhawmsele, a zauhtu tla nih chun anih chu an muh kâ hen, ’Hi minung hi rotingtu
         ding chu asi; kan thah lai, chuvachun a ro kanmah rangah asi lai, ti hen anna thluk.
         15 Chun, grep dûm ah mi chu an suah le, an thah rawh. Chuvachun, grep dûm neitupa nih
         chun an tlûnah zeitin se a hawng ti lai?
         16 A zauhtu tla chu a veih na lai le, dûm chu midang a pêk lai," a ti. Chun, chu chu
         an theih le, "Chu ngâi chu tlung lah seh! " an ti.
         17 Sikhawmsele, anih nih chun annih tla chu a zauh le, "Hi thu an rîn mi hi zei me asi
         ne? ’In saktu tla nih lung an duh lo mi kha chu tak chu a kil ah lung herh chem a
         hawng si rawh,’ ti hi.
         18 Âuzawng chu lung tlûnah tlû mi vial chu an kek dip lai; a denh mi châng chu a rial
         dip lai," a ti.
         19 Chun, chu liau takah chun Dân sîntirtu tla leh bâwlpu lal tla nih tleih an tum le,
         sikhawmsele mi zapi chu an ṭih le, chu tahṭhimh thu chu anmah ti san hen a sim ti
         an theih ruangah.
         20 Chun, amah chu governor lâirêlnâk leh thuneihnâk ah tlunh ding hen a thusim sualnâk
         lâk ding hen an bawh le, thlingthlâktu mi ṭha hâwi hen anna tuah mi tla chu an fial.
         21 Annih nih chun a sinah, "Sîntirtu, dik tak hen thu na sim hen, âukhawm thliar leh
         dang neilo hen Pathian thu na sîntir tâwn ti kan theih;
         22 Kaisar sinah siah kan châwi mi hi dân asi ma si lo?" ti hen, an deih.
         23 Sikhawmsele, anih nih chun ngamlêm an pêk ti a theih le, an sinah,
         24 "Tangka hawng ka zauhtir u. Âu lem leh âu min mesi?" a ti. Chun, annih nih, "Kaisar,"
         an ti.
         25 Chun, anih nih chun an sinah, "Chu hâwi asi chun, Kaisar thil tla chu Kaisar sinah
         pêk ule, Pathian thil tla chu Pathian sinah pêk ko u me," a ti.
         26 Chun, mi zapi mâika ah a thusim sual lâk ding an theih lo le, a sângnâk chu thungâi
         chê an ti le, an dâisip.
         27 Chun, Sadukai, thawknawlhnâk a um lo titu tla lakah âu tla mawh a sinah an hawng
         kal le,
         28 a sinah, "Sîntirtu, Mosi nih âuzawng a unaupa nih nupi nei sele, fa neilo hen thi
         sele, a unaupa nih a nupi umpi hen, a unaupa rangah chi a thlah piak ding asi ti hawng
         kan rîn piak asi.
         29 Asi chun, pasal pasarih an um le, a upachem nih nupi a nei le, fa neilo hen a thi.
         30 A panihnâk nih chun a umpi le,
         31 a pathumnâk nih chun a umpi nawlh le, chu hâwi chiau hen pasarih chu fa neilo hen
         an thi ver.
         32 Chu nehnûnah chun nunau khawm chu a thi rawh.
         33 Chuvachun, thawknawlh tikah a zei mi chem nupi me asi lai? An pasarih hen chun nupi
         ah an umpi chiau dangâiah," ti hen an deih.
         34 Chun, Jisu nih an sinah, "Hi laikulh minung tla hi nupi pasal anna um tâwn;
         35 sikhawmsele, chubang tikah tel tlâk mi, mithi lakah mi thawknawlhnâk ah tel tlâk
         ah ruat mi vial chu nupi pasal anna um awt lo rawh;
         36 thi khawm an thi awt lo rawh asi, vânmifial tla tluk hen an um awt ruangah; thawknawlhnâk
         fa tla an si ruangah Pathian fa tla an si lai.
         37 Mithi thawh hen an um lai ti Mosi khawm nih Thing bû thu ah Lalpa chu, Abraham Pathian,
         Isak Pathian, Jakob Pathian, a ti liau khan a theihtir kha.
         38 Anih chu mithi Pathian asi lo le, a nung mi Pathian asi dauh; anih ngaih chun minung
         zawzawng an nung ver ruangah," a ti.
         39 Dân sîntirtu âu nih mawh, "Sîntirtu, na sim mi chu a dik ngâk," an ti le, an sâng.
         40 Thu dang tâ nih an deih ngam lo rawh.
         41 Chun, anih nih chun an sinah, "Mesia chu David Fapa asi ti zei ti zia hen sim tâwn
         me an si?
         42 Sawrnâk Labu ah David tak nih, ’Lalpa nih chun ka Lalpa sinah,
         43 na mêlma tla na kê sirhsanh ah ka siam lân lo chu ka vawrhlei ah to rawh,’ a ti,
         a ti.
         44 Chuvachun, David nih anih chu ’Lalpa,’ a ti ṭung chun zeitin a fapa asi kho lai ne?"
         a ti.
         45 Chun, mi zawzawng theih hen a ṭhiruai tla sinah,
         46 "Dân sîntirtu tla lakah a thiamthih u; annih chu kawrdawh fual ruk hen tawih an duh
         tâwn le, sumtuah zâwl ah chibai bûk tla, pumhnâk in tophah ṭha chem tla, puai tuahnâk
         ah mun ṭha chem an sung-û tir tâwn le;
         47 numei sum an ei le, mi perpet ding hen sâwt tak thla an cham tâwn; chubang tla nih
         chun mawh an phurh khun lai," a ti.

1 Chun, a chuanh le, mi nei tla nih thawhlâwm bâwm ah an thawhlâwm thlâk liau a muh.
         2 Chun, numei pâm tak âu nih mawh lepta nih a thlâk mi a muh.
         3 Chun, anih nih chun, "Thungâi tak hen ka nan simh na, hi bang zawzawng ngâk hen hi
         numei pâm tak nih hin tam dauh a thlâk:
         4 Hi zawng tla nih hin an neih a lei mi thawhlâwm ah an thlâk asi; anih lam nih chun
         a duh liau tak, a nungnâk dingah a neihlem mi a thlâk hep asi," a ti.
         5 Chun, âu tla nih mawh Pathian Biakin thu, lung ṭha tak leh thilpêk hen an thuamh
         zia an sim liauah anih nih chun,
         6 "Hi bang nan thilmuh hi, chimtir lo hen lung â tiang mi rerêng hinah a um lai lo;
         chubang hâwi ni chu a tlung teh lai," a ti.
         7 Chun, annih nih chun a sinah, "Sîntirtu, chubang chu zei tikah a hawng um lai? Chubang
         chu a hawng tlung awt tikah singsiahnâk zei me a um lai?" ti hen an deih.
         8 Chun, anih nih chun, "An perpet na lonâk ding hen a thiamthih u. Mi tamtak nih, ’Amah
         chu ka si, a tik a tlung rawh,’ ti hen, keimah min sâl hen an hawng lai; chu minung
         tla chu zûl lah na u.
         9 Chun, tuk thu leh nawknâk thu nan theih tikah ṭih lah u. Chubang chu a hawng tlung
         masa ding rêng asi. A dawnghnâk lam chu a tlung sawm lai lo rih," a ti.
         10 Chun, an sinah, "Phun dang leh phun dang anna do lai le, ram dang leh ram dang anna
         do lai le,
         11 lî fâk tak â nîn lai le, mun dang dang ah pâm a tlung lai le, râi a lêng lai le;
         vân thawk hen thil ṭihnungkâi tla leh singsiahnâk cherkhet tla a hawng um lai.
         12 Sikhawmsele, chubang thil zawzawng a hawng tlung lânah chun a nan tleih na lai le,
         an nehsawh na lai. Pumhnâk in tla ah an kalpi na lai le, rêngin tla ah an khumh na
         lai; lalchem tla leh governor tla mâika ah an kalpi na lai.
         13 Hi hi Thâwngthâng Ṭha sim ding hen nan tik dêngkhâwng asi lai.
         14 Chuvachun, a sâng ding dân ruatkan lo ding hen nan thinlung birhtir u;
         15 nan mêlma zawzawng an kham na hen an êl kho lo na nâk ding hen thu leh finghnâk ka
         nan pêk na awt ruangah.
         16 Chun, nan nu leh pa tla, nan unau tla, nan rualsia tla, nan hâwi tla nih an tleihtir
         na lai; a zeimaw mi an nan thah na lai.
         17 Keimah min ruangah mi zawzawng huat nan si lai.
         18 Sikhawmsele, nan samzâi pakhat khawm a vei lai lo.
         19 Nan felfênâk nih nan nungnâk a hum lai.
         20 "Sikhawmsele, kawrsen hotu tla nih Jerusalem an hual mi nan muh tikah a vei awt ti
         theih u.
         21 Chu tikah chun Judai ram ah um tla chu tlâng ah tek na seh; a sungah um mi tla nih
         chun suaktâk na seh; ram ah um mi tla chu a sungah lût lah seh.
         22 Chubang ni tla chu phû lam ni asi, thu an rîn mi zawzawng a hawng tlung khonâk ding
         hen.
         23 Chubang ni ah chun râi tla leh nauno pawmtu tla tlûn a pit lai, laikulh ah hin hamhnâk
         cherkhet a hawng tlung awt ruangah leh hi phun tla tlûnah hin Pathian thinthawknâk
         a tlung awt ruangah.
         24 Chun, nâmsâu ah an thi lai le, phun kip sinah sal ah put hen an um lai; chun Phundang
         tla tik a dawng lân lo chu Jerusalem chu lamhbêk hen a um lai.
         25 "Chun, nî, thlâ leh ârfi tla ah singsiahnâk a um lai. Tisumsumriat rûm leh a tlingtlawk
         ruangah tual ah khawm phun kip hamhnâk leh lawksawngnâk a tlung lai;
         26 minung tla thlabâr ruangah leh laikulh ah thil hawng tlung ding mi chu dawn ruangah
         an nang lai; vân thiltikhonâk tla chu â nîn awt ruangah.
         27 Chu tikah chun Minung Fapa hi thiltikhonâk leh rokualnâk fâk tak hen sûm lakah a
         hawng kal mi an muh lai.
         28 Chun, chubang thil chu a hawng tlung tikah, tlûnlei zauh ule, chuanh u; nan ruangsuaknâk
         ding chu a nâi rawh ruangah," a ti.
         29 Chun, an sinah tahṭhimh thu a sim le: "Theipi kûng leh thing zawzawng zauh u;
         30 a chawrh no kâ hen chu chu nan muh le, ṭhâlpini a suak awt ti mah chiau nih nan theih
         tâwn.
         31 Chu hâwi ber hen nannih khawm nih chubang a hawng tlung mi nan muh tikah chun Pathian
         Râm a nâi rawh ti theih u.
         32 "Thungâi tak hen ka nan simh na, thil zawzawng a hawng tlung kim lân lo chu tusan
         minung tla hi an tlâu lai lo.
         33 Tual leh vân a tlâu lai le, ka thu lam chu a tlâu rêng lai lo.
         34 "Sikhawmsele, a thiamthih u, chu lo chun ei khawp tuktarâi hen, zû rî hen, dam sung
         khawsat dawn hen nan thinlung a khat sual lai. Chu ni ah chun thang awh hâwi hen lâkkhatko
         ah nan tlûnah a hawng tlung khup lai.
         35 Chu hâwitê hen laikulh pumpi ah um mi zawzawng tlûnah chun a hawng tlung awt chiau
         asi.
         36 A ringrâwn u, Minung Fapa mâika ah nan dîr khonâk ding hen leh thil hawng tlung ding
         mi tla zawzawng ah him ding leh chaknâk nan nei khonâk ding hen thlacham u, a ti.
         37 Chun, sûn ah chun Pathian Biakin ah a sîntir na tâwn le; zân ah chun a suak le, Oliv
         Tlâng an ti mi ah chun a riak tâwn.
         38 Chun, zîng ah a thu ngâi ding hen mi zawzawng Pathian Biakin ah a sinah an hawng
         kal tâwn.

1 Chun, Sang Thilnu telhlo Kût, Kalkanh Kût an ti mi chu a nâi rawh.
         2 Chun, bâwlpu lal leh Dân sîntirtu tla nih chun Jisu thah ding dân an hâwl; zatlâng
         an ṭih fâwn.
         3 Chun, leinih tla lakah mi Juda Iskariot an ti mi sungah chun Setan a lût.
         4 Chun, anih chu a va kal le, an sinah a tleihtir khonâk ding dân bâwlpu lal leh hotu
         tla chu a va thlukpi na.
         5 Chun, annih chu anna lâwm le, a sinah tangka pêk an tiamh rawh.
         6 Chun, anih nih chun rem a ti le, mi zapi umlo karah tleihtirnâk remkâng a hâwl rawh.
         7 Chun, Sâng Thilnu telhlo ni, Kalkanh Kût nâk dawrâ fa thahnâk ni chu a hawng tlung
         rawh.
         8 Chun, Jisu nih Peter leh Johan sinah, "Kalkanh Kût buh kan ei khonâk ding hen kan
         rangah va timhtuah u," ti hen a fial na.
         9 Chun, annih nih a sinah, "Zeiah me va timhtuah sele na duh?" an ti.
         10 Chun, anih nih chun an sinah, "Ngâinik u, khuapi ah nan lût chun mipa tibêl put hen
         nanna tawng lai le, a lûtnâk in ah zûl u.
         11 Chun, in dâwngpu sinah chun, ’Sîntirtu nih ka ṭhiruai tla hen Kalkanh Kût buh kan
         einâk ding hen khual tlungnâk kardang zeiah? a nan ti,’ ti u.
         12 Chun, anih nih chun a tlûn chuanh kardang kâu tak, thil um chia, a nan zauhtir na
         lai; chunah chun timhtuah u," a ti.
         13 Chun, an kal rawh le, an sinah a sim hâwitê hen an muh le, Kalkanh Kût buh chu an
         timhtuah rawh.
         14 Chun, a ei tik rawh chun anih chu buh a dûm le, a ṭhiruai tla nih chun an dûmpi.
         15 Chun, an sinah, "Ka tuar lânah hi Kalkanh Kût buh hi an eipi na thungâi ka duh asi.
         16 Ka nan simh na, hi hi Pathian Ram ah a tatak asi lân lo chu ka ei nawlh awt lo rawh
         asi," a ti.
         17 Chun, hâi chu a lâk le, lâwmthu a sim thluh rawh chun, "Hi hi lâk ule, a ṭhen u;
         18 ka nan simh na, tu rî hen Pathian Ram a hawng tlung lân lo chu grep rah lakah mi
         hi ka din nawlh awt lo rawh asi," a ti.
         19 Chun, sang a lâk le, lâwmthu a sim thluh rawh chun a phel le, "Hi hi ka taksa, nan
         rangah pêk ding chu asi; nan hawng ka theihkumzanâk ding hen hi hi ti tâwn u," a ti.
         20 Chun, zânriah ei thluh ah chu hâwi ber hen hâi chu a lâk le, "Hi hâi hi ka thisen,
         thudântuk thar chu asi, nan ruangrûl ah suak ding chu asi.
         21 "Sikhawmsele, zauhnik u, hawng ka tleihtirtu ding kut chu ka sinah dawhkân tlûnah
         a um.
         22 Minung Fapa hi an ruat hâwi hen a um awt asi; sikhawmsele, a tleihtirtu ding mi minung
         tlûn chu a pit!" a ti.
         23 Chun, annih nih, "Kan lakah chu hâwi thil ti ding mi chu âu me si lai le?" ti hen
         anna deih.
         24 Chun, an lakah âu me rokual chem hen ruat asi lai ti thu ah, êlnâk a hawng suak.
         25 Chun, anih nih chun an sinah, "Phundang lalchem tla chu an mi le tla tlûnah thu an
         nei tâwn le, an tlûnah thuneitu tla chu, ’Mipi tla hâwikawmh’ an ti na tâwn.
         26 Sikhawmsele, nannih lam chu chu hâwi nan si lai lo; nan lakah a rokual chem mi chu
         ngâksia dauh hâwi hen um sele, a lal chem mi chu eibâr timhtuahtu hâwi hen um dauh
         seh."
         27 Âu me rokual dauh, buh dûmtu ma, eibâr timhtuahtu? Buh dûmtu asi lo ma? Sikhawmsele,
         kei lam chu nan lakah eibâr timhtuahtu hâwi hen ka um hi.
         28 "Niknâk tla ka tawng kar vial nannih hawng ka umpitu nan si;
         29 chun ka ram ah ka dawhkân ah nan din hen nan ei khonâk ding hen ka Pa nih Ram hawng
         ka ruat piak mi hâwi hen Ram ka nan ruat piak na asi; chun, Israel phun leinih lâirêl
         piak hen laltophah ah nan to lai.
         31 "Simon, Simon, ngâinik, Setan nih fâng khei hâwi hen an khei khonâk ding hen nannih
         tla hi a nan deih na asi.
         32 Sikhawmsele, na lungnâk a tlâu lonâk ding hen thla ka nan cham piak asi. Na sîr nawlh
         tikah nangmah nih na unau tla chaktir na," a ti.
         33 Chun, anih nih chun a sinah, "Lalpa, na sinah chun rêngin leh thihnâk ah khawm kal
         bâk ka huam asi," a ti.
         34 Chun, anih nih chun, "Peter ka nan simh, na hawng ka theihnâk ah hin veithum na ka
         pheh lân lo chu tuzân âr a khuang lai lo," a ti.
         35 Chun, an sinah, "Tangka sâwngkhâwi, zâl leh pheikawk lo hen ka nan fial na liau khan
         thil nan samphâng rerêng ma?" a ti. Chun, annih nih chun, "Samphâng lo," an ti.
         36 Chun, anih nih chun an sinah, "Tu lam chu âuzawng tangka sâwngkhâwi neitu nih chun
         put seh, zâl hen; âuzawng nâmsâu neilo mi nih chun a puan zuar sele châwk seh.
         37 Ka nan simh na hi, ’Anih chu misual lakah an rêlsih rawh,’ ti rîn kha ka tlûnah a
         hawng tlung ding asi; ka thâwngthâng thu tla kha a tlung dih awt rawh," a ti.
         38 Chun, annih nih chun, "Lalpa, zauhnik, hinah nâmsâu panih a um," an ti. Anih nih
         chun an sinah, "Â tâwk," a ti.
         39 Chun, Jisu chu a suak le, a ti dân hâwi nget hen Oliv Tlâng ah chun a kal le, a ṭhiruai
         tla khawm nih an zûl.
         40 Chun, a mun chu a va tlung rawh chun an sinah, "Lêmnâk ah nan lût lonâk ding hen
         thlacham u," a ti.
         41 Chun, lung seh phâk rî hen a dang hen a va kal le; chun a siksidîr le, thla a cham.
         42 "Pa, rem na ti chun hi hâi hi ka sin thawk hen ṭhinh rawh; sikhawmsele keimah thu
         silo hen nangmah thu si dauh seh," a ti.
         43 Chun, vân thawk hen vânmifial pakhat amah panhlâutir ding hen a hawng a langh.
         44 Chun, thungâi a thla a kâm le, semsê ngâi khun hen thla a cham; a thlan chu thî hâwi
         hen tual ah a zut.
         45 Chun, thla a cham thluh ah chun a ṭhiruai tla sinah chun a hawng le, lawksawng ruangah
         an it mi a muh rawh chun,
         46 an sinah, "Zeirangah nan it? Lêmnâk ah nan lût lonâk ding hen thawk ule, thlacham
         u, a ti.
         47 Chun, a sim liau chirah chun, mi zapi an hawng kal le, leinih tla lakah mi Juda an
         ti mi nih chun an mâi a ruai na le; chun, châwchawk ding hen Jisu a hawng fûk.
         48 Sikhawmsele, Jisu nih chun a sinah, "Juda, Minung Fapa hi châwchawk hen na tleihtir
         awt masi?" a ti.
         49 Chun, a kiangkam mi tla nih chun thil hawng tlung ding mi chu an theih rawh chun,
         "Lalpa, nâmsâu hen kan tuk lai ma?" an ti.
         50 Chun, an lakah âu nih mawh bâwlpu lalchem to-aw chu a tuk le, a vawrhlei nâ a themh
         phak.
         51 Chun, Jisu nih a sawnh le, "Hi ri hi hawng ka siang piak u," a ti. Chun, a nâ chu
         a tham le, a damh rawh.
         52 Chun, Jisu nih a sinah an hawng mi bâwlpu lal tla, Pathian Biakin hotu tla leh upa
         tla sinah chun, "Nâmsâu tla, talhbo tla put hen rawkmang tla tleih ding hâwi bang
         hen nan hawng mu?
         53 Pathian Biakin ah nan sinah nisiar ka um liau khan tleih ding hen nan ka awt lo.
         Sikhawmsele, tu hi nan changh tik asi, mûi thuneihnâk hen," a ti.
         54 Chun, an tleih le, an ruai le, bâwlpu lalchem in ah chun an kalpi rawh. Chun, Peter
         nih râllâtpi hen a zûl.
         55 Chun, in kulh sung zâwllâi ah mei an sêm le, anna topumh le, Peter chu an sinah a
         va to bâk.
         56 Chun, mei chêu ah a to liauah nungâk âu nih mawh a muh le, a zauh seset le, "Hi minung
         khawm hi a sinah a um bâk mi mahi," a ti.
         57 Peter lam nih chun, "Nunau, anih chu ka theih lo!" ti hen a pheh.
         58 Chun, a nehnûn dauh ah midang nih a hawng muh nawlh le, "Nang khawm an lakah mi na
         si hi!" a ti. Peter lam nih chun, "Kei ka si lo," a ti.
         59 Chun, dârkar khat dingah chun midang nih, "Hi minung khawm hi a sinah a um mi kha
         asi ngelchel ko; Galili ram ah mi asi hi teh," a ti thlo.
         60 Chun, Peter nih, "Na thusim chu ka theih lo," a ti. Chun, zeikarlo ah a hawlh liau
         takah chun âr a khuang sawm rawh.
         61 Chun, Lalpa chu a hawng a hawi le, Peter chu a zauh rawh chun, Peter nih chun, Lalpa
         nih, "Tusûn ah hin âr a khuang lânah veithum na ka pheh lai," a sinah a ti mi thu
         kha a hawng theih nawlh rawh.
         62 Chun, a suak le, a ṭap chiam rawh.
         63 Chun, Jisu tleihtu tla nih nihsuak siamnâk ah an mang le, an vuak.
         64 Chun, a mit an tuam le, "Sim rawh, âu nih a nan vuak?" ti hen, an deih tâwn.
         65 Chun, thu dang tamtak hen an simsiat le, an fâi.
         66 Chun, khuadei ka hen zatlâng upa tla, bâwlpu lal tla leh Dân sîntirtu tla chu anna
         pûm le, an lâirêlnâk ah chun an kalpi le,
         67 "Mesia na si tak chun hawng kan simh," an ti. Chun, anih nih chun an sinah, "An simh
         na khawmsele nan lung lai loh;
         68 an deih na khawmsele nan sâng lai loh.
         69 Sikhawmsele, tu rî hen chun Minung Fapa hi Pathian thiltikhonâk vawrhlei ah a to
         lai rawh," a ti.
         70 Chun, an ektê hen, "Nang hi Pathian Fapa chu na si ma ne?" an ti. Chun, anih nih
         chun an sinah, "Si ta a," a ti.
         71 Chun, annih nih chun, "Zei theihnâk dang me kan ngâi lai rawh? Kanmah ngelchel nih
         amah kâ suak kan theih rawh hi teh," an ti.

1 Chun, anna pûm mi vial chu an thawk le, Jisu chu Pilat sinah an kalpi.
         2 Chun, "Hi minung nih hin kan phun tla a râwk le, Kaisar sinah siah châwi a khap le,
         Mesia, Lalchem â ti mi kan theih," ti hen an phûm rawh.
         3 Chun, Pilat nih a sinah, "Juda tla lalchem na si ma?’ ti hen a deih. Chun, anih nih
         chun a sinah "Si ta a," a ti le, a sâng.
         4 Chun, Pilat nih bâwlpu lal tla leh mi zapi tla sinah chun, "Hi minung lakah hin zeikhawm
         sualnâk ka theih lo," a ti.
         5 Sikhawmsele, annih nih chun, "Galili ram ah a dawmh le, hi mun tiang hen Judai ram
         khua kip ah sîntir hen, mi zawzawng a nawktir tâwn asi," ti hen an ti zual dadauh.
         6 Chun, Pilat nih chu chu a theih rawh chun, chu minung chu Galili ram ah mi asi leh
         silo a deih.
         7 Chun, Herod bial ah mi asi ti a theih kâ hen Herod sinah a fial rawh, chu liau chun
         anih khawm Jerusalem ah a um bâk.
         8 Chun, Herod nih Jisu chu a muh rawh chun thungâi â lâwm le, a thâwngthâng a theih
         ruangah a lân thawk hen khawm muh a duh rêng le, a thilchê ti zeimaw tal muh ding
         a lungum.
         9 Chun, thu tamtak a deih le; sikhawmsele, zeikhawm hen a sâng lo.
         10 Chun, bâwlpu lal tla leh Dân sîntirtu tla nih chun dîr hen cherkhet hen an phiar
         chiam.
         11 Chun, Herod leh a kawrsen tla nih chun Jisu an zauhnawmh le, nihsuak siamnâk ah an
         mang le, chun puan rokual tak aihtir hen Pilat sinah an fial nawlh rawh.
         12 Chun, chu ni tak chun Herod leh Pilat chu anna rem rawh le; chu lân zawzawng chu
         anna er thlo tâwn asi.
         13 Chun, Pilat nih bâwlpu lal tla, hotu tla leh mi zawzawng tla a pumh na le,
         14 an sinah, "Midang tla a râwk ti hen hi minung hi ka sinah nan hawng put mi kha asi
         le, nan mâika ah ka salh le, nan phiar mi thu lakah hi minung tlûnah hin zeikhawm
         sual ka muh lo asi;
         15 Herod khawm nih a muh bâk lo le; kan sinah a hawng fial nawlh rawh hi; thihnâk rê
         hen zeikhawm a ti lo.
         16 Chuvachun, ka vuak lai le, ka suah awt ko asi," a ti.
         17 Kût liauah chun an sinah mi pakhat chu a suah piak na tâwn asi.
         18 Sikhawmsele, a rual hen an âu le, "Hi minung hi chu veih le, Baraba kha hawng kan
         suah piak dauh rawh," an ti.
         19 Chu minung chu khuapi lakah helnâk ruangah leh mi a thah ruangah rêngtlâ asi.
         20 Pilat lam nih chun Jisu suah a duh le, an sinah a sim nawlh le,
         21 sikhawmsele, an âu le, "Kraws ah khenhbêk rawh, kraws ah khenhbêk rawh," an ti.
         22 Chun, anih nih chun a veithumnâk ah an sinah, "Zeirangah me? Hi minung nih hin zei
         thil me a sual? Thihnâk khawp rê hen a lakah zeikhawm ka muh lo; chuvachun, ka vuak
         lai le, ka suah awt ko asi," a ti.
         23 Annih lam nih chun hâu fâk hen kraws ah khenh ding hen an deih êu. Chun, an aw-hâu
         nih chun a neh rawh.
         24 Chun, Pilat nih chun an deih ziatê hen ti ding hen thu a thlûk rawh.
         25 Helnâk leh mi thah ruangah rêngtlâ an deih mi kha a suah le, Jisu lam chu an duh
         duh ti dingah a pêk rawh.
         26 Chun, an kalpi liauah chun Simon, Kurini khua mi, ram lei thawk hen a hawng mi an
         tleih le Jisu dunglei ah put ding hen a tlûnah kraws chu an thâng.
         27 Chun, mi zapi tamtak leh nunau zeimaw mi tla nih ir chumh leh ṭap bû hen an zûl.
         28 Jisu lam chu anmah lei â hawi le, "Jerusalem fanu tla, hawng ka ṭappi lah u, nanmah
         leh nan fa tla rangah ṭap dauh u.
         29 Ngâinik u, a ni a tlung awt! Chubang ni ah chun, ’Nunau ching tla, nâu pâwi dahlonâk
         pâw tla, nâu din dahlo mi nûk tla chu an thaw a suak lai’ an ti lai.
         30 Chu tikah chun mi tla nih tlâng tla sinah, ’Hawng kan denh!’ an ti teh lai; mual
         tla sinah, ’Hawng kan khuh,’ an ti teh lai.
         31 Thing ring lak men ah hi hâwi an ti chun, a châr mi lak châng chun zei tluk dek an
         ti lai?" a ti.
         32 Chun, a sinah midang panih, misual thah ding hen an hawngpi na.
         33 Chun, "Luruh," an ti mi mun chu an tlung rawh chun, chunah chun kraws ah an khenh
         le, misual tla hen, a vawrhlei ah pakhat a kehlei ah pakhat.
         34 Chun, Jisu nih, "Pa, annih hi ngaihdam na rawh; an thilti hi an theih lo asi," a
         ti. Chun, chamchawh hen a nipuan tla chu anna ṭhen rawh.
         35 Chun, zatlâng tla nih chun dîr hen an chuanh. Chun, hotu tla khawm nih, "Midang men
         a damtir mi; Pathian thîm mi Mesia asi tak chun amah khawm a damh seh," ti hen an
         sîrleih.
         36 Chun, kawrsen tla khawm nih amah chu nihsuak siamnâk ah an mang le, a sinah an hawng
         le, uain thur an pêk le,
         37 "Juda tla lalchem na si tak chun a damh rawh," an ti.
         38 Chun, a tlûn leiah chun, "HI HI JUDA TLA LALCHEM ASI," ti hen lasui rîn a um.
         39 Chun, misual khenh mi lakah pakhat nih chun Jisu a fâi le, "Mesia chu na si lo mazei?
         A damh le, kannih khawm hawng kan damh bâk," a ti.
         40 Sikhawmsele, pakhat nih chun fâi pah hen a sâng le, "Pathian men na ṭih lo ma? Bang
         cho hen hawng kan rêp hi.
         41 Kannih lam chu rêp ding rêng kan si; kan thilti diklo man kan tawng asi hi; hi minung
         nih hin zeikhawm a sual lo," a ti.
         42 Chun, Jisu sinah, "Jisu na Ram na tlung tikah hawng ka theihkumza," a ti.
         43 Chun, Jisu nih a sinah, "Thungâi tak hen ka nan simh, tusûn ah hin ka sinah Paradis
         ah na um bâk lai," a ti.
         44 Chun, dâr leinih thawk hen zânlei dâr thum tiang hen laikulh a mûi ver le,
         45 nî chêu a reh rawh le, chun, Pathian Biakin puanzâr chu a lâi ah â thlêk rawh.
         46 Chun, Jisu chu hâu fâk tak hen a âu le, "Pa, na kut ah ka thlarau ka nan kiltir,"
         a ti. Chun, chu chu a ti thluh rawh chun a nukrî a chat rawh.
         47 Chun, kawrsen zâ hotu nih chun thil umzia chu a muh rawh chun, "Hi minung hi zei
         ti khawm hen mirep asi ngelchel lai," ti hen, Pathian a sawr rawh.
         48 Chun, chu zauhnuam chu chuanh ding hen mi zapi an hawng a pûm mi tla zawzawng nih
         chun thil umzia chu an muh rawh chun an ir tla chumh lemang hen an tlung nawlh rawh.
         49 Chun, a mêltheih tla zawzawng leh nunau Galili thawk hen hawng zûltu tla chubang
         thil chu chuanh hen lât takah an dîr.
         50 Chun, minung pakhat, a min Josef, lâirêltu, mi ṭha tak, rep tak a um.
         51 Hi minung nih hin an lâirêl leh an thilti khawm rem a ti lo rêng asi. Juda le khua
         Arimathai ah mi asi le, Pathian Ram a lungum tâwn.
         52 Chu minung chu Pilat sinah a kal le, Jisu ruak a deih.
         53 Chun, a lâk le, puan mangṭhia hen a tuam le, thlân lung hawrh, âukhawm vûi dahlonâk
         ah a zâutir.
         54 Chun, chu ni chu Timhtuah ni asi le, Dinhni a nâi tek rawh.
         55 Chun, nunau, Galili ram thawk hen a sinah an hawng mi tla nih khan an zûl le, thlân
         leh a ruak zâutir zia chu an muh.
         56 Chun, an lâwi nawlh le, zeilo rimthâw tla leh sariak rimthâw tla an siam. Chun, Dinhni
         ah chun thupêk hâwi hen anna dîn rawh.

1 Ni sarih ni masachem ah chun, khuadei rianruan ah, zeilo rimthâw an siam mi tla chu
         put hen thlân ah chun an va kal.
         2 Chun, thlân ah mi lung chu ṭhinh hen an muh le;
         3 chun, an lût le, Lal Jisu ruak chu an muh lo.
         4 Chun, chubang ruangah an lawksawng liauah chun, minung panih, puan mit ser rê hen
         aih mi an kiangah an hawng dîr le;
         5 chun, an ṭih le, an mêl tual tawngh rê hen an kûn liauah annih nih chun an sinah,
         "Zeirangah mithi lakah a nung mi nan hâwl?
         6 Hinah a um lo rawh, a thawknawlh rawh; Galili ram ah a um liauah nan sinah a thusim
         kha theih nawlh u.
         7 ’Minung Fapa hi misual tla kut ah tleihtir hen a um lai le, kraws ah an khenhbêk
         lai le, ni thum ni ah a thawknawlh ding asi,’ a ti mi kha," an ti.
         8 Chun, a thu chu an theih nawlh rawh le,
         9 thlân ah mi chu an tlung nawlh le, leikhat leh midang zawzawng tla sinah chun chubang
         thil zawzawng chu an sim.
         10 Chubang tla chu Magdala mi Mari, Joana, Jem nu Mari tla an si; an sinah nunau dang
         tla khawm nih ṭhiruai tla sinah chun chubang thu chu an sim bâk.
         11 Sikhawmsele, chubang thu chu thu salam ah an ruat le, an lung piak na lo.
         12 Sikhawmsele, Peter chu a thawk le, thlân ah chun a tek le; chun a kûn le, a bih le,
         puan mangṭhia a um mi dei a muh le; chun, thil umzia chu chê ti bû hen a in leiah
         a lâwi rawh.
         13 Chun, chu ni takah chun an lakah mi panih chu khua pakhat Emau an ti mi ah chun an
         kal awt le, chu khua chu Jerusalem thawk hen Stade sâwmruk asi.
         14 Chun, thil a hawng tlung mi zawzawng chu an sim vima.
         15 Chun, an sim le, anna deih liauah chun Jisu ngelchel nih a hawng fûk na le, an sinah
         a kal bâk rawh.
         16 Sikhawmsele, amah chu an theih lonâk ding hen an mit chu vâitir hen a um.
         17 Chun, an sinah, "Kal pah hen nan ruat mi kha, zei thu me?" a ti. Chun, zûr tak hen
         an dîr rawh.
         18 Chun, a min Kleopa dauh nih chun a sinah, " Jerusalem ah nangmah cho hen na maw na
         um, tu liauah thil umzia hi na theih lo ma?" a ti le, a sâng.
         19 Chun, anih nih chun an sinah, "Zei thil me?" a ti. Chun, annih nih chun a sinah,
         "Nazaret Jisu Pathian leh minung zawzawng mitmuh ah a thu ah leh a thilti ah khuavâng
         minthang tak thâwngthâng thu;
         20 bâwlpu tla leh kan hotu tla nih thah ding hen an pêk le, kraws ah an khenhbêk zia
         thu tla kha.
         21 Kannih nih Israel tla tlanhtu si ding hen kan lungum rîlmâl hen, zeikhawm si sele,
         chubang thil tlungnâk chu tusûn hen ni thum asi rawh.
         22 Chubang lo khawm chu kanmah murui ah mi nunau âu tla mawh zîng ah a thlân ah an va
         kal le, hawng kan lawksawngtir le;
         23 a ruak muh ṭung lo hen ’Pathian vânmifial â langh mi kan muh le, chu tla nih chun
         a nung nawlh ti an sim,’ an hawng ti.
         24 Chun, kan lakah mi âu tla mawh thlân ah chun an kal le, nunau tla sim hâwitê hen
         an muh le, sikhawmsele, amah chu an muh fâwn lo," an ti.
         25 Chun, anih nih chun an sinah, "Mi â tla, khuavâng tla zawzawng thusim lung leikângah
         thinlung sêt tla!
         26 Mesia nih chubang thil chu tuar hen a rokualnâk ah a lût ding rêng asi lo mazei?"
         a ti.
         27 Chun, Mosi leh khuavâng lasui thu thawk hen a dawmh le, Pathian lasui thu zawzawng
         ah amah thâwngthâng rîn mi vial chu anmah tla a simhfiang vima na.
         28 Chun, an kalnâk ding khua chu an tlung awt rawh le, chun, anih chu lât dauh ah kal
         a tum hâwi hen a um.
         29 Chun, kâ hen an thlauh le, "Kan sinah um ko me; a zânlei vung rawh, nî khawm a tlâ
         awt rawh," an ti. Chun, an sinah um ding hen a lût rawh.
         30 Chun, an sinah buh dûm hen a to rawh chun sang a lâk le, mal a sâwm le, a phel le,
         an sinah a pêk.
         31 Chun, an mit a hawng dei le, a mêl an theih rawh le, chun, anih chu a vei ving rawh.
         32 Chun, annih nih chun, ’Lampi ah hawng kan sawnh liauah Pathian lasui thu tla hawng
         kan simhfiang liau khan kan thinlung a fiang pum lo ngen mazei?" anna ti.
         33 Chun, chu liau tak chun an thawk le, Jerusalem ah an kîr nawlh le, leikhat tla leh
         an hâwi tla anna pûm mi chu an muh le,
         34 "Lalpa chu a thawknawlh tatak asi; Simon sin khawmah â langh rawh!" an hawng ti.
         35 Chun, annih khawm nih lampi ah thil hawng tlung mi leh sang a phel le, a mêl an hawng
         liah rawh zia tla chu an simh na bâk.
         36 Chun, chubang thu chu an sim liauah chun amah ngelchel chu anmah lakah a hawng dîr
         le, an sinah, "Nan tlûnah lungngamhnâk um seh," a ti.
         37 Sikhawmsele, an lâu khit le, mithlâ muh hen anna ruat.
         38 Chun, anih nih chun an sinah, "Zeirangah nan lawksawng? Zeirangah nan thinlung ah
         zumhmaihnâk a hawng um?
         39 Ka kut leh ka kezaphah tla hi zauh u, keimah tak kha ka si hi! Hawng ka tham ule,
         zauh u; nan hawng ka muh hâwi hen thlarau nih taksa leh ruh a nei lo," a ti.
         40 Chun, chu chu a sim thluh rawh chun a kut leh a kezaphah tla an sinah a zauhtir.
         41 Chun, anna lâwm tuk ruangah an lung lo nget rih le, chê an ti kar chun an sinah,
         "Hinah ei ding zeilo nan nei ma?" a ti.
         42 Chun, ngâ rawh vo khat an pêk.
         43 Chun, a lâk le, an mâika ah chun a ei rawh.
         44 Chun, an sinah, "Hi hi ka thu kha asi, Mosi Dân ah, khuavâng lasuibu ah leh Sawrnâk
         labu tla ah ka thâwngthâng rîn mi vial a hawng tlung ding zia nan sinah ka um liauah
         ka nan simh tâwn na kha," a ti.
         45 Chun, Pathian lasui thu theihnâk ding hen an thinlting a finghtir.
         46 Chun, an sinah, "Hi hâwi hen rîn asi: ’Mesia nih chun hamhnâk a tuar lai le, ni thum
         ni ah mithi lakah mi a thawknawlh lai le,
         47 amah min hen rimnâk thu leh sual ngaihdamnâk thu Jerusalem thawk hen phun kip sinah
         an sim lai,’ ti hen.
         48 Chubang thil zawzawng chu a theihtu nan si.
         49 Chun, ka Pa thil tiamh chu nan tlûnah ka hawng fial awt; sikhawmsele, tlûn leiah
         mi thiltikhonâk hen thuamh nan si lânlo chu khuapi ah hin um kumza u," a ti.
         50 Chun, Bethani khua vâu tiang hen annih chu a kalpi na le; chun, a bân a phar le,
         mal a sâwm na.
         51 Chun, mal a sâwm na liau takah chun annih chu a ṭhen na le, vân leiah lâk hen a um
         rawh.
         52 Chun, an mâimûk le, lâwm tak hen Jerusalem ah an kîr nawlh rawh le;
         53 chun, Pathian Biakin ah chun Pathian sawr hen an um kumza rawh.JOHANJOHANJOHANJOHANJOHAN

1 A tîr ah Thu a um, Thu chu Pathian sinah a um; Thu chu Pathian asi.
         2 A tîr thawk hen Pathian sinah a um.
         3 Zeizawng a ektê hen amah siam asi; thilsiam zawzawng hi amah siamlo zeikhawm a um
         lo.
         4 Amah lakah chun nungnâk a um; chu nungnâk chu minung tla chêunâk asi.
         5 Chêu chu mûi lakah a hawng chêu le, mûi nih chu chu a neh lo.
         6 Pathian fial mi pakhat a um le, a min chu Johan asi.
         7 Theihpitu ding hen a hawng kal le, chêu thu chu theihtir ding hen; amah ruangah mi
         zawzawng nih an lung khonâk ding hen.
         8 Anih chu chêu chu asi lo, chêu thu chu theihtir ding hen hawng kal asi dauh.
         9 Chêu dik tak mikip chêutirtu kha laikulh ah a hawng kal liau asi.
         10 Anih chu laikulh ah a um, laikulh amah siam asi, laikulh nih amah an theih lo.
         11 Amah ram ah a hawng kal le, amah mi tla nih an duh lo.
         12 Sikhawmsele, amah duhtu vial chu an sinah Pathian fa tla si khonâk ding a pêk, a
         min zumhtu tla chu.
         13 Minung thlâknâk thawk hen ring mi an si lo; taksa duhnâk thawk hen ring mi khawm
         an si lo; mipa duhnâk thawk hen ring mi khawm an si lo; Pathian thawk hen ring mi
         an si dauh.
         14 Thu chu minung ah a hawng a chang le, kan lakah a um rawh. A rokual zia kan muh.
         Zângfahnâk leh thudik hen a khat. Hi hi rokualnâk chu asi, Pa, Fapa neihlem hâwi a
         sinâk chu.
         15 Johan nih a thu a theihtir le, a âu le, "Ka dung leiah hawng ka zûltu nih khan hawng
         ka lehkhalh rawh asi, keimah lânah um asi rawh ruangah,’ ti hen a thu ka sim mi kha
         amah hi asi," a ti.
         16 A rangtlingnâk kanna ting chiau, zângfah nûnah zângfah singsuannâk hen,
         17 Dân Mosi nih a pêk, zângfahnâk leh thudik Jisu Krist ruangah a hawng um.
         18 Âukhawm nih Pathian an muh dah lo, Fapa neihlem, Pa kiangah um mi tak nih khan, amah
         a theihtir rawh asi.
         19 Chun, Juda le nih "Âu me na si?" ti hen, deih ding hen, Jerusalem thawk hen a sinah
         bâwlpu tla leh Levi chi tla an fial liau khan hi hi Johan theihtirnâk chu asi;
         20 pheh lo hen a phuang le, "Mesia ka si lo," ti hen a phuang.
         21 Chun annih nih chun a sinah, "Âu me na si ne?" Elija na si ma? an ti le, an deih.
         Chun, anih nih chun "Ka si lo," a ti. "Khuavâng chu na si ma?" an ti. Chun, anih nih
         chun, "Ka si lo," a ti le, a sâng.
         22 Chun annih nih chun a sinah, "A si chun, âu me na si ne? Hawng kan fialtu tla kan
         sâng khonâk ding hen hawng kan simh ma ne? Na thâwngthâng rerêng zeime na sim awt?"
         an ti.
         23 Chun, anih nih chun, " ’Lalpa lampi dingtir u,’ ti hen, ’ramkaro ah âutu aw-hâu ka
         si,’ " Khuavâng Isai sim hâwi khan, a ti.
         24 An mifial tla chu Farisai tla le sinah mi an si.
         25 Chun, annih nih chun a sinah, "Mesia tal, Elija tal, Khuavâng khawm chu na si lêmlo
         chun, zeirangah na baptis na ne?" an ti le, an deih.
         26 Chun, Johan nih an sinah, "Kei nih tî hen ka baptis le, nan lakah mi pakhat nan theihlo
         mi a dîr asi.
         27 Anih chu ka dung leiah hawng ding mi chu asi, a pheikawk rî sût tlâk khawm ka si
         lo," a ti le, a sâng.
         28 Chubang thil chu Jordan lanh ah Bethani ah, Johan baptis nâk ah khan an ti asi.
         29 Chun, a thâituan ah chun Johan nih Jisu a sinah a hawng kal mi a muh. Chun a sim
         le, "Zauhnik u, Pathian Dawrâ Fa laikulh sual kalpitu ding khi!
         30 Hi hi asi, ’Minung pakhat hawng ka lehkhanh mi nih khan hawng ka zûl awt, ka lânah
         a um rawh asi, ka ti mi kha,’
         31 Amah chu ka theih lo, sikhawmsele, Israel tla sinah a hawng langhnâk ding hen, tî
         hen baptis ding hen ka hawng kal asi," a ti.
         32 Chun, Johan nih a theihtir le, a sim le, "Thlarau chu vaṭhu hâwi hen vân thawk hen
         hawng ṭum ka muh le, a tlûnah a fû ko.
         33 Amah chu ka theih lo le, sikhawmsele, tî hen baptis ding hen hawng ka fialtu nih
         khan ka sinah, ’Âu tlûn zawngah Thlarau hawng ṭum hen, a tlûnah um ko na muh mi chu,
         amah chu Thlarau Thenhlimh hen baptistu ding chu asi,’ hawng ka ti.
         34 Chu chu ka muh rawh le," "chun hi hi Pathian Fapa asi ti ka theihtir rawh," a ti.
         35 Chun, a thâituan ah Johan a dîr le, a ṭhiruai le panih hen;
         36 chun, Jisu kal liau a zauh le, "Zauhnik u, Pathian Dawrâ Fa khi," a ti.
         37 Chun a ṭhiruai panih nih chun a thusim chu an theih le, Jisu an zûl rawh.
         38 Chun, Jisu â hawi le, an hawng zûl mi a muh le, an sinah "Zei me nan hâwl?" a ti.
         Chun, annih nih chun, "Rabbi, (chu chu Sîntirtu tinâk asi), zeiah na um?" an ti.
         39 Anih nih an sinah, "Hawng kal ule, nan muh lai," a ti. Chuvachun, an kal le, a umnâk
         chu an muh le, chu ni ah chun a sinah an um ko le, zânlei dâr li ding asi.
         40 Johan thusim chu theih hen Jisu zûltu panih lakah pakhat chu Andri, Simon Peter unau
         asi.
         41 Anih nih chun a masachem hen a unau Simon a muh le; a sinah, "Mesia kan tawng rawh,"
         a ti, (Sariak Thuh an ti mi chu),
         42 churawhchun Simon chu Jisu sinah a hawngpi. Jisu nih anih chu a zauh le, "Johan fapa
         Simon na si, Kipha an sak lai," a ti le, (chu chu Peter tinâk asi, Peter chu lungpi
         tinâk asi.)
         43 Chun, a thâituan ah chun Jisu chu Galili ah kal a tum le, Philip a muh le, a sinah,
         ’Hawng ka zûl rawh," a ti.
         44 Philip chu Betsaida mi asi, chu chu Andri leh Peter umnâk khua asi.
         45 Philip nih chun Nathanael a muh le, a sinah, "A thâwngthâng Mosi nih Dân lasuibu
         ah a rîn mi leh khuavâng tla nih an rîn mi kha, amah chu kan muh rawh. Nazaret Jisu
         Josef fapa chu," a ti.
         46 Chun, Nathanael nih chun a sinah, "Nazaret ah thil ṭha a suak kho mazei?" a ti. Philip
         nih chun a sinah, "Hawng le zauh," a ti.
         47 Jisu nih Nathanael a sinah a hawng mi a muh le, a thâwngthâng sim le, "Zauhnik u,
         Israel mi tak ngamlêmnâk rerêng neilo hi," a ti.
         48 Nathanael nih a sinah "Nangnih zeitin na theih?" a ti. Jisu nih a sinah, "Philip
         nih a nan kawh lânah theipi phûr ah na um liau khan ka nan muh," a ti.
         49 Nathanael nih, "Sîntirtu Pathian Fapa na si, Israel tla Lalchem na si hi," ti hen
         a sâng.
         50 Jisu nih a sinah, "Theipi phûr ah ka nan muh, na sinah ka nan ti ruangah na lung
         mu? Hi ngâk hen thil rokual dauh hi na muh lai," a ti le, a sâng,
         51 Chun, Jisu nih a sinah, "Thungâi tak hen ka nan simh, vân â awng hen, Pathian vânmifial
         tla Minung Fapa tlûnah hin ṭum leh kâi nan muh teh lai," a ti,

1 Ni thum ni ah, Galili ram ah Kana ah umhnâk a um le, chunah chun Jisu nu a um,
         2 Jisu leh a ṭhiruai tla khawm umhnâk ah an sâwm na,
         3 Chun, uain a tinh lo le, Jisu nu nih chun a sinah, "Uain an nei lo rawh," a ti,
         4 Chun, Jisu nih a sinah, "Nu, nangnih na ka theih piak ding zei me a um? Ka tik a
         tlung lo rih," a ti,
         5 Chun a nu nih lâiraw tla sinah, "Nan sinah a sim mi vial chu ti vima u," a ti,
         6 Chun, Juda tla ṭâwl thiang dân hâwi hen lungbêl paruk, tahnâk nih mawh tahnâk thum
         mawh tlum chiau, chunah chun an toh.
         7 Chun, Jisu nih an sinah, "Tibêl tla tî hen khah u," a ti. Chun, a kâ rual hen an
         khah seng.
         8 Chun, an sinah, "Tuah than ule, lâiraw hotu sinah kalpi u," a ti. Chun, an kalpi
         rawh.
         9 Chun, lâiraw hotu nih chun tî uain â chang mi chu a tem le, zei thawk mi asi ti a
         theih loh, lâiraw tî thantu tla nih chun an theih. Mo pasal chu a kawh le,
         10 a sinah, "Mi kip nih a tîrah uain ṭha an suah tâwn; chun, an din ual nûnah a ṭha
         lo dauh mi chu an suah tâwn; nang lam nih chun tutiang hen uain ṭha na kil," a ti.
         11 Jisu nih singsiahnâk a ti masachemnâk hi Galili ram ah Kana ah chun a ti le, a rokual
         zia a langhtir rawh; chun, a ṭhiruai tla nih chun amah chu an zumh rawh.
         12 Chu nûnah chun Kapernaum ah a va kal le, a nu, a unau tla leh a ṭhiruai tla hen;
         chunah chun ni sâwtlotê an châm.
         13 Chun, Juda Kalkanh Kût a nâi rawh le, Jisu Jerusalem ah a va kal.
         14 Pathian Biakin ah châw, dawrâ, vaṭhu zuartu tla leh tangka thlengtu tla an to mi
         a muh.
         15 Chun, ritual hen vuaknâk a siam le, dawrâ leh châw an ektê hen Pathian Biakin thawk
         hen a nar na le; tangka thlengtu tla tangka chu a bungh le, an dawhkân tla a thlûk
         piak na.
         16 Chun, vaṭhu zuartu tla sinah chun, "Hi bang tla hi kalpi u, ka Pa in sawlehnâk in
         ah mang lah u," a ti.
         17 "Na in ah ka semsê ngaihnâk nih hawng ka ei hep lai," ti rîn asi ti a ṭhiruai tla
         nih an theih nawlh rawh.
         18 Chuvachun, Juda tla nih a sinah, "Hi bang thil na ti mi hi singsiahnâk zei me na
         hawng kan zauhtir kho?" an ti le, an sâng.
         19 Jisu nih an sinah, "Hi Pathian Biakin hi râwk ule, ni thum karah ka dirh nawlh lai,"
         a ti le, a sâng.
         20 Chun, Juda tla nih chun, "Hi Pathian Biakin hi kum sâwmli leh kum ruk sak asi, nangnih
         ni thum karah na dirh awt mu?" an ti.
         21 Sikhawmsele, a taksa biakin thu a sim asi.
         22 Churuangah, mithi lakah mi a thawknawlh liauah hi hi a sim ti a ṭhiruai tla nih an
         theih nawlh rawh le; chun, Pathian lasui thu leh Jisu thusim chu an lung rawh.
         23 Chun, Kalkanh Kût ah, Jerusalem ah a um liau chun a singsiahnâk ti tla an muh le,
         mi tamtak nih a min an zumh rawh.
         24 Sikhawmsele, Jisu chu an sinah a lungngam thiam lo, mi zawzawng a theih le;
         25 minung thu âukhawm simhfiang a herh lo, amah nih minung thinlung ah a um mi vial
         chu a theih ruangah.

1 Chun, Farisai tla lakah mi a min Nikodem, Juda le hotu pakhat a um;
         2 chu chu zân ah Jisu sinah a hawng kal le, a sinah, "Sîntirtu, Pathian sinah mi sîntirtu
         dingah hawng kal na si ti kan nan theih; Pathian an sinah a um lo chun hi singsiahnâk
         tla na ti hâwi hi âukhawm an ti kho lai loh," a ti.
         3 Chun, Jisu nih a sâng le, a sinah, "Thungâi tak hen ka nan simh, mi âukhawm a suaknawlh
         lo chun Pathian Ram a muh kho lai loh," a ti.
         4 Nikodem nih a sinah, "Mi a tar nûnah zeitin a suak kho lai? A nu paw sungah veinih
         lût hen a suak kho lai mazei?" a ti.
         5 Jisu nih a sâng le, "Thungâi tak hen ka nan simh, mi âukhawm tî ah leh Thlarau ah
         a suak lo chun Pathian Ram ah a lût kho lai loh.
         6 Taksa ah a suak mi chu taksa asi, Thlarau ah a suak mi chu Thlarau asi.
         7 Na suakthar ding ka nan ti mi hi chê ti lah.
         8 Thli kha zei tal ah a duh duh hen a lêng tâwn, a hâu na theih, sikhawmsele, kha zei
         thawk hen hawng mi me, kha zei leiah a kal awt ti na theih lo; âuzawng Thlarau ah
         suak mi chu, chu hâwi hen an um, a ti.
         9 Chun, Nikodem nih a sâng le, a sinah, "Chu chu zeitin a um kho lai?" a ti.
         10 Jisu nih a sâng le, a sinah, "Israel tla sîntirtu minthang na si mi, chu chu na theihthiam
         lo ma?
         11 Thungâi tak hen ka nan simh, kannih nih kan theih mi chu kan sim tâwn, kan muh mi
         chu ka theihtir tâwn; sikhawmsele, kan theihtirnâk nan pawm lo.
         12 Laikulh thil tla kan simh na mi nan lung lo chun, vân lei thil tla an simh na sele
         zeitin nan lung lai?
         13 Vân ah âukhawm an kâi dah lo, Minung Fapa vân thawk hen hawng ṭum mi cho lo hi chu.
         14 Chun, Mosi nih ramkaro ah rûl a thlâi hâwi khan, Minung Fapa hi thlâi hen a um ding
         asi.
         15 Âukhawm amah lungtu nih chun amah ruangah zungzâl nungnâk an nei khonâk ding hen.
         16 Pathian nih laikulh thungâi a dâwt le, churawhchun a Fapa neihlem a pêk, amah chu
         âuzawng a zumhtu vial thi lo hen, zungzâl nungnâk an nei khonâk ding hen.
         17 Laikulh mawhtir ding hen Pathian nih a Fapa laikulh ah a fial lo, laikulh amah ruangah
         ruangsuah hen an um khonâk ding hen a fial dauh asi.
         18 Âuzawng amah zumhtu chu mawh hen an um lo; âuzawng zumhlotu chu mawh chia hen an
         um, Pathian Fapa neihlem min an zumh lo ruangah.
         19 Hi hi mawhnâk asi, chêu laikulh ah a hawng kal le, sikhawmsele mi le tla nih chêu
         ngâk hen mûi an duh dauh, an thilti tla an sual ruangah.
         20 Âuzawng thilti sual mi nih chêu an hua tâwn, chêu ah khawm an hawng lo, chu lo chun
         an thilti tla a lang lai.
         21 Sikhawmsele, âuzawng a ti dik mi vial an thilti tla Pathian ruangah ti an si ti a
         lang khonâk ding hen chêu ah an hawng kal," a ti.
         22 Chu nûnah chun Jisu a ṭhiruai tla hen Judai ram ah an kal le, chunah chun an sinah
         a um ko le, a baptis na tâwn.
         23 Johan khawm nih Ainon ah Salim khua kiangah a baptis na bâk, chunah chun tî a tam
         ruangah; chun mi an hawng le, baptis an si.
         24 Johan chu rêngin ah an khumh lo rih.
         25 Chun, Johan ṭhiruai tla leh Juda pakhat, ṭawl thiang thu ah anna êl.
         26 Chun, Johan sinah an hawng le, a sinah, "Sîntirtu, Jordan râlah na sinah um, a thu
         na theihtir mi nih khan, ngâinik, kha nih khan a baptis na le, mi zawzawng a sinah
         an hawng kal asi!" an ti.
         27 Johan nih a sâng le, "Minung nih zeikhawm a nei kho lo, vân ah mi pêk asi lo chun.
         28 ’Kei Mesia ka si lo, a mâi leiah fial ka si,’ ka ti mi kha, nanmah tak hawng ka theihpitu
         nan si.
         29 Mo neitu chu mo pasal chu asi; sikhawmsele, mo pasal hâwipa dîr hen a thu theihtu
         chu mo pasal aw ruangah thungâi hen â lâwm tâwn; churuangah, tuhin ka lâwmnâk a rangtling
         rawh asi.
         30 Anih chu sung-û dadauh ding asi, kei lam chu nâu dauh ding ka si.
         31 "Tlûnlei thawk hen a hawng kal mi chu mi zawzawng ngâk hen chungnungchem asi; tual
         ah suak mi chu tual ah mi asi le, tual thu a sim tâwn, vân thawk hen a hawng kal mi
         chu mi zawzawng ngâk hen chungnungchem asi.
         32 A muh leh a theih mi zawng a theihtir tâwn asi, âukhawm nih a thu theihtirnâk an
         pawm lo.
         33 A thu theihtirnâk pawm mi nih ’Pathian chu a dik asi,’ ti a singsiah.
         34 Pathian fial mi nih chun Pathian thu a sim tâwn; anih nih chun a Thlarau khatnâk
         rangtling a pêk.
         35 Pa nih Fapa a dâwt le, a thiltikhonâk ah thil zeizawng a pêk rawh.
         36 Âuzawng Fapa zumh mi zawng nih zungzâl nungnâk an nei rawh; sikhawmsele, âuzawng
         Fapa thu ngâilotu vial nih nungnâk an nei lai lo le, Pathian thinrunhnâk an tlûnah
         a um kumza dauh asi," a ti.

1 Chun, Jisu nih Johan ngâk hen ṭhiruai tam dauh a siam mi leh a baptis ti Farisai
         tla nih an theih ti Lalpa nih a theih kâ hen,
         2 (Sikhawmsele Jisu tak nih chun a baptis lo, a ṭhiruai tla nih an baptis tâwn.)
         3 Judai ram chu a kaltâk le, Galili ram ah a kîr nawlh rawh.
         4 Chun, Samari ram a pal ding asi.
         5 Chuvachun, Samari ram ah khua pakhat, Saikar an ti mi chu a tleng le, Jakob nih a
         fa Josef sinah mun a pêk mi kiang kha;
         6 Jakob tikhurchawh khawm kha chunah chun a um. Chun, Jisu chu a lam kal dît ruangah
         tikhurchawh kiang ah a to: Sûn dâr leinih liau asi.
         7 Chun, Samari nunau pakhat tî than a hawng. Jisu nih a sinah, "Din ding hawng ka pêk,"
         a ti.
         8 A ṭhiruai lam chu ei ding châwk hen khua ah an kal rawh.
         9 Chuvachun, Samari nunau nih chun a sinah, "Nang Juda mi na si, kei Samari nunau ka
         si, zeitin zia hen ka sinah din ding na ka deih?" a ti. (Juda tla nih Samari tla zei
         lak khawmah an mang dahlo ruangah.)
         10 Chun Jisu nih a sâng le, a sinah, "Pathian thilpêk le, Din ding hawng ka pêk,’ na
         sinah titu hi theih le chu, nangnih a sinah na deih dauh ding asi, chun, anih nih
         tî nung a nan pêk rawh ding asi," a ti.
         11 Chun, nunau nih chun a sinah, "Pu, a thannâk zeikhawm na nei lo mi, tikhurchawh a
         thûk thlo mi, kha zei a mi tî nung na tawng?
         12 Kan pu Jakob ngâk hen na rokual dauh mazei? Anih nih chun tikhurchawh hi hawng kân
         pêk le, amah khawm nih a din le, a fa le, a ran tla hen," a ti.
         13 Chun, Jisu nih a sâng le; a sinah, "Âuzawng hi tî dintu vial an tîhâl nawlh lai;
         14 âuzawng an sinah ka pêk ding mi tî dintu vial lam chu zungzâl hen an tîhâl lai loh,
         kei nih an sinah tî ka pêk ding mi chu an sung ah tî nung a um lai le, zungzâl nung
         tiang hen a irh lai," a ti.
         15 Chun, nunau nih chun a sinah, "Pu, chu tî chu hawng ka pêk, ka tîhâl lonâk ding leh
         hi bang tiang tî than ding hen ka hawng lonâk ding hen," a ti.
         16 Chun, Jisu nih a sinah, "Na pasal va kawh le, hinah hawng nawlh," a ti.
         17 Chun, nunau nih chun a sinah, "Pasal ka nei lo," a ti le, a sâng. Jisu nih a sinah,
         "Pasal ka nei lo, na ti mi hi, na dik ngâk;
         18 pasal panga na nei rawh, tuah mi hi na pasal asi lo asi, hi thu hi na sim dik ngâk,"
         a ti.
         19 Nunau nih chun a sinah, "Pu, khuavâng na si ti ka theih.
         20 Kannih thlâktu tla nih chun hi tlâng ah hin Pathian an sawnh tâwn; sikhawmsele, nannih
         nih chun, ’Minung nih Pathian an sawnhnâk mun ding chu Jerusalem ah a um,’ nan ti
         tâwn," a ti.
         21 Chun, Jisu nih a sinah, "Nunau, ka thu lung rawh, hi tlâng kher lo khawm ah, Jerusalem
         kher lo khawm ah Pa nan sawnh tik a tlung awt rawh.
         22 Nannih nih nan theih lo mi nan sawnh tâwn; kannih nih kan theih mi kan sawnh tâwn.
         Ruangsuaknâk Juda tla sin thawk hen a hawng suak awt asi.
         23 Chuvachun, a tik a tlung awt rawh, tu khawmah a tlung liau chir, chu tik chun Pathian
         sawnhtu tatak tla nih Thlarau leh thudik hen Pa an sawnh lai, Pa nih chu hâwi mi chu
         amah sawnhtu ding hen a hâwl asi.
         24 Pathian chu Thlarau asi, a sawnhtu tla nih Thlarau leh thudik hen an sawnh ding asi,"
         a ti.
         25 Chun, nunau nih chun a sinah, "Mesia, (Sariak Thuh an ti mi chu) a hawng kal awt
         ti ka theih, anih chu a hawng kal tikah zeizawng hawng kan simh lai," a ti.
         26 Chun, Jisu nih a sinah, "Keimah a nan sawnhtu hi amah chu ka si," a ti.
         27 Chun, chu liau tak chun a ṭhiruai tla chu an hawng kal le, nunau a sawnh mi chu chê
         an ti; sikhawmsele, âukhawm nih, "Zeime na hâwl?" "Zeirang nunau na sawnh?" khawm
         an ti lo.
         28 Chun nunau nih chun a tibêl a kaltâk le, khua ah a kal, mi zapi sinah,
         29 "Ka thilti zawzawng hawng ka simh vimatu mi pakhat a um, hawng kal ule, zauhnik u,
         Mesia asi kho lai ma?" a ti.
         30 Chun, annih chu khua ah mi chu an hawng suak le, amah lei an fûk rawh.
         31 Chu karah a ṭhiruai tla nih chun a sinah, "Sîntirtu, ei rawh," an ti chiam.
         32 Sikhawmsele, anih nih chun an sinah, "Buh nan theihlo mi ei ding ka nei," a ti.
         33 Chun, ṭhiruai tla chu anna sâwn le, "A ei ding mi nih an hawng put piak masi le?"
         an ti.
         34 Chun, Jisu nih an sinah a sim le, "Hawng ka fialtu duhzia ti leh a rianṭuan dih ding
         hi ka buh asi.
         35 Nannih nih, ’Fâng ât ding thla li a um rih,’ nan tilo mazei? Ngâi u, ka nan simh
         na; chuanh ule, lo tla zauh u, tu thawk hen ât ding hen a vâng asi.
         36 A âttu nih lawh a tawng tâwn le, zungzâl a nung tiang um ding hen rah a khawmh tâwn,
         a tuhtu leh a âttu anna lâwm vevê khonâk ding hen.
         37 ’Pakhat nih a tuh le, midang nih a ât, ti thu hi, chu lak chun a dik asi.
         38 Nan ṭuan tha fâk lo ât ding hen ka nan fial na kha; midang nih an ṭuan le; nannih
         nih an ṭuan chia chu nan zulhpeh asi," a ti.
         39 Chun, nunau nih chun, "Ka thilti zawzawng a hawng ka simh vima," ti hen, a theihtir
         mi thu ruang khan, chu khua mi Samari mi tamtak nih Jisu an zumh rawh.
         40 Chuvachun, Samari mi tla chu Jisu sinah an hawng le, an sinah châm ding hen an ngiar
         chiam; chun, chunah ni nih a châm.
         41 Chun, midang tamtak nih amah thu ruangah an lung rawh.
         42 Chun annih nih chun, nunau sinah chun, "Tu lam chun na thusim ruangah lung kan si
         lo rawh; kanmah ngelchel nih a thu kan theih le, hi minung hi laikulh Ruangsuahtu
         asi ngelchel ti kan theih rawh," an ti.
         43 Chun, ni nih nûnah chun chu thawk hen a suak le, Galili ram ah a kal rawh.
         44 Jisu tak nih, khuavâng chu amah khua leiah chun chawnglawmh hen a um dah lo ti a
         theihtir tâwn.
         45 Chuvachun, Galili ram a va tlung chun Galili ram ah mi tla nih an lawmh le, Jerusalem
         ah Kût liauah a thilti zawzawng an muh ruang khan; annih khawm chu Kûtnâk ah an kal
         bâk dangâiah.
         46 Chun, Galili ram ah Kana ah tî uain a changtirnâk kha a hawng tleng nawlh. Chun,
         Sorkar rianṭuantu âumawh a um le, a fapa Kapernaum ah a damlo.
         47 Chun, Jisu Judai ram mi Galili ram ah a hawng ti a theih kâ hen a va kal, a fapa
         damh ding hen a ngiar chiam le, a thi awt ngangâi asi.
         48 Chun, Jisu nih a sinah, "Singsiahnâk tla leh thilchê tla nan muh lo chun nan lung
         rîlmâl lai loh," a ti.
         49 Chun, Sorkar rianṭuantu nih chun a sinah, "Pu, ka fa thih lânah hawng ko me a," a
         ti.
         50 Chun, Jisu nih a sinah, "Tlung ko rawh, na fapa chu a dam rawh," a ti. Chun, chu
         minung nih chun Jisu nih a sinah thu a sim mi chu a lung le, a kal rawh.
         51 Chun a kal liauah a to-aw tla nih an hawng dawng le, "Na fapa chu a dam rawh," an
         hawng ti.
         52 Chun, anih nih chun an sinah a dam liau tik chu a deih na. Chun, annih nih chun a
         sinah, "Mazân nî her sat ah a râifanh nih a thlah rawh asi," an ti.
         53 Chun, a pa nih, Jisu nih a sinah, "Na fapa chu a dam rawh," a ti liau tak chu asi
         ti a theih rawh; chun, amah leh a dâwngsung tla nih an ektê hen Jisu an zumh rawh.
         54 Chu chu Jisu nih a thilchê ti Judai ram thawk hen Galili ram ah a hawng kal liauah
         a ti veinihnâk chu asi.

1 Chubang nûnah chun Juda tla Kût pakhat a um le, Jisu Jerusalem ah a va kal.
         2 Chun, Jerusalem ah chun Dawrâ Kawtkâ kiangah zur a um le, chu chu Hebrai hawlh hen
         Betzatha an ti le, sârbûk panga a nei.
         3 Chunah chun damlo, mitchâw, kekhêng leh zeng tla tamtak an zâu. (Tî a tlingtlawk
         ding mi chu an ngâk.
         4 Vei zeimaw zat chu rilî ah vânmifial chu a hawng ṭum le, tî a hawng tlawktir. Chun,
         titlawk lakah ṭum masachemtu chu zei nganfâk zawng damtir hen a um.)
         5 Chun, dam lo kum sâwmthum leh kum riat a ngawr mi chunah chun âumawh a um.
         6 Chun, Jisu nih a zâu ko mi chu a muh le, chu hâwi hen sâwt tak a um rawh ti a theih
         le, a sinah, "Damh na duh ma?" a ti.
         7 Chun, damlo mi nih chun, "Pu, tî a tlingtlawk chun zur ah hawng ka siahtu ka nei
         lo le, ka kal karah mi nih an hawng ka sawhkhanh tâwn," a ti le, a sâng.
         8 Chun, Jisu nih a sinah, "Thawk le, na tangphah lâk le, kal rawh," a ti.
         9 Chun, lâkkhatko ah chu minung chu a dam le, a tangphah chu a lâk le, a kal rawh.
         Chu ni chu Dinhni asi.
         10 Chuvachun, Juda le nih a damh mi sinah chun, "Dinhni asi, na tangphah lâk a zarh,"
         an ti.
         11 Chun, anih nih chun an sinah, "Hawng ka damhtu nih ka sinah, ’Na tangphah lâk le,
         kal rawh, hawng ka ti asi," a ti le, a sâng.
         12 Chun, annih nih chun a sinah, " ’Na tangphah lâk le, kal rawh,’ na sinah titu chu
         âu me si?" an ti le, an deih.
         13 Sikhawmsele, a damh mi nih chun âu me asi a theih lo le, chunah chun mi zapi an um
         ruangah Jisu tâ nih a kal rawh.
         14 A nehnûn ah chun Jisu nih anih chu Pathian Biakin ah a muh le, a sinah, "Ngâi rawh,
         na dam rawh hi, thil sual nawlh lah rawh, chu lo chun thil ṭhalo khun na tlûnah a
         hawng um sual lai," a ti.
         15 Chun, chu minung chu a va kal le, Juda le sinah chun a damhtu chu Jisu asi ti a simh
         na.
         16 Chun, Dinhni ah chubang thil tla chu a ti ruangah Juda tla nih Jisu an nehsawh rawh.
         17 Sikhawmsele, Jisu nih annih chu a sawnh na le, an sinah, "Ka Pa nih tutiang khawm
         hen rian a ṭuan tâwn, kei khawm nih ka ṭuan tâwn," a ti.
         18 Chuvachun, Juda tla nih thah ding an tum khun le, Dinhni a buar ruang cho khawm asi
         lo le, Pathian amah Pa ah a ruat le, Pathian tluk hen â siam ruang khawmah asi.
         19 Chun, Jisu nih an sinah, "Thungâi tak hen ka nan simh na, Fapa nih amah ko hen zeikhawm
         a ti kho lo, Pa thilti a muh mi cho lo chu; thil a ti mi hâwi zawng chu, Fapa khawm
         nih a ti bâk tâwn.
         20 Pa nih Fapa a dâwt le, a thilti zawzawng a sinah a zauhtir tâwn; hi ngâk a thilti
         rokual dauh hi a sinah a zauhtir teh lai, chê nan ti dingah.
         21 Pa nih mithi tla a thawh le, a nungtir tâwn hâwi hen, Fapa khawm nih a duh mi zawng
         a nungtir tâwn.
         22 Pa nih âu lâi khawm a rêl piak lo, lâirêl zawzawng Fapa a rêltir dauh;
         23 mi zawzawng nih Pa an zah hâwi hen, Fapa khawm an zahnâk ding hen. Âuzawng Fapa zahlo
         chu, Pa a fialtu khawm zahlo asi.
         24 "Thungâi tak hen ka nan simh na, âuzawng ka thu theih hen, hawng ka fialtu lung nih
         chun zungzâl nungnâk a nei rawh, mawh hen a um lo le, thihnâk thawk hen a suak le,
         nungnâk ah a lût dauh asi.
         25 Thungâi tak hen ka nan simh na, a tik a tlung awt rawh, tu khawmah a tlung liau chir,
         chu tik ah chun mithi tla nih Pathian Fapa aw-hâu an theih lai le, a theihtu vial
         an nung lai.
         26 Pa nih amah lakah nungnâk a nei hâwi hen, Fapa khawm amah lakah nungnâk a neitir;
         27 chun, Minung Fapa asi ruangah a sinah lâirêl ding thuneihnâk a pêk.
         28 "Hi hi chê ti lah u, a tik a tlung awt rawh, chu tik ah chun thlân ah a um mi zawzawng
         nih a aw-hâu an theih lai le, an suak ver lai;
         29 thil ṭha titu tla chu nungnâk ting hen an thawknawlh lai le, thilsual titu tla chu
         mawhnâk ting hen an thawknawlh lai.
         30 "Keimah thu hen zeikhawm ka ti kho lo; Pa nih hawng ka simh hâwi vima hen lâi ka
         rêl tâwn, ka lâirêl chu dik tak asi, keimah thu thu hen um ka tum lo le, hawng ka
         fialtu duhzia hen um ka tum tâwn ruangah.
         31 "Mah thâwngthâng theihtir sele, ka theihtirnâk a dik lai loh.
         32 Ka thâwngthâng theihtirtu chu midang asi; anih nih chun ka thâwngthâng a theihtir
         mi chu a dik ti ka theih.
         33 Nannih nih Johan sinah mi nan fial le, chun, anih nih thudik a nan theihtir na kha.
         34 Theihtirnâk ka pawm mi chu, minung thu asi lo; sikhawmsele ruang nan suak khonâk
         ding hen hi thu hi ka sim asi.
         35 Chu Johan chu khâwnvâr alh tak leh chêu tak chu asi; a chêu ah chun a lâwm rih ding
         nan duh kha.
         36 Sikhawmsele, theihtirnâk ka nei mi hi Johan theihtirnâk ngâk khan a rokual dauh asi:
         Pa nih thilti dih ding hawng ka pêk mi, ka thilti tak nih hin Pa nih hawng ka fial
         ti ka thâwngthâng a theihtir asi.
         37 Pa hawng ka fialtu khawm nih chun ka thâwngthâng a theihtir rawh. Nannih nih zeiliau
         khawmah a aw-hâu nan theih dah lo, a mêl khawm nan muh dah lo.
         38 A thu khawm nan thinlung ah nan kil kumza lo, a fial mi hi nan lung lo ruangah.
         39 Pathian lasui thu nan rêl tâwn, a sung ah zungzâl nungnâk um hen nan ruat ruangah;
         chubang chu ka thâwngthâng theihtirtu asi.
         40 Sikhawmsele, nungnâk nei ding hen ka sinah nan hawng duh lo.
         41 Minung chawnglawmhnâk ka lawmh lo;
         42 nannih kan theih na, Pathian dâwtnâk nan thinlung ah nan nei lo.
         43 Ka Pa min hen ka hawng mi asi, nannih nih nan ka pawm lo; midang amah min hen hawng
         sele, anih chu nan pawm lai.
         44 Nannih chawnglawmh tawng lawmhtu tla, zeitin me nan lung kho lai? Pathian cho thawk
         hen a suak mi chawnglawmhnâk chu nan hâwl lo mi.
         45 Kei nih Pa sinah kan phiar na ding hen ruat lah u: an phiar natu chu pakhat a um,
         nan rinhsan Mosi hi.
         46 Mosi nan lung chun kei khawm nan hawng ka lung rawh ding asi; anih nih chun keimah
         thâwngthâng a rîn ruangah.
         47 Sikhawmsele, a thurîn chu nan lung lo chun, zeitin ka thu nan lung lai?" a ti.

1 Chubang thil tla nûnah chun, Jisu chu Galili rilî, Tiberia rilî an ti mi, varâl leiah
         chun a kal rawh.
         2 Chun, damlo tla tlûnah singsiahnâk a ti mi tla chu an muh ruangah mi zapi tamtak
         nih amah an zûl.
         3 Chun, Jisu chu tlâng ah a kâi le, chunah chun a ṭhiruai tla sinah a to.
         4 Chun, Juda tla Kalkanh Kût chu a nâi rawh.
         5 Chun, Jisu nih a chuanh le, mi zapi tamtak nih amah lei fûk hen a muh le, Philip
         sinah, "Hi bang tla ei ding sang a zei me kan châwk lai?" a ti.
         6 Chubang thu chu Philip rangah niknâk ding hen a sim asi, a ti ding mi chu amah nih
         a theih ko dangâi ah.
         7 Philip nih a sinah, "Mi kip nih tâwm seng anna ting ding khawm hen denari zanih man
         sang nih a tinh lai lo," a ti le, a sâng.
         8 Chun, a ṭhiruai tla lakah pakhat, Simon Peter unau Andri nih chun a sinah,
         9 "Barley sang tlang panga leh ngâ panih neitu mipa ngâksia pakhat hinah a um; sikhawmsele,
         minung chu tluk rak lakah, chu chu zeime a tlâk lai?" a ti.
         10 Chun, Jisu nih, "Mi zapi tla chu totir na u," a ti. Chun, chu mun ah chun ramhthep
         tamtak a um. Chun, mipa tla chu an to le, an tam lei chu sângnga ding an si.
         11 Chun, Jisu nih sang tlang tla chu a lâk le, lâwmthu a sim thluh chun a to mi tla
         sinah a ṭhen le, chu hâwi ber hen ngâ tla khawm chu an duh rî hen a ṭhen.
         12 Chun, an khawp nûnah, a ṭhiruai tla sinah chun, "Zeikhawm tlâu lo ding hen a lei
         mi neknâwi tla rût u," a ti.
         13 Chuvachun an rût le, barley sang tlang panga eitu tla ei bang neknâwi hen khobung
         leinih an khah.
         14 Chun, mi zapi nih chun singsiahnâk chu an muh ka hen, "Hi minung hi, Khuavâng laikulh
         ah a hawng kal ding chu asi tatak mahi!" an ti.
         15 Chun amah chu lal ah siam ding hen tleih râm tum hen an hawng kal awt ti Jisu nih
         a theih le, tlâng ah amah dei hen a dang hen a kal rawh.
         16 Chun zânleibâi ah chun, a ṭhiruai tla chu rilî ah chun an va kal le;
         17 lawng ah anna chuan le, rilî ah chun Kapernaum an fûk. Chun, khua a thim rawh le,
         Jisu tâ nih an sinah a hawng tleng lo rih.
         18 thli chawp tak a râng ruangah tî tlingtlawk a sâng dadauh asi.
         19 Chun, stade kul leh panga mawh sâwmthum mawh an vei rawh chun, Jisu chu rilî tlûnah
         kê hen a kal mi, lawng a hawng naih hen an muh le, an ṭih.
         20 Sikhawmsele, anih nih chun an sinah, "Keimah ka si, ṭih lah u," a ti.
         21 Chun, lawng ah chun chuantir an duh rawh, chun, zeikarlo ah lawng nih chun an fûk
         mi tlâng chu a tleng chawlh rawh.
         22 A thâituan ah chun rilî khat lei râl ah mi zapi dîr tla nih chun lawng pakhat lo
         chu lawng dang an muh lo le, Jisu chu a ṭhiruai tla sinah lawng ah chun â chuan bâk
         lo le, a ṭhiruai tla anmah dei hen an kal ti an theih.
         23 Sikhawmsele, Lalpa nih lâwmthu a sim nûnah sang an einâk mun kiang ah khan, Tiberia
         thawk hen lawnglêng tla a hawng tlung.
         24 Chun, mi zapi nih chun Jisu leh a ṭhiruai tla chu an um lo rawh ti an theih rawh
         chun, annih khawm lawnglêng lakah chun anna chuan le, Jisu hâwl hen Kapernaum ah an
         hawng tlung.
         25 Chun, rilî râl ah an tawng le, a sinah, "Sîntirtu, zeitik me hi leiah na hawng tleng?"
         an ti.
         26 Chun, Jisu nih an sinah, "Thungâi tak hen ka nan simh na, thilchê tla nan muh ruangah
         nan ka hâwl mi asi lo le, sang tlang nan ei le, nan khawp ruang dauh khan asi.
         27 Buh ral kho mi ruangah ṭuan lah u, zungzâl tiang hen nungnâk um kumza ding mi buh,
         Minung Fapa nih a nan pêk na ding mi ruang chun ṭuan u; Pa Pathian nih chun anih chu
         a birhtir rawh dangâiah," a ti le, a sâng.
         28 Chun, annih nih chun a sinah, "Pathian rian kan ṭuan khonâk ding hen zeime kan ti
         ding?" an ti.
         29 Chun, Jisu nih an sinah, "Pathian rianṭuan chu hi hi asi, a fial mi hi zumh ule,"
         a ti le, a sâng.
         30 Chun, annih nih chun a sinah, "Singsiahnâk zeime na ti lai, kan muh hen kan nan lung
         khonâk ding hen? Zei thil me na ti lai?
         31 Kan pu tla nih ramkaro ah manna kha an ei le, ’Vân thawk hen an sinah sang ei ding
         a pêk, ti rîn hâwi hen," an ti.
         32 Chun, Jisu nih an sinah, "Thungâi tak hen ka nan simh na, vân thawk hen mi sang kha
         Mosi nih an pêk na mi asi lo, ka Pa lam nih chun vân thawk hen sang tak an pêk na
         asi hi.
         33 Pathian sang chu vân thawk hawng ṭum hen, laikulh sinah a nungnâk pêktu hi asi,"
         a ti.
         34 Chun, annih nih chun a sinah, "Lalpa, chu sang chu zungzâl hen hawng kan pêk rawh,"
         an ti.
         35 Chun, Jisu nih an sinah, "Kei hi nungnâk sang chu ka si, âuzawng ka sinah a hawng
         kal mi chu a sungvâng lai loh, âuzawng hawng ka zumhtu chu zeitik khawmah a tîhâl
         lai loh.
         36 Sikhawmsele, nannih nih nan ka muh khawmah nan ka lung lo ti ka nan simh na.
         37 Pa nih a ka pêk mi zawzawng ka sinah an hawng ver lai; âuzawng ka sinah hawng kal
         mi chu ka nar rîlmâl lai loh.
         38 Mah duhzia ti ding hen vân thawk hen hawng ṭum ka si lo le, hawng ka fialtu duhzia
         ti ding hen hawng ṭum ka si dauh.
         39 Hi hi hawng ka fialtu duhzia chu asi, anih nih a ka pêk mi zawzawng zeikhawm thlâu
         lo sele, ni dawngh ni ah chun thawh dauh na sele.
         40 Chun, hi hi ka Pa duhzia asi, âuzawng Fapa muh hen, zumhtu zawng nih zungzâl nungnâk
         nei sele; chun, kei nih ni dawnghnâk ah chun annih chu ka thawh na lai," a ti.
         41 Chun, "Vân thawk hen sang hawng ṭum mi chu ka si," a ti ruangah Juda tla chu a tlûnah
         an chipchiar.
         42 "Hi minung hi Josef fa Jisu asi lo ma? a nu leh a pa khawm kan theih. ’Vân thawk
         hen hawng ṭum ka si,’ zeitin a ti zia?" an ti.
         43 Chun, Jisu nih an sinah, "Chipchiar lemang lah u.
         44 Pa hawng ka fialtu nih a hîp lo chun âukhawm ka sinah a hawng kal kho lai loh, chun,
         kei nih ni dawnghnâk ah chun ka thawh lai.
         45 Khuavâng tla lasuibu ah, "Pathian sîntir hen an um ver lai," ti rîn asi. Mi kip Pa
         thu theih hen sîn mi vial chu ka sinah an hawng kal tâwn.
         46 Âukhawm nih Pa an muh lo, Pathian sinah hawng suak cho lo nih chun; anih nih chun
         Pa chu a muh.
         47 Thungâi tak hen ka nan simh na, âuzawng a lungtu nih chun zungzâl hen nungnâk a nei
         rawh asi.
         48 Kei hi nungnâk sang chu ka si.
         49 Nan pu tla nih ramkaro ah manna kha an ei narêng hen an thi.
         50 Hi hi vân thawk hen sang hawng ṭum mi chu asi, mi nih a ei hen, a thi lonâk ding
         hen.
         51 Kei hi vân thawk hen sang nung hawng ṭum chu ka si, âuzawng nih hi sang hi a ei chun
         zungzâl hen a nung kumza lai; asi, laikulh nungnâk dingah ka pêk ding mi sang chu
         ka taksa hi asi, " a ti.
         52 Chuvachun, Juda tla anna êl le, ’Hi minung nih hin zeitin me a taksa ei ding hen
         hawng kan pêk kho lai?" an ti.
         53 Chun, Jisu nih an sinah, "Thungâi tak hen ka nan simh na, Minung Fapa taksa nan ei
         hen, a thisen nan din lo chun, nanmah lakah nungnâk nan nei lo.
         54 Âuzawng ka taksa ei hen, ka thisen dintu nih chun zungzâl nungnâk a nei rawh. Chun,
         ni dawnghnâk ah annih chu ka thawh na lai.
         55 Ka taksa hi buh tak asi, ka thisen hi din ding tak asi.
         56 Âuzawng ka taksa ei hen ka thisen dintu chu, keimah lakah a um kumza tâwn, kei khawm
         amah lakah ka um kumza tâwn.
         57 Pa nung mi nih chun hawng ka fial le, Pa ruangah nung ka si hâwi hen, âuzawng hawng
         ka eitu chu keimah ruangah anih khawm a nung lai.
         58 Hi hi vân thawk hen sang hawng ṭum chu asi: pu tla nih sang chu an ei le, an thi
         hâwi kha asi lo, âuzawng hi sang eitu zawng chu zungzâl hen a nung kumza lai," a ti.
         59 Chubang thu chu, Kapernaum ah a sîntir na liau khan, pumhnâk in ah a sim.
         60 Chuvachun, a ṭhiruai tla zeimaw mi tamtak nih chu chu an theih le, "Hi hi thu har
         tak asi: âu nih a ngaihtawnh dân a thiam kho lai?" an ti.
         61 Chuvachun, chu thu lakah chun a ṭhiruai tla an chipchiar ti Jisu nih a thinlung hen
         a theih le, an sinah, "Hi thu nih hin zei an khamtir na?
         62 Minung Fapa hi a lânah a umnâk mun ah a kâi mi nan muh chun, zeitin si lai ne?
         63 Nungtirtu chu thlarau asi, taksa chu zeirang khawmah a tlâk lo; nan sinah thu ka
         sim mi tla hi thlarau asi, nungnâk khawm asi.
         64 Sikhawmsele, nan lakah zeimaw mi lunglo an um," a ti. Jisu nih a lunglotu tla leh
         a tleihtirtu ding chu a tîr thawk hen a theih ruangah.
         65 Chun, amah nih, "Chu ruangah asi, nan sinah, ’Pa nih a pêk mi cho lo chu, âukhawm
         ka sinah an hawng kal kho lai loh,’ ka ti mi kha," a ti.
         66 Chu nûnah chun amah zûltu tla lakah tamtak nih an kaltâk le; amah an kawmh nawlh
         lo rawh.
         67 Chuvachun, Jisu nih leinih tla sinah chun, "Nannih khawm kal ding nan duh bâk ma?"
         a ti.
         68 Chun, Simon Peter nih a sinah, "Lalpa, âu sinah me kan kal lai? Nangnih zungzâl nungnâk
         thu na nei asi.
         69 Nang Pathian Mi Thenhlimh chu na si ti kan lung hen kan theih rawh," a ti le, a sâng.
         70 Chun, Jisu nih an sinah, "Nannih leinih tla hi keimah thîm nan si lo ma? Nan lakah
         minung pakhat lam chu diabol asi," a ti.
         71 Iskariot Simon fapa Juda, leinih tla lakah â tel bâk mi thu kha a sim asi, anih chu
         a tleihtirtu ding asi ruangah.

1 Chu nûn chun, Jisu nih Galili ram a ṭawl le; Juda tla nih amah thah an tum ruangah
         Judai ram chu a ṭawl duh lo.
         2 Chun, Juda tla Basâ Kût chu a nâi rawh.
         3 Chun, a unau tla nih a sinah, "Hi thawk hen Judai ram ah va kal rawh, an zûltu tla
         khawm nih na thilti hi an muh khonâk ding hen.
         4 Âukhawm nih a thup hen thil an ti lo, mah min thang duh ko hen. Hi bang thil tla
         hi na ti asi chun, laikulh sinah a theihtir rawh," an ti.
         5 A unau tla khawm nih an zumh lo.
         6 Chun, Jisu nih an sinah, "Ka tik a tlung lo rih; nannih tik lam chu a tlung kumza
         asi.
         7 Laikulh nih an hua kho na lo, kei lam chu a ka hua tâwn, a thilti tla a sual ti ka
         simhfiang ruangah.
         8 Nannih kûtnâk ah va kal u, kei lam chu kûtnâk ah hin ka kal awt lo rih, ka tik a
         tlung lo rih ruangah," a ti.
         9 Chun, chu thu chu an sinah a sim le, Galili ram ah a um ko rih.
         10 Sikhawmsele, a unau tla chu kûtnâk ah an kal tâ nûnah chun anih khawm zatlâng theihlo
         hen, a thup hâwi hen a va kal bâk.
         11 Chun, Juda tla nih kûtnâk ah chun anih chu an hâwl le, "A zeime a um?" an ti.
         12 Chun, a thu mi zapi lakah mi nih anna chaih chur; a zeimaw mi nih, "Mi ṭha asi,"
         an ti; midang nih, "Silo, mi zapi a perpet dauh asi," an ti.
         13 Sikhawmsele, Juda tla an ṭih ruangah âukhawm nih a thu an phuang ngam lo.
         14 Chun, kût lâikhing ah, Jisu Pathian Biakin ah a va kal le, a sîntir na.
         15 Chun, Juda tla nih, "Hi minung nih hin a sîn lo hen zeitin lasui a thiam?" an ti
         le, thungâi chê an ti.
         16 Chun, Jisu nih annih chu a sâng le, "Ka thu sîntir hi ka tâ asi lo le, hawng ka fialtu
         tâ asi dauh;
         17 âuzawng amah duhzia ti duh nih chun, thu sîntir hi Pathian lakah mi ma si, keimah
         phuak sawm hen ka sim mi ma, a theih lai.
         18 Âuzawng mah phuak sawm hen thusimtu chu, mah rokualnâk hâwltu asi; a fialtu rokualnâk
         hâwltu lam chu, chu chu mi dik tak asi, amah lakah chun diklonâk rerêng a um lo.
         19 Mosi nih Dân chu an pêk na lo mazei? Sikhawmsele, nan lakah âukhawm nih Dân chu nan
         zâwt fâwn lo. Nannih nih zeirangah thah nan hawng ka tum?" a ti.
         20 Chun, mi zapi nih chun, "Khuri na nei asi; âu nih me thah ding a nan tum?" an ti
         le, an sâng.
         21 Chun, Jisu nih a sâng le, an sinah, "Thil pakhat ka ti le, nan ektê hen chê nan ti.
         22 Hi ruangah asi, Mosi nih fêmtan thu an pêk na le; (Mosi thawk hen mi asi lo, thlâktu
         tla thawk hen asi dauh) Dinhni khawmah mi fêm nan tan tâwn.
         23 Mosi Dân buar lo ding hen Dinhni khawmah mipa nih a fêm a tan tir chun, kei nih Dinhni
         ah mi ka damh ver ruangah ka tlûnah nan thinrun mu?
         24 Mitmâi zauh hen thu thlûk lah ule, rep tak hen thlûk dauh u," a ti.
         25 Chun, Jerusalem ah mi zeimaw mi nih, "Hi minung hi thah an tum mi kha asi lo ma?
         26 Zauhnik u, langngân hen thu a sim le, a sinah zeikhawm an sim lo. Amah hi Mesia asi
         ti lâirêltu tla nih an theih tatak menmaw?
         27 Hi minung hi, zei thawk hen a hawng mi me si ti kan theih asi, Mesia lam chu a hawng
         kal tikah âukhawm nih a zei thawk hen a hawng mi me si ti an theih lai loh," an ti.
         28 Churuang chun Jisu nih Pathian Biakin ah a sîntir na pah hen a âu le, "Nannih nih
         nan ka theih, zei thawk hen ka hawng kal ti nan theih. Sikhawmsele mah thu hen hawng
         ka si lo, hawng ka fialtu chu mi dik tak asi, anih chu nan theih lo.
         29 Kei lam nih chun anih chu ka theih; a sin thawk hen hawng ka si, amah nih hawng ka
         fial asi," a ti.
         30 Chuvachun, anih chu tleih an tum le, sikhawmsele a tik a tlung lo rih ruangah âukhawm
         nih a tlûnah kut an thlâk lo.
         31 Mi zapi lakah tamtak lam nih chun anih chu an zumh le, "Mesia chu a hawng tikah hi
         minung ngâk hen tam dauh singsiahnâk a hawng ti lai mazei?" an ti.
         32 Chun, Farisai tla nih a tlûnah mi zapi tla nih a thup hen anna chaihnâk thu tla chu
         an theih le; chun, bâwlpu lal tla leh Farisai tla nih tleih ding hen tleihtu tla an
         fial rawh.
         33 Chun, Jisu nih, "Sâwtlotê nan sinah ka um lai rih le, hawng ka fialtu sinah ka kal
         lai.
         34 Nannih nih nan hawng ka hâwl lai le, nan hawng ka tawng lai loh; ka umnâk ah nan
         hawng kho lai loh," a ti.
         35 Chun, Juda tla anna sâwn le, "Kan muh lo ding hen hi minung hi a zeime a kal awt?
         Greek tla sinah Juda ṭiau rekrâwi tla sinah kal hen Greek tla chu a sîntir na awt
         masi?
         36 ’Nannih nih nan ka hâwl lai le, nan ka tawng lai loh; ka umnâk khawmah nan hawng
         kal kho lai loh, a ti mi hi, zei a tinâk me asi?" an ti.
         37 Chun, Kût ṭiak awt ni, ni rokual takah chun, Jisu a dîr le, a âu le, "Âuzawng a tîhâl
         mi chu ka sinah hawng kal sele din seh.
         38 Âuzawng hawng ka zumhtu chu Pathian lasui thu sim hâwi hen tî nung va tla amah thawk
         hen a hawng luang lai," a ti.
         39 Chu thu chu a zumhtu tla nih Thlarau an nei ding thu a sim asi; Thlarau chu pêk asi
         lo rih, Jisu chu chawnglawmh hen a um lo rih ruangah.
         40 Chun, mi zapi tla lakah a zeimaw mi nih chubang thu chu an theih le, "Hi minung hi
         khuavâng chu asi tatak ko!" an ti.
         41 Midang tla nih, "Anih chu Mesia chu asi hi!" an ti. Zeimaw mi lam nih chun, "Zeitin
         Mesia chu Galili ram thawk hen a hawng suak lai?
         42 Mesia chu David thlâk lakah, David umnâk khua Bethlehem ah a suak ding asi ti Pathian
         lasui thu nih a sim lo mazei?" an ti.
         43 Chuvachun, amah ruangah mi zapi lakah ṭhennâk a hawng um rawh.
         44 Zeimaw mi nih chun tleih an duh le, sikhawmsele âukhawm nih kut an thlâk lo.
         45 Chun, vêngtu tla chu bâwlpu tla leh Farisai tla sinah an hawng chun, annih nih chun
         an sinah "Zeirangah nan hawngpi lo?" an ti.
         46 Vêngtu tla nih chun, "Khi bang hâwi hen mi nih thu an sim dah lo," an ti le, an sâng.
         47 Chun, Farisai tla nih chun an sinah, "Nannih khawm hum hen nan um bâk rawh mu?
         48 Lâirêltu tla leh Farisai tla lakah mi rerêng amah zumhtu an um mazei?
         49 Hi bang Dân theihlo mi zapi tla hi siat phurhtu an si," an ti le, an sâng.
         50 Nikodem, a lânah Jisu sinah a hawng mi kha, an lakah tel bâk asi le, an sinah,
         51 "Amah thawk ngelchel hen a thu theih leh a thilti theih lânah kan dân nih mi mawh
         a phurhtir tâwn mazei?" a ti.
         52 Annih nih chun a sinah, "Nang khawm Galili mi na maw na si bâk? Hâwl le, Galili ram
         ah chun khuavâng âukhawm suak ding an um lo ti theih ko me," an ti le, an sâng.

1 [Chun, mikip mah in chiau ah an kal rawh. Jisu lam chu Oliv tlâng ah a kal rawh.
         2 Chun, zîng ah Pathian Biakin ah a lût nawlh le, mi zawzawng a sinah an hawng kal
         le, chun, anih chu a to le, anmah tla a sîntir na.
         3 Chun, Dân sîntirtu tla leh Farisai tla nih nunau pakhat ṭângdang a pawmtâk liau chir
         ah an tleih mi an hawngpi le, chun a lâi ah an dîrtir le
         4 a sinah, "Sîntirtu, hi nunau hi ṭângdang a pawm liau takah an tleih asi.
         5 Dân ah Mosi nih hi hâwi hi lung hen thi thlo seh ding thu hawng kan pêk le, nangnih
         zeitin hi thu hi na ngaih?" an ti.
         6 Chu thu chu amah niknâk ding hen an ti le, a phiarnâk ding an tawng khonâk ding hen.
         Chuvachun, Jisu a kûn le, a kutdawng hen tual ah a rîn.
         7 Chun, an deih seset ruangah anih chu a thawk le, an sinah, "Nan lakah sual neilo
         mi zawng nih amah chu lung hen seh masa seh," a ti.
         8 Chun, a kûn nawlh le, a kutdawng hen tual ah a rîn nawlh.
         9 Chun, annih nih chun a thusim chu an theih hen, upachem nih a dawmh le, a dawngh
         tiang hen, pakhat khat hen anna relh hep le; chun Jisu cho a um rawh, nunau a lâi
         ah a umnâk mun ah a um mi hen khan.
         10 Chun, Jisu a thawk le, a sinah, "Nunau, zeiah me an um rawh? Âukhawm nih an mawhtir
         lo mu?" a ti.
         11 Chun, anih nih chun, "Lalpa, âukhawm nih an hawng ka mawhtir lo," a ti. Chun, Jisu
         nih a sinah, "Kei khawm nih ka nan mawhtir lo; kal le, tu thawk hen sual lah rawh,"
         a ti.]
         12 Chun, Jisu nih an sinah thu a sim nawlh le, "Kei laikulh chêu ka si; âuzawng hawng
         ka zûltu chu mûi ah a kal lai lo, nungnâk chêu a nei dauh lai," a ti.
         13 Chuvachun, Farisai tla nih a sinah, "Mah nâ theihtir mi na si; na theihtirnâk a dik
         lo," an ti.
         14 Jisu nih an sinah, "Mah thu theihtir khawmsele, ka thu theihtir a dik asi; kei nih
         ka hawng suaknâk leh ka kalnâk lei ding khawm ka theih; nannih lam nih chun ka hawng
         suaknâk leh ka kalnâk ding lei khawm nan theih lo.
         15 Nannih nih minung ngaihdân hâwi hen lâi nan rêl tâwn; kei lam nih chun âukhawm an
         lâi ka rêl lo.
         16 Lâirêl khawmsele ka lâirêlnâk a dik; keimah lâwng ka si lo le, kei leh Pa hawng ka
         fialtu kan si dauh ruangah.
         17 Asi, nan Dân ah, ’Mi panih theihpinâk a dik,’ ti rîn asi ko khateh.
         18 Kei hi mah thu theihtirtu ka si, Pa hawng ka fialtu nih chun ka thu a theihtir asi,"
         a ti le, a sâng.
         19 Chun, annih nih chun a sinah, "Na pa zeiah a um?" an ti. Jisu nih, "Nannih nih kei
         nan hawng ka theih lo, ka Pa khawm nan theih lo; kei nan hawng ka theih chun, ka Pa
         khawm nan theih lai," ti hen a sâng.
         20 Chubang thu chu Pathian Biakin ah a sîntir na liauah, thawhlâwm siahnâk mun ah a
         sim le; âukhawm nih amah an tleih lo, a tik a tlung lo rih ruangah;
         21 Chun, anih nih chun an sinah, "Ka kal ving awt, nannih nih nan ka hâwl lai le, nan
         sual mawhnâk lakah nan thi lai; ka kalnâk dingah nan hawng kal kho lai loh," a ti
         nawlh.
         22 Chun, Juda tla nih, "Ka kalnâk dingah nan hawng kal kho lai loh, a ti mi hi, â thah
         awt masi?" an ti.
         23 Chun, anih nih chun an sinah, "Nannih tanglei thawk hen suak nan si; kei lam chu
         tlûnlei thawk hen suak ka si; nannih laikulh a suak nan si; kei lam chu hi laikulh
         a suak ka si lo.
         24 Churuangah, nan sinah, ’Nan sual mawhnâk lakah nan thi lai,’ ka ti mi kha; anih chu
         ka si ti nan lung lo chun, nan sual mawhnâk lakah nan thi lai," a ti.
         25 Chun, annih nih chun a sinah, "Âu me na si?" an ti. Jisu nih an sinah, "A tîr thawk
         hen nan sinah ka sim tâwn kha.
         26 Nannih thu lakah hin thil tamtak sim le ruat ding ka nei; zeikhawm si sele, hawng
         ka fialtu chu mi dik tak asi; a sinah thu ka theih mi vial laikulh sinah ka simh,"
         a ti.
         27 Pa thu an sinah a sim ti an theih lo.
         28 Chuvachun, Jisu nih, "Nannih nih Minung Fapa hi nan thlâi tikah, anih chu ka si ti
         leh kei nih mah thu hen zei thil khawm ka ti lo, Pa nih hawng ka simh hâwi vima hen
         hi bang thu hi ka sim dauh asi ti nan theih teh lai.
         29 Hawng ka fialtu chu ka sinah a um le, hawng ka thlahthlamh lo; a lawmh kâng thil
         ka ti kumza ruangah," a ti.
         30 Chubang thu chu a sim liauah mi tamtak nih amah chu an zumh rawh.
         31 Chun, Jisu nih a lungtu Juda tla sinah chun, "Ka thu nan zâwt kumza chun ka ṭhiruai
         tla nan si tatak lai;
         32 chun thutak nan theih lai le, thutak nih chun sal an suah na lai," a ti.
         33 Chun, annih nih chun a sinah, "Abraham thlâk tla kan si, âu sal khawmah kan um dahlo
         rih; Sal an suah na lai,’ zeitin zia na ti mi mesi?" an ti le an sâng.
         34 Jisu nih an sinah, "Thungâi tak hen ka nan simh na, âuzawng thilsual titu vial sual
         sal asi.
         35 Sal chu zungzâl hen in ah a um kumza lo; fapa lam chu zungzâl hen a um kumza tâwn.
         36 Chuvachun, Fapa nih sal a nan suah na chun, nan suak tatak lai.
         37 Abraham thlâk tla nan si ti ka theih; si khawm ule, thah nan ka tum, ka thu nih nan
         thinlung ah mun a nei lo ruangah.
         38 Kei nih ka Pa sinah thil ka muh mi chu ka sim tâwn; nannih khawm nih nan pa sinah
         thil nan theih mi chu nan ti tâwn," a ti.
         39 Chun, annih nih chun a sinah "Kan pa Abraham asi," an ti le, an sâng. Chun, Jisu
         nih an sinah, "Abraham fa le nan si chun, Abraham thilti kha nan ti ding asi.
         40 Sikhawmsele, tuah thah nan ka tum. Pathian sinah thutak ka theih mi, an simh natu
         ka si; Abraham nih chun hi hâwi hen a ti lo.
         41 Nannih nih nan pa thilti chu nan ti tâwn, a ti. Chun, annih nih chun a sinah "Lakfâ
         tla kan silo, Pa pakhat chi kan nei, Pathian chu," an ti.
         42 Jisu nih an sinah, "Pathian nan pa asi chun, nan hawng ka dâwt lai; Pathian sinah
         suak le, amah sin thawk hen hawng kal ka si; keimah thu hen hawng kal ka si lo, amah
         fial mi ka si dauh.
         43 Zeirangah ka hawlh umzia nan theihthiam lo? Ka thusim nan ngâi set lo ruangah asi.
         44 Nannih chu nan pa diabol sin thawk hen suak nan si le, nan pa duhzia ti nan duh.
         Anih chu a tîr thawk hen mi thahtu asi, thutak ah a um lo, a sung ah thutak a um lo
         ruangah. Âwkrâwl thu a sim chun amah lakah mi a sim tâwn; mi âwkrâwl asi, âwkrâwlpa
         khawm asi.
         45 Thutak ka sim ruangah nannih nih nan hawng ka lung lo asi.
         46 Nan lakah sual leikângah mawh nan hawng ka phurhtir khotu âu a um? Thutak ka sim
         khawmah nannih nih zeirang nan hawng ka lung lo?
         47 Pathian sinah thawk hen suak nih chun Pathian thu a ngâi tâwn; hi ruang hin nan ngâi
         lo asi, Pathian sin thawk hen suak nan silo ruangah," a ti.
         48 Chun, Juda tla nih chun a sinah, "Samari mi khuri nei na si kan ti mi kha, kan dik
         ngen lo ma?" an ti le, an sâng.
         49 Jisu nih, "Khuri nei ka si lo; ka Pa ka chawnglawmh asi dauh, nannih nih chun nan
         hawng ka chawnglawmh lo.
         50 Sikhawmsele, mah rokualnâk hâwl ka si lo; a hâwltu leh a lâirêltu mi pakhat a um.
         51 Thungâi tak hen ka nan simh na, mi nih ka thu a zâwt chun, a thi rerêng lai loh,"
         a ti.
         52 Juda tla nih a sinah, "Khuri nei na si ti tuah kan nan theih rawh. Abraham a thi
         rawh, khuavâng tla hen, nangnih, ’Mi nih ka thu a zâwt chun a thi rerêng lai loh,’
         na ti.
         53 Kan thlâktu Abraham ngâk hen na rokual dauh mazei? Anih khawm a thi rawh, khuavâng
         tla khawm an thi rawh; âu ah me na rêl?" an ti.
         54 Jisu nih, ’Mah a chawnglawmh sele ka rokualnâk zeikhawm asi lai lo; ’Kan Pathian’
         nan ti mi ka Pa chu, hawng ka chawnglawmhtu asi;
         55 nan nih nih amah nan theih lo; kei lam nih chun amah ka theih; Amah ka theih lo,
         ti sele, nanmah hâwi hen mi âwkrâwl ka si lai; sikhawmsele, amah ka theih le, a thu
         khawm ka zâwt tâwn.
         56 Nan thlâktu Abraham kha, ka ni muh ding asi ruangah thungâi â lâwm tâwn; chun a muh
         le, â lâwm," a ti le, a sâng.
         57 Chun, Juda tla nih chun a sinah, "Nang kum sâwmnga khawm tling lo rih hen, Abraham
         na muh mazei?" an ti.
         58 Jisu nih an sinah, "Thungâi tak hen ka nan simh na, Abraham suak lânah mi ka si rawh,"
         a ti.
         59 Chuvachun, a sehnâk lung an sar le, sikhawmsele Jisu â thup le, Pathian Biakin ah
         mi chu a suak rawh.

1 Chun, Jisu nih a kal pah hen a suak tîr thawk hen mi mitchâw pakhat a muh.
         2 Chun, a ṭhiruai tla nih a sinah, "Sîntirtu, mitchâw chia hen a suak mi hi âu nih
         me thil sual a ti, hi nih hin ma, a nu leh a pa nih?" an ti le, an deih.
         3 Jisu nih, "Hi minung khawm nih a sual lo, a nu leh a pa khawm nih an sual lo; Pathian
         rianṭuan a tlûnah a langhnâk ding hen asi dauh.
         4 Sûn asi liauah hawng ka fialtu rian ka ṭuan ding asi; zân asi awt rawh hi, chu tikah
         chun âukhawm nih rian an ṭuan kho lai loh.
         5 Laikulh ka um karah laikulh chêu ka si," a ti le, a sâng.
         6 Chu hâwi hen a sim thluh rawh chun, tual ah chil a sâk le, chil hen chun nêng a tuah
         le, chun, nêng chu a mit ah a buah le,
         7 chun a sinah, "Siloam zur ah va ṭâwl rawh," a ti. (Siloam chu Fial tinâk asi.) Chun,
         a va kal le; a ṭâwl le, mit dei hen a hawng nawlh rawh.
         8 Chuvachun, a zâwlbâwm tla leh a lânah a kut dawnh muh tâwntu tla nih, ’Hi minung
         hi to bû hen kut dawnh tâwn kha asi lo ma?" an ti.
         9 Midang nih, "Amah kha asi," an ti. Midang nih, "Asi lo, amah banghtu dauh asi," an
         ti. Anih nih chun, "Kha kha ka si," a ti.
         10 Chun, annih nih chun a sinah, "Na mit zeitin a hawng dei le?" an ti.
         11 Anih nih chun, "Jisu an ti mi nih khan nêng a siam le, ka mit ah a buah le, Siloam
         zur ah va kal le, ṭâwl rawh,’ hawng ka ti rawh asi," a ti.
         12 Chun, annih nih chun a sinah, "Anih chu zeiah a um?" an ti. "Ka theih lo," a ti.
         13 Chu lânah mitchâw chu Farisai tla sinah an kalpi.
         14 Chun, Jisu nih nêng a siam le, a mit a deitir ni kha Dinhni asi.
         15 Chun, Farisai tla nih a mit a hawng deinâk a muh zia dân an deih nawlh. Anih nih
         chun an sinah, "Ka mit ah nêng a siah le, ka ṭâwl le, ka muh kho asi," a ti.
         16 Chun, Farisai tla zeimaw mi nih, "Chu minung chu Dinhni a khunhriah lo ruangah, Pathian
         sinah thawk hen suak asi lai loh," an ti. Zeimaw mi lam nih chun, "Misual nih hi hâwi
         thilchê zeitin a ti kho lai?" an ti. Chun, anmah lakah ṭhennâk a hawng um rawh.
         17 Chun, mitchâw sinah chun, "Na mit a deitir mi kha amah chu zeitin na ngaih?" an ti
         nawlh. Chun, anih nih chun, "Khuavâng asi, a ti.
         18 Sikhawmsele, Juda tla nih mit deinâk tawngtu nu leh pa chu an kawh na lânlo chu,
         mitchâw asi, mit deinâk a tawng ti, a thu chu an lung lo.
         19 Chun, a nu leh a pa sinah, "Hi minung hi, nan fapa mitchâw chia hen a suak nan ti
         mi kha masi?Zeitin tuah a muh kho zia?" ti hen, an deih.
         20 A nu leh a pa nih chun, "Hi hi kan fapa asi ti kan theih, mitchâw chia hen a suak
         ti khawm kan theih;
         21 sikhawmsele, zeitin tuhin a hawng muh kho rawh zia hi kan theih loh, a mit deitirtu
         khawm kan theih loh, amah deih u; a upa bâk rawh asi, amah thu chu amah nih a sim
         lai!" an ti le, an sâng.
         22 Juda le an ṭih ruangah a nu leh a pa nih chun, chubang thu chu an sim asi. Juda tla
         nih chun âuzawng nih, "Anih chu Mesia asi," ti hen ṭanhtu chu pumhnâk in ah mi nar
         asi lai ti hen rem an ti chia khap asi.
         23 Churuangah asi, a nu leh a pa nih chun, "A upa bâk rawh mi chu amah deih u," an tinâk
         chu.
         24 Chun, mitchâw chu an kawh nawlh le, a sinah, "Pathian sawr rawh, kha minung lam kha
         chu misual asi ti kan theih," an ti.
         25 Chun, anih nih chun, "Misual asi le silo ka theih lo, thil pakhat ka theih, a lân
         khan ka mit a châw le, tuah ka muh kho hi," a ti le, a sâng.
         26 Chun, annih nih chun a sinah, "Na tlûnah zeitin a ti? Na mit zeitin a deitir?" an
         ti.
         27 Chun, anih nih chun an sinah, "Masa khan kan simh na le, nan ngâi lo; zeirangah theih
         nan duh nawlh zia? Nannih khawm a ṭhiruai tla si bâk nan duh mu?" ti hen a sâng.
         28 Chun, annih nih chun an fâi le, "Nang hi amah ṭhiruai na si le, kannih lam chu Mosi
         ṭhiruai tla kan si.
         29 Pathian nih Mosi a sawnh ti kan theih, hi minung lam hi chu zei thawk hen hawng suak
         me asi ti kan theih loh," an ti.
         30 Chun, chu nih chun an sinah, "Chu tak chu asi a chênâk chu, a zei thawk hen me suak
         asi ti nan theih lo, sikhawmsele ka mit a deitir asi.
         31 Pathian nih misual thu a ngâi tâwn lo ti kan theih; sikhawmsele, âuzawng nih Pathian
         sawnhtu asi hen, a duhzia thil a ti chun, anih chu Pathian nih a ngâi piak tâwn.
         32 Laikulh um tîr thawk hen âukhawm nih mitchâw chia hen a suak mi mit an deitir nawlh
         ti theih asi dah lo.
         33 Hi minung hi Pathian thawk hen suak asi lo chun zeikhawm a ti kho lai loh," a ti
         le, a sâng.
         34 Chun, annih nih chun a sinah, "Nang sual lumpi hen suak na si, nangnih na hawng kan
         simh bâk mu?" an ti le, an sâng. Chun, anih chu an nar rawh.
         35 Chun, an nar ti Jisu nih a theih le; chun, anna tawng rawh chun, "Minung Fapa na
         zumh ma?" a ti.
         36 Chun, anih nih chun, "Pu, anih chu âu me asi, ka zumh khonâk ding hen?" a ti le,
         a sâng.
         37 Jisu nih a sinah, "Anih chu na muh rawh asi, an sawnh liau chirtu hi asi, a ti.
         38 Chun, anih nih chun, "Lalpa, ka lung," a ti le, a mâimûk.
         39 Chun, Jisu nih, "Lâirêl ding hen hi laikulh ah hin hawng kal ka si, mitchâw tla an
         mit a deinâk ding leh mitdei tla chu an mit a châw khonâk ding hen," a ti.
         40 Chun, a sinah Farisai um mi tla nih chun chubang thu chu an theih le, a sinah, "Kannih
         khawm hi mitchâw kan si bak bei ne?" an ti.
         41 Chun, Jisu nih an sinah, "Mitchâw si u le chu sual nan neilo ding mi; sikhawmsele
         kan muh kho,’ tuah na ti dangâiah, churuang chun nan sual a um kumza asi," a ti.

1 Thungâi tak hen ka nan simh na, "Âuzawng dawrâ kulh kawtkâ ah lût lo hen, a dang
         lei hen kâi mi chu, chu minung chu fîrmang leh rawkmang asi.
         2 Âuzawng kawtkâ ah lût lam chu, dawrâ vêngtu asi.
         3 Kawtkâ vêngtu nih anih chu a awng piak tâwn; dawrâ tla nih a aw an theih tâwn le;
         amah dawrâ tla chu an min hen a kawh chiau na le, a suakpi na tâwn.
         4 A tâ zawzawng a suaktir na chun, an mâi leiah a kal le, dawrâ tla nih chun amah an
         zûl tâwn le, a aw an theih ruangah.
         5 Midang an zûl lai lo le, an tek khalh dauh lai; midang tla aw chu an theih lo ruangah,"
         a ti.
         6 Chu tahṭhimh thu chu Jisu nih an sinah a sim le; sikhawmsele, zei thu me an sinah
         a sim ti an theihtiam lo.
         7 Chun, Jisu nih an sinah a sim nawlh le, "Thungâi tak hen ka nan simh na, kei hi dawrâ
         kawtkâ chu ka si.
         8 Ka lânah hawng kal zawzawng tla kha fîrmang leh rawkmang tla an si; sikhawmsele dawrâ
         tla nih chun an thu an ngâi lo.
         9 Kei kawtkâ chu ka si; âuzawng keimah lakah a lût mi chu ruangsuah hen a um lai le,
         a lût hen a suak lai, ei ding a tawng lai.
         10 Fîrmang chu fîr ding leh thah ding leh rawk ding lo chun a hawng kal lo; kei lam
         chu nungnâk an nei khonâk ding hen, tamtak an nei khonâk ding hen, hawng kal ka si.
         11 "Kei dawrâ vêngtu ṭha ka si: dawrâ vêngtu ṭha nih dawrâ tla rangah a nungnâk a pêk
         tâwn.
         12 Lawh kal mi, dawrâ vêngtu tak silo hen dawrâ tla a tâ silo mi nih chun chingngia
         a hawng kal mi a muh chun dawrâ tla a tektâk tâwn; chun chingngia nih chun a seh na
         le, a rektir phin na tâwn;
         13 lawh a kal mi asi le, dawrâ tla a thlû-nâ lo ruangah a tektâk tâwn asi.
         14 Kei lam chu dawrâ vêngtu ṭha ka si; Pa nih a ka theih mi leh kei nih Pa ka theih
         hâwi hen ka tâ ka theih le; ka tâ khawn nih an ka theih asi;
         15 chun, dawrâ tla rangah chun ka nungnâk ka pêk.
         16 Chun, hi dawrâ kulh ah mi lo hi dawrâ dang ka nei; annih khawm ka hawngpi na ding
         asi, ka aw an ngâ lai; chuvachun rual khat hen an um lai le, vêngtu pakhat hen.
         17 "Hi hi ruangah hin Pa nih hawng ka dâwt asi; lâk nawlh ding hen ka nungnâk ka pêk
         awt ruangah hin.
         18 Âukhawm nih ka sinah mi an lâk kho lai loh, keimah thu thu hen ka pêk awt asi. Pêk
         kho ka si, lâk nawlh kho khawm ka si. Hi thupêk hi ka Pa thawk hen ka tawng asi,"
         a ti.
         19 Chubang thu ruang chun Juda tla lakah ṭhennâk a hawng um nawlh.
         20 An lakah cherkhet nih, "Khuri a nei le, a â asi hi; zeirangah a thu nan ngâi?" an
         ti.
         21 A zeimaw mi nih, "Hi bang thu hi khuri nei thusim asi lo; khuri nih mitchâw mit a
         deitir kho mazei?" an ti.
         22 Chun, Jerusalem ah Biakin Apnâk Kût liau asi; chu chu busik liau asi.
         23 Chun, Jisu chu Pathian Biakin ah, Solomon sârbuk ah â vel.
         24 Chun, Juda tla a kiangah an hawng kal le, a sinah, "Zei tiang me laklawh hen na hawng
         kan tuah awt? Mesia na si chun, fiang tak hen hawng kan simh rawh," an ti.
         25 Jisu nih an sinah, "Ka nan simh na rawh kha, nan lung lo; ka Pa min hen thil ka ti
         mi hi, hi nih hin ka thâwngthâng a theihtir asi.
         26 Sikhawmsele, nan lung lo, ka dawrâ lakah mi nan silo ruangah.
         27 Ka dawrâ tla nih ka aw an theih tâwn, kei khawm nih annih chu ka theih na le, annih
         nih chun an hawng ka zûl tâwn;
         28 an sinah zungzâl nungnâk ka pêk tâwn; an vei rîlmâl lai lo le; âukhawm nih ka thiltikhonâk
         ah mi an hawng ka suh lai loh.
         29 Annih hawng ka pêktu ka Pa chu, mi zawzawng ngâk hen a rokual chem asi: âukhawm nih
         Pa thiltikhonâk ah mi chu an suh kho lai loh.
         30 Kei leh Pa chu pumkhat kan si," ti hen a sâng.
         31 Chun, Juda tla nih chun a sehnâk ding hen lung an sar nawlh.
         32 Jisu nih annih tla chu a sawnh na le, "Pa sinah suak rianṭuan ṭha cherkhet ka nan
         zauhtir na le, kha bang rianṭuan tla lak khan a zeiruang khan me lung hen nan hawng
         ka seh awt?" a ti.
         33 Juda tla nih chun a sinah, "Rian ṭha ruangah lung hen kan seh awt lo; Pathian na
         sâwi ruangah leh nang minung si ko hen Pathian ah na siam ruang hin asi dauh!" ti
         hen, an sâng.
         34 Jisu nih an sinah, "Nan Dân ah Pathian nih, ’Pathian tla nan si,’ ti rîn asi lo ma?
         35 Pathian lasui thu nih a sim mi chu zungzâl rangah a dik asi ti kan theih; chun Pathian
         thupêk hen an um mi tla chu Pathian nih pathian tla a ti na.
         36 Kei rangah chun, Pa nih a hawng ka thîm le, chun laikulh ah a hawng ka fial. Churuangah
         zeitin zia hen, ’Pathian Fapa ka si,’ ka ti ruangah, Pathian na simsiat, nan ti kho
         zia?
         37 Ka Pa rianṭuan ka silo chun, hawng ka lung lah u.
         38 Sikhawmsele, ṭuan ka si chun, kei hawng ka lunglo khawm ule, rianṭuan tla hi lung
         u; Pa keimah lakah a um ti leh kei Pa lakah ka um ti nan theih hen leh nan theihthiam
         khonâk ding hen," a ti le, a sâng.
         39 Chun, anih chu tleih an tum nawlh le, sikhawmsele, an kut lakah mi a suak rawh.
         40 Jordan varâl ah, Johan nih a tîr ah a baptisnâk mun ah khan a kal ving nawlh le,
         chunah chun a um ko.
         41 Chun, mi cherkhet a sinah an hawng kal le, "Johan nih thilchê zeikhawm chu a ti lo
         le; sikhawmsele Johan nih hi minung thu a sim mi zawzawng kha a dik ma hi," an ti.
         42 Chunah chun mi cherkhet nih amah an zumh rawh.

1 Chun, mi pakhat, a min Lazar; Mari leh a unau nu Marthi umnâk khua Bethani ah mi
         damlo a um.
         2 Mari sariak rimthâw, Lalpa chulh hen, a sam hen a kê nâwttu, kha ṭapa Lazar kha asi,
         a damlo mi chu.
         3 Chun, a farnu le nih Jisu sinah, "Lalpa, ngâinik, na dâwt mi kha a damlo," ti hen,
         mi an fial.
         4 Chun, Jisu nih chu chu a theih le, "Hi damlonâk hi thihnâk ding asi lo, Pathian rokualnâk
         ding asi dauh, Pathian Fapa chu hi ruang hin chawnglawmh asi khonâk ding hen," a ti.
         5 Chun, Jisu nih Marthi leh a unau nu leh Lazar a dâwt.
         6 Churuangah a damlo ti a theih chun, a umnâk mun ah ni nih a um rih.
         7 Chun, chu nûnah chun a ṭhiruai tla sinah, "Judai ram ah kan kal nawlh lai," a ti.
         8 Chun, ṭhiruai tla nih chun a sinah, "Sîntirtu, mazannâi ko khan Juda tla nih lung
         hen seh an tum mi kha; chunah chun na kal nawlh awt mazei?" an ti.
         9 Chun, Jisu nih, "Sûn ah dâr leinih a um lo mazei? Mi sûn ah a kal chun, â suih dah
         lo, hi laikulh chêu hi a muh ruangah.
         10 Sikhawmsele, mi zân ah a kal chun â suih tâwn, amah lakah chêu a umlo ruangah," a
         ti le, a sâng.
         11 Chubang thu chu a sim le; chun, chu nûnah chun an sinah, "Kan hâwi Lazar chu a it
         rawh; a it mi va ṭhangh ding hen ka kal awt asi," a ti.
         12 Chun, ṭhiruai tla nih chun a sinah, "Lalpa, a it rawh chun a dam nawlh lai bei a,"
         an ti.
         13 Jisu nih a thih thu a sim asi, sikhawmsele annih nih chun a taksa it mi thu a sim
         mi mawh an ti.
         14 Chuvachun, Jisu nih fiang tak hen an sinah a sim le, "Lazar a thi asi.
         15 Chun ah ka umlo mi chu nanmah rangah kan lawmh piak na asi, nan lung khonâk ding
         hen; sikhawmsele, a sinah kan kal lai," a ti.
         16 Chun, Thom, (Phîr an ti mi) nih chun, a ṭhiruai hâwi tla sinah, "A thihnâk ah thi
         bâk ding hen kan kal lai," a ti.
         17 Chun, Jisu a va tleng liauah, ni li thlân ah a um rawh ti a theih.
         18 Bethani chu Jerusalem kiang asi, stade nih tluk ding a lât asi;
         19 chun, an ṭapa thih ruangah lungngamh ding hen Juda tla cherkhet Marthi leh Mari sinah
         an hawng kal.
         20 Chun, Marthi nih chun Jisu a hawng kal awt ti a theih kâ hen a va dawng; Mari lam
         chu in ah a to ko.
         21 Chun, Marthi nih chun Jisu sinah, "Lalpa, hinah um le chu ka ṭapa a thi lo ding mi.
         22 Tu khawmah Pathian sinah na deih mi zawng chu Pathian nih a nan pêk lai ti ka theih,"
         a ti.
         23 Jisu nih a sinah, "Na ṭapa a thawknawlh lai," a ti.
         24 Marthi nih chun a sinah, "Ni dawngh ni ah, thawknawlhnâk ah chun a thawknawlh lai
         ti ka theih," a ti.
         25 Jisu nih a sinah, "Kei hi thawknawlhnâk leh nungnâk chu ka si, âuzawng hawng ka zumhtu
         chu thi khawmsele a nung kumza lai;
         26 a nung mi zawng nih hawng ka zumhtu chu an thi rîlmâl lai loh; chu thu chu na lung
         ma?" a ti.
         27 Anih nih chun a sinah, "Lung ta a, Lalpa; Mesia, Pathian Fapa, laikulh ah a hawng
         kal ding mi chu na si ti ka lung," a ti.
         28 Chun, chu thu chu a sim thluh kâ hen a kal le, a unau nu Mari chu a thup hen a kawh
         le, "Sîntirtu hinah a um le, a nan kawh," a ti.
         29 Chun, anih nih chun, chu chu a theih kâ hen mawhsareh hen a thawk le, a sinah a va
         kal.
         30 (Jisu chu khua ah a lût lo rih, Marthi nih a dawng liauah a umnâk mun ah a um ko
         rih.)
         31 Chun, in sungah a thlangamhtu Juda tla nih chun Mari mawhsareh hen a thawk le, a
         suak mi an muh kâ hen, thlân ah ṭap ding hen a kal awt bei an ti le, an zûl.
         32 Chun, Mari chu Jisu umnâk chu a va tleng le, a muh kâ hen a kê bul ah a bawkbukhup
         le, a sinah, "Lalpa, hinah um le chu, ka ṭapa a thi lo ding mi, a ti.
         33 Chun, Jisu nih Mari ṭap leh a hawng zûltu Juda tla ṭap chu a muh le, a thinlung hen
         a rûm le, a lawksawng le,
         34 "Anih chu zeiah nan vûi?" a ti. Annih nih chun a sinah, "Lalpa, hawng kal le, zauhnik,"
         an ti.
         35 Jisu a ṭap rawh.
         36 Chun, Juda tla nih chun, "Zauhnik u, Lazar hi a dâwt chiam me!" an ti.
         37 Sikhawmsele, zeimaw mi nih chun, "Hi minung, mitchâw mit deitirtu nih hin, hi minung
         khawm hi a thi lo tir kho lo ma?" an ti.
         38 Chun, Jisu chu a thinlung hen a rûm nawlh le; thlân chu a va tleng rawh. Chu thlân
         chu pûk asi le, a kawtkâ ah chun lung pakhat hen an sinh.
         39 Jisu nih, "Lung hi ṭhial u," a ti, A thi mi farnu Marthi nih a sinah, "Lalpa tu chun
         â râwk lai rawh, a thihnâk ni li asi rawh ruangah," a ti.
         40 Jisu nih a sinah, "Na lung chun Pathian rokual zia na muh lai, ka nan ti lo mazei?"
         a ti.
         41 Chun, lung chu an ṭhial rawh, Chun, Jisu chu a vân a tâu le, "Pa, ka thu na hawng
         ka ngâi piak ruangah na tlûnah ka lâwm.
         42 Ka thu na ka ngâi piak kumza ti ka theih asi; sikhawmsele, mi zapi hêl buk dîr mi
         tla ruangah chun chu chu ka sim asi, nangnih na ka fial ti an lung khonâk ding hen,"
         a ti.
         43 Chun, chu hâwi hen a sim thluh kâ hen aw-hâu fâk tak hen, "Lazar, hawng suak rawh,"
         a ti le, a âu.
         44 Mithi chu a kût a kê thlân puan tuam bû hen a hawng suak rawh, a mêl chu thlân puan
         hen tuam asi. Jisu nih an sinah,"Samh ule, kal tir u," a ti.
         45 Churuang chun Mari sinah an hawng mi Jisu thilti muhtu Juda tla lakah cherkhet nih
         amah an zumh rawh.
         46 Sikhawmsele a zeimaw mi chu Farisai tla sinah an va kal le, an sinah Jisu thilti
         tla chu an simh na.
         47 Chuvachun, bâwlpu lal tla leh Farisai tla nih chun lâirêltu tla an pumh na le, "Zeitin
         se kan ti lai? Hi minung nih hin thilchê a ti asi.
         48 Hi hâwi hen kan thlahthlamh chun mi zawzawng nih amah an zumh lai le; chun, Rom minung
         tla an hawng lai le, kan mun thenhlimh leh kan phun tla hi hawng kan suh lai," an
         ti.
         49 Chun, an lakah minung pakhat Kaiapha, chu kum chun Bâwlpu Lalchem asi le, an sinah,
         "Nannih nih zeikhawm nan theih lo thlo;
         50 phun pumpi vei lonâk ding hen mipi rûlah mi pakhat thih, nan rangah a ṭha ti khawm
         nan ruat lo," a ti.
         51 Chu thu chu amah phuak sawm hen a sim lo, chu kum chun Bâwlpu Lalchem asi le, an
         phun tla ruangrûl ah Jisu thih ding a simkan mi asi dauh asi.
         52 Chu phun tla ruangrûl cho chu asi lo, Pathian fa laikulh ah anna rek mi tla zawzawng
         murui khat ah a pumh na ding khawm hen asi.
         53 Chuvachun, chu ni thawk chun amah thah ding hen anna thluk.
         54 Churuang chun Jisu chu Juda tla lakah â langh lo rawh le, chu thawk hen ramkaro leiah
         a kal dauh le, Efraim khua ah chun an kal le, chunah chun a ṭhiruai tla hen an um.
         55 Chun, Juda tla Kalkanh Kût chu a nâi rawh le, mi cherkhet a thianh ding hen, ram
         thawk hen, Kalkanh Kût lânah Jerusalem ah an kal.
         56 Chuvachun, Jisu an hâwl le, Pathian Biakin ah dîr bû hen anna sâwn le, "Zeitin nan
         ruat? Kûtnâk ah a hawng kal lai lo ma?" anna ti.
         57 Bâwlpu lal tla leh Farisai tla nih amah chu an tleih khonâk ding hen âuzawng nih
         a umnâk an theih chun phuang ding asi ti hen thu an pêk rawh.

1 Chun, Kalkanh Kûtnâk ding ni ruk a um rih, Jisu nih mithi lakah a thawh mi Lazar
         umnâk Bethani khua kha a hawng tleng.
         2 Chunah chun amah rangah zân puai an tuah le; Marthi nih eibâr a tuah le, Lazar lam
         chu a buh dûmpitu pakhat asi.
         3 Chun Mari nih Litra khat spiknard sariak rimthâw man har tak a hawng put le, Jisu
         kê tla a chulh le, a sam hen a kê tla chu a nâwt; chun, chu sariak rim hen chun in
         chu a khat phak.
         4 Sikhawmsele, Juda Iskariot, a ṭhiruai lakah pakhat, a tleihtirtu ding mi nih chun,
         5 "Hi sariak rimthâw hi zeirangah denari zathum a zuar hen, mipâm le sinah an pêk lo?"
         a ti.
         6 Mipâm a sunhsak ruangah chu thu chu a sim asi lo; mifîr asi le, tangka tawbala a
         kil le, a sungah siah mi chu a lâk tâwn ruangah asi.
         7 Chun, Jisu nih, "Zeitin khawm ti lah u! Phûm hen ka um ding mi ni rangah kil seh.
         8 Mipâm tla chu nan sinah an um kumza mi; kei lam chu nan sinah um kumza ding ka si
         lo," a ti.
         9 Chun, Jisu chunah chun a um ti Juda mi zapi tamtak tla nih an theih rawh le; chun,
         an kal le, Jisu ruang cho hawng kal an si lo le, mithi lakah mi thawh mi Lazar khawm
         kha an muh khonâk ding hen asi.
         10 Chun, bâwlpu lal tla chu Lazar khawm thah ding hen anna thluk;
         11 amah ruangah Juda tla cherkhet nih an kaltâk na le, Jisu an zumh ruangah.
         12 A thâituan ah chun, Kûtnâk ah hawng kal mi, mi zapi tamtak nih, Jisu Jerusalem ah
         a hawng awt ti an theih.
         13 Tûmkâu tla an put le, amah dawng ding hen an va suak le, "Hosana, Lalpa min hen Israel
         Lalchem a hawng kal mi chu a thâw a suak," ti hen, an âu.
         14 Chun, Jisu nih sanatung fa a muh le, a tlûnah â chuan le,
         15 "Ṭih lah, Zion fanu! Zauhnik, na Lalchem chu, sanatung fa tlûnah chuan hen, a hawng
         kal," ti rîn hawi khan.
         16 Chubang chu a tîr chun a ṭhiruai tla nih an theih lo le; sikhawmsele, Jisu chawnglawmh
         hen a um nûnah chun a thâwngthâng lakah chubang thu chu rîn asi ti leh a tlûnah chubang
         thil chu an hawng ti asi ti an hawng theih rawh.
         17 Chun, Lazar thlân ah mi a kawh le, mithi lak mi a thawh liauah a sinah mi zapi an
         um mi tla nih khan, a thu chu an theihtir vima.
         18 Churuang chun asi, mi zapi tla khawm nih chun an va dawng mi chu, chu thilchê chu
         a ti asi ti an theih ruangah.
         19 Chuvachun, Farisai tla nih, "Zauhnik u, zeikhawm nan ti kho lo hi; zauhnik u, laikulh
         nih amah an zûl rawh hi," anna ti.
         20 Chun, Kûtnâk ah Pathian sawnh ding hen va kal mi tla lakah Greek âu tla mawh an um
         le;
         21 chun, chubang tla chu Galili ram ah Betsaida khua mi Philip sinah chun an hawng kal
         le, a sinah, "Pu, Jisu muh kan duh," an ti le, an ngiar.
         22 Philip nih chun Andri a simh le; chun, Andri leh Philip nih chun Jisu an simh.
         23 Chun, Jisu nih a sâng le, an sinah, "Minung Fapa chawnglawmh hen a um ding tik chu
         a tlung rawh.
         24 Thungâi tak hen ka nan simh na, fâng mal tual ah a tlâ hen, a thi lo chun, amah lâwng
         hen a um kumza tâwn; a thi lam chun tamtak hen a rah tâwn.
         25 Âuzawng a nungnâk unhtu nih chun a thlâu tâwn; âuzawng hi laikulh ah hin a nungnâk
         siarlotu nih chun zungzâl nungnâk a kil kumza lai.
         26 Âuzawng nih ka rian a ṭuan chun hawng ka zûl seh; ka umnâk ah ka to-aw khawm a um
         lai. Âuzawng nih ka rian a ṭuan chun anih chu Pa nih a chawnglawmh lai.
         27 "Tuah ka thinlung a lawksawng; zei ka sim lai? ’Pa, hi tik lakah hin ruang hawng
         ka suah rawh,’ ka ti lai ma? Zeikhawm si sele, hi tuar ding mi tik tak hi ka hawng
         san asi.
         28 Pa, na min chawnglawmh rawh," a ti. Chuvachun, vân thawk hen aw-hâu a hawng suak
         le, "Ka chawnglawmh rawh, ka chawnglawmh nawlh lai," a ti.
         29 Chun, mi zapi a kiangah dîr tla nih chun chu chu an theih le, "Khua a ri asi," an
         ti le, midang tla nih, "Vânmifial nih amah a sawnh asi," an ti.
         30 Jisu nih a sâng le, "Chu aw-hâu chu ka rangah suak asi lo, nanmah rangah asi dauh.
         31 Tuah hi laikulh hi lâirêl asi; tuah hi laikulh lal hi lawnh asi lai.
         32 Chun, kei tual ah mi thlâi hen ka um chun mi zawzawng keimah sinah ka hîp lai," a
         ti.
         33 Chu thu chu a thih zia ding theihtirnâk ding hen a sim asi.
         34 Chun, mi zapi nih a sinah, "Mesia chu zungzâl hen a um kumza awt ti Dân ah kan theih;
         nangnih, ’Minung Fapa thlâi hen a um ding asi,’ zeitin zia hen ti me na si? Chu Minung
         Fapa chu âu me asi?" an ti le, an sâng.
         35 Chun, Jisu nih an sinah, "Chêu hi sâwtlotê nan lakah a um rih. Chêu nan nei kar hin
         kal u, mûi nih an tanh na lonâk ding hen; âuzawng mûi ah a kal mi nih chun, a kalnâk
         suankhân a theih lo.
         36 Chêu nan nei sung hin chêu hi zumh u, chêu fa tla nan si khonâk ding hen," a ti.
         Chubang thu chu Jisu nih a sim le; chun, a kal le, an muh lo ding hen â thup rawh.
         37 An mâika ah chu hâwi thilchê cherkhet ti khawmsele amah an zumh lo:
         38 "Lalpa, kan thusim âu nih me lung? Lalpa thiltikhonâk khawm âu sinah me a lang?"
         ti, khuavâng Isai thusim kha a tlung khonâk ding hen.
         39 Hi ruangah hin asi an lung kholo, Isai nih,
         40 "Amah nih an mit a chawtir le, an thinlung a changtir le; chu lo chun an mit hen
         an muh lai le, an thinlung hen an theih lai le, chun, anna her nawlh lai le, kei nih
         annih chu ka damh na lebang lai," ti a sim nawlh ruang hin.
         41 Isai nih a rokualnâk a muh le, a thâwngthâng a sim ruangah chubang thu chu a sim
         asi.
         42 Sikhawmsele, lâirêltu tla lakah cherkhet khawm nih Jisu an zumh rawh le; sikhawmsele
         Farisai tla ruangah anna phuang lo, chu lo chun pumhnâk in ah mi nar hen an um lai:
         43 Pathian lakah mi sawrnâk ngâk hen chun, minung lakah mi sawrnâk, an duh dauh dangâiah.
         44 Chun, Jisu a âu le, "Âuzawng hawng ka zumhtu chu kei hawng ka zumh asi lo, hawng
         ka fialtu zumh asi dauh.
         45 Âuzawng hawng ka muhtu chu hawng ka fialtu muh asi.
         46 Chêutirtu ah laikulh ah hawng kal ka si hi, âuzawng hawng ka zumhtu vial chu mûi
         ah an um kumza lonâk ding hen.
         47 Âuzawng ka thusim theih hen, ngâilo sele; kei nih a lâi ka rêl lo; laikulh lâirêl
         ding hen hawng kal ka si lo le, laikulh ruangsuah ding hen hawng kal ka si dauh.
         48 Âuzawng hawng ka duh lo hen, ka thusim tla lawmhlo nih chun, lâirêltu pakhat a nei
         asi. Ka thusim kha, kha nih khan, ni dawngh ni ah chun amah chu lâi a rêl lai.
         49 Keimah phuak sawm hen ka sim lo; Pa hawng ka fialtu nih ka sim ding leh ka ruat ding
         hi, thu hawng ka pêk dauh asi.
         50 A thupêk chu zungzâl nungnâk asi ti ka theih. Churuangah chun thu ka sim mi hi Pa
         nih hawng ka simh hâwi vima hen ka sim asi," a ti.

1 Tuhin Kalkanh Kût lânah mi ni asi. Jisu nih hi laikulh a kaltâk ding mi leh Pa sinah
         a kal ding tik a rangah a tlung rawh ti a theih. Laikulh ah amah tâ tla chu a dâwt
         kumza na le, chun a dawngh tiang hen a dâwt na.
         2 Jisu leh a ṭhiruai tla chu zânriah an dûm. Diabol nih Juda Iskariot Simon fapa chu
         Jisu tleihtir ding hen a ruat ving rawh.
         3 Jisu nih chun Pa nih thiltikhonâk rangtling a pêk ti a theih; Pathian sinah thawk
         hen a hawng kal mi leh Pathian sinah a kal awt ti a theih.
         4 Chun, Jisu chu dawhkân ah mi a thawk le, a nipuan a tlûn mi thuang a lît le, chun
         thlan nâwtnâk puan a tâi ah a menh.
         5 Chun, mâihûm ah tî a tleng le, a ṭhiruai tla kê a ṭâwl le, thlan nâwtnâk puan â menh
         mi hen chun a nâwt vima na.
         6 Chuvachun, Simon Peter sinah a hawng kal, anih nih chun, "Lalpa, nangnih ka kê na
         ṭâwl awt ma?" a ti.
         7 Jisu nih a sinah, "Ka thilti hi tuah na theih lo; nûnah na theih lai," a ti le, a
         sâng.
         8 Peter nih a sinah, "Ka kê na ṭâwl rîlmâl lai loh," a ti. Jisu nih a sinah, "Ka ṭâwl
         lo chun ka sinah zeikhawm tingvo na nei lai loh," a ti.
         9 Simon Peter nih a sinah, "Lalpa, ka kê cho silo hen, ka kut leh lû khawm," a ti.
         10 Jisu nih a sinah, "Tak khawlh rawh nih chun a kê lo chu ṭâwl a ngâi lo, a thiang
         ver; nannih nan thiang--nan ektê lam chu asi lo," a ti.
         11 A tleihtirtu ding chu a theih ruangah; churuang chun, "Nan ektê chun nan thianglo,"
         a ti asi.
         12 Chuvachun, an kê a ṭâwl le, a nipuan tla â ruk nawlh le, a to nawlh, chun an sinah,
         "Nan tlûnah ka thilti hi zei tinâk me si, nan theih ma?
         13 Nannih nih ’Sîntirtu leh Lalpa’ nan ka ti tâwn; nan dik, ka si ngâk.
         14 Kei Lalpa leh Sîntirtu men nih nan kê ka ṭâwl chun, nannih khawm nih nan kê nanna
         ṭâwl piak ding asi.
         15 Nan tlûnah ka ti hâwi hen nannih khawm nih nan ti bâk ding hen zûnzauh ding ka nan
         pêk na asi.
         16 Thungâi tak hen ka nan simh na, to-aw a pu ngâk hen a rokual lo; mifial khawm a fialtu
         ngâk hen a rokual lo.
         17 Chubang thil chu nan theih chun, ti u le nan thaw a suak lai!
         18 "Nan ektê thu ka sim lo; ka thîm mi tla chu ka theih, sikhawmsele chu chu, ’Ka sang
         eitu nih a hawng ka leido rawh,’ ti Pathian lasui thu kha a hawng tlung khonâk ding
         asi.
         19 Tu thawk hen a hawng tlung lânah ka nan simh na hi, a hawng tlung tikah kei hi amah
         kha ka si ti nan lung khonâk ding hen.
         20 Thungâi tak hen ka nan simh na, âuzawng ka fial mi vial lawmhtu chu, keimah a ka
         lawmh asi; âuzawng kei lawmhtu chu, hawng ka fialtu lawmh asi," a ti.
         21 Jisu nih chu hâwi hen a sim thluh rawh chun, a thinlung hen a lawksawng le, "Thungâi
         tak hen ka nan simh na, nan lakah mi pakhat nih a ka tleihtir lai," ti hen, a theihtir
         rawh.
         22 Chun, ṭhiruai tla nih chun a ti mi bîk an theih lo le, anna zauh.
         23 Chun, a ṭhiruai tla lakah pakhat, Jisu nih a dâwt mi chu, dawhkân sîrah Jisu sang
         hen a to.
         24 Chun, Simon Peter nih chu sinah chun, "Âu tak me a sim, hawng ka simh," ti hen, a
         kut a vei.
         25 Chun, anih chu, Jisu ṭâng ngenh hen a va âwn le, a sinah, "Lalpa, âu tak me asi?"
         a ti.
         26 Chun, Jisu nih "Sang sêu ka nîm lai le, ka pêk mi chu asi lai," a ti le, a sâng.
         Chuvachun, sang sêu chu a nîm nûnah a lâk le, Iskariot Simon fapa Juda sinah chun
         a pêk.
         27 Chun, sang sêu chu a pêk nûnah chun Setan a sung ah a lût. Chuvachun, Jisu nih a
         sinah, "Na ti ding chu ti rereh rawh," a ti;
         28 chun, dawhkân sîrah to mi dang tla âukhawm nih zei thu me a sinah a sim ti an theih
         lo.
         29 Zeimaw mi nih, Juda chu tangka tawbala a kil ruangah, "Jisu nih, ’Kût rangah thil
         kan herh phung tla va châwk rawh,’ a ti mi mawh ’Mipâm tla sinah zeilo pêk ding, a
         ti mi mawh," an ti asi.
         30 Chun, anih nih chun sang sêu chu a lâk le, a suak sawm le; chu liau chu zân asi.
         31 Chuvachun, a kal nûnah Jisu nih a sim le, "Tuah chun Minung Fapa chawnglawmh hen
         a um rawh, amah ruangah Pathian khawm chawnglawmh hen a um asi.
         32 Pathian nih amah lakah chun anih chu a chawnglawmh lai, a chawnglawmh sawm lai.
         33 Nau le tla, sâwtlotê nan sinah ka um rih. Nannih nih nan hawng ka hâwl lai; chun,
         Juda tla sinah, ’Ka kalnâk dingah nan hawng kal kho lai lo,’ ti hen ka sim hâwi khan
         tuah chu hâwitê hen nan sinah, ka sim hi.
         34 Thupêk thar ka nan pêk na hi, a dâwt ule; kei nih ka nan dâwt na hâwi hen, nannih
         khawm a dâwt u.
         35 Nanna dâwt chun, mi zawzawng nih ka ṭhiruai tla nan si ti chu lak chun an theih na
         lai," a ti.
         36 Simon Peter nih a sinah, "Lalpa, a zeiah na kal awt?" a ti. Jisu nih, "Ka kalnâk
         dingah, tuah na hawng ka zûl kho lai loh; hi nûn lam chun na hawng ka zûl lai," a
         ti le, a sâng.
         37 Peter nih a sinah, "Lalpa, zeirangah tu khawmah ka nan zûl kho awt lo zia? Nangmah
         ruangah ka nungnâk ka pêk lai," a ti.
         38 Jisu nih, "Keimah ruangah na nungnâk na pêk awt mu? Thungâi tak hen ka nan simh,
         nangnih veithum na ka pheh lân lo chu âr a khuang lai loh," a ti le, a sâng.

1 "Nan thinlung lawksawng lah seh; Pathian zumh u, kei khawm hawng ka zumh u.
         2 Ka Pa in ah umnâk tamtak a um le; nan rangah mun siam hen ka kal awt hi. Chu hâwi
         hen um lah sele, ka nan simh na lai lo mazei?
         3 Chun, nan rangah mun ka va siam chun, ka hawng nawlh lai le, ka sinah ka nan lâk
         na lai; ka umnâk ah nannih khawm nan um kho bâk nâk ding hen.
         4 Ka kalnâk ding a lampi nan theih," a ti.
         5 Thom nih a sinah, "Lalpa, na kalnâk ding kan theih lo, a lampi zeitin kan theih lai?"
         a ti.
         6 Jisu nih a sinah, "Keimah hi lampi leh thutak leh nungnâk ka si; keimah lakah kal
         lo mi chu âukhawm Pa sinah an tlung lai loh.
         7 Kei hawng ka theih mi si ule, ka Pa khawm nan theih rawh ding mi; tu thawk hen amah
         nan theih le, amah nan muh rawh," a ti.
         8 Philip nih a sinah, "Lalpa, Pa chu hawng kan zauhtir, chuvachun kan rangah â tâwk
         lai," a ti.
         9 Jisu nih a sinah, "Philip, hi tiang nan sinah ka um le, chu khawmah na hawng ka theih
         lo mu? Âuzawng hawng ka muhtu chu Pa muh asi, ’Pa chu hawng ka zauhtir rawh,’ zeitin
         zia hen ti me na si?
         10 Kei Pa lakah ka um leh Pa keimah lakah a um ti na lung lo ma? Nan sinah thu ka sim
         mi hi, keimah phuak sawm hen ka sim lo; Pa keimah lakah a um kumza le, a thil a ti
         dauh tâwn asi.
         11 Kei Pa lakah ka um leh Pa keimah lakah a um ti hawng ka lung u; asi lo leh, thilti
         ruang tal hen hawng ka lung u.
         12 Thungâi tak hen ka nan simh na, âuzawng hawng ka zumhtu nih chun thil ka ti mi tla
         hi anih khawm nih a ti bâk lai; hi ngâk a thil rokual khawm a ti lai, Pa sinah ka
         kal awt ruangah.
         13 Chun, ka min hen zeizawng nan deih mi vial chu ka ti vima lai, Pa Fapa ruangah chawnglawmh
         hen a um khonâk ding hen.
         14 Nannih nih ka min hen zei thil tal nan ka deih chun, chu chu ka ti vima lai.
         15 "Nannih nih nan ka dâwt chun, ka thupêk tla nan zâwt lai.
         16 Chun, Pa ka deih lai le, anih nih chun ṭangpitu dang a nan pêk na lai, zungzâl hen
         nan sinah um ding hen;
         17 chu chu Thlarau, Pathian thutak phuangtu asi; laikulh nih anih chu an nei kho lo,
         amah an muh lo hen an theih lo ruangah; nannih nih anih chu nan theih, nan sinah a
         um kumza ruangah; chun nanmah lakah a um awt asi.
         18 "Ngâkṭah hen ka nan kaltâk na awt lo le, nan sinah ka hawng kal nawlh lai.
         19 Sâwtlotê ah laikulh nih a ka muh lai lo rawh; sikhawmsele nannih nih chun nan ka
         muh lai; keimah ka nung ruangah nannih khawm nan nung bâk lai.
         20 Chu ni ah chun kei ka Pa lakah ka um mi leh, nannih keimah lakah nan um mi leh, kei
         nanmah lakah ka um mi nan theih lai.
         21 "Âuzawng ka thupêk tla theih hen zâwt mi chu hawng ka dâwttu asi; âuzawng hawng ka
         dâwttu chu ka Pa nih a dâwt lai, kei khawm nih anih chu ka dâwt lai le, a sinah kâ
         langh lai," a ti.
         22 Chun, Juda (Iskariot lo nih) a sinah, "Lalpa, kannih sinah na langh lai le, laikulh
         sinah na langh lo ding chu zei zia me?" a ti.
         23 Jisu nih a sâng le, a sinah, "Mi nih a ka dâwt chun ka thu a zâwt lai le; ka Pa nih
         anih chu a dâwt lai le; a sinah kan hawng kal lai le, a sinah kan um kumza lai.
         24 Âuzawng a ka dâwt lo mi nih chun ka thu a zâwt lo; thu nan theih mi hi ka tâ asi
         lo, Pa hawng ka fialtu tâ asi dauh.
         25 "Nan sinah ka um sung hin, hi bang thu hi ka nan simh na hi.
         26 Chun, ṭangpitu, Thlarau Thenhlimh Pa nih ka min hen a hawng fial ding mi nih khan
         chu nih chun zeizawng a nan sîntir na lai le, nan sinah ka sim rawh mi zawzawng an
         theihtir nawlh na lai.
         27 "Lungngamnâk ka nan mâk na; keimah lungngamnâk ka nan pêk na; laikulh nih a pêk hâwi
         hen ka nan pêk na lo hi. Nan thinlung lawksawng lah seh, ṭih khawm ṭih lah seh.
         28 ’Ka kal awt le, nan sinah ka hawng nawlh lai,’ ka nan ti na mi kha nan theih rawh.
         Nannih nih hawng ka dâwt mi si u le chu, Pa sinah ka kal awt ruangah nanna lâwm ding
         asi; Pa chu keimah ngâk hen a rokual dauh ruangah.
         29 Tuah a hawng tlung lânah hin, ka nan simh na rawh hi, a hawng tlung tikah nan lung
         khonâk ding hen.
         30 Nan sinah thu tam ka sim awt lo rawh, laikulh lal a hawng kal awt ruangah. Anih chu
         keimah lakah zeikhawm thu a nei lo.
         31 Sikhawmsele, kei nih Pa ka dâwt leh Pa nih thu hawng ka pêk hâwi vima hen thil ka
         ti; laikulh nih an theih khonâk ding hen asi hi. "Thawk u, hin a mi hi kan kal lai."

1 "Kei grep zûn tatak ka si, ka Pa chu dûm zauhkhenhtu asi.
         2 Keimah lakah mi ṭeng rahlo mi vial a lawnh tâwn; a rah mi vial a thenhlimhtir tâwn,
         a rah tam khunnâk ding hen.
         3 Nan sinah ka thusim ruang khan tu khawmah nanna thenhlimh chia rawh asi.
         4 Keimah lakah um kumza u, kei khawm nanmah lakah ka um kumza lai. Ṭeng chu grep zûn
         ah a um kumza lo chun amah lung hen a rah kho lo hâwi hen, nannih khawm keimah lakah
         nan um kumza lo chun, nan rah kho lai loh.
         5 "Kei grep zûn chu ka si, nannih a ṭeng tla chu nan si. Âuzawng keimah lakah a um
         kumza hen, kei khawm amah lakah ka um kumzanâk chu, chu chu tamtak hen a rah tâwn;
         keimah lo hen zeikhawm nan ti kho lo ruangah.
         6 Mi keimah lakah a um kumza lo chun, ṭeng hâwi hen lawnh hen a um le, a uai tâwn;
         chun, an khawmh le, mei ah an paih le, a kâng tâwn.
         7 Nannih keimah lakah nan um kumza hen, ka thu nanmah lakah a um kumza chun, nan duh
         mi zawng deih u, nan rangah ti hen a um vima lai.
         8 Hi ruang hin ka Pa chu chawnglawmh hen a um tâwn, tamtak nan rahnâk takah hin; chuvachun
         ka ṭhiruai tla nan si lai.
         9 Pa nih a ka dâwt hâwi ber hen kei khawm nih ka nan dâwt na hi; ka dâwtnâk ah um kumza
         u.
         10 Nannih nih ka thupêk tla nan zâwt chun ka dâwtnâk ah nan um kumza lai; kei nih ka
         Pa thupêk tla ka zâwt le, a dâwtnâk ah ka um kumza hâwi hen;
         11 "Ka lâwmnâk nanmah lakah a um kumzanâk ding hen leh nan lâwmnâk a rangtling khonâk
         ding hen, hi bang thu hi nan sinah ka sim rawh hi.
         12 Hi hi ka thupêk asi: Kei nih ka nan dâwt na hâwi ber hen, nannih khawm a dâwt u.
         13 Minung nih a hâwi ruangrûl ah a nungnâk a pêk nûn lêm ah dâwtnâk fâk dauh âukhawm
         nih an nei lo.
         14 Thu ka nan pêk na mi zawng nan ti chun, ka hâwi tla nan si lai.
         15 To-aw ka nan ti na lai lo rawh; a pu thilti to-aw nih a theih lo. Hâwi tla ka nan
         ti dauh na rawh; Pa sinah thil ka theih mi zawzawng nan sinah ka phuang rawh ruangah.
         16 Nannih nih nan hawng ka thîm lo, keimah nih ka nan thîm dauh na, va rah ding leh
         nan rah um kumza ding hen ka nan ruat na asi; ka min hen Pa sinah nan deih mi zawng
         a nan pêk na ding hen.
         17 Nanna dâwt khonâk ding hen hi bang thu hi ka nan pêk na.
         18 "Laikulh nih a nan hua na chun, an hua na lân khawmah keimah an ka hua ti nan theih.
         19 Nannih laikulh mi si ule, laikulh nih amah minung a dâwt ding asi; laikulh mi nan
         si lo le, laikulh ah mi ka nan thîm na ruangah, laikulh nih an hua na asi.
         20 To-aw a pu ngâk hen a rokual lo, ti thu kan simh na rawh kha, theihkumza u. Anmah
         nih kei an ka nehsawh chun, nannih khawm an nehsawwh na lai; ka thu an zâwt chun,
         nannih thu khawm an zâwt lai.
         21 Sikhawmsele, hi bang thil zawzawng hi ka min ruangah nan tlûnah an ti lai, hawng
         ka fialtu an theih lo ruangah.
         22 Kei hawng kal hen an sinah thu sim lo sele, sual an nei lo ding mi; tu lam chu an
         sual phelhsawlhnâk an nei lo rawh asi.
         23 Âuzawng kei hawng ka huatu nih chun, ka Pa khawm a hua asi.
         24 Thil âukhawm ti dah lo mi tla an sinah ti lah sele, sual an nei lo ding mi; tu lam
         chu annih nih kei leh ka Pa hawng kan muh vevê rawh le, hua khawm hawng kan hua rawh
         asi.
         25 Zeikhawm si sele, an Dân bu ah, Annih nih a san umlo hen an ka hua rawh,’ ti thurîn
         kha a hawng tlung khonâk ding hen an ti asi.
         26 "Chun, Pa sinah mi ṭangpitu nan sinah ka fial ding mi, Pa lakah suak Thlarau Pathian
         thutak phuangtu chu, a hawng tlung tikah, anih nih chun ka thu a theihtir lai.
         27 Nannih khawm nih nan theihtir bâk lai, a tîr thawk hen ka sinah nan um ruangah.

1 "Nan lungnâk nan thlâu lonâk ding hen nan sinah hi bang thu hi ka sim hi.
         2 Pumhnâk in ah mi an nar na lai le; asi, âuzawng an thah natu vial nih Pathian tlûnah
         thil ṭha ti hen anna ruat lai, chu tik chu a hawng tlung awt.
         3 Chubang thil chu an ti lai, Pa leh kei an hawng kan theih lo ruangah.
         4 Hi bang thu hi nan sinah ka sim rawh hi, a tik chu a hawng tlung tikah, kan simh
         na rawh ti nan theih khonâk ding hen. "Chubang thil chu a tîr thawk hen kan simh na
         lo, nan sinah ka um rih ruangah.
         5 Tu lam chu hawng ka fialtu sinah ka kal awt asi; nan lakah âukhawm nih, ’A zei ah
         na kal awt?’ ti hen nan ka deih lo.
         6 Hi bang thu hi ka sim ruangah nan thinlung chu ngaihsiat hen a khat.
         7 Sikhawmsele, thudik ka nan simh na; ka kal nan rangah a ṭha; ka kal lo chun, ṭangpitu
         chu nan sinah a hawng kal awt lo; ka kal lam chun nan sinah ka hawng fial lai.
         8 Anih chu a hawng tlung chun sual thu ah leh rep thu ah leh lâirêl thu ah laikulh
         an mawh ti a theihtir lai:
         9 sual thu ah an mawh ti a theihtir lai, kei an hawng ka zumhlo ruangah;
         10 rep thu ah an mawh ti a theihtir lai; Pa sinah ka kal awt le, nannih nih nan ka muh
         awt lo rawh ruangah;
         11 lâirêl thu ah an mawh ti a theihtir lai, hi laikulh lal hi mawh hen a tlû rawh ruangah.
         12 "Nan sinah thu sim ding tamtak ka nei rih, sikhawmsele tu lam chun nan tlinh lai
         lo rih.
         13 Sikhawmsele, Thlarau diktak chu, a hawng tlung tikah, thutak zawzawng ah an rui na
         lai; amah phuak sawm hen thu a sim awt lo; thu a theih mi vial chu a sim dauh lai;
         thil hawng tlung ding tla khawm nan sinah a phuang lai.
         14 Anih nih chun kei hawng ka chawnglawmh lai; ka tâ lakah mi a lâk lai le, nan sinah
         a phuang awt asi.
         15 Pa nih thil a nei mi zawzawng ka tâ asi; churuangah, ’Ka tâ lakah mi a lâk lai le,
         nan sinah a phuang lai, ka ti hi.
         16 "Sâwtlotê ah nannih nih kei nan hawng ka muh lai lo le, sâwtlotê ah nannih nih kei
         nan hawng ka muh nawlh lai," a ti.
         17 Chun, a ṭhiruai tla zeimaw mi nih, "Kan sinah a thusim hi zei me si, ’sâwtlotê ah
         nannih nih kei nan hawng ka muh lai lo le, sâwtlotê ah nannih nih kei nan hawng ka
         muh nawlh lai,’ a ti mi leh ’Pa sinah ka kal awt ruangah,’ a ti mi hi?" anna ti.
         18 Chun, annih nih chun, "Hi hi zei me si, ’Sâwtlotê,’ a ti mi hi? A thusim kan theihthiam
         lo," an ti.
         19 Chun, amah deih an duh ti Jisu nih a theih le, an sinah, " ’Sâwtlotê ah nannih nih
         kei nan hawng ka muh lai lo, sâwtlotê ah nannih nih kei nan hawng ka muh nawlh lai,’
         ti hen, ka thusim hi nanna deih mu?
         20 Thungâi tak hen ka nan simh na, nannih nan mitthli a tlâ lai le, nan ṭap chiam lai
         le, laikulh lam chu anna lâwm lai; nannih nan ngaihsia lai le, sikhawmsele nan ngaihsiatnâk
         chu lâwmnâk ah â chang lai.
         21 Nunau a nganfâk liauah a ngaihsia tâwn, amah tik a tlung rawh ruangah; sikhawmsele,
         nau a nei rawh chun a lawksawngnâk chu a theih nawlh lo rawh; laikulh ah minung a
         hawng suak mi chu a lawmh ruangah.
         22 Chun, tuah nan lawksawng le, sikhawmsele ka nan muh nawlh na lai, nan thinlung â
         lâwm lai le, nanna lâwmnâk chu âukhawm nih an lâk piak na lai loh.
         23 "Chu ni ah chun nannih nih zeikhawm nan hawng ka deih lai loh. Thungâi tak hen ka
         nan simh na: Pa sinah zeizawng ka min hen nan deih mi chu a nan pêk na lai.
         24 Keimah min hen zeikhawm nan deih lo; deih u, chun nan tawng lai; nan lâwmnak a rangtling
         khonâk ding hen.
         25 "Chubang thu chu tahṭhimh thu hen nan sinah ka sim; a tik a tlung awt, chu tik chun
         nan sinah tahṭhimh thu hen thu ka sim lai lo rawh le, fiang tak hen Pa thâwngthâng
         chu ka nan simh dauh na lai.
         26 Chu ni ah chun keimah min hen nan deih lai; chun: ’Pa sinah kei nih ka nan ngiar
         piak na lai,’ ka nan ti na lo.
         27 Pa ngelchel nih a nan dâwt na; nannih nih kei nan hawng ka dâwt le, Pa thawk hen
         suak ka si ti nan hawng ka lung ruangah.
         28 Kei Pa sin thawk a hawng suak hen, laikulh ah hawng kal ka si; laikulh kaltâk hen,
         Pa sinah kal nawlh ding ka si," a ti.
         29 Chun, a ṭhiruai tla nih, "Ngâinik, tu lam chun fiang tak hen thu na sim, a thluamthlâm
         rerêng hen thu na sim lo rawh hi.
         30 Nangnih zeizawng na theih le, âukhawm nih an deih a herh lo ti tuah kan theih rawh;
         hi ruang hin Pathian sinah mi hawng suak na si ti kan lung," an ti.
         31 Chun, Jisu nih a sâng le, an sinah, "Tuah chun nan lung rawh mu?
         32 Ngâi u, a tik a tlung awt; asi, a hawng tlung liau asi, chu tik chun mah in chiauah
         nanna rek ver lai le, keimah lâwng hen nan ka kaltâk lai; sikhawmsele Pa ka sinah
         a um ruangah mah lâwng hen ka um lo.
         33 Hi bang thu hi nan sinah ka sim rawh hi; keimah lak hin nan lungngamnâk ding hen.
         Laikulh ah hin hamh hen nan um tâwn; sikhawmsele, lungngam tak hen um u, laikulh ka
         neh rawh," a ti.

1 Chubang thu chu Jisu nih a sim le; vân lei zauh hen, "Pa, a tik a tlung rawh. Na
         Fapa chawnglawmh rawh, Fapa nih a nan chawnglawmhnâk ding hen;
         2 kha hâwi hen mi zawzawng tlûnah thu nei hen na siam mi nih khan, a sinah na pêk mi
         vial tla sinah zungzâl nungnâk a pêk khonâk ding hen.
         3 Hi hi zungzâl nungnâk asi, nang Pathian tak cho leh na fial mi Jisu Krist theih hi.
         4 Nangnih thil ti ding na hawng ka pêk mi kha ka ti dih le, tual ah ka nan chawnglawmh
         rawh.
         5 Pa, laikulh um lânah na sinah rokualnâk ka nei mi hen khan, tuah nangmah sin ngelchel
         ah hawng ka chawnglawmh rawh.
         6 "Nangnih laikulh lakah suak mi tla keimah na ka pêk mi sinah khan na min ka langhtir
         rawh; annih chu na tâ an si kha, nangnih annih chu na hawng ka pêk asi; annih nih
         chun na thu an zâwt rawh.
         7 Nangnih thil na ka pêk mi zawzawng, na sinah thawk hen suak asi ti an theih rawh.
         8 Nangnih thu na ka pêk mi tla kha an sinah ka pêk rawh ruangah; chubang chu an tawng
         le, na sinah thawk hen suak ka si ti dik tak hen an theih rawh, nangnih na ka fial
         ti khawm an lung rawh.
         9 "An rangah ka ngiar piak mi hi laikulh rangah ngiar piak ka si lo, nangnih na ka
         pêk mi tla rangah asi dauh, na tâ an si ruangah.
         10 Thil zawzawng ka tâ vial chu na tâ asi; na tâ chu ka tâ asi; anmah lakah chawnglawmh
         hen ka um tâwn.
         11 Chun, kei lam chu laikulh ah ka um lai lo rawh, hi bang tla lam chu laikulh ah an
         um, kei na sinah ka hawng awt rawh. Pa Thenhlimh, nangnih kei na ka pêk mi tla hi
         na min hen hum rawh, pumkhat an si khonâk ding hen, kanmah pumkhat kan si hâwi hen.
         12 An sinah ka um liau khan, nangnih kei na ka pêk mi tla hi na min hen ka hum tâwn;
         annih chu ka vêng le, an lakah pakhat khawm an vei lo, a tlâu ding mi pa lo kha chu;
         Pathian lasui thu a hawng tlung khonâk ding hen.
         13 Sikhawmsele, tuah na sinah ka hawng awt rawh; laikulh ah hi bang thu hi ka sim asi,
         ka lâwmnâk anmah lakah an nei rangtlingnâk ding hen.
         14 Na thu an sinah ka pêk rawh le; chun, laikulh nih annih chu an hua le, laikulh ah
         mi an si lo ruangah, kei laikulh ah mi ka si lo hâwi hen.
         15 Nangnih annih chu laikulh ah mi lâk ding hen ngiar ka si lo le, Misual pa lakah na
         hum ding ka ti dauh asi.
         16 Annih chu laikulh ah mi an si lo, kei laikulh ah mi ka si lo hâwi hen.
         17 Annih chu thutak hen thenhlimhtir rawh, na thu chu thutak asi.
         18 Nangnih laikulh ah na ka fial hâwi khan, kei khawm nih annih chu laikulh ah ka fial
         na hi.
         19 Anmah ruangah na sinah ka pêk, annih khawm nangmah sinah anna pêk bâk khonâk ding
         hen.
         20 "Hi bang tla rang cho hin ngiar piak ka si lo, an thu ruangah kei hawng ka zumh ding
         mi tla rang khawmah ngiar piak ka si.
         21 An ektê hen pumkhat an si khonâk ding hen thla ka cham. Pa, nang keimah lakah na
         um mi leh kei nangmah lakah ka um hâwi hen, annih khawm kanmah lakah an umnâk ding
         hen; nangnih kei na ka fial ti laikulh nih an lung khonâk ding hen.
         22 Chun, nangmah nih rokualnâk na ka pêk mi kha kei nih an sinah ka pêk rawh; annih,
         chu pumkhat an sinâk ding hen, kannih pumkhat kan si hâwi hen;
         23 kei anmah lakah, nang keimah lakah, annih chu rangtling tak hen pumkhat an si khonâk
         ding hen; nangnih kei na ka fial ti leh na ka dâwt hâwi hen annih hi na dâwt ti laikulh
         nih an theih khonâk ding hen.
         24 "Pa, nangnih na ka pêk mi tla hi ka umnâk ah ka sinah um ding hen ka duh; nangnih
         na ka pêk mi ka rokualnâk kha an muh khonâk ding hen; laikulh um lânah nangnih na
         ka dâwt rawh ruangah.
         25 Pa rep tak, laikulh nih chun an theih lo le, kei lam nih chun ka nan theih; hi bang
         tla khawm nih hin nangnih kei na ka fial ti an theih rawh.
         26 Chun, an sinah na min ka theihtir le, ka theihtir vima lai; nangnih kei na ka dâwtnâk
         kha anmah lakah a um, kei khawm anmah lakah ka um khonâk ding hen," a ti.

1 Jisu nih chubang thu chu a sim thluh rawh chun, a ṭhiruai tla hen an suak le, Kidron
         tiva an kanh. Chunah chun dûm a um, chunah chun an lût le, amah leh a ṭhiruai tla
         hen.
         2 Chun, a tleihtirtu Juda khawm nih chu mun chu a theih; Jisu chu a ṭhiruai tla sinah
         chunah chun a kal tâwn ruangah.
         3 Chun, Juda nih chun kawrsen rual hen, bâwlpu lal tla leh Farisai tla sinah um mi
         vêngtu tla hen a kalpi na le;
         4 Jisu nih a tlûnah thil tlung ding zawzawng chu theih hen, a va suak le; an sinah,
         "Âu me nan hâwl?" a ti.
         5 Annih nih chun a sinah, "Nazaret mi Jisu," an ti le, an sâng. Jisu nih an sinah;
         "Keimah hi ka si," a ti. Chun, a tleihtirtu Juda khawm chu an lakah a dîr.
         6 Chun, "Keimah hi ka si," a ti kâ hen, an dung leiah anna nâwp le, tual ah an tlû.
         7 Chun, anih nih chun an sinah, "Âu me nan hâwl?" a ti le, a deih nawlh. Chun, annih
         nih chun,"Nazaret mi Jisu," an ti.
         8 Jisu nih, "Keimah hi ka si ti ka nan simh na khateh; nannih nih kei nan ka hâwl asi
         chun hi bang tla hi kaltir u," a ti le, a sâng.
         9 (A thusim, "Pa, nangnih kei na ka pêk mi tla lakah pakhat khawm ka thlâu lo," a ti
         mi kha a tlungnâk ding hen.)
         10 Chun, Simon Peter nih nâmsâu a pâi mi a phâwi le, Bâwlpu Lalchem sal a tuk le, a
         vawrhlei nakhaw a themh phak. Sal min chu Malka asi.
         11 Chun, Jisu nih Peter sinah, "Nâmsâu kha a kâwng ah khumh nawlh rawh; Pa nih hâi hawng
         ka pêk mi hi ka din lo lai ma?" a ti.
         12 Chuvachun, kawrsen murui leh an hotu lalchem hen, Juda tla vêngtu tla nih chun Jisu
         an tleih le, an phuar le,
         13 Ana sinah an kalpi masa le, Kaiapha nupi pa asi ruangah. Kaiapha chu, chu kum chun
         Bâwlpu Lalchem asi.
         14 Kaiapha chu, "Phun pumpi ruangrûl ah minung pakhat thih a ṭha," ti hen, Juda tla
         thlûkpitu kha asi.
         15 Chun, Simon Peter nih Jisu a zûl le, a ṭhiruai dang pakhat hen. Chu ṭhiruai chu Bâwlpu
         Lalchem mêltheih asi le, Jisu sinah Bâwlpu Lalchem in kulhsung tualmâi ah a lût bâk
         le;
         16 sikhawmsele Peter chu lêng leiah kawtkari ah a dîr. Chun, ṭhiruai dang, Bâwlpu Lalchem
         mêl theih chu a va suak le, inkhâr vêngtu nungâk a sawnh le, Peter a lûtpi.
         17 Chun, inkhâr vêngtu nungâk nih chun Peter sinah, "Nang khawm hi minung ṭhiruai tla
         lakah tel bâk na si mu?" a ti. Anih nih chun, "Ka si lo," a ti.
         18 Chun, sal tla leh vêngtu tla chu chunah chun an dîr le, a dâi ruangah meihawl hen
         mei an tih le, anna aih. Peter khawm an sinah â tel le, dîr bû hen mei â aih bâk.
         19 Chun, Bâwlpu Lalchem nih chun Jisu chu a ṭhiruai tla thâwngthâng leh a sîntir zia
         thu a deih.
         20 Jisu nih a sâng le, a sinah,"Laikulh sinah mi zatlâng theih hen, thu ka sim tâwn
         kha; pumhnâk in leh Pathian Biakin, Juda zawzawng pumhnâk tla ah chun ka sîntir kumza
         na tâwn kha. A thup hen zeikhawm ka sim lo.
         21 Zeirangah kei na ka deih? An sinah ka thusim zia ka thu theihtu tla deih; ngâi rawh,
         chubang nih chun ka thusim chu an theih khateh," a ti.
         22 Chu chu a sim kâ hen a kiangah a dîr mi vêngtu pakhat nih Jisu a bengh le, "Bâwlpu
         Lalchem hi hâwi hen na sâng mu?" a ti.
         23 Jisu nih a sinah,"Thu sual sim ka si chun, ka sualnâk hawng ka theihtir; sikhawmsele,
         thu ṭha ka sim khawmah zeirangah na hawng ka bengh?" a ti le, a sâng.
         24 Chun, Ana nih chun phuar bû hen Bâwlpu Lalchem Kaiapha sinah a fial.
         25 Chun, Simon Peter nih dîr bû hen mei â aih. Chun, "Nang khawm a ṭhiruai lakah tel
         bâk na si mu?" an ti. Peter lam nih chun, "Ka si lo," ti hen â pheh.
         26 Bâwlpu Lalchem sal tla lakah pakhat Peter nih a nakhaw a themh piak mi rualsia nih
         chun, "A sinah dûm ah khan ka nan muh lo mazei?" a ti.
         27 Chun, Peter chu â pheh nawlh le; chun âr a khuang sawm rawh.
         28 Chun, Jisu chu Kaiapha in thawk hen Governor in ah an kalpi nawlh le; zînglei asi
         le; chun, annih lam chu Governor in ah an lût lo, nawmh lo hen, Kalkanh Kût an ei
         khonâk ding hen.
         29 Chun, Pilat an sinah a va suak le, an sinah, "Hi minung tlûnah hin thupawi zei me
         nan nei?" a ti.
         30 Annih nih chun a sinah, "Hi minung hi misual si lah sele na sinah kan hawngpi lai
         loh," an ti le, an sâng.
         31 Chun, Pilat nih an sinah, "Nanmah nih kalpi ule, nan dân hâwi hen a lâi rêl u," a
         ti. Juda tla nih a sinah, "Kanmah thu hen âukhawm thah khonâk kan nei lo," an ti.
         32 A thih zia ding thu Jisu nih a sim hâwi hen a tlung khonâk ding hen.
         33 Chuvachun, Pilat chu a in ah a lût nawlh le, Jisu a kawh le, a sinah, "Juda tla Lalchem
         na si ma?" a ti.
         34 Jisu nih, "Hi hi nangmah phuak sawm hen ma na sim, midang nih an simh mi ma, ka thâwngthâng
         hi?" a ti le, a sâng.
         35 Pilat nih, Kei Juda ka si mazei? Nangmah phun tla leh bâwlpu lal tla nih ka sinah
         a nan hawngpi asi hi; zei thil me na ti?" a ti le, a sâng.
         36 Jisu nih "Lalchem ka sinâk chu hi laikulh thawk hen mi asi lo. Lalchem ka sinâk chu
         hi laikulh thawk mi si sele, ka to-aw tla nih an do lai; Juda tla sinah pêk hen ka
         um lonâk ding hen; sikhawmsele, lalchem ka sinâk chu hinah thawk hen mi hi asi lo,"
         a ti le, a sâng.
         37 Chun, Pilat nih a sinah, "Lalchem na si na maw?" a ti. Jisu nih, "Si ta a, Lalchem
         ka si. Thutak theihtir hi ka suak san leh laikulh ah ka hawng san asi. Âuzawng thutak
         lakah mi vial nih ka thu a zâwt tâwn," a ti.
         38 Pilat nih a sinah, "Thutak zei me si?" a ti. Chun, chu thu chu a sim kâ hen, a suak
         nawlh le, Juda tla sinah a va suak nawlh le, an sinah, "Zeikhawm a sualnâk ka muh
         lo.
         39 Sikhawmsele, Kalkanh Kût ah minung pakhat kan suah piak na ding hen Dân nan nei;
         chuvachun, Juda tla Lalchem hi an suah piak na sele nan duh ma?" a ti.
         40 Chun, annih chu an âu nawlh le, "Hi minung hi chu si lah seh; Baraba si dauh seh,"
         an ti. (Baraba chu rawkmang asi.)

1 Chun, chu liau chun Pilat nih Jisu a kalpi le, a vuak.
         2 Chun, kawrsen tla nih chun ling lukhuh an phiar le, an khuhtir le, puan senduk an
         aihtir le;
         3 chun, a kiangah an hawng kal le, "Chibai! Juda tla Lalchem!" an ti le, an bengh.
         4 Chun, Pilat chu a suak nawlh le, an sinah, "Zauhnik, zeikhawm a sual ka muh lo ti
         nan theihnâk ding hen, nan sinah ka hawngpi hi," a ti.
         5 Chun, Jisu chu ling lukhuh leh puan senduk chu aih bû hen a hawng suak. Chun, Pilat
         nih an sinah, "Zauhnik, Minung hi!" a ti.
         6 Chun, bâwlpu lal tla leh vêngtu tla nih chun amah an muh kâ hen an âu le, "Kraws
         ah khenhbêk rawh! Kraws ah khenhbêk rawh!" an ti. Pilat nih an sinah, "Nanmah nih
         kalpi ule, kraws ah khenhbêk u; kei lam nih chun zeikhawm a sualnâk ka muh lo," a
         ti.
         7 Juda tla nih chun a sinah, "Kan Dân pakhat a um, chu Dân hâwi vima hen Pathian Fapa
         ah â siam ruangah a thi ding asi," an ti le, an sâng.
         8 Chun, Pilat nih chu thu chu a theih chun a lâu khun;
         9 a in ah a lût nawlh le, Jisu sinah, "Zei lei mi me na si?" a ti. Sikhawmsele, Jisu
         nih a sâng lo.
         10 Chun, Pilat nih a sinah, "Nangnih kei na ka sâng lo mu? A nan suah kho ka si, kraws
         ah a nan khenhbêk kho ka si ti na theih lo ma?" a ti.
         11 Jisu nih, "Tlûnlei thawk hen pêk na si lo chun, ka tlûnah hin tikhonâk rerêng na
         nei lai lo; churuangah na sinah hawng ka pêktu nih khan sual a phurh khun asi," a
         ti.
         12 Chu thawk chun Pilat nih suah a tum le; sikhawmsele Juda tla an âu le, "Hi minung
         hi na suah chun Rom Lalchem hâwipa na si lai loh; âuzawng lalchem ah â siam mi vial
         chu Rom Lalchem do an si," an ti.
         13 Chun, Pilat nih chubang thu chu a theih kâ hen Jisu a suakpi le, a min lungphah,
         Hebrai hawlh hen Gabatha an ti mi--chu munah chun lâirêlnâk tophah ah a to.
         14 Chun, chu ni chu Kalkanh Kût Timhtuah ni asi le, nî sunh liau ding asi. Chun, anih
         nih chun Juda tla sinah, "Zauhnik u, nan Lalchem hi!" a ti.
         15 Chun, annih chu an âu le, "Thah rawh, thah rawh, kraws ah khenhbêk rawh!" an ti.
         Pilat nih an sinah, "Nan Lalchem hi kraws ah ka khenhbêk lai ma?" a ti. Bâwlpu lal
         tla nih, "Rom Lalchem lo chu lalchem kan nei lo," an ti le, an sâng.
         16 Chuvachun, Pilat nih kraws ah khenhbêk ding hen anih chu an sinah a pêk rawh. Chuvachun,
         Jisu an kalpi rawh.
         17 Chun, anih chu mah rangah kraws put hen, "Luruh mun," an ti mi, Hebrai hawlh hen
         Golgotha an ti mi chu, chu mun tiang chun a va suak.
         18 Chunah chun kraws ah an khenhbêk le, midang panih hen, a sîr leiah pakhat vevê hen,
         a lâi ah Jisu.
         19 Chun, Pilat nih lasui a rîn le, kraws ah a bêk. ’NAZARET MI JISU JUDA TLA LALCHEM,’
         ti hen rîn asi.
         20 Chun, chu lasui chu Juda tamtak nih an rêl le; Jisu kraws ah an khenhbêknâk mun chu
         khuapi kiang asi. Hebrai hawlh, Rom hawlh leh Greek hawlh tla hen rîn asi.
         21 Chuvachun, Juda bâwlpu lal tla nih chun, Pilat sinah, Juda tla Lalchem,’ ti hen,
         rîn lah; Juda tla Lalchem ka si a ti,’ ti hen rîn dauh rawh," an ti.
         22 Pilat nih, "Ka rîn rawh asi," a ti le, a sâng.
         23 Chun, kawrsen tla nih Jisu chu kraws ah an khenhbêk thluh rawh chun a puan tla an
         lâk le, phel li ah an suah le, kawrsen tla nih phel khat seng anna ting. A kawrdawh
         khawm an lâk, kawrdawh chu ṭhitlo mi asi le, a ngâwng thawk hen a pum hen tah ver
         asi.
         24 Churuangah annih nih chun, "Kan thlêk lai loh, âu tâ ding si lai kan chamchawh lai,"
         an ti. Pathian lasui thu, "Ka nipuan tla anna ṭhen le, ka kawrdawh chu an chamchawh,"
         ti, a tlungnâk ding hen. Chubang thil chu kawrsen tla nih an ti.
         25 Chun, Jisu kraws kiangah a nu leh a nu naunu, Mari Klopa nupi leh Mari Magdala mi
         an dîr.
         26 Chun, Jisu nih a nu leh a ṭhiruai a dâwt mi kha a kiangah dîr mi a muh le, a nu sinah,
         "Nu, zauhnik, na fapa kha," a ti.
         27 Chun, ṭhiruai sinah chun, "Zauhnik na nu kha!" a ti. Chun, chu thawk chun chu ṭhiruai
         nih chun amah in ah anih chu a kalpi rawh.
         28 Chu nûnah chun, Jisu nih thil zeizawng tuah a rangtling rawh ti a theih le, Pathian
         lasui thu kha a tlungnâk ding hen, "Ka tî a hâl," a ti.
         29 Chunah chun bêl pakhat uain thur hen khat dil an tuah le; chun, sponge (hâng dâwp
         kho mi) pakhat chu uain thur hen khat zit chiah mi, husop thing fungpâr ah an târ
         le, a mûr ah an tawngh.
         30 Chun, Jisu nih uain thur chu a tem thluh rawh chun, "Â lîm rawh," a ti. Chun, a lû
         a kûn le, a nukrî a chat rawh.
         31 Timhtuah ni asi rawh. Churuang chun Juda tla nih Pilat sinah khenh hen um mi kê tla
         khiak ding hen leh an ruak tla kalpi ding hen an deih. Chu chu Dinhni ah kraws ah
         an um ko lonâk ding hen asi, Dinhni chu ni rokual tak asi ruangah.
         32 Chun, kawrsen tla chu an hawng le, a sinah kraws ah an khenhbêk mi tawngtîr mi leh
         minung pakhat chu an kê tla an khiak le;
         33 sikhawmsele, Jisu kiangah an hawng kal le, a thi ving rawh ti an theih le, a kê tla
         an khiak lo.
         34 Sikhawmsele, kawrsen tla lakah minung pakhat nih a nâk ah fei hen a sunh le; chun
         thisen leh tî a suak sawm rawh.
         35 (A muhtu nih chun a theihtir rawh, a theihtirnâk a dik asi; a sim dik ti a theih,
         nannih khawm nih nan lung khonâk ding hen.)
         36 Pathian lasui thu, "A ruh khiak asi lai loh," ti, tlungnâk ding hen chubang thil
         chu a hawng um rawh.
         37 Chun, Pathian lasui thudang nih, "An sunhnâk chu an zauh lai," a ti nawlh.
         38 Chun, chu nûnah chun, Josef, Arimathai khua mi, (Jisu ṭhiruai asi le, sikhawmsele
         Juda tla a ṭih ruangah a thup hen um asi.) anih nih chun Jisu ruak chu kalpi kho ding
         hen Pilat sinah a deih le, chun Pilat nih a siang. Chuvanchun, a hawng kal le, a ruak
         chu a kalpi rawh.
         39 Chun, Nikodem, a tîrah zân ah Jisu sinah hawng kal mi nih khan murrah leh aloe chawmh
         chia litra zâ ding put hen a hawng.
         40 Chun, Jisu ruak chu an lâk le, Juda tla phûm dân hâwi hen rimthâw tla hen chun puan
         mangṭhia hen an tuam.
         41 Chun, kraws an khenhbêknâk mun ah chun dûm pakhat a um le, dûm ah chun âukhawm vûi
         dah lonâk thlân thar pakhat a um.
         42 Chun, Juda tla Timhtuah ni asi ruangah, thlân chu an kiang ko asi le, chunah chun
         Jisu an vûi rawh.

1 Chun, ni sarih ni lakah ni masachem ah, zîngtê, a mûi rih liauah, Mari Magdala mi
         chu thlân ah a va kal le, lung chu thlân ah mi ṭhinh hen a muh.
         2 Chuvachun, a tek le, Simon Peter leh ṭhiruai dang Jisu nih a dâwt mi sinah chun a
         hawng kal le, an sinah, "Thlân ah mi kha Lalpa chu an kalpi rawh, an siahnâk mun kan
         theih lo," a ti.
         3 Chuvachun, Peter chu a suak le, ṭhiruai dang hen chun thlân lei an fûk.
         4 Chun, munkhat hen an tek le; ṭhiruai dang nih chun Peter a lanh le, thlân chu a tlung
         masa.
         5 Chun, a kûn le, puan mangṭhia tla a um mi chu a muh le; sikhawmsele, a sungah a lût
         lo.
         6 Chun, Simon Peter khawm nih a dung leiah a ṭhâwl le, a va tlung le, thlân sungah
         a lût le;
         7 puan mangṭhia tla a um mi leh a lû ah thlan nâwtnâk puan a um mi chu, puan mangṭhia
         lakah umlo hen, zual chia hen mun dang ah a um mi a muh.
         8 Chuvachun, ṭhiruai dang, thlân tlung masa mi khawm chu a lût bâk le, a muh le, a
         lung.
         9 Mithi lakah mi a thawknawlh ding asi ti Pathian lasui thu kha an theih lo rih ruangah.
         10 Chun, ṭhiruai tla chu in ah an kal nawlh rawh.
         11 Sikhawmsele, Mari chu lêng ah thlân kiangah ṭap bû hen a dîr le; chun ṭap bû hen
         a kûn le, thlân sung chu a bih le;
         12 chun, vânmifial panih puan vâr aih hen, Jisu ruak zâunâk mun ah chun, pakhat a lû
         leiah, pakhat a kê leiah an to mi a muh.
         13 Chun, annih nih chun a sinah, "Nunau, zeirangah na ṭap?" an ti. Anih nih chun an
         sinah, "Ka Lalpa an kalpi le, an siahnâk ram ka theih lo ruangah!" a ti.
         14 Chun chu hâwi hen a sim kâ hen a dung lei â her le, Jisu a dîr mi a muh le, Jisu
         asi ti a theih lo.
         15 Jisu nih a sinah, "Nunau, zeirangah na ṭap?" Âu me na hâwl?" a ti. Anih nih chun,
         dûm zauhtu bei a ti le; a sinah, "Pu, amah hinah mi hi na kalpi asi chun, na siahnâk
         mun hawng ka simh le, chuvachun ka lâk lai," a ti.
         16 Jisu nih a sinah, "Mari," a ti. Anih chu â her le, a sinah Hebrai hawlh hen, "Rabboni,"
         a ti; chu chu "Sîntirtu" tinâk asi.
         17 Chun, Jisu nih a sinah, "Hawng ka banh lah; tu tiang khawm hen Pa sinah ka kâi lo
         rih asi. Sikhawmsele ka unau tla sinah va kal le, an sinah, ’Ka Pa, nan Pa, ka Pathian,
         nan Pathian sinah ka kal awt,’ a ti, va ti rawh," a ti.
         18 Mari Magdala mi chu a va kal le, ṭhiruai tla sinah, "Lalpa chu ka muh rawh," a ti,
         a sinah thu a sim zia tla khawm chu a simh na.
         19 Chun, chu ni, ni sarih ni masachem ah, zânleibâi ah, Juda tla ṭih ruangah ṭhiruai
         tla umnâk inkhâr tla chu an khâr nûn chun, Jisu an lakah a hawng dîr le, an sinah,
         "Nan tlûnah lungngamnâk um seh," a ti.
         20 Chun, chu chu a sim thluh rawh chun a kut leh a nâk an sinah a zauhtir. Chun, Lalpa
         chu an muh rawh chun ṭhiruai tla chu anna lâwm rawh.
         21 Chun, Jisu nih an sinah, "Nan tlûnah lungngamnâk um seh; Pa nih kei hawng ka fial
         hâwi hen ka nan fial na hi," a ti nawlh.
         22 Chun, chubang thu chu a sim thluh ah chun an tlûnah a thâw a suah le, an sinah, "Thlarau
         Thenhlimh nei u.
         23 Âu sual zawng nan ngaihdam mi vial chu ngaihdam asi lai; âu sual zawng nan ngaihdam
         lo mi vial chu ngaihdam lo asi lai," a ti.
         24 Chun, Jisu a hawng kal liau khan leinih tla lakah tel bâk, Thom, (phîr an ti mi chu),
         an sinah a um bâk lo.
         25 Chuvachun, ṭhiruai dang tla nih chun, a sinah, "Lalpa chu kan muh rawh," an ti. Sikhawmsele,
         Thom nih chun an sinah, "A kut ah thîr khenhnâk masî tla ka muh hen leh thîr khenhnâk
         masî tla ka kutdawng ka purh hen, a nâk ah ka kut hen ka tham lo chun ka lung rîlmâl
         lai loh," a ti.
         26 Chun, ni riat nûnah, a ṭhiruai tla chu in sungah an um nawlh le, Thom khawm an sinah
         a um bâk. Jisu a hawng kal le, inkhâr tla chu khâr asi le, an lakah a hawng dîr rawh
         le, an sinah, "Nan tlûnah lungngamnâk um seh," a ti.
         27 Chun, Thom sinah chun, "Na kutdawng hen hawng tham le, ka kut tla hi zauh rawh; na
         kut hawng banh le, ka nâk tham rawh; lunglo hen um lah le, lung rawh!" a ti.
         28 Thom nih a sinah, "Ka Lalpa leh ka Pathian na si," a ti le, a sâng.
         29 Jisu nih a sinah, "Nangnih chun na hawng ka muh ruangah na lung asi mu? Muhlo hen
         hawng ka lungtu zawng chu an thaw a suak," a ti.
         30 Chun, Jisu nih ṭhiruai tla mâika ah chun singsiahnâk dang cherkhet a ti; chubang
         chu hi lasuibu ah hin rîn asi lo.
         31 Sikhawmsele, hi bang hi, Jisu chu, Mesia, Pathian Fapa asi ti nan lung khonâk ding
         hen leh nan lung ruangah a min hen nungnâk nan nei khonâk ding hen rîn asi.

1 Chu nûnah chun, Tiberia Rilî ah Jisu chu a ṭhiruai tla sinah â langh nawlh le; hi
         hâwi hen â langh.
         2 Simon Peter, Thom, (phîr an ti mi), Galili ram ah Kana mi Nathanael, Zebedai fa tla
         leh a ṭhiruai panih tla hen anna pûm.
         3 Simon Peter nih chun an sinah, "Ngâ tleih hen ka kal awt," a ti. Annih nih chun a
         sinah, "Kannih khawm na sinah kan hawng bâk lai," an ti. Chun, an suak le, lawng ah
         anna chuan le; chu zân chun zeikhawm an tleih lo.
         4 Chun khuafîm chat ah Jisu chu seppho ah a dîr le; sikhawmsele ṭhiruai tla nih chun
         Jisu asi ti an theih lo.
         5 Chun, Jisu nih an sinah, "Nau le tla, ngâ nan tawng ma?" a ti. Annih nih chun a sinah,
         "Kan tawng lo," an ti le, an sâng.
         6 Chun, anih nih chun an sinah, "Lawng sîr vawrhlei kâng khan lên vawrh ule, nan tawng
         lai," a ti. Chun, an vawrh le ngâ a tam ruangah an nûk kho lo.
         7 Chuvachun, ṭhiruai, Jisu nih a dâwt mi nih khan, Peter sinah, "Lalpa asi," a ti.
         Chuvachun, Lalpa asi ti Simon Peter nih a theih kâ hen, a kawrdawh â menh le, takkaro
         hen um asi ruangah, rilî ah â khâwk rawh.
         8 Sikhawmsele, ṭhiruai dang tla nih chun lawng fatê hen, lên lakah ngâ khat phak nûk
         bû hen an hawng fûk le, tlâng thawk hen a lât loh, dâwng zanih ding mawh cho asi.
         9 Chun, tlâng an tleng hen, chunah chun meihawl hen mei tih mi an muh le, a tlûnah
         ngâ em mi leh sang tlang an muh.
         10 Jisu nih an sinah, "Tuah nan ngâ tleih kha a zeimaw mi hawng put u," a ti.
         11 Chun, Simon Peter chu a va a chuan le, lên chu ngâ lian pipi khat hen vakap leiah
         a nûk le, zâ leh sâwmnga leh pathum asi; chu tluk rak sikhawmsele lên chu a tlêk lêm
         lo.
         12 Jisu nih an sinah, "Zîngbuh ei u," a ti. Chun, ṭhiruai tla lakah âukhawm nih a sinah,
         "Âu me na si?" ti hen an deih ngam lo, Lalpa asi ti an theih.
         13 Chun, Jisu a hawng kal le, sang tlang chu a lâk le, an sinah a pêk na le, ngâ khawm
         chu hâwi a pêk na.
         14 Chu chu Jisu mithi lakah mi a thawknawlh nûnah, a ṭhiruai tla sinah â langh veithumnâk
         asi.
         15 Chun, zîngbuh an ei thluh ah, Jisu nih Simon Peter sinah chun, "Simon, Johan fapa,
         hi bang tla ngâk hen nangnih kei na ka dâwt dauh ma?" a ti. Anih nih chun a sinah,
         "I, Lalpa, ka nan dâwt ti na theih," a ti. Jisu nih chun a sinah, "Ka dawrâ fa tla
         zauhkhenh rawh," a ti.
         16 A veinihnâk ah, a sinah, "Simon, Johan fapa, nangnih kei na ka dâwt ma?" a ti nawlh.
         Anih nih chun a sinah, "I, Lalpa, ka nan dâwt ti na theih," a ti nawlh. Jisu nih chun
         a sinah, "Ka dawrâ tla zauhkhenh rawh," a ti.
         17 Chun, a veithumnâk ah chun a sinah, "Simon, Johan fapa, nangnih kei na ka dâwt ma?"
         a ti. A veithumnâk ah, "Nangnih na ka dâwt ma?" a sinah a ti ruangah chun Peter a
         lawksawng le, a sinah, "Lalpa, zeizawng na theih le, ka nan dâwt ti na theih," a ti.
         Jisu nih a sinah, "Ka dawrâ tla zauhkhenh rawh.
         18 Thungâi tak hen ka nan simh, na ngâksia liau khan na tâi na sâwm le, na duhnâk zawngah
         na kal tâwn; sikhawmsele, na upa tikah na kut na phar lai le, midang nih an sâwm piak
         lai le, na duhlonâk leiah an kalpi lai," a ti.
         19 (Chubang thu chu zei hâwi a thihnâk hen me Peter nih Pathian a chawnglawmh lai ti
         theihtirnâk ding hen a sim asi.) Chun, chu chu a sim thluh rawh chun, Jisu nih a sinah,
         "Hawng ka zûl," a ti.
         20 Chun, Peter chu â hawi le, Jisu nih ṭhiruai a dâwt mi, zânriah ei liauah a ṭâng ngenh
         hen a um le, "An tleihtirtu ding chu âu me si?" titu nih khan, a hawng zûl mi a muh.
         21 Chun, Peter nih anih chu a muh le, Jisu sinah, "Lalpa, hi minung nih hin zei me a
         ti lai?" a ti.
         22 Jisu nih a sinah, "Ka hawng kal nawlh tiang um kumza ding hen duh châng sele, na
         rang zei me si? Nangmah nih hawng ka zûl ko," a ti.
         23 Chuvachun, chu ṭhiruai chu thi lo ding hen a thu chu unau tla lakah a thang rawh;
         sikhawmsele, Jisu nih a thi lai loh ti a sinah a sim lo. "Ka hawng kal nawlh tiang
         hen um kumza ding hen duh châng sele, na rangah zei me si?" a ti mi cho asi.
         24 Chu ṭhiruai chu hi bang thu theihtirtu leh rîntu hi asi; a theihtirnâk hi dik tak
         asi ti kan theih.
         25 Chun, Jisu thilti a dang cherkhet khawm a um, chubang chu pakhat khat hen rîn awt
         ver sele, lasuibu rîn ding zawzawng chu laikulh khawmah tlum ding hen ka ruat lo.THILTITHILTITHILTITHILTITHILTI

1 Theophil duhtak: Ka lasuibu masachem lakah khan Jisu thilti leh sîntirnâk a dawmhtirnâk
         zawzawng thu kha ka rîn asi.
         2 Thlarau Thenhlimh hen a mifial tla sinah thu a pêk thluh nûnah vân ah kâi hen a um
         ni tiang thu kha.
         3 Chu mifial tla sinah chun hamhnâk chu a tuar nûnah theihtirnâk tamtak leh nung hen
         â zauhtir le, ni sâwmli tiang an sinah â langh le, Pathian Ram thu a sim tâwn.
         4 Chun, anna pûm mi tla a kawmh na, "Jerusalem kaltâk lah u, Pa thutiam ka sim mi nan
         theih mi kha hawng ngâk u," a ti thlir.
         5 "Johan nih khan tî hen a baptis tâwn le, sikhawmsele ni sâwtlotê ah Thlarau Thenhlimh
         hen baptis nan si lai," a ti.
         6 Chun, mifial tla chu Jisu hen anna pûm rawh chun a sinah, "Lalpa, tuah masi Israel
         tla sinah ram na pêk nawlh awt?" an ti le, an deih.
         7 Chun, Jisu nih chun an sinah, "Pa nih a tik leh a ni amah thu thu a um hen a ruat
         mi chu nannih theih ding asi lo.
         8 Sikhawmsele, Thlarau Thenhlimh chu nan tlûnah a hawng tlung tikah thiltikhonâk nan
         nei lai. Chun, Jerusalem ah, Juda leh Samari ram khua kipah leh kâwlkil tiang khawm
         hen ka thu theihpitu tla nan si lai," a ti.
         9 Chun, chubang thu chu a sim thluh nûnah an muh ko bû hen vân ah kâi hen a um; chun
         sûm nih an muh phâk lo ah a phenh rawh.
         10 Chun, a kâi liauah vân lei an zauh ko liauah, mi panih puan ngo aih hen an kiangah
         an hawng dîr.
         11 Annih nih chun, "Galili ram mi tla, zeirangah vân lei zauh hen nan dîr ko? Hi Jisu
         nan sin thawk hen vân ah kâi hen a um mi hi vân ah a kâi mi nan muh hâwi ber hen amah
         ngelchel hi a hawng kal nawlh lai," an ti.
         12 Chun, Oliv Tlâng an ti mi thawk hen chun Jerusalem ah an kîr nawlh le; chu tlâng
         chu Jerusalem kiang asi, Dinhni ah kal tâwk cho asi.
         13 Chun, an lût hen an umnâk kardang tlûn dauh ah chun an kâi le: Peter, Johan, Jem
         leh Andri hen, Philip leh Thom hen, Bartholomai leh Mathai hen, Alphai fapa Jem leh
         Simon Zelot murui a mi leh Jem fapa Juda hen an si.
         14 Chubang tla zawzawng chu nunau âu tla mawh leh Jisu nu Mari hen, Jisu unau tla hen,
         thinlung munkhat hen thla an cham.
         15 Chun, chubang ni tla ah chun unau tla lakah Peter chu a dîr le, an ektê hen zâ leh
         kul ding an si.
         16 "Unau le tla, Thlarau Thenhlimh nih, David kâ ah, Jisu tleihtu tla ruitu Juda thu
         a simhkan mi kha, kha Pathian lasui thu kha a hawng tlung ding rêng asi.
         17 Juda chu kan lakah rêlsih asi le, hi bang rianṭuan lakah hin tingvo khawm a nei bâk.
         18 (Chun, chu minung nih chun a sual man hen mun pakhat a châwk le, a bingbilet hen
         a tlâ le, a lâi ah a kek phut le, a ril zawzawng a suak ver.
         19 Chun, chubang thu chu Jerusalem ah um mi tla zawzawng nih an hawng theih le; chun
         chu mun chu anmah hawlh hen, "Akeldama," an ti, chu chu "Thisen Mun," tinâk asi.)
         20 "Sawrnâk labu ah hi thu hi rîn asi: ’A umnâk a karo hen um seh, chun a sungah âukhawm
         um lah seh,’ ti leh, ’A hotu sinâk midang nih ting seh,’ ti hi.
         21 "Chun, Lal Jisu kan lakah lût leh suak tâwn hen a um kar zawng, Johan baptisma thawk
         hen kan sinah mi vân ah kâi hen a um ni tiang khan hi bang hawng kan kawmh tâwntu
         tla lakah hin minung pakhat a thawknawlhnâk hawng kan theihpitu rangah a um ding asi,"
         a ti.
         23 Chun, mi panih an thîm le, Josef Barsaba an ti mi, (a min tak chu Justa an ti), chun
         pakhat chu Mathia asi.
         24 Chun, thla an cham le, "Nang Lalpa, minung zawzawng thinlung theihtu,
         25 Juda nih chun amah umnâk ah kal ding hen hi bang rianṭuan leh mifial rian a bângtâk
         mi hi a ruangrûl ding hen hi minung panih hi âu dauh me na thîm hawng kan theihtir,"
         an ti.
         26 Chun, an chamchawh mi chu Mathia tlûnah a tlû. Chun, anih chu mifial leikhat tla
         lakah chun rêlsih asi rawh.
         
            

         
      
   
      
         2
1 Chun, Pentekost ni a hawng tlung. An ektê hen mun khat ah anna pûm ver.
         2 Chun, lâkkhatko ah vân thawk hen rihâu thlipi râng hâwi hen a hawng tleng khup; chu
         nih chun an tonâk in chu a hawng khattir ver.
         3 Chun, lei tla, amah leh amah a ṭhen hen mei hâwi hen an sinah a hawng a langh rawh.
         4 Chun, an ektê hen Thlarau Thenhlimh hen an hawng khat ver le, Thlarau nih a hawlhtir
         hâwi vima hen hawlh dang hen an hawng hawlh rawh.
         5 Chun, laikulh ah phun kip lakah thawk hen Pathian sunhsak mi Juda tla Jerusalem ah
         an um.
         6 Chun, chu rihâu chu an theih kâ hen mi zapi an hawng a pûm le, mikip nih mifial tla
         hawlh chu anmah hawlh hâwi hen an hawng theih ruangah an thinlung a nawk.
         7 Chun, an ektê hen an lawksawng le, thungâi chê an ti, "Hi bang an hawlh mi tla zawzawng
         hi Galili ram ah mi an si lo mazei?
         8 Zeitin zia, kan ektê hen kan suakpi mi hawlh hâwi hen kan theih chiau?
         9 A zeimaw mi chu Parthian phun tla, Media phun tla, Elamitai phun tla kan si le; zeimaw
         mi chu Mesopotamia ram ah um mi le, Juda ram ah um mi tla, Kapadokia ram ah um mi
         tla, Ponto leh Asia ram ah um mi tla,
         10 Phrugia leh Pamphulia ram ah um mi tla, Aigupta leh Kurini khua kiangkam Libia ram
         ah um mi tla, zeimaw mi Rom khua Khual Judai leh phun lût tla hen kan si le;
         11 zeimaw mi Kret tikulh mi leh Arabia ram mi le kan si; Pathian thil rokual tla an
         sim mi kha mah hawlh hâwi chiau kan theih hi!" an ti.’
         12 Chun, an ektê hen thungâi chê an ti le, a ngaihtawnh dân an theih lo, "Hi bang hi
         zei zia mesi?" anna ti.
         13 Zeimaw mi nih an nihsanh na le, "Uain thar an rî asi hi," an ti.
         14 Sikhawmsele, Peter chu leikhat tla hen an dîr dut le, anih nih chun hâu fâk tak hen
         an sinah a sim: "Nannih Judai ram ah mi tla, nannih Jerusalem ah um mi zawzawng tla,
         hi bang hi theih u, ka thu khawm ngâi u.
         15 Hi bang tla hi nan ruat hâwi hen an rî lo, zînglei dâr kua cho asi rih hi;
         16 hi bang hi khuavâng Joel nih a sim mi kha asi:
         17 ’Pathian nih ni madung tla ah chun, mi zawzawng tlûnah ka Thlarau ka tawih lai le,
         nan fapa tla leh nan fanu tla nih ka thu an sim lai, nan tlangvâl tla nih muhtirnâk
         an muh lai, chun tar tla nih mang tla an manh lai.
         18 Asi, chubang ni tla ah chun ka to-awpa tla, ka to-awnu tla tlûnah khawm ka Thlarau
         ka tawih lai, chun ka thu an sim lai.
         19 Chun, tlûnlei vân ah thilchê tla, leh tanglei tual ah singsiahnâk tla ka muhtir lai.
         Thisen, mei leh meikhû tla hen;
         20 nî thim ah â chang lai le, chun thlâ thisen ah â chang lai. Lalpa Ni rokual tak leh
         minthang tak chu a hawng tleng lânah chun,
         21 âuzawng Lalpa min lam mi vial chu an him lai, a ti,’ a ti mi kha.
         22 "Nannih Israel mi le tla, hi bang thu hi theih u rawh: Nazaret Jisu, Pathian nih
         amah mang hen nan lakah thil rokual tla, thilchê tla, leh singsiahnâk tla a ti mi
         nih khan a nan theihfiangtir na kha; nannih nih chubang chu nan theih asi.
         23 Kha minung kha Pathian ruat chia leh theihkan hâwi hen an tleihtir le, nannih nih
         misual kut ah kraws ah nan khenh le, nan thah rawh.
         24 Kha minung kha Pathian nih thihnâk phuar tla chu a sût piak le, a thawh rawh; amah
         chu thihnâk nih tleih pawt kho asi lo ruangah.
         25 Chun, David nih a thu a sim le: ’Ka mâika ah zungzâl hen Lalpa chu ka muh tâwn, ka
         lawksawng lonâk ding hen ka vawrhlei ah a um asi.
         26 Churuangah ka thinlung a lâwptlo le, ka lei khawm â lâwm. Churuangah ka taksa khawm
         lungumnâk ah a um lai.
         27 Ka thlarau mithi khua ah na mâk lo ruangah na mi thenhlimh thût na siang lai loh.
         28 Nangnih nungnâk lampi tla hawng ka theihtir le, nangnih na mêl hen lâwmnâk hen hawng
         ka khattir lai,’ ti hen.
         29 "Unau le tla, thlâktu David thu hi ṭih lo hen nan sinah ka sim kho. Anih chu a thi
         le, vûi khawm an vûi rawh, a thlân khawm tutiang hen kan sinah a um kumza.
         30 Anih chu khuavâng asi le, Pathian nih David thlâk tla âumawh a tophah tlûnah a totir
         awt ti siatsirh hen a sim ti a theih le;
         31 chun, chubang chu a theihkan ruangah Mesia thawknawlhnâk thu a sim asi, ’Mithi khua
         ah mâk hen a um lo le, a ruak khawm a thu loh; ti hen.
         32 Jisu chu Pathian nih a thawh nawlh asi, chu chu a theihtu kan ektê hen kan si ver
         asi.
         33 Pathian vawrhlei ah chawnglawmh hen a um le, Thlarau Thenhlimh tiamh mi chu Pa sinah
         thawk hen a tawng le, nan muh leh nan theih mi hi a hawng tawih asi hi.
         34 David lam chu vân ah a kâi lo asi, amah ngelchel nih: ’Lalpa nih ka Lalpa sinah:
         Ka vawrhlei ah to rawh,
         35 na mêlma tla na kê sirhsanh ah ka siam lânlo chu, a ti,’ a ti dauh asi kha.
         36 "Chun, Jisu nan khenhbêk mi ngelchel kha Pathian nih Lal leh Mesia si hen a siam
         rawh ti Israel phun kip nih theih chiau seh," a ti.
         37 Chun, chubang thu chu an theih hen an thinlung ah sunh hâwi hen an hawng si rawh
         le, Peter leh mifial dang tla sinah chun, "Unau tla zeitin me kan ti lai?" an ti.
         38 Chun, Peter nih chun an sinah, "Rim ule, nan sual tla ngaihdamnâk ding hen Jisu Krist
         min hen baptis hen um chiau u, chun Thlarau Thenhlimh pêk mi hi nan tawng lai.
         39 A tiamh mi kha nannih rangah khawm, nan fa tla rangah khawm, lât tak ah mi zawzawng
         rangah khawm, Lalpa kan Pathian nih a sinah a kawh mi vial tla rangah khawm asi,"
         a ti.
         40 Chun, thu dang cherkhet hen a simhfiang le, "Hi bang misual tla sinah rêpnâk tlung
         ding mi lakah a vêng u," ti hen a fawrh na.
         41 Chun, a thu zâwttu vial baptis an si rawh le, chu ni ah chun mi sâng thum sap hen
         an um.
         42 Chun, mifial tla sîntir hen, kawmhnâk hen, munkhat buhkhêng dûm hen leh thlacham
         hen ṭhanemngâi tak hen an um vima.
         43 Chun, mikip nih an ṭih rawh le, mifial tla nih chun thilchê leh singsiahnâk cherkhet
         an ti.
         44 Chun, a lung mi zawng nih chun zeizawng anna bâwm chiau,
         45 an ro tla, an neih tla an zuar le, an herh tâwk chiau hen an ektê sinah chun an ṭhen
         tâwn.
         46 Chun, nisiar thinlung munkhat hen Pathian Biakin ah chun ṭhanem ngâi tak hen an um
         tâwn le, an in lei tla khawmah sang an phel le, lâwptlo leh lungâwi tak hen buh an
         ei tâwn le,
         47 Pathian an sawr le, mi zawzawng lawmhkâng hen an um tâwn. Chun, ruang a suah mi tla
         chu Lalpa nih nisiar an sinah a sap vima tâwn.

1 Chun, Peter leh Johan chu sûnnilei dâr thum ah thlacham hun liau chun Pathian Biakin
         ah lût ding hen an kal.
         2 Chun, patling âumawh a suak tîr thawk hen kekhêng an hawng zawnh le, chu minung chu
         Pathian Biakin ah an lût mi tla sinah kut dawnh ding hen "Kawtkhâr Dawh," an ti mi
         bul ah chun nisiar an ittir tâwn asi.
         3 Chu minung nih chun Peter leh Johan chu Pathian Biakin ah an lût mi a muh na le,
         kut a dawnh.
         4 Chun, anih chu an zauh le, chun Peter nih, "Hawng kan zauh rawh," a ti.
         5 Chun, anih nih chun an lakah zeimawh tawng ding a lungum le, a zauh na.
         6 Sikhawmsele, Peter nih, "Tangka leh ngûn zeikhawm ka nei lo, ka neihlem ka nan pêk
         lai; Nazaret Jisu Krist min hen kê hen kal rawh," a ti.
         7 Chun, a kut vawrhlei a tleih le, a thawh le; chun lâkkhatko ah a kê tla leh a kemit
         ruh tla chu a hawng chak sawm rawh.
         8 Chun, anih chu a per le, a dîr le, kê hen kal a dawmh rawh. Chun, kê hen kal leh
         per leh Pathian sawr bû vima hen Pathian Biakin ah a lût bâk rawh.
         9 Chun, kê hen kal leh Pathian a sawr mi chu mi zawzawng nih an muh,
         10 chun Pathian Biakin Kawtkhâr Dawh bul ah kut dawnh hen to tâwn mi kha asi ti an theih
         le; a lakah thil a hawng tlung mi chu thungâi chê an ti le, anna nawk.
         11 Chun, anih nih chun Peter leh Johan chu a tleih na ko liauah mi zawzawng, nih thungâi
         chê an ti, Solomon Sârbûk an ti mi lakah chun an sinah an hawng a pûm.
         12 Chun, Peter nih mi zapi tla a muh na rawh chun an sinah, "Nannih Israel mi le tla,
         hi bang hi zeirangah chê nan ti? Kanmah thiltikhonâk leh Pathian sunhsaknâk ruangah
         anih hi kan kaltir mi hâwi ngâi chun zeirangah nan hawng kan zauh?
         13 Abraham, Isak, Jakob tla Pathian, hawng kan thlâktu tla Pathian nih chun a To-aw
         Jisu a chawnglawmh rawh asi. Anih chu nan tleihtir le, Pilat nih suah a tum khawmah
         a mâika ah nan duh lo kha.
         14 Mi Thenhlimh leh Rep tak kha nan duh lo le, mi thahtu kha nan sinah pêk nan ngiar
         dauh.
         15 Chun, Nungnâk Siamtu chu nan thah asi. Sikhawmsele, Pathian nih anih chu mithi lakah
         mi a thawh nawlh--chu chu a theihtu tla kan si.
         16 Chun, amah min lung ruangah a min hen chun hi minung nan muh leh nan theih mi hi
         a chaktir rawh asi; chun amah ruangah lungnâk a hawng um mi nih chun nan ektê mitmuh
         ah a damtir ver asi.
         17 "Sikhawmsele, unau le tla, nan hotu tla khawm nih an âtnâk ruangah an ti tâwn hâwi
         khan nan ât ruangah hi bang hi nan ti asi ti ka theih.
         18 Sikhawmsele, Pathian nih khuavâng zawzawng kâ ah a Mesia nih hamhnâk a tuar ding
         mi thu a theihtirkan mi kha, kha hâwi khan a tlungtir rawh asi.
         19 Churuangah nan sual tla tlâutir asi khonâk ding hen rim ule, a her nawlh u.
         20 Chun, Lalpa thawk hen thlarau chaknâk a hawng tlung kho lai, chun Jisu, Mesia nan
         rangah ruat mi khawm kha a hawng fial kho lai.
         21 Sikhawmsele, zeizawng siamṭhat tik a tlung lânlo chu vân nih anih chu a kil rih ding
         asi; chu siamṭhat ding thu chu Pathian nih laikulh a siam tîr thawk hen a khuavâng
         thenhlimh tla kâ hen a sim rawh kha.
         22 Mosi ngelchel nih, ’Lalpa nan Pathian nih keimah a hawng ka fial hâwi hen nan unau
         tla lakah khuavâng pakhat a nan fial piak na lai. Anih nih chun thu zawzâwng nan sinah
         a sim mi vial chu nan ngâi piak lai.
         23 Chun, mi âuzawng chu khuavâng thu ngâi piak lotu vial Israel tla lakah mi tlâutir
         ving asi lai, a ti kha.
         24 Samuel thawk hen khuavâng zawzawng, an dunglei mi tla hen thu an sim mi vial nih
         khan tûliau thâwngthâng hi an simkan tâwn;
         25 Nannih hi khuavâng tla leh thutiam fa tla nan si asi; Pathian nih Abraham sinah,
         Nangmah ruangah laikulh phun kip an thaw a suak lai, ti hen, nan thlâktu tla sinah
         a tiamh kha.
         26 Pathian nih a to-aw chu a ruat le, nan sual tla hertâk tir chiau ding hen mal a nan
         sâwm na ding hen nanmah sinah a hawng fial masachem asi hi," a ti.

1 Chun, Peter leh Johan nih mi tla sinah thu an sim liauah bâwlpu lal tla, Pathian
         Biakin hotu tla leh Sadukai tla chu an sinah an hawng tleng khup le,
         2 an sîntir na mi leh Jisu ruangah mithi lakah thawk hen thawknawlhnâk thu an sim ruangah
         thungâi an lungsilo.
         3 Chun, an tleih na le, zânlei asi ruangah a thâizîng tiang hen rêngin ah an khumh
         na.
         4 Sikhawmsele, thu ngâitu tla lakah cherkhet nih an lung le; an tam lei chu patling
         vial khawm sângnga an tling.
         5 Chun, a thâituan ah chun an hotu tla, upa tla leh Dân sîntirtu tla chu Bâwlpu Lalchem
         Ana, Kaiapha, Johan, Alekzandar leh Bâwlpu Lalchem chi zawzawng tla Jerusalem ah anna
         pûm.
         7 Chun, Peter leh Johan chu a lâi ah an dîrtir na le, "Zei thiltikhonâk hen me, asi
         lo leh, âu min hen me hi bang hi nan ti?" an ti le, an deih na.
         8 Chun, Peter chu Thlarau Thenhlimh hen a khat le, an sinah, "Mi zawzawng hotu tla,
         upa tla:
         9 Mi khêng sinah rian ṭha kan ti mi thu ah, ’Hi minung hi zeirangah me a hawng dam?’
         ti hen, tusûn ah hin nan hawng kan salh chun,
         10 nannih zawzawng nih theih u rawh, chun, Israel mi zawzawng khawm nih theih na seh,
         Nazaret Jisu Krist, kraws ah nan khenhbêk mi Pathian nih mithi lakah thawk hen thawh
         nawlh mi kha, amah min ngelchel hen hi minung hi hinah nan mâika ah dam hen a hawng
         dîr rawh asi hi.
         11 ’Nannih in saktu le tla, Nan duhlo mi lung kha a ki ah lung ṭangkâi chem a hawng
         si mi kha, amah hi asi.’
         12 Midang âu sin khawmah ruangsuaknâk a um lo; laikulh ah minung min sak lakah ruang
         hawng kan suah khotu ding min dang rerêng an um lo," a ti.
         13 Chun, Peter leh Johan râlṭhat zia an muh hen lasui thiamlo mi leh mi narân an si
         ti an theih hen thungâi chê an ti. Jisu sinah an um ti an theih rawh.
         14 Chun, an damtir mi chu an sinah dîr mi an muh le, zeikhawm an simsâwi kho lo.
         15 Chun, an lâirêlnâk thawk hen a dang hen an kaltir na nûnah anna thluk le,
         16 ’Hi minung tla hi zei hâwi hen kan ti lai? Thilchê thang tak an ti, ti Jerusalem
         ah um mi zawzawng nih fiang tak hen an theih rawh hi, Kannih khawm nih kan pheh kho
         lêm lo.
         17 Sikhawmsele mi sinah an phuang dadauh lonâk ding hen tu thawk hen âu sin khawmah
         hi min hen thu an sim lonâk ding hen kan ṭhih na lai," an ti.
         18 Chun, annih chu an kawh na le, Jisu min hen thu simlo thlo ding hen leh sîntir lo
         thlo ding hen an ti thlir na.
         19 Sikhawmsele, Peter leh Johan nih an sinah, "Pathian mitmuh hen Pathian thu zûl ngâk
         hen nannih thu zûl a dik dauh lai menmaw, dawn set nik u.
         20 Kannih lam chu thil kan muh mi leh kan theih mi tla hi simlo hen kan um kho lo,"
         an ti.
         21 Chun, annih nih chun an ṭhih nawlh khun na le, an suah na rawh le, mi zapi ruangah
         rêpnâk remkâng an tawng lo; an thilti ruang khan mi zawzawng nih Pathian an chawnglawmh
         fâwn.
         22 Thilchê hen an damtir mi pa chu kum sâwmli ngâk a tam dauh asi.
         23 Chun, Peter leh Johan chu an suah na le, anmah murui tla sinah an va kal le, bâwlpu
         lal tla leh upa tla nih an sinah an sim mi vial chu an simh ver na.
         24 Chun, a ngâitu tla nih chun thu anna rual le, hâu fâk tak hen Pathian sinah, "Lalpa,
         nang vân leh tual leh tisumsumriat leh a sungah um tla zawzawng siamtu na si;
         25 nangnih Thlarau Thenhlimh hen kan thlâktu na to-aw David kâ hen hi bang thu hi na
         sim asi: ’Phundang tla zeirangah me an thinthawk, phun kip nih zeirangah thil salam
         an dawnruat?
         26 Laikulh lalchem tla nih an do; chun hotu tla khawm anna pûm le, Lalpa leh a Mesia
         tlûnah chun, ti hen.
         27 Hi khua ah hin na to-aw thenhlimh, na sariak thuh Jisu tlûnah khan Herod leh Pontia
         Pilat hen, Phundang leh Israel mi tla hen anna pûm chiam asi,
         28 na kut hen leh na thinlung hen hawng tlung ding a ruatkan mi vial kha ti ding hen.
         29 Chun, tuah, Lalpa, hawng kan ṭhih zia tla hi ngâinik, na to-aw tla hi râlṭha tak
         hen na thu simtir le,
         30 mi tla damtir ding hen nangnih na kut hawng phar, na to-aw thenhlimh Jisu min ruangah
         singsiahnâk leh thilchê tak tla titir na," an ti.
         31 Chun, thla an cham thluh nûnah anna pûmnâk mun chu a hawng a nîn le, an ektê hen
         Thlarau Thenhlimh hen an hawng khat le, râlṭha tak hen Pathian thu an sim rawh.
         32 Chun, a lungtu mi zapi tla chu thinlung munkhat leh dawnruatnâk munkhat hen an um;
         an lakah pakhat khawm nih an thil neih, "Ka tâ bîk asi," an ti lo; thil zawzawng anna
         bâwm ver tâwn.
         33 Chun, mifial tla nih chun lungum tak hen Lalpa Jisu thawknawlhnâk thu an theihtir
         tâwn. An ektê tlûnah Pathian zângfahnâk rokual tak a um.
         34 Chun, an lakah khawm sam leh phâng âukhawm an um lo; mun tla, in tla nei mi vial
         nih an zuar le, an thil zuar tla chu a man an hawng put le,
         35 mifial tla kê bul ah an siah tâwn; an thil herh tâwk chiau hen an ṭhen seng tâwn."
         36 Chun, Josef, mifial tla nih Barnaba an ti mi (chu minung min umzia chu "Fawrhtu"
         tinâk asi), Levi chi, Kupra mi asi.
         37 Chun, lo pakhat a nei le, a lo chu a zuar le, a man a hawng put le, mifial tla kê
         bul ah a siah rawh.

1 Sikhawmsele, mi pakhat a min Anania, a nupi Saphir hen an um le, Anania nih chun
         an thil neih zeimaw zat tla a zuar le,
         2 a nupi theih hen a man zeimaw zat ding a pheh. Chun, zeimaw zat ding a hawng put
         le, mifial tla kê bul ah a siah.
         3 Sikhawmsele, Peter nih, "Anania, Thlarau Thenhlimh sinah âwkrâwl thu sim ding hen
         leh thil man zeimaw zat pheh ding hen zeirangah Setan nih na thinlung a khattir?
         4 A um sung zawng kha na tâ asi lo masi? Na zuar nûn khawm khan na thu thu hen a um
         lo masi? Zeirangah me hi bang thu hi na thinlung hen na dawnruat? Minung sinah âwkrâwl
         thu na sim lo le, Pathian sinah âwkrâwl thu na sim dauh asi," a ti.
         5 Chun, Anania nih chubang thu chu a theih kâ hen a tlû le, a thi rawh. Chun, a theih
         mi vial nih thungâi an ṭih.
         6 Chun, tlangvâl tla chu an thawk le, an tuam le, an zawnh le, an vûi rawh.
         7 Chun, dârkar thum nûnah a nupi chu thil umzia theihlo hen a lût.
         8 Chun, Peter nih a sinah, "Hawng ka simh rawh, thil chu hi zat ko hen ma nan zuar?"
         a ti. Chun, anih nih chun, "I, hi vial ko hi asi," a ti.
         9 Chun, Peter nih a sinah, "Zeirangah me Lalpa Thlarau niknâk ding hen thu nanna rual?
         Ngâinik, na pasal vûitu tla chu kawtkari ah an um rawh, nang khawm an zawnh lai,"
         a ti.
         10 Chun, lâkkhatko ah a kê bul ah a tlû sawm le, a thi bâk rawh. Chun, tlangvâl tla
         chu an hawng lût le, anih chu thi hen an hawng muh, an zawnh le, a pasal kiangah chun
         an vûi rawh.
         11 Chun, kawhmi tla zawzawng leh chubang thu theih mi vial tla nih chun thungâi an ṭih.
         12 Chun, mi zapi lakah mifial tla nih singsiahnâk leh thilchê cherkhet an ti tâwn. Chun,
         annih chu an ektê hen thinlung munkhat hen Solomon Sârbûk ah chun anna pûm tâwn.
         13 Midang lam chu âukhawm an lakah anna tel ngam lo rawh. Sikhawmsele, mi nih annih
         tla chu an sawr na tâwn.
         14 Chun, Lalpa ah lungtu mipi leh nunau cherkhet tla chu an sinah sap hen an um vima
         tâwn.
         15 Chun, damlo tla khawm zâwllâi ah an hawng zawnh le, ihkhun leh tangphah tla ah an
         ittir na le, Peter kal mi a thlapelê nih mi zeimaw zat a dulh khonâk ding hen.
         16 Chun, Jerusalem kiangkam khua mi, mi zapi tla khâwm chu damlo tla, khuri nâwmtâm
         nehsawh tla an hawng kalpi; chubang tla khawm chu an hawng dam vima.
         17 Chun, Bâwlpu Lalchem leh a hâwi tla zawzawng an hawng a thawh le, (chubang a hâwi
         tla chu Sadukai murui an si le,) thungâi an nahsuah na;
         18 mifial tla chu an tleih le, zatlâng rêngin ah an khumh na rawh.
         19 Sikhawmsele, zân ah Lalpa vânmifial pakhat nih inkhâr tla chu a hawng awng le, a
         suakpi na le,
         20 Pathian Biakin ah va dîr ule, mi le tla sinah hi bang Nungnâk thu zawzawng hi va
         sim u," a ti.
         21 Chun, chu thu chu an theih rawh chun khuadei awt bâiah Pathian Biakin ah an va lût
         le, an sîntir na rawh. Sikhawmsele, Bâwlpu Lalchem leh a hâwi tla chu an hawng kal
         le, lâirêltu tla leh Israel thlâk tla upa zawzawng an kawh na le, mifial tla chu hawngpi
         na ding hen rêngin ah chun mi an fial.
         22 Sikhawmsele, vêngtu tla chu an va kal le, rêngin ah chun annih chu an muh na loh;
         chun an kîr nawlh le,
         23 "Rêngin chu ṭha tak a khâr hen, a vêngtu tla khawm kawtkari ah dîr hen kan muh; sikhawmsele,
         kan awng le, a sungah âukhawm kan muh loh!" ti hen, an sim.
         24 Chun, Pathian Biakin hotu leh bâwlpu lal tla nih chubang thu chu an theih le, "Hi
         bang hi zei tluk hen a zan lai aw!" ti hen, an thu lakah chun thungâi an lawksawng.
         25 Chun, minung pakhat a hawng kal le, "Rêngin ah mi nan khumh na mi tla nih khan Pathian
         Biakin ah dîr hen an sîntir na e!" ti hen, a hawng sim.
         26 Chun, hotu chu a mi le tla hen chun an va kal le, zatlâng an ṭih ruangah tluang tak
         hen an hawngpi na le, chu lo chun lung hen seh an ṭih.
         27 Chun, an hawng tlengpi na rawh chun lâirêltu tla mâika ah chun an dîrtir na. Bâwlpu
         Lalchem nih chun an sinah,
         28 "Hi min hen sîntir lo ding hen kan nan ti thlir na rawh khateh, sikhawmsele nan thusim
         Jerusalem a khat rawh, hi minung thihnâk ruangah mawhtir ding nan hawng kan duh asi
         hi," ti hen, a salh na.
         29 Sikhawmsele Peter leh mifial tla nih chun, "Minung thu ngâk hen Pathian thu kan zûl
         dauh ding asi.
         30 Nannih nih Jisu thing ah thlâi hen nan thah mi kha, kan thlâktu tla Pathian nih a
         thawh nawlh rawh asi.
         31 Amah ngelchel kha Pathian nih Ruitu leh Ruangsuahtu rangah um ding hen a vawrhlei
         ah a chawnglawmh rawh, Israel tla sual rimtir ding leh ngaihdam ding hen.
         32 Chubang thu chu a theihtu tla kan si. Thlarau Thenhlimh, Pathian nih a thu zûltu
         tla sinah a pêk mi kha a theihtu asi bâk," an ti.
         33 Chun, annih nih chun chubang thu chu an theih hen thungâi an thin a purh le, thah
         an tum na rawh.
         34 Sikhawmsele, lâirêltu tla lakah chun a min Gamaliel, Farisai, Dân sîntirtu, mi zawzawng
         lakah minthang tak minung pakhat chu a dîr le, chu minung tla chu suah na rih ding
         thu a pêk.
         35 Chun, lâirêltu tla sinah chun, "Israel mi tla, hi minung tla tlûnah thil ti ding
         nanna tîm mi hi a thiamthih u.
         36 A lân khawm khan, Theuda, ’Milian ka si,’ ti hen a hawng um le; chu minung sinah
         chun mi cherkhet, mi zali ding an va a ṭâwm le; anih chu thah hen a um rawh; a thu
         zâwttu vial an ektê hen anna rek ver, zeikhawm an si lo rawh.
         37 Chu nûnah chun min rîn liau khan, Galili ram ah mi Juda kha a hawng um nawlh le;
         a sinah zeimaw mi a kuih nawlh na le; sikhawmsele, anih khawm chu a thi rawh, a thu
         zâwttu vial tla chu an ektê hen anna rek ver rawh.
         38 Churuangah tuah ka nan ti na, hi tla hi tawngh lah na ule, um ko na seh; hi bang
         an thiltum leh an thilti hi minung suah mi ko asi chun a tlâu ko lai;
         39 sikhawmsele, Pathian suah mi asi chun anmah tla nan tlâutir kho na lai loh; chu lo
         chun Pathian do nan si lebang lai," a ti. Chun, a sim mi chu rem an ti rawh.
         40 Chun, mifial tla chu an kawh na le; an vuak na le; an vuak thluh nûnah Jisu min hen
         thu simlo rawh ding ti thlir hen an thlah na rawh.
         41 Chun, lâirêltu tla lakah thawk hen an suak le, chu min ruangah chun mualpho tuar
         tlâk ah ruat an si ruangah chun thungâi anna lâwm.
         42 Chun, nisiar Pathian Biakin ah leh anmah in tla ah, "Jisu chu Mesia asi," ti hen,
         sîntir leh simh an bâng lêm lo.

1 Chun, chu liau chun ṭhiruai tla chu an pung dadauh liauah Greek Juda tla leh Juda
         tak tla lakah êlnâk a um. Greek Juda tla nih chun nisiar thawhlâwm ṭhen lakah an numei
         tla an thlawrhthlâu na an ti.
         2 Chun, leinih tla nih chun lungtu mi zapi tla chu an kawh le, "Pathian thusim bângtâk
         hen, ei leh bâr rian kan ṭuan chun a ṭha lai loh.
         3 Unau tla, Dân lakah Thlarau leh finghnâk hen a khat mi, min ṭha karo pasarih thîm
         u, annih chu hi bang thil ruattu rangah hin kan siam na lai;
         4 kannih lam chu thlacham leh thusim leiah kanna pêk lai," an ti.
         5 Chu thu nih chun mi zapi zawzawng a lawmhtir le; chun Stephen, lungnâk leh Thlarau
         Thenhlimh hen khat mi leh Philip, Prokora, Nikanor, Timon, Parmena, Nikola, Juda tla
         phun lût Antiokei khua mi hen an thîm le;
         6 chu minung tla chu mifial tla mâika ah an dîrtir na. Chun, annih nih chun thla an
         cham le, an tlûnah kut an thâng.
         7 Chun, Pathian thu chu a zan le, Jerusalem khua ah ṭhiruai tla thungâi an pung, bâwlpu
         lakah khawm minung cherkhet nih lungnâk chu an zâwt rawh.
         8 Chun, Stephen chu vêlneihnâk leh thiltikhonâk hen a khat le, minung lakah thilchê
         leh singsiahnâk rokual tak a ti tâwn.
         9 Sikhawmsele, sal suak mi tla pumhnâk an ti mi lakah mi zeimaw mi leh Kurini khua
         mi tla, Alekzandria khua mi tla lakah mi zeimaw mi tla leh Kilikia ram mi tla, Asia
         ram mi tla pumhnâk lakah mi zeimaw mi tla chu an hawng thawk le, Stephen chu an hawng
         êl.
         10 Sikhawmsele, a finghnâk leh a simpitu Thlarau chu an do kho lo rawh.
         11 Chun, mi tla an nawh le, chu mi tla nih chun, "Mosi leh Pathian a simsâwi mi kan
         theih," an ti.
         12 Chun, mi tla, upa tla leh Dân sîntirtu tla an fawrh le, Stephen an tleih le, lâirêltu
         tla sinah an kalpi.
         13 Chun, theihtu telê an siam le, chu minung tla nih chun, "Hi minung nih hin hi Pathian
         Biakin thenhlimh leh Mosi Dân hi a simsiat nget tâwn;
         14 Nazaret Jisu nih hin hi Pathian Biakin hi a siat lai le, Mosi nih Dân hawng kan pêk
         mi tla a dangtir awt ti a sim mi kan theih," an ti.
         15 Chun, lâirêltu tla to mi zawzawng nih chun Stephen an zauh ko le, a mêl chu vânmifial
         mêl hâwi hen an muh.

1 Chun, Bâwlpu Lalchem nih chun, "Hi bang thu hi a dik ma?" a ti.
         2 Chun, Stephen nih, "Unau tla, pa tla, ngâinik u! Kan thlâktu Abraham, Haran khua
         ah a um lânah Mesopotamia ram ah a um liau khan rokualnâk Pathian chu a sinah a hawng
         a langh le,
         3 a sinah, ’Na ram leh na dâwngsung tla thawk hen suak le, ram ka nan zauhtir ding
         mi leiah kal rawh,’ a ti.
         4 Chun, anih chu Kaldai tla ram thawk hen a kal le, Haran khua ah a va um rawh. Chun,
         a pa thih nûnah chu thawk hen tuah nan umnâk khua leiah hin Pathian nih a ṭiautir.
         5 Chun, hinah chun zeikhawm mun luah ding, a kê siahnâk tlâk khawm a pêk lo; sikhawmsele,
         amah leh a nehnûnah a thlâk tla tiang a ro ting ding hen pêk a tiamh le, fa a neih
         lân khawmah.
         6 Chun, Pathian nih hi hâwi hen a sim: ’A thlâk tla mi ram leiah kum zali an châm lai
         le, mi nih sal ah an siam lai le, an nehsawh na lai,’ ti hen.
         7 Chun, Pathian nih, ’Sal ah tângtirtu phun chu keimah nih lâi ka rêl piak na lai,
         chun chu mi nûnah chun an hawng suak lai le, hi mun ah hin ka rian an hawng ṭuan lai,’
         a ti.
         8 Chun, Pathian nih a sinah fêmtan thu dân a tuk le; chun Abraham nih chun Isak a ring
         le, a ni riat ni ah a fêm a tan. Chun, Isak nih chun Jakob a ring le, chun Jakob nih
         chun chi thlâktu leinih tla kha a ring na.
         9 "Chun, chi thlâktu tla nih khan Josef an nahsuah le, Aigupta ram leiah an zuar. Sikhawmsele,
         Pathian chu a sinah a um.
         10 A hamh tuarnâk zawzawng ah a sanh vima, Aigupta lalchem Pharoa khawm a zângfahtir
         le, mifing tak asi ti a theihtir. Chun, anih nih chun Aigupta ram leh a in ah minung
         zawzawng tlûnah hotu ah a siam rawh.
         11 Chun, Aigupta leh Kanaan ram zawzawng ah chun pâm a tlung le, hamhnâk fâk tak a tlung
         rawh; kan thlâktu tla nih chun ei ding rerêng an tawng lo rawh.
         12 Sikhawmsele, Jakob nih chun Aigupta ram ah fâng a um ti a theih kâ hen kan thlâktu
         tla chu a fial na; chu chu an kal dawmhnâk asi.
         13 Chun, an kal veinihnâk ah chun Josef nih a unau tla sinah â theihtir le; chun Josef
         unau tla chu Pharoa nih a theih rawh.
         14 Chun, Josef nih a pa Jakob leh a unau zawzawng a kawhtir; anmah tla chu sâwmsarih
         leh panga an si.
         15 Chun, Jakob chu Aigupta ram ah a va kal le; chun amah leh kan thlâktu tla chu an
         thi rawh.
         16 Sekem khua ah an zawnh le, Abraham nih Sekem khua ah Hamor fapa tla thawk hen thlân
         tangka hen a châwk mi lakah an vûi rawh.
         17 "Chun, Pathian nih Abraham sinah thu a tiamh mi tik kha a hawng tlung awt hen Aigupta
         ram ah kan minung tla chu an hawng pung le, an hawng tam dadauh.
         18 Churawhchun Josef theihlo mi lalchem dang Aigupta ah a hawng a lal rawh.
         19 Chu nih chun kan chi tla ngamlêm a pêk na le, kan thlâktu tla chu a nehsawh na le,
         an fasêm tla nung lo ding hen a lawnhtir na tâwn.
         20 Chu liauah chun Mosi a hawng suak le, a mêl thungâi a ṭha. A pa in ah thla thum an
         châwm;
         21 chun, an lawnh nûnah Pharoa fanu nih a lâk le, amah fa rangah a châwm rawh.
         22 Chun, Mosi chu Aigupta ram mi tla finghnâk zawzawng a sîntir le, a thu lakah leh
         a thilti lakah thungâi a rokual.
         23 "Chun, anih chu kum sâwmli a tling awt bâiah a unau Israel thlâk tla chu veh a tum.
         24 Chun, an lakah minung pakhat nehsawh a tuar liau a muh le, a sanh le, nehsawh tuartu
         lawhbâ chu a sam le, Aigupta minung chu a thah rawh.
         25 Mosi nih chun amah kut hen Pathian nih anmah tla a hum na ti a unau tla nih an theih
         lai mawh a ti le, sikhawmsele an theih loh.
         26 Chun, a thâituan ah an lakah minung panih anna sual liauah an sinah a hawng tleng
         le, ’Pu le tla, unau nan silo mazei; zeirangah diklo tak hen nanna ti?’ ti hen, remh
         a tum.
         27 Sikhawmsele, a zâwlbâwm lakah ṭhatlo rawttu dauh nih chun Mosi chu a tul le, ’Kan
         tlûnah hotu ah leh lâirêltu ah âu nih a nan siam?
         28 Mazân ah Aigupta minung na thah mi hâwi khan thah na hawng ka tum asi mu?’ a ti.
         29 Chun, chu minung thu ruangah chun Mosi chu a tek le, Midian ram ah a um le, chunah
         chun fapa panih a nei.
         30 "Chun, kum sâwmli a vei nûnah Sinai Tlâng ramkaro thingbûk lakah, meialh lakah vânmifial
         pakhat a sinah a hawng a langh.
         31 Chun, Mosi nih a muh rawh chun a thil muh chu thungâi chê a ti. Chun, zauh ding hen
         a va naih liauah Lalpa aw-hâu nih,
         32 ’Kei na thlâktu tla Pathian ka si, Abraham Pathian, Isak Pathian, Jakob Pathian,
         a hawng ti. Chun, Mosi chu a thir le, a zauh ngam lo rawh.
         33 Chun, Lalpa nih chun a sinah, ’Na pheikawk kha lît rawh; na dîrnâk mun kha tual thenhlimh
         asi.
         34 Aigupta ram ah ka mi um tla chu an hamh tuar zia ka muh ko asi, an rûm mi khawm ka
         theih ko, anmah tla sanh na ding hen ka hawng ṭum rawh asi. Aigupta ram ah ka nan
         fial lai,’ a ti.
         35 "Chun, Mosi, ’Hotu leh lâirêltu ah âu nih me a nan siam? ’ ti hen, an nar mi chu
         thingbûk lakah vânmifial a sinah â langh mi nih khan a bawmh le, Pathian nih amah
         ngelchel chu hotu leh sanhtu si ding hen a fial asi.
         36 Anih nih chun Aigupta ram tla, Tipi Sen tla leh ramkaro tla ah chun kum sâwmli karah
         thilchê leh singsiahnâk tla a muhtir tâ le, anmah tla a rui na rawh.
         37 Israel thlâk tla sinah, ’Pathian nih kei hawng ka siam hâwi hen khuavâng ah a nan
         fial lai, nan unau tla lakah mi asi lai, titu kha asi, Mosi chu.
         38 Chu minung chu ramkaro ah mi zapi lakah Sinai Tlâng ah a sawnhtu vânmifial sinah
         leh kan thlâktu tla sinah a um mi kha asi; chu minung chu hawng kan pêk singsuan ding
         hen thu nung tla lâktu kha asi.
         39 "Kan thlâktu tla nih chun a thu an zûl duh lo le, an nar le, an thinlung tla chu
         Aigupta ram leiah a kîr nawlh rawh.
         40 Aron sinah, Kan mâi ruai ding hen pathian tla hawng kan siam piak rawh; Mosi Aigupta
         ram thawk hen hawng kan ruitu tâ nih a thâwngthâng kan theih lo rawh,’ an ti.
         41 Chun, chubang ni ah chun chawpê fa ruk an siam le, a ruk chu ran thah hen an sawnh,
         anmah tla kut suak lakah chun anna lâwm rawh.
         42 Chun, Pathian nih a hawitâk na le, vân ah ârfi tla mâi an mûk khonâk ding hen annih
         tla chu a hawitâk na rawh, khuavâng lasuibu ah: ’Israel phun le tla, ramkaro ah khan
         kum sâwmli karah sa thah hen leh ran thah hen kei nan hawng ka sawnh mazei?
         43 Molok puanin leh pathian Rephan ârfi khawm chu mâimûk ding hen a ruk nan siam mi
         kha nan hâwl dauh kha. Churuangah Babulon lanh leiah ka nan kîrtir ving na lai, ti
         rîn hâwi khan.
         44 "A lem a muh hâwi hen siam ding hen Mosi simhtu nih ruat hâwi khan kan thlâktu tla
         nih ramkaro ah khan theihtirnâk Puanin chu an nei.
         45 Chu ber chu kan thlâktu tla thlâk nawlh khawm nih an nei vima ding hen, Pathian nih
         kan thlâktu tla mâiah Phundang a nar mi tla ram an luah liauah khan Josua hen an lût;
         David hawng um tiang khan chunah chun a um ko.
         46 David chu Pathian mitmuh hen duh tlâk hen a um le, Jakob Pathian rangah umnâk siam
         piak ding a deih.
         47 Sikhawmsele, Solomon nih in chu a sak piak dauh asi.
         48 "Sikhawmsele, Chungnungchem chu kut hen sak mi in ah a um dah lo; khuavâng nih:
         49 ’Lalpa nih, Vân ka laltophah asi le, tual chu ka kê sirhsanh asi. In zei hâwi nan
         hawng ka sak piak lai? Ka rangah dinhnâk mun zeiah me?
         50 Keimah kut hen hi bang thil zeizawng hi ka siam asi lo ma?’ a ti," ti hen, a sim
         hâwi khan.
         51 "Mi lungkhung, lunglo mi thinlung puttu leh nasêt tla, zeiliau zawngah Thlarau Thenhlimh
         nan do kumza; nan thlâktu tla ti hâwi vima khan nan ti tâwn.
         52 Nan thlâktu tla nih khuavâng tla lakah âu me an nehsawh lo mi um? Mi Rep tak hawng
         kal ding mi thu simhkantu kha an thah le, chu Minung tak chu tleihtirtu leh thahtu
         nanmah hi tuah nan si.
         53 Dân, vânmifial tla pêk singsuan mi kha muh ko hen zûllotu le tla!" a ti.
         54 Chun, chubang thu chu an theih hen thungâi an thin a run le, Stephen tlûnah chun
         an hachang an rial.
         55 Sikhawmsele, anih chu Thlarau Thenhlimh hen khat asi le, vân lei a zauh thlir le,
         Pathian rokual zia leh Pathian vawrhlei ah Jisu a dîr mi a muh.
         56 "Zauhnik u! Vân â awng mi ka muh le, Pathian vawrhlei ah Minung Fapa a dîr mi khawm
         ka muh, a ti.
         57 Chun, annih chu hâu fâk tak hen an âu le, an nâ an huh le, a rual hen an nam le,
         58 khua thawk hen an nar le, lung hen an seh. A theihtu tla nih chun tlangvâl pakhat
         a min Sawl kê bul ah chun an puan tla an siah.
         59 Chun, Stephen nih, "Lalpa Jisu, ka thlarau lâk rawh," ti hen, Lalpa a kawh liauah
         lung hen an seh chiam.
         60 Chun, a siksidîr le, hâu fâk tak hen a âu le, "Lalpa, an thilsual ti hi an tlûnah
         mawh phurhtir lah na," a ti. Chun, chu thu chu a sim thluh kâ hen a thi rawh.

1 Sawl khawm nih a thi mi chu rem a ti. Chun, chu ni ah chun Jerusalem ah kawhmi um
         tla chu nehsawh tuar anna dawmh rawh. Mifial tla cho lo chu lungtu zawzawng tla chu
         Judai leh Samari ram khua kipah anna rekrâwi ver rawh.
         2 Chun, Pathian sunhsaktu âu tla nih mawh Stephen chu an vûi le, thungâi hen an ṭappi.
         3 Sawl lam nih chun kawhmi tla thungâi a nehsawh na le, in kipah a lût le, nunau mipa
         hen a nûk na le, rêngin ah a khumh na tâwn.
         4 Chun, anna rekrâwi mi tla chu khua kip ah an kal le, thu chu an sim vima.
         5 Chun, Philip chu Samari khuapi ah a va kal le, an sinah Mesia thu a phuang.
         6 Mi zapi tla nih chun Philip nih a sim mi chu an ngâi thlir. An ektê hen a thusim
         an ngâi le, thilchê a ti mi tla an muh.
         7 Mi tamtak thawk hen thlarau nâwmtâm tla chu hâu fâk tak a âu hen an hawng suak. Zeng
         leh kekhêng tamtak tla khawm damh an si.
         8 Chun, chu mi khuapi ah chun lâwmnâk fâk tak a hawng um rawh.
         9 Chun, chu mi khuapi ah chun a min, Simon, minung pakhat a um le; anih nih chun dâwi
         mang hen Samari mi tla chu chê ti tak hen a siam na tâwn. Amah nih chun milian ka
         si a ti,
         10 mi zawzawng nih chun, mi sia chem thawk hen lalchem tiang hen, "Hi minung hi Pathian
         thiltikhonâk, ’Thiltikhonâk Rokual,’ an ti mi kha asi hi," ti hen, a thu an sunhsak
         tâwn.
         11 A dâwi mang hen sâwt tak chê ti tak hen a siam na tâwn ruangah a thu an sunhsak tâwn
         asi.
         12 Sikhawmsele, Philip nih chun Pathian Ram Thâwngthâng Ṭha leh Jisu Krist min an sinah
         a sim, chun amah chu an lung rawh, nunau mipa hen baptis an si rawh.
         13 Chun, Simon men nih a lung bâk rawh; chun baptis asi rawh chun Philip sinah a um
         ko le, singsiahnâk leh thilchê tak tla a ti mi a muh le, thungâi chê a ti tâwn.
         14 Chun, Jerusalem ah mifial um mi tla nih khan Samari mi tla nih Pathian thu an lung
         ti an theih rawh chun an sinah Peter leh Johan chu an fial na.
         15 Annih chu an tlung rawh chun Thlarau Thenhlimh an tawng khonâk ding hen thla an cham
         piak na.
         16 Chu lânah chun an lakah âu tlûn khawmah Thlarau Thenhlimh a hawng tlung lo rih le,
         Lalpa Jisu min hen baptis an si cho asi.
         17 Chun, mifial tla nih chun an tlûnah an kut an thâng le, Thlarau Thenhlimh chu an
         tawng rawh.
         18 Chun, mifial tla kut thâng ruangah Thlarau Thenhlimh pêk asi ti Simon nih a muh hen,
         19 "Hi hâwi hen thuneihnâk hi hawng ka pêk bâk u, âu tlûn tal ah kut ka thângnâk zawngah
         Thlarau Thenhlimh an tawng khonâk ding hen," ti hen, an sinah tangka pêk a tum rawh.
         20 Sikhawmsele, Peter nih a sinah, "Na tangka hi na tlâu rual hen tlâu bâk seh, Pathian
         thilpêk tangka sum hen châwk na tum ruangah.
         21 Hi bang thu lakah hin na tel bâk lo, tingvo khawm na nei lo; na thinlung Pathian
         ngaih hen â rep lo.
         22 Churuangah na sual hi rim le, Lalpa sinah thlacham rawh, chun na thinlung hen na
         dawnruat mi hi an ngaihdam lai mawh.
         23 Ngarhnâk khâ leh sual rêng tlâknâk ah na um ti ka muh asi," a ti.
         24 Chun, Simon nih, "Nan sim mi hi zeikhawm ka tlûnah a tlung lonâk ding hen Lalpa sinah
         thla hawng ka cham piak u," a ti le, a sâng.
         25 Chun, annih nih chun Lalpa thu chu an theihtir le, an sim thluh rawh chun Peter leh
         Johan chu Jerusalem ah an tlung nawlh rawh. Thâwngthâng Ṭha chu Samari ram mi khua
         tamtak ah an sim vima.
         26 Chun, Lalpa vânmifial pakhat nih Philip chu a sawnh le, "Thawk le, simlei Jerusalem
         thawk hen Gaza khua a tleng mi lampi ah khan kal rawh," a ti. (Chu lampi chu ramkaro
         lampi asi.)
         27 Chun, a thawk le, a kal rawh. Chun, Ethiopia ram ah minung pakhat Ethiopia lalnu
         Kandaki tangah mi tilkhei lal tak, a thil zawzawng kiltu, Jerusalem ah Pathian sawnh
         ding hen a va kal le,
         28 a tlung leiah chun kari ah to bû hen khuavâng Isai lasuibu a rêl vima.
         29 Chun, Thlarau Thenhlimh nih chun Philip sinah, "Khi kari khi va naih le, va kawmh
         rawh," a ti.
         30 Chun, Philip chu mi tilkhei sinah chun a va tek le, khuavâng Isai lasuibu a rêl mi
         a theih le, "Na rêl mi kha a umzia na theih ma?" a ti.
         31 Chun, anih nih chun, "Âukhawm simhfiang lo hen zeitin ka theih kho lai?" a ti. Chun,
         a sinah to ding hen Philip chu a sâwm rawh.
         32 Chun, Pathian lasui thu a rêl liau mi chu hi hi asi: "Thah ding mi dawrâ hâwi hen
         anih chu an kalpi le, dawrâ fa a mul mêttu mâika ah a dâisip hâwi hen anih khawm nih
         a kâ a âng loh.
         33 Â nâutir liauah a tlûnah diknak hen lâi an rêl lo; hi a thlâk tla thâwngthâng âu
         nih me sim lai? Laikulh thawk hen a nungnâk an lâk piak rawh dangâiah," ti hi.
         34 Chun, tilkhei nih chun Philip a sawnh le, a sinah, "Khuavâng nih hi thu tla hi âu
         thu me a sim, amah thu ma, midang thu? Ka nan deih," a ti.
         35 Chun, Philip nih chun a sim le, chu Pathian lasui thu chu a bul ah a dawmh le, a
         sinah Jisu thu a simh.
         36 Chun, lampi ah an kal liauah tî umnâk ah an tleng le; chun tilkhei nih chun, "Zauhnik,
         hinah tî a um, baptis ding hen zei nih me hawng ka kham chem?" a ti.
         37 Chun, Philip nih chun a sinah, "Na thinlung zawzawng hen na lung chun na baptis kho
         lai," a ti. Chun, anih nih chun tihin a sâng le, "Jisu Krist chu Pathian Fapa asi
         ti ka lung," a ti.
         38 Chun, kari a dinhtir le, an panih hen, Philip leh tilkhei chu tî lakah chun an va
         kal le, chun, Philip nih chun anih chu a baptis rawh.
         39 Chun, tî thawk hen a hawng suak kâ hen Lalpa Thlarau nih Philip chu a lâk ving rawh.
         Chun, tilkhei nih chun anih chu a muh nawlh lo rawh; lâwm tak hen a kal vima ruangah.
         40 Sikhawmsele Philip chu mi nih Azota khua ah an muh nawlh rawh. Chun, a kal zar le,
         Kaisari khua a tlung tiang hen khua kip ah Thâwngthâng Ṭha chu a sim vima.

1 Sawl lam nih chun Lalpa ṭhiruai tla a ṭhih mi leh thah a tum mi thu a sim nget rih
         le, Bâwlpu Lalchem sinah a kal.
         2 Damaska khuapi ah mi pumhnâk in zawzawng mi tla sinah pêk ding hen lasui a deih le,
         chu lampi leiah minung âutal lungtu a muh chun, nunau khawm, mipa khawm Jerusalem
         ah phuar bû hen a hawng kalpi kho na ding hen.
         3 Chun, a kal liauah, Damaska khuapi ah a tlung awt bâiah, lâkkhat ko ah chêu vân thawk
         hen a kiangkam a hawng chêu pup le;
         4 chun tual ah a tlû le, a sinah, "Sawl, Sawl, nangnih zeirangah na hawng ka nehsawh?"
         ti hen, hâu a theih.
         5 Chun, anih nih chun "Lalpa âu me na si?" a ti. Chun, Lalpa nih chun, "Jisu na nehsawh
         mi ka si.
         6 Sikhawmsele, thawk le, khua ah lût rawh, chun na ti ding mi a nan simh lai," a ti.
         7 Chun, a sinah kal bâk mi chu hawlh lo hen an dîr thlo le, hâu lam chu an theih le,
         sikhawmsele, âukhawm an muh lêm lo.
         8 Chun, Sawl chu tual ah mi chu a thawk le, chun a hawng meng le, zeikhawm a muh kho
         lo rawh. Chun, a kut ah an ruai le, Damaska ah an lût.
         9 Chun, ni thum khua muhlo hen a um le, zeikhawm a ei hen a din lo.
         10 Chun, Damaska khuapi ah chun a min Anania, ṭhiruai pakhat a um. Chun, muhtirnâk a
         nei le, Lalpa nih chun a sinah, "Anania," a ti. Chun, anih nih chun "Lalpa hinah ka
         um," a ti.
         11 Chun, Lalpa nih chun a sinah, "Thawk le, Zâwllâi Ding an ti mi leiah kal le, Tarsa
         khua mi a min Sawl chu Juda in ah va hâwl rawh; thla a cham liau chir asi.
         12 Chun, muhtirnâk ah chun minung pakhat a min Anania chu lût hen a mit deitir ding
         hen a tlûnah kut thâng hen a muh rawh," a ti.
         13 Chun, Anania nih chun, "Lalpa, chu minung chu Jerusalem ah na mi thenhlimh tla lakah
         a sual tam zia thu mi cherkhet kâ ah ka theih asi.
         14 Chun, hinah khawm na min lamtu vial phuar na ding hen bâwlpu lal tla thawk hen thu
         a tawng asi," a ti le, a sâng.
         15 Sikhawmsele, Lalpa nih chun a sinah, "Kal ko rawh, Phundang tla, lalchem tla leh
         Israel mi tla sinah ka min theihtirtu ding hen leh mang dingah ka thîm mi asi lo mazei?
         16 Chun, ka min ruangah hamhnâk zei hâwi tluk a fâk mi a tuar ding amah ka theihtir
         awt asi," a ti.
         17 Chun, Anania chu a va kal le, in ah a lût. Chun, a tlûnah a kut a thâng le, "Ka nau
         Sawl, na mit deinâk ding leh Thlarau Thenhlimh khat hen na um khonâk ding hen, Lalpa,
         na hawng kalnâk lampi ah na sinah â langh mi Jisu nih khan hawng ka fial asi," a ti.
         18 Chun, veikhatko ah a mit thawk hen hir hâwi hen a tlâ sawm le, a mit a dei nawlh
         rawh. Chun, a thawk le, baptis asi rawh.
         19 Chun, buh a ei le, â panh nawlh rawh. Chun, Damaska ah ṭhiruai um tla sinah chun
         ni zeimaw zat a um.
         20 Pumhnâk in ah chun Jisu chu Pathian Fapa asi zia thu a phuang rawh.
         21 Chun, a thu theihtu zawzawng nih thungâi chê an ti, "Hi minung hi Jerusalem ah Jisu
         min lamtu tla nehsawh tâwntu kha asi lo mazei? Chubang mi tla chu tleih hen bâwlpu
         lal tla sinah ruai na ding chu a hawng kal san asi lo mazei?" an ti.
         22 Sawl lam chu thil a ti kho dadauh le, chu Jisu chu Mesia asi ti a simhfiang, Damaska
         ah Juda um tla nih chun an êl kho lo.
         23 Chun, ni sâwt tak nûnah chun Sawl thah ding hen Juda tla chu anna thluk.
         24 Sikhawmsele, anih nih chun an phiar mi chu a theih rawh. Chun, thah ding hen kulh
         kawtkâ kipah a sûn a zân hen an bawh tâwn.
         25 Sikhawmsele, a ṭhiruai tla nih chun anih chu an kalpi le, zân ah kulh lêng leiah
         bâwm hen an thlâk rawh.
         26 Chun, Sawl chu Jerusalem ah a va tleng kâ hen ṭhiruai tla chu kawmh a tum, annih
         lam nih chun an ektê hen an ṭih, ṭhiruai asi bâk ti an lung lo.
         27 Barnaba lam nih chun anih chu a kalpi le, mifial sinah chun a hawng kalpi le, lampi
         ah Lalpa a muh le, a sawnh zia tla, Damaska khuapi ah Jisu min hen râlṭha tak hen
         thu a sim zia tla khawm chu an sinah a sim rawh.
         28 Chun, Sawl chu Jerusalem ah chun lût leh suak hen a um rawh le, Lalpa min hen râlṭha
         tak hen thu a sim tâwn.
         29 Chun, Greek Juda tla sinah thu a sim le, a êl na le; annih lam nih chun anih chu
         thah an tum.
         30 Chun, unau tla nih chu chu an theih rawh chun Kaisari khua ah an kalpi le, Tarsa
         khua ah an fial ving.
         31 Chun, kawhmi tla chu Juda ram kiangkam ah, Galili kiangkam tla, Samari kiangkam tla
         ah chun an bir dadauh le, lungngam tak hen an um rawh. Chun, Lalpa ṭih îk hen, Thlarau
         Thenhlimh lungngamh hen an um le, an pung dadauh.
         32 Chun, Peter chu mun kip a ṭawl le, veikhat chu Lida khua ah mi, mi thenhlimh tla
         veh ding hen a va kal.
         33 Chunah chun a min Ainias, a khêng mi ruangah kum riat ihkhun ah it kumza mi a muh.
         34 Chun, Peter nih a sinah, "Ainias, Jisu Krist nih chun a nan damh asi; thawk le, na
         tangphah zual rawh.
         35 Chun, Lida khua leh Saron phai ah um mi tla zawzawng nih chun Ainias chu an muh le,
         Lalpa leiah anna hawi rawh.
         36 Chun, Jopa khua ah a min Tabitha lungtu pakhat a um. (Greek hen a min chu Dorka asi,
         chu chu ’Sakhi’ tinâk asi.) Chu nunau chu thil ṭha ti hen a hun zawzawng a mang tâwn
         le, chun, mipâm tla a ṭangpi tâwn.
         37 Chun, chubang liauah chun a damlo le, a thi rawh; chun, tak an khawlh le, a tlûn
         mi kardang ah an zâutir.
         38 Chun, Lida khua chu Jopa khua thawk hen a lât chiam lo le, ṭhiruai tla nih chun Peter
         chu chunah chun a um ti an theih le, "Mawhsareh hen kan sinah hawng kal nawlh," ti
         hen ngiar chiam ding hen a sinah minung panih an fial.
         39 Chun, Peter chu a thawk le, an sinah a kal rawh. Chun, a tlung ka hen a tlûnah mi
         kardang ah an kalpi le; numei zawzawng chu a kiangah dîr hen, Dorka chu an sinah a
         um liauah a kawrdawh siam tla, a puan siam tla zauhtir bû hen an ṭap ver.
         40 Sikhawmsele, Peter nih chun an ektê hen a suaktir ver na le, a siksidîr le, thla
         a cham rawh. Chun, ruak leiah â hawi le, "Tabitha, thawk rawh," a ti. Chun, a mit
         a hawng meng le, Peter a muh kâ hen a to.
         41 Chun, Peter nih chun a kut a pêk le, a thawh rawh; mi thenhlimh tla leh numei tla
         chu a kawh na le, dam hen a muhtir na.
         42 Chun, chu chu Jopa khua zawzawng ah chun an theih ver rawh; mi cherkhet nih Lalpa
         an lung rawh.
         43 Chun, Peter chu ni tamtak Jopa khua ah Simon, savun siamtu in ah chun a châm.

1 Chun, Kaisari khua ah a min, Kornelia, minung pakhat a um, "Itali Kawrsen Murui,"
         an ti mi lakah kawrsen zâ hotu asi.
         2 Pathian sunhsak mi asi le, a dâwngsung tla zawzawng hen Pathian an ṭih tâwn. Mi sinah
         thilthawt cherkhet a pêk tâwn le, Pathian sinah khawm thla a cham tâwn.
         3 Chu minung nih chun zânlei dâr thum liau dingah muhtirnâk a nei le, fiang tak hen
         Pathian vânmifial pakhat a sinah lût hen, "Kornelia," ti hen a muh.
         4 Chun, Kornelia nih chun anih chu a zauh ko le, a ṭih, "Pu, zei mesi?" a ti. Chun,
         anih nih chun a sinah, "Na thlachamnâk leh na thilthawt pêk tla kha ka theihkumza
         ding hen Pathian mâika ah a tlung rawh.
         5 Tuah Jopa khua ah mi fial le, minung pakhat Simon Peter an ti mi chu va dawngtir
         na rawh.
         6 Savun siamtu Simon in ah a tlung asi; a in chu tisumsumriat kapah a um," a ti.
         7 Chun, vânmifial chu a kal kâ hen, Kornelia nih chun a to-aw tla lakah minung panih
         leh a rianṭuan tâwntu lakah Pathian sunhsak mi kawrsen pakhat a kawh na.
         8 Chun, thu zawzawng a simh thluh na rawh chun Jopa khua leiah a fial na rawh.
         9 Chun, a thâituan ah, an kal liauah Jopa khua kiang an tlung awt bâi ah, Peter chu
         thlacham ding hen nî sunh chirah, in tlûnah a kâi.
         10 Chun, a sung a vâng le, ei ding a duh rawh; chun, ei ding an siam liauah chun muhtirnâk
         a nei rawh.
         11 Chun, vân â awng hen, zeilo bâwm, puan lian tak hâwi hen a muh.
         12 Chun, chu sungah chun kê pali nei ransa tla leh vâkrit leh chungzuang vâ zeizawng
         an um.
         13 Chun, a sinah aw-hâu hen, "Peter, thawk rawh, thah le, ei rawh," a hawng ti.
         14 Sikhawmsele, Peter nih chun, "Lalpa asi lo; a thianglo mi leh a nâwmtâm mi zeikhawm
         ka ei dah lo," a ti.
         15 Chun, aw-hâu nih chun veinihnâk ah, "Pathian nih a thianh rawh mi chu nangnih a thianglo
         ti lah," a ti.
         16 Chu hâwi karo hen veithum a hawng um le; chun, bâwm chu vân ah lâk hen a hawng um
         nawlh rawh.
         17 Chun, Peter nih muhtirnâk a muh mi a thu umzia chu a ngaihnâk theihlo hen a lawksawng
         liauah, Kornelia mifial tla nih chun Simon in chu an hawng hâwl rawh le,
         18 kawtkari ah an dîr le, Simon Peter an ti mi chu chunah chun a um leh umlo an deih.
         19 Chun, muhtirnâk thu a dawnruat liauah Thlarau nih a sinah, "Mi pathum nih an hâwl.
         20 Chun, thawk le, ṭum le, zeikhawm zumhmaih lo hen anmah chu zûl rawh; annih chu ka
         fial mi asi," a ti.
         21 Chun Peter chu minung tla sinah chun a ṭum le, an sinah "Nan hâwl mi hi keimah ka
         si; zei me nan hawng san?" a ti.
         22 Chun, annih nih chun, "Vânmifial thenhlimh pakhat nih Kornelia kawrsen zâ hotu, mi
         rep tak, Pathian ṭih mi, Juda phun zawzawng nih an zah mi sinah chun na thusim theih
         ding hen, a in ah nangmah kawh ding hen a simh asi," an ti.
         23 Chun, annih tla chu a kawh na le, a riaktir na rawh. Chun a thâituan ah chun Peter
         chu a thawk le, an sinah a kal le, Jopa khua mi unau, mi zeimaw mi khawm a sinah an
         kal bâk.
         24 Chun, a kip ah Kaisari khua ah chun a lût rawh. Chun, Kornelia nih chun a unau tla
         leh a kâwi duh chem tla pumh hen annih chu a ngâk ko na.
         25 Chun, Peter chu a lût awt liau takah Kornelia nih chun a va dawng le, a kê bulah
         a bawkbukhup le, Pathian hâwi hen a mâimûk.
         26 Sikhawmsele, Peter nih chun a nih chu a thawh le, "Dîr rawh, kei khawm minung ka
         si bâk," a ti.
         27 Chun, a sinah thu sim bû hen a lût le, mi cherkhet an um mi chu a muh.
         28 Chun, an sinah, "Juda mi nih phundang kawmh leh an sinah kal a thianglo zia nannih
         nih nan theih asi; sikhawmsele, âukhawm thianglo leh nâwmtâm ka ti ding asi lo ti
         Pathian nih hawng ka theihtir asi.
         29 Churuangah nan hawng ka kawh kâ hen khan êl lo hen ka hawng kal rawh asi. Chun, ka
         nan deih na asi, zei me nan hawng ka kawhnâk san?" a ti.
         30 Chun, Kornelia nih chun, "Ni li asi rawh, tu tik ding chirah hin ka in ah zânlei
         dâr thum ah thla ka cham le, minung pakhat puan chêu tak aih hen ka mâika ah a dîr
         le,
         31 ’Kornelia, na thlachamnâk kha theih hen a um rawh, mi sinah na thilpêk tla khawm
         kha Pathian nih a theihkumza.
         32 Churuangah Jopa khua ah mi fial le, Simon Peter an ti mi chu na sinah kawh rawh;
         anih chu tisumsumriat kapah savun siamtu Simon in ah a tlung asi,’ a ti.
         33 Churuangah na sinah mi ka hawng fial sawm asi; na hawng kal hi a ṭha. Chun Lalpa
         nih thu a nan pêk mi vial chu theih ding hen kan ektê hen hinah kan um asi hi," a
         ti.
         34 Chun, Peter nih a sim le: "Pathian nih mi duh bîk a nei lo ti diktak hen ka theih,
         35 sikhawmsele, phunkip lakah âuzawng amah ṭih hen rep tak a ti mi vial a lawmh kâng
         an si tâwn.
         36 Anih nih chun lungngamnâk Thâwngthâng Ṭha Jisu Krist kâ ah sim hen, Israel thlâk
         tla sinah thu a kuat le, (Jisu chu mi zawzawng Lalpa asi.)
         37 Johan nih a sim tâwn mi baptis nûnah khan, Galili ram thawk hen thuzanh a dawmh le,
         Juda ram zawzawng a zân ver kha,
         38 nannih nih nan theih bâk khateh; Nazaret Jisu kha, kha hâwi hen Pathian nih anih
         chu Thlarau Thenhlimh leh thiltikhonâk hen a vurh zia kha; anih nih chun mi tlûnah
         ṭhattir leh diabol nehsawh zawzawng damh hen a ṭawl tâwn le, Pathian a sinah a um.
         39 Juda ram leh Jerusalem ah a thilti zawzawng theihtu tla kan si; anih chu kraws ah
         thlâi hen an thah rawh.
         40 Pathian nih anih chu ni thum ni ah a thawh nawlh le, fiang tak hen a zauhtir.
         41 Sikhawmsele mi zawzawng sinah asi lo, Pathian nih theihtu ah a ruatkan mi tla sinah
         cho asi; kanmah tla mithi lakah thawk hen a thawhnawlh nûnah a sinah ei leh bâr mi
         tla sinah hin.
         42 Anih chu mithi tla leh minung tla tlûnah Lâirêltu ah Pathian ruat chu asi ti mi sinah
         phuangpitu leh theihtir ding hen Pathian nih thu hawng kan pêk asi.
         43 Âuzawng amah lungtu vial a min ruangah sual tla ngaihdam hen an um lai ti, hi bang
         a thâwngthâng hi khuavâng zawzawng nih an theihtir tâwn kha," a ti.
         44 Chun, Peter nih chubang thu chu a sim liau takah chun Thlarau Thenhlimh a hawng tlung
         rawh.
         45 Chun, fêmtan tla lakah lungtu tla, Peter zûltu vial nih chun Thlarau Thenhlimh pêk
         mi chu Phundang tla lakah khawm tawih asi ruangah thungâi chê an ti.
         46 Hawlh theihlo hen thu sim hen, Pathian sawr hen an theih fâwn.
         47 Chun, Peter nih a sawnh le, "Hi bang mi tla, kanmah hâwi hen Thlarau Thenhlimh tawng
         bâk mi tla hi baptis an si lonâk ding hen tî mang ding an khap kho mazei?" a ti.
         48 Chun, Jisu Krist min hen baptis ding thu a pêk. Chubang nûnah chun ni zeimaw zat
         châm an ngiar.

1 Chun, Judai ram ah mifial le unau um tla nih chun Phundang tla khawm nih Pathian
         thu an zûl ti an theih rawh.
         2 Chun, Peter chu Jerusalem ah a tlung kâ hen fêmtan tla nih a sinah,
         3 "Fêmtan lo tla in ah na lût le, an sinah na ei tâwn," ti hen an salh.
         4 Sikhawmsele, Peter nih chun a bul thawk hen a sangtê hen an sinah a simhfiang na
         le:
         5 "Jopa khua ah thlacham hen ka um le; chun muhtirnâk ka nei le, zeilo bâwm, puan lian
         tak hâwi, a ki pali ah khih hen vân thawk hen thlâk mi ka muh; ka kiang ngelchel ah
         a hawng ka naih.
         6 Chun, chu chu ka zauh ko le, ka ruat le, kê li nei ran tla, ramsa tla, vâkrit leh
         chungzuang vâ tla ka muh.
         7 Chun, aw-hâu nih, ’Peter thawk rawh, thah le, ei rawh, a hawng ka ti hen ka theih.
         8 Sikhawmsele, kei nih, ’Lalpa, asi lo, thianglo leh nâwmtâm zeikhawm ka kâ ah a lût
         dah lo,’ ka ti.
         9 Sikhawmsele, vân thawk hen aw-hâu nih chun veinihnâk ah, ’Pathian nih a thenhlimhtir
         rawh mi chu nangnih a thianglo ti lah,’ ti hen a hawng ka sâng.
         10 Chu hâwi karo hen veithum a hawng um rawh chun zeizawng vân ah lâk hen a um rawh.
         11 Chun, chu liau tak chun minung pathum Kaisari khua thawk hen ka sinah an hawng fial
         le, ka umnâk inah an hawng dîr rawh.
         12 Chun, Thlarau nih âukhawm thliar bîk lo hen anmah tla zûl ding hen hawng ka fial.
         Hi bang unau paruk khawm nih an ka zûl bâk, Kornelia in ah kan lût le;
         13 chun, anih nih chun kan sinah, a inah vânmifial a dîr mi a muh zia leh vânmifial
         nih chun a sinah, ’Jopa khua ah mi fial le, Simon Peter an ti mi chu va kawhtir rawh;
         14 anih nih chun thu a nan simh na lai le, chu thu hen nang leh na dâwngsung tla chu
         ruangsuah hen nan um lai,’ a ti zia khawm hawng kan simh.
         15 Chun, thu ka sim tîrah Thlarau Thenhlimh kan tlûnah a hawng tlungtir liau hâwi ber
         hen khan an tlûnah a hawng tlung rawh.
         16 Chun, Lalpa thu, ’Johan nih tî hen mi a baptis tâwn kha; sikhawmsele, nannih lam
         chu Thlarau Thenhlimh hen baptis nan si lai,’ a ti zia kha ka hawng theih nawlh rawh.
         17 Chun, Lalpa Jisu Krist an lung kâ hen Pathian nih thilthawtpêk hawng kan pêk hâwi
         hen khan an sinah a pêk na ṭung chun, kei rîlmâl hi Pathian êl kho mi ma ka si?" a
         ti.
         18 Chun, chubang thu chu an theih hen an dâisip rawh, "Chu hâwi asi chun Pathian nih
         Phundang tla nung ding hen rim a siang rawh ma chu!" ti hen, Pathian an sawr rawh.
         19 Chun, Stephen thah liauah nehsawhnâk ruangah anna rekrâwi mi tla kha Phoiniki ram
         tla, Kupra tikulh tla, Antiokei khua tla tiang hen an kal. Juda tla sinah cho lo chun
         âu sin khawmah thu an sim lo.
         20 Sikhawmsele, an lakah zeimaw mi chu Kupra tikulh leh Kurini khua mi tla an si le,
         chu minung tla nih chun Antiokei khua chu an tlung hen Greek tla sin khawmah thu an
         sim le, Lalpa Jisu Thâwngthâng Ṭha chu an sim vima rawh.
         21 Chun, Lalpa Jisu thiltikhonâk nih anmah tla a bawmh na le, Lalpa leiah anna hawi
         rawh.
         22 Chun, an thâwngthâng chu Jerusalem ah kawhmi um tla nâ ah chun a hawng lût rawh le;
         chun, Antiokei khua tiang hen Barnaba chu an fial rawh.
         23 Chun, anih chu a va tleng le, Pathian zângfahnâk chu a muh le, thungâi â lâwm, ṭhanemngâi
         tak hen Lalpa lakah zumhkâi ding hen an ektê hen a fawrh na rawh.
         24 Barnaba chu mi ṭha tak asi le, Thlarau Thenhlimh leh lungnâk hen khat mi asi. Chun,
         mi cherkhet chu Lalpa sinah anna sap rawh.
         25 Chun, Barnaba chu Sawl hâwl ding hen Tarsa khua ah a kal.
         26 Chun, a tawng rawh chun Antiokei khua ah chun a hawng kalpi. Chun, kum khat bo kawhmi
         tla pumhnâk ah chun anna tel tâwn, mi cherkhet an sîntir na tâwn. Ṭhiruai tla, "Kristian,"
         an ti masachemnâk chu Antiokei khua ah asi.
         27 Chun, chu liau chun khuavâng tla âumawh Jerusalem thawk hen Antiokei khua ah chun
         an va kal.
         28 Chun, an lakah minung pakhat a min, Agaba a dîr le, laikulh zawzawng ah pâm fâk tak
         a tlung awt ti Thlarau simh hen a theihtir le; chu pâm chu Klaudia lal liauah a hawng
         tlung rawh.
         29 Chun, ṭhiruai tla nih chun an ti kho ri chiau hen Judai ram unau tla sinah chun ṭangpinâk
         ding kuat an tum.
         30 Chu chu an ti ngelchel rawh, Barnaba leh Sawl kut ah chun upa tla sinah an kuat rawh.

1 Chun, chu liau chun Lalchem Herod nih kawhmi tla lakah âumawh nehsawh tum hen nâm
         a lek rawh.
         2 Chun, Jem, Johan unau chu nâmsâu hen a thah.
         3 Chun, chu nih chun Juda tla a lawmhtir ti a theih le, Peter khawm chu tleih a tum
         vima. (Chubang ni tla chu Sang Thilnu telhlo ni asi.)
         4 Chun, an tleih nûnah chun rêngin ah an khumh le, kawrsen murui li, pali vima hen
         an vêng sâwng vima le, Kalkanh Kût thluh ah mi zawzawng sinah suah a tum.
         5 Churuangah Peter chu rêngin ah chun a umtir rih; sikhawmsele, kawhmi tla nih amah
         rangah ṭhanemngâi tak hen Pathian sinah thla an cham piak tâwn.
         6 Chun, Herod nih chun a suah awt liauah, chu zân takah chun Peter chu kawrsen panih
         karah chikchîn panih khih hen a it le; a vêngtu tla khawm kawtkarî ah an um le, rêngin
         chu an vêng.
         7 Chun, lâkkhat ko ah Lalpa vânmifial pakhat chu a kiangah a hawng dîr le, in sungah
         chun chêu zeimawh a hawng um le; chun, Peter nakah a bengh le, a ṭhangh le, "Thawk
         rawh," a ti. Chun, chikchîn tla chu a kut ah mi a tlâ sawm rawh.
         8 Chun, vânmifial nih chun a sinah, "Puan a aih le, na pheikawk a bunh rawh," a ti.
         Chun, anih nih chun chu hâwi hen a ti. Chun, vânmifial nih chun a sinah, "Na puan
         ṭha tak hen a bah le, hawng ka zûl rawh," a ti.
         9 Chun Peter chu a suak le, a zûl rawh; vânmifial changh zia chu a tak asi ti a theih
         loh, muhtirnâk a muh mi mawh a ti dauh.
         10 Chun, a vêngtu tawngtîr mi leh a sangtu an lanh nûnah chun lêng suaknâk ding thîr
         inkhâr chu a va tleng le, chu chu an rangah â awng sawm rawh. Chun, an suak le, tualmâi
         pakhat an lanh le; chun vânmifial nih chun a kaltâk rawh.
         11 Chun, Peter chu a fîm kâ hen, "Lalpa nih a vânmifial a fial le, Herod kut ah mi leh
         Juda mi tla lungumnâk zawzawng thawk hen ruang ka suak ti tuah dik tak hen kâ theih
         rawh," a ti.
         12 Â dawnruat thluh nûnah, Johan Mark an ti mi nu Mari in ah chun thlacham hen mi cherkhet
         anna pûm.
         13 Chun, inkulh khâr a kik kâ hen, a min Rodi, nungâk pakhat, sâng ding hen a va kal.
         14 Chun, Peter hâu a theih kâ hen â lâwm ruangah kulh chu awng lo hen a lût nawlh ving,
         chun Peter chu inkhâr bulah a dîr ti a va sim.
         15 Sikhawmsele, annih nih chun, "Na â rawh ma hi!" an ti. Anih nih chun, "Thungâi tak
         asi," ti hen, â ṭang thlo. Chun, annih nih chun a vânmifial asi chu!" an ti.
         16 Sikhawmsele, Peter nih chun a kik lemang le; chun an awng rawh chun amah chu an muh
         le, thungâi chê an ti.
         17 Chun, anih nih chun an dâisipnâk ding hen a kut a vei. Lalpa nih rêngin thawk hen
         amah a suah zia tla chu a simh na rawh. Chun, "Hi bang thu hi Jem leh unau tla va
         simh na u," a ti. Chun, a suak le, a dang leiah a kal rawh.
         18 Chun, nî a suak le, kawrsen tla chu, "Peter kha zeiah a um rawh?" ti hen thungâi
         anna nawk.
         19 Chun, Herod nih chun a hâwl le, a tawng lo, a vêngtu tla chu a rêp na le, thah ding
         hen thu a pêk rawh. Chun, Herod chu Judai ram thawk hen Kaisari khua ah a va kal le,
         chunah chun a um ko.
         20 Chun, Herod chu Tura leh Sidon khua mi tla tlûnah thungâi a lungsilo; chun annih
         nih chun Blasta, lal ihkhun vêngtu chu an hâwi ah an siam le, thu a rual hen a sinah
         an hawng. Lalchem ram leiah pâm buh thiar tâwn mi an si ruangah Herod sinah an va
         kal le, remnâk an ngiar.
         21 Chun, a ni tiam ni ah Herod nih chun lal puan â aih le, laltophah ah a to le, an
         sianh thu a sim.
         22 Chun, mi zawzawng nih chun "pathian hâu asi hi, minung hâu asi lo," an ti le, an
         âu tâwn.
         23 Chun, anih nih chun Pathian sinah chawnglawmhnâk a pêk lo ruangah Lalpa vânmifial
         nih lâkkhat ko ah a tleih le, khuprûl nih a ei le, a thi rawh.
         24 Pathian thu lam chu a zân le, a pung vima.
         25 Chun, Barnaba leh Sawl nih chun rian chu an ṭuan thluh nûnah Jerusalem thawk hen
         an kîr nawlh rawh le, Johan Mark an ti mi chu an sinah an kalpi.

1 Chun, Antiokei khua mi kawhmi tla lakah chun khuavâng tla leh sîntirtu tla an um:
         Barnaba, Simeon, (Niger an ti mi), Kurini khua mi Lukia lal Herod unau ding, Manain
         leh Sawl tla an si.
         2 Chun, Lalpa rian an ṭuan le, buh an ngei liauah Thlarau Thenhlimh nih Barnaba leh
         Sawl hi anmah ka ruat na mi rianṭuan ding hen hawng ka thlei piak u," a ti.
         3 Chun, buh an ngei le, thla an cham thluh rawh chun an tlûnah kut an thâng le, an
         kaltir na rawh.
         4 Chun, Thlarau Thenhlimh fial hen an kal le, Selukia khua ah an ṭum le, chu thawk
         hen Kupra tikulh ah lawng hen an kal.
         5 Chun, Salami khua ah an um liauah Juda pumhnâk in tla ah Pathian thu an sim tâwn
         le; Johan Mark khawm kha an rianṭuan ding hen an kalpi.
         6 Chun, tikulh chu Paphos khua tiang hen an ṭawl ver le, dâwithiam, khuavâng telê,
         Juda mi pakhat an muh, a min chu Bar-Jisu asi.
         7 Chu minung chu lal ruangrûl ah Sergia Pawlas, mi fing tak sinah um mi asi. Chu lal
         ruangrûl nih chun Barnaba leh Sawl chu a kawh na le, Pathian thu theih a tum.
         8 Sikhawmsele, Elima dâwithiam (chu chu a min umzia asi), chu nih chun lal ruangrûl
         chu lungtir lo ding tum hen annih chu a kham na.
         9 Chun, Sawl, Pawl an ti mi ber chu Thlarau Thenhlimh hen a khat le, anih chu a zauh
         ko le,
         10 Nang diabol fapa, nang repnâk zawzawng huatupa Lalpa lampi rep tak tla hi siattir
         na bâng lo mu?
         11 Theih rawh tuah Lalpa kut na tlûnah a tlâ asi hi, na mit a châw lai le, khua chêu
         na muh lai loh," a ti. Chun, sûm leh mûi nih amah a tlâk nawh le, kut hen ruaitu ding
         hâwl hen â dap lemang rawh.
         12 Chun, lal ruangrûl nih chun chu thil chu a muh le, Lalpa thâwngthâng sîntirnâk chu
         thungâi chê a ti le, a lung rawh.
         13 Chun, Pawl chu a murui tla hen Paphos khua thawk hen chun lawng hen an kal le, Pamphulia
         ram ah Perga khua an tleng le, chun Johan nih khan annih chu a kaltâk na le, Jerusalem
         ah a kîr nawlh rawh.
         14 Sikhawmsele, annih chu Perga khua thawk hen an kal vima le, Pisidia ram ah Antiokei
         khua ah an tleng le; chun Dinhni ah pumhnâk in ah an lût le, an to.
         15 Chun, Dân leh khuavâng tla lasuibu rêl dih ah pumhnâk in hotu nih an sinah mi an
         fial le, Unau le tla, mi tla fawrhnâk thu zeimawh nan nei chun sim u," an ti.
         16 Chun, Pawl chu a dîr le, a kut a vei le, a sim: " Israel mi tla leh Pathian ṭihtu
         tla, ngâinik u.
         17 Hi bang Israel mi tla Pathian nih hin kan thlâktu tla a thîm le, Aigupta ram ah an
         châm liau khan a chawnglawmh na le, Pathian nih a thiltikhonâk hen Aigupta thawk hen
         a suah na rawh .
         18 Chun, kum sâwmli bo ramkaro ah khan a zauhkhenh na.
         19 Chun, Kanaan ram ah mi phun sarih a râwk nûnah khan an ram chu kum zali leh sâwmnga
         kar luah ding hen a pêk na.
         20 Chubang nûnah chun lâirêltu tla a pêk na le, khuavâng Samuel tiang khan.
         21 Chun, chu nûnah chun lal an deih le, chun, Pathian nih Saul, Kis fapa, Benjamin phun
         lakah mi kha an sinah a pêk le, kum sâwmli rang dingah.
         22 Chun, anih chu a ṭhial nûnah khan an lal rangah David a siam rawh; Pathian nih chu
         minung chu thu theihtir hen, ’David, Jese fapa, ka thinlung hâwi put mi ka tawng rawh,
         anih nih chun ka duh mi vial a ti lai," a ti.
         23 Chu minung thlâktu lakah chun Pathian nih thu a tiamh hâwi vima hen Israel tla sinah
         Ruangsuahtu Jisu a hawng tlunh.
         24 A hawng kal lânah Johan nih rimnâk ruangah baptis thu Israel mi zawzawng sinah a
         sim.
         25 Chun, Johan nih a ti ding mi a ti dih awt liau khan, "Nannih nih âu si ding hen nan
         ka ruat? Amah chu ka si lo, sikhawmsele ka dung leiah mi âumawh a hawng kal awt asi,
         kei lam chu a pheikawk ri sût tlâk khawm ka si lo,’ a ti.
         26 "Unau le tla, Abraham thlâk tla, nan lakah Pathian ṭihtu tla, kanmah tla sinah hin
         hi bang ruangsuaknak thu hi hawng kan kuat rawh asi hi.
         27 Jerusalem ah um tla nih an hotu tla hen anih chu an theihlo ruangah anih chu mawhtir
         hen, chu thu chu an rangtlingtir rawh.
         28 A thihnâk khawp rê hen a tlûnah zeikhawm an muh lo khawmah Pilat sinah thah ding
         hen an ngiar.
         29 Chun, a thâwngthâng Pathian lasui thu nih a sim hâwi hen zeizawng an lîm rawh chun
         kraws ah mi chu an lâk le, thlân ah an vûi rawh.
         30 Sikhawmsele, Pathian nih mithi lakah mi a thawh nawlh le,
         31 chun, Galili ram thawk hen Jerusalem ah amah rual hen an kal bâk mi tla sinah chun
         ni sâwt tak kar chu â langh tâwn; chubang mi tla chu tuhin mi sinah a thu theihpitu
         tla an si.
         32 Kannih khawm nih thlâktu tla sinah thu tiamh kha a thâwngthâng lawmhkâi kan hawng
         sim asi hi, kha hâwi hen Pathian nih Jisu a thawh mi lakah khan, kannih an fa tla
         sinah hin a rangtlingtir asi. Sam panihnâk ah: ’Ka fapa na si; tusûn hin ka nan ring,’
         ti rîn hâwi khan.
         34 Thûtnâk munah kal lo rawh ding hen Pathian nih anih chu mithi lakah mi a thawh nawlh
         ding zia thu chu hi hâwi hen a sim: ’David sinah zângfahnâk ka tiamh thlir mi tla
         kha nangmah ka nan pêk lai,’ ti hen.
         35 Churuangah Sam dang ah: ’Na Mi Thenhlimh chu Thûttir na siang lai loh,’ a ti.
         36 David lam chu a thlâk tla lakah Pathian thiltum chu a ṭuan dih nûnah khan a thi le,
         thlâktu tla sinah an vûi le, a thû rawh asi.
         37 Sikhawmsele, Pathian thawh mi lam kha chu a thû kho lo.
         38 Chun, unau le tla, theih u; amah ruang chun sual ngaihdamnâk thu nan sinah sim asi.
         39 Âuzawng a zumhtu vial chu zei lak zawngah amah mawhlotir hen an um, chubang lakah
         chun Mosi Dân nih mawhlotir hen nan um kho lo.
         40 Churuangah râlring u, chu lo chun khuavâng tla lasuibu ah an sim mi kha nan tlûnah
         a tlung lebang lai:
         41 ’Zauhnawmhtu tla, zauhnik u! Chê ti ule, tlâu ko u, nan dam kar hin thil kâng khat
         ka ti mi hi, chu thil chu mi nih an simh na khawmsele, nan lung lo thlo lai, ti kha,"
         a ti.
         42 Chun, Pawl leh Barnaba chu pumhnâk in thawk hen an suak liauah Dinh ni nawlh ah chubang
         thu chu sim nawlh ding hen an ngiar na.
         43 Chun, anna pûm mi tla chu an ṭiak kâ hen, Juda leh phun lût tla cherkhet nih Pawl
         leh Barnaba chu an zûl vima na le; mifial tla nih an sinah thu an sim le; chun Pathian
         zângfahnâk ah um kumza ding hen an fawrh na.
         44 Chun, Dinhni nawlh ah chun khuatê hen Pathian thu ngâi ding hen an hawng a pûm.
         45 Sikhawmsele, Juda tla nih mi zapi an muh kâ hen thungâi an nahsuah na; Pawl thusim
         chu an êl le, an râp.
         46 Chun, Pawl leh Barnaba nih chun râlṭha tak hen an sim le, "Pathian thu hi nanmah
         tla sinah sim masa ding rêng asi; sikhawmsele, nan nar le, zungzâl nung tlâk lo hen
         nanna ruat rawh nûnah hin theih u, Phundang leiah kanna her lai rawh.
         47 Chu hâwi hen chun Lalpa nih thu hawng kan pêk asi: ’Phundang tla chêutirtu ah ka
         nan ruat kâwlkil tiang hen Ruangsuahtu ah na um khonâk ding hen,’ ti rîn hâwi khan,’
         an ti.
         48 Chun, Phundang tla nih chun chubang thu chu an theih hen anna lâwm le, Pathian thu
         an chawnglawmh. Chun, zungzâl nung ding a ruat mi vial chu an lung rawh.
         49 Chun, Lalpa thu chu chu ram ah chun a zan rawh.
         50 Sikhawmsele Juda tla nih chun nunau zahkâi Pathian sunhsaktu tla leh khua upa tla
         chu an fawrh na le, Pawl leh Barnaba chu an nehsawhtir na le, an ram thawk hen an
         nar na rawh.
         51 Chun, annih nih chun an tlûnah an kêzaphah valeidip an khâwng le, Ikoniam khua an
         tleng.
         52 Chun, ṭhiruai tla Antiokei ah chun lâwmnâk leh Thlarau Thenhlimh hen an khat chiau.
         
            

         
      
   
      
         14
1 Chun, Ikoniam khua ah chun Juda tla pumhnâk in ah an lût le, thu an sim tâwn le,
         Juda leh Phundang tla tamtak nih an lung.
         2 Sikhawmsele, lunglotu Juda tla nih Phundang tla chu an fawrh na le, unau tla chu
         an huatir na.
         3 Churuangah Lalpa leiah râlṭha tak a thu sim hen chunah chun sâwt ual an um le, Lalpa
         nih chun singsiahnâk leh thilchê tla an kut ah titir hen, a zângfahnâk thu a theihtir
         tâwn.
         4 Sikhawmsele, khua ah mi, mi zapi tla chu anna êl rawh le, a zeimaw mi nih Juda tla
         an sanh na le, a zeimaw mi nih mifial tla an sanh na.
         5 Chun Phundang tla leh Juda tla, an hotu tla hen chun mifial tla chu ningzakkâi tak
         hen siam ding leh lung hen seh ding hen anna tîm awt liauah annih nih chun an theih.
         6 Chun, Lukaonia ram ber ah chun Lustra leh Derbe khua tla leh a kiangkam ram tla ah
         an tek;
         7 chubang tla ah chun Thâwngthâng Ṭha an sim vima.
         8 Chun, Lustra khua ah chun kekhêng âumawh a to tâwn le, a suak tîr thawk hen kekhêng
         rerêng asi, kê hen a kal dah lo.
         9 Chu minung nih chun Pawl thusim a ngâi le, chun Pawl nih chun anih chu a zauh ko
         le, damnâk ding hen lungnâk a nei ti a theih le,
         10 hâu fâk tak hen, "Na kê hen ding ziar hen dîr rawh," a ti. Chun, anih chu a thawk
         le, kê hen a kal rawh.
         11 Chun, mi zapi tla nih Pawl thilti chu an muh kâ hen, Lukaonia hawlh hen fâk tak hen,
         "Pathian tla chu minung hâwi hen kan sinah an hawng ṭum rawh asi hi!" an ti.
         12 Chun, Barnaba chu Zeus an ti le, Pawl chu thusimtu dauh asi ruangah Hermes an ti.
         13 Chun, Zeus biakin dâilêng ah a um mi chu a bâwlpu nih chun chawchal leh chawmpâr
         ṭhi tla inkhâr kiangah an hawng put le, mi zapi tla hen chun sawnhnâk rangah thah
         an tum rawh.
         14 Sikhawmsele, mifial Barnaba leh Pawl nih chun chu chu an theih kâ hen an puan an
         thlêk le, mi zapi lakah an lût le, an âu le,
         15 "Pu le tla, hi bang thil hi zeirangah nan ti? Kannih khawm nan thinlung hâwi put
         minung kan si; hi bang thil mang tlâk lo tla nan hertâk hen vân le, tual le, tisumsumriat
         le, an sungah um mi zawzawng siamtu Pathian nung sinah chun nan hawng a her khonâk
         ding hen Thâwngthâng Ṭha kan tlunh na asi.
         16 Chu Pathian nih chun tuan liauah phun kip mah lampi chiau zawh a siang le,
         17 sikhawmsele, Pathian nih amah chu a dik asi ti theihtirnâk umlo hen a siam lo, chu
         hâwi hen thil ṭha a ti tâwn, vân thawk hen ruah tla leh ei ding a nan pêk na, nan
         thinlung lâwmnâk hen a nan khattir na tâwn kha," an ti.
         18 Chun, chubang thu chu mi zapi nih anmah sawnhnâk ding ran an thah ding mi chu zângrah
         hen an khap na.
         19 Sikhawmsele, Antiokei leh Ikoniam khua mi Juda âumawh chunah chun an hawng kal le,
         mi zapi tla chu an lêm na rawh. Chun, Pawl chu lung hen an seh le, thi hen an ruat
         ruangah khua lêng leiah an nûk rawh.
         20 Sikhamsele, ṭhiruai tla chu a kiangkam ah an dîr liauah a hawng thawk le, khua ah
         chun a lût rawh. Chun, a thâituan ah chun Barnaba hen Derbe khua ah an kal rawh.
         21 Chun, khua ah chun Thâwngthâng Ṭha an sim le, ṭhiruai cherkhet an siam nûnah Lustra,
         Ikoniam leh Antiokei khua leiah an kîr nawlh rawh.
         22 "Hamhnâk tamtak tuar hen Pathian Ram ah kan lût ding rerêng asi," ti hen ṭhiruai
         tla thinlung an birhtir le, lungnâk ah chun um kumza ding hen an fawrh vima na.
         23 Chun, kawhmi murui kipah chun upa tla an ruat piak na le, buhngei bû hen thla an
         cham thluh chun an lung mi Lalpa sinah chun an kiltir na vima tâwn.
         24 Chun, Pisidia ram an ṭawl vima le, Pamphulia ram chu an tleng.
         25 Chun, Perga khua ah thu an sim thluh rawh chun Atalia khua ah an kal.
         26 Chu thawk chun lawng hen an kal le, Antiokei khua chu an hawng tlung nawlh rawh,
         chu chu an thilti dih chia chu ti ding hen unau tla Pathian zângfahnâk kiltir hen
         an mâk na nâk kha asi.
         27 Chun, an tlung nûnah kawhmi tla chu an pumh na le, Pathian nih anmah tla mang hen
         thil a ti mi zawng tla leh phundang tla rangah lungnâk inkhâr a awng piak na zia tla
         chu an sim.
         28 Chun, ṭhiruai tla sinah chun sâwt tak an um rawh.

1 Juda ram thawk hen an hawng kal le, unau tla sîntir anna dawmh rawh: "Mosi Dân hâwi
         hen fêm nan tantir lo chun ruangsuah nan si kho lai loh," ti hen, an sîntir na.
         2 Chun, Pawl leh Barnaba chu anmah tla hen êl hen anna do ruangah Pawl leh Barnaba
         chu an lakah âu tla hen mawh, chu thunawk ruang chun Jerusalem khua ah mifial tla
         leh upa tla sinah kal ding hen an ruat.
         3 Chun, kawhmi tla nih chun an thlah na le, annih nih chun Phundang tla her nawlhnâk
         thu chu sim vima ding hen Phoiniki ram leh Samari ram an ṭawl dih rawh; chun, unau
         tla zawzawng thungâi an lâwmhtir na.
         4 Chun, Jerusalem chu an va tleng rawh chun kawhmi tla, mifial tla, upa tla nih chun
         an hawng lawmh na le, chun Pathian nih anmah tla mang hen thil a ti mi zawng tla chu
         an simh na.
         5 Sikhawmsele, Farisai murui lakah mi âu tla mawh lungtu an thawk le, "Phundang tla
         chu an fêm tan ding asi. Mosi Dân zûl ding hen an sinah thu pêk thlir ding asi," an
         ti.
         6 Chun, mifial tla leh upa tla chu chubang thu chu ruat ding hen anna pûm.
         7 Chun, anna êl chiam nûnah Peter a thawk le, an sinah: "Unau tla, Phundang tla nih
         keimah kâ hen Thâwngthâng Ṭha theih hen zûl ding leh Pathian nih tuan thawk hen nan
         lakah mi hawng ka ruat zia nan theih.
         8 Chun, mi thinlung theihtu Pathian nih kanmah a hawng kan pêk hâwi ber khan Thlarau
         Thenhlimh an sinah pêk bâk hen an lakah â lâwm ti a theihtir.
         9 Chun, kannih leh annih thliar leh dang lo hen an lungnâk hen an sual a ngaihdam na.
         10 Chun, kan thlâktu tla leh kannih neh kho lo mi liangbat kha tuah ṭhiruai tla lakah
         ngauh tum hen zeirangah Pathian finghnâk nan êl?
         11 Anmah lungnâk hâwi ber hen kannih khawm nih Lalpa Jisu zângfahnâk ruangah ruangsuak
         ding hen kanna ruat a si," a ti.
         12 Chun, mi zawzawng chu an dâisip le, Barnaba leh Pawl nih Pathian nih anmah tla mang
         hen Phundang tla lakah singsiahnâk leh thilchê a ti mi thu kha an sim kar zawng an
         ngâi.
         13 Chun, an sim thluh nûnah Jem nih a sim bâk le: "Unau tla ka thu ngâi u.
         14 Pathian nih amah min zah ding hen an lakah mi tla lâk ding hen Phundang tla a veh
         mi thu chu Simon nih hin a sim rawh.
         15 Chun, chubang thu leh khuavâng tla thu hi â meh asi: Pathian lasui thu nih a sim
         hâwi hen,
         16 ’Chubang nûnah chun ka kîr nawlh lai le, David basâ a chim mi kha ka siam nawlh lai.
         A râwk mi tla khawm ka remh nawlh lai.
         17 Midang, Phundang tla zawzawng ka min hawng ka bâwmtu tla nih chun Lalpa an hâwlnâk
         ding hen, chu basâ chu ka dirh nawlh lai ti hen.
         18 Laikulh siam tîr thawk hen hi bang thu theihtir tâwntu Lalpa nih chun a ti,’ ti rîn
         hi.
         19 "Churuangah hi hâwi hen ka ruat asi, Phundang tla lakah Pathian leiah anna her mi
         tla chu hamhtir na lo sele,
         20 ruk sawnhnâk thil nâwmtâm ei tla, pungnâk tla, s a rawm dît hen thah leh thisen ei
         tla bângtâk ding hen an sinah lasui kuat sele ka ti asi.
         21 Mosi nih tuan liau thawk hen khua kipah a thu simpitu a nei tâwn le, pumhnâk in ah
         Dinhni kipah a thu chu rêl asi tâwn kha," a ti.
         22 Chun, mifial tla leh upa tla chu kawhmi zawzawng tla hen chun an murui lakah mi an
         thîm le, Pawl leh Barnaba sinah Antiokei khua ah kaltir ṭha an ti. An thîm na mi min
         chu Juda, Barnaba an ti mi leh Sila an si le, chu mi tla chu unau tla lakah hotu dauh
         an si.
         23 Chun, hi hâwi hen lasui an rîn le, an kut ah an kuat: "Mifial tla leh upa tla, nan
         unau tla nih Antiokei khua tla, Siria ram tla leh Kiliki ram ah Phundang unau um tla
         chibai kan bûk na.
         24 Kan murui lakah mi âu tla nih mawh an nawktir na hen, nan thinlung ah an lawksawng
         tir na ti kan theih, an sinah thu zeikhawm kan pêk na lo.
         25 Churuangah thu rual hen kanna pûm le, kan hâwi duhtak Barnaba leh Pawl,
         26 Lalpa Jisu Krist min ruangah thih le nung ûi lo tla kal rual ah hin mi thîm tla nan
         sinah hawng kal tir bâk ṭha kan ti.
         27 Chun, Juda leh Sila kan hawng fial na asi, annih khawm nih hi bang thu hi hawlh kâ
         hen an simh na lai.
         28 Thlarau Thenhlimh leh kannih nih hi bang thu herh lo hi ritphurh nan tlûnah thâng
         lo sele ṭha kan ti.
         29 Ruk sawnhnâk sa ei tla, thisen ei tla, pungnâk tla bângtâk ule kan ti; hi bang hi
         nan bâng chun nan rangah a ṭha lai. Dam hen um u," ti hen.
         30 Chun, an fial na le, an kal le, Antiokei khua ah an tleng le; chun, mi zapi tla an
         pumh na le, lasui chu an pêk na.
         31 Chun, an rêl thluh rawh chun lungngamnâk thu ruangah chun thungâi anna lâwm.
         32 Chun, Juda leh Sila chu khuavâng an ti le, thu cherkhet hen unau tla chu an lungngamh
         na le, an birhtir.
         33 Chun, chunah chun sâwt dauh an um nûnah anmah fialtu tla sinah tlung nawlh ding hen
         unau tla nih chun lungngam tak hen an tlungtir nawlh na rawh.
         34 Sikhawmsele, Sila chu chunah um ko ṭha a ti.
         35 Pawl leh Barnaba lam chu Antiokei khua ah chun Lalpa thu sîntir hen leh sim hen an
         um ko le, midang cherkhet hen.
         36 Chun, ni zeimaw zat nûnah chun Pawl nih Barnaba sinah, "Tuah kal nawlh sele, khua
         kipah Lalpa thu kan simnâk zawngah unau tla kha veh vima sele, an umdân kan zauh na
         lai," a ti.
         37 Chun, Barnaba nih chun Johan Mark an ti mi chu an sinah kalpi a tum.
         38 Sikhawmsele, Pawl lam nih chun anih chu an sinah kalpi ṭha a ti lo, Pamphulia ram
         ah anmah tla a kîrtâk na le, rianṭuannâk ah an sinah a kal bâk lo ruangah khan.
         39 Chun, cherkhet anna êl le, anna ṭhen rawh. Barnaba nih Mark a kalpi le, Kupra tikulh
         leiah lawng hen an kal rawh.
         40 Pawl lam nih chun Sila chu a thîm le, unau tla nih chun Lalpa zângfahnâk ah an ap
         na nûnah an kal rawh.
         41 Chun, kawhmi murui tla chu birhtir vima hen Siria leh Kiliki ram a ṭawl rawh.

1 Chun, Pawl chu Derbe leh Lustra khua ah a kal. Chun, chunah chun a min Timothe, ṭhiruai
         pakhat a um. Lungtu Juda nunau fapa asi le, a pa lam chu Greek mi asi.
         2 Lustra leh Ikoniam khua ah unau um tla nih chun anih chu an sawr tâwn.
         3 Pawl nih anih chu a sinah kal bâk ding hen a duh. Chun chu leiah Juda um tla ruangah
         a fêm a tan piak le, a pa chu Greek mi asi ti an theih ver ruangah.
         4 Chun, khua kipah an kal pah hen Jerusalem ah mifial leh upa um mi tla thu thlûk kha
         zûl ding hen unau tla sinah an pêk vima na.
         5 Chun, kawhmi murui chu lungnâk ah chun chak dadauh hen an um le, nisiar hen an pung
         dadauh rawh.
         6 Chun, Thlarau Thenhlimh nih Asia ram ah thusim a khap ruangah Phrugia leh Galatia
         ram chu a ṭawl rawh.
         7 Chun, Musia ram kiangah an tlung rawh chun Bithinia ram ah lût an tum le, sikhawmsele
         Jisu Thlarau nih a siang lo.
         8 Chun, Musia ram chu an lanh le, Troas khua ah an kal.
         9 Chun, zân ah Pawl nih muhtirnâk a muh; Makedonia ram ah minung pakhat dîr hen, "Makedonia
         ram ah hawng kâi le, hawng kan bawmh rawh," ti hen, ngiar chiam hen a muh.
         10 Chun, muhtirnâk a muh kâ hen Makedonia ram ah chun kal a tum sawm le, an sinah Thâwngthâng
         Ṭha sim ding hen Pathian nih hawng kan kawh ti kan theih.
         11 Chun, Troas khua thawk hen lawng hen kan kal le, tluang tak hen Samothraki khua ah
         kan kal le, a thâituan ah chun Neapoli khua ah kan kal le,
         12 chun, chu thawk chun Philipi khua ah kan kal le, chu khua chu Makedonia ram ah mi
         khua pakhat asi, chu bial ah chun khua herh chem asi; Rom khua thawk hen ṭiau mi tla
         khua asi. Chu khua ah chun ni tamtak kan châm.
         13 Chun, Dinhni ah kulh kawtkhâr lênglei ah tiva kap ah thlachamnâk mun si ding hen
         kan ruat mi lakah chun kan kal. Chun, kan to le, nunau an hawng mi tla sinah chun
         thu kan sim.
         14 Chun, a min Lidia puan senduk zuartu Thiatira khua mi, Pathian sawnhtu nunau pakhat
         nih kan thu a theih le, chun Pawl thusim zûl ding hen Lalpa nih chun a thinlung a
         fiangtir rawh.
         15 Chun, amah leh a dâwngsung tla hen baptis an si rawh chun, Lalpa lungtu tak hen nan
         hawng ka ruat chun ka in ah hawng tlung u," ti hen hawng kan ngiar chiam le, hawng
         kan thloh rawh.
         16 Chun, thlachamnâk mun ah chun kan kal liauah, nungâk âumawh khuri chamchawh thiam
         mi kan tawng le, anih nih chun a chamchawh thiamnâk ruangah a pu le chu sum tamtak
         a tawngtir tâwn.
         17 Chu minung nih chun Pawl leh kanmah a hawng kan zûl le, "Hi bang minung ruangsuahnâk
         lampi simtu tla hi Chungnungchem Pathian to-aw an si," ti hen a âu.
         18 Chu hâwi hen chun ni sâwt tak a ti tâwn. Chun, Pawl chu a lung silo rawh le, â her
         le, khuri sinah chun, Jisu Krist min hen a sungah mi hawng suak ding hen thu ka nan
         pêk," a ti. Chu liau chir chun a suak sawm rawh.
         19 Chun, a pu le nih an sum tawngnâk a tlâu ti an theih hen Pawl leh Sila chu an tleih
         le, hotu tla mâika ah sumtuah mun ah an nûk na.
         20 Chun, lâirêltu tla sinah an kalpi na le, "Hi minung tla hi Juda tla an si le, kan
         khua thungâi an nawktir,
         21 dân kan zûl thianglo mi tla an sîntir na le, "Kannih chu Rom mi kan si," an ti.
         22 Chun, mi zapi tla khawm chu mifial tla do na ding hen an hawng a thawh le, lâirêltu
         tla nih chun an puan tla an lît piak na le, ṭhianṭhunh hen vuak ding thu an pêk.
         23 Chun, vei cherkhet an vuak na nûnah rêngin ah an khumh na le, a vêngtu sinah ṭha
         tak hen vêng thlir ding hen an ti.
         24 Chu hâwi tluk hen thu an pêk ruangah anih nih chun rêngin sungah a khumh na le, an
         kê tla chu tungkhâwng lakah a thlâk na.
         25 Sikhawmsele, thanṭim ah Pawl leh Sila chu Pathian sinah thla an cham le, la an sak
         le, rêngtlâk tla nih an ngâi.
         26 Chun, lâkkhat ko ah lî fâk tak a hawng a nîn le, chun rêngin lungphûm tla chu â nîn;
         chun, inkhâr zawzawng â awng sawm le, mikip rêngkhimh tla chu â sût rawh.
         27 Chun, a vêngtu chu a it mi a hawng â ṭhang le, rêngin inkhâr tla chu awng hen a muh
         le, rêngtlâk tla chu an tek mawh a ti le, nâmsâu a phâwi le, â thah awt.
         28 Sikhawmsele, Pawl chu hâu fâk tak hen a âu le, "Zeitin khawm a ti lah, kan ektê hen
         hinah kan um ver rih asi," a ti.
         29 Chun, a vêngtu nih chun khâwnvâr a lam le, a lût le, lâu leh thir bû hen Pawl leh
         Sila mâika ah a bawkbukhup.
         30 Chun, annih chu a kalpi na le, "Pu le tla, ruangsuak a um ding hen zei me ka ti lai?"
         a ti.
         31 Chun, annih nih chun a sinah, "Lalpa Jisu chu nang leh na dâwngsung tla hen lung
         ule, ruangsuak hen nan um lai," an ti.
         32 Chun, a sinah leh a in ah um mi zawzawng tla sinah chun Lalpa thu an sim.
         33 Chun, chu zân lîla ah chun a kalpi na le, an vuaknâk a zual mi tla chu a ṭawl piak
         na le; chun amah leh a dâwngsung tla zawzawng hen baptis an si sawm rawh.
         34 Chun, a in ah a kalpi na le, ei ding a pêk na le, chun Pathian an lung ruangah anih
         chu a dâwngsung tla zawzawng hen anna lâwm rawh.
         35 Chun, a thâizing ah, lâirêltu tla nih chun, "Kha minung tla kha suah na rawh," ti
         hen, kawrsen tla an fial.
         36 Chun, rêngin vêngtu nih chun Pawl sinah an thu a simh, "Lâirêltu tla nih chun an
         suah na ding hen mi an hawng fial asi; churuangah tuah hawng suak ule, lungngam tak
         hen kal u," a ti.
         37 Sikhawmsele, Pawl nih chun an sinah, "Rom mi kan si, kan mawh leh mawh lo theihlo
         hen mi zatlâng mitmuh hen hawng kan vuak le, rêngin ah hawng kan khumh; tuah a thup
         hen suah ding hawng kan tum asi mu? Asi kho lai loh, anmah ngelchel hawng na sele
         hawng kan suah seh," a ti.
         38 Chun, kawrsen tla nih chun chubang thu chu lâirêltu tla sinah chun an sim. Chun,
         Rom mi an si ti an theih rawh chun an ṭih rawh.
         39 Chun, an va kal le, ngaihdam an deih na le, an suah na le, khua thawk hen kal ving
         ding hen an ngiar na.
         40 Chun, rêngin thawk hen an suak le, Lidia in ah chun an lût. Chun, unau tla chu an
         muh na le, lung an ngamh na le, an suak rawh.

1 Chun, Amphipolia leh Apolonia khua an lanh le, Thesalonika khua ah an tleng le, chunah
         chun Juda tla pumhnâk in a um.
         2 Chun, Pawl nih a ti dân hâwi nget hen pumhnâk in ah a lût. Dinhni veithum kar Pathian
         lasui thu chu ruatpi na hen,
         3 leh Mesia chu hamhnâk tuar ding rerêng asi zia tla mithi lak mi thawk nawlh ding
         asi zia tla chu a simhfiang le, a langhtir tâwn. "Hi Mesia a thu ka nan simh na mi
         hi, amah hi Krist chu asi," a ti tâwn.
         4 Chun, an lakah zeimaw mi chu lêm hen an um le, Pawl leh Sila chu an kawmh rawh; Pathian
         sunhsak mi Greek mi zapi cherkhet leh nunau ruitu cherkhet hen.
         5 Sikhawmsele, Juda lunglo tla nih chun an nahsuah na le; sumtuah mun ah mi zângzê
         âu tla mawh misual an sinah an hawngpi le, mi zapi an pumh na le, khua zawzawng an
         nawktir. Zason in an hawng nam le, mi zatlâng sinah kalpi ding an tum.
         6 Chun, annih chu an tawng na lo le, Zason leh a unau dang âu tla mawh khua hotu sinah
         an nûk le, an âu le, "Laikulh nawktirtu tla kha hinah khawm an hawng kal le, Zason
         nih hin a in ah a tlungtir na.
         7 Hi tla zawzawng hi, ’A min Jisu, lal dang a um,’ ti hen, Kaisar thu kalh hen an um
         tâwn asi," an ti.
         8 Chun, mi zapi leh khua hotu tla nih chun chubang thu chu an theih rawh chun an nawk
         rawh.
         9 Chun, Zason leh midang tla thawk hen tangka an lâk le, an suah na rawh.
         10 Chun, unau tla nih chun zân ah Pawl leh Sila chu Beria khua ah an kaltir sawm na
         le, chunah an va tlung rawh chun Juda tla pumhnâk in ah an lût.
         11 Chunah mi tla chu Thesalonika khua tla ngâk chun an ṭha dauh le, chun thinlung lâwm
         tak hen thu chu an pawm le, an thu chu a dik leh diklo theih ding hen nisiar hen Pathian
         lasui thu ah an hâwl tâwn.
         12 Chun, an lakah mi cherkhet nih an lung rawh; Greek nunau zahkâi tla leh mipa tla
         khawm neptuai an lung lo.
         13 Sikhawmsele, Thesalonika khua mi Juda tla nih chun Pawl nih Beria khua ah Pathian
         thu a sim ti an theih kâ hen chunah khawm chun an va kal le, mi zapi tla chu an fawrh
         le, an nawktir nawlh rawh.
         14 Chun, unau tla nih tisumsumriat tiang kal ding hen Pawl chu an fial sawm rawh. Sila
         leh Timothe lam chu chunah chun an um ko rih.
         15 Chun, Pawl kalpitu tla nih chun Athen khua tiang hen an kalpi le; chun Sila leh Timothe
         chu chelh rî hen a sinah kal tuannâk ding thuchah put hen an tlung rawh.
         16 Chun, Pawl nih Athen khua ah annih chu a ngâk na liauah chun khua chu pathian lem
         tla khat hen a muh le, a thinrun rawh.
         17 Chun, pumhnâk in ah Juda tla leh Pathian sunhsaktu tla a êlpi tâwn le, sumtuah mun
         ah khawm chunah a um mi vial tla chu nisiar a êlpi na tâwn.
         18 Chun, Epikuria mi leh Stoik mi lakah mi fing âumawh khawm nih anih chu an hawng êlpi.
         A zeimaw mi nih, "Hi mi katam nih hin zei me sim a tum?" an ti. A zeimaw mi nih Jisu
         thu leh thawknawlhnâk thu a sim ruangah, "Ramdang pathian tla thusimtu asi bei a!"
         an ti.
         19 Chun, anih chu an tleih le, Arawpagi ah chun an hawng kalpi le, a sinah. "Hi sîntirnâk
         thar na sim tâwn mi hi hawng kan theihtir kho lai ma?
         20 Thilchê zeilo kan nâ ah na hawng tlunh asi; chun hi bang thil umzia hi theih kan
         duh," an ti.
         21 (Athen khua mi zawzawng chu an khua ah khual um mi tla khawm thu thar ngâi ding leh
         sim hen lawh an ruang nget tâwn.)
         22 Chun, Pawl chu Arawpagi lâi takah chun a dîr le, a sim le: "Nannih Athen khua mi
         tla, zeizawng lakah phung-leh-lam sunhsak mi nan si ti ka theih.
         23 Ka tawih pah hen nan sawnh mi tla ka zauh liauah, mâichâm pakhat tlûnah, "Theih loh
         Pathian sinah," ti hen, rîn ka muh asi. Chun, theihlo hen nan sawnh tâwn mi kha, chu
         thu chu ka nan simh na hi.
         24 Pathian, laikulh leh a sungah thil zeizawng Siamtu chu tual leh vân Lalpa asi ruangah
         kut hen sak mi in tla ah a um lo;
         25 thil a samphâng mi hâwi hen minung kut hen rianṭuan piak hen a um dah loh, amah ngelchel
         chu nungnâk tla, thawsuaknâk leh thil zeizawng pêktu asi.
         26 Chun, tual tlûn zawzawng ah um ding hen phûr munkhat ver hen phun kip minung a siam
         le, an rangah tik a ruat le, an umnâk ding rî khawm a siam le,
         27 Pathian an hâwl hen an theih khonâk ding hen; sikhawmsele, anih nih chun hawng kan
         lât lo chiau asi,
         28 churuangah, ’Amah ruangah kan nung, kan châng hen kan um asi.’ Nanmah lakah la phuak
         thiam âu nih mawh, ’Kannih khawm a thlâk tla kan si,’ ti hen an sim hâwi khan.
         29 Chun, Pathian thlâk tla kan si rawh chun Pathian chu ngûn, tangka, lung mawh minung
         zungthiam leh thilthiam siam mi hâwi hen kan ruat ding asi loh.
         30 Pathian nih chun amah kan theihlo liauah a ngaihzia hawng kan thiam piak tâwn le;
         sikhawmsele, tuah ramkipah mi zawzawng rim ding thu a pêk rawh asi,
         31 ni a tiamh ruangah, chu ni ah chun a minung ruat mi tla chu tual ah mi tla rep tak
         hen lâi a rêl lai; chu chu Pathian nih amah chu mithi lakah mi thawh hen mi zawzawng
         sinah a theihtir rawh," ti hen.
         32 Chun, mithi lakah thawknawlhnâk thu chu an theih kâ hen, a zeimaw mi an nihsanh,
         a zeimaw mi nih, "Hi thu hi na sinah kan hawng ngâi nawlh lai," an ti.
         33 Chun, Pawl chu an lakah thawk hen a kal rawh.
         34 Sikhawmsele, mi âu tla mawh a sinah anna tel thlir le, an lung rawh. Chubang lakah
         zeimaw mi chu Arawpagi mi Dionisias leh nunau pakhat a min Damaris leh an sinah midang
         tla hen an si.

1 Chu nûnah Pawl chu Athen khua ah mi chu a suak le, Korin khua ah a kal rawh.
         2 Chun, a min, Akuila Juda pakhat a muh le, chu minung chu Pontia ram ah a suak mi
         asi, Klaudia nih Juda zawzawng Rom khua thawk hen suak ding thu a pêk ruangah a nupi
         Priskili hen Itali ram thawk hen hawng tleng kâ an si.
         3 Chun, Pawl chu chu tla sinah chun a tlung bâk rawh le, chun an rianṭuan hâwi ṭuan
         mi asi ruangah an sinah a um le, an sinah a ṭuan tâwn, an rianṭuan chu puanin siamtu
         an si.
         4 Chun, Dinhni kipah pumhnâk inah thuruatnâk nei hen thu a sim tâwn, Juda leh Greek
         chu tla chu lêm a tum tâwn.
         5 Chun, Sila leh Timothe chu Makedonia ram ah mi chu an hawng kal le, Pawl chu thusim
         cho hen a um rawh. Jisu kha Krist chu asi ti Juda tla sinah a simhfiang tâwn.
         6 Sikhawmsele, an do le, an fâi le, Pawl nih a puan a thing le, an sinah, "Nan thihnâk
         mawh chu nanmah nih phurh ko u, kei lam chu ka thiang asi; tu thawk hen Phundang tla
         sinah ka kal lai," a ti.
         7 Chun, chunah mi chu a kal le, a min Tita Justa, mi pakhat in ah a lût le, chu nih
         chun Pathian a sawnh tâwn le, a in khawm chu pumhnâk in hen â peh asi.
         8 Chun, Krispa pumhnâk in hotu nih chun a dâwngsung tla zawzawng hen Lalpa an lung
         le, Korin khua mi cherkhet khawm nih an theih le, an lung bâk, chun baptis an si rawh.
         9 Chun, zân ah Lalpa nih Pawl sinah chun muhtirnâk hen, "Ṭih lah le, dâisip um lo hen
         thu sim vima rawh;
         10 kei na sinah ka um asi, nganfâk pêk ding hen âukhawm na tlûnah kut an thlâk lai loh,
         hi khua ah hin minung cherkhet ka nei asi," a ti.
         11 Chun, Pawl chu chunah chun an lakah Pathian thu sîntir hen kum khat leh thla ruk
         a um rawh.
         12 Chun, Galio chu Akaia ram ah lal ruangrûl ah a um liauah Juda tla nih a rual hen
         Pawl rangah an do chiam le, lâirêlnâk ah an hawngpi le,
         13 "Hi minung hi dân lo hâwi hen Pathian sawnh ding hen mi a lêm tâwn asi," an ti.
         14 Chun, Pawl nih a sâng awt hen, Galio nih Juda tla sinah, Juda le tla, hi hi thil
         diklo thu mawh thilsual mawh tal si sele, ngelchel hen ka nan sunhsak na lai,
         15 sikhawmsele, thu tla, min tla nan dân thu ko asi chun nanmah nih ruat ko u, kei lam
         chu chu hâwi thu chu lâirêl ka duh lo," a ti.
         16 Chun, lâirêlnâk tophah thawk hen chun annih chu a nar na rawh.
         17 Chun, Greek mi zawzawng nih pumhnâk in hotu Sosthen an tleih le, lâirêlnâk tophah
         mâika ah chun an vuak le, Galio nih chun chubang an thilti chu zeikhawm ah a siar
         piak na lo.
         18 Chun, chu nûnah chun Pawl chu ni sâwt tak a châm ko le, Churawhchun unau tla chu
         hâwlh ṭha hen a ṭhen na le, chu thawk hen Priskili leh Akuila hen Siria ram leiah
         lawng hen a kal rawh. Pawl nih thutiamh a nei ruangah Kenkriai khua ah a lû a mêt
         ta.
         19 Chun, Ephesi khua chu an hawng tlung le, chunah chun annih chu a mâk na rawh. Anih
         lam chu pumhnâk in ah a lût le, Juda tla hen thu chiamcheriamtê hen a sim.
         20 Chun, sâwt dauh châm ding hen an ngiar le, sikhawmsele, rem a ti lo le,
         21 "Pathian nih a siang chun nan sinah ka hawng kal nawlh lai," ti hen, hawlh ṭha hen
         an ṭian le, Ephesi khua thawk hen lawng hen a kal rawh.
         22 Chun, lawng ah mi chu Kaisari khua ah a suak le, Jerusalem ah a va kal le, kawhmi
         tla chu chibai a bûk na; chu nûnah chun Antiokei khua ah a kal rawh.
         23 Chun, chunah chun sâwt tak a um nûnah a kal nawlh le, ṭhiruai tla zawzawng chu birhtir
         hen Galatia ram leh Phrugia ram chu a ṭawl thluh rawh.
         24 Chun, Juda pakhat a min Apolo, Alekzandria khua ah a suak mi, thusim thiam tak, Ephesi
         khua ah chun a va kal le; anih nih chun Pathian lasui thu tla thungâi a theih.
         25 Chu minung chu Lalpa Lampi thu leiah sîn mi asi le, thinlung ah ṭhanem ngâi tak asi
         ruangah Jisu thâwngthâng chu thanuam tak hen a sim le, a sîntir na tâwn. Sikhawmsele,
         anih chu Johan baptis thu cho a theih.
         26 Chun, pumhnâk in ah râlṭha tak hen thusim â dawmh rawh. Chun, Priskili leh Akuila
         nih chun a thusim an theih le, an in ah an kalpi le, a sinah Pathian Lampi thu rep
         khun hen an simhfiang rawh.
         27 Chun, anih nih chun Akaia ram ah lan ding a tum kâ hen unau tla nih an fawrh le,
         amah an lawmhnâk ding hen ṭhiruai tla sinah lasui an rîn piak le, chun a tlung rawh
         chun Pathian zângfahnâk ruangah lungtu tla chu thungâi a ṭangpi na.
         28 Mi zatlâng theih hen Juda tla chu a êl na le, a dawngh thlo na; Pathian lasui thu
         mang hen Jisu kha Krist chu asi ti a theihtir na.

1 Chun, Pawl nih chun saklei bial a ṭawl dih ver le, Apolo Korin khua ah a um kar khan
         Ephesi khua chu a tleng le, ṭhiruai tla âumawh a muh na.
         2 Chun, anih nih chun an sinah, nan lung tîr liau khan Thlarau Thenhlimh nan tawng
         ma?" a ti. Chun, annih nih chun a sinah, "Tawng lo, Thlarau Thenhlimh a um ti rerêng
         khawm theih khawm kan theih loh," an ti.
         3 Chun, anih nih chun, "Zeitin mi baptis me nan si?" a ti. Annih nih chun, "Johan baptis
         lakah," an ti.
         4 Chun, Pawl nih chun, Johan nih chun mi sinah ’Ka dunglei ah hawngtu ding mi, Jisu
         chu nan lung ding asi,’ ti hen rimnâk ruangah baptisma hen a baptis tâwn asi kha,"
         a ti.
         5 Chun, chu thu chu an theih kâ hen Lalpa Jisu min hen baptis an si rawh.
         6 Chun, Pawl nih an tlûnah a kut a thâng le, Thlarau Thenhlimh chu an tlûnah a hawng
         tlung rawh. Chun, hawlh theih loh hen thu an sim le, Pathian thu khawm an sim rawh
         7 An ektê hen leinih an si.
         8 Chun, Pawl chu pumhnâk in ah a lût tâwn le, thla thum tiang râlṭha tak hen thu a
         sim le, Pathian Ram thu leikângah chun mi a êl le, a thlûk na tâwn.
         9 Sikhawmsele, a zeimaw mi an lungkhung le, an lung duh lo le, Lalpa Lampi chu mi zapi
         mâika ah an simsâwi. Churuangah Pawl nih chun a kaltâk na le, ṭhiruai tla chu a dang
         hen a kalpi na, nisiar hen Turana sîntirnâk in ah thuruatnâk a nei tâwn.
         10 Chu hâwi karo hen kum nih tiang a ti le, chun, Asia ram ah um mi zawzawng Juda tla
         leh Greek tla khawm nih Lalpa thu an theih rê asi.
         11 Chun, Pathian nih Pawl kut hen thilchê nêptuai a titir lo;
         12 chun a taksa ah mi nâwtnâk puan tla mawh puanthuan tla mawh damlo tla sinah an hawng
         put le, an nganfâk tla a dam tâwn le, an sung thawk hen khuri tla khawm an suak tâwn.
         13 Chun, dâwi mang hen a zî lemang mi Juda âumawh, "Pawl nih a thu a phuang tâwn mi
         Jisu min hen ka nan fâi asi," ti hen khuri nei tla tlûnah Lalpa Jisu min an lam nget
         tâwn.
         14 Chun, Juda mi, bâwlpu lal pakhat Skeva nih chun chu hâwi ti mi fapa pasarih a nei.
         15 Sikhawmsele, khuri nih an sinah, "Jisu ka theih, Pawl khawm ka theih, nannih lam
         chu âu me nan si," a ti na.
         16 Chun, khuri nei nih chun a per nawh na le, an ektê hen a neh na le, chun chu in thawk
         hen chun takkaro leh liam hen an tek.
         17 Chun, Ephesi khua ah um mi zawzawng, Juda tla leh Greek tla sinah khawm chu thu chu
         a thang rawh le, chun an ektê hen an lâu le, Lalpa Jisu min a lian rawh.
         18 Chun lungtu tamtak an hawng kal le, an thilti tla chu thutluang an vâwr le, anna
         phuang rawh.
         19 Dâwithiam tamtak khawm nih an lasuibu tla an hawng put ver le, mi zawzawng mitmuh
         ah an duah rawh, chun a man an sût le, tangka sîng nga si hen an theih.
         20 Chu hâwi tluk fâk hen Lalpa thu chu a zan le, a neh vima rawh.
         21 Chun, chu nûnah chun, Pawl nih Makedonia ram leh Akaia ram chu ṭawl rih hen, Jerusalem
         khua ah kal ding a thinlung a um, "Chunah ka kal thluh chun Rom khua ah ka tlâwng
         fâwn ding asi," a ti.
         22 Chun, a rianṭuantu panih, Timothe leh Erasta chu Makedonia ah a kaltir tâ na le,
         anih lam chu Asia ram ah a um rih.
         23 Chun, chu liauah chun Lalpa Lampi ruangah Ephesi khua ah nawk rarâu hen anna nawk
         lo.
         24 Minung pakhat a min Demetri tangkarua dêng hen, tangkarua hen Artemis ruk siam thiam
         mi tla sinah lawh kalnâk tamtak a pêk tâwn le,
         25 chu minung nih chun annih chu a kawh na le, an riantûan hâwi ṭuantu tla hen chun
         an sinah, "Pu le tla, hi rian hi kan neihnâk asi ti nan theih,
         26 hinah Ephesi khua cho silo hen, Asia ram pumpi ding dêng khawm, hi Pawl nih hin,
         ’Kut hen siam mi pathian tla hi chu pathian asi lo,’ ti hen, mi cherkhet a lêm na
         le, anna pêk ver rawh asi ti nannih ngelchel khawm nih nan muh hen nan theih.
         27 Chun, kan rianṭuan min a sia lai ti ṭihnung a kâi. Chu cho silo hen, pathiannu Artemis
         biakin khawm hi an siar lai lo. Asia ram mi zawzawng leh laikulh mi nih an sawnh tâwn
         mi hi a rokualnâk a nâu lai ti ṭihnung a kâi asi," a ti.
         28 Chun, chubang thu chu an theih kâ hen thungâi an thinrun le, "Ephesi khua ah mi Artemis
         hi rokual tak asi!" ti hen an âu.
         29 Chun, a khua hen anna nawk ver rawh le, Gaia leh Aristarka, Makedonia ram ah mi,
         Pawl zûltu tla chu an tleih le, a rual hen zauhnuam mun ah an tekpi chiam na.
         30 Chun, Pawl nih mi zapi lakah lût a tum le, ṭhiruai tla nih an siang lo.
         31 Chun, Asia ram hotu chem tla lakah zeimaw mi âumawh Pawl hâwi tla an si le, a sinah
         minung an fial le, zauhnuam mun ah chun lût lo rarâm ding hen an lêm chiam na.
         32 Chun, anna pûm mi tla chu anna nawk le, mi tam dauh nih anna pûmnâk san khawm an
         theih loh, churuangah a zeimaw mi thu pakhat hen an âu le, a zeimaw mi thu dang hen
         an âu.
         33 Chun, mi zapi lakah zeimaw mi nih Alekzandar mawhlonâk thu sim dân ding chu an sim
         le, Juda tla nih anih chu mâilei ah an tûl vima. Chun, Alekzandar nih chun a kut hen
         a zâp le, mi zawzawng sinah chun a mawhlonâk thu sim a tum.
         34 Sikhawmsele, anih chu Juda mi asi ti an theih kâ hen, dârkar nih tiang thurual tak
         hen, "Ephesi khua ah mi Artemis hi rokual tak asi!" ti karo hen an âu.
         35 Chun, khua ah lasui rîntu nih mi zapi a dâitir ruap na nûnah chun, "Ephesi khua mi
         le tla, "Artemis rokual tak biakin leh vân thawk hen ruk a tlâ mi kha, Ephesi khua
         mi tla hi a vêngtu nan si ti âu me theihlotu um?
         36 Chun, hi bang thu hi êl kho mi zât asi lo mi chu nan dâisip ding asi, thu dawn lo
         hen zeikhawm nan ti ding asi lo.
         37 Hi minung tla nan hawng put na mi hi biakin râwkmang tla an si lêmlo.
         38 Chun, Demetria leh a hâwi zungthiam tla khawm nih âu lak tal ah thupawi an nei chun,
         thupawi simnâk in tla chu awng chia asi khateh; lal ruangrûl khawm an um le, a salh
         na seh.
         39 Thildang pawiherh nan nei asi chun pumh tâwnnâk ah an remh lai.
         40 Tusûn nawktul mi ruangah hin salh ṭihnungkâi hen kan um rawh hi, a phûr umlo hen;
         chu hâwi chu asi le, hi pumhnâk san hi zeikhawm kan sim kho awt lo hi," a ti.
         41 Chun, chu hâwi thu a sim thluh rawh chun anna pûm mi tla chu a ṭiak tir na rawh.

1 Chun nawknâk chu a reh kâ hen Pawl nih ṭhiruai tla a kawhtir le, a fawrh na le, hawlh
         ṭha hen a ṭhen na le, Makedonia ram ah kal ding hen a suak rawh.
         2 Chun, thu cherkhet ṭhiruai tla fawrh vima hen chu ram chu a ṭawl thluh le, Akaia
         ram a tleng rawh.
         3 Chun, chunah chun thla thum a râu nûnah Siria ram leiah lawng hen a kal awt le, Juda
         tla nih amah an phiar ruangah Makedonia ram pal pah hen tlung a tum rawh.
         4 Chun, Purha fapa Sopater Beria khua mi tla, Thesalonika khua mi Aristarka leh Sekunda,
         Derbe khua mi Gaia, Timothe leh Asia ram ah mi Tukika leh Trophima tla a sinah Asia
         ram tiang an kal bâk.
         5 Chubang tla nih chun hawng kan kalpi le, Troas khua ah chun hawng kan ngâk ko.
         6 Kannih lam chu sang thilnu telhlo ni zawzawng nûnah chun Philipi khua thawk hen chun
         lawng hen kan kal le, ni nga nûnah Troas khua ah an sinah kan tlung le, chunah chun
         ni sarih kan châm.
         7 Chun, ni sarih masachem ah chun sang phel ding hen kanna pûm liauah Pawl nih a thâituan
         ah kal a tum ruangah an sinah chiamcheriam hen thu a sim; thanṭim tiang hen thu a
         sim vima.
         8 Chun, kardang sâng dauh ah kanna pûmnâk ah chun khâwnvâr cherkhet a um.
         9 Chun, a min Eutuk tlangvâl pakhat langawtkawt ah a to le, a ngû lemang, Pawl nih
         thu a sim mi a sâwt ruangah, anih chu ihmu suak a diarh kholo le, in chuanh thum thawk
         hen a tlâ le, a ruak hen an sar.
         10 Sikhawmsele, Pawl a va ṭum le, a pawm le a lawh. Anih nih chun, "Lawksawng lah u,"
         "a nûkri a chat lo rih!" a ti.
         11 Chun, Pawl chu a kâi nawlh le, sang chu a phel le, buh a ei. Sâwt tak khuadei tiang
         hen an sinah thu a ruat, chun chu nûnah chun a kal rawh.
         12 Chun, tlangvâl chu in leiah dam hen an kalpi le, thungâi an lungngam rawh.
         13 Chun, kannih lam chu lawng ah kan kal rawh le, Aso khua fûk ding hen lawng hen chun
         kan suak masa le, chu lakah chun Pawl chu chuantir rih ding kan tum; anih lam nih
         chun kê hen kal a tum ruangah chu hâwi hen amah nih a ruat rerêng asi.
         14 Chun, Aso khua ah hawng kan tawng rawh chun lawng ah kan chuantir le, Mitulini khua
         kan tleng.
         15 Chun, chu thawk hen chun lawng hen kan kal nawlh le, a thâituan ah chun Kio tikulh
         zâwn kan tleng; chun a thâituan ah Samo tikulh kan pal le, chun a thâituan ah chun
         Mileti khua kan tleng nawlh.
         16 Chun, Pawl nih Asia ram ah um sâwt a duh lo ruangah Ephesi khua chu lanh a tum chia
         rêng asi, tikho asi chun Jerusalem khua ah Pentekost ni tanh a tum le, kal â nam asi.
         17 Chun, Mileti khua thawk hen chun Ephesi khua ah mi a fial le, kawhmi upa tla a tawng
         ding hen a sinah a kawhtir.
         18 Chun, a sinah an hawng tlung rawh chun an sinah, "Asia ka tlâwng tîr ni thawk hen
         khan nan sinah ka um sung zawzawng ka umzia nan theih;
         19 mi tangah dawnh bû hen leh Juda tla nih an hawng ka phiar ruangah mitthli tlâk leh
         thil hamhkâi ka tlûnah a hawng um mi tuar bû hen Lalpa rian ka ṭuan tâwn kha.
         20 Kha hâwi hen khan a ṭhatvaknâk thu nan sinah zeikhawm sim ka sûm lo le, mi zatlâng
         lakah leh in kipah ka nan sîntir na tâwn kha.
         21 Juda tla leh Greek tla sinah khawm Pathian leiah thinlung lêttirnâk thu leh kan Lalpa
         Jisu Krist leiah lungnâk thu ka theihtir tâwn kha.
         22 Chun, theih u, tuhin thinlung ah kal lo kholo hen ka theih ruangah Jerusalem khua
         ah ka kal awt hi, chunah chun ka lakah thil hawng tlung ding rî ka theih loh.
         23 Thlarau Thenhlimh nih, ’Phuarnâk leh hamhnâk nih a nan dawng,’ ti hen khuakip ah
         a hawng ka theihtir tâwn, chubang cho chu ka theih asi.
         24 Sikhawmsele, ka tekzuamnâk lampi ka mabân lîm ding leh Pathian zângfahnâk Thâwngthâng
         Ṭha theihtir ding hen, Lalpa Jisu sinah kha bang rianṭuannâk rian ka tawng mi kha
         ṭuan dih tâ sele ka nungnâk khawm unh tlâk ah ka ruat lo.
         25 Chun, theih u, nannih zawzawng, Pathian Ram thu phuang vima hen ka sawk lemang tâwnnâk
         tla nih hin ka mêl nan muh lai lo rawh ti ka theih.
         26 Churuangah mi zawzawng thisen ah ka buah lo asi ti tusûn ah ka nan theihtir na.
         27 Pathian ruat zawzawng a ektê hen nan sinah simh kâ sûm lo kha.
         28 Pathian kawhmi tla amah thisen hen a châwk mi tla chu châwm ding hen nanmah tla leh
         nan ho na mi tla zawzawng tlûnah a thiamthih u, Thlarau Thenhlimh nih an tlûnah hotu
         ah a nan siam na asi.
         29 Ka kal nûnah chingngia râng tla nan lakah a hawng lût lai le, murui tla an zuah lai
         loh ti ka theih.
         30 Nan lakah mi ngelchel khawm ṭhiruai le tla nih nan sinah kawptir ding hen thu dang
         sim hen nan hawng um lai.
         31 Churuangah ruat tet u; kum thum thlo mitthli tlâk bû hen, a sûn a zân hen mikip nunsimh
         ka bâng lo kha, theihkumza u.
         32 "Tuhin Pathian leh a zângfahnâk thu ah ka nan kiltir na hi, chu nih chun a nan ṭhangtir
         kho na lai, mi thinlung thenhlimh tla lakah malsawmnâk a nan neitir kho na lai.
         33 Âu tangka khawm, ngûn tla, nipuan tla ka ngarh dahlo kha.
         34 Hi kut tla nih hin kei leh ka hâwi tla pawiherh a suah tâwn kha nanmah tak nih nan
         theih.
         35 Zeizawng ka ti mi vial zûn ka nan zauhtir na tâwn kha, chubang hâwi hen hamh tak
         a ṭuan bû hen Lalpa Jisu thu theihkumza bû hen mi chaklo tla nan ṭangpi ding asi;
         amah ngelchel nih, "Zeilo lâk lei ngâk hen pêk lei a ṭha dauh," a ti.
         36 Chun, chu hâwi thu chu a sim thluh rawh chun a siksidîr le, an ektê hen thla a champi
         na.
         37 Chun, an ektê hen an ṭap chiam le, an ir leh Pawl ir tawnh hen anna châwchawk chiam
         le,
         38 a mêl an muh nawlh lo ding mi thu a sim mi chu an ngaihsiatnâk chem asi. Chun, lawng
         tiang hen amah an thlah rawh.

1 Chun, annih tla hen kanna ṭhen le, lawng hen kan kal le, chu nûnah chun ding zar
         hen Kos tikulh kan tleng le, chun a thâituan ah Rodi tikulkh kan tleng nawlh le, chu
         thawk hen kan kal vima le, Patara khua kan tleng.
         2 Chun, Phoiniki ram ah lan ding lawng pakhat kan tawng le, kan kal vima.
         3 Chun, Kupra tikulh kan muh le, simlei kâng hen kan lanh le, Siria ram leiah kan kal
         vima. Tura khua ah chun tlâng ah kan suak tâ rih le, chunah chun lawng ah mi thil
         thiar ding asi.
         4 Chun, ṭhiruai tla kan hâwl na le, chunah chun ni sarih kan châm. Chun, annih nih
         chun Thlarau simh hen Pawl sinah Jerusalem khua pal lo ding an ti.
         5 Sikhawmsele, chubang nûnah chun kan suak le, kan kal rawh. Unau tla nih chun an ektê
         an nupi fatê tla hen dâilêng tiang hen hawng kan thlah. Chun, tisumsumriat kap ah
         chun kanna siksidîr le, thla kan cham ta.
         6 Chun, "Dam tak hen," kanna ti le, lawng ah chun kan a chuan le, annih lam chu an
         in leiah an lâwi nawlh rawh.
         7 Chun, Tura khua mi lawng ah kan kal rawh chun Tolemai khua kan tleng le, unau tla
         chibai kan bûk na le, an sinah nikhat kan châm.
         8 Chun, a thâituan ah chun kan suak le, Kaisari khua kan tleng. Chun, Thâwngthâng Ṭha
         simtu Philip in ah kan lût le, anih chu pasarih tla lakah pakhat kha asi, a sinah
         kan châm.
         9 Chu nih chun fanu pali a nei le, nungâk thenhlimh an si le, Pathian thu an sim tâwn.
         10 Chun, chunah chun ni cherkhet kan châm le, chu liauah chun Judai ram ah mi a min
         Agaba khuavâng pakhat a hawng.
         11 Chun, kan sinah a hawng kal le, a kê tla, a kut tla amah nih â phuar le, chun " ’Jerusalem
         khua ah Juda tla nih hi hâwi hen hi tâisâwm neitu hi an phuar lai le, Phundang tla
         kut ah an pêk lai,’ Thlarau Thenhlimh nih a ti," a ti.
         12 Chun, chubang thu chu kan theih kâ hen kannih leh chu khua mi tla nih chun Pawl chu
         Jerusalem khua ah kal lo ding hen kan ngiar chiam.
         13 Chun, Pawl nih a sâng le, "Zeirangah nan ṭap le, nan ka ngaihsia tir? Lalpa Jisu
         min ruangah chun Jerusalem khua ah phuar cho tâwk ka ti lo le, thih khawm ka iam asi,"
         a ti.
         14 Chun, lêm kho asi lo nûnah chun, "Lalpa thu thu si seh," kan ti le, kan bâng rawh.
         15 Chu nûnah chun kan thilri kan timh le, Jerusalem khua ah kan kal.
         16 Kaisari khua mi ṭhiruai tla âumawh kan sinah an hawng bâk le, annih nih chun a min
         Nason, ṭhiruai masa murui Kupra tikulh ah mi pakhat kan tlungnâk in ding dâwngpupa
         chu an put bâk.
         17 Chun, Jerusalem khua ah kan tlung rawh chun unau tla nih lâwm tak hen hawng ka dawng.
         18 A thâituan ah chun Pawl le hen Jem va veh ding hen kan kal; chunah chun kawhmi upa
         tla zawzawng khawm an um.
         19 Chun, Pawl nih annih tla chu chibai a bûk thluh na nûnah chun a rianṭuannâk mang
         hen Pathian nih Phundang tla sinah thil a titir mi vial chu a kipkâwi hen a sim.
         20 Chun, unau tla nih chun chubang thu chu an theih hen Pathian an chawnglawmh; chun
         Pawl sinah, "Unaupa, Juda tla lakah lungtu tla tam zia na muh le, an ektê hen Dân
         leiah ṭhanem an ngâi asi.
         21 Chun, nannih Phundang tla lakah Juda um tla zawzawng sinah chun an fa tla fêmtan
         lo ding leh dân hâwi hen um lo ding ti hen, Mosi Dân mâktâknâk na sîntir na tâwn ti,
         mi kâ ah na thu hi an theih.
         22 Zeitin me silai rawh ne? Na hawng tleng ti an theih awt ko dangâiah.
         23 Churuangah na sinah kan sim hâwi hen ti le: Thutiam nei mi, mi pali kan sinah an
         um;
         24 chu tla chu kalpi na le, an sinah va a thianh bâk le, an lû an mêt khonâk ding hen
         an rangah thil hêu rawh. Chun, mi zawzawng nih mi kâ ah na thu an theih mi vial kha
         thudik asi lo ti an theih lai le, nangmah ngelchel khawm Dân zûl hen rep tak hen na
         um bâk ti an theih awt asi.
         25 Phundang tla lakah lungtu tla leikâng thu chu ruk sawnhnâk thil leikângah, sa rawm
         dît hen thah mi ei leikâng leh pung leikângah anna thliar ding asi ti hen kan rêl
         le, kan rîn rawh kha," an ti.
         26 Chun, a thâituan ah chun Pawl nih mipa tla chu a kalpi na le, an sinah a va a thianh
         bâk, Pathian Biakin ah chun a lût le, an rangah sa thah chiau ding a pêk na lân lo
         chu thianhnâk ni an nei awt rih ti, bâwlpu sinah an simhkan.
         27 Chun, ni sarih chu a tling awt bâiah Asia ram ah Juda tla nih chun Pawl chu Pathian
         Biakin ah chun an muh le, zapi zawzawng an fawrh na le, anih chu an tleih le, an âu.
         28 "Israel mi le tla!" hawng kan bawmh u!’’Hi minung hi ram kipah mi zawzawng sinah
         Juda tla, Mosi Dân leh hi Pathian Biakin simsiattu kha asi; chu lo khawm Pathian Biakin
         ah hin Greek mi tla khawm a lutpi le, hi mun thenhlimh hi a nawmh rawh asi," an ti.
         29 (Chu lânah khua ah chun Ephesi khua mi Trophima chu a sinah an muh le, Pawl nih chu
         minung chu Pathian Biakin ah a lûtpi asi ti hen an ruat asi.)
         30 Chun, khua tê hen an châng sup le, minung tla chu an tek le, Pathian Biakin ah mi
         an nûk zek le, in an khâr sawm.
         31 Chun, anih chu thah an awt liauah chun Jerusalem khua mi anna nawk ti thu chu kawrsen
         murui hotu lianchem sinah an va thanh.
         32 Chun, anih nih chun kawrsen tla leh kawrsen hotu tla a kalpi sawm na le, an sinah
         tek hen an va ṭum le; chun annih nih chun hotu lianchem leh kawrsen tla chu an muh
         kâ hen Pawl an vuak mi chu an bâng rawh.
         33 Chun, hotu lianchem nih chun a hawng naih le, Pawl chu a tleih le, chikchîn panih
         hen khih ding thu a pêk le, âu me asi, zei se a ti, ti a deih.
         34 Chun, mi zapi lakah mi khing chu thu khat hen an âu le, mi khing chu thu dang hen
         an âu; chun an nawktul ruangah a ti zia a theih lo le, kulh sungah kalpi ding thu
         a pêk.
         35 Chun, Pawl nih leilâk a tleng liauah mi zapi an rothawk zia a fâk ruangah kawrsen
         tla nih anih chu an châwi vima le;
         36 mi zawzawng nih veih ko u," ti hen an âu le, an zûl dutmat.
         37 Chun, Pawl chu kulh lakah an kalpi awt liauah anih nih chun kawrsen hotu lianchem
         sinah chun, "Na sinah ah thu kâ khat ka sim kho lai ma?" a ti. Chun, anih nih chun,
         Greek hawlh na theih na maw?" ti hen a deih.
         38 "Tuan ah, mi tla fawrh hen, mi thah mang tla sâng li ramkaro ah kalpitu tla Aigupta
         ram ah mi kha na si lo mazei?" a ti.
         39 Pawl nih chun Juda mi, Kilikia ram ah Tarsa khua mi ka si, khua salam ah um mi ka
         si lo, hawng ka zângfah le, mi zawzawng sinah thu hawng ka simtir rawh," a ti.
         40 Chun, rem a ti ka hen Pawl chu leilâk ah a dîr le, mi zawzawng dâisipnâk ding hen
         a kut a zâp; chun an dâiruap kâ hen Hebrai hawlh hen an sianh:

1 Unau le tla, pa le tla, tuah nan sinah ka mawhlonâk thu ka sim awt mi hi ngâinik
         u," a ti.
         2 Chun, Hebrai hawlh hen an sinah thu a sim ti an theih kâ hen an dâiruap; chun, anih
         nih chun,
         3 Juda mi ka si, Kilikia ram ah Tarsa khua ah suak mi ka si, sikhawmsele hi khua ah
         hin Gamaliel sinah sîn hen ṭhanglian ka si. Kan thlâktu tla Dân umzia kerme tatak
         chu sîn tâwn hen um mi ka si, tusûn ah nanmah hâwitê hen, Pathian rangah semse ngâi
         bâk mi ka si.
         4 Chun, hi leikâng zûltu tla hi thah ding rê hen ka nehsawh na tâwn le, nunau mipa
         hen ka phuar tâwn le, rêngin ah ka khumhtir na tâwn.
         5 Bâwlpu lalchem leh upa tla zawzawng khawm nih chubang thu chu an hawng ka theihpi
         kho, an sinah mi unau tla rangah pêk ding hen lasui ka tawng le, chun Damaska khua
         ah um mi vial an rêp na ding hen, phuar bû hen Jerusalem khua ah kalpi na ding hen
         ka kal kha.
         6 "Chun, ka kal le, Damaska khua kiang ka tlung rawh chun sûn ah nî sunh liauah, lâkkhat
         ko ah vân thawk hen chêu fâk tak ka kiangkam a hawng cherh pup.
         7 Chun, tual ah ka tlû le ka sinah, "Sawl, Sawl, nangnih zeirangah na ka nehsawh?"
         ti hen hâu ka theih.
         8 Chun, kei nih, ’Lalpa âu me na si?’ ti hen ka sâng. Chun, anih nih chun, ’Nazareth
         Jisu, na nehsawh mi ka si,’ a ti.
         9 Chun, ka hâwi tla nih chun chêu chu an muh narêng hen hawng ka sawnhtu hâu lam chu
         an theih loh.
         10 Chun, kei nih, ’Lalpa zei me ka ti lai?’ ka ti. Chun, Lalpa nih chun ka sinah, ’Thawk
         le, Damaska khua ah lût rawh, thil zawzawng na ti ding hen ruat mi zawng a nan simh
         lai,’ a ti.
         11 Chun, chêu rokual ruangah chun khua ka muh kho lo le, ka hâwi tla nih kut hen an
         hawng ka ruai le, Damaska khua ah ka lût rawh.
         12 "Chun, mi pakhat Anania, Dân leikângah Pathian sunhsak mi leh Damaska khua ah um
         mi Juda tla zawzawng nih an zah thlo mi pakhat chu ka sinah a hawng kal le,
         13 ka kiangah a dîr le, ka sinah, ’Ka nau Sawl, mitdeinâk nei rawh,’ a hawng ka ti.
         Chun, chu liau takah chun amah chu ka muh rawh.
         14 Chun, anih nih chun, ’Kan thlâktu tla Pathian nih a duhzia theihtu a leh mi rep to-aw
         tak chu muh hen, a hawlhkâ theihtu khawmah a nan ruat rawh.
         15 Na muh leh na theih mi thu lak khan mi zawzawng sinah amah thu theihpitu na si lai.
         16 Chun, zeirangah me na um ko? Thawk le, a baptis le, na sual na ṭâwl thiang ding hen
         a sinah thlacham rawh,’ hawng ka ti.
         17 Chun, Jerusalem khua ah hin ka tlung nûnah Pathian Biakin ah thla ka cham liauah,
         muhnâk nei hen ka um le,
         18 chun, ’A nam le, Jerusalem khua mi suak rawh, ka thâwngthâng na sim ding mi chu an
         lung awt lo hi,’ a hawng ka ti liau ka muh.
         19 Chun, kei nih ’Lalpa, pumhnâk in kipah a nan lungtu tla zawng chu rêngin ah ka khumh
         na le, ka vuak na tâwn mi kha an theih ko asi.
         20 Chun, na thu theihtu Stephen an suah liauah khan kei khawm a kiangah ka dîr le, rem
         ka ti le, a thahtu tla puan khawm ka kil piak na asi,’ ka ti.
         21 Chun, anih nih chun, ’Kal rawh, hi thawk hen lât takah Phundang tla sinah ka nan
         fial dauh lai,’ hawng ka ti rawh," a ti.
         22 Chun, chu tiang chu a ngâi le, chun hâu fâk tak hen, "Hi bang hâwi mi hi laikulh
         thawk hen tlâutir u; nung tlâk asi lo," an ti rawh.
         23 Chun, an âu le, an puan tla an lît le, an lawnh le, valeidip an vawrh le;
         24 chun, kawrsen hotu lianchem nih Pawl chu kulh sungah kalpi ding thu a pêk, a tlûnah
         chu hâwi tluk an âunâk san chu theih ding hen vuak ding a ti.
         25 Chun, savun ri hen an phuar thluh nûnah Pawl nih a kiangah dîr mi kawrsen zâ hotu
         sinah, "Rom mi rerêng nan vuak kho ma si, mawhtir rawh mi khawm silo hen?" a ti.
         26 Chun, kawrsen zâ hotu nih chun chu chu a theih kâ hen kawrsen hotu lianchem sinah
         a kal le, "Na thilti ding hi thiamthih râu rawh. Hi minung hi Rom mi asi," a ti.
         27 Chun, kawrsen hotu lianchem chu a va kal le, a sinah, "Rom mi na si ma? hawng ka
         simh rawh," a ti. Chun, Pawl nih chun, "Ka si," a ti.
         28 Chun, kawrsen hotu lianchem nih chun, "Chu khua mi si ding hen kei lam chu tangka
         cherkhet ka hêu asi," a ti le a sâng. Chun, Pawl nih chun, "Kei lam chu Rom mi rerêng
         ah suak ka si," a ti.
         29 Chun, Pawl rangah salh tumtu tla nih chun anih chu an kaltâk rawh; kawrsen hotu lianchem
         khawm nih Rom mi asi ti a theih rawh chun a lâu, a phuar ruangah a lâu khun.
         30 Chun, a thâituan ah chun, Juda tla nih zeiruangah me Pawl an phûm ti theihfiang ding
         hen kawrsen hotu lianchem nih chun anih chu a sût le, bâwlpu lal tla leh lâirêltu
         zawzawng tla pumh ding thu a pêk le, Pawl chu a kalpi le, an mâika ah a dîrtir rawh.

1 Chun, Pawl nih lâirêltu tla chu a zauh ko na le, "Unau le tla, tusûn tiang hen Pathian
         mitmuh hen ṭhatnâk lei ka theih mi ti hen ka um tâwn," a ti.
         2 Chun, Bâwlpu Lalchem Anania nih chun Pawl kiangah dîr mi tla sinah a kâ ah bengh
         piak ding thu a pêk.
         3 Chun, Pawl nih a sinah, "Nang vâm buah ngo pa, Pathian nih a nan bengh dauh lai;
         nang Dân hâwi a lâi na ka rêl piak ding hen na to le, Dân lo hâwi hen bengh ding na
         hawng ka ti asi mu?" a ti.
         4 Chun, a kiang ah mi tla nih, "Pathian Bâwlpu Lalchem na fâi mu?" an ti.
         5 Chun, Pawl nih, "Unau le tla, Bâwlpu Lalchem asi ti ka theih loh asi; ’Na unau tla
         hotu tlûnah thu ṭhalo sim lah, ti hen khawm rîn asi," a ti.
         6 Chun, Pawl nih a zeimaw mi chu Sadukai tla, a zeimaw mi chu Farisai tla an si ti
         a hawng theih hen lâirêltu tla lakah chun a âu le, "Unau le tla, Farisai fapa khawm
         ka si; mithi lungumnâk leh thawknawlhnâk thu ah salh hen ka um asi hi," a ti.
         7 Chun, chu thu a sim thluh rawh chun Farisai tla leh Sadukai tla anna êl le, anna
         ṭhen.
         8 Sadukai tla nih, "Mithi thawknawlhnâk rêng a um lo, vânmifial khawm a um lo; thlarau
         khawm a um lo," an ti tâwn. Farisai tla lam nih chun a kâng thum hen a um asi ti an
         lung.
         9 Chun, thungâi anna nawk rawh; Farisai leiah mi Dân sîntirtu tla zeimaw mi an dîr
         le, an êl, "Hi minung hi a sualnâk zeikhawm kan theih loh; thlarau khawm nih vânmifial
         khawm nih hawng kan sawnh menza khawmsele zei me pawi lai?" a ti.
         10 Chun, anna êl dadauh ruangah kawrsen hotu lianchem nih Pawl an dawh dip lai ti a
         ṭih le, kawrsen tla sinah va kal hen an lakah mi kulh sungah zângrah ko hen kalpi
         ding a ti.
         11 Chun, zân ah chun Lalpa chu Pawl kiangah a dîr le, "Lungngam tak hen um rawh, Jerusalem
         khua ah ka thu na theihtir hâwi ber hen Rom khua khawm na theihtir ding asi," a ti.
         12 Chun, nî a suak hen Juda tla chu thu anna rual le, Pawl an thah lân lo chu zeikhawm
         temlo ding hen siat anna sirh.
         13 Chu thu lakah phiartu tla chu sâwmli ngâk a tam an si.
         14 Chun, annih chu bâwlpu lal tla leh upa tla sinah an kal le, "Pawl kan thah lân lo
         chu zeikhawm temlo ding hen siat kanna sirh ver asi.
         15 Churuangah nannih nih lâirêltu tla hen a thup hen a thu rep khun a ruat tum hâwi
         hen nan sinah hawngpi ding hen kawrsen hotu lianchem sinah pheh zâu hen va sim u;
         nan kiangah a hawng tlung lânah kannih amah thah ding hen kanna râlring ko," an ti.
         16 Sikhawmsele, Pawl farnu fapa nih an bawh mi thu a theih le, kulh sungah chun a lût
         le, Pawl chu a va simh.
         17 Chun, Pawl nih chun kawrsen zâ hotu pakhat a kawh le, "Hi tlangvâl hi hotu lianchem
         sinah kalpi rawh; a sinah thu zeimawh sim ding a nei asi lai," a ti.
         18 Chun, kawrsen hotu lianchem sinah a va kalpi le, "Pawl rêngtlâ nih khan a hawng ka
         kawh le, hi tlangvâl hi na sinah hawngpi ding hen a hawng ka fial le, na sinah thu
         zeimawh sim ding a nei asi lai," a ti.
         19 Chun, kawrsen hotu lianchem nih chun a kut ah a tleih le, a dangah a kalpi, a thup
         hen, "Zei me hawng ka simh ding na nei?" ti hen a deih.
         20 Chun, anih nih chun "Pawl thu chu rep dauh khun hen na ruat ding hâwi hen a thâituan
         ah lâirêltu tla sinah kalpi ding hen Juda tla nih deih ding hen rem an ti khap.
         21 Sikhawmsele, an thu lung lah le, an lakah minung sâwmli ngâk a tam nih an bawh ko
         le, chubang tla nih chun amah an thah lân lo chu zeikhawm tem lo ding hen siat anna
         sirh; tuhin na thu ngâk hen tîm chia zet hen an um ko asi," a ti.
         22 Chun, kawrsen hotu lianchem nih chun tlangvâl chu a kîrtir le, "Hi bang thu na hawng
         ka theihtir mi hi âukhawm simh lah a ti thlir.
         23 Chun, kawrsen zâ hotu panih a kawh le, "Zân dâr kua ah Kaisari khua tiang kal ding
         hen kawrsen zanih hen, rang tlûnah chuan murui sâwmsarih hen, fei put mi zanih hen
         a tîm u," a ti.
         24 Chun, Lâirêltu Felik sinah chun him tak hen an tlungtir khonâk ding hen Pawl chuannâk
         ding hen rang tla timhtuah ding a ti na.
         25 Chun, hi hâwi hen lasui a rîn le:
         26 "Klaudia Lusia nih Felik Lâirêltu ṭha chem chibai a bûk.
         27 Hi minung hi Juda tla nih an tleih le, an thah awt liauah an sinah kawrsen tla ka
         kalpi na le, Rom mi asi ti ka theih le, ruang ka suah rawh.
         28 Chun, an phiarnâk san theih ka duh le, lâirêltu tla sinah ka kalpi le,
         29 chun an dân thu zei lakah mawh an phiar asi ti ka theih le, sikhawmsele an phiarnâk
         thu lakah thihnâk leh phuarnâk phah rê ding hen zeikhawm ka theih loh.
         30 Chun, Juda tla nih amah an bawh ti, mi nih an hawng ka simh kâ hen na sinah amah
         hi ka hawng fial sawm rawh asi, a phiartu tla khawm a tlûnah thupawi an nei mi vial
         na mâika ah sim ding hen thu ka pêk na," ti hen.
         31 Chun, kawrsen tla nih chun a thupêk hâwi hen chun Pawl chu, chu zân ah an kalpi le,
         Amtipatris khua an tlengpi.
         32 Chun, a thâituan ah chun rang tlûn chuan mi tla chu a sinah kal vima ding hen an
         kaltâk na, kulh sungah chun an kîr nawlh rawh.
         33 Chun, annih chu Kaisari khua chu an tleng le, Lâirêltu sinah lasui chu an pêk le,
         Pawl khawm a mâika ah an dîrtir.
         34 Chun, Lâirêltu nih lasui a rêl thluh rawh chun Pawl umnâk ram a deih. Chun, Kilikia
         ram ah mi asi ti a theih kâ hen,
         35 "An phiartu tla khawm chu an hawng tleng tikah na thunawk chu ka ruat lai," a ti.
         Chun, Herod in ah vêng ding thu a pêk.

1 Chun, a ni nga nâk ah Bâwlpu Lalchem Anania a hawng tleng le, upa âumawh tla hen,
         a min Tertulla thusim thiam pakhat hen; chun, Pawl tlûnah thupawi chu Lâirêltu Felik
         sinah an sim.
         2 Chun, Pawl chu an kawh nûnah chun Tertulla nih chun amah phiar a dawmh:
         3 "Felik ṭha chem, nangmah zârah thungâi kan lungngam ruangah leh na zauhkhenhnâk ruangah
         hi phun tla hi sual tla ṭha tak hen khap hen a um tâwn ruangah, zei mun zawngah lungâwi
         tak hen kanna lâwm tâwn.
         4 Sikhawmsele, na rangah nengtawr kâi tuk si ding ka duh lo le, na nunnêmnâk hen thu
         kâ khat lam chu na hawng ka ngâi piak ding hen ka nan ngiar asi.
         5 Hi minung hi mi huatkâi tak, laikulh ah Juda murui zawzawng nawktirtu leh Nazaret
         murui tla lakah an lupû chem pakhat asi ti kan theih le;
         6 Pathian Biakin nawmh ding a tum le, churuangah kan tleih asi; kan dân hâwi hen a
         lâi kan rêl ding asi.
         7 Sikhawmsele, kawrsen hotu Lusia nih kan kut thawk hen zâng hen a lâk le, phiartu
         tla chu na mâika ah hawng ding hen thu a pêk.
         8 Nangmah ngelchel nih salh hen kan phiarnâk thil zawzawng hi amah lakah na theih kho
         lai," a ti.
         9 Chun, Juda tla khawm nih chun, "Chubang thu chu chu hâwi asi," ti hen an bawppi bâk.
         10 Chun, Lâirêltu nih chun thu sim ding hen Pawl chu a simh kâ hen Pawl nih chun: "Nang
         kum tamtak hi phun tla lâirêl piaktu na si ti ka theih ruangah lâwm tak hen ka mawhlonâk
         thu ka sim awt," a ti.
         11 Jerusalem khua ah Pathian sawnh ding hen ka kalnâk thawk hen ni leinih lêm asi lai
         lo rih ti na theih ko lai.
         12 Pathian Biakin khawmah, pumhnâk in khawmah, khua khawmah âukhawm ka êl na mi leh
         mi zapi ka fawrh mi annih nih an ka muh lo.
         13 Tu khawmah an ka phiarnâk thu hi nangmah theih ah a bul an zâwt kho lai loh.
         14 Sikhawmsele, hi thu hi na sinah ka phuang lai, ’murui dang,’ an ti mi leikâng dân
         hâwi hen hawng kan thlâktu tla Pathian ka sawnh tâwn--Dân leh khuavâng tla lasuibu
         ah rîn mi zawzawng lung hen.
         15 Chun, mi rep tla leh replo tla thawknawlhnâk a um lai ti Pathian leiah ka lungum
         le, hi bang tla khawm nih hin chubang tla chu an lung bâk.
         16 Churuangah chun Pathian leikângah leh minung leikâng khawmah thinlung sual lo ding
         ko hi kil kumza ka tum tâwn asi.
         17 Chun, kum tamtak nûnah hin ka phun tla sinah thil pêk ding leh sa thah ding put hen
         ka kal.
         18 Chun, chubang thil ka pêk liauah chun mi zapi tello hen, a chaihtul hen Pathian Biakin
         ah thenhlimh hen an hawng ka muh.
         19 Sikhawmsele, chunah chun Asia ram ah mi âumawh an um kha, chubang tla nih chun ka
         tlûnah thu an nei chun hin ah hin na mâika ah um hen an hawng ka phiar ding asi.
         20 Asi lo leh, hi bang mi ngelchel nih hin lâirêltu mâika ah ka dîr liauah ka sual mi
         zei me an muh sim na seh,
         21 hi thu kâ khat ruangah hin asi lêm lo chun an lakah dîr hen, "Mithi thawknawlhnâk
         thu lakah tusûn ah hin nan mâika ah salh hen ka um asi,’ ka ti kha," a ti le a sâng.
         22 Chun, Felik nih chun Thu umdân chu a theihfiang dauh ruangah "Kawrsen hotu lianchem
         Lusia chu a hawng tleng tikah nan thu chu ka thlûk lai," ti hen a siah rawh.
         23 Chun, dâwt dauh hen a hâwi le nih rian an ṭuan piak mi khap lo hen vêngtir ding hen
         kawrsen zâ hotu sinah thu a pêk.
         24 Chun, ni zeimaw zat nûnah Felik chu a nupi Drusila, Juda nunau hen an hawng. Pawl
         chu a kawhtir le, Krist Jisu lungnâk thu chu a ngâi.
         25 Chun, Pawl nih chun repnâk thu tla, sûmnâk thu tla, lâirêlnâk hawng um ding mi thu
         tla chiamcheriam hen a sim liauah Felik chu thungâi a lâu le, "Kal ko rih, a dêngkhâwng
         tik zawngah ka nan kawh lai," a ti.
         26 Pawl nih tangka a pêk ding a lungum le, churuangah chun zinh dauh hen a kawh le,
         a sawnh tâwn asi.
         27 Sikhawmsele, kum nih nûnah Porkia Festa nih Felik chu a thleng rawh, chun Felik nih
         chun Juda tla lakah min ṭhat a duh le, Pawl chu phuar chia hen a mâk rawh.
         
            

         
      
   
      
         25
1 Chun, Festa nih chun ram chu a awp rawh le; chun, ni thum nûnah Kaisari khua thawk
         hen Jerusalem khua ah a va kal.
         2 Chun, bâwlpu lal tla leh Juda upa tla nih chun a sinah Pawl thâwngthâng chu a sia
         leikâng an theihtir.
         3 Jerusalem khua ah Pawl hawng kalpi ding hen zângfahnâk Festa rangah an deih chiam
         le, lampi ah bawh hen thah an tum.
         4 Sikhawmsele, Festa nih chun, "Pawl chu Kaisari khua ah an vêng ko le, kei khawm sâwtlo
         tê ah ka tlung awt.
         5 Churuangah chu minung nih sualnâk a ti chun nan lakah hotu tla hawng ka zûl na sele,
         phiar u seh," a ti le a sâng.
         6 Chun, Festa chu an lakah ni riat mawh ni râ lêm a châm lo le, Kaisari khua ah a tlung
         nawlh rawh. Chun, a thâituan ah chun lâirêlnâk tophah ah a to le, Pawl chu hawngpi
         ding hen thu a pêk.
         7 Chun, Pawl chu a hawng tleng rawh chun Jerusalem khua thawk hen an hawng kal mi Juda
         tla chu a kiangah an dîr le, a tlûnah thupawi cherkhet rit tak an sim le, a thu phûr
         chu an sût kho lêm lo.
         8 Pawl nih chun a mawhlonâk thu a sim le, "Juda tla Dân tlûnah, Pathian Biakin thu
         lakah Kaisar tlûn khawmah thil rerêng ka sual loh," a ti.
         9 Sikhawmsele, Festa nih chun Juda tla lakah min ṭhat a duh le, Pawl sinah chun, "Jerusalem
         khua ah va kal le, khinah ka mâika ah hi bang thu hi ruat ding na duh ma?" a ti le
         a sâng.
         10 Pawl lam nih chun, "Kaisar lâirêlnâk tophah mâika ah lâi na ka rêl ding lakah ka
         dîr mi hi; Juda tla tlûnah thil zeikhawm ka sual lo, nang khawm nih chu chu thungâi
         na theihfiang.
         11 Misual ka si hen thihnâk phah rê hen thil ka ti asi chun thih khawm ka êl loh. Sikhawmsele,
         hi bang an hawng ka phiarnâk thu hi a phûr zeikhawm a um lo chun âukhawm nih an sinah
         an hawng ka pêk kho lai loh. Kaisar sinah ka tlunh lai," a ti.
         12 Chun, Festa nih chun lâirêlpitu tla a sawnh thluh rawh chun, "Kaisar sinah tlunh
         na tum chun, Kaisar sinah na kal ko lai ma chu," ti hen a sâng.
         13 Chun, ni zeimaw zat nûnah chun lalchem Agripa leh Berniki chu Kaisar khua ah an hawng
         tlung le, Festa chibai an bûk.
         14 Chun, ni cherkhet an châm ruangah Festa nih chun Pawl thunawk chu lalchem sinah chun
         a sim le:
         15 "Felik nih khan mitâng âumawh a mâk le, Jerusalem khua ah ka um liauah khan bâwlpu
         lal tla leh Juda upa tla nih a thâwngthâng an hawng ka simh le, mawhtir ding hen an
         ngiar.
         16 Chun, kei nih an sinah, ’An phiar mi leh a phiartu tla chu anna tawng le, an phiarnâk
         lakah a mawhlonâk thu simnâk a remkâng â tawng lân lo chu mi rerêng rêp ding leh salh
         hi Rom khua mi dân asi lo,’ ti hen ka sâng.
         17 Chun, hinah an hawng tlung rawh chun sâwt chiam lo hen a thâituan ah chun lâirêlnâk
         tophah ah ka to le, chu minung chu hawngpi ding hen thu ka pêk.
         18 Chun, a phiartu tla an dîr liauah ka ruat tluk hen a tlûnah a sualnâk thupawi zeikhawm
         an sim kho lo.
         19 An phung-leh-lam dân tla leh Jisu, mi pakhat thi rawh mi, Pawl nih chun ’A nung nawlh
         asi,’ ti hen a sim le, chu hâwi ruangah a tlûnah thunawk tla an nei asi dauh.
         20 Chun, kei nih chubang thu tla chu ruat ding châng rêng ka theih lo le, Jerusalem
         khua ah kal hen, khinah chubang thu ruat ding a duh leh duhlo ka deih.
         21 Sikhawmsele, Pawl nih chun lalchem lâirêl piak a ngiar dauh le, churuangah Kaisar
         sinah ka kaltir kho lân lo chu vêng ding hen thu ka pêk," a ti.
         22 Chun, Agripa nih chun Festa sinah chun, "Kei khawm chu minung thusim chu ngâi ka
         duh tâwn asi," a ti. Chun, Festa nih chun, "Thâi ah a thusim na ngâi bâk lai," a ti.
         23 Chun, a thâituan ah chun Agripa leh Berniki chu rokual tak hen an hawng kal le, thusimnâk
         in ah an lût le, kawrsen hotu lian tla hen leh khua ah mi ṭha dadauh tla hen; chun,
         Festa thu hen Pawl chu in sungah an hawngpi rawh.
         24 Chun, Festa nih chun, "Lalchem Agripa leh hinah kan lakah um zawzawng tla: Hi minung
         nan muh mi hi asi a thâwngthâng Juda tla zawzawng leh Jerusalem mi tla nih ka sinah
         phiarnâk an hawng tlunh mi kha. Chun, an ektê hen nung tlâk asi lo ti hen an âu chiam.
         25 Sikhawmsele, a thihnâk khawp rê hen zeikhawm a ti lo ti ka theih le, chun, amah nih
         lalchem sinah tlunh a tum ruangah fial ka tum asi.
         26 Sikhawmsele, a thu a bul leh pâr zeikhawm ka lalchem sinah rîn ding ka theih loh.
         Churuangah nan mâika ah ka hawng kalpi hi, Lalchem Agripa, nangmah mâika ah hawng
         kalpi dauh ka si, salh thluh nûnah zeimaw tal rîn ding ka nei khonâk ding hen.
         27 Mitâng lalchem sinah fial hen a tlûnah an phiarnâk thu theihtir lo chu âtkâi tak
         asi," a ti.

1 Chun, Agripa nih Pawl sinah chun, "Na mawhlonâk thu na sim kho," a ti. Chun, Pawl
         nih a kut a phar le, a mawhlonâk thu a sim:
         2 "Lalchem Agripa! Juda tla nih an hawng ka phiarnâk zawzawng kha ka mawhlonâk thu
         tusûn ah hin na mâika ah ka sim awt ruangah lâwm hen ka theih.
         3 Hi hi ka lâwmnâk chem asi; Juda tla lakah dân leh thunawk zawzawng lakah na fing
         thlo ruangah; churuangah zângfahtê hen na hawng ka ngâi piak ding hen kan ngiar asi.
         4 "A tîrah ka ngâksia liau thawk hen ka phun tla lakah leh Jerusalem khua ah ka umdân
         tla kha Juda tla zawzawng nih an theih.
         5 A tîr thawk hen ka thâwngthâng an theih, kha hâwi hen kan phung-leh-lam kermê chem
         dân hâwi vima hen Farisai ah ka um kha, an duh chun an hawng ka simpi kho asi.
         6 Chun, Pathian nih kan thlâktu tla sinah thu a tiamnâk lakah lungngamnâk thu lakah
         hin tuah lâirêl piak hen ka dîr hi,
         7 chu thutiam chu ka phun leinih nih a sûn a zân hen Pathian rian ṭhanemngâi tak a
         ṭuan hen tawng ding an lungum tâwn. Aw Lalchem, chubang lungumnâk thu ruangah chun
         Juda tla nih an hawng ka phiar asi hi!
         8 Pathian nih mithi tla a thawh ti hi zeirangah me lung tlâklo hen nan ruat?
         9 "Kei khawm nih Nazaret Jisu min kalhkâng hen thil cherkhet ti sele ṭha hen ka theih
         tâwn.
         10 Chu hâwi chu Jerusalem khua ah ka va ti tâwn le, chun, bâwlpu lal tla sinah thawk
         hen thu ka tawng le, mi thenhlimh tla lakah mi cherkhet rêngin ah ka khumh tawn; chun
         an thah liauah thah rem ti leikângah ka ṭang tâwn.
         11 Chun, pumhnâk in kipah simsiat a an umnâk ding hen ka rêp vima na le, chun an tlûnah
         thungâi ka rât hen ramdang mi khua tiang khawm ka nehsawh na tâwn.
         12 "Chu hâwi ti ding hen bâwlpu lal tla thawk hen thuneihnâk thupêknâk tla lasui put
         hen Damaska khua ah ka kal.
         13 Aw Lalchem, ka kal liauah nî sûn liau chirah vân thawk hen chêu zeimawh nî ngâk hen
         chêu dauh, keimah leh ka kalpi mi tla kiangah chêu ka muh.
         14 Chun, kan ektê hen tual ah kan tlû le, Hebrai hawlh hen, Sawl, Sawl! Nangnih zerangah
         na ka nehsawh? Sunhnâk fungkhenh na rangah a fâk, hawng ka ti mi hâu ka theih.
         15 Chun, kei nih, ’Lalpa âu me na si?’ ka ti. Chun, Lalpa nih chun, ’Jisu na nehsawh
         mi chu ka si;
         16 sikhawmsele, thawk le dîr rawh; hi bang na thil muh tla leh na sinah ka langhnâk
         ding thil tla chu rianṭuan lakah leh theihtu ah a nan siam ding hen na sinah ka hawng
         a langh asi.
         17 Mi zawzawng leh Phundang tla kut lakah ka nan hum lai;
         18 an mit deitir ding hen an sianha ka nan fial hi, chun mûi chu chêu leiah an hawng
         hertâk lai le, Setan thuneihnâk chu Pathian leiah an hertâk lai, sual ngaihzia thiamnâk
         an tawngnâk ding leh an hawng ka lung ruangah thenhlimh rawh mi le tla lakah ro anna
         ting khonâk ding hen,’ " a ti.
         19 "Churuangah, Lalchem Agripa, vân ah thawk hen muhnâk ka nei mi chu ka êl lo le,
         20 a tîrah Damaska khua mi tla sinah, chu nûnah chun Jerusalem khua mi tla sinah, Juda
         ram kip mi tla sinah, Phundang tla sinah khawm rim min put tlâk hen thilti, rim hen,
         Pathian leiah anna hernâk ding hen ka sim dauh tâwn asi.
         21 Churuang chun asi, Juda tla nih chun Pathian Biakin ah an hawng ka tleih le, thah
         an hawng ka tum asi.
         22 Sikhawmsele, Pathian sinah thawk hen ṭangpinâk ka tawng ruangah tusûn tiang hen nâuta
         leh mi lian tla sinah thu theihtir hen ka um ko rih le, khuavâng tla leh Mosi nih
         thil hawng tlung ding mi an sim mi thu cho lo chu thudang ka sim lo.
         23 Kha hâwi hen Mesia nih hamhnâk a tuar ding leh mithi lakah mi a thawknawlh masachem
         ding asi ti mi zawzawng sinah leh Phundang tla sinah khawm chêu muhtirtu asi lai,
         an ti mi thu kha," a ti.
         24 Chun, chu hâwi hen a mawhlonâk thu Pawl nih a sim liauah Festa nih chun hâu fak tak
         hen, "Pawl! Na â asi, na sîn tamnâk nih a nan âttir asi hi!" a ti.
         25 Sikhawmsele, Pawl nih chun, Festa ṭha chem ka â lo; thudik tak leh thufing tak ka
         sim dauh asi hi.
         26 Hi bang thu hi lalchem nih a theih asi, a sin khawmah ṭihlo hen ka sim asi; hi bang
         thil hi a sinah zeikhawm thuh pheh lo hen dik tak hen ka theih; hi bang hi in kî ah
         sim asi lo.
         27 Lalchem Agripa, khuavâng tla thu na lung ma? Na lung ti ka theih," a ti.
         28 Chun, Agripa nih chun Pawl sinah, "Sâwtlotê ah lêm hen Kristian ah siam na hawng
         ka tum asi hi!" a ti.
         29 Chun, Pawl nih chun, "Sâwt seh sâwt lah seh, nangmah cho ka ti lo, tusûn ka thu theihtu
         zawzawng khawm hi keimah hâwi a um ding hen Pathian sinah ka deih asi, rêng lam chu
         khimh lo hen," a ti.
         30 Chun, lalchem, governor, Berniki leh an sinah to mi tla hen chun an thawk le;
         31 chun, a dang hen an kal le, anna sâwn le, "Hi minung nih hin thihnâk leh rêng khimhnâk
         ding rê hen thil zeikhawm a ti lo ma hi a," a ti.
         32 Chun, Agripa nih Festa sinah, "Hi minung nih hin Kaisar sinah tlunh ding tiamh lah
         sele chu a suak ko ding mi," a ti.

1 Chun, Itali leiah lawng ah kal ding hen thu an thlûk kâ hen, Pawl leh rêngtlâ dang
         âumawh chu Rom kawrsen zâ hotu, Lalchem an ti mi lak mi Julius sinah an ap.
         2 Chun, Andramitiam khua lawng, Asia tisumsumriat kap khua tla pal ding hen chun kan
         a chuan le, tisumsumriat ah kan kal rawh. Makedonia ram ah mi Aristarka, Thesalonika
         khua thawk hen mi kan sinah a um.
         3 Chun, a thâituan ah Sidon khua kan pal. Julius nih chun Pawl thungâi a sunhsak le,
         a panhtir ding hen a hâwi tla sinah a tâwitir.
         4 Chun, chu thawk hen tisumsumriat kan kal nawlh le, a mahlo leiah hawng kan ranh ruangah
         Kupra tikulh, thli theihlonâk leiah kan tek.
         5 Chun, Kilikia ram leh Pamphulia ram naih tisumsumriat kan lanh nûnah Lukia ram ah
         Mura khua kan tleng.
         6 Chunah chun kawrsen zâ hotu nih chun Alekzandria lawng Itali ram pal ding mi chu
         a tawng le, chu lakah chun hawng kan chuantir.
         7 Ni sâwt tak dusah hen kan kal le, Nidos khua zâwn harsa tak hen kan tlung rarâm le,
         thli nih hawng kan khirh ruangah Salmoni rîlah Kret tikulh phenh ah thli theihlonâk
         leiah kan tek le;
         8 chun, har tak hen vakap rîl vima ah kan kal le, likâwlneng dawh an ti mi mun chu
         kan tleng rawh; chu kiangah chun Lase khua a um.
         9 Chun, ni cherkhet a vei rawh ruangah leh lawng ah kal ṭihnung a kâi ruangah, Buh
         Ngei Ni chu a lanh rawh asi. Pawl nih chun a simhfâi na le:
         10 an sinah "Pu le tla, lawng ah tuah kal hi râwknâk leh veihnâk fâk tak a tlung awt
         ti ka theih, thil leh lawng cho ka ti lo le, kanmah tla khawm ka ti asi," a ti.
         11 Sikhawmsele, kawrsen zâ hotu nih chun Pawl thusim ngâk hen lawngpu leh lawng neitu
         thu a lung dauh.
         12 Chun, busik tuarnâk ding hen likâwlneng chu â rem lo ruangah mi tam dauh nih chu
         thawk hen tisumsumriat ah kal hen, Phoiniki khua tlung rarâm hen, chunah busik tuar
         ding thu an thlûk. Phoiniki khua chu Kret tikulh likâwlneng pakhat asi, mar sak leh
         sim sak hawi kâng asi.
         13 Chun, sim thli chu duhsah hen a lêng rawh chun an duhzia an tawng mawh an ti le,
         thîr cha-âi chu an nûk le, Kret tikulh kap lei hen an rial vima.
         14 Sikhawmsele, sâwtlotê nûnah tikulh lei thawk hen chun thli fâk tak a hawng râng rawh
         le, chu thli chu ’Eurokuilo’ an ti.
         15 Chun, lawng chu a hawng nam le, thli leiah a hawi kholo kâ hen kan thlah rawh le,
         hawng kan ranh chiam ko rawh.
         16 Chun, a min Kauda tikulh metê phên ah thli theihlonâk ah kan tek le, har tak hen
         lawnglêng kan hum kho râm.
         17 Chun, lawng chu an nûk zawk nûnah rirual tla hen lawng chu an khih le, Surti leiah
         ranh an ṭih le, puan zârnâk zeizawng an thlûk le, thli nih hawng kan ranh ko rawh.
         18 Chun, a thâituan ah titlingtlawk nih hawng kan lawh chiam rawh ruangah chun lawng
         ah mi thil chu tî lakah lawnh an dawmh rawh.
         19 Chun, a thâituan ah anmah kut ngelchel hen lawng mi thil-le-rî an lawnh nawlh rawh.
         20 Chun, ni sâwt tak, nî khawm ârfi khawm a lang lo le, thlipi fâk tak nih hawng kan
         vuak le, dam ding rerêng kanna ruat lo rawh.
         21 Chun, buh ei lo hen sâwt tak an um nûnah Pawl chu an lakah a dîr le, "Pu le tla,
         Kret tikulh ah khan sût lo hen ka thu kha lung ule, hi bang râwknâk leh siatnâk hi
         a tlung lo ding mi.
         22 Sikhawmsele, tu khawm hin lungngam tak hen um ding hen ka nan fawrh na; nan lakah
         âukhawm nih nan lû nan lauh lai loh, lawng lam chu a tlâu awt asi.
         23 A tâ ka si le, ka sawnh tâwn mi Pathian vânmifial pakhat tuzân ah hin ka kiang ah
         a hawng dîr le, ka sinah,
         24 ’Pawl ṭih lah, Kaisar mâika ah na dîr ding asi; chun, ngâinik, lawng lakah na sinah
         kal mi zawzawng tla khawm Pathian nih a nan pêk,’ hawng ka ti asi.
         25 Churuangah, Pu le tla, lungngam tak hen um u; Pathian ka lung, hawng ka simh hâwi
         vima hen a um awt asi.
         26 Sikhawmsele, tikulh a zei ah mawh hawng kan ranh ding asi," a ti.
         27 Chun, Andria tisumsumriat thli nih khatlei khatlei ah hawng kan ranh le, zân leili
         a tling zân ah chun thanṭim ah mawh tlung awt hen anna theih.
         28 Chun, tî thûk zia an tah le, lam kul hen an theih; chun, sâwtlotê ah an tah nawlh
         le, lam leinga hen an theih.
         29 Chun, lawng taw leiah thîr cha-âi pali an thlâk le, chu lo chun lungruk nâwngah hawng
         kan ranh lebang lai ti an ṭih; chun thungâi khuadei an mawhlah.
         30 Chun, lawng ah mi tla nih chun lawng lû leiah thîr cha-âi thlâk ding hâwi hen a perpet
         na le, lawnglêng chu tisumsumriat ah an thlâk le, lawng chu tektâk an tum.
         31 Chu liauah Pawl nih chun kawrsen zâ hotu leh kawrsen tla sinah chun, "Hi bang tla
         hi lawng ah an um ko lo chun an him lai loh," a ti.
         32 Chun, kawrsen tla nih chun lawnglêng ri tla an sah le, an thlah rawh.
         33 Chun, khuadei awt bâiah chun Pawl nih mi zawzawng chu buh ei ding hen a fial na le,
         "Tusûn hi ni leili asi rawh, zeikhawm ei lo hen nan ngâk le, nan ngei lemang asi.
         34 Churuangah buh ei ding hen ka nan fial na asi; nan damnâk ding asi, nan lû lakah
         mi sam zâi pakhat khawm a tlâu lai loh," a ti.
         35 Chun, chu thu chu a sim thluh rawh chun sang a lâk le, mi zawzawng mâika ah chun
         Pathian sinah lâwmthu a sim le, a ei rawh.
         36 Chun, annih khawm lungngam tak hen an um le, buh an ei bâk rawh.
         37 Chun, lawng ah mi chu kan ektê hen 276 kan si.
         38 Chun, an khawp rawh chun fâng chu tisumsumriat ah an lawnh le, lawng chu an zângtir
         rawh.
         39 Chun, nî a hawng suak rawh chun tlâng chu zei ram me asi ti an theih loh; sikhawmsele
         zei likâwlneng mawh seppho an muh le, chu tlûnah chun lawng kaltir ding an tum.
         40 Chun, thîr cha-âi rêngnâk chu an sah le, tisumsumriat ah an mâk le; churawhchun,
         a hernâk phuarnâk tla chu an sût le, mâilei puanzâr chu thli sêm kâng tlûnlei ah an
         sangh le, seppho chu an fûk rawh.
         41 Sikhawmsele, tizangrual panih â tawngnâk ah kan lût sut le, lawng chu tual an suttir
         rawh; chun, lawng lû lei chu a tâng thlir le, changh kholo hen a um ko le, a taw lei
         lam chu tikîr a fâk ruangah kuai â dawmh rawh.
         42 Chun, kawrsen tla nih rêngtlâ tla chu thah ding hen anna thluk le, chu lo chun anna
         liau lai le, an tek lai ti an ṭih.
         43 Sikhawmsele, kawrsen zâ hotu nih Pawl rangah hum ding a duh le, an thiltum chu a
         khap na; tiliau thiam vial tisumsumriat ah khâwk hen tlâng lei kâi masa ding leh midang
         chu a zeimaw mi thing phel tlûn tla ah,
         44 a zeimaw mi lawng kuai mi thing phel tlûn leh thil-lê-rî tlûn tla ah kâi ding hen
         thu a pêk. Chu hâwi chun an ektê hen tlâng ah him tak hen an kâi ver.

1 Chun, kan kâi nûnah chun tikulh min chu Malta asi ti kan theih rawh.
         2 Chun, phun dang tla nih thungâi hawng kan zângfah; ruah a sûr ruangah leh a dâi ruangah
         mei an tih le, kan ektê hen hawng kan lawmh.
         3 Chun, Pawl nih chun thing têl khat a khawmh le, mei a tih le, a lîn ruangah rûl a
         hawng suak le, a kut ah a chuk le â thlâi ko.
         4 Chun, phun dang tla nih chun a kut ah rûl â thlâi ko mi chu an muh le, "Hi minung
         hi, mi thahtu asi ngelchel lai, tisumsumriat thawk hen tek khawmsele phû lamtu nih
         chun nung ding hen rem a ti lo si lai," an ti.
         5 Sikhawmsele, anih nih chun rûl chu mei lakah a thing bawk le, zeikhawm â ti lo.
         6 Annih nih chun phing ding hen mawh lakkhat ko ah thi hen tlû sawm ding hen an ruat
         le; chun sâwt ual an zauh ko le, zeikhawm â ti lo ti an theih rawh chun an thinlung
         an dang nawlh le, "pathian pakhat asi hi," an ti.
         7 Chun, chu mun kiang chu tikulh ah lalchem a min Publias mun a um; chu nih chun hawng
         kan lawmh le; ni thum lâwm tak hen hawng kan tlungtir.
         8 Chun, Publias pa damlo leh nal kal hen a it ko; chun Pawl chu a sinah a kal le, a
         tlûnah a kut a thâng le, thla a cham piak le, a dam rawh.
         9 Chu thluh chun, chu tikulh ah mi a dang nganfâk nei mi vial an hawng kal le, a damh
         na.
         10 Chu ni tla ah chun thungâi hawng kan chawnglawmh le, kan kal awt rawh chun thilpêk
         cherkhet leh kan thil herh tla lawng ah hawng kan siah piak.
         11 Chun, thla thum nûnah a min "Pathian Phîr tla," ti mi Alekzandria khua lawng, busik
         ah tikulh ah a um rawh.
         12 Chun, Surekus khua kan pal le, chunah chun ni thum kan châm.
         13 Chu thawk hen kanna hêl le, Reziam khua kan tleng le, chun ni khat nûnah simlei thli
         a râng le, a thâituan ah Puteoli ah kan tleng nawlh le,
         14 chunah chun lungtu tla kan muh le, an sinah ni sarih châm ding hen hawng kan thloh
         le, chu hâwi chun Rom khua leiah kan kal vima rawh.
         15 Chun, unau tla nih kan thâwngthâng an theih kâ hen chu thawk chun Apius sumtuah leh
         khual tlungnâk in pathumnâk ah hawng kan dawng ding hen an hawng kal le; Pawl nih
         chu minung tla chu a muh na rawh chun Pathian sinah lâwmthu a sim le, a lungngam rawh.
         16 Chun, Rom khua ah kan lût rawh chun Pawl chu a vêngtu kawrsen sinah amah cho um ding
         an siang.
         17 Chun, ni thum nûnah Pawl nih chun Juda tla hotu dauh vial a pumh na le; chun an hawng
         a pûm le, an sinah, "Ka unau Israel le tla, mi zawzawng leh kan thlâktu dân lakah
         ka ti lo khawmah Jerusalem khua thawk hen Rom mi tla kut ah an hawng ka tângtir asi.
         18 Chun, annih nih chun an hawng ka salh thluh rawh chun thihnâk khawp rê ka tlûnah
         zeikhawm a um lo ruangah thlah an hawng ka tum.
         19 Sikhawmsele, Juda tla nih chu chu an êl ruangah Kaisar sinah tlunh lo kho ka si lo
         rawh le, sikhawmsele ka phun tla phiarnâk nei hen ka ti mi asi lo.
         20 Chubang leikângah chun nanmah muh ding hen ka nan kawh na asi; Israel tla lungumnâk
         ka bawppi ruangah hi chikchîn hi khih ka si," a ti.
         21 Chun, annih nih chun a sinah, "Na thâwngthâng Judai ram thawk hen lasuikuat kan muh
         lêm lo, unau tla âukhawm nih hinah hawng kal hen na lakah thupawi zeizawng an phuang
         lo, sim khawm an sim lo.
         22 Khawmsele, hi murui hi ram kipah simsiat an si le, nangnih zeitin na ngaih, theih
         kan duh," an ti.
         23 Chun, ni an tiamh le, chu ni chun a tlungnâk in ah mi tamtak an hawng kal le, zîngtê
         thawk hen zânlei tiang an sinah chu thu chu a simhfiang le, Pathian Ram thu a theihtir
         na le, Mosi Dân lasuibu thu leh khuavâng tla lasuibu thu hen Jisu leiah anmah tla
         a lêm tlawtlawt na.
         24 Chun, a zeimaw mi nih a thusim chu an lung le, a zeimaw mi nih an lung lo.
         25 Chun, anna remlo rawh le, Pawl nih thu kâ khat a sim thluh ah chun an suak rawh.
         A thusim chu hi hi asi: "Thlaraau Thenhlimh nih khuavâng Isai kâ ah nan thlâktu tla
         sinah a sim mi kha a dik thlo asi.
         26 ’Hi phun tla sinah hin va kal le, sim rawh: Nâ hen chun nan theih narêng hen a ngaihtawnh
         dân lam chu nan theih rîlmâl lai loh; muh lam chu nan muh narêng hen theih lam chu
         nan theih lai loh.
         27 Hi phun thinlung hi a mawlâwt le, an nâ tla a ngawng dauh le, an mit khawm an sîm
         le, chu lo chun an mit hen an muh lai le, an nâ hen an theih lai le, an thinlung hen
         an theihthiam lai le, anna her nawlh lai le, chun kei nih ka damh na lebang lai,’
         a ti ruangah.
         28 "Chun, Pathian ruangsuahnâk thu hi Phundang tla sinah kuat asi ti theih u, annih
         lam nih chun ngâi khawm an ngâi lai," a ti.
         29 Chun hi bang thu tla hi a sim thluh nûnah Juda tla chu an kal ving le, anmah leh
         anmah anna êl.
         30 Chun, Pawl chu kum nih pumpial amah in lâng lakah a um le, a sinah lût mi zawng a
         lâwmlût na tâwn.
         31 Anih nih chun Pathian ram thu ah leh Lal Jisu Krist thu khawm râlṭha tak hen a simh
         na tâwn le, âukhawm nih amah an khap lêm lo.ROMROMROMROMROM
         
            

         
      
   
      
         ROM
12345678910111213141516
   
      
         1
1 Pawl, Jisu Krist to-aw, mifial si ding hen kawh mi, a Thâwngthâng Ṭha sim ding hen
         Pathian nih a kawh mi nih chun:
         2 Chu Thâwngthâng Ṭha, a Fapa kan Lalpa Jisu Krist thu chu, Pathian nih tuan liauah
         Pathian lasui thu thenhlimh ah chun a khuavâng tla kâ hen a tiamh rawh.
         3 Anih chu taksa lei thu ah chun David thlâk ah suak asi le,
         4 thenhlimhnâk thlarau lei thu ah chun mithi lakah thawk hen a thawknawlhnâk nih chun,
         Pathian Fapa asi zia fâk tak hen a theihtir.
         5 A min ruangah lungnâk chu phun kip lakah mi lungtir hen, amah ruangah chun, zângfahnâk
         leh mifial sinâk ka ting rawh.
         6 Chubang tla lakah chun nannih Rom khua ah um mi tla khawm Jisu Krist ah kawh mi tla
         nan si.
         7 Churuangah nannih Rom khua ah um mi tla, Pathian nih a dâwt mi tla leh amah mi tla
         si ding hen kawh mi tla zawzawng sinah ka rîn asi: Pathian kan Pa leh, Lal Jisu Krist
         sinah thawk hen zângfahnâk leh remnâk nan sinah um seh.
         8 Laikulh zawzawng ah nan lungnâk thu a thang ruangah nan ektê tlûnah ka lâwmnâk thu
         Jisu Krist zârah Pathian sinah ka sim masa rih asi.
         9 Ka thlachamnâk lakah chun bâng lo hen nan min ka lam tâwn le, tutal hin nan sinah
         ka hawng kalnâk ding hen Pathian thu thu hen tlâwngnâk tik ka tawng rarâm khonâk ding
         hen ka deih tâwn ti a Fapa Thâwngthâng Ṭha ah ka thlarau ah a rian ka ṭuan tâwn mi
         Pathian chu a theihtu asi.
         11 Nan birhnâk dingah thlarau lei thilpêk zeimaw tal ka nan pêk kho na ding hen an muh
         na ding thungâi ka duh.
         12 Chu chu nan nungnâk leh ka nungnâk hen kanna ṭangpi tawnh khonâk ding hen ka tinâk
         asi.
         13 Unau le tla, hi hi theih u: ka nan veh na ding hen vei tamtak ka tum rawh le, sikhawmsele,
         thil zeimawh nih a hawng ka kham kumza tâwn asi. Phundang tla lakah lungthar ka tawng
         hâwi hen nan lak khawmah lungthar tawng ka duh tâwn asi.
         14 Mi zawzawng sinah, mifing leh mifing lo tla sinah, mithiam leh mithiam lo tla sinah
         bat ka nei.
         15 Chuvachun, nannih Rom khua ah um mi tla sinah khawm Thâwngthâng Ṭha sim ding hen
         ka mawhlah kumza.
         16 Thâwngthâng Ṭha ah zumhnâk rangtling ka nei: âuzawng a lungtu zawng rangah ruangsuah
         ding hen Pathian thiltikhonâk asi, a tîrah Juda tla rangah asi le, chun Phundang tla
         rangah khawm asi.
         17 Thâwngthâng Ṭha nih chun a dawmhtîr thawk hen a dawngh tiang hen Pathian ah lungnâk
         ruang cho ah minung chu rep hen a um ti a langhtir asi. "Mi rep chu lungnâk hen a
         nung lai," ti Pathian lasui thu nih a sim hâwi khan.
         18 Thutak rep lo tak a khamtu tla Pathian sunhsaklonâk leh replonâk zawzawng tlûnah
         vân thawk hen Pathian thinthawknâk a hawng lang asi.
         19 Pathian nih a rêp na le, Pathian nih a theihtir rawh ruangah Pathian thâwngthâng
         theih ding mi chu an sinah theihtir hen a um dangâiah.
         20 A thil muh kho lo tla, a zungzâl thiltikhonâk leh a Pathian zia chu laikulh siamtir
         thawk hen fiang tak hen muh hen a um le, thilsiam ah chun a lang asi. Churuang chun
         phelhsawlhnâk ding reng an nei lo!
         21 Pathian theih ko hen Pathian hâwi hen an chawnglawmh lo, lâwmthu khawm an sim lêm
         lo; thu salam an dawn dauh le, an thinlung ah chun mûinâk hen a hawng khat rawh asi.
         22 Mifing ah anna ruat le, sikhawmsele, mi â ah an hawng a chang;
         23 thi kho lo Pathian chu sawnh lo hen, thi kho mi minung ruk tla, vâ tla, ran tla,
         vâkrit tla ruk chu an sawnh asi.
         24 Churuangah an taksa ningzakkâi tak a siam tawnh ding hen an thinlung duhkâng hâwi
         hen thu nâwmtâm ti ding siang hen Pathian nih a kaltâk asi.
         25 Pathian thutak chu âwkrâwl ah changtir hen a siamtu sawnh ngâk hen a siam mi chu
         sawnh hen a rian an ṭuan dauh dangâiah. A siamtu chu zungzâl hen sawr tlâk asi. Amen.
         26 Churuang chun Pathian nih ningzakkâi tak a hur siang hen a hawitâk na. Nunau tla
         tiang khawm nih an umdân an suakpi mi chu dân lo hâwi a um ding hen anna dangtir dangâiah.
         27 Mipa khawm nih nunau mang dân kêl bângtâk hen, hur hen duhnâk anna neih le, mipa
         leh mipa ṭhalo tak hen anna ti, an sual man tawng ding chu anmah lakah an tawng.
         28 Chun, Pathian theih an duh lo ruangah thil dawh lo tla ti ding hen a duh lo kâng
         thinlung neih siang hen Pathian nih a hawitâk na rawh.
         29 Chun, replonâk zawzawng, sualnâk zawzawng tla, hamkahnâk zawzawng tla, ṭhatlonâk
         zawzawng hen an khat le, nahsuahnâk tla, mi thahnâk tla, tawhnâk tla, perpetnâk tla,
         nunchan ṭhalonâk tla hen an khat.
         30 Chaih mang tla, mi chawngawih mang tla, Pathian, huatkâng hen um mi tla, â liantir
         mi, mi zûm tla, â khâwng mi tla, thilsual thar suahtu tla, nu leh pa thu ngâilo tla,
         31 sia leh ṭha theihnâk neilo tla, thupêk buartu tla, zângfahnâk thinlung suakpi lo
         tla, zângfahnâk neilo tla an si.
         32 Chu hâwi thil titu tla chu thi ding rêng an si ti Pathian ruat chu theih ko hen,
         anmah lâwng nih ti mi cho khawm silo hen, midang ti tâwntu tla tlûnah khawm anna lâwm
         tâwn.

1 Churuangah, ka hâwi tla, midang tla tlûnah lâi nan rêl mu? Mi âutal si khawm ule,
         ngaihdamnâk rerêng nan nei lo. Midang lâi nan rêl liauah chu hâwi thil an ti mi tla
         hâwi nan ti bâk tâwn ruangah nanmah leh nanmah nanna mawhtir asi.
         2 Chu hâwi thil ti tâwntu tla tlûnah chun Pathian nih a lâirêlnâk chu dik tak asi vima
         asi ti kan theih.
         3 Churuangah, ka hâwi tla, nannih chu hâwi thil ti tâwn tla sâwitu, nannih nih chu
         hâwi thil nan ti bâk dangâiah Pathian nih lâi a rêlnâk lakah âwl ding nanna ruat mazei?
         4 Asi lo leh, Pathian ṭhatnâk nih rimnâk ding hen a nan ruai na tâwn ti theihlo hen,
         a ṭhatnâk neih tam zia leh â zauh kho zia leh â dawnhkho zia chu nêp dîk hen ma nan
         ruat?
         5 Thinlung lianhnâk leh thinlung khauhnâk nan nei. Churuangah Pathian thinrunhnâk leh
         lâirêlnâk dik tak a hawng lang tik Ni ah chun nanmah rêpnâk lian dauh nan siam asi.
         6 Pathian nih chun mikip an thilti hâwi vima hen lâwmman a pêk lai.
         7 Thil ṭha ti rarâm hen, rokualnâk leh chawnglawmhnâk leh thi kho lo mi nungnâk hâwltu
         tla sinah chun zungzâl nungnâk a pêk lai.
         8 Midang tla chu mah kawngkâ lâwng ruat mi an si le, a dik mi chu an duh lo, a dik
         lo mi chu an zûl dauh tâwn; an tlûnah chun Pathian thinthawknâk leh thinrunhnâk tla
         a um lai.
         9 Minung thilsual titu tla tlûnah hamhnâk leh ngaihsiatnâk fâk tak a um lai le, Juda
         tla tlûnah a um masa lai le, chun Phundang tla tlûnah khawm a um lai.
         10 Sikhawmsele, thu ṭha titu vial sinah chun rokualnâk tla, chawnglawmhnâk tla, lungngamnâk
         tla Pathian nih a pêk na lai le, Juda tla sinah pêk asi masa lai le, chun Phundang
         tla sinah khawm pêk asi lai.
         11 Pathian nih mi zawzawng bang ver hen a zauhkhenh ruangah.
         12 Âuzawng Dân neilo hen thil a sual mi chu Dân lo hen a vei lai, chun Dân nei hen a
         sual mi chu Dân ah lâirêl hen a um lai.
         13 Chun, mi nih Dân a theih mi ko asi chun Pathian lakah mi rep asi lo, Dân nih a herh
         a ti mi tla a ti chun Pathian lakah mi rep asi lai.
         14 Phundang tla nih chun Dân an nei lo; sikhawmsele mah thinlung suakpi mi hen Dân thilti
         tla chu an ti chun, chubang tla nih chun Dân neilo khawmsele anmah leh anmah Dân ah
         an um chawlh asi.
         15 An nunchan nih chun Dân thilti tla chu an thinlung ah rîn asi ti a zauhtir. Chun,
         an siat leh ṭhat theihnâk khawm nih hi hi a dik asi ti a theihtir le, an thinlung
         tla chu â êl le, anna mawhtir thulh, zeimaw zâwnah anna mawhlotir thulh.
         16 Pathian nih Thâwngthâng Ṭha ka sim hâwitê hen minung thinlung tla lakah mi thuthup
         tla chu Jisu Krist mang hen lâi a rêl ding Ni ah chun rêl hen an um lai.
         17 zei hâwi na si rawh ne? Juda ka si na ti le, Dân chu na rinhsan le, Pathian na putso;
         18 Pathian nih ti ding hen a nan duh mi na theih le, chun Dân thu ah sîntir hen na um
         le, thil dik tla chu ti ding hen:
         19 Dân ah chun finghnâk leh thutak umdân na nei ruangah nangmah tak mitchâw tla ruaitu,
         mui lakah umtu tla cherhtu
         20 mifinglo tla finghtirtu, mimâwl tla sîntirtu si hen na ruat.
         21 Midang tla na sîntir na le: zeirangah nangmah na sîn lo? Nang, fîr lo ding hen sîntirtu,
         na fîr tâwn mu?
         22 Nang ṭângdang pawm lo ding hen simhtu: nangnih ṭângdang na pawm tâwn mu? Nang, milem
         huatu, milem biakin ah mi thil tla na fîr tâwn mu?
         23 Nang, Dân putsotu, nangnih Dân na buar ruangah Pathian min na siattir tâwn mu?
         24 Pathian thu nih a sim hâwitê khan Pathian min chu nanmah Juda tla ruangah Phundang
         tla lakah siattir hen a um rawh asi.
         25 Dân zâwttu na si chun na fêmtannâk chu a ṭhavak asi; Dân buartu na si lam chun na
         fêmtan chu tan lo hâwi asi ko rawh.
         26 Churuangah fêmtan lo mi nih chun Dân thuruat tla a kil chun a fêmtan lo mi chu tan
         hâwi hen ngaih asi awt lo mazei?
         27 Chun, Phundang mah umzia hen fêmtan lo hen Dân chu a zâwt kim chun, nang Juda lasui
         thu leh fêmtan Dân nei ko hen Dân buartu, a nan sâwi awt lo mazei?
         28 A lêngpuan ko ah Juda mi si chu Juda mi tak asi lo; a lêngpuan ko ah fêmtan chu fêmtan
         tak asi lêm lo.
         29 Khawmsele a lêngpuan si lo hen Juda mi si chu Juda mi tak asi. Chun, fêmtan tak chu
         thinlung leikângah tan asi, lasui thu ah ko si lo hen thlarau ah asi; chu lakah chun
         minung sawr a lawh lo le, Pathian sawr an lawh dauh asi.

1 Asi chun, Juda mi nih chun Phundang tla tlûnah ṭhatvaknâk zei me a neih khun? Fêmtan
         khawm zei me a ṭhatvaknâk?
         2 Zeizawng ah a ṭhavak thlo. Pathian thu chu Pathian nih Juda tla sinah a kiltir masachem.
         3 Mi zeimaw mi nih lungnâk neilo khawmsele zei me â ti le? An lunglonâk nih chun Pathian
         zumhkâi zia zeikhawm lo ah a siam lêm mazei?
         4 Si lo e, Pathian chu mi dik tak asi le, mikip lam chu âwkrâwl si dauh seh. "Nangnih
         na thusim ah mawh lo hen na ruat lo, lâirêl hen na um khawmah na neh kho ding hen,"
         lâirêl hen Pathian lasui thu nih a sim hâwi khan.
         5 Sikhawmsele, kan a replonâk nih hin Pathian repnâk chu dawh khun hen a langhtir chun
         zeise kan sim lai? Pathian nih mi a rêp hen mi replo asi mazei? Minung ti dân hâwi
         hen ka sim asi.
         6 Si lo e, chu hâwi asi chun Pathian nih zeitin me laikulh lâi a rêl lai?
         7 Sikhawmsele, ka âwkrâwl thusim ruangah Pathian thudik zia amah rokualtir khawp rê
         hen a lang khun ṭung chun, zeirang me kei khawm misual hâwi hen mawhtir hen ka um
         nget ne?
         8 Takhan chun, zeirang me, "Thu ṭha a hawng tlung khonâk ding hen thilsual kan ti lai,"
         ti hen kan sim dauh lo? Mi zeimaw mi nih an ka phiar le, simlopi an ka simtir. Chu
         hâwi mi le tla chu an mawh hâwi hen Pathian nih a rêp lai.
         9 Asi chun, kannih Juda tla hi Phundang tla ngâk hen kan ṭha khun mazei? Si lo e! Juda
         tla leh Phundang tla chu sual thiltikhonâk tangah an um ver asi ti a lân khawmah ka
         zauhtir rawh kha.
         10 Pathian lasui thu nih: "Âukhawm mi rep tak rerêng an um lo, pakhat khawm an um lo;
         11 Âukhawm theihthiam rerêng an um lo, âukhawm Pathian sawnh rerêng an um lo.
         12 Amah lo leiah an pial ver le, zeikhawm chawhchân lo hen an um ver: âukhawm thil ṭha
         ti rerêng an um lo, pakhattê men an um lo.
         13 An kâ suak nâwmtâm nih chun thihnâk a tlunh tâwn, an lei nih perpetnâk thu a sim.
         An kâ sung chu rûl tûr hen a khat.
         14 An kâ tla chu hawlhsiat barhnâk thu khâ hen a khat.
         15 An kê chu thisen suah ding hen chak hen a kâr.
         16 An kalnâk zawngah veihnâk leh hamhnâk an mâk tâwn.
         17 Lungngamnâk lampi khawm an theih loh.
         18 An mitmuh ah Pathian ṭihnâk rerêng an nei lo," ti hen, an sim hawi khan.
         19 Dân nih zeizawng a sim mi vial chu Dân thu thu hen um mi tla sinah a sim asi ti kan
         theih; kâ kip a chîp khonâk ding hen leh laikulh ah mi zawzawng Pathian lâirêl hen
         an um khonâk ding hen.
         20 Chun, Dân thilti ruangah âukhawm a mitmuh ah mawh lo hen an um lo, Dân ruangah sual
         theih rangtlingnâk a hawng um dangâiah.
         21 Sikhawmsele, tuah Dân leh khuavâng tla theihtir hâwi hen Dân lo hen Pathian repnâk
         chu langhhir hen a um rawh;
         22 chu chu Pathian repnâk, Jisu Krist lung ruangah a lungtu vial tla sinah langhtir
         hen a um mi chu asi; dangnâk rerêng a um lo:
         23 mi zawzawng nih thilsual an ti ver le, Pathian rokualnâk anna ting kho lo rawh.
         24 Chubang lungtu chu Krist Jisu tlanhnâk um mi ruangah chun a zângfahnâk nih a thawt
         hen mawhtir lo hen an um.
         25 Pathian dawnhkhonâk ah tuan liauah sual tla ngaihdam hen a um ruang khan, Pathian
         nih amah rep zia zauhtirnâk ding hen Krist Jisu chu a thisen ah, lung ruangah sual
         thutluang vawrnâk ah a ruat.
         26 Tu liauah a rep zia a zauhtirnâk dingah asi amah ngelchel chu mi rep asi khonâk ding
         hen leh Jisu lungtu vial mawhtirlotu asi khonâk ding hen.
         27 Nan putsonâk chu zeiah me a um le? Zeikhawm silo! Zeiruangah ne? Mi nih Dân a zâwt
         ruangah ma? Si lo e; lungnâk ruangah asi dauh.
         28 Chuvachun, Dân thilti silo hen lungnâk ruangah Pathian ah mi rep kan si hen kan ruat
         asi.
         29 Asi lo leh, Pathian chu Juda tla Pathian cho ma si? Phundang tla Pathian khawm asi
         bâk lo ma? Si bâk ta a.
         30 Juda tla chu an lung ruangah mawhtirlonâk ding leh Phundang tla chu an lungnâk ruangah
         mawhtirlotu ding thu Pathian pakhat cho asi chun Phundang tla Pathian khawm asi bâk
         lai ta a.
         31 Asi leh, lung ruangah Dân chu zeikhawm lo ah kan siam mazei? Si rîlmâl lo; Dân chu
         kan birhtir lehlam asi.

1 Asi chun, Abraham, taksa dân ah hawng kan thlâktu nih chun zei me a tawng mi chu,
         zei kan sim lai ne?
         2 Abraham chu thilti ruangah mawh lo asi chun putso ding a nei asi. Pathian leikâng
         lam chun a nei lo asi.
         3 Pathian lasui thu nih, Abraham nih chun Pathian a lung le, chun chu lungnâk chu repnâk
         ah ruat asi, ti hen a sim asi.
         4 Chun, rianṭuantu lawh chu zângfahnâk ah ruat asi lo le, bat ah ruat asi dauh.
         5 Sikhawmsele, rianṭuan lo hen Pathian sunhsak lo hen mawhtirlotu lung dauh mi lungnâk
         chu amah repnâk ah ruat asi.
         6 Mi a thilti ruat lo hen, Pathian nih rêp hen a ruat mi chu mal a sawm piak thu David
         khawm nih,
         7 "An buarnâk tla ngaihdam hen a um mi leh, an sual tla khuh hen a um mi chu an thaw
         a suak.
         8 Lalpa nih diklonâk nei hen a ruat lo mi chu a thaw a suak," ti hen a sim hâwi khan.
         9 Asi leh, chu thawsuaknâk chu fêmtan tla tlûnah cho ma a um, fêmtan lo tlûnah khawm?
         "Abraham lungnâk chu a repnâk ah ruat asi," kan ti ruangah.
         10 Chu chu zei hâwi hen ruat me si ne? A fêmtan nûnah ma? A fêmtan lânah? A fêmtan nûnah
         asi lo le, a fêmtan lânah asi dauh.
         11 Chun, fêmtan lo hen a um liauah lungnâk ah repnâk a tawng ti theihnâk fêmtan singsiahnâk
         chu â ting le, chu repnâk chu an rangah ruat asi nâk ding hen fêmtan lo tla lakah
         lungtu zawzawng thlarau pa asi khonâk ding hen.
         12 Fêmtan tla pa khawm asi khonâk ding hen fêmtan tla pa ko asi lo le, kan pa Abraham
         fêmtan lo hen a um liauah lungnâk a nei hâwi a nei bâk mi pa asi dauh.
         13 Dân ruangah Abraham leh a thlâk tla sinah chun laikulh ro tingtu ding asi lai ti
         lam chu tiamh asi lo le, lungnâk ah repnâk ruangah asi dauh.
         14 Dân ah um mi tla chu ro tingtu tla an si chun lungnâk chu zeikhawm ah a ṭhatvak lo
         le, thutiam khawm chu zeikhawm asi lo.
         15 Dân nih chun thinthawknâk a siam tâwn le, Dân umlonâk ah lam chun buarnâk khawm a
         um lo.
         16 Churuangah, zângfahnâk hen asi khonâk ding hen lungnâk ruangah asi hi, thlâk tla
         zawzawng nih chun thutiam chu anna tingnâk ding hen. Dân nei mi tla cho nih an tawng
         awt lo le, Abraham neih hâwi lungnâk nei tla khawm nih an tawng bâk lai. Mithi tla
         nungtirtu leh thu um lo tla um hâwi hen simtu a lung mi Pathian mitmuh ah chun Abraham
         chu kan ektê thlarau pa asi. "Chi tamtak tla pa ah ka nan siam," ti rîn hâwi khan.
         18 Lungum ding hen a umlonâk khawmah anih nih chun lungum tak hen a lung le, chi tamtak
         tla pa asi khonâk ding hen, "Khi zat khin na thlâk tla an hawng um lai,’ ti hen simh
         asi hâwi hen khan.
         19 Chun, lungnâk bir lo lêm lo hen, a taksa thi rawh hâwi hen um ding a ruat le, amah
         chu kum zâ mi bo asi le,
         20 Sari ching mi khawm a theih ko, sikhawmsele lungnâk sam hen Pathian thutiam chu a
         zumhmaih lo le,
         21 Pathian a chawnglawmh le, a thutiam chu a tingtir kho ti a lung thlo le, a lungnâk
         chu a bir khun rawh.
         22 Churuangah, a lungnâk chu repnâk ah ruat asi rawh.
         23 Chun, a lungnâk chu a repnâk ah ruat asi ti hi amah rang cho ah rîn asi lo le, kanmah
         rang khawm asi.
         24 Jisu kan Lalpa mithi lakah mi thawhtu chu lungtu kan si le, kan lungnâk chu repnâk
         ah ruat asi awt.
         25 Chu Jisu chu kan sual ruangah thi ding hen tleihtir hen a um le, kan mawhlonâk ding
         hen thawh hen a um.

1 Churuangah, lungnâk ruangah mawhlo a um hen, kan Lalpa Jisu Krist ruangah Pathian
         hen rem hen kan um.
         2 Amah ruang ber ah hi zângfahnâk ah hin bir tak hen kan dîrnâk ah hin lungnâk hen
         kan lût rawh. Churawhchun, Pathian rokualnâk lungum hen lâwm hen kan um.
         3 Chun, chu ko chu silo hen kanna hamhnâk khawmah lâwm hen kan um, hamhnâk nih chun
         felfênâk a siam le,
         4 felfênâk nih chun Pathian remtinâk a siam, Pathian remtinâk nih chun lungumnâk a
         siam ti kan theih asi.
         5 Chun, Thlarau Thenhlimh kan sinah hawng kan pêk mi nih khan Pathian dâwtnâk chu kan
         thinlung ah a khattir rawh ruangah lungumnâk nih chun a mualphotir lo.
         6 Kan chak lo liau khan, a tik takah Krist chu misual ruangrûl ah a thi rawh ruangah.
         7 Mi rep ruangrûl ah a thih chu mi zeimaw mi rangah thu har tak asi le, mi ṭha ruangrûl
         lam chun mi zeimaw mi nih thih a va ngamh ko dahmawh.
         8 Sikhawmsele, Pathian nih chun a kan dâwtnâk chu sawr tlâk hen a langhtir le, misual
         tla kan si liauah Krist kan ruangrûl ah a thi ruang khan.
         9 Chun, a thisen ah mawhlotir a kan um rawh nûnah hin amah ruangah Pathian thinthawknâk
         lakah mi chu ruangsuah hen kan um ngelchel lai.
         10 Mêlma kan si liau men ah a Fapa thihnâk ruangah Pathian hen rem rawh mi kan si chun
         rem hen kan um rawh nûnah hin a nungnâk ruangah ruangsuah hen kan um ngelchel lai.
         11 Chu cho khawm asi lo le, tuah remnâk hawng kan tingtirtu kan Lalpa Jisu Krist ruang
         chun Pathian ah kanna lâwm asi.
         12 Chun, mi pakhat ruangah sual laikulh ah a lût le, sual ruangah thihnâk a lût fâwn,
         chu hâwi ber hen mi zawzawng nih thu an hawng sual ruangah thihnâk nih mi zawzawng
         a zunh hep rawh.
         13 Dân um lânah laikulh ah sual a um rawh asi: Dân a um lo chun sual chu sual ah ruat
         asi lo.
         14 Sikhawmsele, Adam thawk hen Mosi tiang hen Adam buarnâk hâwi a thilsual tilo tla
         lak khawmah thihnâk nih chun lâi a rêl tâwn. Adam chu a hawng kal ding mi Jisu hen
         tahṭhimhnâk asi.
         15 Sikhawmsele, thilthawt pêk chu sualnâk hen â bang lo fâwn. Mi pakhat sual ruangah
         men khan mi tamtak an thi chun Pathian zângfahnâk leh mi pakhat Jisu Krist zângfahnâk
         ruangah thilpêk chu mi tamtak lakah vurh hen a um ngelchel lai.
         16 Chun, thilpêk chu pakhat sual ruangah thu hawng um ding mi hen â bang lo; mawhtirnâk
         lâirêlnâk chu sual pakhat ruangah a hawng um le, mawhtirlonâk thilthawt pêk lam chu
         sual tamtak ruangah a hawng um dauh asi.
         17 Adam sual ruangah thihnâk nih, amah pakhat ruang men ah men ah lâi a rêl asi ti a
         dik asi; sikhawmsele, mi pakhat, Jisu Krist nih thil a ti mi chu a rokual dauk khun
         asi. Pathian zângfahnâk fâk leh a repnâk tawngtu tla nih chun Krist zârah nungnâk
         ah lâi an rêl lai.
         18 Chun, sual pakhat ruangah mawhtirnâk lâirêl chu mi zawzawng tlûnah a hawng um le;
         chu hâwi ber hen thil rep pakhat ti ruangah nungnâk tawngnâk ding ken mawhtirlonâk
         thilthawt pêk chu mi zawzawng tlûnah a hawng um.
         19 Mi pakhat ê-aw ngâilonâk ruangah khan mi tamtak chu misual an hawng si rawh: chu
         hâwi ber hen mi pakkat ê-aw ngâinâk ruangah khan mi tamtak chu mi rep an hawng si
         lai.
         20 Chun, sual a lang khun ding hen Dân a hawng um nawlh sawm. Sikhawmsele, sual a pungnâk
         kipah Pathian zângfahnâk chu a pung khun tâwn.
         21 Sual nih chun thihnâk hen lâi a rêl hâwitê hen Pathian zângfahnâk nih chun repnâk
         hen zungzâl nungnâk ting kho rê hen kan Lalpa Jisu Krist ruangah lâi a rêl khonâk
         ding hen.

1 Zeise kan sim lai rawh ne? Zângfahnâk chu a pung khonâk ding hen sual hen nget ma
         kan um awt?
         2 Si lo e; kannih sual leikângah thi rawh mi, sual hen zeitin me kan nung kho nget
         lai rih?
         3 Kan lakah Jisu ah baptis hen um mi vial tla chu a thihnâk ah baptis hen kan um ti
         nan theih lo ma?
         4 Churuangah, a thihnâk ah baptis kan si chun a sinah phûm bâk hen kan um; Pa rokualnâk
         nih mithi lakah mi Krist a thawh hâwi hen khan, kannih khawm nungnâk thar a kan um
         khonâk ding hen.
         5 A thihnâk va bangh hen amah hen kanna tlâi rawh asi chun, a thawknawlhnâk va banghpi
         khawm hen kanna tlâi ber asi.
         6 Hi bang hi theih sele; kan minung li chu a sinah khenhbêk hen a um bâk rawh, sual
         put taksa chu tlâutir a um khonâk ding hen, tu thawk hen sual sal ah kan um lonâk
         ding hen.
         7 Âuzawng thi rawh mi chu sual ah mi a suak rawh asi.
         8 Chun, Krist sinah kan thi bâk rawh chun a sinah kan nung bâk lai ti kan lung asi;
         Krist chu mithi lakah mi thawh hen a um le,
         9 a thi nawlh awt lo rawh ti kan theih; thihnâk nih chun amah tlûnah thu a nei lo rawh.
         10 A thihnâk chu sual leikângah zungzâl rangah veikhat cho a thi asi, a nungnâk lam
         chu Pathian leikângah a nung asi.
         11 Chu hâwi ber hen nannih khawm sual leikângah thi rawh ah a ruat ule, Pathian leikângah
         lam chun Krist Jisu ah nung hen a ruat u.
         12 Churuangah, nan taksa duhzia nan zûlnâk ding hen nan taksa thi kho ah sualnâk nih
         lâirêl lah seh.
         13 Nan taksa ṭeng tla khawm replonâk ruakhâu rang dingah sualnâk ah pêk siang lah u;
         khawmsele, mithi lakah mi nung nawlh hâwi hen Pathian sinah a pêk ule, nan taksa ṭeng
         tla khawm chu repnâk ruakhâu rang dingah Pathian sinah pêk siang dauh u.
         14 Sualnâk nih nan tlûnah thu a nei awt lo rawh, Dân lâirêl hen um nan si lo le, zângfahnâk
         lâirêl hen um nan si dauh.
         15 Zeitin asi lai ne? Dân lâirêl hen um kan si lo le, zângfahnâk lâirêl hen um kan si
         dauh ruangah kan sual ding ma si lai?
         16 Si lo e; âu sin zawngah an thu zâwt ding hen to-aw ah nan lût chun, thihnâk rê hen
         sual to-aw mawh, repnâk rê hen thu zâwt to-aw mawh, a thu zâwt hen to-aw nan si ti
         nan theih lo mazei?
         17 Khawmsele, sual to-aw tla si khawm ule, sîntir dân a sinah nanna pêknâk chu thinlung
         tatak hen nan zâwt hen, chun sual lakah mi suak hen nan um le, repnâk to-aw tla nan
         hawng si rawh; churuang chun, Pathian sinah lâwmthu um seh; nan taksa chak lo ruangah
         minung dân hen thu ka sim asi.
         19 Nan taksa ṭeng tla chu nâwmtâmnâk ah leh buarnâk ding hen buarnâk sal ah nanna pêk
         siang hâwi khan, tuah nan taksa ṭeng tla chu thenhlimhnâk ding hen repnâk to-aw ah
         pêk siang u.
         20 Sual to-aw tla nan si liau khan repnâk lakah nanna lît asi.
         21 Tuah nan thil zahpi mi lakah hin, kha liau khan rah zei me nan tawng tâwn? Khabang
         thu dawnghnâk kha thihnâk asi tâwn asi.
         22 Tuah lam chun sual lakah mi lît hen nan um le, Pathian to-aw tla nan hawng si hi,
         thenhlimhnâk tawng phah rê hen rah nan nei asi, chu dawnghnâk ah zungzâl nungnâk hen.
         23 Sual man chu thihnâk asi; Pathian thilthawt pêk lam chu kan Lalpa Krist Jisu ruangah
         chun zungzâl nungnâk asi.
         
            

         
      
   
      
         7
1 Asi chun, unau tla, Dân nih chun mi a dam kar zawzawng a tlûnah lâi a rêl tâwn ti
         nan theih lo masi? Dân theih mi tla sinah ka sim asi hi.
         2 Nunau pasal nei chu a pasal dam kar zawzawng Dân nih a pasal lakah phuar hen a um
         tâwn; sikhawmsele, a pasal chu a thih lam chun a pasal leikângah Dân a mi chu thlah
         hen a um tâwn.
         3 Chun, a pasal dam karah midang hen anna umh chun, "Ṭângdang pawmtâktu nu," an ti
         lai. A pasal a thih lam chun dân a mi chu thlah hen a um le, chun midang nei khawmsele
         ṭângdang a pawmtâk mi asi lo.
         4 Chun, ka unau le tla, midang, Pathian leikângah kan rah khonâk ding hen mithi lakah
         a thawh mi ngelchel kha nan nei khonâk ding hen, Krist taksa ruangah Dân leikângah
         thah hen nan hawng um rawh.
         5 Taksa ah kan um liau khan Dân ruangah duhnâk sual a hawng suak mi tla nih chun, kan
         taksa ṭeng tla ah thihnâk rê a rah ding hen a ṭuan tâwn.
         6 Tuah lam chun hawng kan tleihtu lakah thi rawh hen, Dân lakah mi thlah hen kan um
         rawh, Dân rîn mi lampi li ah silo hen, Thlarau lampi ah rian kan ṭuan asi.
         7 Zei me kan sim lai rawh ne? Dân chu sual masi? Si lo e! Sikhawmsele, Dân ruangah
         theih si lah sele chu sual kan theih lo ding mi; Dân nih chun, "Uh lah," ti lah sele
         chu uh hi kan theih lo ding mi.
         8 Sikhawmsele, sualnâk nih thupêk ruang chun a dêngkhâwng liau tawng hen, uhnâk zeizawng
         ka sungah a umtir. Dân lo chun sualnâk chu a thi asi.
         9 Chun, a lan khan kei dân lo hen ka nung le, sikhawmsele thupêk chu a hawng um kâ
         hen sual a hawng thawk le,
         10 kei chu ka thi rawh. Chun, nungnâk ding hen thupêk chu thihnâk ding a hawng si ti
         ka theih rawh.
         11 Sualnâk nih thupêk ruang chun dêngkhâwng tik tawng hen hawng ka bum le, thupêk chu
         mang hen hawng ka thah rawh asi.
         12 Chun, Dân chu a thenhlimh asi, thupêk khawm a thenhlimh le, â rep le, a ṭha asi.
         13 Asi chun, thil ṭha chu ka rangah thihnâk a hawng si masi? Si lo e! Sualnâk chu ka
         rang thihnâk a hawng si dauh rawh asi. Chun, sualnâk chu sualnâk asi ti a lang khonâk
         ding hen, thil ṭha chu mang hen a ka thah asi. Sualnâk chu thupêk ruang khan sual
         fâk tak asi khonâk ding hen.
         14 Dân chu thlarau lei thil asi ti kan theih asi. Kei lam chu taksa leiah mi, sual sal
         ah zuar rawh mi ka si.
         15 Thil ka ti mi hi a ngaihnâk ka theih lo. Ka ti tâwn mi hi ka thilti duhzia asi lo,
         ka thil huatkâng tak chu ka ti dauh tâwn asi.
         16 Ka ti duhkâng chu ka ti asi chun, Dân chu a ṭha ti hen zâwt ka si lo lai mazei?
         17 Chun, ka thilti hi keimah ti asi lo rawh le, sual keimah lakah a um mi nih a ti mi
         asi dauh.
         18 Keimah lakah, chu chu ka taksa lakah tinâk asi, thu ṭha rerêng a um lo ti ka theih.
         Thil ṭha ti duhnâk chu keimah lakah a um narêng hen, thu ṭha tinâk lam chu a um lo.
         19 Ṭhatnâk ti ka duh mi hi ka ti lo le, sualnâk ti ding ka duh lo mi hi ka ti dauh tâwn.
         20 Ka duh lo kâng chu ka ti asi chun, a titu chu kei ka si lo rawh le, sual keimah lakah
         a um mi chu asi dauh.
         21 Chun, hi dân hi ka hawng theih rawh; thil ṭha ti ka duh liauah sualnâk ka lakah a
         hawng um tâwn asi.
         22 Ka thinlung tak hen Pathian dân lakah ka lâwm tâwn.
         23 Sikhawmsele, ka taksa ṭeng tla lakah hin dân dang a um ti ka theih, chu nih chun
         ka thinlung dân a do le, ka taksa ṭeng tla lakah sualnâk dân a um mi sinah chun sal
         ah hawng ka ruai tâwn.
         24 Mi hamhkâi ka si chiammâm e! Hi thihnâk taksa lakah mi hi âu nih me hawng ka suah
         kho lai?
         25 Jisu Krist kan Lalpa ruangah Pathian sinah lâwmthu kan sim asi. Chun keimah tak nih
         chun ka thinlung hen Pathian dân rian ka ṭuan tâwn, ka taksa lam nih chun sualnâk
         dân rian a ṭuan tâwn.

1 Chun, tu lam chun Krist Jisu ah um tla rangah chun mawhtirnâk rêng a um lo rawh.
         2 Krist Jisu ah nungnâk thlarau Dân nih chun sualnâk leh thihnâk Dân ah mi chu hawng
         kan suah rawh asi.
         3 Taksa chaklonâk ruangah Dân nih ti kho lo mi chu Pathian nih a ti kho. Amah Fapa
         ngelchel taksa sual hâwi put hen sual bâwlnâk dingah hawng fial hen, taksa lakah sualnâk
         um mi chu mawh a phurhtir rawh asi.
         4 Taksa Dân zâwt lo hen thlarau Dân zâwt dauhtu kanmah lakah hin Dân thuruat chu lîm
         hen a um khonâk ding hen.
         5 Taksa Dân ah um mi tla nih chun taksa lei thil tla an duh tâwn. Thlarau lei Dân ah
         um mi tla nih chun Thlarau lei thil tla an duh tâwn.
         6 Taksa lei thil tla duh chu thihnâk asi le, Thlarau lei thil duh lam chu nungnâk leh
         lungngamnâk asi.
         7 Taksa duhkâng chu Pathian donâk asi ruangah chu chu Pathian Dân hen a um lo le, um
         khawm a um kho lo asi.
         8 Chun, taksa ah um tla nih chun Pathian an lawmhtir kho lo.
         9 Sikhawmsele, Pathian Thlarau nanmah lakah a um tatak chun taksa ah um nan si lo le,
         Thlarau ah um nan si dauh. Khawmsele, âukhawm Krist thlarau neilo mi chu amah lakah
         mi asi lo,
         10 Krist chu nanmah lakah a um asi chun, sualnâk ruangah taksa chu a thi asi; thlarau
         lam chu Pathian repnâk hen mirep ah ruat nan si ruangah nungnâk asi.
         11 Sikhawmsele, mithi lakah mi Jisu thawhnawlhtu thlarau chu nanmah lakah a um chun
         mithi lakah mi Krist Jisu thawhnawlhtu nih khan nanmah lakah um mi Thlarau ruangah
         chun, nan taksa thi kho tla chu a nungtir lai.
         12 Churuangah unau le tla, bat kan nei; taksa duh dân ah um ding hen lam chun asi lo.
         13 Taksa duh dân hen nan um chun nan thi ngelchel ding asi. Sikhawmsele, taksa thilti
         tla chu Thlarau ah nan thah tâwn chun nan nung lai.
         14 Pathian Thlarau rui hen an um mi vial tla chu Pathian fa tla an si.
         15 Lâu ah um nawlh ding hen to-aw sinâk thlarau nan tawng asi lo le, fa sinâk thlarau
         nan tawng asi dauh, chu thlarau ruangah chun ’Abba, ka Pa ti hen kan âu tâwn hi.
         16 Thlarau ngelchel nih chun kanmah thlarau hen Pathian fa tla kan si ti hawng kan theihtir
         tâwn.
         17 Chun, fa tla kan si chun ro tingtu tla kan si le, Pathian ro tingtu, Krist tingpitu
         tla kan si. Jisu kan tuarpi tatak chun a sinah chawnglawmh hen kan um bâk lai.
         18 Tu liau tuarnâk tla hi, hi nûnah kan tlûnah rokualnâk langhtir ding mi hen chun tahṭhimh
         tlâk ah ka ruat lo.
         19 Thilsiam zawzawng tla nih chun thungâi lungum bû hen Pathian fa tla hawng langhnâk
         chu thungâi an mawhlah asi.
         20 Thilsiam zawzawng tla chu thil salam thu thu a umtir ding hen an um rawh, mah duh
         hen um an si lo le, a umtirtu ruangah asi dauh. Chu lakah chun hi lungumnâk a um nget
         rih:
         21 thilsiam zawzawng tla ngelchel khawm chu siatnak to-aw ah mi suah hen an um lai le,
         Pathian fa tla thawsuaknâk rokual ah chun an lût awt asi.
         22 Thilsiam zawzawng tla chu tutiang hen rûm leh nau neih nganfâk tuar hen an um chiau
         asi ti kan theih asi.
         23 Chu cho asi lo, kannih ngelchel khawm Thlarau Pathian thilpêk nei masatu nih hin,
         fa kan sinâk, kan taksa tlanhnâk chu ngâk hen, kannih ngelchel khawm kan thinlung
         hen kan rûm bâk.
         24 Lungumnâk hen asi ruangsuah hen kan um mi hi; sikhawmsele, muh kho ko lungumnâk hi
         lungumnâk asi lo. Mi nih a muh kho ko mi chu zeirangah a lungum nget tâwn?
         25 Kan muh lo mi kan lungum asi chun kan ngâk rarâm tâwn asi.
         26 Chu hâwi ber hen, Thlarau nih chun kan chaklonâk tla a bawmh tâwn le; zei hâwi a
         thlacham ding me si ti kan theih lo; sikhawmsele, thlarau nih chun rûm sim kho lo
         rê hen thla hawng kan cham piak tâwn.
         27 Chun, Pathian duhzia hâwi vima hen mi thenhlimh tla chu thla a cham piak na tâwn
         ruangah, thinlung tla zauhtu nih chun Thlarau duhzia chu a theih tâwn asi.
         28 Chun, Pathian dâwttu amah ruat hâwi hen a kawh mi tla rangah chun ṭhatnâk ding hen
         zeizawng hen a ṭuan piak na tâwn ti kan theih.
         29 A theihkan mi tla chu amah Fapa hâwi tak hen um ding hen a ruatkan asi, a Fapa chu
         unau tamtak tla lakah fa tîr a hawng si khonâk ding hen.
         30 Chun, a ruatkan mi tla chu a kawh na le; chun, a kawh mi tla chu amah repnak ruangah
         mi rep a ruat hen an um chun, mi rep ah a ruat mi tla chu a chawnglawmh na.
         31 Chubang thu lakah chun zei me kan sim lai ne? Pathian kan leiah â ṭang chun âu nih
         me hawng kan do kho lai?
         32 A Fapa tak khawm zuah lo hen kan ektê ruangrûl ah pêktu nih chun thil zawzawng khawm
         a thawt hen hawng kan pêk sih awt lo masi? Pathian mi thîm tla chu âu nih phiar lai?
         33 Mawhtirlotu kha Pathian asi.
         34 âu nih annih rangah mawhtir kho na lai? Jisu Krist chu thihnâk thawk hen a thawk
         le, Pathian vawrhlei ah to hen, Pathian sinah hawng kan sim piaktu asi lo mazei?
         35 Krist dâwtnâk lakah thawk hen âu nih me hawng kan ṭhen kho lai? Hamhnâk nih mawh,
         ngaihsiatnâk nih mawh, nehsawhnâk nih mawh, pâmnâk nih mawh, takkaronâk nih mawh,
         ṭihnungkâinâk nih mawh, nâmsâu nih mawh hawng kan ṭhen kho lai ma?
         36 Pathian lasui thu nih, "Nangmah ruangah nî tlâk hen thah hen kan um tâwn, Dawrâ thah
         ding mi tla hâwi hen ruat kan si,’ ti hen a sim hâwi khan.
         37 Ṭhen lah e, chubang zawzawng lakah chun hawng kan dâwttu ruangah rokual tak hen nehtu
         kan si.
         38 Thihnâk tla nungnâk tla, vânmifial tla, lalnâk tla, thil umchia tla, thil hawng um
         ding mi tla, thiltikhonâk tla,
         39 sângnâk tla, thûknâk tla, thilsiam dang rerêng khawm nih, kan Lalpa Krist Jisu lakah
         um mi Pathian dâwtnâk ah mi chu hawng kan ṭhen kho lai lo ti dik tak hen ka theih.

1 Krist ah chun thudik ka sim asi, ka âwkrâwl lo. Thlarau Thenhlimh zârah chun ka siat
         le ṭhat theihnâk khawm nih hawng ka theihpi le,
         2 ka thinlung ah hin hamhnâk fâk tak leh ngaihsiatnâk reh kho lo ka nei asi.
         3 Ka unau le tla, taksa leiah ka phun tla ruangah kei hi Krist sinah mi dangtir kho
         rê hen anmah ruangah siat phurh hen um rê sele ka ti asi.
         4 Pathian mi thîm tla an si le, fa sinâk, rokualnâk, thutiamnâk zawzawng tla an ta
         asi.
         5 Pu tla chu an tâ asi bâk, taksa leiah Krist chu anmah thawk hen suak asi fâwn; anih
         chu thil zawzawng tlûnah mi, zungzâl sawr tlâk Pathian asi! Amen.
         6 Sikhawmsele, Pathian thu chu zeikhawm lo hâwi a um asi lo le, Israel mi zawzawng
         tla khawm Pathian mi thîm an si ver lo.
         7 Abraham thlâk tla an si khawmsele an ektê hen a fa tla an si ver lo, "Isak lakah
         hin na thlâk tla an ti lai," ti asi dauh.
         8 Chu taksa dân mi fa tla chu Pathian fa an si lo, thutiam fa tla chu Abraham thlâk
         ah ruat an si dauh tinâk asi.
         9 Thutiam chu hi hi asi: "A hun liauah ka hawng kal lai le, Sari nih chun fapa a ring
         lai," ti hi.
         10 Chu cho asi lo le, Rebek nih mi pakhat kan pu Isak lakah phir a pâwi liau khan nau
         chu a hawng suak lânah,
         11 sia leh ṭha an ti lânah, thilti ruang silo hen, a kawhtu duh ruang si dauh hen, thîm
         leikâng thu ah Pathian thuruat chu a bir khonâk ding hen a sinah chun,
         12 "A upa dauh mi nih a ngâksia dauh mi rian a ṭuan lai," Pathian nih a ti kha. Pathian
         lasui thu nih,
         13 "Jakob chu ka dâwt le, Esau lam chu ka hua," ti hen a sim hâwi khan.
         14 Zei me kan sim lai rawh? Pathian lakah chun replonâk a um masi? A um rîlmâl loh.
         15 Anih nih chun, "Ka zângfah mi chu ka zângfah lai le, khua ka ruatnâk lakah chun khua
         ka ruat lai," ti hen, Mosi sinah a sim mi kha.
         16 Churuangah, a duhtu ruangah asi lo le, a titu ruangah asi lêm lo, a zângfahtu Pathian
         ruang asi dauh.
         17 Pathian lasui thu nih Pharoa sinah chun, "Hi ruang hin ka nan dirh le, nangmah lakah
         chun ka thiltikhonâk ka zauhtir khonâk ding hen leh laikulh zawzawng ah ka min a thang
         khonâk ding hen," a ti asi.
         18 Pathian nih a duh mi zawng a zângfah tâwn le, a duh mi zawng a lungkhungtir tâwn
         asi.
         19 Nangnih chun, ka sinah, "Zeirang me a nan sâwi nget? A duhzia âu nih me kham tâwn?"
         na ti awt dahmawh.
         20 Asi, sikhawmsele, aw minung, Pathian êltu chu âu me na si le? Thilsiam nih chun a
         siamtu sinah, ’Zeirangah me hi hâwi hen na hawng ka siam?" a ti lai ma?
         21 Valei tlang khat bêl pakhat sung tak hen, bêl pakhat sung lo tak siam ding hen belhêmtu
         nih chun nêng tlang tlûnah thu a nei lo masi?
         22 Zângfahnâk bêl, rokual ding hen a timhtuah kanh tla lak chun, a zângfahnâk tam zia
         a zauhtir khonâk ding hen, thinthawknâk bêl veih tlâk tla tlûnah chun, Pathian nih
         thinthawk leh a thiltikhonâk langhtir duh khawmsele, â dawnh rarâm chun zei me pawi
         lai?
         24 Chu zângfahnâk bêl tla chu Juda tla lak mi cho silo hen, Phundang tla lakah mi khawm
         kawh an si.
         25 Hose lasuibu ah chun, "Ka mi tla si dah lo mi chu ’Ka mi tla’ ka ti lai. Phun ka
         dâwt dah lo mi tla chu ’Ka dâwt mi tla’ ka ti lai.
         26 Chun, hi hâwi hi asi lai le, an sinah, ’Ka mi tla nan si lo’ a tinâk mun takah chun,
         ’Pathian nung fa tla’ ti hen an um lai," ti rîn hâwi khan.
         27 Isai khawm nih Israel tla thu a phuang le, "Israel tla chu tisumsumriat ah sep zat
         hen tam khawmsele, a rêp bang cho chu ruangsuah hen an um lai.
         28 Lalpa nih chun rang tak a dih ziar hen tual tlûnah a rêp ding thu a lîm awt asi,"
         a ti kha.
         29 Isai ber nih, "Thiltikho Lalpa nih chun chi thlâktu hawng kan zuah piak lah sele
         chu Sodom khua hâwi hen kan um lai rawh, Gomorah khua hâwi hen siam hen kan um lai
         rawh," ti hen a simkan hâwi khan.
         30 Zei me kan sim lai rawh ne? Phundang repnâk ṭhâwl lo tla nih chun repnâk an hawng
         phâk rawh asi--lungnâk ruangah repnâk chu.
         31 Israel repnâk zûltu lam nih chun repnâk dân chu a phâk lo rawh.
         32 Zei ruang ah me? Lungnâk hen an zûl lo le, thilti a tawng kho hâwi hen an zûl ruangah
         asi. Tlûknâk lung ah chun an tlu le,
         33 Pathian lasui thu nih: "Zauhnik, Zion ah chun tlûknâk lung leh khamnâk lungpi ka
         siah le, âuzawng amah lungtu vial chu an lungdawng lai loh," ti hen a sim hâwi khan.

1 Ka unau tla, ka thinlung duhzia leh ka mi tla rangah Pathian sinah ka thlachamnâk
         san chem chu ruangsuah hen an um khonâk ding chu asi.
         2 Pathian leiah ṭhanemsemse an ngâi ti ka theihpi asi, theih rangtling hâwi lam chun
         an ruat lo.
         3 Pathian repnâk theihlo hen, mah repnâk birhtir tum hen, Pathian repnâk ah anna pek
         lo.
         4 Krist chu a lungtu tla vial rangah repnâk an nei khonâk ding hen Dân birhtirtu asi.
         5 Mosi nih chun "Dân ah repnâk zâwttu chu, chu repnâk ruangah chun an nung lai," ti
         hen a rîn.
         6 Lungnâk ah repnâk lam nih chun hi hâwi hen a sim: "Nan thinlung ah, ’âu me vân ah
         kâi lai?’ mawh (chu chu tlûnlei thawk hen Krist hawng ṭumpi ding tinâk asi),
         7 âu me mithi khua ah ṭum lai?’ mawh (chu chu mithi lakah thawk hen Krist kâipi ding
         tinâk asi), ti lah u,’ ti hen.
         8 Asi chun zei me a sim? "Thu nih chun a nan naih, na kâ leh na thinlung khawm ah a
         um," ti hen a sim asi; chu chu lungnâk thu kan sim tâwn mi hi asi.
         9 "Na kâ hen Jisu chu Lalpa asi ti na ṭanh hen, mithi lakah mi Pathian nih a thawh
         ti na thinlung ah na lung chun ruangsuah hen na um lai," ti hen.
         10 Mi leh nih thinlung hen an lung le, repnâk an tawng tâwn; kâ hen an ṭanh le, ruangsuahnâk
         an tawng tâwn asi.
         11 Pathian lasui thu nih, ’’Âuzawng amah lungtu vial an mualpho lai loh," a ti asi.
         12 Juda leh Phundang tla chu zeikhawm ah anna dang lêm lo, Lalpa pakhat an ektê tlûnah
         Lalpa asi le, a lamtu vial tla tlûnah ṭhatnâk tamtak a nei.
         13 "Âuzawng Lalpa min lamtu vial tla chu ruangsuah hen an um lai," ti asi.
         14 Asi chun, an lung lo mi chu zeitin an lam lai? A thu an theih lo mi chu zeitin an
         lung lai? Thusimtu um lo hen zeitin an theih lai?
         15 Fial an si lo chun zeitin thu an sim lai? "Thâwngthâng Ṭha simtu tla hawng kal chu
         a chê a!" ti hen Pathian lasui thu nih a sim hâwi khan.
         16 Sikhawmsele, Thâwngthâng Ṭha chu an ektê hen an lung ver lo. Isai nih, "Lalpa kan
         thusim âu nih me lung?" a ti ruangah.
         17 Chun, lungnâk chu theihnâk ruangah a hawng um le, chun theihnâk chu Krist thu ruangah
         a hawng um.
         18 Sikhawmsele, ka deih le: Thu an theih lo mi hi a dik tak ma? Theih ta a, Pathian
         lasui thu nih a sim hâwi khan: "An hâu chu ram kipah a thang le, an thu kâwlkil tiang
         hen a thang rawh," ti hen.
         19 Chun, ka deih nawlh le: Israel mi tla nih an theih lo masi? Mosi chu sângtu ding
         masachem asi: "Phun ah rêl tlâk lo mang hen, ka nan thîktir na awt; phun fing lo tla
         chu mang hen nan thin ka nan thawktir na awt," ti hen.
         20 Chun, Isai nih râlṭha tak hen, "An ka hâwl lo mi tla tawng hen ka um le, an ka lam
         lo mi tla sinah theihtir hen ka um," ti hen a sim.
         21 Sikhawmsele, Israel mi tla thu lakah chun, "Mi ê-aw ngâilo leh hel mang tla rangah
         nî tlâk hen anmah lawmh duh hen ka bân ka phar tâwn kha," a ti.

1 Asi chun, Pathian nih a mi tla chu a lawnh masi? Lawnh lo e! Kei khawm Israel mi,
         Abraham thlâk Benjamin phun ka si.
         2 Pathian nih a theihkan mi tla chu a lawnh lo. Pathian lasui thu nih Elija thu a sim
         mi hi nan theih lo ma? Anih nih chun Israel mi tla thu Pathian sinah a tlunh le,
         3 Lalpa, na khuavâng tla an thah le, na mâichâm tla an chimtir. Keimah lâwng ka um
         rih le, kei khawm thah an ka tum asi," a ti mi hi.
         4 Sikhawmsele, Pathian nih zeitin me a sâng? "Baal mâika ah siksidîr dah lo mi sâng
         sarih keimah rangah ka zuah ko asi," ti hen a sâng.
         5 Chu hâwi ber hen, tuliau khawmah, zângfahnâk ruangah Pathian nih a thîm na mi tâwm
         an um.
         6 Zângfahnâk ruangah asi chun thilti ruangah asi lai lo rawh. Chu hâwi asi lo chun,
         zângfahnâk hi zângfahnâk asi lai loh.
         7 Zeitin asi lai rawh ne? Israel mi tla nih chun an hâwl mi chu an tawng lo le, thîm
         mi tla lam nih chun an tawng le, a dang zawzawng tla chu an mawlâwt ver rawh asi.
         8 "Pathian nih tusûn tiang hen ihmu suaknâk thlarau a pêk le, muh kholonâk mit tla,
         theih kholonâk nâ tla hen," ti rîn hâwi khan.
         9 Chun David nih chun, "Chun an puai tla chu an rangah thang leh tleihtu, tlûknâk leh
         rêpnâk hawng si seh.
         10 An muh kholonâk ding hen an mit tla hawng chaw seh, zeiliau zawngah anna hamhnâk
         ah an kêng kûntir kumza na," a ti.
         11 Asi leh, Juda tla an tlû liauah an siatnâk ah an tlû pawt mi ma si lai? Chu hâwi
         si loh! An tlû ruangah Phundang tla sinah chun ruangsuahnâk a hawng tlung dauh lehlam
         asi, Israel mi tla thîktir na ding hen.
         12 Churawhchun, Juda tla sualnâk chu laikulh neihsiahnâk asi, chun an thlarau ngâkṭahnâk
         chu Phundang tla rangah neihsiahnâk asi. An rangtlingnâk châng chu neihsiah khunnâk
         si lai.
         13 Churawhchun, nannih Phundang tla sinah ka sim asi, kei Phundang tla sinah fial ka
         si ruangah, ka phun tla ka thîktir kho râmnâk ding hen leh an lakah zeimaw mi tla
         ruang ka suah kho na nâk ding hen ka rianṭuannâk hi ka putso asi.
         15 Lawmh lo an si liau men ah laikulh chu Pathian hen hâwi tla ah siam hen an um chun
         anmah tla lawmhnawlhnâk ding chu thihnâk ah mi nung nawlhnâk lo chu zei me si lai?
         16 Chun, sang sêu masa mi chu a thenlimh chun a tlang khawm chu hâwi a thenlimh asi,
         chun a ram chu a thenlimh chun ṭeng tla khawm chu hâwi ber asi.
         17 Chun a ṭeng zeimaw mi chu khiak hen a um chun nang, Phundang, oliv suak si hen, Juda
         lakah peh hen na um le, oliv thing ah ṭhatnâk ram va a bâwm bâk mi na si chun ṭeng
         dang lakah chun a zûm lah.
         18 A zûm khawm le, nang a ram châwmtu na si lo le, a ram chu a nan châwmtu asi dauh.
         19 Chun, nangnih, "Peh hen ka um khonâk ding hen ṭeng tla khiak hen an um rawh," na
         ti lai.
         20 Hi hi a dik asi: An lunglonâk ruangah khiak hen an um le; nang na lungnâk ruangah
         na dîr asi.
         21 A zûm lah le, ṭih lehlam rawh: Pathian nih ṭeng tatak tla chu a zuah lo chun, nang
         khawm a nan zuah lai loh.
         22 Chun, Pathian ṭhat zia leh ṭihnung a kâi zia chu ruat nik; a tlû mi tla rangah chun
         ṭihnung a kâi le, nang rangah lam chun a ṭha asi, a ṭhatnâk ah na um ko chun; chu
         lo chun nang khawm sah hen na um lai.
         23 Chun, Juda tla khawm chu lunglo hen an um kumza lo chun, peh hen an um lai; Pathian
         nih anmah tla a peh nawlh kho na asi.
         24 Nang oliv suak rerêng lakah mi tan phak mi men, suak dân lo hâwi hen oliv thing ṭha
         ah peh hen na um chun chubang a ṭeng tatak tla chu anmah oliv thing lîlâ ah chun peh
         an si tuktarâi lai.
         25 Unau le tla, thuthup hi nan theih loh ka duh lo, chu lo chun nanna fingtir lai le;
         Phundang tla rangtlingnâk a hawng tlung lân lo chu Israel mi zeimaw mi tla tlûnah
         thinlung changnâk a hawng tlung rih asi, ti hi.
         26 Chun, Israel mi zawzawng ruangsuah hen an um ding zia chu hi hi asi: Pathian lasui
         thu nih, "Zion thawk hen ruangsuahtu a hawng suak lai le, Jakob thlâk tla thawk hen
         Pathian sunhsaklonâk a tlâutir lai.
         27 Chu chu an sinah ka thutiam ding chu asi, an sual tla ka lâk tik chun," ti hen a
         sim hâwi khan.
         28 Thâwngthâng Ṭha lei dawn chun nanmah tla rangah mêlma an si le, thîm leikâng thu
         ruat lam chun thlâktu tla ruang khan duhtak tla an si.
         29 Pathian nih a thilthawt pêk ah leh a kawhnâk ah chun a thinlung a lêt dah lo.
         30 Nannih Phundang tla rangah lam chun, tuan chun Pathian thu nan ngâi lo le, sikhawmsele
         tuah lam chun, Juda tla nih an ngâilo ruangah Pathian khuaruatnâk nan tawng asi.
         31 Chu hâwi ber hen tuah chun Pathian nih khua a nan ruat na ruangah hin, khuaruatnâk
         nan tawng khonâk ding hen, Juda tla khawm nih Pathian thu an ngâi rawh asi hi khuaruatnâk
         an tawng bâk nâk ding hen.
         32 Pathian nih khua a ruat ver na kho ding hen mi zawzawng chu lunglonâk ah a khumh
         ver rawh.
         33 Pathian finghnâk leh theihnâk tam zia chu a thûk a! A lâirêlnâk tla chu theih kho
         lo leh a lampi tla chu zâwt kho mi zât asi lo chiam e!
         34 Lalpa thinlung chu âu nih me theih? Remruat piaktu ah an a ṭang rawh?
         35 Rulhnawlh ding khawm hen a sinah âu nih thu pêk masa?
         36 Amah thawk hen leh amah ruangah leh amah sinah thil zawzawng a hawng um asi; amah
         sinah chun zungzâl hen rokualnâk um seh! Amen.

1 Chun, unau le tla, Pathian khuaruatnâk ruangah hin bâwlnâk nung leh thenhlimh leh
         Pathian lawmh tlâk si ding hen nan taksa chu pêk ding hen ka nan ngiar na asi, chu
         chu nan rianṭuan ding rêng asi.
         2 Hi laikulh dân hâwi hen um lah ule, Pathian duhzia a ṭha leh lawmh tlâk leh ṭhat
         rangtling chu nan theihfiang khonâk ding hen nan thinlung a thar a um hen hawng a
         dang dauh u.
         3 Pathian nih a ka pêk mi zângfahnâk ruangah hin nan lakah âukhawm mah umdân tâwk nûnlêm
         ah sung-û tir lo hen, Pathian nih mikip sinah lungnâk tâwk a pêk hâwi vima hen rep
         tak a ruat dauh ding hen ka nan ti chiam na.
         4 Taksa pumkhat ah ṭeng tamtak nan nei, ṭeng zawzawng thilti lam chu â bang lo le,
         5 chu hâwi ber hen, kannih tamtak sikhawmsele, Krist lakah chun taksa pumkhat kan si
         le, pakhat khat hen a ṭeng tawnh chiau kan si.
         6 Zângfahnâk hawng kan pêk hâwi vima hen thilthawt pêk dang dang kan nei chiau le,
         thusim ding asi chun, kan lung tâwk hâwi vima hen kan sim lai;
         7 rianṭuan ding asi chun rian kan ṭuan thlir lai; sîntirtu khawm nih sîntir thlir seh.
         8 Fawrhtu nih chun fawrh thlir seh, thilpêktu nih chun ûi lo hen pêk seh; lâirêltu
         nih taimâk suah tak hen rêl seh; mi vêlneitu nih lâwm tak hen vêlnei seh.
         9 Dâwtnâk chu perpetnâk tel lo hen si seh. Sual lei chu hua ule, ṭhat lei chu tleih
         thlir u.
         10 Unau tla siherh leikângah chun siherh tak hen a siherh tawnh chiau u.
         11 Chawnglawmh leikângah chun a duh piak tawnh ule; taimâk suah leikângah chun zângzê
         lah ule, thlarau leikângah chun ṭhanemsemsê ngâi ule, Lalpa rianṭuan u.
         12 Lungumnâk leikângah chun a lâwm ule, hamhtuar leikângah chun felfê ule, thlachamnâk
         leikângah chun thlacham kumza ule;
         13 mi thenhlimh tla samhphângnâk ah chun, ṭangpi ule, khual tla rangah lawmh kumza na
         u.
         14 An nehsawh natu chu malsâwm na ule; hawlhsiat chu barh lah u.
         15 Â lâwm mi tla chu lâwmpi ule, a ṭap mi tla chu ṭappi u.
         16 Dawnruat munkhat hen a um tawnh u. A Sung-û tir tuk lah u, nauta tla kawmh dauh na
         u. A fingtir lah u.
         17 Âu sual khawm sual hen rulh lah u. Mi zawzawng ngaih hen thil dawh ruatkan u.
         18 Ti kho asi chun, nangmah lei tal mi zawzawng hen rem hen um u.
         19 Duhtak le tla, nan phû lam lah u, "Keimah nih lehrûl ka sam lai, Lalpa nih a ti,"
         ti rîn asi.
         20 Churuangah, na mêlma a sung a vâng chun, ei ding pêk rawh, a tî a hâl chun, din ding
         pêk rawh; chu hâwi na ti chun a thilti diklonâk tla lakah na mualphoh kho lai.
         21 Sual neh hen um lah ule, ṭhatnâk hen sual chu neh dauh rawh.

1 Mi kip an tlûnah lâirêltu thu thu hen um na seh. Pathian thu lo hen âukhawm lâirêltu
         an um lo; lâirêltu an um mi tla hi Pathian ruat an si.
         2 Churuangah, âuzawng lâirêltu êltu chu Pathian ruat dotu an si; a dotu tla nih chun
         anmah tlûnah lâirêlnâk an tawng lai.
         3 Lâirêltu tla chu thil ṭha titu rangah chun ṭihnung a kâi lo le, thil ṭha lo titu
         rangah lam chun ṭihnungkâi an si. Asi chun lâirêltu ṭih lo hen um na duh ma?
         4 Thil ṭha ti le, a sawr na tawng lai; anih chu na ṭhatnâk ding hen Pathian rianṭuantu
         asi. Khawmsele, thilsual na ti chun, ṭih rawh, rêp ding hen a thiltikhonâk chu a tak
         asi ruangah. Anih chu Pathian rianṭuantu, thilsual titu tlûnah thinthawk hen phu lamtu
         asi.
         5 Churuagah, thinthawk ṭih ruang ko silo hen na siat leh ṭhat theihnâk ruang khawmah
         lâirêltu thu thu hen na um ding rerêng asi.
         6 Hi ruangah hin siah khawm na châwi tâwn khateh; chu hâwi thil tak ti rarâm ding hen
         Pathian rianṭuantu an asi.
         7 Mi zawzawng sinah pêk ding mi vial pêk u; tual man pêknâk ding mi sinah chun tual
         man pêk ule, siah châwinâk ding mi sinah chun siah châwi ule; zah ding mi chu zah
         u, chawnglawmh ding mi chawnglawmh u.
         8 A dâwt tawnhnâk cho lo chu âu sin khawmah zeikhawm a bat lah u; mah minung hâwi dâwttu
         nih chun Dân chu a zâwt kim rawh asi.
         9 Hi bang, "Ṭângdang pawmtâk lah, mi thah lah, fîr lah," ti leh, thupêk dang um mi
         rerêng tla hi. "Nangmah na dâwt hâwi hen na zâwlbâwm tla na dâwt ding asi," ti nih
         hin a put ver asi.
         10 Dâwtnâk nih zâwlbâwm tla a râwk dah lo; churuangah dâwtnâk hi Dân zawh rangtlingnâk
         asi.
         11 Tuliau thil umzia nan theih ruangah leh it mi tla ṭhangh tik asi tatak rawh ti nan
         theih ruangah chu chu ka sim asi; tuah chun kan lung tîr ngâk hen khan kan ruangsuahnâk
         chu a nâi dadauh rawh.
         12 Zân hi a ral dêngmâng rawh le, khua a dei awt rawh; churuangah, mûi thilti chu lawnh
         sele, chêu thuam hen kanna thuam lai.
         13 Sûn ah um hâwi hen dawh tak hen kan um lai, zû din nawk leh zû rî a um lo hen, hur
         leh a duh a um lo hen, sual leh a nahsuah a um lo hen.
         14 Lal Jisu Krist râlthuam hen chun a thuam dauh ule, nan taksa duhnâk zawh ding hen
         zeikhawm a siam lah u.

1 Chun, lungnâk ah chak lo mi chu a zumhmaihnâk tla simsâwi lo hen lawmh u.
         2 Mi pakhat nih thil zeizawng hi ei kho hen a ruat le, mi chak lo lam nih chun thlâi
         ko a ei tâwn.
         3 Zeizawng a ei mi nih chun a ei lo mi zauhnawmh lah seh; a ei lo mi khawm nih a ei
         mi chu simsâwi lah seh: Pathian nih anih chu a lawmh rawh asi.
         4 Midang to-aw simsâwitu chu âu me na si? A dîr leh a tlûk chu amah hotu rang asi.
         Sikhawmsele, anih khawm dîrtir hen a um lai, Lalpa nih chun a dîrtir kho asi.
         5 Mi pakhat nih ni khat hi ni dang ngâk hen a sung-û tir tâwn le, midang nih ni zawzawng
         hi bang ver hen a ngaih tâwn asi.
         6 Mi kip mah thinlung lakah a theihthiam seh. Ni ulhtu nih chun Lalpa chawnglawmhnâk
         ding hen a ulh tâwn asi. Chun, zeizawng eitu nih chun, Pathian sinah lâwmthu a sim
         ruangah Lalpa chawnglawmhnâk ding hen a ei tâwn; a ei lotu khawm nih chun Pathian
         sinah lâwmthu a sim le, Lalpa chawnglawmhnâk ding hen a ei lo tâwn asi.
         7 Âukhawm mah rangah nung kan si lo le, âukhawm mah rangah thi kan si ber lo.
         8 Kan nung chun Lalpa rangah kan nung le, kan thih khawm Lalpa rangah kan thi asi;
         churuangah, kan nung khawmah, kan thi khawmah, Lalpa tâ kan si.
         9 Krist thihnâk leh a hawng nung nawlhnâk san chu, minung leh mithi Lalpa asi khonâk
         hi asi.
         10 Sikhawmsele, nangnih zeitin na unau na sâwi zia? Asi leh, nangnih zeitin zia na unau
         na zauhnawmh? Pathian lâirêlnâk tophah mâika ah kan ektê hen kan dîr awt asi.
         11 Pathiau lasui thu nih, "Lalpa nih chun, Pathian nung ka si ruangah mikip ka mâika
         ah an kûn lai le, lei kip khawm nih Pathian ka si zia a phuang lai," ti hen, a sim
         hâwi khan.
         12 Chun, kan ektê hen Pathian sinah mah thâwngthâng kan sim chiau ding asi.
         13 Churuangah, kanna sâwi lai lo rawh. Chu ngâk chun, âukhawm nih mah unau khamnâk mawh
         tlûknâk mawh siam lo a tum dauh u.
         14 Amh lak cho chun thianglo zeikhawm a um lo ti Lalpa Jisu ah chun thungâi ka theihfiang,
         zeimawh thiang lo hen ruattu rang chun amah rang chun a thiang lo asi.
         15 Na zei lo ei ruangah na unau thinlung a fâk chun dâwtnâk dân na zâwt lo rawh asi.
         Amah ruangrûl ah Krist a thih piak mi chu na zei lo ei nih veih lah seh.
         16 Chun, na rangah ṭhatnâk chu sual leiah sim hen um lah seh;
         17 Pathian Ram chu din leh ei thu asi lo le, repnâk tla, remnâk tla, Thlarau Thenhlimh
         lâwmnâk tla asi dauh.
         18 Âuzawng chubang thu lakah chun Krist rianṭuan chu Pathian lawmhkâng leh minung sawr
         hen a um tâwn asi.
         19 Chun, remnâk ding leh a ṭhattir tawnhnâk thu tla chu kan ṭhâwl lai.
         20 Na zei lo ei ruangah Pathian rianṭuan râwk lah. Thu zawzawng a thenhlimh ngâk, sikhawmsele,
         a zei lo ei nih mi a thlûk chun a eitu rangah sual asi.
         21 Na unau tlûknâk ding asi chun, sa ei lo tla, uain din lo tla, thil zeizawng khawm
         tilo a ṭha asi.
         22 Lungnâk na nei mi chu Pathian mâika ah nangmah cho theih hen nei ko rawh. Mah nih
         ṭha ti leikângah mawh hen â ruat lo mi chu a thaw a suak.
         23 Khawmsele, zumhmaihtu nih a ei chun, lungnâk hen a ei lo ruangah mawh hen a um asi;
         zeizawng lungnâk lo hen ti chu sual asi.

1 Chun, kannih lungnâk ah mi chak tla nih hin mah lawmhnâk hâwl lo hen, mi chak lo
         tla ṭangpi leh ritphurh sâwng na ding asi.
         2 An ṭhatnâk ding hen mah zâwlbâwm tla lawmhtir cho si lo hen Thlarau ah ṭhanglian
         tir na kan tum chiau lai.
         3 Krist khawm nih mah lawmhnâk a hâwl lo. "Nangmah fâitu tla fâinâk chu keimah tlûnah
         a tlâ," ti rîn hâwi khan asi dauh.
         4 Pathian lasui thu ah felfênâk leh lungngamnâk tawng hen lungumnâk kan nei khonâk
         ding hen, tuan liauah rîn mi tla chu kanmah hawng kan sîntirnâk ding asi ruangah.
         5 Chun, kan Lalpa Jisu Krist Pa leh Pathian chu thinlung munkhat leh thurual a kan
         chawnglawmh khonâk ding hen, felfênâk leh lungngamnâk Pathian nih chun Krist Jisu
         sim hâwi hen, thinlung munkhat put hen a nan umtir na seh.
         7 Churuangah, Krist nih chun Pathian rokualnâk ding hen a nan lawmh na mi hâwi khan
         a lawmh tawnh u.
         8 Hi hi ka sim asi: Thlâktu tla sinah thutiam tla kha birhtir ding leh a zângfahnâk
         ruangah Phundang tla nih Pathian an chawnglawmh khonâk ding hen, Pathian thu a dik
         ti theihtirnâk ding hen Krist chu fêmtan tla rianṭuan ah a hawng um le; Pathian lasui
         thu nih: "Churuangah, Phundang tla lakah ka nan sawr lai le, na min chawnglawmhnâk
         ding hen la ka sak lai," ti hen, a sim hâwi khan.
         10 Chun, a sim nawlh le: "Nannih Phundang zawzawng le tla, a mi tla hen a lâwm u," ti
         hen.
         11 Chun, "Nannih Phundang zawzawng le tla, Lalpa chu sawr u; mi zawzawng khawm nih amah
         sawr seh," a ti nawlh.
         12 Chun, Isai nih, "Jese zung leh ram chu a um lai le, Phundang tla Lal ah um ding hen
         a hawng suak ding chu a um fâwn lai; anih chu Phundang tla nih chun an lungum san
         lai," a ti nawlh ber.
         13 Thlarau Thenhlimh thiltikhonâk zârah lungumnâk nan nei tam khonâk ding hen, lungumnâk
         Pathian nih chun nan lung ruangah lâwmnâk leh remnâk chi kip hen a nan khattir na
         seh.
         14 Chun ka unau le tla, nanmah tla thu chu nanmah ngelchel ṭhatnâk hen nan khat hen,
         finghnâk chi kip nan nei hen, nun nanna simh tawnh kho ti keimah ngelchel nih dik
         tak hen ka theih.
         15 Sikhawmsele, Phundang tla lakah Krist Jisu rianṭuantu ah ka um khonâk ding hen Pathian
         nih hawng ka pêk mi zângfahnâk ruangah hin a nan theihpi na ding hen zeimaw kar lakah
         râlṭha dauh hen ka rîn asi. Ka ap mi Phundang tla chu Thlarau Thenhlimh nih thenhlimhtir
         mi an si le, lawmh tlâk an si khonâk ding hen Pathian Thâwngthâng Ṭha leikângah bâwlpu
         rian ka ṭuan asi.
         17 Chun, Pathian leikângah Krist Jisu ah putso ding ka nei asi.
         18 Krist nih Phundang tla lungtir ding hen, thusim leh thilti hen, singsiahnâk tla leh
         thilchê tla, Thlarau Thenhlimh thiltikhonâk ah chun, keimah mang hen a thilti tla
         cho lo chu zeikhawm sim ka ngamh loh. Jerusalem khua leh a kiangkam ram thawk hen,
         Ilurikon ram tiang hen, Krist Thâwngthâng Ṭha chu ram kipah kim hen ka sim rawh; keimah
         mang hen a thilti chu chu tluk asi.
         20 Asi, midang lungphûm tlûnah dirh ka si lonâk ding hen, Thâwngthâng Ṭha chu Krist
         min lam rawh nâk mun ah sim lo hen,
         21 Pathian lasui thu nih: "A thâwngthâng sim dahlonâk mi tla nih chun, an muh lai le,
         theih dahlo mi tla nih chun an theih lai," ti hen a sim hâwi khan, sim ka tum dauh
         tâwn asi.
         22 Churuang tak chun asi, nan sinah hawng kal ding ka tlawlh kumza tâwn mi chu.
         23 Tuah lam chun, hi ram kiangkam ah hin ṭuannâk mun rerêng ka nei lo rawh le, kum tamtak
         chu nan sinah hawng kal ding duh hen ka um rawh le,
         24 Spain ram ah ka kal tik zawngah kal pah hen a nan muh na ding ka lungum le, nanmah
         tla chim rang hen a nan kawmh tâ na rih sele, chu leiah ka kalnâk ah chun nannih tla
         nih nan ka thlah ding hen ka lungum.
         25 Tuah lam chun, mi thenhlimh tla rianṭuan ding hen Jerusalem khua ah ka kal awt rih
         asi.
         26 Makedonia leh Gris ram ah mi tla nih chun lungâwi tak hen Jerusalem khua ah mi thenhlimh
         tla a pâm mi tla rangah sum an thawh rawh asi.
         27 Asi, lungâwi tak hen an ti asi, an lakah anna bat rêng asi, Phundang tla nih an thlarau
         lei thilti tla an bâwmpi na asi chun, laikulh lei thil hen anmah tla ṭangpi bâk rûl
         a herh rêng asi.
         28 Churuangah, chu chu ka ti hen, rah khawm chu anmah tla fiang tlo hen ka muhtir na
         thluh chun, nanmah tla pal hen, Spain ram ah ka kal vima lai.
         29 Chun nan sinah ka hawng kal tikah Krist malsâwmnâk rangtling put hen ka hawng kal
         lai ti ka theih.
         30 Unau le tla, thla nan ka cham piaknâk ah chun, Judai ram ah lunglo tla lakah ka him
         khonâk ding hen leh Jerusalem khua rang dingah ṭangpinâk ka put mi hi mi thenhlimh
         tla lawmhkâng tak asi khonâk ding hen thla hawng ka champi rarâm ding hen Lalpa Jisu
         Krist leh Thlarau Thenhlimh dâwtnâk hen ka nan ngiar chiam na;
         32 Pathian rem tih hâwi hen lâwptlo tak a nan sinah ka hawng kal hen kanna panhlâu rual
         khonâk ding hen.
         33 Remnâk Pathian chu nan ektê sinah um seh. Amen.

1 Kan farnu Phoibi Kenkria khua ah kawhmi rianṭuantu hi, Lalpa min hen mi thenhlimh
         tla hâwi ber hen nan hawng lawmh ding
         2 leh nan bawmh a herhnâk kipah bawmh ding hen an meltheihtir na ka duh asi. Amah ngelchel
         khawm hi mi tamtak bawmhtu a hawng si tâwn le, keimah ngelchel khawm a ka bawmh asi.
         3 Priskili leh Akuila, Krist Jisu ah ka rianṭuanpi, ka nungnâk,
         4 humnâk dingah ngâwng dawnh tla kha chibai hawng ka bûk piak; kei cho silo hen, Phundang
         kawhmi murui zawzawng khawm nih an sinah lâwmthu an sim asi.
         5 An in ah kawhmi tla anna pûm mi tla chu chibai hawng ka bûk piak na ber u. Ka duhtak
         Epainita, Asia ram ah Krist lung masachemtu kha chibai hawng ka bûk piak u.
         6 Mari, nan rangah hamh tak a ṭuantu kha, chibai hawng ka bûk piak u.
         7 Ka hâwi Juda mi, Andronika, leh Junia, ka rêngtlâpi tla kha chibai hawng ka bûk piak
         u; annih chu mifial tla lakah minthang tak an si le, ka ruangrûl ah Krist lakah um
         masa dauh an si.
         8 Ampliata, Lalpa ah ka duhtak kha, chibai hawng ka bûk piak u.
         9 Krist ah ka rianṭuanpi Urbana leh ka duhtak Stakua chibai hawng ka bûk piak u.
         10 Krist lakah mi tak, Apelis kha chibai hawng ka bûk piak u. Aristobulas dâwngsung
         tla lakah mi kha chibai hawng ka bûk piak u.
         11 Ka phun Herodion kha, chibai hawng ka bûk piak u. Narkisa dâwngsung lakah mi, Lalpa
         lakah um mi tla kha chibai hawng ka bûk piak u.
         12 Trufaina leh Truphosa Lalpa a rian hamh tak a ṭuan tâwn tla kha chibai hawng ka bûk
         piak u. Duhtak Parsi, Lalpa lakah hamh tak hen rianṭuan rawh mi kha, chibai hawng
         ka bûk piak u.
         13 Lalpa lakah thîm mi Rufa leh a nu, ka nu bâk kha, chibai hawng ka bûk piak u.
         14 Asunkrita tla, Phlegon, Hermi tla, Patroba tla, Herma tla, an sinah, unau um tla
         hen khan, chibai hawng ka bûk piak u.
         15 Philologa leh Juli hen, Neria leh a farnu hen, Olimpa hen, an sinah mi thenhlimh
         um mi zawzawng hen khan, chibai hawng ka bûk piak u.
         16 Chawchawk thenhlimh hen chibai a bûk u. Krist kawhmi murui zawzawng nih chibai an
         bûk na asi.
         17 Chun, unau le tla, sîntirnâk thu nanmah sîn lo leikângah ṭhennâk leh tlûknâk siamtu
         tla chu ṭha dek a vêng ding leh hawitâk ding hen ka nan ngiar na.
         18 Chu hâwi mi tla nih chun kan Lalpa Krist rian an ṭuan lo le, anmah paw rian an ṭuan
         dauh tâwn; an kâ ṭhatnâk leh an hawlh thiamnâk hen mi fing lo tla thinlung an perpet
         tâwn.
         19 Nan lung zia chu mi zawzawng lakah a thang rawh ruangah. Churuangah, nanmah leikâng
         thu ah ka lâwm asi; khawmsele chu, ṭha leikângah chun nan fing hen sual leikângah
         nan fing lo ka duh asi.
         20 Chun, remnâk Pathian nih chun nan kêzaphah tangah Setan chu a nan lamhbêktir sawm
         na lai. Kan Lalpa Jisu Krist zângfahnâk chu nan sinah um seh.
         21 Ka rianṭuanpi Timothe leh ka phun hâwi Lukia tla, Jason leh Sosipater tla nih chibai
         an bûk na.
         22 Kei, Tertia, hi lasui rîntu nih hin, Lalpa min hen chibai ka nan bûk na.
         23 Kei leh kawhmi tla tlungnâk in dâwngpupa Gaia nih chun chibai ka nan bûk na. Khuasung
         sum zauhkhenhtu Erasta leh kan unaupa Kuarta nih chun chibai an bûk na.
         24 Kan Lalpa Jisu Krist zângfahnâk chu nan ektê sinah um seh. Amen.
         25 Ka Thâwngthâng Ṭha leh Jisu Krist thusim hâwi hen, thuthup phuangnâk hâwi hen, chu
         thuthup chu zungzâl thawk hen â thup tâwn.
         26 Tuah lam chun langhtir asi le, lungnâk chu a zûl khonâk ding hen, zungzâl Pathian
         thupêk hâwi vima hen khuavâng tla lasui thu hen phun kip sinah theihtir asi rawh.
         27 Nannih an birhtir kho natu Pathian fing sinah cho Jisu Krist ruangah zungzâl hen
         rokualnâk um seh! Amen.1 KORIN1 KORIN1 KORIN1 KORIN1 KORIN

1 Pawl, Pathian duhzia hen Jisu Krist mifial si ding hen kawhmi leh kan unaupa Sosthen
         nih chun:
         2 Korin khua ah Pathian kawhmi um tla, Krist ah thenhlimhtir hen Pathian mi tla si
         ding hen kawhmi tla sinah, ram kipah anmah leh kanmah Lalpa Krist min lamtu zawzawng
         tla hen:
         3 Pathian kan Pa leh Lalpa Jisu Krist sinah mi zângfahnâk leh remnâk nan sinah um seh.
         4 Krist Jisu zârah a zângfahnâk nan sinah pêk mi ruang khan nanmah leikâng thu ah Pathian
         sinah lâwmthu ka sim kumza tâwn.
         5 Zeizawng ah thusim kipah leh theihnâk kipah amah lakah chun neihtir hen nan um mi
         thu ah khan;
         6 chu hâwi hen Krist thu ka theihtir mi chu nanmah lakah birhtir hen a um kha.
         7 Chuvachun, kan Lalpa Jisu Krist langhnâk ngâk hen, thilpêk rerêng ah nan samphâng
         lo.
         8 Anih nih chun kan Lalpa Jisu Krist Ni ah chun simsâwi kawp lo hen nan umnâk ding
         hen a dawngh tiang hen a nan birhtir na lai.
         9 Pathian, a Fapa Jisu Krist kan Lalpa kawmhnâk ah a nan kawh natu kha zumh a kâi asi.
         10 Chun, unau le tla, nan ektê hen thu bang cho nan sim hen, nan lakah ṭhennâk rêng
         a um lonâk ding hen, thinlung munkhat leh dawnruatnâk munkhat hen nanna tlâi thlir
         khonâk ding hen kan Lalpa Jisu Krist min hen ka nan ngiar na.
         11 Ka unau le tla, nan thu chu nan lakah êlnâk tla a um ti hen Kloi dâwngsung tla nih
         an ka simh asi.
         12 Hi hi asi ka ti mi chu: mikip nih, "Kei Pawl murui ka si," "Kei lam chu Apolo murui
         ka si, "Kei lam chu Peter murui ka si" Kei lam chu Krist murui ka si," nan ti chiau
         hi.
         13 Krist chu ṭhen hen a um mazei? Pawl nan ruangrûl ah khenhbêk hen a um mazei? Asi
         lo leh, Pawl min hen baptis hen nan um mazei?
         14 Krispa leh Gaia lo chu nan lakah mi âukhawm ka nan baptis na lo ruangah Pathian sinah
         lâwmthu ka sim asi.
         15 Chu hâwi asi lo chun mi nih keimah min hen baptis nan si ti an sim lebang lai.
         16 Stephan dâwngsung tla lam chu ka baptis na bâk, chu lo chu midang ka baptis na mawh
         ka theih loh.
         17 Krist nih chun baptis ding hen a hawng ka fial lo, Thâwngthâng Ṭha sim ding hen a
         hawng ka fial dauh asi; thufing sim lo hen, chu hâwi asi lo chun Krist kraws chu zeikhawm
         lo hen ka umtir lebang lai.
         18 Kraws thu chu a tlâu liau chir mi tla rangah chun âtnâk asi; kannih ruangsuah liau
         mi tla rangah lam chun Pathian thiltikhonâk asi.
         19 Pathian lasui thu nih, "Mi fing finghnâk chu ka veih lai le, mi fâifîm theihthiamnâk
         chu ka lâwt lai," ti hen, a sim hâwi khan.
         20 Mi fing chu kha zeiah me? Mi thiam chu kha zeiah me? Hi laikulh ah êltu chu kha zeiah
         me? Pathian nih laikulh finghnâk hi âtkâi asi ti a theihtir lo masi?
         21 Pathian finghnâk ah chun laikulh nih a finghnâk mang hen Pathian an theih kho lo
         nûnah thusim âtkâi mang hen a lungtu tla ruangsuah chu Pathian nih thungâi ṭha a ti.
         22 Juda tla nih chun singsiahnâk tla an hâwl tâwn, Greek tla nih chun finghnâk an hâwl
         tâwn.
         23 Kannih lam nih chun Krist khenhbêknâk thu kan sim tâwn asi; chu chu Juda tla rangah
         chun tlûknâk, Phundang tla rangah chun âtnâk asi.
         24 Sikhawmsele, Juda tla khawm si seh Greek tla khawm si seh, kawhmi tla rangah chun
         Krist chu Pathian thiltikhonâk leh Pathian finghnâk chu asi.
         25 Pathian âtnâk chu minung finghnâk ngâk hen a fing dauh, Pathian chaklonâk khawm chu
         minung chaknâk ngâk hen a chak dauh.
         26 Unau le tla, Pathian nih a nan kawh na nâk hi ruat nik u, taksa leiah mi fing tamtak
         tla, mi thiltikho tamtak tla, mi ṭha tamtak tla, kawh an si lo zia hi!
         27 Sikhawmsele, Pathian nih laikulh thil â tla chu a thîm dauh le, mi fing tla chu a
         mualphoh khonâk ding hen.
         28 Chun, Pathian nih laikulh thil chak lo tla chu a thîm le, thil chak tla chu a mualphoh
         khonâk ding hen; chun, laikulh thu sia leh zauhnawmhkâi tla, thil um lo mi tla tiang
         hen Pathian nih a thîm le, thil um tla chu zeikhawm lo ah a siam khonâk ding hen.
         29 Pathian mâika ah âukhawm anna putso kho lai loh.
         30 Nannih lam chu amah ruangah Krist Jisu lakah chun nan um asi; anih chu Pathian sinah
         mi kan rangah finghnâk ah siam asi, repnâk ah, thenhlimhnâk ah, tlanhnâk tla hen.
         31 Churuangah, Pathian lasui thu nih, "Â putso mi vial nih Lalpa putso seh," ti hen,
         a sim hâwi khan.

1 Chun, unau le tla, kei lam chu Pathian thu thup ka nan simh na ding hen nan sinah
         ka hawng liau khan thusim rokual leh finghnâk rokual ka mang lo.
         2 Jisu Krist, amah ngelchel khenhbêk hen a um mi thu cho lo chu nan lakah zeikhawm
         theih ka tum lo kha.
         3 Chun, chak lo leh ṭih hen, thungâi thir bû hen nan lakah ka um.
         4 Chun, nan lungnâk chu minung finghnâk ah ngauh lo hen, Pathian thiltikhonâk ah ngauh
         hen a um dauhnâk ding hen,
         5 ka hawlhkâ suak leh ka thusim tla chu thufing hen lêmnâk thu asi lo le, Pathian thlarau
         leh thiltikhonâk theihtir hen asi dauh kha.
         6 Sikhawmsele, upa tla lakah chun thufing khawm kan sim tâwn, sikhawmsele, hi laikulh
         thufing hi asi lo le, hi laikulh lâirêltu tlâu ding mi thiltikhonâk khawm asi lo.
         7 Pathian finghnâk thuthup chu ka sim dauh tâwn asi, finghnâk â thup mi, kan rokualnâk
         dingah Pathian nih laikulh um lânah a ruatkan rawh mi chu.
         8 Chu finghnâk chu hi laikulh lâirêltu tla rerêng nih an theih lo; theih sele chu rokualnâk
         Lalpa chu an khenhbêk lai loh.
         9 Pathian lasui thu nih, "Mit nih muh dah lo, nâ nih theih dah loh, minung thinlung
         a lût dah loh, Pathian nih a dâwt mi rangah a timhtuah mi vial tla chu," ti hen, a
         sim hâwi khan.
         10 Kannih lam chu chubang chu Pathian nih a Thlarau hen hawng kan theihtir rawh asi.
         Thlarau nih chun zeizawng a zâwt ver tâwn, Pathian thu thûk khawm.
         11 Minung thu tla chu minung thinlung a sungah um mi ber lo nih chun minung lakah âu
         nih me theih lai? Chu hâwi ber hen, Pathian thu tla thu Pathian Thlarau ber lo nih
         chun âu nih khawm an theih loh.
         12 Chun, a thawt hen Pathian nih thu hawng kan pêk mi tla chu kan theih khonâk ding
         hen, kannih lam nih chun laikulh thlarau si lo hen, Thlarau, Pathian sinah mi chu
         kan tawng dauh asi.
         13 Minung finghnâk thu leikângah sîntirnâk sim lo hen, Thlarau sîntirnâk thu a sim dauh
         hen, Thlarau lei thu tla chu thlarau lei mi tla sinah simhfiang hen, chubang thu hawng
         kan pêk mi tla khawm chu kan sim tâwn.
         14 Laikulh mi nih chun Thlarau lei thu tla chu a lawmh tâwn lo, anih ngaih chun âtkâi
         an si; Thlarau ah theih mi asi ruangah a theih kho lo rerêng asi.
         15 Thlarau lam nih chun thu zeizawng a theihfiang tâwn, amah chu âukhawm nih an theihfiang
         lo.
         16 Pathian lasui thu nih, "Âu nih me Lalpa thinlung theih rawh hen, amah thu sîntir
         kho lai?" ti hen, a sim hâwi khan. Kannih lam nih chun Krist thinlung kan put asi.

1 Chun, unau le tla, thlarau mi tla sinah sim hâwi hen nan sinah thu ka sim kho lo,
         taksa mi tla sinah sim hâwi khan ka sim kha, Krist ah fasêm tla sinah sim hâwi cho
         hen.
         2 Buh silo hen nûk hen ka nan châwm na kha, buh nan ei kho lo ruangah khan: tu khawmah
         nan ei kho lo nget rih asi,
         3 taksa mi nan si kumza rih ruangah. Nan lakah nahsuahnâk leh êlnâk a um tâwn ruangah
         hin taksa mi si hen minung hâwi hen nan um asi lo mazei?
         4 Mi pakhat nih, ’Pawl murui ka si, midang nih, "Kei lam chu Apolo murui ka si" nan
         ti sung zawng chu minung nan silo mazei?
         5 Apolo chu zei me asi? Pawl khawm chu zei me asi? Rianṭuantu nanmah tla a nan lungtir
         natu cho an si, chu khawm chu Lalpa nih a pêk na vevê mi hâwi vima asi.
         6 Kei nih ka phun le, Apolo nih tî hen a châwm, sikhawmsele, Pathian nih a ṭhangtir
         asi.
         7 Chun, a ṭhangtirtu Pathian cho lo chu a phuntu chu zeikhawm asi lo, tî hen châwmtu
         khawm chu zeikhawm asi bâk lo.
         8 Chun, a phuntu leh tî hen châwmtu chu pumkhat an si, sikhawmsele anmah rianṭuan hamh
         zia hâwi vima hen lâwmman an tawng vevê lai.
         9 Kannih lam chu Pathian rianṭuantu kan si; nannih Pathian lo munma chu nan si. Pathian
         in sak chu nan si ber.
         10 Pathian nih zângfahnâk hawng ka pêk mi mang hen in sak thiam mi rian ka ṭuan le,
         lungphûm ka phûm, midang nih a tlûnah in an sak. Sikhawmsele, mikip a tlûnah an sak
         zia ding mi lakah a thiamthih chiau na seh.
         11 Lungphûm chia lo chu lungphûm dang âukhawm nih an phûm kho lai loh, chu lungphûm
         chu Jisu Krist chu asi.
         12 Chun, lungphûm tlûnah chun âuzawng nih ngûn hen mawh, tangka hen mawh, lung sung
         hen mawh, thing hen mawh, belh hen mawh, fapawn hen mawh in sak sele--mikip rianṭuan
         chu a lang rawh lai.
         13 Krist a hawng langh Ni ah chun a langtir awt ruangah; chu Ni ah chun mei ngelchel
         nih mikip rianṭuan chu zei hâwi me asi a nik lai rawh.
         14 Âu rianṭuan zawng a tlûnah a sak mi chu a um kumza chun, chu nih chun lâwmman a tawng
         lai.
         15 Âu rianṭuan zawng a kâng chun, chu nih chun a dawk lai: amah lam chu ruangsuah hen
         a um lai, sikhawmsele mei ah a lan mi hâwi hen.
         16 Pathian in nan si ti leh Pathian Thlarau nanmah lakah a um kumza ti nan theih lo
         mazei?
         17 Âuzawng nih Pathian in chu a râwk chun chu minung chu Pathian nih a râwk lai Pathian
         in chu a thenhlimh ruangah; chu in chu nanmah nan si.
         18 Âukhawm mah a â tir lah seh. Nan lakah âuzawng hi laikulh ah hin fing hen â ruat
         chun a fing khonâk ding hen mi â ah a chang seh.
         19 Hi laikulh finghnâk hi Pathian ngaih hen âtnâk asi, "Pathian nih mi fing tla chu
         an fing perpetnâk lakah a awhtir na tâwn," ti hen Pathian lasui thu nih a sim hâwi
         khan.
         20 Chun, Pathian lasui thu dang nih, "Lalpa nih chun mi fing tla dawnruatnâk tla chu
         a thawt asi ti a theih," ti hen, a sim.
         21 Churuangah, âukhawm nih minung tla putso lah seh. Zeizawng hi nan tâ asi ver asi.
         22 Pawl mawh, Apolo mawh, Kipha mawh, laikulh mawh, nungnâk mawh, thihnâk mawh, thil
         um chia mawh, thil hawng um ding mi mawh, a ektê hen nan tâ ver asi; nannih khawm
         Krist tâ nan si;
         23 Krist khawm chu Pathian tâ asi.

1 Kannih tla hi Krist rianṭuantu leh Pathian thu thup zauhkhenhtu ah mi nih hawng kan
         ngaih seh.
         2 Hi lakah hin zauhkhenhtu chu zumhkâi a herh asi.
         3 Sikhawmsele, nannih nih nan ka niknâk chu minung dawnruatnâk hen nan ka niknâk chu
         ka rangah thu metê asi; mah khawm ka nik dah lo.
         4 Zeikhawm simsâwinâk ka theih lo; sikhawmsele, chu nih chun hawng ka mawhtir lêm lo;
         hawng ka niktu chu Lalpa asi dauh.
         5 Chun, a hun lânah hin zeikhawm nik lah u, Lalpa a hawng kal lân lo chu. Anih nih
         chun mûi thil thup tla chu chêu ah a hawng suah lai le, thinlung ah tum mi khawm chu
         a hawng langh lai; chu tikah chun mikip nih Pathian lakah chun mah ting tâwk ah sawr
         an lawh chiau lai rawh.
         6 Chun, unau le tla, thurîn tla chu nan lanh lonâk ding hen kanmah lakah hin nan châwng
         khonâk ding hen chubang tla chu nan ṭhatnâk ding hen kei leh Apolo kanna ngaih asi,
         nan lakah âukhawm pakhat putso hen pakhat nan zauhnawmh lonâk ding hen.
         7 Nang âu nih me a nan ti bîk? Na ting lo mi chu zei me na nei? Na ting asi chun zeirangah
         ting lo hâwi hen na sawr phah?
         8 Tu thawk hen nan khawp rawh, tu thawk hen nan nei rawh, kanmah tel lo hen nanmah
         lâwng hen nanna lal rawh asi hi: lal tatak ule ka duh asi, kannih khawm nih nanmah
         tla hen kanna lal khonâk ding hen!
         9 Pathian nih kannih mifial tla hi thi ding a ruat chia hâwi hen a dawnghchem ah hawng
         kan langhtir hen ka ngaih asi. Laikulh leh vânmifial tla leh minung tla mitmuh ah
         zauhnuam ah siam hen kan um hi.
         10 Kannih lam chu Krist ruangah mi â kan si, nannih lam chu Krist ah mi fing nan si
         dauh. Kannih lam chu kan chak lo le, nannih lam chu nan chak, nannih lam chu mi chawnglawmh
         hen nan um le, kannih lam chu mi zauhnawmh hen kan um asi.
         11 Tutiang khawm hen kan sung a vâng hen kan tî a hâl le, nipuan kanna tinh lo, mi kut
         nurnâk kan si, umnâk bir kan nei lo; mah kut hen ṭuan hen thungâi kanna hamh.
         12 Mi nih hawng kan fâi chun, mal kan sâwm na tâwn; mi nih hawng kan nehsawh chun kan
         tuar rarâm tâwn, mi nih hawng kan phûm chun kan lêm na tâwn.
         13 Tutiang khawm hen laikulh nâwmtâm thu zawzawng, nâwm hâwi hen mi nih hawng kan ngaih
         asi.
         14 Ka nan ningzaktir na ding hen hi thu hi ka rîn lo le, ka fa duhtak tla hâwi hen nun
         a nan simh na ding hen ka rîn dauh asi.
         15 Krist lakah chun sîntirtu sîng khat nei khawm ule, pa lam chu tamtak nan nei lo asi;
         kei nih Krist Jisu ah chun Thâwngthâng Ṭha hen ka nan ring na kha.
         16 Chun, nan ka chawng ding hen ka nan ngiar na.
         17 Churuang chun Timothe, Lalpa lakah ka fa duhtak leh zumhkâi chu nan sinah ka hawng
         fial asi. Anih nih chun Krist ah ka umdân, ram kipah kawhmi tla murui kip ka sîntir
         na tâwn mi hâwi hi a nan theihtir na lai.
         18 Chun, kei nan sinah hawng kal lo rawh ding hâwi hen nan ruat ruangah zeimaw mi nanna
         zûm asi.
         19 Sikhawmsele, Lalpa nih rem a ti chun sâwtlotê ah ka hawng kal lai; chun mi a zûm
         mi tla thu chu silo hen an thiltikhonâk chu ka theih rawh lai.
         20 Pathian Ram chu thu hen a um lo le, thiltikhonâk ah a um dauh asi.
         21 Zei me nan duh dauh? Vuakfung hen ma nan sinah ka hawng kal lai, dâwtnâk leh dawnhkhonâk
         thinlung put hen ma?

1 Nan lakah pung le lêngnâk a um ti thu a thang chiam asi. Chu hâwi pung le lêngnâk
         chu Phundang tla lak khawmah a um lo mi, nan lakah mi pakhat nih a nu-ei a umpi kha.
         2 Chun, chu thil titu chu nan lakah mi suah ding mi lawksawngpi ngâk hen zumhnâk ah
         lam nan mang.
         3 Keimah ngelchel hi taksa hen ka tel lo narêng hen thlarau ah lam chun ka tel, thil
         chu hâwi tluk titu chu tuah khawm Lalpa Jisu min hen chu mi tlûnah lâi ka rêl piak
         le, nan lakah tel hâwi tluk hen ka ruat rawh.
         4 Nannih leh ka thlarau chu kan Lalpa Jisu thiltikhonâk ah a pûm hen,
         5 mi chu hâwi chu a thlarau Lalpa Ni ah chun ruangsuah hen a um khonâk ding hen a taksa
         tlâutir hen Setan sinah pêk sele ka ti asi.
         6 Nanna zûmnâk hi a ṭha lo. Thilnu tâwmtê nih sang tlang chu a pum hen a zunh hep tâwn
         ti nan theih lo masi?
         7 Thilnu telh lo mi nan si hâwi ber hen sang tlang thar nan si khonâk ding hen thilnu
         li chu thianh u. Kan Kalkanh Kût khawm an thah rawh asi, Krist ngelchel chu.
         8 Churuangah, kanna kût lai, thilnu li a kût lo hen, nunsiat leh sualnâk ah kût lo
         hen, thilnu tel lo hen taknâk leh diknâk sang hen kanna kût lai.
         9 Ka lasuikuat lakah khan pung-le-lêng mang kawmh lo ding hen nan sinah ka rîn kha.
         10 Kha laikulh ah pung-le-lêng mang tla mawh duhlei leh lêp mang mawh, ruk sawnhtu tla
         mawh lam chu kawmh lo thlo ding ka ti mi asi lo; chu hâwi si sele chu laikulh thawk
         hen suak ding nan si awt asi.
         11 Tu lam chun âuzawng unau min put ṭung hen pung-le-lêng mang mi mawh, mi duhlei mawh,
         ruk sawnh mi mawh, mi fâi mang mawh, zûrît mang mawh, lêp mang mawh hawng sele kawmh
         lo ding hen nan sinah ka rîn asi; chu hâwi mi sinah chun ei khawm ei lo ding hen.
         12 Lênglei ah mi tla chu kei nih ka ruat ding zei me a um? Nannih nih a sungah mi tla
         nan ruat hen lênglei ah mi tla lam chu Pathian nih a ruat tâwn asi lo ma? Chu misual
         chu nan lakah mi nar u.

1 Nan lakah âuzawng nih midang thupawi thenhlimh mâika ah tlunh lo hen mi rep lo mâika
         ah nan tlunh ngam awt masi?
         2 Asi chun, mi thenhlimh tla nih chun laikulh lâi an rêl awt ti nan theih lo masi?
         Chun, laikulh men hi a lâi nan rêl awt asi chun thil mêchem tla khawm chu lâirêl tlâk
         lo ma nan si ne?
         3 Tuliau thil chu sim lo hen, vânmifial tla men lâi kan rêl awt ti nan theih lo masi?
         4 Chun, thu rêl ding nan nei chun kawhmi tla lakah mawhphurhtu silo mi tla chu nan
         rêltir na tâwn mazei?
         5 Nan ningzaknâk ding hen ka sim asi. A unau tla kar lakah thu thlûk kho mi mi fing
         pakhat tal nan lakah nan tawng kho lo menmaw!
         6 Unau pakhat nih a unau chu lâirêlnâk ah a tlunh tâwn? Lunglo tla sinah a va si ngê
         rih.
         7 Asi, hi hi nanna replonâk tak pakhat chu asi: thupawi nanna neitawnh mi hi. Zeirangah
         me diklo tak hen nanna tinâk chu nan ṭuan kho lo? Zeirangah naunehnâk chu nan tuar
         dauh lo?
         8 Asi nanmah ngelchel nih unau tlûnah khawm nan ti dik lo le, nan nâuneh na tâwn.
         9 Asi chun, mi rep lo tla nih chun Pathian Ram an luah lai loh ti nan theih lo masi?
         Perpet hen um lah u; pung-le-lêng mang tla mawh, ruk sawnh tla mawh, ṭângdang pawmtâktu
         tla mawh, mi hur tla mawh, tawkua hur tla mawh,
         10 fîr mang tla mawh, mi duhlei tla mawh, zûrît mang tla mawh, fâi mang tla mawh, lêp
         mang tla mawh khawm nih Pathian ram an luah lai loh.
         11 Chun, nannih zeimaw mi chu hâwi mi nan si tâwn kha. Sikhawmsele, Lalpa Jisu Krist
         min leh kan Pathian Thlarau ah ṭâwl thiang nan si rawh, thenhlimh mi nan si rawh le,
         mawhtir lo mi nan si rawh.
         12 Thil zeizawng ti ka rang a thiang le, thil zeizawng ti a ṭha lêm lo. Sikhawmsele,
         zei sal ah khawm ka siang lo.
         13 Ei ding tla chu paw rangah asi, paw chu ei ding tla rangah asi. Sikhawmsele, Pathian
         nih a tlâutir vevê lai. Chun, taksa hi pung le lêngnâk asi lo le, Lalpa rangah asi
         dauh; Lalpa khawm taksa rangah asi.
         14 Chun, Pathian nih Lalpa chu a thawh le, kannih khawm a thiltikhonâk hen hawng kan
         thawh bâk lai.
         15 Nan taksa chu Krist ṭeng tla asi ti nan theih lo masi? Krist ṭeng tla chu lâk piak
         hen nunau â zuar mi ṭeng tla ah ka siam awt ma? Si lo!
         16 "Asi chun, nunau â zuar mi hen â tlâi mi chu amah hen pumkhat asi ti nan theih lo
         masi? Pathian lasui thu nih, An panih hen taksa pumkhat an hawng si lai rawh," ti
         hen fiang tak hen a sim hâwi khan.
         17 Lalpa lakah a pêk mi lam chu amah hen Thlarau pumkhat an si.
         18 Pung le lêngnâk hi tektâk u. Minung thil tisual zeizawng hi taksa lênglei ah asi;
         pung-le-lêng mang chu amah taksa tlûnah thilsual a ti asi.
         19 Asi chun, nan taksa chu nan sungah um Pathian sinah mi nan tawng mi Thlarau Thenhlimh
         in asi ti nan theih lo masi? Mah tâ khawm nan si lo le, man hen châwk nan si rawh
         asi.
         20 Churuangah, nan taksa hen Pathian chawnglawmh u.

1 Chun, nan rîn mi thu tla kha--Mipa rangah nunau tawngh lo a ṭha asi.
         2 Sikhawmsele, pung le lêngnâk a um tâwn ruangah mipa nih nupi bîk nei chiau sele,
         nunau khawm nih pasal bîk nei chiau seh.
         3 Pasal nih chun a nupi sinah a ting ding tâwk pêk seh; chu hâwi ber hen nupi khawm
         nih a pasal sinah a ting ding tâwk chu pêk bâk seh.
         4 Nupi nih chun amah taksa tlûnah thu a nei lo le, a pasal nih chun thu a nei dauh
         asi; chu hâwi ber hen pasal khawm nih chun amah taksa tlûnah thu a nei lo, a nupi
         nih chun thu a nei dauh asi.
         5 Thlacham ding hen nanna pêk khonâk ding hen leh nanna kawmh nawlh khonâk ding hen
         sâwtlotê rangah rem nan ti vevê cho lo chun âu lei khawm a thlahthlamh lah u, chu
         lo chun nanna sûm kho lo ruangah Setan nih a nan lêm na lebang lai.
         6 Sikhawmsele, hi thu hi thupêk leikâng hen ka sim lo le, siang leikâng thu hen ka
         sim dauh asi.
         7 Sikhawmsele, mi zawzawng keimah hâwi hen um sele, ka duh asi. Khawmsele, mikip nih
         Pathian sin thawk hen thilpêk mah tawng zia an nei chiau asi, pakhat nih kâng dang
         hen, pakhat khawm nih kâng dang nawlh hen.
         8 Sikhawmsele lêngṭûl tla leh numei tla sinah chun hi hâwi hen ka ti asi. Keimah hâwi
         tak hen um na sele an rangah a ṭha lai.
         9 Sûm khonâk an nei lo lam chun a umh na seh; hur ngâk hen a umh chu a ṭha dauh asi.
         10 Chun, anna umh rawh mi tla sinah chun thu ka pêk; keimah pêk lam chu silo hen Lalpa
         pêk asi dauh: Nupi nih chun a pasal ṭhen lah seh;
         11 a ṭhen dâidua chun pasal nei lo hen um dâidua seh, asi lo chun a pasal hen ber a
         umh nawlh na seh, pasal nih chun a nupi mâk lah seh.
         12 Midang sinah lam chun (Lalpa silo hen, keimah nih) ka sim: Unau âuzawng Kristian
         a hawng si hen, a nupi chu lunglo mi umpi sele, anih nih chun a sinah um kumza ding
         a duh chun mâk lah seh.
         13 Chun, nunau âuzawng Kristian a hawng si hen, pasal lunglo mi a umpi chun, a pasal
         nih a sinah um kumza ding a duh chun mâk lah seh.
         14 Pasal lunglo mi chu a nupi ruangah Pathian sinah pawmtlâk hen a um le; nupi lunglo
         mi khawm chu a pasal ruangah Pathian sinah pawmtlâk hen a um bâk; chu hâwi si lah
         sele, an fa tla chu lunglo mi fa tla hâwi an si lai, sikhawmsele chu hâwi asi ruangah
         annih tla chu Pathian sinah pawmtlâk hen an um asi.
         15 Sikhawmsele, a lunglo mi nih chun mâk ding a duh chun mâk ko seh, chu hâwi lakah
         chun unaupa mawh farnu mawh khap asi lai loh; Pathian lam nih chun rem ding hen a
         kan kawh asi.
         16 Aw! nupi, na pasal ruang na suah awt leh awt lo zeitin na theih kho? Aw! pasal, na
         nupi ruang na suah awt leh awt lo zeitin na theih kho?
         17 Zeikhawm si sele, Lalpa nih chun mikip sinah a thilpêk dân hâwi chiau leh Pathian
         nih mikip a kawhnâk dân hâwi chiau hen um seh. Hi hi kawhmi tla zawzawng sinah ka
         sîntir na mi dân chu asi.
         18 Fêmtan mi kawh asi chun, a fêmtannâk kha veih lêm lah seh. Fêmtan lo mi asi chun,
         fêm tantir lah seh.
         19 Pathian thupêk tla tleih cho lo chu fêmtan hi zeikhawm asi lêm lo, fêmtan lo khawm
         hi zeikhawm asi lêm lo.
         20 Mi kip kawh hen an um liauah anna ting zia zia hen um chiau seh.
         21 Sal ah na um mi kawh na si ma? Chu chu ruat duh lah, na suak kho ṭung asi lam chun
         mang dauh rawh.
         22 Sal ah um mi Lalpa nih a kawh mi chu Lalpa sal suaktir asi; chu hâwi ber hen sal
         silo hen kawh mi chu Krist sal asi.
         23 Man hen châwk nan si rawh, minung tla sal si lah u.
         24 Unau le tla, mikip kawh hen nan um liauah nanna ting zia zia hen Pathian sinah um
         kumza u.
         25 Chun, mi âuzawng nupi pasal neilo rih mi leikâng thu ah chun Lalpa thupêk rerêng
         ka nei lo. Sikhawmsele, zumhtlâk a um ding hen Lalpa sinah mi zângfahnâk tawng ka
         si ruangah ka ngaihdân ka sim lai.
         26 Chun, tuliau hamhnâk ruangah hin hi hi ṭha hen ka ruat, mi a umdân a um kumza hi.
         27 Nupi lakah phuar na si ma? Phelhnâk hâwl lah. Nupi lakah phuar lo na si ma? Nupi
         hâwl lah.
         28 Sikhawmsele nupi na nei chun thil na ti sual lo, nungâk thenhlimh khawm nih pasal
         a nei chun thil a ti sual lo. Sikhawmsele, chu hâwi mi tla nih chun taksa lakah chun
         hamhnâk an tuar lai; sikhawmsele, kei lam nih chun an tuartir na lo ka duh asi.
         29 Sikhawmsele, unau le tla, hi hi ka ti asi: tu thawk chun nupi nei tla chu nei lo
         hâwi hen an umnâk ding hen leh
         30 ṭap le tla chu ṭap lo hâwi hen an um khonâk ding leh â lâwm mi tla chu lâwm lo hâwi
         a an um khonâk ding leh châwktu tla chu neilo hâwi a an um khonâk ding leh
         31 laikulh mangtu tla chu mang tuk lo hen an um khonâk ding hen tik hi tâwitir hen a
         um asi; hi laikulh umdân hi a dawngh lei rawh asi.
         32 Sikhawmsele, lungkham nei lo hen nan um ka nan duh piak na asi. Nupi nei lo mi nih
         chun Lalpa lawmhtir kho zia ding dawnnâk hen Lalpa lei thil chu a lungkham tâwn.
         33 Nupi nei mi lam nih chun a nupi a lawmhtir kho zia ding dawn hen laikulh lei thil
         a lungkham bâk tâwn, a thinlung ah dawnnâk dang dang a nei tâwn.
         34 Pasal neilo mi nih chun a taksa leh a thlarau ah chun thenhlimh tak hen a um khonâk
         ding hen Lalpa lei thil chu a lungkham tâwn; pasal nei mi lam nih chun a pasal lawmh
         kho zia ding hen laikulh lei thil chu a lungkham dauh tâwn.
         35 Chubang chu nanmah ṭhatnâk ding hen ka sim asi; ri hen ka nan khih kho na nâk ding
         hen ka sim asi lo le, umdân dawh tak hen nan um khonâk ding leh Lalpa rian chu nawk
         lo hen nan ṭuan khonâk ding hen ka sim dauh asi.
         36 Nupi hual a um lo rih ding hen anna tiam mi thu ah: Mipa nih dik tak hen a umpi ding
         mi sinah thinlung tleih khonâk a nei lo hen, â sûm kho lo thlo hen, anna umh dâidua
         a duh chun, a duh hâwi hen a umh dâidua na seh. Hi lakah hin sualnâk a um lo.
         37 Sikhawmsele, a mipa nih umpi ngelchel ding duhnâk a nei lêm lo hen, umpi lo ding
         hen a thinlung ah a tum thlir hen, a thinlung ah sûmkhonâk a nei thlir hen thinlung
         ah ti ding hen a tum tak chun chu nunau chu a umpi lo a ṭha asi.
         38 Chun, umpitu nih a ti ṭha bâk, a umpi lotu nih chun a ti zia a ṭha khun asi.
         39 Nupi chu a pasal dam sung chun phuar asi; sikhawmsele, a pasal a thi rawh chun a
         duh mi zawng anna um kho lai, sikhawmsele Lalpa lakah a um mi asi ding asi.
         40 Sikhawmsele, kei ngaihdân hen chun a umdân kêl hen a um chun a thaw a suak lai; kei
         khawm nih Pathian thlarau nei bâk hen ka ruat asi.
         
            

         
      
   
      
         8
1 Chun, ruk tla lakah bâwlnâk thil tla thu kha chu, "kan ektê hen theihnâk kan nei
         chiau," ti kanna theih. Theihnâk nih chun mi a putsotir tâwn lo, dâwtnâk lam nih chun
         mi a siam ṭhat tâwn.
         2 Âuzawng nih thu zeimawh theih hen anna ruat chun, an theih ding hâwi hen an theih
         lo rih.
         3 Sikhawmsele, âuzawng nih Pathian a dâwt chun, chu tak chu amah theih asi.
         4 Chun, ruk tla lakah bâwlnâk thil ei leikâng thu ah chun, ruk chu zeikhawm asi lo
         zia Pathian pakhat cho lo chu Pathian dang rerêng a um lo ti kan theih.
         5 Vân ah mawh, tual ah mawh pathian min put tla um khawmsele, chu hâwi pathian tamtak
         leh lalpa tamtak an um ruangah kannih rangah lam chun Pathian pakhat cho, Pa chu a
         um.
         6 Amah sin thawk hen zeizawng a suak le, kannih khawm amah rangah um kan si; Lalpa
         pakhat cho Jisu Krist chu a um, amah ruangah zeizawng a um, kannih khawm amah ruang
         ber ah um mi kan si.
         7 Sikhawmsele, chu theihnâk chu mi zawzawng sinah a um lo, chun zeimaw mi nih tutiang
         hen ruk sawnh zawng an si ruangah ruk lakah bâwlnâk thil hâwi tak a ngaih hen an ei
         tâwn; chun an sia leh ṭha theihnâk chu a chak lo ruangah a nâwm tâwn.
         8 Sikhawmsele, ei ding nih hin Pathian mit hawng kan tlungtir lêm lo, ei lah khawmsele
         kanna râwk lêm lo, ei khawmsele kan ṭha lêm lo.
         9 Sikhawmsele, thiamthih u, chu lo chun mah thawsuak a um khonâk hi zeitin mawh mi
         chak lo tla rangah tlûknâk a hawng si lebang lai.
         10 Nang, theihnâk nei mi, âuzawng nih ruk sawnhnâk in ah buhkhêng dûm hen a nan muh
         chun, annih lam chu mi chak lo hawng si na sele, an sia leh ṭha theihnâk nih chun
         bâwlnâk thil ei a hawng ngamh awt lo mazei?
         11 Chun, na theihnâk ruang chun mi chak lo, unau a thih ruangrûl ah Krist nih a thih
         piak mi chu a vei awt asi.
         12 Unau le tla lakah chu hâwi thil nan tisual hen, an sia leh ṭha theihnâk chu a chaklonâk
         thuam ah nan liamh sual chun Krist lakah thil nan tisual asi.
         13 Churuang chun ei ding nih hin ka unau a tlûktir chun ka unau a tlûktir lonâk ding
         hen kumleza hen sa rerêng ka ei lai loh.

1 Mi thawsuak ka si lo mazei? Mifial ka si lo mazei? Kan Lalpa Jisu ka muh rawh lo
         mazei? Nannih tla chu Lalpa ah ka rianṭuan nan si lo mazei?
         2 Midang rangah mifial si lah khawmsele nannih rang lam chun ka si; Lalpa ah mifial
         ka sinâk singsiahnâk chu nanmah hi nan si.
         3 Hawng ka salhtu tla ka sâng na nâk chu hi hi asi:
         4 Din leh ei ding hen thu ka nei lo masi?
         5 Mifial dang tla leh Lalpa unau tla leh Peter hâwi hen khan Kristian nunau nupi rui
         ding hen thu kan nei lo mazei?
         6 Asi lo chun rianṭuan lo ding hen kei chu Barnaba nih thu kan nei lo bîk mazei?
         7 Kawrsen âu me mah leh mah a châwm hen râltuk dah tâwn? Âu nih me a rah ei ṭung lo
         hen grep dûm tuah dah tâwn? Asi lo chun, âu nih me ranrual nûk ei ṭung lo hen ranrual
         zauhkhenh dah tâwn?
         8 Chubang thu chu minung hâwi cho hen ka sim masi? Dân thu khawm nih chu tak chu a
         sim bâk lo mazei?
         9 Mosi Dân lasuibu ah chun, "Chawchal nih fâng a chîl liauah a mûr phuar lah," ti rîn
         asi. Pathian nih chawchal rang ko masi a ruat piak?
         10 Kanmah rang takah a sim asi lo ma? Asi ta a! Kanmah rang asi an rîn. Tual nâwntu
         nih chun lungumnâk nei hen nâwn ding asi; fâng âttu nih chun tingvo nei bâk ding hen
         a ât ding asi.
         11 Kannih thlarau lei chî tla chu nan rangah kan tuh rawh chun, nan taksa lei tla thu
         chu ât khawmsele thil dingchang tak ma asi lai?
         12 Midang men nih nan tlûnah thuneihnâk anna ting chun kannih châng chu ting khun ding
         kan silo ma? Sikhawmsele, chu thuneihnâk chu kan mang lo; Krist Thâwngthâng Ṭha kan
         kham lonâk ding hen zeizawng kan tuar rarâm dauh tâwn asi.
         13 Zarh thil timhtuahtu tla nih chun Pathian Biakin ah mi thil an ei mi leh mâichâm
         ṭuantu tla nih chun mâichâm ah tingvo an nei ti nan theih lo mazei?
         14 Chu hâwi ber hen Lalpa nih chun Thâwngthâng Ṭha simtu tla chu Thâwngthâng Ṭha chu
         an ei muhnâk dingah a ruat asi.
         15 Sikhawmsele kei lam nih chun chubang chu pakhat khawm ka mang lo asi. Ka tlûnah chu
         hâwi nan tinâk ding hen hi thu hi ka rîn asi lo, âuzawng nih ka putso mi hi zeikhawm
         lo ah an siam ngâk chun thi thlo sele ka rangah a ṭha dauh asi.
         16 Thâwngthâng Ṭha sim khawmsele putso ding rerêng ka nei lo, ti ngelchel ding hen ka
         tlûnah â thâng asi. Thâwngthâng Ṭha sim lah sele ka tlûn a pit awt asi.
         17 Chu chu mah thu hen ka ti chun lâwmman ka nei asi; sikhawmsele mah thu thu hen asi
         lo chun Thâwngthâng Ṭha zauhkhenhnâk rian hawng ka kiltir mi ko asi lai.
         18 Ka lâwmman chu zei me asi ne? Thâwngthâng Ṭha lakah ka thuneihnâk chu ka mang diknâk
         ding hen Thâwngthâng Ṭha ka sim hen lawh lo hen Thâwngthâng Ṭha rian ka ṭuan kho mi
         hi asi.
         19 Âu sal khawm si lah khawmsele, mi tam dauh ka luh kho ding hen mi zawzawng sal ah
         kâ siam tâwn.
         20 Chun, Juda tla ka luh kho na ding hen Juda tla sinah Juda mi hâwi hen ka um tâwn;
         Dân tangah um mi tla ka luh kho na ding hen Dân tangah um tla sinah Dân tangah um
         hâwi hen ka um tâwn, Dân tangah um ṭung lo hen.
         21 Dân nei lo tla ka luh kho na ding hen Dân nei lo tla sinah Dân nei lo hâwi hen ka
         um tâwn, Pathian Dân lunglo si lêm lo hen, Krist Dân zâwt ṭung hen.
         22 Chak lo tla ka luh kho na ding hen chak lo tla sinah chak lo hâwi hen ka um tâwn;
         zeitin mawh zeimaw mi tal ruang ka suah kho na ding hen mi zawzawng sinah zeizawng
         ka si rawh.
         23 Thâwngthâng Ṭha ruangah zeizawng ka ti tâwn, tingvo ka nei kho bâk ding hen.
         24 Tekzuam tla chu an ektê hen an tek le, sikhawmsele pakhat cho nih lâwmman a tawng
         ti nan theih lo mazei? Nan tawng khonâk ding hen chu hâwitê hen tek u.
         25 Chun, tekzuamnâk tla lakah chun â ṭang rarâm mi chu zeizawng ah anna sûm tâwn asi.
         Annih lam nih chun lallukhuh râwk kho tawng ding hen anna ṭang, kannih lam nih chun
         lallukhuh râwk kho lo tawng ding hen.
         26 Chun, chu hâwitê hen tek san bulbal theih lo hen ka tek tâwn.
         27 Chu hâwi ber hen boruak eng lo hen ka sualpi tâwn, ka taksa ka êng chiam le, sal
         ah ka siam tâwn. Chu lo chun midang tla sinah ka phuang nûnah khawm zei zeimawh ti
         hen keimah ngelchel hi lawnh hen ka um lebang lai.

1 Unau tla, hi bang hi nan theih loh ka duh lo, kha hâwi a kan thlâktu tla zawzawng
         sûm tangah an um ver le, an ektê hen tisumsumriat khawm an tan ber le,
         2 an ektê hen sûm lakah tisumsumriat ah khawm Mosi sinah baptis hen an um ver.
         3 An ektê hen thlarau lei buh munkhat hen an ei chiau,
         4 an ektê hen thlarau lei din ding munkhat hen an din chiau kha; anmah tla zûltu thlarau
         lei lungpi ah mi kha an din chiau; chu lungpi chu Krist chu asi.
         5 Sikhawmsele, an lakah mi tam dauh tlûnah chun Pathian a lungsi lo le, ramkaro ah
         an ruak chu a vawrh phut na.
         6 Chun, chubang chu kan rangah zauhtirnâk asi, thilsual an duh hâwi khan kan duh bâk
         lonâk ding hen.
         7 An lakah mi zeimaw mi ruk sawnhtu an si hâwi khan ruk sawnhtu si lah u. Pathian lasui
         thu nih, "Zapi chu ei leh din hen an to dut le, pang ding hen an thawk nawlh," ti
         hen, a sim hâwi khan.
         8 An lakah zeimaw mi anna pung le, ni khat ah sâng nih leh sâng thum an tlû phah hâwi
         khan kanna pung ding asi lo.
         9 An lakah zeimaw mi nih Lalpa an nik le, rûl nih veih hen an um phah hâwi khan Lalpa
         chu kan nik ding asi lo.
         10 An lakah zeimaw mi an chipchiar le, veihtirtu veihtir hen an um phah hâwi khan chipchiar
         lah u.
         11 Chun, chubang chu zauhtirnâk ding hen an tlûnah a hawng thlung asi kha; kannih, tik
         dawngh hawng tlungnâk tla hi, nun hawng kan simhnâk ding hen an rîn asi ber.
         12 Churuangah, dîr hen a râlring mi chu a thiamthih seh, chu lo chun a tlû lebang lai.
         13 Minung tuar kho ri nûnlêm chun lêmnâk rerêng nan lakah a tlung lai loh. Pathian lam
         chu zumh a kâi asi, anih nih chun nan tuar kho tâwk nûnlêm chun lêmnâk nan tawng a
         siang lai loh; nan tuar khonâk ding hen lêmnâk rual hen teknâk lampi a siam sawm lai.
         14 Churuangah, ka duhtak le tla, ruk sawnhnâk hi tektâk u.
         15 Mi fing tla sinah sim hâwi hen ka sim asi: Ka thusim hi dawn set nik u.
         16 Malsâwmnâk hâi Pathian sinah lâwmthu ka sim tâwn mi hi Krist thisen bâwmpinâk asi
         lo mazei?
         17 Kannih mi tamtak hi sang tlang khat taksa pumkhat kan si hi; kan ektê hen sang tlang
         khat ah mi kanna ting chiau asi.
         18 Taksa leiah Israel tla chu zauhnik u; bâwlnâk sa eitu tla nih chun mâicham chu an
         bâwmpi lo mazei?
         19 Zei me ka sim ne? Ruk sinah ap mi chu thil asi ti leh ruk khawm chu thil asi ti ka
         sim mazei?
         20 Phundang tla bâwlnâk chu Pathian lakah mi asi lo le, khuri tla lakah anna bâwl tâwn
         asi ti ka sim mi asi. Nannih lam nih chun khuri tla nan bâwmpi ka nan duh piak na
         lo asi.
         21 Lalpa hâi leh khuri hâi munkhat hen nan din kawp kho lai loh; Lalpa dawhkân ah mi
         leh khuri dawhkân ah mi munkhat hen nan ei kawp kho lai loh.
         22 Asi lo chun Lalpa chu thîk ding hen a lung kan fâktir awt bei ne? Amah ngâk hen kan
         chak dauh hen ma kanna ruat?
         23 Thil zeizawng ti a thiang le, sikhawmsele thil zeizawng ti a ṭha lêm loh. Thil zeizawng
         hi a thiang le, sikhawmsele thil zeizawng ti nih mi a ṭhattir loh.
         24 Âuzawng nih mah ṭhatnâk ding hâwl lo hen midang ṭhatnâk ding hâwl dauh seh.
         25 Sumtuah ah an zuar mi sa chu a sia leh a ṭha theihnâk ruangah zeikhawm deih lêm lo
         hen ei ko;
         26 "Tual leh a sungah thu um zawzawng hi Lalpa tâ asi," ti hen Pathian lasui thu nih
         a sim ruangah.
         27 Lunglo mi tla lakah âumawh a nan sâwm na hen, kal nan duh chun sia leh ṭha theihnâk
         ruangah zeikhawm deih lêm lo hen an hunh na mi zawng chu ei ko u.
         28 Khawmsele, âu nih mawh, "Hi hi bâwlnâk asi," ti hen a nan simh na chun a nan theihtir
         natu ruangah leh sia leh ṭha theihnâk ruangah ei lah u.
         29 Nanmah sia leh ṭha theihnâk ka ti lo le, midang sia leh ṭha theihnâk chu asi ka ti
         dauh.
         30 Zeirangah midang sia leh ṭha theihnâk hen ka thawsuaknâk a simsâwi ne? Lâwm tak hen
         ka ting chun a tlûnah lâwmthu ka simnâk lakah hin zeirangah simsiat ka si?
         31 Chun, nan ei khawmah, nan din khawmah, nan ti mi kipah khawm Pathian rokualnâk ding
         ver hen ti u.
         32 Kei nih mah ṭhatnâk hâwl hen ruangsuah an si khonâk ding hen mi tamtak ṭhatvaknâk
         hâwl dauh hen, mi zawzawng zeizawng ah ka lawmhtir hâwitê hen, Juda tla rang khawm,
         Phundang tla rang khawm, Pathian kawhmi tla rang khawm an tlûk phahnâk ding rerêng
         zeikhawm ti lah u.

1 Hawng ka châwngtu si u, kei khawm Krist châwngtu ka si hâwi ber hen.
         2 Chun, zeizawng ah nan hawng ka theihkumza ruangah leh thurovuih ka nan simh na hâwitê
         hen nan kil thlir ruangah ka nan sawr na.
         3 Sikhawmsele, mipa vial lû chu Krist asi, nunau lû chu mipa asi, Krist lû chu Pathian
         asi ti hi nan theih ka duh asi.
         4 Churuangah, mipa âuzawng a lû khuh bû hen thlacham mawh thusimtu nih chun, Krist
         chu a mualphoh asi.
         5 Nunau âuzawng a lû khuh lo hen thlacham mawh thusimtu nih chun a pasal a mualphoh
         asi; chu nunau chu a lû mêt peng mi nunau hen zeikhawm â dangnâk a um loh.
         6 Nunau lukhuh lo hen a um chun mêt dâidua seh; sikhawmsele, nunau rangah lû mêt mawh
         mêt peng mawh ningzak a kâi chun lukhuh a khuh seh.
         7 Mipa lam chu Pathian bangh mi leh rokualnâk asi ruangah lukhuh khuh ding asi lo rerêng
         asi. Nunau lam chu mipa rokualnâk asi.
         8 Mipa hi nunau thawk hen suak asi lo le, nunau lam chu mipa thawk hen suak asi dauh.
         9 Mipa hi nunau rangah siam asi lo le, nunau lam chu mipa rangah siam asi dauh.
         10 Churuang chun, vânmifial tla ruangah nunau nih mipa thuneihnâk tangah a um ti singsiahnâk
         ding hen â khuh ding asi.
         11 Sikhawmsele, Lalpa ah chun nunau hi mipa lo hen a um kho lo, mipa khawm hi nunau
         lo hen a um kho bâk lo.
         12 Nunau hi mipa thawk hen suak asi hâwi ber hen mipa khawm hi nunau thawk hen suak
         asi; sikhawmsele, zeizawng hi Pathian thawk hen suak asi.
         13 Nanmah kha dawn nik u, nunau nih lukhuh khuh lo hen Pathian sinah thlacham hi â dawh
         mazei?
         14 Mipa nih sam sâu a nei chun a rangah ningzakkâi asi ti nan suakpi mi thinlung khawm
         nih a nan theihtir na lo mazei?
         15 Nunau lam nih chun samsâu a nei chun a rangah rokualnâk asi dauh; a sam chu khuhnâk
         dingah pêk asi.
         16 Zeikhawm si sele, âuzawng êl ding hen um sele, chu hâwi dân rerêng kan nei lo, Pathian
         kawhmi tla khawm nih an nei lêm lo.
         17 Sikhawmsele, ka nan sîntir na mi lakah hin ka nan sawr na kho lo, nan ṭhat khunnâk
         ding silo hen, nan siat khunnâk ding lei dauh hen nanna pûm tâwn ruangah hin.
         18 A masachem hen kawhmi le tla nanna pûm chun nan lakah ṭhennâk a um tâwn ti ka theih
         asi; lung khawm ka lung dauh ber asi.
         19 Nan lakah a tak tak tla chu an lang khonâk ding hen nan lakah lungnâk dang a um ding
         rerêng asi.
         20 Chun, nanna pûm hen Lalpa zânriah ei kho asi lo, mikip nih nan ei hen mah zânriah
         nan ei masa tâwn.
         21 Chun, mi pakhat a sung a vâng le, mi pakhat a rî fâwn. Zei ti zia me?
         22 Din leh einâk ding in nan nei lo masi? Asi lo chun, Pathian kawhmi tla nan zauhnawmh
         hen zeikhawm neilo tla chu nan mualphoh mazei? Nan sinah zei me ka sim lai rawh ne?
         Ka nan sawr na awt ma? Hi leikâng hin ka nan sawr na kho lo.
         23 Thu ka nan simh na singsuan mi kha Pathian sinah thawk hen ka tawng mi asi: Kha hâwi
         hen Lalpa Jisu nih tleihtir hen a um zân ah sang a lâk le,
         24 lâwmthu a sim thluh nûnah, a phel le, "Hi hi ka taksa, nan ruangrûl ah pêk ding mi
         chu asi, nan ka theihkumzanâk ding hen ti tâwn u," a ti kha.
         25 Chu hâwi ber hen, zânriah ei thluh ah hâi khawm chu a lâk le, "Hi hâi hi ka thisen,
         a thutiam thar chu asi, nan din kipah nan hawng ka theihkumzanâk ding hen hi hi ti
         tâwn u a ti kha.
         26 Chu sang chu nan ei hen, hâi chu nan din kip hen a hawng kal nawlh lân lo chu Lalpa
         thihnâk chu nan zauhtir asi.
         27 Churuangah, âuzawng ei tlâk lo hen sang chu a ei hen mawh Lalpa hâi dintu zawng chu
         Lalpa taksa leh thisen tlûnah mawh a ting lai.
         28 Chun, mi a nik sawm seh, chu hâwi hen sang chu ei hen hâi chu din seh.
         29 A ei leh a dintu nih chun Lalpa taksa chu a dawn seset lo hen chun mah tlûnah lâirêlnâk
         ding hen a ei hen a din tâwn asi.
         30 Churuangah, nan lakah mi tamtak chak lo hen nan ngawr asi, nêptuai nan thi lo.
         31 Sikhawmsele, mah leh mah a nik masa sele, Pathian lâirêl hen kan um lo ding mi,
         32 lâirêl piak hen kan um khawmah laikulh hen mawhphurh a kan um lonâk ding hen Lalpa
         nunsimh hen kan um tâwn asi.
         33 Churuangah ka unau le tla, ei ding hen nanna pûm khawmah a ngâk dut tâwn u.
         34 Nanna pumhnâk chu lâirêlnâk nan tuar phah lonâk ding hen, âuzawng nih a sungvâng
         chun a in leiah ei seh. Chun thu chu ka hawng tik zawngah ka hawng remh lai.

1 Chun, unau le tla, thlarau lei thilpêk tla chu nan theih lo ka duh loh.
         2 Lunglo tla nan si liau khan zei ti kâng tal hen an ruai na nâk zawngah khabang ruk
         hawlh kho lo tla leiah khan tlâupi hen nan um ti nan theih.
         3 Churuangah, âukhawm nih Pathian Thlarau ah thusim hen, "Jisu chu siat phurh asi,"
         an ti dah lo; chun âukhawm nih Thlarau Thenhlimh ah cho lo chun "Jisu chu Lalpa asi,"
         an ti kho dah lo ti ka nan theihtir na.
         4 Chun, thilpêk dang dang a um le, Thlarau lam chu munkhat asi.
         5 Rianṭuan dang dang khawm a um, Lalpa lam chu munkhat asi.
         6 Ṭuan dân dang dang khawm a um le, Pathian lam chu munkhat asi- mi zawzawng lakah
         zeizawng ṭuantu chu.
         7 Sikhawmsele, ṭhatvaknâk ding hen Thlarau theihtirnâk chu mikip sinah pêk chiau asi.
         8 Mi pakhat sinah Thlarau ah chun finghnâk thu pêk asi; midang sinah chu Thlarau ber
         nih chun theihnâk thu pêk asi.
         9 Chun, midang sinah chun chu Thlarau ber ah chun lungnâk pêk asi; midang sinah Thlarau
         ah chun damh khonâk thilpêk pêk asi.
         10 Midang sinah thilchê tikhonâk tla pêk asi; midang sinah thusim khonâk pêk asi; midang
         sinah Thlarau tla theih dik khonâk pêk asi; chun midang sinah hawlh chi dang dang
         hen thusim khonâk ha pêk asi; midang sinah hawlh simhfiang khonâk tla pêk asi.
         11 Sikhawmsele, chubang zawzawng chu Thlarau munkhat ver hen chun mikip sinah a duh
         hâwi zia vima hen a ṭhen hen a ṭuan tâwn.
         12 Taksa hi pumkhat asi, ṭeng tamtak a nei le, taksa ṭeng tla zawzawng chu tam khawmsele
         taksa pumkhat an si le, Krist chu chu hâwi ber chu asi.
         13 Kan ektê hen, Juda mawh, Phundang mawh, sal mawh, sal lo mawh taksa pumkhat a um
         ding hen Thlarau pumkhat cho ah baptis hen kan um chiau le, Thlarau pakhat cho hawng
         kan dintir chiau fâwn.
         14 Taksa hi ṭeng pakhat cho asi lo le, ṭeng tamtak asi dauh.
         15 Kezaphah nih hin, "Kut ka si lo ruangah hin taksa ah tel ka si lo," ti sele, chu
         mi ruang chun taksa lakah tel lo asi lêm lo.
         16 Chun, nâ nih hin, "Mit ka si lo ruangah taksa ah tel ka si lo," ti sele, chu mi ruangah
         taksa lakah tel lo asi lêm lo.
         17 Taksa pum hi mit si ver sele hâu theihnâk chu zeiah me a um lai? A pum hen hâu theihnâk
         si ver sele rim theihnâk chu zeiah me a um lai?
         18 Sikhawmsele, Pathian nih ṭeng kip tla hi taksa ah hin a duhnâk kipah a umtir chiau
         rawh asi.
         19 Chun, chubang zawzawng chu ṭeng khat cho si sele taksa hi zeiah me a um lai?
         20 Chu hâwi hen, ṭeng tamtak an si le, khawmsele taksa pumkhat cho asi.
         21 Chun, mit nih hin kut sinah, "Zeirang khawmah ka nan duh lo," a ti kho lo; lû khawm
         nih hin kezaphah sinah, "Zei tirua khawmah ka nan duh lo," a ti kho lo fâwn.
         22 Asi, chu hâwi ngangâk hen, taksa ṭeng chak lo dauh hâwi a lang mi tla hi thungâi
         an herh asi.
         23 Chun, taksa ṭeng chawnglawmh tlâk lo dauh a kan ruat mi tla hi, chubang tak chu thungâi
         kan chawnglawmh tâwn. Churawhchun kan ṭeng â dawh lo mi tla lam nih chun chu hâwi
         hen ti an ngâi lo.
         24 Taksa lakah hin ṭhennâk ding rêng a um lo, a ṭeng tla nih hin bang ver hen anna nawkpi
         tawnh chiaunâk ding hen Pathian nih dawhnâk nei lo ṭeng chu chawnglawmh dauh hen taksa
         hi a kâwp asi dauh.
         26 Chun, ṭeng khat nih a tum chun ṭeng zawzawng nih an tuarpi tâwn, ṭeng khat chawnglawmh
         hen a um chun ṭeng zawzawng nih an lawmhpi tâwn.
         27 Chun, nannih tla hi Krist taksa chu nan si le, a ṭeng tla nan si chiau ber.
         28 Chun, Pathian nih zeimaw mi tla chu kawhmi le tla lakah a siah le, a pakhatnâk ah
         chun mifial tla, a panihnâk ah chun khuavâng tla, a pathumnâk ah chun sîntirtu tla
         a siah le; chu mi nûnah chun thilchê ti tla a um le, chu mi nûnah chun damtir khonâk
         thilpêk tla, ṭangpi khonâk thilpêk tla, lâirêl thiamnâk thilpêk tla, hawlh chi dang
         dang hen thusim khonâk thilpêk tla chu a um nawlh.
         29 An ektê hen mifial an si ver mazei? An ektê hen khuavâng tla an si ver mazei? An
         ektê hen sîntirtu an si ver mazei? An ektê hen thilchê titu an si ver mazei?
         30 An ektê hen damtir khonâk thilpêk an nei ver mazei? An ektê hen hawlh theih lo hen
         thu an sim ver mazei? An ektê hen thu an simhfiang ver mazei?
         31 Thilpêk rokual chem chu thungâi duh u. Chun, tuah lampi ṭha dauh ka nan zauhtir na
         awt asi.

1 Minung hawlh leh vânmifial hawlh hen thu sim khawmsele dâwtnâk ka nei ṭung lo chun
         dâr ri hâu salam mawh, chêngchêng ri hâu salam mawh ka hawng si lai.
         2 Chun, thusim khonâk nei hen, thu thup zawzawng leh theih khonâk zawzawng theih ver
         khawmsele, tlâng ṭhinh khawp rê hen lungnâk nei khawmsele dâwtnâk ka nei ṭung lo chun
         zeikhawm ka si lai loh.
         3 Chun, mipâm tla châwmnâk dingah ka neih zawzawng pêk ver khawmsele, ka taksa khawm
         kâng ding hen pêk khawmsele dâwtnâk ka nei ṭung lo chun a ṭhavak lai loh.
         4 Dâwtnâk nih â dawnh kho, vêl a nei tâwn; dâwtnâk nih a nahsuah lo;
         5 dâwtnâk chu â sawr lo, â zûm lo, dawh lo hen a châng lo, mah rang cho a ruat lo,
         a thinthawk duh lo,
         6 sual leikâng a dawn lo, replonâk ah â lâwm lo, thutak lam chu a lawmhpi tâwn.
         7 Zeizawng a tuar rarâm le, zeizawng a lung le, zeizawng a lungum le, zeizawng ah tlawlhnâk
         a nei lo.
         8 Dâwtnâk hi zeitik khawmah a reh lai loh; sikhawmsele, thusimnâk tla hi a bâng teh
         lai; hawlh theih lo tla hi um khawmsele a bâng teh lai; theihnâk hi um khawmsele a
         bâng teh lai.
         9 A kim lo hen kan theih le, a kim lo hen thu kan sim tâwn asi.
         10 A rangtlingnâk a hawng tlung tikah chun a kim lo mi hi bângtir asi lai rawh.
         11 Ka ngâksia liauah ngâksia hawlh hen ka hawlh le, ngâksia theih hen ka theih le, ngâksia
         ruatdân hen ka ruat tâwn. Tuah ka upat nûnah hin ngâksia ti dân chu ka thlah rawh.
         12 Tu lam chun thlalang ah ka muh rianruan asi, chu tikah lam chun mâitawnh hen asi
         lai rawh; tuah lam chun a kim lo hen ka theih, chu tikah lam chun Pathian nih a hawng
         ka theih kim hâwi hen ka theih kim lai rawh.
         13 Chun, hi pathum, lungnâk, lungumnâk leh dâwtnâk tla hi a um kumza lai; chun hi bang
         tla lakah hin a rokual chem mi chu dâwtnâk hi asi.

1 Dâwtnâk hi zûl vima ule, thlarau lei thilpêk tla chu duh kumza u. Sikhawmsele, thu
         nan sim khonâk ding châng chu duh khun u.
         2 Hawlh theih lo hen thusim nih chun minung sinah sim lo hen Pathian sinah sim asi
         dauh, âukhawm nih a thusim chu an theih lo; sikhawmsele thlarau lakah chun thu thup
         a sim asi.
         3 Thusimtu lam nih chun minung sinah siamtharnâk thu tla, fawrhnâk thu tla, lungngamnâk
         thu tla a sim tâwn.
         4 Hawlh theih lo hen thusim nih chun mah cho a siam ṭha tâwn, thusimtu lam nih chun
         kawhmi tla a siamṭha dauh tâwn.
         5 Chun, nan ektê hen hawlh theih lo hen thu nan sim ka nan duh piak na lo! Sikhawmsele,
         nan ektê hen Pathian thusimnâk thilpêk nan nei chiau ka nan duh piak dauh na asi.
         Kawhmi le tla nih siamṭhatnâk an tawng khonâk ding hen, a simhfiang lo chun thusimtu
         chu hawlh theih lo hen thusimtu ngâk chun a rokual dauh rerêng asi.
         6 Tuah unau le tla, hawlh theih lo a thusim hen nan sinah hawng kal tâ sele, theihtirnâk
         leikâng mawh, theihnâk leikâng mawh, thusim leikâng mawh, sînnâk leikâng mawh nan
         sinah ka sim ṭung lo chun zei me ka nan ṭhattir na nâk um lai?
         7 Thil nung lo tumphung âwn kho mi tla khawm, theikhang mawh, ṭingṭang tla hi suangkhâng
         nei hen a âwn lo chun zei la me an tum le an sak, zeitin â theih kho lai?
         8 Dârlâwi hi suangkhâng neilo hen a âwn chun âu nih me râl kah ding hen â timhtuah
         lai?
         9 Chu hâwi ber hen nannih khawm nih, lei nih hin theih kho mi hawlh hen nan sim lo
         chun zei thu me nan sim zeitin a theih kho lai?
         10 Boruak ah hawlh mi ko nan si awt asi. Laikulh ah hin hawlh chi dang tamtak a um asi,
         sikhawmsele umzia nei lo rerêng a um lo.
         11 A hawlh umzia lam chu kan theih lêm lo chun kei hi a simtu rangah phundang ka si
         lai le, a simtu khawm chu ka rangah phundang asi lai.
         12 Chun, nannih khawm nih thlarau lei thilpêk lakah ṭhanem nan ngâi ruangah hin kawhmi
         le tla siamṭhatnâk ding nan nei khonâk ding hen hâwl u.
         13 Churuangah hawlh theih lo a thusim nih chun a simhfiang khonâk ding hen thlacham
         seh.
         14 Hawlh theih lo hen thla ka cham chun ka thlarau khawm nih thla a cham ngelchel le,
         ka theihnâk lam chu a ṭhavak lêm lo.
         15 Zeitin asi lai rawh ne? Thlarau hen thla ka cham lai le, theih khonâk khawm hen thla
         ka cham ber lai. Thlarau hen la ka sak lai le, theihnâk hen khawm ka sak ber lai.
         16 Chu lo chun thlarau hen malsâwm piak na khawmsele theih dah lo tla umnâk ah um mi
         nih, nan lâwmthusim ah chun zeitin me "Amen" a ti kho lai, na thusim chu a theih lêm
         lo mi?
         17 Nang lam nih chun lâwmthu chu ṭha tak hen na sim le, midang lam chu a siamṭha lêm
         lo.
         18 Nanmah ngâk hen hawlh theih lo hen thu ka sim tam ruangah Pathian sinah lâwmthu ka
         sim le,
         19 sikhawmsele kawhmi tla pumhnâk ah chun hawlh theih lo hen thu sâng khat sim ngâk
         hen midang tla ka sîntir kho na nâk ding hen ka theih khonâk ding thu panga cho sim
         ka duh dauh asi.
         20 Unau le tla, thinlung leikângah ngâksia lah u. Sikhawmsele, sual leikâng lam chun
         fasêm si ule, thinlung leikâng lam chun upa si u.
         21 Pathian Lasui thu nih, "Ramdang mi tla hawlh hen, ramdang mi tla mûr hen, hi bang
         mi le tla sinah thu ka sim lai le, ka mi le tla nih an ka ngâi piak lêm lai loh, Lalpa
         nih a ti," ti rîn asi.
         22 Churuangah, hawlh theih lo tla hi lungtu tla rangah singsiahnâk asi lo le, lunglo
         mi rangah asi dauh; thusim lam hi chu lunglo tla rangah singsiahnâk asi lo le, lungtu
         rangah asi dauh.
         23 Churuangah, kawhmi zawzawng nanna pûm hen nan ektê hen hawlh theihlo hen thu nan
         sim chun, theih dah lo mi mawh, lunglo tla mawh hawng na sele, a â an ti awt lo ma?
         24 Nan ektê hen thu nan sim lam chun lunglo mawh, theih lo mi mawh hawng lût sele, a
         mawh zia a ngâi mi nih a langhtir lai le, a ngâi mi tla zawzawng nih a salh lai rawh,
         a thinlung thuthup tla chu langhtir hen a um lai rawh.
         25 Chun, bawkbukhup hen mâi an mûk lai le, Pathian nan lakah a um ti a phuang lai.
         26 Unau le tla, zeitin asi lai rawh ne? Nan hawng a pûm hen, sawrnâk la mawh, thu sîntirnâk
         mawh, theihtirnâk thu mawh, hawlh theihlo mawh, simhfiangnâk mawh nan nei chiau tâwn.
         Zeizawng siamṭhatnâk ding hen ti si seh.
         27 Âuzawng nih hawlh theihlo hen thu an sim chun panih nih, a tam chem ah pathum mawh
         si sele, a sâwng vima na seh; chun pakhat nih simhfiang seh.
         28 Simhfiangtu an um lo lam chun kawhmi tla pumhnâk ah dâisip hen um sele, mah leh Pathian
         sinah sim seh.
         29 Thusimtu tla khawm nih panih mawh pathum mawh sim sele, midang tla nih chun dawn
         seset seh.
         30 Sikhawmsele, a kiangah to mi midang sinah theihtirnâk thu pêk hen a um chun a masa
         mi chu dâisip seh.
         31 Mi zawzawng anna sîn khonâk ding leh mi zawzawng lungngam tak an um khonâk ding hen
         nan ektê hen pakhat vima hen thu nan sim kho asi.
         32 Thusimtu tla thlarau chu thusimtu thu thu hen an um asi.
         33 Pathian chu nawknâk Pathian asi lo le, remnâk Pathian asi dauh. Mi thenhlimh kawhmi
         murui zawzawng sinah a um hâwi hen.
         34 Kawhmi tla pumhnâk ah chun nunau tla chu dâisip hen um seh; annih lam chu an thusim
         siang asi loh; Juda dân nih a sim hâwi hen thu zâwt hen um dauh seh.
         35 Chun, zeizawng sîn an duh chun mah in leiah mah pasal deih na seh; kawhmi tla pumhnâk
         ah chun nunau thusim hi ningzak a kâi.
         36 Pathian thu hi nanmah lakah suak asi mu? Asi lo leh, nanmah tla sin cho mazei a hawng
         tlung?
         37 Âuzawng thusimtu ah mawh, thlarau mi ah mawh â ruat chun nan sinah ka thurîn hi Lalpa
         thupêk asi ti hawng theih seh.
         38 Sikhawmsele, âuzawng nih a theih lo chun theih lo hen um ko seh.
         39 Chun, unau le tla, thusim hi duh thlo ule, hawlh theihlo thusim khawm khap lah u.
         40 Sikhawmsele, zeizawng dawh tak hen leh rep tak hen ti si seh.
         
            

         
      
   
      
         15
1 Chun, unau le tla, Thâwngthâng Ṭha ka nan simh na mi kha ka nan theihtir nawlh na
         lai.
         2 Chu Thâwngthâng Ṭha chu nan lawmh hen, chu lak ber chun nan dîr hen, thu ka nan simh
         na mi kha nan lung salam lo hen, nan tleih thlir chun chu lak tak chun ruangsuah hen
         nan um lai.
         3 A masachem hen, ka tawng bâk mi chu ka nan simh singsuan na kha, kha hâwi hen Krist
         chu Pathian lasui thu hâwi vima hen kan sual ruangah a thi le,
         4 an vûi le, Pathian lasui thu hâwi vima hen ni thum ni ah thawh hen a um, Peter sinah
         a hawng a langh kha.
         5 Chu nûnah chun ṭhiruai leinih tla sinah a hawng a langh nawlh le,
         6 chu nûnah chun veikhat ah amah zûltu mi zanga ngâk a tam dauh sinah a hawng a langh
         nawlh.
         7 Chu lakah mi tam dauh chu tutiang hen an dam rih, a zeimaw mi chu an thi rawh le,
         chu nûnah chun Jem sinah â langh nawlh, chun chu nûnah mifial zawzawng tla sinah.
         8 Chun, a dawnghchem ah chun, a tik lo a suak hâwi, keimah sin khawmah â langh.
         9 Kei lam chu mifial lakah mêchem, kawhmi tla ka nehsawh na ruangah mifial ah ruat
         tlâk lo ka si.
         10 Sikhawmsele, Pathian zângfahnâk ruangah ka si ding mi chu ka si rawh; chun a zângfahnâk
         hawng ka pêk mi thu a thawt hen a um lo; chu hâwi ngâk hen anmah tla zawzawng ngâk
         hen a ṭuan ka hamh dauh kha. Sikhawmsele, keimah nih ka ṭuan lo le, Pathian zângfahnâk
         ka sinah um mi nih khan a ṭuan dauh asi.
         11 Zeikhawm si sele, kei khawm nih, annih khawm nih, kha hâwi khan kan sim tâwn le,
         kha hâwi khan nannih nih nan lung bâk.
         12 Chun, Krist thu, mithi lakah mi thawh hen a um ti an sim ṭung chun zeitin zia me
         nan lakah zeimaw mi nih, "Mithi thawknawlhnâk rerêng a um lo nan ti ne?
         13 Mithi thawknawlhnâk rerêng a um lo chun Krist khawm kha thawh nawlh hen a um lai
         loh.
         14 Chun, Krist kha thawh hen a um lo chun kan thusim hi zeikhawm lo asi ber lai.
         15 Asi, Krist a thawh ti Pathian kan theihpi ruang khan Pathian thu leikângah theihpitu
         âwkrâwl kan hawng si ber lai--mithi tla thawh hen an um lo chun amah khawm a thawk
         lai loh.
         16 Mithi tla thawh hen an um ṭung lo chun Krist khawm kha thawh hen a um lai lo.
         17 Chun Krist kha thawh hen a um lo chun nan lung mi chu zeikhawm asi lai lo le, nan
         sualnâk ah chun nan um nget asi lai.
         18 Chu hâwi asi chun Krist ah thi mi tla kha an vei ver rawh asi lai.
         19 Tu dam liau cho ah Krist lakah lungumnâk kan nei chun mi zawzawng lakah zângfah kâi
         chem kan si lai.
         20 Sikhawmsele, Krist chu mithi lakah mi thawh hen a um tatak asi, hi hi asi a birhnâk
         chu mithi zâu rawh mi tla khawm an thawknawlh awt asi.
         21 Adam ruangah thihnâk a hawng um le, Krist ruang ber hen thawknawlhnâk a hawng um.
         22 Adam lakah mi zawzawng an thi tâwn hâwi hen, Krist ah mi zawzawng nunh hen an um
         hi.
         23 Sikhawmsele, mah tik chiau vima ah, Krist chu thawhnâk mâitâwntu asi le, chu nûnah
         a hawng kal nawlhnâk ah Krist tâ tla chu.
         24 Chu tikah chun dawnghnâk a hawng tlung teh lai, chu nûnah chun lâirêlnâk zawzawng
         tla leh thuneihnâk leh thiltikhonâk zawzawng tla a veih ver nûnah Pathian sinah Pa
         sin takah chun Ram chu a pêk lai.
         25 A mêlma tla zawzawng a kê tangah a siah lan lo chu anih chu lal ah a um ding rêng
         asi.
         26 Mêlma madungchem veih hen a um ding chu thihnâk hi asi.
         27 Pathian lasui thu nih, "Pathian nih thil zeizawng a kê tangah a siah asi, ti hen
         a sim ruangah. "thil zeizawng" ti mi nih hin Pathian tel lo hen Krist tangah thil
         zeizawng siah ver ti nâk asi.
         28 Chun, Krist lâirêlnâk tangah zeizawng siah hen a um tikah chun Fapa ngelchel khawm
         chu a tangah zeizawng siahtu tangah chun siah hen a um bâk lai, Pathian chu zeizawng
         ah zeizawng asi khonâk ding hen.
         29 Chu hâwi asi lo chun, mithi ruangrûl ah baptis si mi tla chu zeitin me an ti na lai?
         Mithi tla chu thawh hen an um lo chun zeirangah me thih ruangrûl ah baptis an si tâwn
         ne?
         30 Zeiruangah me kannih khawm hi dârkar kipah ṭihnungkâi hen kan um tâwn ne?
         31 Unau le tla, Krist Jisu kan Lalpa ah chun ka nan putso na nâk chu sâl hen, "Nisiar
         hen ka thi tâwn," ka ti asi.
         32 Minung nih ti kho salam hâwi hen Ephesi khua ah sa râng tla ka sualpi asi chun ka
         rangah zei me a ṭhavak lai? Mithi thawh hen an um awt lo chun kan din hen kan ei ko
         lai ma? Thai ko ah kan thi awt hi teh.
         33 Perpet hen um lah u; hâwi sual tla nih chun nunchan ṭha an râwk tâwn.
         34 Rep tak hen lungfîm ule, thilsual ti lah u. Zeimaw mi nih chun Pathian theihnâk rêng
         nan nei lo hi; hi hi nan ningzaknâk ding hen ka sim asi.
         35 Sikhawmsele, âu nih mawh, ’Mithi tla chu zeitin me thawh hen an um awt? Taksa zei
         hâwi put hen me an hawng kal awt?" a ti asi lai.
         36 Nang mi â, nangmah ngelchel nih na tuh mi khawm hi a thi tâ lo chun nungtir hen a
         um mazei?
         37 Chun, na tuh mi hi a taksa um ding mi chu na tuh lo le, a fâng ko na tuh dauh tâwn;
         fâng mal mawh, chî dang mal mawh asi kho;
         38 sikhawmsele, Pathian nih amah duhzia hâwi vima hen taksa a pêk tâwn, a mal kip sinah
         mah taksa chiau chu.
         39 Taksa zawzawng hi taksa zât khat asi lo le, minung taksa â dang le, rannung taksa
         â dang le, vâ taksa â dang le, ngâ taksa â dang.
         40 Vân taksa tla a um, tual taksa khawm; sikhawmsele, vân taksa rokualnâk chu â dang
         le, tual taksa rokualnâk chu â dang asi.
         41 Nî rokualnâk chu â dang le, thlâ rokualnâk chu â dang bâk, chun ârfi tla rokualnâk
         chu â dang; ârfi tla lak khawmah an rokualnâk ah chun anna bang lo.
         42 Mithi thawh nawlhnâk khawm chu hâwi ber asi. Thû kho hen tuh hen a um le, thû kho
         lo a thawh hen a um; nâu tak a tuh hen a um le, rokual tak a thawh hen a um.
         43 Chak lo a tuh hen a um le, thiltikhonâk nei a thawh hen a um.
         44 Minung lei taksa a tuh hen a um le, thlarau lei taksa a thawh hen a um. Minung lei
         taksa a um chun thlarau lei taksa khawm a um lai.
         45 Chu hâwi ber hen, Minung masachem Adam chu minung a hawng si," ti rîn asi. Adam madung
         dauh chu nungnâk pêktu thlarau a hawng si.
         46 Sikhawmsele, thlarau lei chu a um masa lo le, minung lei chu a um masa dauh; chu
         nûnah chun thlarau lei chu a um.
         47 Minung masachem chu tual a mi valei hen siam asi; minung panihnâk chu vân ah mi asi.
         48 Valei hen siam mi Adam hâwi kha tual a siam mi tla khawm hi an si; vân ah siam mi
         Krist hâwi kha vân a mi tla khawm chu an si.
         49 Chun, tual ah siam mi Adam banghnâk an nei hâwi hen vân ah mi Krist banghnâk chu
         kan nei awt asi.
         50 Unau le tla, taksa leh thisen nih hin Pathian Ram chu a luah kho lai loh; thû kho
         nih hin thû kho lo chu a luah kho lai loh ti ka sim asi.
         51 Ngâinik u, thuthup dik tak ka nan simh na awt hi: Kan ektê hen kan thi lêm lai lo
         le, sikhawmsele kan ektê hen dârlâwi madungchem a âwn tikah chun sâwtlotê ah,
         52 mitthlep kar lo ah dangtir hen kan um ver lai; dârlâwi chu a âwn awt asi, chun mithi
         tla chu thû kho lo a thawh hen an um lai le, kannih khawm dangtir hen kan um lai.
         53 Hi thû kho nih hin thû kholonâk â ting ding asi, hi thû kho khawm nih hin thû kholonâk
         â ting bâk ding asi.
         54 Chun, hi thû kho nih hin thû kholonâk â ting hen, hi thû kho nih hin thû kholonâk
         a ting tikah chun, "Nehnâk nih thihnâk a dawlh thluh rawh!" ti thu a hawng tlung lai.
         55 "Aw thihnâk, na nehnâk chu zeiah me a um? Aw thihnâk, na tûr kha zeiah me a um?"
         56 Thihnâk tûr chu sual asi le, sual thiltikhonâk chu Dân thu chu asi.
         57 Sikhawmsele, kan Lalpa Jisu Krist zârah nehnâk hawng kan pêktu Pathian sinah chun
         lâwmthu um seh.
         58 Churuangah, ka unau duhtak le tla, bir tak hen, changh kho lo rê hen, Lalpa rian
         ṭhanemngâi tak a ṭuan kumza hen um u, nan ṭuan hamhnâk chu Lalpa ah chun a thawt dah
         lo ti nan theih asi.

1 Chun, mi thenhlimh tla rangah thawhlâwm thu lam kha chu, Galatia ram ah kawhmi tla
         murui sinah thu ka pêk hâwi hen nannih khawm nih hawng ti bâk u.
         2 Ni sarih ni masachem ah chun mikip nih malsâwmnâk nan tawng hâwi vima hen khawng
         chiau ule, ka hawng kal tikah thawhlâwm khawlh rerêng a um lonâk ding hen.
         3 Chun, nan zângfah thilpêk chu Jerusalem khua ah kalpi ding hen ka hawng tleng tikah
         âu tal ṭha nan ti mi zawng lasui put hen ka fial hi.
         4 Chun, ka kal bâk ding mi asi chun ka sinah an hawng lai.
         5 Chun, Makedonia ram ka ṭawl dih nûnah chun nan sinah ka hawng kal lai. Makedonia
         ram chu ka ṭawl rerêng awt asi.
         6 Nannih sin lam chun ka châm ko asi kho, busik kar zawzawng khawm asi lai dahmawh,
         zeiah tal ka kalnâk ding kipah nannih nih nan hawng ka thlah khonâk ding hen.
         7 Tuah kal pah ko hen an muh na ding ka duh lo le, Lalpa nih rem a ti chun nan sinah
         sâwt dauh châm ding ka ruat asi.
         8 Sikhawmsele, Pentekost tiang hen Ephesi khua ah ka châm ko lai.
         9 Kawtkâ kâu tak leh ṭhatnâk tak ka rangah â awng asi, dotu tla tamtak an um ber.
         10 Chun, Timothe kha a hawng tleng chun ngamh tak hen nan sinah a um khonâk ding hen
         hawng lawmh u; kei nih ka ṭuan hâwi ber hen Lalpa rian chu a ṭuan asi.
         11 Churuangah âukhawm nih zauhnawmh lah seh; ka sinah a hawng khonâk ding hen lungngam
         tak hen hawng thlah u; unau tla rual ah amah muh ding ka ruat asi.
         12 Kan unau Apolo thu kha chu, unau tla rual ah nan sinah hawng ding hen ka ngiar chiam
         le, sikhawmsele tuah lam chun hawng kal a duh lo thlo, â dêngkhâwng tikah chun a hawng
         kal lai.
         13 A vêng ule, lungnâk ah chun dîr thlir ule, nan râl a ṭhattir ule, chak tak hen um
         u.
         14 Nan ti mi vial chu dâwtnâk ruangah ti mi si ver seh.
         15 Unau le tla, Stephan leh a dâwngsung le tla chu Akai ram ah lungtu masa an si le,
         Pathian mi tla rianṭuan ding hen anna pêk ti nan theih;
         16 chu hâwi mi tla sinah leh rianṭuan hen ṭangpi leh ṭuan hamh mi vial sinah chun a
         pêk ding hen ka nan ngiar na.
         17 Chun, Stephan, Fortunata leh Akaika tla an hawng kal mi hi ka lawmh asi, nan um lo
         mi theih phân lo hen an hawng ka siam ruangah.
         18 Annih nih hin ka thinlung leh nan thinlung an panhtir le, chun hi bang hâwi mi tla
         hi lawmh u.
         19 Asia ram kawhmi murui tla nih hin chibai a nan bûk na. Akuila leh Priskili, an in
         ah kawhmi tla hen Lalpa ah chun chibai tamtak a nan bûk na, unau zawzawng nih hin
         chibai a nan bûk na.
         20 Châwchawk thenhlimh hen chibai a bûk chiau u.
         21 Kei, Pawl nih keimah kut ngelchel hen chibai ka nan bûk na.
         22 Âuzawng nih Lalpa a dâwt lo chun siatphurh hen um seh. Kan Lalpa chu a hawng kal
         hi!
         23 Lalpa Jisu Krist dâwtnâk chu nan sinah um seh.
         24 Krist Jisu ah ka nan dâwt na nâk hi nan ektê sinah um seh. Amen.2 KORIN2 KORIN2 KORIN2 KORIN2 KORIN

1 Pawl Pathian duhzia a Krist Jisu mifial leh kan unaupa Timothe nih chun: Korin khua
         ah Pathian kawhmi um tla sinah leh Gris ram zawzawng ah mi thenhlimh um zawzawng tla
         sinah chun:
         2 Pathian kan Pa leh Lalpa Jisu Krist sinah mi zângfahnâk leh remnâk nan sinah um seh.
         3 Kan Lalpa Jisu Krist Pathian leh Pa, khuaruattu Pa leh lungngamnâk zawzawng Pathian
         chu sawr hen um seh.
         4 Pathian nih lung hawng kan ngamhnâk ngelchel nih hamhnâk zei hâwi mi ah um mi tla
         khawm chu kan lungngamh kho ding hen anih nih chun kanna hamhnâk zawzawng ah lung
         hawng kan ngamh tâwn.
         5 Krist tuarnâk tla chu kan tlûnah a leiluat hâwi hen kan lungngamnâk hi Krist zârah
         a leiluat asi.
         6 Sikhawmsele, hamh hen kan um chun nanmah tla ṭangpinâk ding leh ruangsuahnâk ding
         asi; ṭangpi hen kan um chun nannih khawm ṭangpi hen nan um bâk asi, chu nih chun hamh
         kan tuarnâk ber hi felfê tak hen nan tuarnâk ah chun chaknâk a nan pêk na asi.
         7 Chun, hamhnâk ting bâk mi tla nan si hâwi hen lungngamnâk ting bâk mi nan si ti kan
         theih hen kan lungum piak na nâk hi a bir asi.
         8 Unau tla, Asia ram ah kan tlûnah hamhnâk a hawng tlung mi thu kha nan theih lo kan
         duh lo, kha hâwi a fâk tak a tuar kho lo rê hen, nung ding rêng ruat kho lo rê hen,
         denh pang hen kan um mi kha.
         9 Asi, mah a zûm lo hen, kanmah lakah a zûm lo hen, Pathian, mithi thawhtu kan zumh
         dauhnâk ding hen kanmah lakah thihnâk rêpnâk kan nei rawh.
         10 Chu Pathian nih chun chu hâwi tluk a thihnâk fâk tak lakah chun ruang hawng kan suah
         rawh le, ruang hawng kan suah lai; ruang hawng kan suah vima awt ti amah lakah chun
         lungumnâk kan ngauh.
         11 Mi tamtak zârah thilpêk kan tawng ruangah mi tamtak nih kan tlûnah lâwmthu an sim
         khonâk ding hen, nannih khawm nih thla nan hawng kan cham piaknâk ah hawng kan bawmh
         dut u.
         12 Kan putso mi chu hi hi asi: Kan sia leh ṭha theihnâk thu theihtir chu thenhlimhnâk
         leh Pathian diknâk nei hen, taksa finghnâk ah silo hen, Pathian zângfahnâk dauh hen
         laikulh ah hin kan changhdân kha nanmah leikângah kan changh dân a ṭha khun.
         13 Nan sinah nan rêl kho hen leh nan theih kho ding mi cho kan hawng rîn ruangah.
         14 Chun, Lalpa Ni ah nannih kan putso na mi nan si awt hâwi ber hen kannih khawm nan
         kan putso mi kan si awt ti tuah a chimpâl cho hen nan theih mi kha nan theihfiang
         ver lai rawh ti ka ruat asi.
         15 Chun, chu lungnâk nei hen, malsâwmnâk letnih nan tawng khonâk ding hen nan sinah
         hawng masa sele, nanmah tla pal pah hen,
         16 Makedonia ram ah kal vima sele, Makedonia ram thawk hen nan sinah hawng a let nawlh
         sele ka ti; chun Judai ram ah ka kalnâk dingah chun nanmah tla thlah hen um sele ka
         ti.
         17 Chun, chu hâwi thinlung ka put liau khan ka thinlung birh lo zia langhtir ma ka si?
         Asi lo leh, ka sinah, "Asi, asi," ti leh, "Asi lo, asi lo," ti chu um vevê hen thilti
         ka tum tâwn mi chu taksa hâwi hen ma ka tum?
         18 Zeital si sele, Pathian chu zumh a kâi hâwi hen, nanmah leikângah kan thu hi, "Asi,"
         ti leh, ’Asi lo," ti asi ṭung lo.
         19 Pathian Fapa Jisu Krist a thu, kei leh Silas leh Timothe nih nan lakah kan sim mi
         kha "Asi," leh ’Asi lo," asi ṭung lêm lo, amah Pathian lakah chun, "Asi," ti a um
         dauh asi.
         20 Pathian thutiam tla chu zeizat tal si khawmsele amah lakah chun, "Asi" ti chu a um
         le; chun amah ruang khawmah, "Amen" ti chu a um asi, kanmah tla ruangah Pathian rokualnak
         ding hen.
         21 Chun, Krist ah nanmah tla hen hawng kan birhtirtu lakah kannih a dangtê hen hawng
         kan ruitu chu Pathian asi.
         22 Anih chu hawng kan singsiahtu leh kan thinlung ah Thlarau Thenhlimh hawng kan pêktu
         asi ber.
         23 Sikhawmsele, ka thlarau lakah theihtu rangah Pathian ka kawh asi, nanmah tla a nan
         zuah na ding hen asi Korin khua ah ka hawng kal lo mi kha.
         24 Nan lungnâk lakah lalnâk ka nei ka ti lo le, nanna lâwmnâk ṭangpitu kan si ka ti
         dauh asi; lungnâk ah dîr nan si dangâiah.

1 Sikhawmsele, keimah leikâng thu ah lam chun hi hi ka tum thlir asi: An ngaihsiattir
         na ding hen chun nan sinah hawng lo rawh ding hen. Kei nih ka nan ngaihsiattir na
         chun ka ngaihsiattir mi ber lo nih chun âu me hawng ka lawmhtirtu asi lai?
         2 Chun, kha ngelchel kha ka rîn asi, chu lo chun ka hawng tikah ka lâwmnâk ding lakah
         chun ngaihsiatnâk ka tawng lebang lai.
         3 Churuangah asi, kha lasuikuat kha nan sinah ka rîn mi kha, hawng ka lawmhtirtu mi
         zapi tla ber kan ngaihsiattir na ding hen nan sinah ka hawng kal ding hen ka duh lo;
         ka lâwmnâk chu nan ektê lâwmnâk asi ti ka theih ruangah.
         4 Mitthli tamtak tla bû hen leh thinlung hamhnâk leh thungâi thlakâm hen ka rîn asi
         kha; chu chu ngaihsiattir hen nan umnâk ding asi lo le, nan tlûnah dâwtnâk fâk tak
         ka nei mi hi nan theih khonâk ding hen asi.
         5 Sikhawmsele, âuzawng nih mi a ngaihsiattir chun keimah nan hawng ka ngaihsiattir
         lo le, ka ti tuk lonâk ding hen, nan ektê hen, asi lo leh, nan lakah mi zeimaw mi
         an ngaihsiattir na chiam asi.
         6 Chu hâwi mi rangah chun mi tamtak nih an rêp mi chu â tâwk rawh asi.
         7 Chun, rêp nawlh ding ngangâk hen nan ngaihdam hen nan lungngamh dauh ding asi. Chu
         lo chun zeitin mawh ti hen chu hâwi mi chu a ngaihsiat tuknâk nih a khuh dep lebang
         lai.
         8 Chu mi ruangah chun amah leiah nan dâwtnâk chu birhtir ding hen ka nan ngiar na.
         9 Hi ruang khawm hin ka rîn asi, zeizawng lakah thu nan ngâi leh ngâilo ka nan nik
         na kho ding hen.
         10 Zei leikâng khawm hen mi nan ngaihdam mi zawng kei khawm nih ka ngaihdam bâk le;
         11 kei khawm nih ka ngaihdam chia chu zeizawng ka ngaihdam rawh chun nanmah tla ruangah
         Krist mâika ah chun ka ngaihdam asi; chu lo chun Setan nih hawng kan sawhkhalh lebang
         lai; a ngamlêmnâk chu kan palh lêm lo dangâiah.
         12 Chun, Krist Thâwngthâng Ṭha sim ding hen Troas khua ka tlung liau khan Lalpa nih
         chun lampi hawng ka awng piak narêng hen ka unau tla chu ka muh lo ruangah ka thlarau
         leiah chun lungngamnâk rerêng ka nei lêm lo.
         13 Chun, annih chu hawlh ṭha hen ka mâk na le, ka suak le, Makedonia ram ah ka kal rawh.
         14 Sikhawmsele, Krist nehnâk ah hawng kan rui kumzatu leh kanmah tla mang hen mun kipah
         amah theihnâk rim theihtirtu Pathian sinah chun lâwmthu um seh.
         15 Ruangsuah liau chir mi tla leh a vei liau chir mi tla rangah chun Pathian rangah
         Krist rimthâw kan si.
         16 Murui khat tla rangah chun thihnâk lakah thihnâk ding rim kan si le, murui khat tla
         rangah chun nungnâk lakah nungnâk rim kan si. Chubang tla rangah chun âu me tling
         kho lai?
         17 Mi tamtak nih Pathian thu hi mi tla perpet hen sawlehnâk ah an mang hâwi hen kannih
         nih chun kan mang lêm lo; thungâi tak hen, Pathian fial hen, Pathian mitmuh hen Krist
         ah chun thu kan sim tâwn.

1 Mah a simṭhat kan dawmh awt nawlh fâwn mu? Asi lo leh, nan sinah pêk ding mawh nan
         sinah thawk hen mawh siamṭhatnâk lasui mi zeimaw mi rangah a herh hâwi hen kan rangah
         a herh awt bâk ma?
         2 Nannih hi kan lasui kan thinlung a rîn, mi zawzawng theih leh rêl mi chu nan si.
         3 Krist lasui, kanmah tla hawng kan rîntir mi, mângsi hâng hen rîn si lo mi, Pathian
         nung Thlarau a rîn dauh, lungtlêp ah rîn silo, taksa thinlung tlêp ah rîn mi chu nan
         si ti fiang tak a langhtir asi.
         4 Chun, Pathian leiah chun chu hâwi lungnâk chu Krist zârah kan nei asi;
         5 zeizawng kanmah thawk hen suak a ruat ding hen kanmah cho hen kan tlinh kan ti lo;
         kan tlinh khonâk chu Pathian sin thawk hen asi dauh.
         6 Amah ber nih chun thutiam rianṭuantu ah hawng kan tlinhtir le, a lasui thu ko ah
         rianṭuantu si lo hen, a thlarau rianṭuantu ah asi dauh. A lasui thu ko nih chun a
         thah tâwn lo, thlarau lam nih chun a nungtir tâwn asi.
         7 Mosi mêl a rokual ruangah Israel fa tla nih chun a mêl an zauh kho lo le, chu rokualnâk
         chu a vei duaimâi, thihnâk rianṭuannâk lung ah hawrawp a ṭialh mi men chu hâwi tluk
         a rokual hen a tlung chun,
         8 Thlarau rianṭuannâk chu zei hâwi tluk a rokual hen dek a hawng tlung lai!
         9 Mawhtirnâk rianṭuan men a rokual chun repnâk rianṭuannâk chu rokualnâk leikângah
         chun thungâi a fâk dauh ding asi.
         10 Rokualtir hen um rawh nih chun hi leikângah lam chun rokualnâk rerêng a nei lo rawh,
         rokualnâk fâk dauh nih a khûp ruangah.
         11 A vei duaimâi mi men rokual hen a um chun um kumza ding mi chu rokual a tuam hen
         a um dauh khun ding asi.
         12 Chun, chu hâwi lungumnâk kan nei ruangah zeizawng kan sim tâwn asi, Mosi ti hâwi
         khan kan ti lo;
         13 anih nih chun a vei duaimâi mi dawnghnâk chu Israel fa tla nih chun an zauh ko lonâk
         ding hen a mêl chu khuhnâk hen a khuh; an thinlung lam chu khauhtir hen a um dauh.
         14 Tusûn tiang khawmah thutiam li chu an rêl chun khuhnâk lîlâ chu lîm lo hen an um
         ko ruangah chu khuhnâk chu Krist ah chun tlâulir hen a um rawh.
         15 Sikhawmsele, tusûn tiang hen Mosi lasuibu an rêl kipah an thinlung ah khuhnâk a um
         tâwn.
         16 Sikhawmsele, an thinlung chu Lalpa leiah a hawi tik zawngah khuhnâk lâk ving asi
         lai rawh.
         17 Chun Lalpa chu Thlarau asi le, Lalpa Thlarau umnâk kipah thawsuaknâk a um tâwn.
         18 Chun, kannih chu kan ektê hen mêl khuh lo hen thlalang hâwi hen Lalpa rokualnâk cherh
         hen, rokualnâk thawk hen rokual vima hen, Thu banghpi hâwi a um ding hen dangtir hen
         kan um tâwn, Lalpa Thlarau lakah mi kanna ting hâwi vima hen.

1 Churuangah chun zângfahnâk kan tawng hâwi vima hen rianṭuannâk hi kan nei ruangah
         kan duai lo;
         2 thil ningzakkâi â thup mi tla chu kan nawng dauh, ngamlêmnâk thu kan mang lo le,
         Pathian thu mi perpetnâk ding hen khawm kan mang lo; thutak theihtir hen Pathian mitmuh
         hen mikip sia leh ṭha theihnâk hen mi thinlung tawng hen um kan tum tâwn.
         3 Sikhawmsele kan Thâwngthâng Ṭha hi khuh hen a um chun a vei liau mi tla ah hin asi
         khuh hen a um mi chu;
         4 Krist Pathian banghpi hen a rokual zia Thâwngthâng Ṭha chêu nih chun anmah a cherh
         kho lonâk ding hen, chubang lakah chun hi laikulh pathian nih hin lunglo tla thinlung
         a châwtir rawh
         5 Mah thu kan sim lo le, Krist Jisu chu Lalpa asi ti kan sim dauh tâwn, kannih khawm
         Jisu ruangah nan to-aw kan si ti kan sim tâwn.
         6 Jisu Krist mêl ah chun Pathian rokual zia chêu chu hawng kan pêk ding hen, "Mûi lakah
         mi chêu a hawng chêu lai," titu Pathian nih chun kan thinlung tla hi a hawng cherh
         rawh ruangah.
         7 Sikhawmsele, thiltikhonâk fâk zia chu kanmah sinah mi silo hen Pathian tâ asi dauh
         khonâk ding hen chu ro chu tualbêl tla ah kan kil asi.
         8 Khatlei khatlei ah nawktir hen kan um, sikhawmsele kan thaw a pit loh; lawksawng
         hen kan um le, sikhawmsele kan lung a dawng loh;
         9 nehsawh hen kan um le, sikhawmsele kaltâk hen kan um lêm loh; tlû thlo hen hawng
         kan vuak le, sikhawmsele veih thlo hen kan um loh.
         10 Kan taksa ah hin kumleza hen Jisu thihnâk chu kan put vima tâwn le, Jisu nungnâk
         khawm kan taksa ah hin a lang khonâk ding hen.
         11 Kannih dam hen um mi tla hi Jisu ruangah thi dingah tleihtir hen kan um kumza, Jisu
         nungnâk khawm kan taksa thi kho ah hin a langh khonâk ding hen.
         12 Chun, kanmah lakah hin thihnâk nih a ṭuan tâwn le, nannih lakah lam chun nungnâk
         nih a ṭuan dauh tâwn asi.
         13 Sikhawmsele, "Ka lung le, churuangah thu ka sim asi," ti rîn hâwi khan, chu lungnâk
         thinlung tak chu put hen kannih khawm nih kan lung bâk le, churuangah thu kan sim
         le,
         14 Lalpa Jisu thawhtu nih chun kannih khawm Jisu sinah hawng kan thawh bâk awt le, nanmah
         hen hawng kan dîrtir awt ti kan theih.
         15 Zeizawng nanmah ṭhatnâk ding asi, zângfahnâk chu mi tam dauh rangah pungtir hen a
         um, Pathian rokualnâk ding hen lâwmthu cherkhet a simtir khonâk ding hen.
         16 Churuang chun kan duai lo le, kan lênglei minung hi hawng rawp dadauh khawmsele kan
         sunglei minung chu nisiar siamthar vima hen a um dauh asi.
         17 Kanna hamhnâk nêptê, tu mitthlep sung cho ah um ding mi nih hin rokualnâk cherkhet
         zungzâl rang ding hawng kan siam piak dadauh asi.
         18 Thil muh kho tla hi zauh lo hen, thil muh kho lo tla chu kan zauh dauh ruangah; thil
         muh kho tla hi sâwtlotê rang ding asi le, thil muh kho lo tla lam chu zungzâl rang
         ding asi.

1 Kan umnâk in--hi tual ah mi kan taksa hi siat khawmsele, vân ah, in kut hen sak lo
         mi, zungzâl um ding mi, Pathian sinah mi in bir chu kan nei ti kan theih.
         2 Vân ah kan umnâk ding mi aih thu ah duh ruangmâng hen hi in ah hin kan rûm huahmah
         tâwn.
         3 Chu hâwi hen aih hen um sele takkaro hen kan um lai loh.
         4 Kannih hi tual taksa ah um mi tla hi thilrit phurh hen kan rûm tatak asi, aih lo
         hen um kan duh ruangah asi lo le, aih hen um kan duh ruangah asi dauh, thi kho hi
         nungnâk nih dawlh dak hen a um khonâk ding hen.
         5 Chun, chu mi rangah tak chun hawng kan timhtuahtu chu Pathian asi, Thlarau Thenhlimh
         hawng kan pêktu kha.
         6 Chun, taksa ah kan um sung hin Lalpa sinah kan um lo ti theih hen kumleza hen thlangam
         tak hen kan um tâwn;
         7 muh kho a kal lo hen, lungnâk ah kal dauh hen.
         8 Thlangam tak hen kan um kan ti taksa ah um lo hen Lalpa sinah um kan duh dauh.
         9 Churuangah, um sele, um lah sele, amah lawmhkâng si kan tum thlir tâwn asi.
         10 Mi kip nih taksa thu tla chu a siat a ṭhat hen kan ti hâwi vima hen kan tawng chiau
         khonâk ding hen Krist lâirêlnâk tophah mâika ah chun langhtir hen kan um ver ding
         asi.
         11 Chun Lalpa ṭihnâk dân theih hen minung tla chu kan lêm tâwn le, Pathian sinah lam
         chun langhtir hen kan um tâwn; nanmah sia leh ṭha theihnâk ah khawm langhtir hen kan
         um ka lungum.
         12 Nan sinah kanna simṭhat nawlh mi asi lo le, thinlung lei silo hen, langngân ko hen
         putsotu tla chu zeitin mawh sângnâk ding nan theih khonâk ding hen, kanmah leiah putso
         san an siam na hen kan sim dauh asi.
         13 Kan ât leh Pathian rang asi, kan fingh leh nanmah rang asi dangâiah.
         14 Krist dâwtnâk nih chun kan lakah lâi a rêl asi, hi hâwi hen kan ruat: Mi zawzawng
         thih ruangrûl ah mi pakhat a thi le, churuang chun mi zawzawng chu an thi asi.
         15 Chun, a nung mi tla chu anmah rangah nung an si lo rawh le, an thih ruangrûl ah thi
         hen thawknawlh mi rangah chun an nung dauhnâk ding hen asi, mi zawzawng ruangrûl ah
         asi a thi mi chu.
         16 Churuang chun tu thawk hen kannih lam nih chun taksa leiah chun âukhawm kan theih
         lai lo rawh; taksa leiah Krist chu theih rawh khawmsele tu lam chun kan theih nawlh
         lo rawh.
         17 Churuang chun âuzawng Krist ah a um chun thilsiam thar a hawng si; thil li chu a
         vei rawh; ngâinik u! a hawng thar rawh.
         18 Sikhawmsele, zeizawng Pathian sin thawk hen suak asi, anih nih chun Krist ruangah
         amah hen rem hen a kan siam le, remnâk rianṭuan hawng kan pêk;
         19 kha hâwi hen Pathian nih Krist lakah laikulh hi amah hen a rem hen a siam le, an
         buarnâk tla chu buarnâk ah ruat piak lo hen a remnâk thu hawng kan kiltir kha.
         20 Chun, Krist ruangrûl ah rêl kan si le, Pathian nih kanmah mang hen a nan ngiar chiam
         na ti kho asi. "Pathian hen hawng a rem u," ti hen Krist ruangrûl ah ka nan ngiar
         na asi.
         21 Amah lakah chun Pathian repnâk kan hawng si khonâk ding hen sual rerêng neilo Jisu
         chu Pathian nih kanmah ruangah sual ah a siam.

1 Chun, Pathian zângfahnâk nan tawng mi chu ṭhatvakpi lo hen nan um lonâk ding hen
         Pathian hen kanna ṭuan bâwmnâk ah kan ngiar chiam na asi.
         2 "Tik lawmhkâi ah ka nan ngâi le, Ruangsuahnâk ni ah ka nan ṭangpi," ti hen Pathian
         nih a sim mi chu ngâi u. Ngâinik u! Tu hi tik lawmhkâi chu asi, tu hi ruangsuahnâk
         ni chu asi!
         3 Kan rianṭuan hi an sâwi lonâk ding hen zei leikâng khawmah tlûk phahnâk ding rerêng
         kan siam lo le,
         4 Pathian rianṭuantu tla hâwi hen zei lak zawngah mi lungnâ tla hen kan um dauh tâwn.
         5 Thungâi thlâk hen felfê tak a nawknâk ah, harsatnâk ah, hamhnâk ah vuaknâk ah, rêngtlâknâk
         ah, nawktirnâk ah, ṭuanhamhnâk ah, it chiam lonâk ah, buhngeinâk ah,
         6 thenhlimhnâk ah, theihnâk ah, dawnhkhonâk ah, vêlneihnâk ah, Thlarau Thenhlimh ah,
         dâwtnâk ah,
         7 thutak thu ah, Pathian thiltikhonâk ah, keh leh vawrh hen repnâk riamnâm tla hen,
         8 rokualnâk leh chawnglawh lonâk hen, min simsiat leh min simṭhat hen, perpettu hâwl
         hen, mi dik tak si ṭung hen,
         9 mi theih tlâk lo hâwi hen, minthang tak si ṭung hen; thi viviar hâwi hen, ngâinik
         u, kan nung ṭung; rêp mi hâwi hen, thah ṭung lo hen;
         10 ngaihsia hâwi hen, sikhawmsele lâwm kumza ṭung hen, mipâm hâwi hen, sikawmsele mi
         tamtak neitir ṭung hen; zeikhawm nei lo hâwi hen, sikhawmsele zeizawng nei ṭung hen.
         11 Korin mi le tla, nan sinah kan kâ kan âng hen kan thinlung a kâu rawh.
         12 Kanmah lakah hin tawrkhân hen nan um lo le, nanmah thinlung ah asi tawrkhân hen nan
         um dauh mi chu.
         13 Chun, ka nan pêk na mi hâwitê hen hawng ka pêk rûl bâk ding hen, fa tla sinah sim
         hâwi hen ka sim asi, nanmah khawm nan thinlung kâutir hen um u.
         14 Lunglo mi tla hen rêlkhâwng lo hen liangbat munkhat bat hen um lah u; sualnâk leh
         repnâk nih zei me anna munkhatnâk um? Asi lo leh, mûi leh chêu nih zei me kawmhnâk
         an nei?
         15 Krist leh Beliar khawm nih zei me remnâk an nei? Asi lo leh, lunglo leh lungtu nih
         zei me tingvo anna bâwmnâk um?
         16 Pathian Biakin leh ruk khawm nih zei me remnâk an nei? Kannih lam chu Pathian nung
         Biakin kan si; Pathian nih, "Anmah lakah ka um lai le, anmah lakah ka tâwi ber lai;
         chun, an Pathian ka si lai le, annih khawm ka mi tla an si lai," a ti hâwi khan.
         17 Churuangah, Pathian nih chun, "An lakah mi hawng suak ule, a dang hen um u. Thil
         nâwmtâm rerêng khawm tawngh lah u; churawhchun ka nan lawmh na lai.
         18 Nan rangah Pa ka si lai le, nannih khawm ka rangah fanu fapa nan si lai, Lalpa zeizawng
         tikho nih chun a ti," ti hen, a sim hâwi khan.

1 Chun, duhtak le tla, chubang thutiam chu kan nei ruangah taksa leh thlarau nâwmnâk
         zawzawng lakah kanna thiangtir lai, Pathian ṭih bû hen thenhlimhnâk rangtlingtir hen.
         2 Nan thinlung ah mun hawng ka kianh u; âu tlûn khawmah kan sual lo, âukhawm kan râwk
         lo, âukhawm kan sawhkhalh lo.
         3 Chu chu an nan mawhtir na ding hen ka ti asi lo le, thih leh thih khat, dam leh dam
         khat ding hen kan thinlung ah ka nan kil na ti veikhat liau khan ka sim kha.
         4 Nannih leikângah chun ka sim ngam tuktarâi, ka nan putso na zia hi a fâk asi; lungngamnâk
         hen ka khat le, kanna hamhnâk zawzawng ah chun lâwmnâk hen ka khat.
         5 Makedonia ram ka tlung khawm khan kan taksa nih lungngamnâk rerêng a nei lêm lo,
         khatlei khatlei ah chun hamhtir hen kan um dauh lehlam; leng leiah a sualnâk tla a
         um le, sung leiah ṭihnâk tla a um.
         6 Sikhawmsele, â nâutir mi tla lungngamhtu Pathian nih chun Tita hawng fial hen hawng
         kan thlangamh rawh.
         7 A hawng kalnâk cho nih chun asi lo le, nan lunglêng zia tla, nan ṭap zia tla, ka
         tlûnah ṭhanemsemsê nan ngâi zia tla hawng kan simh hen nanmah an lungngamh na nâk
         khawm nih chun hawng kan lungngamh rawh asi; chun ka lâwm khun asi.
         8 Ka lasuikuat nih khan an ngaihsiattir na khawmsele ka sîr lo rawh a tîr lam chun
         ka sîr asi, kha lasuikuat nih khan a nan ngaihsiattir na ti ka theih ruangah; sikhawmsele,
         sâwtlotê cho asi kha.
         9 Tu chun kâ lâwm asi, ngaihsiattir hen nan um ruangah asi lo le, rimnâk ding hen nan
         ngaihsia ruangah asi dauh. Kanmah ruangah zeikhawm nan dawk lonâk ding hen Pathian
         duhzia hâwi hen ngaihsiattir hen nan um asi.
         10 Pathian duhzia hâwi hen ngaihsiatnâk nih chun ruangsuahnâk ding hen sîrnâk cho silo
         hen rimnâk a siam tâwn; laikulh ngaihsiatnâk nih chun thihnâk a siam dauh tâwn.
         11 Chun, ngâinik u, Pathian duhzia hâwi a ngaihsiattir hen nan umnâk takah chun thiamthihnâk
         tla, mah a sim thiamnâk tla, thinthawknâk tla, ṭihnâk tla, lunglêngnâk tla, ṭhanemsemse
         ngâinâk tla, lehrûl samnâk tla nanmah lakah a siam zia a fâk a! Zeizawng ah chubang
         thu ah chun nan thiang ti nanna langh rawh.
         12 Chun nan sinah rîn khawmsele a sualtu ruangah khan ka rîn lo le, a sual tuartu ruangah
         ka rîn lêm lo, kan tlûnah ṭhanemsemsê nan ngâi zia Pathian mitmuh ah nan sinah theihtir
         hen a um khonâk ding hen ka rîn mi asi dauh.
         13 Churuangah, lungngam hen kan um rawh. Kanmah lungngamnâk cho lo khawmah, Tita lâwmnâk
         ruangah kanna lâwm khun le, nannih zawzawng nih a thinlung nan thartir piak ruangah.
         14 A sinah zei leikâng khawmah nanmah tla an putso na khawmsele ka mualpho lo; mualpho
         ngangâk hen zeizawng nan sinah thu tatak kan sim tâwn hâwi khan Tita mâika ah kan
         putso mi chu thu tatak a hawng si taktê.
         15 Chun, nan ektê hen a thu nan ngâi zia lâu leh thir bû hen amah nan lawmh zia tla
         chu theih ko hen a thinlung chu nanmah leikângah a um khun asi.
         16 Zei leikâng zawngah nan tlûnah ka lungngam ruangah kâ lâwm asi.

1 Chun unau le tla, Makedonia ram ah kawhmi murui lakah Pathian zângfahnâk pêk chu
         ka nan theihtir na awt.
         2 Kha hâwi hen hamh hen niknâk fâk tak lakah thungâi anna lâwm, an pâm thlo khawmsele
         hawknâk fâk tak ah â chang zia kha.
         3 Zângfahnâk, mi thenhlimh Judai ram ah um mi tla rianṭuan ah tel mi chu thungâi thlâk
         a hawng kan deih chiam hen, an ti kho tâwk hen, asi, an ti kho tâwk nûnah a lei khawm
         anmah thu thu hen an pêk ti ka theihpi na asi.
         5 Chu khawm chu kan ruat lo hâwi tak hen an ti le, Pathian duhzia hen anmah tak Lalpa
         sinah leh kanmah sinah anna pêk masa ta rih asi.
         6 Chun, a lânah a hawng dawmh rawh ruang khan hi dâwtnâk khawm hi nanmah lakah ti thluh
         sawm ding hen Tita chu kan ngiar rê.
         7 Chun, zeizawng--lungnâk tla, thusim thiamnâk tla, theihnâk tla, ṭhanemsemsê ngâinâk
         zawzawng tla, hawng kan zângfahnâk tla nan nei hâwi hen chu zângfahnâk khawm chu nan
         nei tam khonâk ding hen taimâk suah u.
         8 Thupêk kâng hen ka sim lo le, midang ṭhanemsemsê ngâinâk hen nanna zângfahnâk dik
         zia khawm chu nik ding hen ka sim mi asi.
         9 Kan Lalpa Jisu Krist zângfahnâk chu a pâmnâk ruangah nan hawng nei khonâk ding hen,
         nei khawmsele nanmah ruang takah a hawng pâm mi kha nan theih asi.
         10 Chun, chu lak chun, ka ngaihdân hâwi hen ka sim asi, chu chu nan rangah a ṭha dangâiah;
         kum khat asi rawh a dawmh masatu nan si le, nanna dawmh mi lâwng khawm silo hen ṭuan
         duhnâk khawm nanna dawmh ber rawh.
         11 Chun duh ding hen timhtuahnâk a um hâwi khan nan neih hâwi vima hen zawh zet nâk
         khawm a um khonâk ding hen tu lam chun ti pawt u.
         12 Pêk duhnâk nan nei chun, mi a nei lo nâ silo hen, a neih zia hâwi vima hen a pêk
         mi chu Pathian lawmh tlâk asi.
         13 Midang zângkhâitir hen nanmah hamh ding hen ka ti mi asi lo le, a rual rang ding
         hen nan neih a lei mi chu tuliau hin an samphâng mi thlawp leh belhnâk asi le,
         14 an neih a lei mi khawm nih sam leh phâng thlawp belhnâk a hawng si rûl khonâk ding
         hen ka ti dauh asi; chun rual rangnâk a hawng um kho lai.
         15 "Manna a sar tam mi nih chun lei hen a nei lo le, a sar tâwm mi nih a sam lêm lo,"
         ti rîn hâwi khan.
         16 Chun, nan rangah kan ṭhanemsemsê ngaihnâk hâwi hen Tita thinlung ah pêk tâwntu Pathian
         sinah chun lâwmthu um seh.
         17 Anih nih chun kan ngiarnâk chu a pawm ngelchel le, sikhawmsele kan ngiar ruangah
         cho silo hen amah ngelchel chu ṭhanemsemsê ngâi tak asi le, amah thu thu hen nan sinah
         a hawng kal awt asi.
         18 Chun, a sinah unaupa kan fial bâk awt le, anih chu Thâwngthâng Ṭha leikângah an sawr
         mi thu kawhmi murui zawzawng lakah a thang le,
         19 chu ko khawm chu asi lo le, Lalpa rokualnâk ding leh kanna timhtuah zia zauhtirnâk
         ding hen a rian kan ṭuan mi, hi zângfahnâk thu ah hin kan sinah khua ṭawl bâk ding
         hen kawhmi murui tla ruat asi rerêng bâk.
         20 A rian kan ṭuan mi hi thilpêk leikângah hin âukhawm nih hawng kan sâwi lonâk ding
         hen kanna thiamthih le.
         21 Lalpa ngaihnâk cho ah silo hen minung ngaihnâk khawmah thu dawh kan ruatkan tâwn
         asi.
         22 Chun, an sinah kan unaupa kan kaltir awt bâk le, anih chu kâng tamtak ah ṭhanemsemsê
         ngâi tak asi ti vei tamtak kan nik rawh le, tu lam châng chun thungâi an zumh na ruangah
         ṭhanemsemsê a ngâi dauh khun rawh asi.
         23 Tita hi chu ka hâwi leh nanmah leikângah ka rianṭuan pi mi asi le, chun kan unau
         tla hi chu kawhmi murui tla mifial, Krist rokualnâk chu an si.
         24 Churuang chun, nan zângfah ti theihnâk leh kan putso na mi theihnâk chu kawhmi murui
         mâika ah chun an sinah langhtir u.

1 Mi thenhlimh tla rianṭuan thu lam chu nan sinah ka rîn a herh lo; nanna râlring zia
         chu ka theih, chu mi leikâng thu ah chun,
         2 "Kum khat asi rawh, Gris ram mi tla chu timhtuah hen an um rawh," ti hen Makedonia
         ram mi le tla sinah ka nan putso na tâwn le; chun nan ṭhanemsemsê ngâinâk nih chun
         an lakah mi tamtak thinlung a panhtir rawh.
         3 Sikhawmsele, chu leikâng thu ah chun ka nan putso na nâk chu zeikhawm lo asi lonâk
         ding hen unau tla hi ka kaltir awt le, ka sim hâwitê hen a timhtuah hen nan hawng
         um khonâk ding hen;
         4 chu hâwi asi lo chun Makedonia ram ah mi âu tla nih mawh an hawng ka zûl lebang chun
         timhtuah lo hen an muh na chun kannih, nannih kan tilo, hi kan zumh na nâk leikângah
         hin kan mualpho lebang lai.
         5 Churuangah, unau tla hi nan sinah hawng kal masa hen siang tak hen thilpêk nan tiamhkan
         mi kha siamkan ding hen ngiar herh hen ka ruat asi, chu tak chu zângrân hen lâk hâwi
         silo hen siang tak a pêk hâwi dauh hen timhtuah zet hen a um khonâk ding hen.
         6 Sikhawmsele, chu leikângah vawrh tâwm mi nih chun a ât tâwm lai, a vawrh tam mi nih
         chun a ât tam lai.
         7 Mi kip nih siang lo bû hen pêk lo hen, pêk lo kho lo hâwi a ngaih hen pêk ber lo
         hen, an thinlung ah an tum hâwi vima hen pêk chiau seh. Pathian nih chun lâwm tak
         a pêktu asi a zângfah tâwn.
         8 Chun, Pathian nih dâwtnâk kip nan tlûnah a vurh kho asi; chun nannih zeizawng ah
         a tâwk ri nei kumza hen rianṭuan ṭha kip rangah nan nei kho lai.
         9 Pathian lasui thu nih, "A ṭhenzâr le, mipâm tla sinah a pêk le, a repnâk chu zungzâl
         hen a um kumza," ti hen a sim hâwi khan.
         10 Chun, thu siangnâk zeizawng, kanmah ruangah Pathian sinah lâwmthu simnâk siamtu chu
         nei ding hen, zeizawng ah neihtir a um hen,
         11 a vawrhtu sinah chî pêktu leh ei ding rangah buh pêktu nih chun nan vawrh ding mi
         chî chu an pêk na hen a nan pungtir piak na lai le, nanna repnâk rah tla chu a nan
         pungtir piak na lai.
         12 Hi ṭangpinâk rianṭuannâk nih hin mi thenhlimh le samphangnâk tla a siremtir mi cho
         khawm asi lo le, Pathian sinah lâwmthu simnâk tamtak ting hen a luang liam asi.
         13 Hi rianṭuannâk nih hin a nan nik na ruangah Krist Thâwngthâng Ṭha leikângah nan thinlung
         nan zâwt zia ruangah leh anmah tla rangah leh mi zawzawng rangah thawhlâwmnâk ah nan
         thil siang tla ruangah hin Pathian an rokualtir tâwn asi.
         14 Anmah tla tak khawm nih nan tlûnah Pathian zângfahnâk fâk tak ruangah nan rangah
         thla an cham piak na lai.
         15 A thilpek sim kho lo rê ruangah hin Pathian sinah lâwmthu um seh.

1 Chun, kei Pawl, nan lakah nan mitmuh ah dawnhkho tak a um hen nan sinah ka um lo
         kâ hen nanmah leikângah iam tâwn mi nih hin Krist ṭhatnâk leh nunnêmnâk hen kan ngiar
         na.
         2 Nan sinah ka hawng tikah ka thinruntir lah ram u--taksa hâwi a um hen hawng kan ruattu
         tla tlûnah ka lung asi lo kho ruangah.
         3 Taksa ah um khawmsele taksa do hâwi hen kanna do lo le,
         4 kannih râlthuamnâk tla chu taksa mi asi lo le, kulhpi bir tak tla siatnâk ding hen
         Pathian zârah thiltikho tak asi dauh,
         5 êlnâk tla leh thil sâng kip Pathian theihnâk kham ding hen sâng tak a siam mi tla
         chu siat hen, ruatnâk kip Krist thu ngâinâk sal ah kan rui le;
         6 nan thu ngâi zia a rangtling tikah chun thu ngâi lonâk zawzawng lehrûl sam ding hen
         kanna tim ber.
         7 Nan mitmuh ah thil um tla chu asi nan zauh tâwn, âuzawng nih Krist tâ si hen â ruat
         chun hi hi mah lakah a ruat nawlh seh, amah chu Krist tâ asi hâwi ber hen kannih khawm
         kan si bâk mi hi.
         8 Kan thuneihnâk nanmah siatnâk ding silo hen nanmah siamṭhatnâk ding dauh hen Lalpa
         nih hawng kan pêk mi hi--a putso khun khawmsele ka mualpho awt lo le,
         9 ka lasuikuat tla nih chun an lauh na ding hen ka duh lo asi.
         10 A lasuikuat tla chu a nei hen a khauh le, a taksa lei lam chu a nêmno le, a hawlh
         khawm sik a kâi asi," an ti dangâiah.
         11 Chu hâwi mi nih chun hi hi ruat seh, nan sinah ka um lo liauah lasuikuat thu ah kan
         um hâwi hen nan sinah kan um tik khawmah thilti ah kan um ber lai.
         12 Zeimaw mi nih mah a simṭhat mi lakah chun kanna telh sih ngam lo, anmah tla hen khawm
         kanna tahṭhimh ngam lo; sikhawmsele, annih lam chu mah leh mah tah hen, mah leh mah
         a tahṭhimh hen thinlung nei lo hen an um.
         13 Kannih lam chu kan tahnâk ri lêm chun kanna zûm lai lo le, Pathian nih bial hawng
         kan tingtir le, chu tahnâk hâwi vima hen kanna zûm lai, nanmah khawm huap ding rê
         a tahnâk chu.
         14 Huap phanh lo pi an huap na hâwi hen kan uap kâu tuk lêm lo; Krist Thâwngthâng Ṭha
         sim hen nan khua tiang khawm kan hawng kha.
         15 Kan tahnâk ri lêm chun midang ṭuan hamh tla chu kan putso lo le, nan lungnâk a ṭhang
         zia hâwi vima hen kan huapnâk ri vima ah nan lakah cherkhet liantir hen kan um lai
         ti lungumnâk kan nei dauh le,
         16 timhtuah chia leikâng thu ah chun midang bial putso lo hen nanmah lanh lei ram tiang
         khawmah Thâwngthâng Ṭha kan sim khonâk ding hen.
         17 Sikhawmsele, "A putso mi zawng nih Lalpa chu putso seh," ti hen, Pathian lasui thu
         nih a sim hâwi khan.
         18 Mah simṭhat nih chun sawr a lawh lo le, Lalpa nih a simṭhat mi chu sawr a lawh dauh
         asi.

1 Ka ât dauhnâk ah hin nannih nih nanna dawnhkho ding hen ka duh chiam e! Asi, dawnh
         khawm nanna dawnhkho ngâk e!
         2 Pathian thîknâk hen asi ka nan thîk na; Krist sinah chun nungâk thenhlimh hâwi hen
         ka nan pêk kho na bâk ding hen, mi pakhat, Krist chu kan hual piak na ko asi.
         3 Sikhawmsele, rûl nih chun ngamlêmnâk hen Evi chu a bum hâwi khan, Krist leiah taknâk
         leh thenhlimhnâk lakah mi chu zeitin hen mawh nan thinlung chu an râwk na lebang lai
         ti ka lâu asi.
         4 Kannih nih a thu kan sim le, nan pawm mi, thlarau leh thâwngthâng ṭha silo hen kan
         sin thawk hen nanna ting mi thlarau leh thâwngthâng ṭha hen a dang ving mi Jisu dang
         thu simtu âuzawng thungâi nan sâithiam ruangah.
         5 Chubang mifial lian chem tla chu zei leikâng khawmah tluk lo ka ruat lo asi.
         6 Thusim leikângah lam chun hawlh mangdân thiam lah khawmsele theihnâk ah chun chu
         hâwi ka si lo; zeizawng ah mi zawzawng lakah nanmah leiah kan langhtir kha.
         7 Asi lo leh, Pathian Thâwngthân Ṭha a thawttham a ka sim hen putso a nan um khonâk
         ding hen ka nâutirnâk nih khan thil ka tisual mazei?
         8 Nanmah rian ka ṭuan khonâk ding hen kawhmi dang thawk hen lawh ka lâk le, ka suh
         na.
         9 Chun, nan sinah ka um le, ka samphâng liau khan âukhawm ka hamhtir na lo, unau tla
         chu Makedonia ram a mi an hawng hen ka samphângnâk chu ka si an remtir; zeizawng ah
         nanmah hamhtir lo hen ka um kha, kha hâwi khan ka um vima lai.
         10 Krist thutak keimah lakah um hâwi hen Akaia ram hi ka putsonâk hi âukhawm nih an
         ka rehtir lai loh.
         11 Zeiruangah me hi hi ka sim? Ka nan zângfah na lo ruangah masi? Pathian nih a theih!
         12 Sikhawmsele, a rêlkhâwngnâk tawng duh tla lakah mi rêlkhâwngnâk chu ka sah khonâk
         ding hen ka ti rawh, ka ti vima lai; an putsonâk ah chun kanmah um hâwi hen an hawng
         um khonâk ding hen.
         13 Mi chubang tla chu Krist mifial ah â siam sawm hen, mifial telê rianṭuantu mi perpet
         mang tla an si.
         14 Chu chu a chê lo, Setan men chêu mifial ah â siam sawm tâwn.
         15 Churuangah a rianṭuantu tla kha chu repnâk rianṭuantu ah a siam sawm khawmsele thilchê
         asi lo; chubang tla dawnghnâk chu an thilti hâwi vima asi lai.
         16 Ka sim nawlh lai, âukhawm nih mi â ah hawng ka ruat lah seh; sikhawmsele, nan hawng
         ka ruat dâidua chun kei khawm nih tâwmtal kan putso kho na nâk ding hen mi â hâwi
         hen a ngaihzia hawng ka thiam piak u.
         17 Ka sim mi hi Lalpa hâwi hen ka sim lo le, ka putso mi lungnâk nih hin â hâwi hen
         ka sim asi.
         18 Mi tamtak nih taksa hâwi hen an putso ruangah kei khawm nih ka putso nik lai.
         19 Nannih lam chu mi fing nan si ruangah mi â tla lakah lungâwi tak hen nanna dawnh
         tâwn.
         20 Mi nih sal ah a nan siam na hen an ei hep na sele, sal ah an tleih na sele, mah a
         sawr sele, nan mêl ah an bengh na sele, nanna dawnh tâwn.
         21 Kan chak lo rawh hâwi hen sik bû hen ka sim asi. Sikhawmsele, âuzawng nih zei leikâng
         khawm an ngamh mi vial--â tak hen sim ko sele--kei khawm nih ka ngamh.
         22 Hebrai mi an si mu? Kei khawm ka si. Israel mi tla an si mu? Kei khawm ka si. Abrahm
         thlâk tla an si mu? Kei khawm ka si.
         23 Krist rianṭuantu tla an si mu? Mi â hâwi hen sim ko tâ sele--ka si dauh ngengê. Ṭuan
         hamhnâk lakah fâk khun hen, rêngin ah tângnâk ah fâk khun hen, vuaknâk ah lei zut
         hen, thihnâk ah vei tamtak,
         24 Juda tla vuaknâk tankhat ah vei sâwmli tlinglo vei nga ka tawng.
         25 Vei thum fung vuak hen ka um, veikhat lung seh hen ka um le, veithum lawng râwknâk
         ka tawng le, zân khat leh ni khat tisumsumriat ah ka um le;
         26 khua ṭawlnâk ah vei tamtak, tivatê ṭihnungkâi lakah, rawkmang ṭihnungkâi tak lakah,
         ka phun hâwi ṭihnungkâi lakah, Phundang tla ṭihnungkâi lakah, khuapi ṭihnungkâi lakah,
         ramkaro ṭihnungkâi lakah, tisumsumriat ṭihnungkâi lakah, unau telê ṭihnungkâi lakah;
         rianṭuan dîtnâk leh rianṭuan hamhnâk lakah, ihmu riauraknâk tla ah vei tamtak,
         27 sungvâng leh tîhâlnâk ah, buhngeinâk ah vei tamtak, damlo leh takkaro hen umnâk ah.
         28 Chun, ka sim lo mi tla khawm chu kawhmi murui zawzawng ka ruat dawnnâk nih nisiar
         hen hawng ka denh kumza mi hi a um fâwn.
         29 Mi âumawh an chak lo chun kei khawm ka tuarpi bâk; mi âumawh sual ah an tlû chun
         lungfâk hen ka khat tâwn.
         30 Putso ding ka si ṭung chun ka chaklonâk lei thil tla asi ka putso awt.
         31 Jisu Pathian leh Pa, zungzâl a thawsuak hen um mi nih chun âwkrâwl ka sim lo zia
         a theih.
         32 Damaska khua khan lal Areta tangah lâirêltu nih chun hawng ka tleih ding hen Damaska
         khua kulh kawtkâ chu a vêngtir na.
         33 Chun, langawtkawt ah kulh zulh ah bâwm hen an ka thlâk le, chun a kut lakah mi ka
         relh pawt rawh.

1 Ka putso ding rerêng asi. Ṭha lam chu a ṭha lo, sikhawmsele Pathian sinah mi langhnâk
         leh theihtirnâk thu ka sim sih vima lai.
         2 Kristian mi pakhat âumawh ka theih le, kum leili asi rawh, vân sâng chem ah khin
         lâk hen a um (hi hi a hawng um tak ma, asi lo leh, muhtirnâk ma a nei ka theih lo,
         Pathian cho nih a theih.)
         3 Ka sim nawlh fawn lai, hi minung hi Paradis ah lâk hen a um (a lîlâ hen hi hi a hawng
         um tak ma, asi lo leh, muhtirnâk ma a nei ka theih lo, Pathian cho nih a theih.)
         4 Thu sim kho lo, minung sim thiang lo tla chu a theih ti ka theih.
         5 Hi hâwi mi minung chu ka putso lai; sikhawmsele ka chaklonâk lo chu ka putso lai
         lo.
         6 A zûm duh khawmsele mi mâwl ka si lai loh, thudik ka sim awt asi; sikhawmsele, ka
         sûm lai, chu lo chun âuzawng nih an hawng ka muh hâwi leh ka lakah thu an theih hâwi
         ngâk hen rokual khun hen an hawng ka ruat lebang lai.
         7 Chun, theihtirnâk tla chu thungâi a fâk ruangah ka sung-û tir tuk lonâk ding hen
         taksa ah ling hawng ka pêk asi. Setan mifial, kut nurnâk ah hawng ka mangtu ding mi
         chu; chu lo chun ka sung-û tir tuk lebang lai.
         8 Chu leikâng thu ah chun a hawng ka kiangtâk khonâk ding hen Lalpa chu veithum ka
         deih.
         9 Chun, anih nih chun ka sinah, "Ka zângfahnâk na rangah â tâwk; ka thiltikhonâk hi
         chaklonâk ah asi rangtlingtir hen a um mi chu," a ti rawh. Chun, Krist thiltikhonâk
         chu ka tlûnah a um khonâk ding hen lâwm tak hen ka chaklonâk tla hi ka putso dauh
         lai.
         10 Churuangah, Krist ruangah chaklonâk tla ah, siatnâk tla ah zirhnâk tla, nehsawhnâk
         tla, vânduainâk tla ka lawmh tâwn; ka chak lo kipah asi ka chak tâwn.
         11 Ka â rawh ma hi--nannih nih â lo kho lo hen nan hawng ka siam asi. Kei chu nanmah
         nih nan hawng ka chawnglawmh ding mi ka si, zeikhawm silah khawmsele zei leikâng khawmah
         mifial lian chem tla sinah ka niam dauh lêm lo.
         12 Mifial sinâk singsiahnâk tla chu felfênâk zeizawng nei hen, singsiahnâk tla, thilchê
         tla, thiltikhonâk tla hen nan lakah ti asi tatak kha.
         13 Zei leikângah me kawhmi murui dang tla ngâk hen niam dauh siam hen nan umnâk chu?
         Keimah tak nih hin ka nan hamhtir na lonâk leikângah asi ṭung lo chun. Chu chaklonâk
         ah chun hawng ka ngaihdam u.
         14 Hi hi tuah nan sinah hawng kal ding hen ka timhtuahnâk a veithumnâk ding asi; chun
         ka nan hamhtir na lai loh, nan tâ chu hâwl ka si lo le, nanmah asi kan hâwl dauh na
         mi chu: fa le nih nu leh pa rangah an khawng piak ding asi lo le, nu leh pa nih fa
         tla rangah an khawng piak dauh ding asi.
         15 Chun kei lam nih chun nan thlarau rangah lâwm tak hen ka mang dih lai le, mang dih
         hep hen ka um lai. A leiluat hen ka nan zângfah na ruang khan; kei nih zângfahnâk
         tâwm dauh ka tawng phah asi mu?
         16 Sikhawmsele, kei nih chun ka nan hamhtir na lo si tâ sele, sikhawmsele mi perpê rerêng
         hawng si hen ngamlêm hen ka nan tleih na asi.
         17 Nan sinah ka fial mi tla lakah khan âumawh tal mang hen ṭhatvak phahnâk ah kan mang
         na mazei?
         18 Tita chu ka fawrh le, amah rual ah unau chu ka fial asi. Tita nih chun, ṭhat phahnâk
         rerêng a nan nei na mazei? Thinlung munkhat put hen um mi ka si lo mazei? Munkhat
         lam kal kan si lo mazei?
         19 Tu kar lakah hin nanmah tla sinah kan diknâk thu sim hen hawng kan ruat asi dahmawh.
         Krist ah chun Pathian mitmuh ah asi thu kan sim mi chu. Sikhawmsele, duhtak tla, zeizawng
         nanmah siamṭhatnâk ding asi.
         20 Ka hawng kal tikah zeitin mawh ka duh hâwi hen ka nan muh na lo hen, kei khawm nan
         duh hâwi hen nan ka muh lo sual lai ti leh zeitin mawh fâinâk tla, nahsuahnâk tla,
         thinrunhnâk tla, tawhnâk tla, thu khuar mang tla, sung-û tir tuknâk tla, nawknâk tla
         a hawng um lebang lai ti leh
         21 ka hawng kal tikah ka Pathian nih nan lakah a hawng ka mualphoh nawlh hen, a lân
         thilsual titu tla lakah thil nâwmtâm ti tla, a duh mi tla, hur tla ching hen rim lo
         mi, mi tamtak tla chu ka ṭappi na lai ti ka ṭih asi.

1 Hi hi nan sinah ka hawng kal veithumnâk ding asi. Theihtu tla panih mawh pathum mawh
         kâ ah chun thu kip birhtir hen a um lai.
         2 Ka simkan rawh le, chun Krist keimah lakah thusim tâwntu chu niknâk nan hâwl ruangah
         veinihnâk ah nan sinah ka um liauah ka sim hâwi khan tuah nan sinah um lo hen, a lânah
         thilsual titu tla sinah leh midang zawzawng sinah ka simkan nawlh awt, "Ka hawng nawlh
         chun ka zuah lai loh," ti hi; anih chu nanmah leiah a chak lo le, nan lakah thiltikho
         tak asi dauh asi.
         4 Anih chu chaklonâk ruangah khenhbêk hen a um asi, sikhawmsele Pathian thiltikhonâk
         ruangah a nung rerêng rawh. Kannih khawm amah lakah chun kan chak lo asi, sikhawmsele
         nanmah leiah Pathian thiltikhonâk ruangah a sinah kan nung bâk lai.
         5 Lungnâk ah chun nan um mawh nanmah ngelchel a nik tâwn u; nanmah ngelchel a zauhfiang
         u. Asi lo leh, nanmah lakah Jisu Krist chu a um ti nanmah tak nih nan theihfiang lo
         mazei? Duh lo mi nan si lêm lo chun.
         6 Kannih chu duh lo hen kan um lo ti nan theih lai rih ti ka ruat.
         7 Chun, thu rerêng nan sual lonâk ding hen Pathian sinah ka deih tâwn le--chu chu kannih
         hi lawmhkâi hen kan lang khonâk ding asi lo le, nannih nih â dawh mi zawng nan ti
         khonâk ding hen asi dauh, kannih chu duh lo hâwi hen um khawmsele.
         8 Thudik ṭanh ding lo chun thudik lo ding hen zeikhawm kan ti kho lo asi.
         9 Kannih kan chak lo liau khawmah nannih nan chak chun kanna lâwm tâwn asi; hi hi kan
         deih tâwn; nanmah ṭhat rangtlingnâk hi.
         10 Churuang chun râwk ding silo hen siamṭhat ding dauh hen Lalpa nih thuneihnâk a hawng
         ka pêk hâwi vima hen nan sinah ka um tikah fâk tak hen nun kan simh na lo ding hen
         nan sinah ka um lo liau hin hi bang thu hi ka rîn asi.
         11 A dawnghchem ah chun unau le tla, lâwm tak hen um u. Ṭhat rangtling hen um ule; lungngam
         tak hen um ule, thinlung munkhat put ule, lungrual tak hen um u; chun zângfahnâk 1eh
         remnâk Pathian chu nan sinah a hawng um lai.
         12 Châwchawk thenhlimh hen chibai a bûk u. Mi thenhlimh tla zawzawng nih hin chibai
         a nan bûk na.
         13 Lalpa Jisu Krist zângfahnâk leh Pathian zângfahnâk leh Thlarau Thenhlimh kawmhnâk
         chu nan ektê sinah um seh.GALATIAGALATIAGALATIAGALATIAGALATIA

1 Pawl, mifial minung tla fial si lo hen, minung zârah khawm silo hen, Jisu Krist leh
         mithi lakah mi thawhtu Pa Pathian zârah asi dauh ti mawh
         2 ka sinah unau um zawzawng tla nih chun: Galatia ram ah kawhmi tla sinah:
         3 Pa Pathian leh kan Lalpa Jisu Krist sinah mi zângfahnâk leh remnâk nan sinah um seh.
         4 Anih nih chun kan Pathian leh Pa rem ti kâng hen tuliau laikulh sual tak lakah hin
         hawng kan suah khonâk ding hen kan sual tla ruangrûl ah amah a pêk rawh.
         5 Pathian sinah rokualnâk zungzâl hen um seh! Amen.
         6 Krist zângfahnâk zârah a nan kawh natu kha chu hâwi hen lâkkhat ko ah Thâwngthâng
         Ṭha dang leiah nan kawp tâk hi chê ka ti asi.
         7 Chu chu Thâwngthâng Ṭha dangtir duh mi âumawh an um mi ruangah asi.
         8 Sikhawmsele kanmah nih mawh vân thawk hen a hawng mi vânmifial khawm nih mawh, Thâwngthâng
         Ṭha ka nan simh na lo mi kha chu thâwngthâng ṭha dang rerêng a nan simh na chun siatbarh
         hen um seh.
         9 A lanah kan sim rawh hâwi hen khan tuah kan sim nawlh asi, "Thâwngthâng Ṭha nan pawm
         mi silo mi kha chu thâwngthâng ṭha dang âutal nih an simh na chun siatbarh hen um
         seh."
         10 Asi chun, tuhin minung ma kan lêm Pathian? Asi lo leh, minung ma lawmhtir kan tum
         ne? Minung lawmhtir hen um sele Krist to-aw ka si lai loh.
         11 Chun, unau tla, Thâwngthâng Ṭha ka sim mi kha minung tla thu asi lo ti ka nan theihtir
         na.
         12 Minung thawk hen ka tawng mi asi lo, mi nih sîntir mi khawm ka si lo, Jisu Krist
         langhnâk ruangah tawng mi ka si dauh.
         13 Juda tla phung-leh-lam sawnh dân ah chun a lânah ka umdân chu nan theih rawh kha,
         kha hâwi hen Pathian kawhmi tla fâk tak a nehsawh hen ka nawktir na tâwn kha.
         14 Chun, hawng kan thlâktu tla thurovuih lakah ṭhanemsemsê ka ngâi fâk khun ruangah
         Juda phung-leh-lam sawnh dân leikângah chun ka phun leh tla lakah keimah rual tla
         tamtak ka khûp rawh.
         15 Chun, ka nu paw sung thawk hen hawng ka thîmtu leh a zângfahnâk ruangah hawng ka
         kawhtu Pathian nih chun
         16 Phundang tla lakah a Thâwngthâng Ṭha ka sim khonâk ding hen a Fapa chu thinlung si
         tak hen keimah lakah a langhtir liau khan midang sinah krai khâi lo hen,
         17 mifial ka si lânah mifial si rawh mi tla sinah Jerusalem khua khawm kal lêm lo hen
         Arabia ram ah ka kal dauh ving; chun Damaska khua ah ka kîr nawlh.
         18 Chun kum thum nûnah Peter veh ding hen Jerusalem khua ah ka va kal le, a sinah ni
         leinga ka châm.
         19 Mifial dang tla lam chu Lalpa unau Jem cho lo chu âukhawm ka muh lo.
         20 Nan sinah thu ka sim mi tla hi Pathian mitmuh ah ka âwkrâwl lo.
         21 Chu nûnah chun Siria leh Kilikia ram ah ka kal.
         22 Sikhawmsele, Judai ram ah Krist kawhmi tla mêltheih ka si lo nget rih.
         23 "A lânah hawng kan nehsawhtu nih khan a lânah lungnâk thu a râwk tâwntu kha tu chun
         thu a sim lehlam rawh asi," ti mi simnâk cho an theih.
         24 Chun, keimah ruangah Pathian an chawnglawmh rawh.

1 Chun, kum leili a vei nûnah Tita khawm chu kalpi hen Barnaba rual hen Jerusalem ah
         ka va kal nawlh.
         2 Chun, theihtirnâk ruangah ka va kal le, Phundang tla lakah Thâwngthâng Ṭha ka phuang
         tâwn mi hi anmah tla ka simh na; sikhawmsele, mi lian dauh tla chu a dang hen ka simh
         na, chu hâwi asi lo chun a lânah mi ka rianṭuan mawh tu mi hi a thawttham hen a um
         lebang lai.
         3 Sikhawmsele, Tita ka sinah um mi khawm chu Greek mi sikhawmsele fêmtan piak râm hen
         a um lo;
         4 chu chu unau telê a thup hen an hawng lûtpi na mi ruangah asi; chubang tla chu to-aw
         ah hawng kan siam khonâk ding hen Krist Jisu ah chun thawsuaknâk kan nei mi hi thlingthlâk
         ding hen a thup hen an lût.
         5 Sikhawmsele, Thâwngthâng Ṭha thudik chu nan sinah a um kumza khonâk ding hen sâwtlotê
         khawm a pumpêk hen an thu kan zâwt lo.
         6 Chun, mi lian dauh ah an ruat mi tla lakah chun zeitin mi tal khawm si sele, ka rangah
         â dang lêm lo, Pathian nih âukhawm a thliar lo--mi lian dauh ah an ruat mi tla nih
         chun ngaihdân thar zeikhawm an ka sap lo.
         7 Chu ngâk hen fêmtan tla Thâwngthâng Ṭha Peter sinah kiltir asi hâwi hen fêmtan lo
         tla Thâwngthâng Ṭha ka sinah kiltir hen a um ti an theih.
         8 Fêmtan tla sinah mifial si ding hen Peter rangah ṭuanpiaktu tak nih chun Phundang
         rangah mifial si ding hen ka rang khawmah hawng ka ṭuan piak ruangah;
         9 zângfahnâk hawng ka pêk mi chu an theih khawmah Jem, Peter leh Johan tla hotu ah
         an ruat mi tla nih chun kannih Phundang tla sinah kal ding leh annih fêmtan tla sinah
         kal ding hen kei leh Barnaba chu a kawmhnâk kut vawrhlei hawng kan pêk.
         10 Mipâm tla kan theihkumza cho an duh, chu tak chu ti ding hen ka tum tâwn mi rêng
         asi.
         11 Chun, Peter chu Antiokei ah a hawng liauah sâwi ding hen a um ruangah mâitawnh hen
         ka êl.
         12 Mi âu tla mawh Jem thawk hen an hawng kal lânah chun anih nih chun Phundang tla sinah
         a ei tâwn, sikhawmsele, an hawng tlung kâ hen Phundang tla fêmtan ding hen duhpitu
         fêmtan mi tla chu a ṭih ruangah tel nawlh lo hen â thlei rawh.
         13 Juda lungtu unau dang tla khawm an zer bâk rawh, chun Barnaba men an zerhnâk hen
         an kuihsih rê asi.
         14 Sikhawmsele, Thâwngthâng Ṭha thudik hâwi hen anna rep lo tih ka theih hen Peter sinah
         an ektê mâika ah, "Nang, Juda mi si hen, Juda tla hâwi a um lo hen Phundang tla um
         hâwi hen na um dauh chun zeitin zia hen Phundang tla Juda tla hâwi hen na umtir râm
         na zia?" ka ti.
         15 Kannih lam chu, "Phundang misual," ti tla hâwi si lo hen, Juda mi si hen suak kan
         si.
         16 Sikhawmsele, Dân thilti tla ruangah mi mawhtir lo hen a um lo le, Jisu Krist lung
         ruangah cho mawhtir lo hen a um dauh ti kan theih, kannih khawm nih Dân thilti ruangah
         silo hen, Krist lungnâk ruangah mawhtir lo a kan um khonak ding hen Krist Jisu chu
         kan lung asi: Dân thilti ruangah âukhawm mawhtir lo hen an um lai loh.
         17 Krist ah mawhtir lo a um kan tum bû hen kanmah tak khawm Phundang tla hâwi hen misual
         kan si chun Krist chu sual rianṭuantu asi mazei? Asi rîlmâl lo.
         18 Ka thil siat tla kha ka sak nawlh chun buartu ka si ti ka langhtir mi asi lai.
         19 Pathian leikângah ka nung khonâk ding hen kei lam chu dân ruangah dân leikângah ka
         thi rawh asi.
         20 Krist sinah khenhbêk hen ka um rawh sikhawmsele ka nung; kei lam chu ka si lo rawh,
         Krist chu keimah lakah a nung dauh asi; chun tuah taksa ah ka nung mi hi lungnâk ah
         nung ka si--Pathian Fapa, hawng ka zângfah le, ka ruangrûl ah â pêk mi lungnâk ah
         chun.
         21 Pathian zângfahnâk chu ka veih lo, Dân ruangah repnâk a um asi chun Krist chu a thawt
         hen a thi mi asi lai.

1 Aw, Galatia ram a mi â tla; âu nih an dâwi na? Nan mitmuh ngelchel ah Jisu Krist
         chu khenhbêk hen fiang tak a langhtir asi mi.
         2 Hi cho hi nanmah thawk hen theih ka duh, Dân thilti ruangah ma Thlarau nan tawng,
         nan ngâi hen nan lung ruangah ma?
         3 Hi hâwi tluk na maw nan â e! Pathian Thlarau ah dawmh ko rawh hen, taksa hen ma nan
         lîm awt lak?
         4 Thil chu hâwi tluk chu ṭhatvakpi lo hen ma nan tuar? Ṭhatvakpi lo hawng si tatak
         sele ne!
         5 Chun, nan sinah Thlarau a nan pêk natu leh nan lakah thilchê titu nih chun Dân thilti
         ruangah ma a ti, nan ngâi hen leh nan lung ruangah ma?
         6 Abraham nih Pathian a lung le, chun chu lungnâk chu repnâk ah ruat asi hâwi khan.
         7 Chun, theih u, lungnâk ah um mi tla, chu tak chu Abraham fa tla an si.
         8 Chun, Pathian lasui thu nih chun Pathian nih lungnâk ruangah Phundang tla a mawhtir
         na awt lo ti theihkan hen, "Na lakah phun kip malsâwm piak hen an um lai," ti hen
         Abraham sinah Thâwngthâng Ṭha chu a simhkan kha.
         9 Chun, lungnâk ah um tla chu Abraham zumhkâi mi hen malsâwm piak vevê hen an um tâwn
         asi.
         10 Dân thilti a um mi vial tla chu siatbarh hen an um ruangah, "Dân lasuibu ah thurîn
         zawzawng hâwi hen ti ding a um lotu zawzawng chu siatbarh hen um seh," ti hen Pathian
         lasui thu nih a sim ruangah.
         11 Chun, Pathian mitmuh ah âukhawm Dân ruangah mawhtir lo hen an um lo ti a lang asi.
         "Mi rep tla chu lungnâk hen an nung lai," ti hen Pathian lasui thu nih a sim ruangah.
         12 Chun, Dân chu lungnâk ah mi asi lo, "Chu hâwi a titu chu, chu lakah chun a nung lai,"
         ti asi dauh.
         13 Krist chu kan ruangrûl ah siat ting hen Dân siat lakah mi hawng kan suah rawh; "Thing
         ah thlâi mi vial chu siat ting an si," ti hen Pathian lasui thu nih a sim ruangah.
         14 Chun, Abraham rangah malsâwmnâk chu Krist Jisu ah Phundang tla tlûnah a hawng um
         kho lai le, chun lungnâk ruangah Thlarau tiamh chu kan tawng kho lai.
         15 Unau le tla, minung hâwi hen ka sim hi, minung thutiam si khawmsele birhtir rawh
         nûnah an phelh dah lo, sap khawm an sap dah ber lo,
         16 Chun, Abraham sinah asi, thu chu tiamh hen a um mi chu, a chi thlâk tla sinah khawm.
         Mi tamtak thu sim mi hâwi hen, "Chi thlâk tla sinah khawm," a ti lo le, mi pakhat
         thu sim mi hâwi hen, "Na chi thlâk sinah khawm" ti asi dauh, chu chu Krist chu asi.
         17 Chun, hi hâwi hen ka ti asi: Thutiam Pathian birhtir rawh mi chu Dân kum zali leh
         kum sâwmthum nûnah um rawh mi nih khan thutiam chu zeikhawm lo hen a veih loh.
         18 Ro ting ding chu Dân ruangah asi chun thutiam ruangah asi lai loh; sikhawmsele Pathian
         thutiam ruangah asi Abraham sinah a pêk mi chu.
         19 Asi lo leh, Dân chu zei ti zia hen um mi me asi ne? Abraham chi thlâk thutiamnâk
         chu a hawng kal lân lo chu buarnâk tla ruangah sap hen a um le, vânmifial tla mang
         hen rêl kut ah birhtir asi.
         20 Chun, rêl rerêng mi pakhat sinah asi dah loh, Pathian lam chu pakhat asi.
         21 Asi lo leh, Dân nih chun Pathian thutiam tla chu a kham mazei? Si lo e; Dân, mi nungtir
         khotu pêk hen a um rawh chun, repnâk chu Dân ruangah um ngelchel ding asi.
         22 Sikhawmsele, Jisu Krist lungnâk ruangah thil tiam chu a lungtu tla sinah pêk asi
         khonâk ding hen Pathian lasui thu nih chun sual tangah zeizawng a khâr ver.
         23 Sikhawmsele, lungnâk a hawng tlung lân khan lungnâk hawng lang ding mi rangah khâr
         hen, Dân tangah vêng kan si kha.
         24 Chun, lungnâk ruangah mawhtir lo kan si khonâk ding hen Dân chu Krist leiah hawng
         kan ruitu asi.
         25 Sikhawmsele, tuah lungnâk a hawng tlung nûnah hin dân hen ruinâk tangah kan um lo
         rawh.
         26 Krist Jisu lung ruangah Pathian fa tla nan si ver.
         27 Nan lakah Krist ah baptis si rawh mi vial tla kha Krist hen nanna thuam rawh ruangah.
         28 Chunah chun Juda mi a um kho lo le, Greek mi khawm a um kho ber lo, chunah chun to-aw
         a um kho lo le, to-aw lo khawm a um kho ber lo, chunah chun mipa leh nunau khawm a
         um kho ber lo; Krist Jisu lakah nan ektê hen pakhat nan si ruangah.
         29 Chun, Krist tâ nan si chun Abraham thlah, thutiam hâwi a ro ting ding tla nan si.

1 Sikhawmsele, hi hâwi hen ka ti asi: Rotingtu ding chu zeizawng tlûnah hotu sikhawmsele
         ngâksia asi kar chun to-aw hen zeikhawm â dang lo;
         2 a pa ruat tik chu a tlung lân lo chu vêngtu leh zauhkhenhtu tangah a um dauh asi.
         3 Chu hâwi hen ngâksia kan si liau khan laikulh thilbul tangah to-aw ah kan um;
         4 sikhawmsele, a tik a hawng tling rawh chun, fa sinâk kan tawng khonâk ding hen Dân
         tangah um tla chu tlanh ding hen Pathian nih a Fapa, nunau ring mi, Dân tangah hawng
         suak hen a fial rawh.
         6 Chun, fa nan si ruangah Pathian nih a Fapa Thlarau chu "Abba, ka Pa" ti a auh hen,
         kan thinlung ah a hawng fial.
         7 Chun, to-aw na si lo rawh le, fa na si dauh; chun fa na si chun Pathian zârah rotingtu
         na si.
         8 Sikhawmsele a lânah Pathian nan theihlo liau khan, nan umdân lak khawmah Pathian
         si lo mi sal nan si.
         9 Tuah Pathian nan theih nûnah lam chun asi lo, Pathian mi theih nan hawng si nûn hin
         ti ding asi dauh, thilbul chak lo leh dawrlâp sal ah um mi leh nan duhnâk leikângah
         chun zeitin zia kîr nawlh me nan si? Zeirangah chu tla sal ah um ding nan duh nawlh
         êu?
         10 Nan rangah ni lawh ka ruang salam lai ti ka nan ṭihṭanh piak na.
         12 Unau le tla, ka nan ngiar na, keimah hâwi hen um u; kei khawm nanmah hâwi hen ka
         um dangâiah. Ka pawi zeikhawm nan khawih lo.
         13 Thâwngthâng Ṭha nan sinah ka hawng sim masa tan kha ka taksa a chak lo ruangah asi
         ti nan theih asi.
         14 Chun, ka taksa nan rangah lêmnâk um mi chu nan zauhnawmh lo le, nan ṭih ber lo; Pathian
         vânmifial hâwi hen Krist Jisu hâwitê hen nan ka kawmh dauh kha.
         15 Vânṭha nanna tinâk kha zei hâwi a hawng si rawh? Tikho si sele nan mit chawih zek
         hen nan ka pêk lai rawh ti ka nan theih piak na.
         16 Chun, thudik tak ka nan simh na ruangah nan leido ma ka si rawh?
         17 Ṭha leikângah silo hen, semsêngâi tak hen an hâwl na tâwn le; asi, anmah tla nan
         hâwl khonâk ding hen lênglei ah an khâr khumh na ding an duh asi.
         18 Thu ṭha leikângah lam chun nan sinah ka um liau lâwng silo hen zei liau khawmah ṭhanemsemsê
         ngâi hi a ṭha asi.
         19 Ka fa duhtak le tla! Krist chu nanmah lakah siam rangtling hen a um lân lo chun fa
         ring nganfâk hâwi hen kan lungkham nawlh na.
         20 Asi, tuliau hin nan sinah um hen, ka aw-hâu dangtir ka duh zia bâk chu nanmah ruangah
         ka lawksawng asi.
         21 Dân tangah um duh le tla, hawng ka simh u. Dân thu chu nan ngâi tâwn lo ma?
         22 Hi hâwi hen rîn asi: "Abraham nih fapa panih a nei le, pakhat chu salnu lakah, pakhat
         chu salnu lo lakah.
         23 Sikhawmsele, salnu lakah mi chu taksa dân hâwi hen a suak le, salnu lo lakah mi lam
         chu thutiam ruangah suak asi," ti hi.
         24 Chubang thu chu tahṭhimhnâk asi; chubang nunau tla chu thutiam panih an si; pakhat
         chu Sinai tlâng ah mi sal si ding hen fa ringtu chu Hagar asi.
         25 Chun, Hagar hi Arabia ram Sinai tlâng asi, Jerusalem tuliau a um mi hen â bang asi,
         a fa tla hen to-aw ah an um ruangah.
         26 Sikhawmsele, vân Jerusalem lam chu sal silo mi asi, chun, chu tak chu kanmah nu asi.
         27 Pathian lasui thu nih, "Nang, ching, fa ring dah lo, a lâwm rawh! Nang, fa ring hen
         nganfâk tuar dah lo, âu rawh! Pasal nei mi ngâk chun um harnu nih chun fa le a nei
         tam dauh asi," ti hen a sim hâwi khan.
         28 Chun, unau tla, kannih hi Isak hâwi khan thutiam fa tla kan si.
         29 Sikhawmsele, chu liau chun taksa dân a suak mi nih Thlarau dân hen suak mi chu a
         nehsawh hâwi khan, tu khawmah chu hâwi ber asi.
         30 Sikhawmsele, Pathian lasui thu nih zeitin a sim: "Salnu chu a fapa hen nar rawh;
         salnu fapa nih chun salnu lo fapa chu ro a tingpi awt lo," a ti.
         31 Chun, unau tla, salnu lakah mi fa tla kan si lo le, salnu lo lakah mi fa tla kan
         si dauh.

1 Sal si lo ding hen Krist nih hawng kan suah kha, chun bir tak hen dîr ule, sal liangbat
         lakah chun tâng nawlh lah u.
         2 Ngâinik u, kei Pawl nih nan sinah ka sim hi, fêm nan tantir chun Krist chu nan rangah
         zeikhawm ṭhatvaknâk asi lai loh.
         3 Asi, Dân thu zawzawng zâwt ding hen battirtu an si ti fêmtantirtu vial sinah ka theihtir
         nawlh asi.
         4 Nannih Dân lakah mawh lo tumtu tla, Krist hen nanna ṭhen rawh: Zângfahnâk chu nan
         tlûktâk rawh.
         5 Kannih nih chun Thlarau zârah lungnâk hen repnâk lungumnâk kan ngâk ruangah.
         6 Krist Jisu ah chun fêmtan hi zeikhawm a ṭhatnâk a um lo, fêmtan lo khawm zeikhawm
         a ṭhatnâk a um lo; lungnâk, zângfahnâk ah ṭuan tam chu a ṭhavak asi.
         7 Ṭha tak hen nan tek tâwn khateh; thudik chu nan zâwt lonâk ding hen âu nih a nan
         kham na?
         8 Hi lêmnâk hi a nan kawh natu sin thawk hen mi asi lo.
         9 Thilnu tâwmtê nih sang tlang chu a pum hen a zunh tâwn.
         10 Thil dangpi ah nan ngaih lai lo ti Lalpa lakah chun kei nih chun ka nan ruat na;
         sikhawmsele a nan nawktir natu chu âutal si sele a tlûnah thu tlû ding mi chu a tuar
         lai.
         11 Unau tla, kei nih hin fêmtan thu ka sim nget chun zeirangah nehsawh hen ka um nget
         rih? Chu hâwi asi chun kraws a suihnâk chu veih asi lai rawh.
         12 A nan nawktir natu tla chu lawnh tlak dâidua sele ka duh.
         13 Unau tla sal silo ding hen kawh nan si; sikhawmsele, sal nan si lonâk chu taksa rangah
         dêngkhâwngnâk ah mang lah ule, zângfahnâk hen rian a ṭuan piak tawnh chiau u.
         14 Nangmah na dâwt hâwi hen na zâwlbâwm tla na dâwt ding asi," ti thu kâ khat nih hin
         Dân thu zawzawng chu a rangtlingtir rawh asi.
         15 Sikhawmsele, nanna seh hen nanna ei tawnh chun nanna veih tawnh lonâk ding hen a
         thiamthih u.
         16 Chun, hi hi ka ti asi: Thlarau ah um u, chun taksa duhnâk chu nan zûl lai loh.
         17 "Taksa nih hin Thlarau lei donâk a duh tâwn, Thlarau khawm nih taksa lei donâk a
         duh tâwn; thilti nan tum mi tla chu nan ti kho lonâk ding hen chubang tla chu â kalh
         asi.
         18 Sikhawmsele, Thlarau rui a nan um chun Dân tangah nan um lo.
         19 Chun, taksa thilti tla chu a lang fiang asi; chubang chu hi hi asi:
         20 Duhnâk, nâwmtâmnâk, hurnâk, ruk sawnhnâk, dâwi thiamnâk, huatnâk, tawhnâk, thîknâk,
         thinthawknâk, mah kawngkâ ruatnâk, a dang hen umnâk, a dang hen lungnâk,
         21 nahsuahnâk, zû rîtnâk, zû mun ah lâwmnâk tla, hi bang tla hi: Chubang tla chu a lânah,
         chu hâwi thil ti mang tla nih chun Pathian Ram anna ting lai loh ti ka nan simhkan
         na hâwi khan ka nan simhkan na hi.
         22 Thlarau rah lam chu zângfahnâk, lâwptlonâk, remnâk, dawnhkhonâk, vêlneihnâk, ṭhatnâk,
         23 zumhkainâk, mi tangah dawnhkhonâk, sûmkhonâk tla asi dauh; chu hawi kalh kâng hen
         Dân thupêk rerêng a um lo.
         24 Chun, Krist Jisu mi le nih chun taksa chu a sual dawnnâk leh a duhnâk tla hen an
         khenhbêk rawh.
         25 Thlarau ah nung kan si chun Thlarau ber ah kan um nawlh lai.
         26 A do tawnh hen, a nahsuah tawnh hen, kanna sung-û tir ding asi loh.
         
            

         
      
   
      
         6
1 Unau tla, mi nih sual zeital a ti liauah tanh sut hen um sele, nannih Thlarau mi
         le tla, "Lêmnâk ka tawng sual bâk lai," ti a vêng bû hen chu hâwi mi chu dawnhkho
         tak hen dirh nawlh u.
         2 Nan thilrit phurh tla chu a sâwng tawnh u, chun Krist dân thu chu nan zâwt mi asi
         lai.
         3 Mi zei silo pet hen mi lian dauh ah â ruat chun mah â perpet mi asi.
         4 Mikip mah thilti a nik chiau seh, chu nûn chun midang tlûn silo hen mah lak cho ah
         putso ding a nei lai.
         5 Mi kip mah phurh chiau an phurh awt ruangah.
         6 Chun, sîntirnâk tawngtu nih chun thu ṭha zawzawng sîntirtu sinah pêk bâk seh.
         7 Perpet hen um lah u; Pathian chu zuahnawmh kho mi asi lo; mi nih a tuh mi vial chu
         lîlâ chu a ât awt ruangah.
         8 Mah taksa leiah tuhtu nih chun taksa mi siatnâk a ât lai; Thlarau lei tuhtu lam nih
         chun Thlarau a mi zungzâl ah mi nungnâk a ât awt asi.
         9 Chun, thu ṭha ti neng lo ding; kanna dâithlanh lo chun a tikah kan ât awt ruangah.
         10 Chun, tik a rem zia hâwi vima hen mi zawzawng tlûnah thu ṭha kan ti lai, lungnâk
         dâwngsung tla lakah mi tlûnah kan ti dauh chem ding asi.
         11 Keimah kut ngelchel hen nan sinah lasui puam rut hen ka rîn mi hi zauh u.
         12 Taksa a mêl dawhtir duhtu vial nih fêmtan si ding hen an fial râm na tâwn asi; zei
         dang ruang khawm asi lo le, Krist kraws ruangah nehsawh an tuar lonâk ding cho asi.
         13 Fêmtan men nih Dân thu an zâwt lêm lo, nan taksa ah putso ding an nei khonâk ding
         hen fêm an tantir na ding an duh mi cho asi.
         14 Kei lam nih chun kan Lalpa Jisu Krist kraws lo chu ka putso lo ding zia chu, chu
         zârah chun laikulh hi ka rangah khenh hen a um rawh, kei khawm laikulh rangah khenh
         hen ka um asi.
         15 Siamthar nawlhnâk lo chu fêmtan hi zeikhawm asi lo. Fêmtan lo khawm zeikhawm asi
         lo.
         16 Chun, chu dân hâwi a um mi vial tla tlûnah remnâk leh zângfahnâk um seh, Pathian
         phun thîm Israel tla tlûnah khawm.
         17 Tu thawk hen âukhawm nih hawng ka nawktir lah seh; ka taksa ah hin Jisu singsiahnâk
         tla ka put ruangah.
         18 Unau tla, Lalpa Jisu Krist zângfahnâk nan thlarau sinah um seh. Amen.EPHESIEPHESIEPHESIEPHESIEPHESI

1 Pawl, Pathian duhzia hen Krist Jisu mifial nih: Pathian mi tla Ephesi khua ah um
         mi tla, Krist Jisu ah mi zumhkâi le tla sinah chun--
         2 Pathian kan Pa leh Jisu Krist sinah thawk hen zângfahnâk leh remnâk nan sinah um
         seh.
         3 Kan Lalpa Jisu Krist Pathian leh Pa chu sawr hen um seh. Anih nih chun vân mun tla
         ah khin Krist ah chun thlarau lei malsâwm piaknâk kip hen mal hawng kan sâwm le,
         4 zângfahnâk ah thenhlimh leh simsâwi kawp lo hen a mâika ah kan um khonâk ding hen
         tual tuah lânah Krist ah a tâ si ding hen a hawng kan thîm hâwi khan.
         5 A zângfahnâk rokual zia sawr ding hen amah thinlung tluk leh lawmhkâng hâwl hen Jisu
         Krist zârah amah tâ rangah fa ah siam ding hen hawng kan ruat rawh ruangah. Chu zângfahnâk
         chu a Fapa duhtak lakah chun a thawt hen hawng kan pêk.
         7 A thisen hen amah lakah kan tlanhnâk kan nei asi, a zângfahnâk chawng zia hâwi vima
         hen kan buarnâk tla ngaihdamnâk chu.
         8 Chu zângfahnâk nih chun amah nih fing tak leh theihthiam tak hen hawng kan vurh asi,
         a duhzia thuthup kan sinah hawng kan theihtir mi hen.
         9 Tik rangtling khawsât tikah a lawmhkâng zeizawng vân ah thu um tla, tual tlûnah thu
         um tla khawm Krist ah a pumh ding mi chu amah nih ti a tum hâwi khan; amah lak takah
         asi.
         11 Amah duhkâng a remruat hâwi vima hen thu zeizawng a tum mi a ruatkan si rawh hen
         amah lakah ber a mi si dingah siam kan si,
         12 kannih Krist lungum masa rawh tla hi a rokual sawrnâk langhtu kan sinâk ding hen.
         13 Amah lakah nannih khawm thudik chu nan ruangsuahnâk Thâwngthâng Ṭha chu nan ngâi
         hen, lung khawm nan lung nûnah amah lakah Thlarau Thenhlimh tiamh hen chun singsiah
         hen nan um kha.
         14 Chu chu Pathian rokual zia sawrnâk dingah amah tâ ngelchel tlanhnâk ding hen kan
         ro tingnâk dingah tiamhnâk asi.
         15 Churuangah, kei khawm nih Lalpa Jisu lungnâk nan lakah um, Pathian mi le tla zawzawng
         tlûnah nan langhtir tâwn mi tla chu ka theih hen,
         16 kan Lalpa Jisu Krist Pathian rokualnâk Pa nih chun amah theihnâk leikângah finghnâk
         leh theihfiangnâk Thlarau a nan pêk kho na nâk ding hen ka thlachamnâk tla ah chun
         nan min lam hen nan tlûnah lâwmthu sim ka bâng lo.
         18 Chun, nan thinlung mit tla deitir a um hen amah kawhnâk lungumnâk tla hen mi thenhlimh
         tla lakah chun a ro ting ding rokual chawng zia tla,
         19 mithi lakah mi a thawh nawlh liau leh lalnâk, thuneihnâk, thiltikhonâk, lâirêlnâk
         zawzawng tla, hi laikulh ah cho silo hen laikulh hawng tlung ding khawmah min sak
         zawzawng tla tlûn ving ah vân mun tla ah a vawrhlei ah a totir liauah Krist lakah
         a ṭuan mi, a thari chaknâk ṭuan zia hâwi vima hen khan kannih lungtu leikângah a thiltikhonâk
         a lianh zia tla zei hâwi asi nan theih kho lai.
         22 Chun, thil zeizawng a kê tangah a siah le, amah chu zeizawng tlûnah lû rang dingah
         kawhmi tla sinah a pêk;
         23 kawhmi tla chu a taksa asi, zeizawng ah zeizawng khattirtu rangtlingnâk chu.

1 Nannih khawm nan buar mi leh nan sual tla ruangah thi nan si liau khan a nan nunh
         na asi.
         2 Chubang lakah chun a lân khan hi laikulh dân hâwi hen nan um kha, boruak ah thuneihnâk
         lal tuah lunglo fa tla rangah ṭuan chirtu thlarau dân hâwi hen.
         3 Chubang lunglo fa tla lakah chun kannih khawm a lân chun taksa leh thinlung duhkâng
         ti hen, kan taksa duhnâk tla hâwi hen kan um ver le, midang tla hâwi ber hen Pathian
         thinrunhnâk tuar ding hen suak mi rêng kan si kha.
         4 Sikhawmsele, Pathian nih chun zângfahnâk a chawng hen a zângfahnâk fâk tak ruangah
         khan,
         5 kan buarnâk tla ruangah thi kan si liau khawmah Krist rual hen hawng kan nunh bâk
         le, zângfahnâk hen ruangsuah nan si;
         6 Krist Jisu ah amah rual ber ah hawng kan thawh hen, vân mun tla ah amah sinah hawng
         kan totir rawh.
         7 Chun, tik hawng tlung ding mi lakah Krist Jisu ah kan tlûnah vêl nei hen a zângfahnâk
         neih fâk zia chu a zauhtir kho lai.
         8 Lungnâk ruangah Pathian zângfahnâk hen ruangsuah nan si; chu khawm chu nanmah lakah
         suak asi lo le, Pathian thilpêk asi; thilti ruangah si lo, chu lo chun mi anna khâwng
         lebang lai.
         9 Thil ṭha ti rang dingah Krist Jisu ah chun siam a um hen amah kut suak kan si le,
         10 chu thil ṭha ti chu kan umnâk dingah Pathian nih a timhtuah kan mi asi.
         11 Churuangah, a lânah nannih taksa ah Phundang, taksa kut hen siam, "fêmtan" an ti
         mi tla nih "fêmtan lo" an ti na mi tla, kha liau khan,
         12 Krist lo hen Israel tla lakah mi nanna dang hen, laikulh hin lungumnâk rerêng nei
         lo leh Pathian lo a um hen, thutiamnâk tla lakah khual um hen nan um mi kha theihkumza
         u.
         13 Tuah lam chun Krist Jisu ah nannih a lâiah lât tak hen umtu tla kha Krist thisen
         ah naihtir hen nan um rawh.
         14 Krist amah ngelchel nih remnâk hawng kan siam piak ruangah; anih nih chun remlonâk
         thil ti ding tla lakah thupêk dân um chu a taksa ah tlâutir a um hen,
         15 Juda tla leh Phundang tla chu pumkhat ah a siam le, an karah kardangnâk vâm chu a
         chimtir le, chun amah lakah chun phun nih tla chu minung thar pakhat a siam hen remnâk
         a siam kho lai.
         16 Kraws ah Krist thihnâk zârah phun nih tla chu taksa pumkhat ah siam hen Pathian hen
         a remtir asi, chu kraws nih chun remlonâk chu a thah ruangah.
         17 Chun a hawng kal chun nannih Phundang lât tak a um tâwn mi tla sinah remnâk Thâwngthâng
         Ṭha a nan simh na le, nâitê ah um tâwn mi Juda tla sin khawmah remnâk Thâwngthâng
         Ṭha a sim ber.
         18 Krist zârah Thlarau munkhat ah Pa sinah, Juda leh Phundang nih lût khonâk kan nei
         vevê asi.
         19 Chun, tuah khual leh ram dang mi salam nan si lo le, mi thenhlimh tla hen khualaikhat
         leh Pathian dâwngsung tla nan si dauh rawh asi.
         20 Krist Jisu tak chu a ki ah lung herh chem si hen mifial tla leh khuavâng tla lungphum
         tlûnah sak nan si.
         21 Amah lakah chun in sak dang dang êp tak a tawnh hen, Lalpa lakah chun Biakin thenhlimh
         ah â chang vima;
         22 nannih khawm, amah lakah chun Thlarau a Pathian umnâk ding remh tawnh hen sak mi
         nan si.

1 Churuang chun, kei Pawl, nannih Phundang tla ruangah Krist Jisu ah rêngtla nih hin--
         2 nan rangah Pathian zângfah zauhkhenhnâk rian hawng ka pêk mi kha nan hawng theih
         lai rawh.
         3 Kha hâwi hen thuthup chu theihtirnâk ah theihtir hen ka um kha, a lânah tâwi tek
         hen ka rîn mi hâwi thu kha;
         4 kha ruang khan nan rêl hen Krist thuthup ka theih zia nan theih lai.
         5 Chu chu tuliau a mifial thenhlimh tla leh a khuavâng thenhlimh tla sinah Thlarau
         theihtir hen a um rawh hâwi khan, a lân khan minung fa tla sinah theihtir hen a um
         dah lo;
         6 chu chu hi hi asi: Thâwngthâng Ṭha ruangah hin Krist Jisu ah Phundang tla hi Juda
         tla rotingtu, taksa pumkhat lakah ṭeng tla, thutiam tingpitu tla an si hi.
         7 A thiltikhonâk ṭuan zia hâwi hen a thawt hen pêk mi Pathian zângfahnâk chu hawng
         ka pêk hâwi vima hen chu Thâwngthâng Ṭha rianṭuantu ah siam ka si.
         8 Phundang tla sinah Krist neihsiahnâk sût châwk lo rê thâwngthâng sim ding leh thuthup
         zungzâl thawk hen Pathian zeizawng siamtu lakah thuh hen a um mi zauhkhenhnâk chu
         zeise asi ti mi mêchem ngâk a mê dauh sinah chu zângfahnâk chu pêk asi.
         10 Chun, kan Lalpa Krist Jisu ah hi a tum mi a zungzâl remruat hâwi vima hen tu liauah
         vân mun tla ah khin lalnâk leh thuneihnâk tla sinah chun Pathian finghnâk kip kawhmi
         tla ruangah theihtir hen a um kho lai.
         12 Krist Jisu kan lung ruangah chun amah lak berah ngamhnâk leh râlṭhatnâk ṭha tak a
         lât khonâk kan nei.
         13 Chun, nanmah ruangah hamh ka tuarnâk tla ruangah hin lungdawng lo ding hen ka nan
         ngiar na chubang chu nan rokualnâk asi.
         14 Churuang chun, Krist chu lungnâk ruangah nan thinlung ah a chêl khonâk ding hen,
         a rokualnâk neih zia hâwi vima hen a Thlarau zârah minung sungril leiah chun thiltikhonâk
         ah chaktir hen a nan umtir na khonâk ding hen, Pa, tual leh vân ah dâwngsungkhur kip
         min putso mâika ah chun ka siksidîr tâwn le, chun Pathian rangtlingnâk zawng tluk
         hen khattir a nan um khonâk ding hen, nannih zângfahnâk ah ram thlâk leh ngauhsan
         nei a um hen, mi thenhlimh zawzawng hen a kauh zia, a sâu zia, a sâng zia, a thûk
         zia tla theihfiang khonâk, Krist zângfahnâk theih phâk lo theih khonâk nan nei kho
         lai.
         20 Chun, kanmah lakah ṭuan tâwntu thiltikhonâk hâwi vima hen kan deih le, kan dawnruat
         zawzawng ngâk a fâk dauh tikhotu sinah,
         21 zungzâl thlâk zawzawng tiang hen kawhmi tla lakah leh Krist Jisu ah rokualnâk um
         seh; Amen.

1 Chun, a nâutirnâk leh thu tang dawnhnâk zawzawng nei hen zângfahnâk ah a dawnh tawnh
         bû hen,
         2 dawnhkhonâk nei hen, remnâk phuarnâk ah chun Thlarau ah a pumkhatnâk chu kil ding
         a ti hen,
         3 a nan kawh na nâk tlâk a um ding hen, kei, Lalpa ah rêngtlâ nih hin ka nan ngiar
         na.
         4 A nan kawh na san lungumnâk munkhat hen kawh nan si hâwi ber hen khan taksa pumkhat
         leh Thlarau pakhat cho a um.
         5 Lalpa pakhat, lungnâk munkhat, baptisma munkhat,
         6 zeizawng Pathian feh Pa pakhat cho a um le, anih chu zeizawng tlûnah a um le, zeizawng
         ṭawl hen a um le, zeizawng sungah a um ber asi.
         7 Sikhawmsele, Krist thilpêk tahnâk hâwi vima hen zângfahnâk chu kan sinah pêk chiau
         asi.
         8 Pathian lasui thu nih, "Tlûnlei ah a kâi liau khan tleih tla tamtak a put na; minung
         tla sin khawmah thilpêk tla a pêk na," ti hen, a sim hâwi khan.
         9 Chun, "A kâi," ti hi tual tang niam dauh tla ah a ṭum masa tâ lo chun zeitin asi
         kho lai?
         10 A hawng ṭum mi chu zeizawng a khattir khonâk ding hen vân zawzawng tlûnlei ah a kâi
         mi ber kha asi.
         11 Chun, lungnâk leh Pathian Fapa theihnâk leikângah chun thuruat hen, upa si hen, Krist
         rangtlingnâk lenh zia tluk hen kan ektê hen kan um lan lo chu,
         12 rian ṭuannâk ṭuan ding hen mi thenhlimh tla rangtlingnâk ding hen, Krist taksa remh
         ding hen mi zeimaw mi chu Thâwngthâng Ṭha simtu rangah,
         13 zeimaw mi chu kawhmi châwmtu leh sîntirtu rangah a pêk na; chun diklonâk ah ngamlêmnâk
         hâwi hen,
         14 fing perpet a minung perpet bû hen, sîntirnâk thilti kip nih khatlei khatlei ah vawrh
         leh ranh mi ngâksia kan si lai lo rawh le,
         15 zângfahnâk thudik sim hen zeizawng ah amah lakah kan ṭhanglian kho dauh lai; amah
         chu lû asi, Krist chu.
         16 Amah zârah taksa pumpiluk chu a tlâinâk kip ṭuan ruangah êp tak a tawnh le peh dut
         hen, ṭeng kip ṭuan zia hâwi chiau hen, zângfahnâk a siamṭha ding hen taksa chu a pungtir
         tâwn asi.
         17 Chun, hi hi ka sim hen Lalpa ah chun ka nan theihtir na asi: Phundang tla chu thinlung
         mangtlâklo put a an um hâwi hen um lah rawh ule,
         18 theihlonâk anmah lakah um mi chu theihlonâk ruangah chun Pathian nungnâk lakah ṭhen
         a um hen, an theihnâk lakah chun an hawng mûi asi, an thinlung a mawlâwt ruangah.
         19 Chubang tla nih chun a theihkhonâk an nei lo ruangah thil nâwmtâm kip hamkah tak
         a ti ding hen hurnâk ah anna pumpêk rawh.
         20 Nannih lam nih chun Krist chu nan châwng le,
         21 a aw-hâu ngâi hen amah lakah sîntir hen um nan si rawh chun Jisu lakah thutak um
         mi hâwi hi;
         22 "A lânah nan umdân leikângah minung li bumnâk duhnâk hâwi a râwk dadauh kha lit ule,
         23 nan thinlung thlarau ah chun a thar hen hawng um ule,
         24 minung thar, thudik repnâk leh thenhlimhnâk ah Pathian hâwi a siam hen khan a thuam
         u," ti thu hi.
         25 Chun, âwkrâwl sim mâk hen, mah zâwlbâwm sinah thudik sim chiau u, a ṭeng tawnh chiau
         kan si ruangah.
         26 Thinrun khawm ule, sual lam chu sual lah u; nan thinthawknâk chu nî nih tlâkpi lah
         seh.
         27 Diabol chu mun kenh lah u.
         28 Fîr mang nih chun fîr lah rawh sele, a samphâng mi sinah chun a pêk ding a nei khonâk
         ding hen a kut ah thil ṭha hen a hamh dauh seh.
         29 Thu ṭha lo rerêng nan kâ ah suak lah seh, a herh zia hâwi vima a siamṭha ding hen
         thu ṭha vial suak dauh seh, a ngâitu tla rangah zângfahnâk asi khonâk ding hen.
         30 Chun, Pathian Thlarau Thenhlimh chu lungzûrtir lah u, tlanhnâk ni rang dingah chu
         hen chun singsiah hen nan um kha.
         31 Khânâk thinthawknâk, sirleihnâk rângnak, simsiatnâk zawzawng chu bângtâk hen um seh.
         32 Chun, a zângfah tawnh hen siherhnâk nei hen um ule, Pathian nih Krist ah a nan ngaihdam
         na hâwi ber hen a ngaihdam tawnh u.

1 Chun, a fa duhtak tla hâwi hen anmah bangh ding hen um tum u.
         2 Krist nih a nan dâwt na le, rimthâw rang dingah Pathian sinah thil ap ah leh bâwlnâk
         ah kan ruangrûl ah â pêk mi hâwi khan zângfahnâk ah um u.
         3 Sikhawmsele, mi thenhlimh tla ti ding hen â dawh mi, duhnâk leh nâwmtâm zawzawng
         hamkahnâk hen nan lakah sim hen khawm um lah seh;
         4 kangal thu, thu-do-tla-lo, chapo thu khawm chubang chu â dawh lo asi; chubang ti
         ngâk chun lâwmthu sim dauh u.
         5 Pung mang leh mi nâwmtâm leh mi duhlei rerêng nih chun (mi duhlei chu ruk sawnhtu
         asi) Krist leh Pathian Ram ah chun tingvo rêng an nei lo ti nan theih asi.
         6 Âukhawm nih thu salam hen an perpet lah na seh; chubang thu ruang chun Pathian thinrunhnak
         lunglo mi tla tlûnah a tlung tâwn.
         7 Churuangah anmah bâwmpi lah na u.
         8 A lânah khan mûi ah nan um le, sikhawmsele Lalpa mi tla nan si nûnah chun chêu lakah
         nan um rawh. Churuangah, chêu lakah um mi tla hâwi hen nan um ding asi.
         9 Chêu nih chun ṭhatnâk, repnâk leh thudik rah kip a suah tâwn ruangah.
         10 Lalpa lawmhkâng zei me asi ti sîn ding hen a ṭang u.
         11 Chun, mûi thilti rah dah lo lakah chun telnâk rerêng nei lah u, tel ngâk hen an mawh
         zia theihtir dauh na u;
         12 a thup hen thil ti tâwn tla chu a sim khawm ningzâk a kâi ruangah.
         13 Sikhawmsele, thu zeizawng an mawh zia theihtir hen um hi chêu langhtir mi asi tâwn;
         langhtir hen um mi vial chu chêu asi.
         14 Churuangah, "Nang, it meng le, mithi lakah mi thawk rawh; chun, Krist nih a nan cherh
         lai," a ti kha.
         15 Chun, mi fing lo tla hâwi a um lo hen, mi fing tla hâwi a um dauh hen, nan umdân
         ah a thiamthih u;
         16 ni tla hi a ṭha lo ruangah tik remkâng siam vima u.
         17 Churuangah â hen um lah ule, Lalpa duhzia zei me asi ti theih dauh u.
         18 Chun, uain rî hen um lah u, chu lak chun sûmkholonâk a um ruangah; Thlarau a khat
         hen um dauh u.
         19 Sawrnâk la tla, Pathian la tla, Thlarau lei la tla hen a sawnh tawnh hen, Lalpa chu
         nan thinlung ah la sak piak hen, ṭingṭang tum piak u.
         20 Kan Lalpa Jisu Krist min hen, Pathian, Pa sinah zeizawng lakah lâwmthu sim kumza
         u.
         21 Krist ṭih bû hen a pumpêk tawnh chiau u.
         22 Nupi tla, Lalpa sinah nanna pumpêk mi hâwi hen mah pasal tla sinah a pumpêk u.
         23 Krist amah ngelchel taksa ruangsuahtu si hen kawhmi lû asi hâwi hen pasal chu nupi
         lû asi.
         24 Chun, kawhmi tla Krist sinah anna pumpêk mi hâwi hen nupi tla chu an pasal tla sinah
         a pumpêk na seh.
         25 Pasal tla, nan nupi tla zângfah na u, Krist nih kawhmi tla a zângfah le, an ruangrûl
         ah amah â pêk hâwi hen khan,
         26 annih chu tî a ṭâwl hen, thu nih chun a thiangtir hen a thenhlimhtir kho na nâk ding
         hen;
         27 chun, kawhmi tla chu nâwm kawp lo leh thurh lo leh chu hâwi thu rerêng put lo hen,
         thenhlimh leh simsâwi kawp lo a um dauh hen amah sinah kawhmi tla rokual tak hen â
         pêk chawlh kho lai.
         28 Chu hâwi ber hen pasal tla khawm nih mah taksa hâwi hen mah nupi tla chu an zângfah
         ding asi.
         29 Mah nupi zângfahtu chu mah â zângfah mi asi. Âukhawm mah taksa an hua dah lo, an
         châwm hen an dâwt dauh tâwn asi. Krist nih kawhmi tla a dâwt na hâwi hen;
         30 taksa ṭeng tla kan si ruangah.
         31 Churuang chun, mipa nih a nu leh pa a kaltâk hen a nupi a sihawh lai le, chun an
         panih hen taksa pumkhat an hawng si lai rawh.
         32 Chu thuthup chu a rokual asi, sikhawmsele kei lam nih chun Krist leh Kawhmi tla thu
         ka sim asi.
         33 Zeikhawm si sele, nan lakah mi khawm nih mah â zângfah hâwi ber hen mah nupi zângfah
         chiau seh: nupi khawm chu a pasal ṭih leh zah ding hen a thaimthih seh.

1 Ngâksia tla, Lalpa ah nan nu leh pa thu zâwt u; chu chu thil dik asi.
         2 "Na nu leh na pa chawnglawmh rawh" (chu chu thupêk masachem thutiam sap mi chu asi):
         3 "Chun na rangah a ṭha lai le, tual ah hin na dam sâwt lai."
         4 Chun, nannih nu leh pa tla; nan fa tla thinruntir lah ule, Lalpa nunsimhnâk leh simhfâinâk
         ah chun zauhkhenh u.
         5 To-aw tla, Krist thu nan zâwt hâwi hen ṭih leh thir bû hen, thinlung lungkhat hen,
         6 minung mitzauh vêng hâwi cho silo hen, Krist to-aw hâwi hen thinlung ah Pathian duhzia
         ti dauh hen,
         7 minung rianṭuan hâwi cho silo hen, Lalpa rianṭuan hâwi dauh hen duh tak bû a ṭuan
         hen,
         8 to-aw khawm si seh, to-aw lo khawm si seh, mikip nih thil ṭha an ti mi vial chu Lalpa
         sinah mi a lîlâ an tawng nawlh lai ti theih hen, taksa ah nan hotu tla thu zâwt u.
         9 Chun, nannih hotu tla, chu hâwi ber hen anmah leh nanmah hotu chu vân ah a um ti
         leh anih nih chun mi duh khun a nei lo ti theih hen, râp lo hen an tlûnah ti bâk u.
         10 A dawnghchemnâk ah Lalpa ah leh a chaknâk ah thiltikhonâk nei hen hawng um u.
         11 Diabol ngamlêmnâk tla chu nan do khonâk ding hen Pathian râlthuam rangtling hen a
         thuam u.
         12 Kan paihpi mi tla hi taksa leh thisen an si lo, lalnâk leh thuneihnâk tla leh hi
         thim tlûnah lâirêltu tla leh vân mun tla ah thlarau sual um mi tla an si dauh.
         13 Churuangah, ni ṭha lo ah chun nan do khonâk ding hen leh nan ti thluh ver nûn khawmah
         nan dîr khonâk ding hen Pathian râlthuam rangtling lâk u.
         14 Chun, nan tâi chu thudik a sâwm hen, repnâk chu phâw ah sawng hen,
         15 remnâk Thâwngthâng Ṭha timhtuahnâk chu nan kê ah bunh hen dîr u.
         16 Chubang lo khawm chu lungnâk phâw lâk ule, din hen chun chanhtiang fungzum alh kho
         zawzawng chu nan mih kho lai.
         17 Chun, ruangsuahnâk lukhuh leh Thlarau nâmsâu (Pathian thu) chu lâk ule,
         18 thlachamnâk leh deihnâk kip hen zeiliau zawngah Thlarau a thlacham hen chu leikângah
         chun mi thenhlimh zawng rangah ṭhanemsemsê ngâi tak hen leh deih thlir hen a ringrâwn
         u.
         19 Thâwngthâng Ṭha thuthup râlṭha tak a phuang ding hen, ka kâ ka âng hen thu simtir
         a ka um khonâk ding hen ka rangah khawm hawng ka deih piak u.
         20 Chu leikângah chun ka sim ding hâwi chu râlṭha tak a ka sim khonâk ding hen. Chu
         Thâwngthâng Ṭha rêl rêngkhimh ka si.
         21 Sikhawmsele, nannih khawm nih zei hâwi hen ka um, ka thâwngthâng nan theih khonâk
         ding hen Tukika, Lalpa ah unau duhtak leh rianṭuantu zumhkâi tak nih hin zeizawng
         a nan theihtir na lai.
         22 Hi ruang takah hin amah chu nan sinah ka hawng fial asi, kan thâwngthâng nan theih
         khonâk ding hen leh anih nih hin nan thinlung an lungngamh kho na ding hen.
         23 Pa Pathian leh Lalpa Jisu Krist thawk hen remnâk leh lungnâk hen zângfahnâk unau
         tla zawzawng sinah um seh.
         24 Kan Lalpa Jisu Krist chuai lo hen a zângfahtu zawzawng tla sinah dâwtnâk um seh.PHILIPIPHILIPIPHILIPIPHILIPIPHILIPI

1 Pawl leh Timothe, Krist Jisu ah to-aw tla nih chun: Krist Jisu ah mi thenhlimh, Philipi
         khua ah um zawzawng tla sinah, kawhmi hotu tla leh rianṭuantu tla sinah khawm--
         2 Pathian kan Pa leh Lalpa Jisu sinah thawk hen zângfahnâk leh remnâk nan sinah um
         seh.
         3 Ni masachem thawk khan tutiang hen Thâwngthâng Ṭha zanhnâk ah nanna tel bâk ruangah
         ka nan theih pup na zâwn kipah ka Pathian sinah lâwmthu ka sim tâwn. Nanmah rangah
         thla ka nan cham piak na nâk kipah lâwm tak hen ka deih rawh.
         6 Nanmah lakah thil ṭha dawmhtu nih khan Jisu Krist ni tiang hen a rangtlingtir vima
         awt, chu tak chu ka lung thlir ruangah.
         7 Nanmah tla leikângah chu hâwi thinlung put chu kei rangah chun â dawh rerêng asi,
         ka thinlung ah ka nan siah na ruangah; ka rêngkhimhnâk tla ah Thâwngthâng Ṭha diknâk
         thu ka simnâk ah leh ka birhtirnâk tla ah khawm, nan ektê hen zângfahnâk chu hawng
         ka bâwmpitu tla nan si dangâiah.
         8 Krist Jisu siherhnâk ah chun nan ektê hen ka nan ngâi na zia chu Pathian hawng ka
         theihpitu asi.
         9 Chun, nan zângfahnâk nih theih rangtlingnâk leh fâifîmnâk zeizawng ah a nei khunnâk
         ding hen thla ka cham tâwn hi; chun, Pathian rokualnâk leh sawrnâk dingah Jisu Krist
         zârah repnâk rah um mi hen hawng khat hen, Krist ni rangah a tak tak leh simsâwi kawp
         lo nan si khonâk ding hen thil ṭha khun tla chu ṭha nan ti kho lai.
         12 Chun, unau tla, ka tlûnah thil hawng tlung mi tla kha Thâwngthâng Ṭha zanhnâk ding
         a hawng si thlo lehlam asi ti nan theih ka duh asi.
         13 Chun, ka rêngkhimhnâk tla hi lal in vêngtu kawrsen murui zawzawng leh midang zawzawng
         sinah chun Krist ruang asi ti a lang rawh.
         14 Lalpa ah unau tam dauh khawm nih ka rêngkhimh tla ruangah lung thlir hen ṭih lo hen
         Pathian thusim leikângah an râl a ṭhat zia a fâk khun asi.
         15 Zeimaw mi nih chun nahsuah leh elnâk ruang khawmah Krist thu an phuang tâwn; zeimaw
         mi nih chun lâwm ruangah an phuang tâwn;
         16 murui khat nih chun Thâwngthâng Ṭha mawhlonâk thu sim ding hen ruat ka si ti theih
         hen zângfahnâk ruangah an sim tâwn.
         17 Murui khat lam nih chun ka rêngkhimh ruangah lawksawngnâk hawng ka sap piak tum hen,
         a tak silo hen, mah mâisialnâk ruangah Krist thu chu an sim tâwn.
         18 Zeitin rawh ne? Zeiruang khawm asi lo, thu zeizawng ah a telê hen mawh a tak hen
         mawh Krist thu sim hen a um rerêng asi; chubang lakah chun ka lâwm le, asi, ka lâwm
         vima lai.
         19 chu chu thla nan ka cham piaknâk ruangah leh Jisu Krist Thlarau hawng ka pêk mi ruangah
         ka ruangsuahnâk a hawng si awt tih ka theih ruangah, zei lak khawmah mualphotir hen
         ka um awt lo le, râlṭha tak hen, keimah umdân hâwi nget hen,
         20 tu khawmah nungnâk ruangah mawh thihnâk ruangah mawh ka taksa ah Jisu chawnglawmh
         hen a um dauh awt ti ka lungumnâk leh ka duhnâk hâwi vima hen.
         21 Kei rang chun nung hi Krist asi ruangah, thih khawm dingchangnâk asi.
         22 Sikhawmsele, taksa nung hi ting mi si sele, chu chu ka rianṭuan rah hâwi si sele,
         chun a zei mi me ka thîm dauh awt ti lam chu ka theih loh.
         23 A lâi laklawh ah hin a ngaihnâk theihlo hen ka um ko asi, suak hen Krist sinah um
         duhnâk ka nei ruangah, chu chu thungâi a ṭha dauh asi.
         24 Sikhawmsele, nanmah ruangah nung hen um kumza hi a herh dauh asi,
         25 chun chu chu ka lung thlir ruangah ka um kumza awt tih ka theih; asi, lungnâk ah
         chun nan hawng ṭhangnâk ding leh nanna lâwmnâk ding hen nan ektê sinah ka um kumza
         awt tih ka theih;
         26 chun, nan sinah ka um awt ruangah nan ka putsonâk chu Krist Jisu ah a zual khonâk
         ding hen.
         27 Zeikhawm si sele, nan umdân chu Krist Thâwngthâng Ṭha hen a êp ta seh, chun, nanmah
         tla an veh na khawmsele, nan sinah um lo khawmsele thlarau munkhat ah dîr thlir hen
         thinlung munkhat ah Thâwngthâng Ṭha lungnâk thu chu ṭanh leh ṭuan dut hen,
         28 dotu tla zei leikâng khawmah lâu lo hen nan um ti nan thâwngthâng ka theih kho lai,
         chu chu an rangah veihnâk asi ti theihtirnâk fiang tak asi, nannih rang lam chun ruangsuah
         ding nan si ti theihtirnâk fiang tak asi dauh, chu khawm chu Pathian lakah mi asi.
         29 Krist ruangah amah nan lung cho si lo hen amah ruangah nan tuar khawm siang asi;
         30 donâk keimah lakah nan muh tâwn mi, tu khawmah keimah lakah a um ti nan theih mi,
         chu tak chu nan nei bâk rawh hi.

1 Chun, Krist ah ṭangpinâk rerêng, zângfahnâk ah lungngamnâk rerêng, Thlarau kawhnâk
         rerêng, siherhnâk leh zângfahnâk rerêng tla a um chun,
         2 thinlung munkhat a um hen, zângfahnâk munkhat nei hen, thinlung ah thurual hen munkhat
         a um hen, ka lâwmnâk rangtlingtir u.
         3 Zuamchawh leh sung-û tirnâk ruangah zeikhawm ti lo hen, mikip nih nâu tak hen mah
         ngâk a midang ṭha dauh ah ruat chiau seh;
         4 mah tâ cho zauh lo hen, midang tâ khawm zauh chiau dauh u.
         5 Hi thinlung, Krist Jisu khawm ah um mi kha nanmah lakah um seh:
         6 Anih nih chun Pathian hâwi a um hen, Pathian tluk ah um chu thil uh tlâk ah a ruat
         lo le,
         7 minung tla hâwi a hawng suak hen, to-aw hâwi hen â siam le, amah leh amah â nâutir
         dauh rawh.
         8 Chun, minung hâwi a um hen, â nâutir le, thih phah rê hen thu zâwt hen a hawng um
         rawh, kraws a thihnâk tak chu.
         9 Churuang chun, Jisu min hen mikip vân ah um mi tla, tual ah um mi tla, tual tangah
         um mi tla hen
         10 anna siksidîrnâk ding leh Pa Pathian rokualnâk ding leh "Jisu Krist chu Lal asi,"
         ti hen lei kip nih a phuangnâk ding hen,
         11 Pathian nih anih chu fâk tak hen a chawnglawmh bâk rûl le, min zawzawng ah min chungnungchem
         chu a pêk rawh.
         12 Chun, ka duhtak tla, thu nan zâwt kumza hâwi khan, ka um liau cho ah ṭuan lo hen,
         tu ka um lo kar hin ṭuan dauh lehlam hen, lâu leh thir bû hen nanmah ruangsuahnâk
         ṭuan u;
         13 amah lawmhkâng rangah ti tum ding leh ti ding hen nanmah lakah ṭuantu chu Pathian
         asi ruangah.
         14 Sual neilo leh nun tluang tla, thlâk rualo leh simhngâilo tla lakah Pathian fa simsâwi
         kawp lo tla nan si khonâk ding hen chipchiarnâk leh êlnâk tla um lo hen zeizawng ti
         u, chubang lakah chun nungnâk chu pêk hen laikulh ah hin chêutirtu hâwi hen nan lang
         tâwn;
         16 chun, nabeibâng hen ṭuan khawm ka si lo ruangah Krist ni ah chun putso ding ka nei
         kho lai.
         17 Asi, nan lungnâk hâwlnâk leh rianṭuannâk lakah chun tawih hen um menza khawmsele
         ka lâwm asi, nan ektê hen ka nan lawmhpi ber na.
         18 Chu hâwi ber hen nannih khawm a lâwm ule, hawng ka lawmhpi bâk u.
         19 Sikhawmsele, nan thâwngthâng ka theih hen, ka lungngam kho bâk ding hen sâwtlotê
         nûnah Timothe hi nan sinah fial ding hen Lalpa Jisu ah chun ka lungum asi.
         20 Amah cho hi hawng ka tuarpitu leh an ruat piak tatak natu chu asi.
         21 An ektê hen Jisu Krist rangah hâwl lo hen, mah rangah an hâwl tâwn.
         22 Sikhawmsele, anih hi chu nik hen a um rawh zia nan theih, fa nih a pa rian a ṭuan
         hâwi hen Thâwngthâng Ṭha zanhtir leikângah hawng ka ṭuanpi tâwn kha.
         23 Chun, ka umdân ding ka theih kâ hen anih hi hawng fial sawm sele ka ti asi.
         24 Sikhawmsele, keimah tak khawm sâwtlotê ah hawng kal ding hen Lalpa ah chun ka ruat
         thlir asi.
         25 Sikhawmsele, Epaprodita, ka unaupa, ka rianṭuanpitu, ka kawrsen hâwi leh nan mifial
         ka thil samphangnâk ah hawng ka tlawmh belhtu hi nan sinah hawng fial herh hen ka
         theih.
         26 Anih nih chun nan ektê hen thungâi hen a nan ngâi na le, a dam lo ti nan theih ruangah
         thungâi a lawksawng.
         27 Thi viviar a damlo chu asi narêng hen. Sikhawmsele, Pathian nih anih chu a zângfah
         le, chun amah lâwng silo hen, lawksawng tlûnah lawksawng singsuannâk ka nei lonâk
         ding hen keimah hawng ka zângfah khawm asi ber.
         28 Chun, anih hi nan muh nawlh tikah nanna lâwm khonâk ding hen kei ka lawksawng a ṭhatvaknâk
         ding hen khulrang dauh hen ka hawng fial sawm asi.
         29 Chun, anih hi lâwm tak hen Lalpa ah chun hawng dawng ule, hi bang hâwi mi hi sung-û
         tir u;
         30 nan tlawmh-belhnâk a tinh mi mabân chu pehpârnâk ding hen thih ûi lo a ti hen, Krist
         rianṭuannâk ruangah thi viviar hen a hawng um rawh dangâiah.

1 A dawnghchemnâk ah chum, unau le tla, Lalpa ah chun a lâwm u. Thu a mahmun lîlâ nan
         sinah rîn nawlh hi kei rangah chun nengtawr a kâi lo, nan rangah a ṭangkâi ruangah.
         2 Ui tla, fêmtan ding an duhpi natu lakah chun a thiamthih u, thil ṭha lo titu tla
         lakah chun a thiamthih u.
         3 Kannih Pathian Thlarau zârah Pathian sawnh leh Krist Jisu putso leh taksa tlûnah
         rinhsannâk ngauh lotu tla hi fêmtan tla kan si dauh asi.
         4 Duh châng sele chu kei khawm taksa lakah rinhsannâk ngauh kho ka si. Midang rerêng
         nih taksa lakah rinhsannâk nei hen anna ruat chiau chun kei ka ruat khun asi;
         5 ni riat ni ah fêmtan, Israel thlâk lakah mi, Benjamin chi, Hebrai mi tak lakah suak
         ka si; Dân leikângah chun Farisai ka si;
         6 ṭhanemsemsê leikângah chun kawhmi tla nehsawhtu ka si. Mi nih dân thupêk zûl hen,
         mirep an sinâk ah chun, kei khawm sâwi ding ka um lo.
         7 Sikhawmsele, kei rangah dingchang ding vial chu chubang chu Krist ruangah dawk phahnâk
         ah ka ruat asi;
         8 asi chiammâm, ka Lalpa Krist Jisu theihnâk rokual khun ruangah thil zeizawng khawm
         dawknâk ah ka ruat asi; amah ruangah thil zeizawng ka dawk ver le, chubang chu thanawmrawpâi
         tluk cho ah ka ruat le,
         9 Krist ka ting khonâk ding leh mah repnâk (Dân lakah repnâk chu) nei lo hen, Krist
         lung ruangah repnâk (Lung ruangah Pathian lakah repnâk chu) nei dauh hen, amah lakah
         um ka si khonâk ding hen;
         10 a thihnâk va bangh a thi hen, amah hen a thawknawlhnâk thiltikhonâk hen, a tuarnâk
         tla bâwmpinâk hen, ka theih khonâk ding hen;
         11 mithi lakah mi thawknawlhnâk chu ka ting kho ram lai mawh ti hen.
         12 Ka ting rawh ka ti mi lam chu asi lo le, rangtling ka si khawm ka ti mi si lo, "Krist
         nih a ka tleih san chu ka tleih kho lai mawh," ti hen a ṭhâwl hen ka ṭhâwl dauh asi.
         13 Unau le tla, tleih hen ka ruat lo. Sikhawmsele, hi thu pakhat hi ka ti tâwn--dung
         leiah thu um tla chu philh hen, mâi leiah thu um tla chu ti hen,
         14 Krist Jisu ah Pathian tlûnlei kawhnâk san lâwmman tawng ding hen, tiamhnâk lei chu
         ka fûk rarâm asi.
         15 Chun, Thlarau ah upa vial chu hâwi thinlung put hen kan um lai; chun zei leikâng
         khawmah thinlung dang put nan si chun, chu khawm chu Pathian nih a nan theihtir na
         lai.
         16 Zeikhawm si sele, kan kal dân kêl hen kan kal lai rih.
         17 Unau le tla, ka umdân zûltu hawng si u, chun zauhtawnh ding kanmah nan kan nei le
         chu hâwi vima um tla chu ṭha hen zauh u.
         18 Mi tamtak an kal le, chu tla chu Krist kraws mêlma an si hi an thâwngthâng kan simh
         nget na mi kha, Tuah khawm ṭap bû hen kan simh na hi;
         19 chubang tla dawnghnâk chu veihnâk asi, an pathian chu taksa duhnâk asi, anna khâwngnâk
         chu an mualphonâk asi, laikulh thu tla an duh tâwn asi.
         20 Kannih lam chu kan khawsaknâk chu vân ah asi; chu thawk ber chun Ruangsuahtu Lal
         Jisu Krist chu kan ngâk kumza asi.
         21 Anih nih chun a ṭuan hen zeizawng khawm amah thu thu hen a umtir kho, chu ṭuan zia
         hâwi vima hen kan taksa chaklo tak hi, amah taksa rokual hâwi a um ding hen a siam
         nawlh lai.

1 Churuangah, ka unau duhtak leh ngâi tak, ka lâwmnâk leh ka lallukhuh tla, chu hâwi
         chun Lalpa ah bir tak hen dîr u, ka duhtak tla.
         2 Lalpa lakah chun thinlung munkhat put ding hen Eudia ka ngiar le, Suntuki khawm ka
         ngiar ber asi.
         3 Asi, nang khawm ka liangbat bahpitu tatak, ka nan sâwm bâk, kha nunau tla kha ṭangpi
         rawh. Thâwngthâng Ṭha ah chun hawng ka ṭuanpi tâwn le, Klemen hen, ka ṭuanpi midang
         nungnâk bu ah min chuang tla hen khan.
         4 Lalpa ah chun a lâwm kumza u. Ka ti nawlh lai, a lâwm u.
         5 Nanna dawnhkho zia mi zawzawng theih si seh; Lalpa chu a nâi asi.
         6 Zei lak khawmah lawksawng lah u; zeizawng ah thlacham leh deih hen, lâwmthusim tel
         vima hen, nan duhnâk tla chu Pathian sinah theihtir hen um dauh seh.
         7 Chun, Pathian lungngamhnak thinlung rerêng theih châwk lo ni khan, nan thinlung leh
         nan dawnruatnâk tla chu Krist Jisu ah chun a nan vêng piak na lai.
         8 A dawnghchem ah chun, unau le tla, a dik mi zawng, zah a kâi mi zawng, â rep mi zawng,
         a thenhlimh mi zawng, duh a kâi mi zawng, a thang dawh mi zawng, ṭhatnâk rerêng a
         um hen sawr tlâk rêng a um chun chubang chu dawnruat u.
         9 Nan thil sîn tla, nan thil tawng tla, nan thil theih tla, keimah lakah nan thil muh
         tla khawm kha bang hâwi ti tâwn u; chun lungngamnâk Pathian ni chun a nan umpi na
         lai.
         10 Sikhawmsele, thilpêk nan hawng ka ruatpiaknâk tla chu tuah nan hawng tharh nawlh
         ruang hin Lalpa ah chun thungâi ka lâwm asi; chu leikâng chu ruat lam chu nan ruat
         chiammâm ngâk, tik dêngkhâwng nan tawng lo ruangah cho asi.
         11 Ka samphâng mi thu sim lam chu ka si lo le, kei lam chu zei hâwi tal hen um khawmsele
         lungâwi vima ka awt rawh.
         12 Nâu tak hen umdân ka thiam le, nei hen umdân khawm ka thiam ber, thil zeizawng lakah
         leh thil zawzawng ah khawp leh sungvâng a umdân, neih leh samphâng hen umdân thuthup
         chu ka theih rawh.
         13 Krist hawng ka chaktirtu ah chun zeizawng ka ti kho asi.
         14 Sikhawmsele, ka lawksawngnâk tla ah hin nan ka lawksawngpi hi a ṭha asi.
         15 Chun, nannih Philipi mi tla, Thâwngthâng Ṭha tlung tîr liauah, Makedonia ram thawk
         hen ka suak liau khan, nanmah cho lo chu Kawhmi murui pakhat khawm nih thilpêk leh
         tingvo leikângah chun an ka ṭangpi lo ti nanmah tak nih nan theih bâk.
         16 Thesalonika khua ah ka um liau khawm khan ka samphângnâk ṭangpi ding hen veikhat
         cho silo hen veinih tiang nan hawng kuat kha.
         17 Thilpêk lam chu hâwl ka si lo le, rah, nanmah leikângah pungtir ding chu hâwl ka
         si dauh.
         18 Sikhawmsele, zeizawng ka nei le, ka si â rem rawh. Epaprodita kut ah thil nan ka
         kuat mi tla chu ka tawng le zei ka ngâi lo rawh. Chubang chu zeilo rimthâw rim, bâwlnâk
         sâng tlâk Pathian lawmhkâng asi.
         19 Chun, ka Pathian nih chun Krist Jisu ah a rokualnâk chawng zia hâwi vima hen nan
         samphangnâk zeizawng khawm an ṭangpi na lai.
         20 Chun, Pathian kan Pa sinah chun zungzâl hen rokualnâk um seh. Amen.
         21 Krist Jisu ah mi thenhlimh kip chibai hawng ka bûk piak na u. Ka sinah unau um tla
         nih hin chibai a nan bûk na.
         22 Mi thenhlimh zawzawng nih chibai a nan bûk na, Kaisar in ah um mi tla nih hin an
         bûk dauh chem na.
         23 Lalpa Jisu Krist zângfahnâk chu nan thlarau sinah um seh.KOLOSAKOLOSAKOLOSAKOLOSAKOLOSA

1 Pawl, Pathian duhzia hen Krist Jisu mifial leh Timothe kan unau nih chun--
         2 Kolosa khua ah Krist ah mi thenhlimh tla leh unau zumhkâi tla sinah chun: Pathian
         kan Pa thawk hen zângfahnâk leh remnâk nan sinah um seh.
         3 Vân ah nan rangah lungumnâk an siah piak na ruangah, Krist Jisu nan lung zia leh
         mi thenhlimh tla tlûnah zângfahnâk nan nêi zia kan hawng theihnâk thawk hen chun nan
         rangah thlacham kumza hen Pathian kan Lal Jisu Krist Pa sinah chun lâwmthu kan sim
         tâwn, chu lungumnâk thâwngthâng chu a lânah, Thâwngthâng Ṭha thudik thu ah khan nan
         theih rawh.
         6 Chu Thâwngthâng Ṭha chu laikulh zawzawng ah rah hen a pung vima hâwi hen nan sinah
         a tleng kha. Chu hâwi ber hen, Epaphra kan to-aw hâwi duhtak lakah nan châwng hâwi
         hen, thungâi tak hen Pathian zângfahnâk chu nan ngâi hen nan theih ni thawk khan,
         nanmah lak khawmah rah hen a pung vima tâwn asi.
         8 Epaphra hi kan ruangrûl ah Krist rianṭuantu zumhkâi tak asi le, anih nih hin Thlarau
         ah nan zângfahnâk chu hawng kan simh.
         9 Churuang chun, Thlarau finghnâk leh theihkhonâk zawzawng leikângah amah duhzia theih
         rangtlingnâk ah chun nan hawng khat khonâk ding hen, kan theih ni thawk hen chun kannih
         khawm nih thlacham hen kan deih piak na mi kan bâng lo.
         10 Chun rianṭuan kipah rah hen Pathian theih rangtlingnâk ah mavua dadauh hen lâwm tak
         a felfênâk leh dawnhkhonâk kip nei kho ding hen a rokualnâk chak zia hâwi vima a chaknâk
         kipah chak hen, Pa, chêu ah mi thenhlimh tla ro chu bâwm bâk tlâk a hawng kan siamtu
         sinah chun lâwmthu simh hen zeizawng lakah amah lungâwitir ding hen Lalpa zûl tlâk
         hen nan um kho lai.
         13 Anih nih chun mûi thuneihnâk lakah mi hawng kan suah hen a Fapa zângfah tak ram ah
         hawng kan ṭhial rawh le;
         14 amah lakah kan tlanhnâk kan tawng asi--kan sual tla ngaihdamnâk chu.
         15 Anih chu muh kho lo Pathian banghpi thilsiam zawzawng ngâk a sâng hen suak masachem
         chu asi;
         16 amah lakah chun zeizawng siam asi le, vân ah um tla, tual ah um tla hen, muh kho
         tla, muh kho lo tla hen, Thlarau thiltikhonâk tla khawm lâirêltu tla khawm lalnâk
         tla khawm, thuneihnâk tla khawm, Pathian nih laikulh pumpi hi amah ruangah leh amah
         rangah a siam mi asi.
         17 Krist chu zeizawng um lânah um mi rawh asi, amah lakah chun zeizawng munkhat dut
         hen a dîr.
         18 Anih chu a taksa, kawhmi lû asi; zeizawng ah chungnungchem a hawng si khonâk ding
         hen, a bulpi, mithi lakah mi suak masachem chu asi.
         19 Pathian rangtlingnâk kip chu amah Fapa lakah a um kumza le, a kraws thisen nih chun
         remnâk siam hen, amah lakah chun zeizawng amah hen remtir hi, Pathian lungsi kâng
         tak asi; amah lakah chun tual ah thil um tla khawm, vân a thil um tla khawm amah hen
         remtir hi.
         21 Chun, nannih a lânah nan thilsual ti ruangah khan amah lakah mi ṭhen hen nan um le,
         nan thinlung ah mêlma nan hawng si kha, sikhawmsele, tuah lam chun, a mâika ah thenhlimh
         tak leh simsâwi um lo leh simsâwi kawp lo hen a nan dîrtir na ding hen, a taksa thihnâk
         ruangah chun amah hen a nan remtir na rawh asi;
         23 ngauhsan nei hen bir tak a um hen, Thâwngthâng Ṭha nan theih mi lungumnâk thawk hen
         a ṭhial lo hen, lungnâk lakah hin nan um thlir chun chu Thâwngthâng Ṭha chu vânrâng
         tangah thilsiam zawzawng tla lakah phuang asi kha; kei Pawl hi chu rianṭuantu ah siam
         ka si.
         24 Tuah ka nan tuar piak na mi lakah hin ka lâwm, Krist hamh tuar mabân chu ka taksa
         ruangah ka tîttak ah hin ka zulhpeh vima asi;
         25 a taksa chu kawhmi hi asi. Pathian thu kim tak a sim ding hen zauhkhenhnâk nan Pathian
         nih nan rangah hawng ka pêk hâwi vima hen chubang tla rianṭuantu ah siam ka si.
         26 Chu Pathian thu chu zungzâl leh thlâk um thawk hen thuthup â thup mi kha asi; tu
         lam chun a mi thenhlimh tla sinah langhtir hen a um rawh.
         27 Chubang na sinah chun chu thuthup rokualnâk chawng zia chu Pathian nih theihtir a
         duh rerêng asi; chu thuthup chu Krist nanmah lakah um mi rokualnâk lungumnâk san chu
         asi;
         28 mikip Krist ah chun ṭha rangtling a kan dîr khonâk ding hen, mikip simhfâi hen, mikip
         finghnâk kip a sîntir hen a thâwngthâng kan sim tâwn mi hi,
         29 chubang hâwi a dîrtir kho ding hen fâk tak hen keimah lakah a ṭuan mi, chu a ṭuan
         zia hâwi vima hen ti rarâm hen hamh tak hen ka ṭuan tâwn asi.

1 Nanmah tla leh Laodikei khua um tla leh taksa ah ka mêl muh lo mi vial tla rangah
         zei ti tluk a fâk hen me kan ṭuan piak na mi hi nan theih ka duh asi.
         2 Chun, Pathian thuthup finghnâk leh theihnâk ro zawzawng thuhnâk Krist chu an theih
         khonâk ding hen, theih a lung thlirnâk neihnâk zawzawng chu ting ding hen zângfahnâk
         ah a sih dut hen, an thinlung tla chu lungngam hen a um kho lai.
         4 Âukhawm nih thusim thiam hen an perpet na lonâk ding hen chubang chu ka ti asi.
         5 Taksa hen nan sinah um lo khawmsele, lâwm tak hen nanna rep zia leh Krist nan lung
         birh zia zauh hen, thlarau ah chun nan sinah ka um asi.
         6 Churuangah, Krist Jisu, Lalpa chu nan lawmh hâwi khan, amah lakah ram thlâk leh dirh
         hen sangh dadauh a um hen, an sîntir na hâwi khan nan lungnâk ah chun bir tak a um
         hen, lâwmthusim nei tam hen amah lakah chun um u.
         8 Thiamthih u, chu lo chun âuzawng nih Krist thu hâwi silo hen, minung thurovuih leh
         laikulh thlarau tla lâirêlnâk hâwi dauh hen an thufing leh perpetnâk salam hen râl
         lâk hen an lâk na lebang lai.
         9 Amah lakah chun Pathian rangtlingnâk zeizawng chu taksa nei hen a um kumza.
         10 Amah lakah chun nan rangtling rawh le; anih chu lalnâk leh thuneihnâk zawzawng lû
         asi.
         11 Krist fêmtannâk ah chun taksa tîttak lît ver hen amah lak ber ah kut a fêmtan silo
         hen fêmtan nan si kha;
         12 baptisnâk ah khan a sinah phûm nan si bâk rawh le, chu lak ber ah chun mithi lakah
         mi amah thawhtu Pathian rianṭuan lung ruangah a sinah thawh nan si bâk kha.
         13 Chun, nannih buarnâk tla leh nan taksa fêmtan lonâk ruangah thi nan si le, nanmah
         ngelchel chu amah hen a nan nungtir na asi kha;
         14 kan buarnâk zawzawng hawng kan ngâihdam le, batnâk lasui thupêk a rîn mi kan tlûnah
         um mi hawng kan kham tâwn chu a veih rawh asi: chu tak chu Kraws a khenhbêk hen a
         dangah a siah rawh.
         15 Chun, lalnâk leh thuneihnâk tla chu lît hen, chu Kraws lakah chun chubang tla chu
         neh hen, langngân hen theihtirnâk ah a mang rawh.
         16 Chun, ei thu ah mawh, din thu ah mawh, kût ni thu ah mawh, thla thar thu ah mawh,
         Dinhni thu ah mawh âukhawm nih an simsâwi lah na seh;
         17 chubang tla chu thil hawng tlung ding mi thlâpelê asi, a tak lam chu Krist asi.
         18 Âukhawm mah duh thu ko a dawnhkhonâk leh vânmifial sawnhnâk mang hen nan lâwmman
         chu a nan suh lah na seh, an thil muh tla lakah chun um kumza hen, an taksa lei thinlung
         ruangah a zûm salam hen, Lû chu tleih thlir ṭung lo hen an um.
         19 Amah zârah chun taksa pumpi chu pehnâk leh phuarnâk tla ruangah châwm leh tlâi dut
         a um hen, Pathian nih ṭhang ding a duh mi hâwi hen a ṭhanglian tâwn.
         20 Laikulh thlarau tla lâirêlnâk chu Krist sinah an thih tâk rawh chun, zeirangah me
         laikulh ah nung ko hâwi hen, minung thutiam leh sîntirnâk,
         21 "Tawngh tawngh lah le, tem khawm tem lah, tham khawm tham lah" ti hâwi a thupêk tla
         lakah hin nanna pumpêk ne?
         22 Chubang hâwi thil zawzawng chu mang hen veih ding asi.
         23 Chubang thil tla chu, mah duh hâwi hen sawnh leh ngâiniamnâk leh taksa repnâk lakah
         chun ti ding mi hâwi hen a lang ngâk, sikhawmsele, taksa duhkâng khap leikângah chun
         zeikhawm a ṭhavak loh.

1 Chun, Krist sinah thawh hen nan um bâk rawh chun, tlûnlei mi, Pathian vawrhlei ah
         to Krist umnâk ah thil um tla chu hâwl u.
         2 Tlûnlei ah thil um lakah chun nan thinlung siah thlir u, tual ah thil um tla lakah
         chun siah lo hen.
         3 Nan thi rawh le, nan nungnâk chu Pathian lakah Krist sinah thuh hen a um rawh ruangah.
         4 Krist kan nungnâk chu a hawng a langh tikah chun nannih khawm amah sinah rokualnâk
         ah nanna langh bâk lai.
         5 Chun, nan taksa ṭeng tual a um tla hi thah u, duhnâk, nâwmtâmnâk, hurnâk, duhnâk
         sual, duhlei hamkah tla hi, hamkahnâk hi ruksawnhnâk asi;
         6 chubang thil ruangah asi Pathian thinthawknâk chu lunglo fa tla tlûnah a tlung tâwn
         mi chu;
         7 nannih khawm a lânah chubang thil tla lakah nan nung liau khan, chubang lakah nan
         um tâwn kha.
         8 Tu lam chun nannih khawm nih hi bang zawzawng sîrleihnâk, thinthawknâk, huatnâk,
         simsiatnâk nan kâ lakah suak kangal thu tla hi thlah u, âwkrâwl a simhtawnh lah u;
         minung li chu a thilti hen nan lît rawh le,
         9 minung thar hen nanna thuam rawh dangâiah,
         10 chu minung thar chu theih rangtlingnâk nei ding hen a siamtu bangh a siamthar hen
         a um liau chir asi;
         11 chu lak chun Greek mi leh Juda mi, fêmtan leh tan lo phundang tla, Skuthia mi tla,
         sal tla, sal lo tla khawm a um lo; Krist chu zeizawng si dauh hen zeizawng ah a um
         ber asi.
         12 Chun, Pathian mi thîm, mi thenhlimh leh duhtak tla hâwi hen siherhnâk thinlung tla,
         vêlneihnâk thinlung tla, ngâiniamnâk tla,
         13 dawnhkhonâk tla hen a thuam u, âuzawng nih âu lak zawngah thupawi nei ule, a dawnhtawnh
         hen a ngaihdam tawnh ule, Lalpa nih a nan ngaihdam na hâwi hen khan a ngâihdam u.
         14 Chun, chubang zawzawng lakah chun zângfahnâk nei u, chu chu phuar rangtlingnâk asi.
         15 Chun, Krist remnâk nih chun nan thinlung ah lâirêl seh, chubang hâwi si ding hen
         taksa pumkhat ah kawh nan si rerêng asi; lâwm ding dan theih u.
         16 Krist thu chu finghnâk kip hen nanmah lakah um chiau seh; sawrnâk la tla, Pathian
         la tla, Thlarau lei la tla a sîntir hen nun a simhtawnh ule, thinlung zângfahnâk nei
         hen Pathian chu la sak piak u.
         17 Chun nan ti mi zawng chu thusim lakah mawh, thilti lakah mawh amah zârah Pa Pathian
         sinah lâwmthu sim bû hen Lalpa Jisu min hen ti ver u.
         18 Nupi le tla, Lalpa lakah a dawh tâwk hâwi vima hen nan pasal le sinah a pumpêk u.
         19 Pasal le tla, nan nupi le tla zângfah ule, an lakah râng lah u.
         20 Ngâksia le tla, zeizawng ah nan nu leh pa thu zâwt u, chu chu Lalpa lakah lawmh a
         kâi asi.
         21 Pa le tla, nan fa le tla thinrunhtir lah na u, chu lo chun an lung a dawng lebang
         lai.
         22 Sal le tla, taksa a nan hotu le thu hi zeizawng ah zâwt u, minung lawmhtirtu tla
         hâwi cho hen mit rianṭuan lo hen thinlung pakhat put hen Lalpa ṭih bû hen zâwt dauh
         u.
         23 A rulhnâk, ro ting ding chu Lalpa sinah thawk hen nan tawng awt ti theih hen, nan
         ti mi vial chu minung rang hâwi a ti lo hen, Lalpa rang hâwi a ti dauh hen, lung thawk
         tak hen ti u; Lalpa Krist rian nan ṭuan asi hi.
         25 Thil diklo titu nih chun a thilti diklo man chu a tawng nawlh lai; Pathian nih mikip
         chu bang ver hen lâi a rêl ruangah.

1 Hotu le tla, nannih khawm nih vân ah hotu nan nei ti theih hen, nan sal tla tlûnah
         a rep leh dawh tâwk chu ti u.
         2 Thlacham vima ule, chu lak chun lâwmthu sim bû hen ruat tet u.
         3 Hawng ka phuarnâk san Krist thuthup chu phuang ding hen Pathian thu sim ding hen
         lampi hawng kan awng piak ding hen kannih khawm thla hawng kan cham piak bâk u.
         4 Ka sim ding hâwi a ka sim khonâk ding hen.
         5 Tik dengkhâwng hâwi vima hen lênglei mi le tla lakah chun fing tak hen um u.
         6 Mikip zei hâwi sâng chiau ding me asi ti nan theih khonâk ding hen nan kâ suak chu
         ngâi tlâk, zângfahnâk tel si kumza seh.
         7 Lalpa ah unau duhtak, rianṭuantu zumhkâi kan to-aw hâwi Tukika nih hin ka thâwngthâng
         zawzawng a nan theihtir na lai.
         8 Hi ruang tak hin anih chu nan sinah ka hawng fial asi, kan thâwngthâng nan theih
         khonâk ding leh nan thinlung an lungngamh kho na nâk ding hen.
         9 Onesimus unau zumhkâi leh duhtak nanmah lakah mi hen. Annih tla nih chun hi leiah
         thil umzia zawzawng hi an theihtir na lai.
         10 Aristarka ka rêngtlapi hâwi nih hin chibai a nan bûk na; Mark, Barnaba tupa khawm
         nih chibai a nan bûk na, (amah thu ah thupêk tla nan theih kha; nan sinah a hawng
         kal chun hawng lawmh u):
         11 Jisu, Zusta an ti mi nih hin chibai a nan bûk na bâk. Chubang chu fêmtan mi an si
         le, chu cho chu Pathian ram thu leiah chun ka ṭuanpi mi, hawng ka lungngamhtu an si.
         12 Epaphra nanmah lakah mi, Krist Jisu to-aw nih hin chibai a nan bûk na. Anih nih chun
         Pathian duhzia zawng upat leh lung thlirnâk nei hen nan dîr khonâk ding hen a thlachamnâk
         tla ah chun nanmah tla rangah â ṭang kumza tâwn asi.
         13 Nanmah tla rangah, Laodikei khua tla rangah leh Hirapoli khua ah um mi tla rangah
         thungâi semsê a ngâi ti ka theihpi asi.
         14 Luk daktor leh Dema nih hin chibai a nan bûk na.
         15 Laodikei khua unau um tla kha chibai hawng ka bûk piak u; Nimpha leh a in ah kawhmi
         anna pûm mi tla chu chibai hawng ka bûk piak bâk u.
         16 Chun, hi lasuikuat hi nan lakah nan rêl nûnah Laodikei kawhmi tla lakah khawm rêltir
         na bâk u; nannih khawm nih Laodikei khua ah mi kha hawng rêl bâk u.
         17 Chun, Arkipa sinah khan rianṭuannâk Lalpa lakah na tawng mi kha dih ding hen fîmkhur
         rawh ti u.
         18 Kei, Pawl nih, keimah kut ngelchel hen chibai ka nan bûk na nâk ka rîn mi asi hi.
         Ka rêngkhimh tla hi theihkumza u. Zângfahnâk nan sinah um rawh seh.1 THESALONIKA1 THESALONIKA1 THESALONIKA1 THESALONIKA1 THESALONIKA

1 Pawl, Silas leh Timothe nih chun: Pa Pathian leh Lalpa Jisu Krist ah Thesalonika
         khua mi kawhmi tla sinah: Zângfahnâk leh remnâk nan sinah um seh.
         2 Kan Pathian leh Pa mâika chun, lung ruangah nan thilti zia tla, zângfahnâk ruangah
         nan ṭuan zia tla, kan Lalpa Jisu Krist lungumnâk ruangah nan felfê zia tla kha philh
         lo a theih kumzâ hen, kan thlachamnâk tla ah chun nan min lam hen nanmah tla zawzawng
         ruangah Pathian sinah lâwmthu kan sim tâwn asi.
         4 Pathian ah duhtak le tla, a nan thîm na zia kha kan theih le,
         5 kha hâwi hen kan Thâwngthâng Ṭha chu thu cho hen nan sinah a tlung lo le, thiltikhonâk
         leh Thlarau Thenhlimh leh thungâi tak a theihfiangnâk hen a hawng tlung dauh kha;
         nanmah kawngkâ ruat hen zei hâwi mi me kan si ti nan theih asi.
         6 Chun, thu chu hamhnâk tuar bû hen, Thlarau Thenhlimh ah lâwm hen nan pawm le, kanmah
         leh Lalpa châwngtu nan si.
         7 Chun Makedonia leh Greek ram ah lungtu zawzawng tla rangah zauhtawnhnâk nan hawng
         si kha.
         8 Lalpa thu chu nanmah tla thawk hen a hawng zan rawh le, Makedonia leh Greek ram ah
         cho silo hen, mun kipah khawm Pathian leiah nan lung zia chu a thang rawh le; chun,
         kannih nih zeikhawm sim ding rerêng a ngâi lo rawh.
         9 Anmah tla ngelchel nih nan lakah zei hâwi sunhsaknâk me kan tawng kan thâwngthâng
         chu an theihtir na tâwn; Pathian nung leh dik tak rianṭuan ding leh a Fapa Jisu thihnâk
         lakah mi a thawh mi leh Pathian thinrunhnâk hawng tlung ding lakah hawng kan ruangsuahtu
         Jisu kha vân a mi ngâk ding hen, ruk tla chu, Pathian leiah nan hawitâk zia khawm
         kha an theihtir na ber tâwn asi.

1 Unau le tla, nanmah kan veh na nâk kha a thawt lo, ti nanmah ngelchel nih nan theih
         asi;
         2 a thawt ngangâk hen, chu lân chun nan theih rawh hâwi hen Philipi khua ah hamh tuar
         leh ningzakkâi tak hen siam kan si nûn khan nawk tak bû khawm hen Pathian Thâwngthâng
         Ṭha nan sinah sim ding hen kan Pathian lakah chun kan râl a ṭha lehlam kha.
         3 Kan thusim hi âwkrâwl lakah suak asi lo le, nâwmtâm lakah suak khawm asi lo, ngamlêmnâk
         hen khawm asi lo;
         4 Thâwngthâng Ṭha kiltir ding hen Pathian nih ṭha hawng kan ti hâwi hen, minung lawmhtir
         ding hâwi si lo hen, kan thinlung niktu Pathian lawmhtir dauh hen thu kan sim dauh
         tâwn asi.
         5 Zeiliau khawmah sawr telê nâk mawh, hamkah phenhnâk mawh kan mang mi an theih dah
         loh ti nan theih kha,
         6 Pathian hawng kan theihpitu asi; Krist mifial ka si ruangah mi rangah tuar har tak
         sikhawmsele, minung lakah, nannih lak khawmah midang lak khawmah chawnglawmhnâk kan
         hâwl mi an theih dah loh.
         7 Nu nih nau a pawm mi a dâwt hâwi hen nan lakah nunnêm tak hen kan um dauh kha.
         8 Chu hâwi ber hen, kan duhzia tak nan hawng si rawh ruangah khan kan duh ṭualmâl na,
         Pathian Thâwngthâng Ṭha cho silo hen, kanmah nungnâk khawm an pêk na rê kan huam.
         9 Unau tla, kan rianṭuan hamhzia leh kan rianṭuan dît zia kha nan theih ko kha; nan
         lakah âukhawm kan rittir na lonâk ding hen a sûn a zân ṭuan hen Pathian Thâwngthâng
         Ṭha kan simh na tâwn kha.
         10 Nannih lungtu tla tlûnah thenhlimh tak leh rep tak leh simsâwi kawp lo tak a kan
         um zia kha hawng kan theihpitu tla nan si, Pathian hen.
         11 Amah ram leh rokualnâk ah an kawh natu Pathian mi si tlâk a nan um khonâk ding hen,
         pa nih a fa tla tlûnah a ti hâwi hen, fawrh leh lungngamh leh an theihtir na hen nanmah
         lak chiauah kan ti chiau na zia nan theih kha.
         13 Hi ruang hin bâng lo hen Pathian sinah lâwmthu kan sim tâwn, Pathian thu kanmah thawk
         hen nan theih mi, nan zûl liau khan minung thu zûl hen nan zûl lo le, Pathian thu
         zûl hen nan zûl dauh ruang khan; chu chu Pathian thu asi rêng, nanmah a lungtu sungah
         ṭuan tâwntu ber chu asi.
         14 Unau le tla, Judai ram ah Pathian kawhmi murui Krist Jisu a um mi tla châwngtu nan
         hawng si kha, annih nih Juda tla lakah an tuar hâwi khan, nannih khawm nih nanmah
         ram mi tla lakah nan tuar bâk asi,
         15 chubang Juda tla nih chun Lalpa Jisu leh khuavâng tla khawm an thah le, kannih khawm
         hawng kan nar le, Pathian an lawmhtir lo, mi zawzawng an kalh tâwn;
         16 ruangsuah an si khonâk ding hen Phundang tla sinah thusim an khap tâwn; an sual tahnâk
         khattir tâwn ding hen: Sikhawmsele, thinrunhnâk chu dawng rît hen an tlûnah a hawng
         tlung rawh.
         17 Sikhawmsele, unau le tla, sâwtlotê rangah nanmah tla hen thinlung leikângah a ṭhen
         lo hen, mêl cho a muh lo hen kan um rih ruangah duh ûk bû hen nan mêl muh ding hen
         thungâi kanna ṭang asi!
         18 Nan sinah hawng kal kan tum thlir le, kei Pawl ngelchel khawm nih hin veinih tiang
         hawng kal ka tum ngengê rawh, sikhawmsele, Setan nih hawng kan kham tâwn asi.
         19 Kan lungumnâk mawh, kanna lâwmnâk mawh, kan lallukhuh putso mawh zei me asi ne? A
         hawng tikah kan Lalpa Jisu mâika ah chun nanmah ngelchel nan si awt mi asi lo ma?
         20 Nanmah tla hi kan putso na mi leh kanna lâwmnâk nan si.

1 Chun, kan tuar kho lo rawh nûnah chun Athen khua ah kanmah cho mâk hen um sele ṭha
         kan ti le,
         2 Timothe, kan unaupa Krist Thâwngthâng Ṭha leiah Pathian rianṭuantu hi, an birhtir
         na ding leh lungnâk leiah lungngamh na ding hen, kan hawng fial asi.
         3 Hi bang hamhtuarnâk ruang hin âukhawm anna nîn lonâk ding hen, hi bang hi tuar ding
         hen ruat kan si ti nanmah ngelchel nih nan theih.
         4 Nan sinah kan um liau khan hamhtuar ding kan si ti kan simhkan na rawh kha; chu hâwite
         hen a hawng tlung rawh ti nan theih kha.
         5 Churuang chun ka tuar kho lo nûnah, lêmtu nih chun an thlûk na lebang lai le, kan
         ṭuan hamhnâk chu a thawt lebang lai ti hen, nan lung zia ka theih khonâk ding hen
         mi ka hawng fial asi.
         6 Sikhawmsele, Timothe chu nan sin thawk hen tuah kan sinah a hawng tlung hen, an muh
         na ding kan duh hâwi hen thungâi hawng kan muh ding duh hen zângfah tak hen hawng
         kan theih tâwn tih thu leh, nan lungnâk leh zângfahnâk thâwngthâng lawmhkâi hawng
         kan put.
         7 Churuang chun, unau tla, kan lawksawng leh hamhnâk zawzawng ah, nan lungnâk ruangah
         nan tlûnah lungngam tak hen kan um rawh.
         8 Tu chun kan nung rawh, Lalpa lakah bir tak hen nan dîr chun.
         9 Nan mêl kan muh khonâk ding leh nan lungnâk leiah nan samphângnâk kan chereh kho
         na nâk ding hen
         10 a sûn a zân hen thungâi tak a thlacham hen, kan Pathian mâika ah nan lakah kanna
         lâwmnâk zawzawng ruang hin nanmah leikâng thu ah Pathian sinah zei lâwmthu me kan
         sim rûl kho bâk lai aw?
         11 Chun, kan Pathian, kan Pa tak nih chun, kan Lalpa Jisu khawm nih, nanmah leikângah
         hawng kan rui seh!
         12 Chun, nanmah leikângah zângfahnâk kan nei hâwi hen, nanmah leikângah zângfah tawnhnâk
         leh mi zawzawng leikângah zângfahnâk chu Lalpa nih chun an pungtir piak na hen an
         chawngtir na seh.
         13 Chun, kan Lalpa Jisu a mi thenhlimh zawzawng tla hen a hawng kal tikah, kan Pathian
         leh kan Pa mâika ah nan thinlung tla thenhlimhnâk leikângah simsâwi kawp lo hen a
         nan birhtir kho na lai.

1 Chun, unau le tla, a dawnghchem ah chun, nan umdân ding leh Pathian nan lawmhtir
         ding dân tuah nan umdân hâwi hi kan sinah mi nanna ting hâwi khan nan châwng khunnâk
         ding hen Lalpa Jisu ah kan ngiar na hen kan fawrh na asi.
         2 Lalpa Jisu zârah zei thu tla me kan pêk na nan theih kha.
         3 Pathian duhzia nan thenhlimhnâk ding chu hi hi asi, duhnâk hi bâng tâk ule;
         4 Pathian theihlo Phundang tla hâwi hen hur-khuang leikângah duh lo hen thenhlimh leh
         chawnglawmh hen mah nupi kil thiam chiau seh;
         6 chu leikângah chun âukhawm nih buar hen a unau lakah thil ṭha lo ti lah seh; Lalpa
         chu chu hâwi thil titu zawzawng lehrûl samtu asi ruangah kannih khawm nih kan simkan
         hen ka nan theihtir na rawh hâwi khan.
         7 Pathian nih nâwmtâm ding hen a kan kawh lo le, thenhlimh ding hen hawng kan kawh
         dauh asi.
         8 Churuangah, a siarlotu nih chun minung a siarlo asi lo le, Pathian, a Thlarau Thenhlimh
         a nan pêk tâwn natu siarlo mi asi dauh.
         9 Khawmsele, unau tla, dâwt leikâng thu chu rîn piak nan herh lo, a dâwt tawnh ding
         hen nanmah ngelchel Pathian sîntir hen nan um ruangah.
         10 Makedonia ram ah unau um tla zawzawng tlûnah chu chu nan ti bâk asi. Sikhawmsele,
         unau tla, nan châwng khunnâk ding leh dâi dauh hen um leh, mah thilti leh thu kan
         pêk na mi hâwi khan kut hen ṭuan nan tum thlirnâk ding hen kan fawrh na asi;
         12 chun lênglei mi tla tlûnah dawh tak hen nan um kho lai le, zeikhawm nan samphang
         kho lai loh.
         13 Sikhawmsele, unau tla, midang lungumnâk rerêng neilo tla hâwi a nan lawksawng lonâk
         ding hen, thi mi tla thâwngthâng nan theih loh ka duh lo.
         14 Jisu a thi le, a thawknawlh rawh ti kan lung ṭung chun Jisu lakah thi mi tla chu
         Pathian nih amah rual hen a hawngpi na bâk lai.
         15 Hi hi Lalpa thu hen nan sinah ka sim asi, kannih Lalpa hawng kal tiang a nung hen
         um rih mi tla nih hin a thi mi tla chu kan lehkhanh rîlmâl lai lo ti hi.
         16 Lalpa tak chu âu hâu hen, vânmifial chungnungchem hâu hen, Pathian tâwtawrâwt hâu
         hen, vân thawk hen a hawng ṭum awt dangâiah; chun, Krist ah thi rawh tla chu an thawk
         masa lai le;
         17 chu nûn chun kannih nung a um rih mi tla hi boruak ah Lalpa dawng ding hen amah rual
         ah sûm tla lakah khin lâk hen kan um lai; chun, zungzâl hen Lalpa sinah kan um lai
         rawh.
         18 Churuangah hi thu hen lungiam a sak tawnh u.

1 Sikhawmsele, unau tla, a tik leh a ni thu rerêng rîn piak nan herh lo.
         2 Lalpa Ni chu zân ah mifîr hâwi hen a hawng tlung awt ti nanmah ngelchel nih fiang
         tak hen nan theih ruangah.
         3 "Lungngamnâk leh himnâk ti hen an sim liau takah nunau nganfâk hâwi hen lâkkhat ko
         ah veihnâk an tlûnah a hawng tlung lai le, an âwl rîlmâl lai loh.
         4 Sikhawmsele, unau tla, nannih lam chu chu Ni nih chun mifîr hâwi hen a nan tanh na
         ding hen mûi ah nan um lo le;
         5 chêu fa tla leh ni fa tla nan si ver ruangah zân ah mi kan si lo le, mûi ah mi kan
         si ber lo.
         6 Churuangah midang tla hâwi hen kan it ding asi lo, kan meng hen kanna ringrâwn dauh
         lai.
         7 It mi tla chu zân ah asi an it tâwn; zûrît tla khawm chu zân ah asi an rî tâwn.
         8 Sikhawmsele, kannih lam chu ni a mi kan si ruangah lungnâk leh zângfahnâk phâw chu
         sawng hen, ruangsuahnâk lungumnâk chu lukhuh ah mang hen kanna ringrâwn lai.
         9 Pathian nih thinrunhnâk tuar ding silo hen kan Lalpa Jisu Krist zârah ruangsuahnâk
         tawng ding hen hawng kan ruat mi asi dauh ruangah;
         10 kan nung khawmah kan thih khawmah amah hen munkhat a kan nung khonâk ding hen anih
         chu kan thih rûlah a thi asi.
         11 Churuangah a fawrhtawnh hen, a ṭhatvaktir tawnh chiau u, nan ti tâwn hâwi hen.
         12 Sikhawmsele, unau tla, nan lakah hamh leh, Lalpa a nan hotu a um leh a nan simhfâi
         natu ding leh an rianṭuan ruangah zângfah a thungâi sung-û tir ding hen ka nan ngiar
         na asi. A rem dut hen um u.
         14 Chun, unau tla, ka nan ngiar na, dân lo hâwi a um tla chu nunsimh ule, thinlung dî
         tla chu fawrh ule, chaklo tla chu ṭangpi ule, mi zawzawng lakah dawnhkho tak hen um
         u.
         15 Âukhawm nih âu sual khawm sual hen rulh lo ding hen a thiamthih u; thil nanna ti
         piak tawnhnâk leikângah leh mi zawzawng tlûnah nanna ti piaknâk leikâng khawmah a
         ṭha lei vial ti kumza u.
         16 Lâwm kumza u,
         17 bâng lo hen thlacham ule,
         18 zeizawng ah lâwmthu sim kumza u; chu chu nanmah lei thu ah Krist Jisu ah Pathian
         duhzia asi ruangah.
         19 Thlarau chu mih lah ule; thusim tla zauhnawmh lah u;
         21 zeizawng nik dauh ule, a ṭha mi vial zâwt ule,
         22 sual hâwi hen a lang mi zawzawng lakah a thliar u.
         23 Chun remnâk Pathian tak nih nan pum hen an thenhlimhtir na seh; chun, nan thlarau
         leh nan thinlung leh nan taksa chu kan Lalpa Jisu Krist a hawng kal tik chun simsâwi
         kawp lo hen a pum hen hum hen um seh.
         24 A nan kawh natu chu zumh a kâi le, ti khawm a ti lai.
         25 Unau tla thla hawng kan cham piak u. Unau zawzawng tla kha châwchawk thenhlimh hen
         chibai hawng ka bûk piak u.
         27 Hi lasui hi unau zawzawng sinah rêl ding hen Lalpa min hen kan ngiar na.
         28 Kan Lalpa Jisu Krist zângfahnâk chu nan sinah um seh.2 THESALONIKA2 THESALONIKA2 THESALONIKA2 THESALONIKA2 THESALONIKA

1 Pawl leh Silas leh Timothe nih chun: Pathian kan Pa leh Lalpa Jisu Krist ah Thesalonika
         khua mi kawhmi tla sinah:
         2 Pa Pathian leh Lalpa Jisu Krist sinah thawk hen zângfahnâk leh remnâk nan sinah um
         seh.
         3 Unau tla, nanmah leikâng thu ah Pathian sinah lâwmthu sim kumza ding rêng kan si;
         chu chu â dawh rêng asi, nan lungnâk thu thungâi ṭhanglian hen, nan ektê hen nanna
         zângfah tawnhnâk chu a pung khun ruangah;
         4 chun, mi nih an nehsawh na nâk zawzawng ah leh hamh nan tuarnâk tla lakah chun nan
         felfê zia leh nan lung zia ruangah Pathian kawhmi murui lakah chun kannih nih kan
         putso na tâwn asi, chubang chu Pathian ram ah mi si tlâk a ruat nan si kho awt ti,
         5 Pathian lâirêlnâk rep tak singsiahnâk fiang tak asi, chu ram ruangah tuar nan si
         hi.
         6 Lalpa Jisu, Pathian theihlo mi leh kan Lalpa Jisu Thâwngthâng Ṭha lunglo mi tlûnah
         lehrûl sam hen a vânmifial chak tak tla hen, meialh lakah vân thawk hen â langh tikah
         a nan hamhtir natu tla chu hamh hen lehrûl sam leh nannih hamhtuartu tla hi kanmah
         tla hen dinhnâk ah rulh bâk ding chu Pathian rangah thu rep tak asi.
         9 Chu ni ah chun, a mi thenhlimh tla lakah chawnglawmh a um ding leh lungtu zawzawng
         tla lakah chun chu thu kan theihtir na mi kha nan lung ruangah chê ti ding hen a hawng
         kal tik chun chubang Pathian theihlo mi leh kan Lalpa Jisu Thâwngthâng Ṭha lunglo
         mi tla nih chun rêp an tuar lai, Lalpa sin thawk leh a chaknâk rokualnâk thawk hen
         zungzâl veihnâk chu.
         11 Chu hâwi hen chawnglawmh leh chê asi khonâk ding hen kan Pathian nih a nan kawh na
         nâk ah chun kawh tlâk si hen an ruat kho na ding leh ṭhat duhnâk kip leh lungnâk rianṭuan
         kip a thiltikhonâk ah a lawhtlingtir khonâk ding hen thla kan cham piak kumza na tâwn
         hi.
         12 Kan Pathian leh Lalpa Jisu Krist zângfahnâk hâwi vima hen kan Lalpa Jisu min chu
         nanmah lakah chawnglawmh hen a um kho lai le, nannih khawm amah lakah chawnglawmh
         hen nan um kho lai.

1 Sikhawmsele, unau tla, kan Lalpa Jisu Krist a hawng kalnâk leh a sinah kanna pûmnâk
         thu ah chun, "Lalpa Ni chu a tlung chia rawh,"
         2 tinâk thlarau ruangah mawh, thu ruangah mawh, kan sin thawk hen lasuikuat hen mawh,
         nan thinlung â nîn sawm lonâk ding leh nanna nawk lonâk ding hen kan ngiar na.
         3 Âukhawm nih zeitin kâng khawmah an perpet lah na seh, tlûknâk chu a hawng tlung masa
         ta hen, Dân Buartupa, tlâuveihtu fapa chu a hawng lang lo chun chu Ni chu a hawng
         tlung lai loh,
         4 anih nih chun Pathian an ti mi leh an sawnh mi zawzawng do hen, an tlûnah um ding
         tum hen thang a ṭhattir lai: chun Pathian Biakin ah to hen Pathian hâwi rê hen â phuang
         lai.
         5 Nan sinah ka um liau khan chubang thu chu ka nan simh na tâwn ti nan theihkumza lo
         ma?
         6 Amah tik cho ah a hawng lang khonâk ding hen zei nih a khap mi me asi ti tuah nan
         theih.
         7 Dân buarnâk thuthup nih chun tu khawmah a ṭuan liau chir asi; sikhawmsele, lâk ving
         hen a um lân lo chu tuhin khaptu a um.
         8 Chu chu lâk ving tikah chun Dân Buartupa chu a hawng lang lai rawh, Lalpa Jisu nih
         anih chu a kê ah thaw hen a thah lai le, a hawng kal mi langhnâk nih a veih dep lai.
         9 Chu Dân Buartu hawng kalnâk chu Setan ṭuan zia hâwi vima hen, thiltikhonâk zawzawng,
         singsiahnâk zawzawng,
         10 âwkrâwl thilchê zawzawng tla hen, a vei liau mi tla rangah replonâk perpetnâk zawzawng
         hen asi lai: ruangsuah hen an um khonâk ding hen thudik zângfahnâk chu an zûl lo ruangah
         asi.
         11 Churuangah chun âwkrâwl thu chu an lung khonâk ding hen Pathian nih sual rianṭuannâk
         an sinah a tlungtir lai,
         12 thudik lunglo hen replonâk ah lâwm mi tla nih chun mawhphurhnâk anna ting khonâk
         ding hen.
         13 Lalpa ah unau duhtak le tla, Thlarau ah Thenhlimhtir mi leh thudik lung hen, ruangsuah
         a um ding hen a tîr thawk hen Pathian nih a nan thîm na ruangah nan dân thu hin Pathian
         sinah lawmthu sim kumza ding rêng kan si.
         14 Chu hâwi rang ding chun anih nih chun kan Thâwngthâng Ṭha hen a nan kawh na kha,
         kan Lalpa Jisu Krist rokualnâk nei ding hen.
         15 Chun, unau tla, dîr thlir ule, thudik tla chu sim hen mawh, kan lasuikuat hen mawh,
         ka nan sîntir na mi kha tleih thlir u.
         16 Chun, kan Lalpa Jisu Krist ngelchel leh Pathian kan Pa, hawng kan zângfahtu leh a
         siherhnâk hawng kan pêk mi thinlung dik lungumnâk ṭha pêktu nih chun nan thinlung
         tla chu an lungngamh na hen,
         17 thil ṭha ti leh thusim ṭha zawzawng ah fawrh hen birhtir seh.

1 A dawnghchemnâk ah chun, unau tla, Lalpa thu hi, nan lakah a um hâwi khan, pung leh
         chawnglawmh hen a um khonâk ding leh
         2 mi lungkhung leh misual tla lakah kan him khonâk ding hen thla hawng kan cham piak
         u; mi zawzawng nih chun lungnâk an nei ver lo.
         3 Sikhawmsele, Lalpa chu zumh a kâi anih nih chun an chaktir na hen misual lakah chun
         an hum na lai.
         4 Thu kan pêk na mi kha nan zâwt tâwn hen, nan zâwt vima ding hen Lalpa lakah kan zumh
         na asi.
         5 Chun, Lalpa nih chun nan thinlung tla chu Pathian zângfahnâk ah leh Krist felfênâk
         ah chun lûtpi seh.
         6 Chun, unau tla, kan sinah mi thudik an tawng hâwi a um lo hen, Dân lo hâwi a um mi
         unau zawzawng lakah chun nanna thliar ding hen kan Lalpa Jisu Krist min hen thu kan
         pêk na.
         7 Nanmah ngelchel nih nan kan châwng ding dân nan theih asi; nan lakah kan um liauah
         kan zângzê dah lo kha;
         8 âu kut lak mi khawm a thawt hen nan sang kan ei dah lo kha, nan lakah kan rittir
         na lo ding hen a sûn a zân hen dî leh hamh tak a ṭuan bû hen kan ei dauh asi;
         9 kan ti kho lo ruangah asi lo le, nanmah nih nan kan châwng ding hen mi zûnzauh ding
         hen kanna siam dauh asi.
         10 Nan sinah kan um liau khan hi thu hi kan pêk na kha. "Âuzawng nih rianṭuan a duh
         lo chun ei khawm ei lah seh," ti hi.
         11 Nan lakah zeimaw mi zângzê hâwi hen an um tâwn mi tla thâwngthâng kan theih le, chubang
         nih chun rian rerêng an ṭuan lo le, midang nawktir ding hen anna sawk salam tâwn asi.
         12 Chun, chubang tla chu dâisip a ṭuan ding leh anmah tla sang ei ding hen Lalpa Jisu
         Krist ah thu pêk hen kan fawrh asi.
         13 Unau tla, nannih lam chu thil ṭha ti neng lah u.
         14 Chun, âuzawng nih hi lasuikuat ah kan thusim hi an zâwt lo chun, chu minung chu nan
         kawmh lonâk ding hen singsiah u, a ningzâk khonâk ding hen.
         15 Sikhawmsele mêlma hâwi hen ruat lah ule, unau hâwi hen nun simh dauh u.
         16 Chun, remnâk Lalpa ngelchel nih thil zeizawng ah remnâk an pêk kumza na seh. Lalpa
         chu nan ektê sinah um seh.
         17 Kei Pawl nih keimah kut ngelchel hen chibai ka nan bûk na hi; hi hi ka lasuikuat
         kipah singsiahnâk asi, hi hâwi hen ka rîn mi hi.
         18 Kan Lalpa Jisu Krist zângfahnâk nan ektê sinah um seh.1 TIMOTHE1 TIMOTHE1 TIMOTHE1 TIMOTHE1 TIMOTHE

123456
   
      
         1
1 Pawl, Pathian ruang hawng kan suahtu leh Krist Jisu kan lungumnâk ruat mi hâwi hen,
         Krist Jisu mifial nih chun:
         2 Lungnâk ah ka fa duhtak Timothe sinah: Pathian, Pa leh Krist Jisu kan Lalpa sinah
         thawk hen zângfahnâk khuaruatnâk leh remnâk um seh.
         3 Makedonia leiah ka kal liauah Ephesi ah um ko ding hen kan ngiar hâwi hen um kan
         duh nget rih: mi zeimaw mi nih lung dân diklo tla an sîntir na mi chu bâng ding hen
         thu na pêk na ding asi.
         4 Thuanthu leh thlâktu tla thâwngthâng dawnglo nih chun lungnâk hen theih mi Pathian
         thiltum zûl ngâk hen elnâk salam a suah tâwn ruangah chubang tla chu bâng ding hen
         simh na.
         5 Nunsimhnâk san chu thinlung thenhlimh leh sia leh ṭha theihnâk thiang leh lungnâk
         tak thawk hen a hawng suak mi dâwtnâk chu an nei khonâk ding hen asi.
         6 Chu mi thawk hen mi zeimaw mi chu an pial le, thudo-tla-lo simnâk ah lampi an vâi.
         7 Anmah thusim umzia leh zumhkâi tak hen an thusim umzia theih ṭung lêm lo hen Pathian
         dân sîntirtu siding an duh.
         8 Mi nih dân hi a mang dân ding hâwitê hen a mang chun a ṭha asi ti kan theih.
         9 Hi tla hi theih sele, Dân hi mi ṭha rangah siam asi lo le, dân siarlotu, buartu tla,
         Pathian sunhsaklotu tla, misual tla, mi thenhlimh lo tla, Pathian zahlotu tla, pa
         mawh nu mawh thahtu tla,
         10 pung mang tla, tawkua hur tla, minung fîrtu tla, mi âwkrâwl tla,
         11 âwkrâwl a siatsirhtu tla, sawrtlâk Pathian Thâwngthâng Ṭha rokual sîntirnâk dik ka
         sinah kiltir mi hâwi silo hen, thil dang a um mi tla zawzawng rangah siam asi.
         12 Kan rianṭuan ah hawng kan chaktirtu kan Lalpa Jisu Krist sinah lâwmthu ka sim asi:
         zumhkâi hen hawng ka ruat le, amah rianṭuantu ah hawng ka ruat ruangah a sinah lâwmthu
         ka simh.
         13 A lânah simsâwitu leh nehsawhtu leh zirhtu sikhawmsele lunglo hen theihlo mi ka si
         ruangah khuaruatnâk ka tawng asi.
         14 Chun, kan Lalpa zângfahnâk chu lungnâk leh Krist Jisu dâwtnâk hen cherkhet hen ka
         lakah a liam rawh.
         15 Krist Jisu misual tla ruangsuah ding hen laikulh ah hin a hawng kal ti hi zumh a
         kâi hen thungâi pawm a tlâk asi, an lakah misual chem ka si hi.
         16 Sikhawmsele, hi ruangah hin asi khuaruatnâk ka tawng mi chu, Jisu Krist nih chun
         misual chem ka lakah hin â dawnhkho zia zawzawng a langhtir khonâk ding hen hi nûnah
         zungzâl nungnâk nei ding hen amah lungtu tla rangah zûnzauhnâk dingah.
         17 Lalchem zungzâl hen um mi râwk kho lo, muh kho lo, Pathian tak cho chu zungzâl chawnglawmh
         leh rokual hen um seh, Amen.
         18 Ka fa Timothe, a lânah na thâwngthâng an simkan mi hâwi hen, chu nunsimhnâk thu chu
         kan kiltir, chubang hen chun donâk ṭha chu na do khonâk ding hen,
         19 lungnâk leh sia leh ṭha theihnâk thiang tak tleih thlir hen, mi zeimaw mi nih chubang
         chu lawnh hen lungnâk leikângah lawng kuai hâwi hen anna râwk rawh.
         20 Chubang tla lakah chun Humenai leh Alekzandar an si le, Pathian simsiat an bâng khonâk
         ding hen annih chu Setan thiltikhonâk lakah ka pêk na asi.

1 Chun a masachem hen, deihnâk, thlachamnâk, ngiarnâk, lâwmthu simnâk tla mi zawzawng
         rangah siam piak na ding hen ka nan fawrh.
         2 Lal tla leh thuneitu tla zawzawng rangah khawm Pathian sunhsak leh zahkâi tak a rem
         leh lungngam hen kan um khonâk ding hen.
         3 Chu chu ruang hawng kan suahtu Pathian ngaihnâk ah a ṭha hen lawmh tlâk asi;
         4 anih nih chun mi zawzawng ruangsuah ding leh thudik theih ding hen a duh asi.
         5 Pathian pakhat cho a um le Pathian leh minung karah thu lanhtu pakhat a um, chu chu
         Jisu Krist asi.
         6 Mi zawzawng tlanhnâk ding hen a pêk mi chu: chu chu a tik tak vima ah theihtir hen
         a um ding asi;
         7 chu chu ti ding hen phuangtu ah leh mifial ah ruat ka si, thudik ka sim, ka âwkrâwl
         lo, lungnâk leh thudik ah phundang tla sîntirtu ah ruat ka si.
         8 Chun, mipa tla nih munkip ah kut thenhlimh phar hen thinrun lo leh a êl lo hen thlacham
         sele ka duh asi;
         9 chu hâwi ber hen nunau tla a dâithlanh lo leh a thuam tuk lo hen thuam mah zuam tâwk
         hen a thuam sele, sam phiar hen mawh ngûn hen mawh âitikep lung hen mawh puan man
         tamtak tla hen mawh a thuam lo hen;
         10 sikhawmsele, nunau, Pathian ka sunhsak â ti mi tla chu amah zuam tâwk hen thil ṭha
         ti hen, a thuam sele ka duh.
         11 Nunau nih ê-aw ngâi tak hen dâisip hen um tum seh.
         12 Sikhawmsele, nunau nih sîntir ding hen chun ka siang lo, mipa tlûnah thuneih khawm
         ka siang lo, dâisip hen um dauh na seh.
         13 Adam chu siam masachem asi le, chu nûnah Evi chu siam asi.
         14 Chun, Adam chu perpet hen a um lo le, nunau lam chu perpet hen a um le, buarnâk ah
         a tlû rawh.
         15 Sikhawmsele lungnâk leh dâwtnâk leh thenhlimhnâk nei hen thinlung rep tak hen nunau
         chu a um kumza chun fa tla a ring ruangah ruangsuah hen a um lai.

1 Âuzawng kawhmi hotu si a duh chun rianṭuan ṭha a duh asi, ti hi a dik asi.
         2 Chun, kawhmi hotu chu simsâwinâk um lo mi, nupi pakhat nei mi, â sûm kho mi, mi thinlung
         dik tak, mirep, mi lawmh dân thiam, sîntir thiam mi,
         3 zûrît mang lo, vuak mang lo mi, a nunnêm mi, ṭhatlo rawt lo mi, tangka sum sunhsak
         lo mi,
         4 zahkâi tak hen fa tla kilkâwi hen mah dâwngsungkhur rep tak hen lâirêl thiam mi si
         ding asi.
         5 Mi nih amah dâwngsungkhur lâirêl men rep hen a rêl thiam lo chun Pathian kawhmi zeitin
         a zauhkhenh kho lai?
         6 Lung thar mi si ding asi loh, chu lo chun â putso lai le, diabol mawhphurhnâk â ting
         sual lai.
         7 Chubang lo khawmah, lênglei ah mi sawr hen a um ding asi, chu lo chun simsiat hen
         a um lai le, diabol thang ah awh hen a um sual lai.
         8 Chu hâwi ber hen kawhmi tla rianṭuantu tla chu mi zahkâi an si ding asi; mi ka tam,
         zû duh mi lêpnâk nâwmtâm ah hamkah mi an si ding asi loh.
         9 Sia leh ṭha theihnâk thiang hen lungnâk thudik tleihtu an si dauh ding asi.
         10 Chun, chubang khawm chu nik hen um masa seh, chu nûnah simsâwi um lo an si chun kawhmi
         murui rianṭuan leikâng rianṭuan na seh.
         11 Chu hâwi ber hen an nupi tla mi zahkâi an si ding asi, ka tam lo hen sûm kho mi leh
         zeizawng ah zumhkâi mi an siding asi.
         12 Kawhmi rianṭuantu tla chu an fa tla leh anmah dâwngsungkhur kilkâwi kho mi, nupi
         pakhat nei mi si seh.
         13 Kawhmi rianṭuan leikâng ṭha tak hen ṭuan rawh mi tla nih chun Krist Jisu ah dîrnâk
         ṭha tak leh lungnâk leikângah râlṭhatnâk lian tak anna ting.
         14 Sâwtlotê ah na sinah hawng kal ding lungum hen hi bang thu hi na sinah ka rîn asi.
         15 Sikhawmsele sawt ual ka um dah ah Pathian dâwngsung tla lakah mi zei hâwi hen an
         um ding me si na theih khonâk ding hen rîn asi, Pathian dâwngsung tla chu Pathian
         nung kawhmi tla, thudik tung leh ngauhnâk an si.
         16 Chun, Pathian sunhsaknâk thuthup chu êi kho lo rê hen a rokual asi: "Taksa ah a hawng
         lang, Thlarau ah diknâk langhtir ding hen, vânmifial tla nih muh hen Phun tla nâwngah
         phuang ding hen, laikulh ah hin mi nih lung hen, vân ah lâk hen a um.

1 Sikhawmsele, hi nûnah chun mi zeimaw mi tla chu mi âwkrâwl tla perpetnâk ruangah
         veihnâk thlarau tla leh khuri tla sîntirnâk thu sunhsak hen lungnâk chu an bângtâk
         mi hi Thlarau nih chun fiang tak a sim.
         2 Chubang mi âwkrâwl tla chu anmah sia leh ṭha theihnâk ngelchel hen thîr lîn hen belh
         mi hâwi an si le,
         3 nupa umh an khap tâwn le, zei lo ei ding tla, thudik theih hen lungtu tla nih lâwmthu
         sim hen ting ding hen Pathian nih a siam mi tla chu ei lo ding an ti tâwn.
         4 Pathian thilsiam kip hi a ṭha le, lâwmthu sim hen ting asi rawh chun zeikhawm duhlo
         ding asi loh;
         5 Pathian thu leh thlachamnâk hen thenhlimhtir asi rawh ruangah.
         6 Chubang sîntirnâk tla, na zûl mi sîntirnâk dik leh lungnâk thu tla ah thlarau ah
         na châwm hâwi hen unau tla na sîntir na chun Jisu Krist to-aw ṭha tak na si lai.
         7 Sikhawmsele, Pathian neilo mi thuanthu salam duh lah. Pathian sunhsak mi si ding
         hen a zawngh rawh;
         8 taksa zawnghnâk hi ṭha chu a ṭha bâk le, Pathian sunhsaknâk nih chun tuah mi nungnâk
         leh nungnâk hawng um ding mi pêk ding hen tiamnâk a nei ruangah zeizawng ah a ṭha
         asi.
         9 Hi thu hi zumh a kâi hen thungâi pawm a tlâk asi.
         10 Chun, kan lungumnâk chu Pathian nung ah chun kan ngauh ruangah hamh tak a ṭuan hen
         kan ti rarâm asi, anih chu mi zawzawng Ruangsuahtu asi, lungtu tla rangah asi dauh
         chem.
         11 Chubang thu chu pêk le, sîntir rawh.
         12 Na ngâksia nâk âukhawm nih zauhnawmh lah seh, thusim leikâng tla, changh dân tla
         lakah, na dâwtnâk, zumhnâk leh thenhlimhnâk lakah lungtu tla zauhtawnh ding hawng
         si rawh.
         13 Ka hawng kal lân lo chu, Pathian thu rêl leikâng tla leh, thusim leh sîntirnâk leikâng
         tla ah teiririal tak hen a mang rawh.
         14 Khuavâng tla simhkannâk thu na sinah pêk asi hâwi hen leh na tlûnah Upa tla kut thângnâk
         leh nangmah lakah Thlarau lei thilpêk na ting mi kha thlahthlamh lah.
         15 Mi zawzawng lakah mâilei na fûk ti a lang khonâk ding hen, chubang thil tla lakah
         chun taimâk suah hen a mang rawh.
         16 Nangmah leh na sîntirnâk ah chun a thiamthih rawh, chubang tla thil chu ti hen nangmah
         leh na thusim ngâitu tla chu ruang na suah awt asi.

1 Upa tla chu fâi lah le, pa hâwi hen lêm dauh na, tlangvâl tla chu unau hâwi hen,
         2 tarnu tla chu nu hâwi hen, nungâk tla chu thenhlimh tak a farnu hâwi hen.
         3 Numei tatak tla chu zah rawh.
         4 Sikhawmsele, numei âuzawng nih fa mawh tu tla mawh nei sele, chubang tla nih chun
         anmah insung lei Pathian sunhsak hen um leh anmah ringtu tla tlûnah ṭha bâk na seh;
         chu chu Pathian lawmhkâng asi.
         5 Numei tatak amah lâwng hen a um mi nih chun Pathian tlûnah lungumnâk a nei thlir
         le, sûn leh zân hen deih leh thlacham hen a um kumza tâwn.
         6 Sikhawmsele, numei mah nuamhnâk leikângah â mang mi chu a dam liau khawmah a thi
         chia asi.
         7 Anmah lakah simsâwinâk an tawnglonâk ding hen, hi thupêk hi pêk na rawh.
         8 Sikhawmsele, âuzawng nih mah unau rualsia tla ruatkan lo hen, mah insungkhur mi men
         a ruatkan lo chun, lungnâk chu a pheh khalh le, lunglo mi tla ngâk hen a sual dauh
         asi.
         9 Numei kum sâwmruk ngâk a upa asi lo chun numei ah siar lah. Chu lo khawmah, veikhat
         pasal nei rawh hen;
         10 chun, thil ṭha ti lakah a minthang mi: nunau mah fa le zauhkhenh thiam, a in ah khual
         tla tlung hen, Pathian mi le kê ṭâwl leh an nawknâk ah ṭangpi hen, thil ṭha tinâk
         kipah â pêk mi asi ding asi.
         11 Sikhawmsele, numei a nungâk dauh mi chu telh lah; pasal nei an duh tikah Krist chu
         hawitâk hen,
         12 a sinah an thutiam masa chu lawnh hen an um ruangah mawh hen an um tâwn.
         13 Chun, chu lo khawm chu an tawihnâk in thawk hen in dangah anna kah vima le, zângzêt
         khawm an mang; zângzêt lâwng khawm silo hen thu sim lo ding mi sim hen kâ tam leh
         mi thilti sim le rêl piak an mang asi.
         14 Chun, numei nungâk dauh mi tla nih chun pasal nei sele, fa tla nei sele, dâwngsung
         lâirêl sele, simsawinâk ding tik dêngkhâwng rerêng mêlma chu tawngtir lah sele ka
         duh asi.
         15 Tu khawmah mi zeimaw mi nih chun Setan lei fûk hen an pialtâk rawh ruangah.
         16 Lungtu nunau âuzawng nih a dâwngsung lakah numei a nei chun, amah nih zauhkhenh seh;
         kawhmi chu nawktir lah seh; numei tak tla chu an zauhkhenh kho ding hen.
         17 Kawhmi upa lâirêl ṭha mi chu a lehnih hen chawnglawmh tlâk ah ngaih si seh, thusim
         leh sîntirnâk ah anna hamh mi tla chu sawr tlâk hen ngaih khun si seh.
         18 Pathian lasui thu nih chun, "Chawchal nih fâng a chîl liauah a mûr phuar lah," a
         ti, "Rianṭuantu chu lawh tawng tlâk asi," a ti ber.
         19 Kawhmi upa an phiarnâk chu theihtu panih mawh pathum mawh kâ thawk hen mi lo chu
         ngâi lah.
         20 Thilsual titu chu mi zawzawng mâika ah nunsimh rawh, midang tla khawm an ṭih bâk
         khonâk ding hen.
         21 Hi bang thu hi duh bîk neilo hen thliar le dang neilo hen Pathian leh Krist Jisu
         leh vânmifial thîm mi tla mitmuh ah zâwt ding hen semsêngâi tak hen ka nan theihtir.
         22 Âu tlûn khawmah kut thâng set sut lah, midang sualnâk tla lakah telnâk nei ber lah,
         a thenhlimhtir kumza rawh.
         23 Tî lâwng din mi si lah le, na paw ruangah leh na damlo nget ruangah uain tâwmtê din
         tâwn rawh.
         24 Mi zeimaw mi sual tla chu a lang ko le, lâirêlnâk ah a tleng masa tâwn; mi zeimaw
         mi lam chu an dunglei ah a zûl tâwn.
         25 Chu hâwi ber hen thil ṭha hi a lang ko mi a um, chubang hâwi lo mi tla khawm chu
         thuh kho asi loh.

1 Pathian min leh a sîntirnâk thu simsiat hen a um lonâk ding hen sal si mi tla nih
         chun anmah hotu tla thu zeizawng ah chawnglawmh tlâk ah ruat na seh.
         2 Chun, sal, lungtu, hotu nei mi tla nih chun unau an si ruangah siarlo lah na seh,
         sikhawmsele mavuanâk tawngtu tla chu lungtu leh duhtak tla an si ruangah an rianṭuan
         khun na seh. Chubang thu chu sîntir le, fawrh rawh.
         3 Mi âuzawng nih sîntirnâk dang a sîntir hen, kan Lalpa Jisu Krist thudik leh Pathian
         sunhsak lei sîntirnâk a lung lo chun,
         4 anih chu â putso le, zeikhawm a theih lo le, theih ngâk hen êl leh thukalh leikângah
         chun a â lehlam asi, chubang thawk chun ngarhnâk, sualnâk simsiatnâk, ṭhalo leikângah
         lungnâk, êlratnâk tla a suak tâwn le;
         5 chu hâwi êlrât mi tla chu thinlung ṭha lo nei leh thudik neilo mi Pathian sunhsak
         hi dingchangnâk mawh titu an si.
         6 Pathian sunhsaknâk hi lungâwinâk â tel chun dingchangnâk tak asi rêng asi.
         7 Laikulh ah hin zeikhawm kan lûtpi lo, zeikhawm kan suakpi kho ber lo.
         8 Sikhawmsele ei ding leh aih ding nei hen, chubang lakah chun kan lungâwi lai.
         9 Sikhawmsele, neih tum mi tla chu lêmnâk tla ah, thang lakah, âtkâi leh râwkkhonâk
         duhnâk tamtak ah an tlû tâwn. Chubang duhnâk tla nih chun siatnâk leh râwknâk ah chun
         mi tla a piltir tâwn.
         10 Tangka duhnâk hi sual kip bul asi le, chu chu mi zeimaw mi nih an ngarh le, lungnâk
         chu an kaltâk le, anmah leh anmah lawksawngnâk tamtak hen an thinlung an khuai.
         11 Sikhawmsele, nang, Pathian mi chubang thu chu tektâk le, repnâk, Pathian sunhsaknâk,
         lungnâk, dâwtnâk, dawnhkhonâk leh nunnêmnâk tla chu zûl rawh.
         12 Lungnâk zuamnâk ṭha chu ti le, zungzâl nungnâk chu tleih rawh; chu chu ting ding
         hen kawh na si; theihtu tamtak tla mitmuh ah ṭanhnâk ṭha chu na ṭanh rawh kha.
         13 Pathian thu zeizawng nungtirtu leh Krist Jisu, Pontia Pilat mâika ah ṭanhnâk ṭha
         ṭanhtu mitmuh ah thu nan pêk.
         14 Kan Lalpa Jisu Krist a hawng a langh lân lo chu thupêk kha thenhlimh tak leh simsâwinâk
         um lo hen tleih rawh.
         15 Chu langhnâk a tik takah sawrtlâk Pathian tak cho, lalchem tla Lalchem, lalpa tla
         Lalpa nih chun a zauhtir lai.
         16 Amah cho nih thih kholonâk a nei, chêu naih kholo rê ah a um le, amah chu âukhawm
         nih an muh dahlo, muh khawm an muh kho ber lo, amah sinah zungzâl chawnglawmhnâk leh
         thiltikhonâk um seh. Amen.
         17 Hi laikulh minei tla hi a zûm lo ding leh neihnâk zumhkâilo ah an lungumnâk ngauh
         lo hen, thil zawzawng lâwmnâk dingah hawng kan pêktu Pathian sinah ngauh ding hen
         nunsimh na rawh.
         18 Thil ṭha ti ding hen, thil ṭha ti tam ding hen, hawk hen, midang tla vauh bâk ding
         hen simh na.
         19 Nungnâk, nungnâk tatak chu an kil khonâk ding hen tik hawng tlung ding mi rangah
         chun lungphûm ṭha tak an rangah khawng ding hen fawrh na.
         20 Timothe, na sinah kiltir hen um mi chu ṭha tak hen kil. Pathian zahlo leikâng thu
         sim salam leh diklo tak hen finghnâk an ti mi êlnâk hi mâk.
         21 Chu chu zeimaw mi nih nei hen anna ruat le, lungnâk lampi chu an pialtâk rawh. Pathian
         zângfahnâk nan ekte sinah um seh.2 TIMOTHE2 TIMOTHE2 TIMOTHE2 TIMOTHE2 TIMOTHE

1 Pawl, Pathian duhzia hâwi hen, Jisu Krist mifial, Jisu Krist ah nungnâk thutiam kan
         nei mi chu phuang ding hen fial mi nih chun
         2 ka fa duhtak Timothe sinah Pathian kan Pa leh Jisu Krist kan Lalpa sin thawk hen
         zângfahnâk, khuaruatnâk leh remnâk tla um seh.
         3 Hawng ka thlâktu tla nih an ti hâwi hen, sia leh ṭha theihnâk fiang tak hen a rian
         ka ṭuan mi Pathian sinah lâwmthu tla ka sim. A sûn a zân hen ka thlachamnâk ah ka
         nan theihkumza tâwn asi.
         4 Na mitthli tlâk tla ka theihkumza le, lâwm a khat hen ka um khonâk ding hen muh ding
         thungâi ka nan duh asi.
         5 Na pi Loisi leh na nu Euniki khawm nih an nei mi lungnâk tak na nei ti ka theih.
         6 Churuangah, ka kut thâng ruangah Pathian thilpêk nangmah lakah um mi kha tharhnawlh
         ding hen ka nan theihpi asi.
         7 Pathian nih lâunâk Thlarau hawng kan pêk lo le; thiltikhonâk leh dâwtnâk leh mah
         a sûmkhonâk Thlarau hawng kan pêk dauh ruangah.
         8 Chun, kan Lalpa thu theihtirnâk chu zahpi lah le, kei, amah mi rêngtlâ khawm hi hawng
         ka zahpi ber lah. Thâwngthâng Ṭha ruangah hamh hi Pathian thiltikhonâk hâwi vima hen,
         hawng ka tuarpi lehlam rawh.
         9 Anih nih chun kan thilti tla hâwi silo hen, amah ruat leh zângfahnâk hâwi dauh hen
         ruang hawng kan suah le, kawhnâk thenhlimh hen hawng kan kawh le; chu zângfahnâk chu
         tual tuah lânah Jisu Krist lakah hawng kan pêk rawh.
         10 Sikhawmsele ruang hawng kan suahtu Jisu Krist a hawng kalnâk nih tuah a langhtir
         rawh. Krist nih chun thihnâk thiltikhonâk chu veih hen, Thâwngthâng Ṭha hen nungnâk
         thi kholo mi chu a langhtir rawh.
         11 Chu Thâwngthâng Ṭha thu chu theihtir ding hen, phuangtu ah leh mifial ah leh sîntirtu
         ah ruat ka si.
         12 Churuang chem asi, hi bang thu khawm hi ka tuar mi chu: sikhawmsele ka ningzak lo;
         ka lung mi Pathian chu ka theih, a sinah ka kiltir mi chu, chu Ni rang dingah chun
         ṭha dek hen a kil kho ti dik tak hen ka theih ber.
         13 Jisu Krist lakah um mi lungnâk leh dâwtnâk nei hen, thudik dân ka kâ thawk hen na
         theih mi tla kha nei thlir rawh.
         14 Thil ṭha na sinah kiltir hen um mi kha kan sungah Thlarau Thenhlimh um mi hen ṭha
         dek hen kil.
         15 Asia ram ah um zawzawng tla nih an ka hawitâk ti kha na theih le; an lakah Phugela
         leh Hermozen anna tel asi.
         16 Lalpa nih chun Onesiphora dâwngsung tla sinah khuaruat seh, anih nih chun a hawng
         ka lawmhtir kumza le; ka rêngkhimh khawm a ka zahpi loh.
         17 Rom khua ah a hawng tlung kâ hen hawng ka tawng lân lo chu a hawng ka hâwl,
         18 chu Ni ah chun Lalpa sinah mi khuaruatnâk tawng ding hen anih chu ruat seh! Ephesi
         khua ah ka rangah rian a ṭuan fâk zia na theih ual asi.

1 Chuvachun, nang, ka fa, Jisu Krist zângfahnâk ah hin thiltikhonâk nei hen um rawh.
         2 Chun, theihtu tamtak tla lakah ka kâ ah thu na theih mi tla kha, chubang chu mi zumhkâi
         midang tla sîntir singsuan khotu ding tla sinah chun kiltir rawh.
         3 Jisu Krist kawrsen ṭha tak hâwi hen hamh hawng ka tuarpi rawh.
         4 Kawrsen ah um ding hen thîmtu chu a lawmhtir khonâk ding hen, kawrsen âukhawm râltuk
         liauah tuliau damsung khuasaknâk tla ah a nawktir dah loh.
         5 Chun, zuamnâk tla lak khawmah mi nih ti khawmsele, dân hâwi hen a ti lo chun nehtu
         asi dah loh.
         6 Lo neitu rianṭuan hamh chu a rah ting masatu asi ding asi.
         7 Ka thusim hi ruat rawh; Lalpa nih chun zeizawng ah theihkhonâk a nan pêk awt ruangah.
         8 Jisu Krist, David thlâk a mi ka Thâwngthâng Ṭha sim hâwi hen mithi lakah mi thawknawlh
         kha theih kumza rawh.
         9 Chu Thâwngthâng Ṭha ruangah chun thilsual titu hâwi hen phuar rê hen hamh tla ka
         tuar tâwn asi. Sikhawmsele Pathian thu chu phuar hen a um lêm loh.
         10 Churuangah, Jisu Krist lakah um mi ruangsuahnâk chu, zungzâl a rokualnâk hen an tawng
         kho bâk nâk ding hen, thîm tla ruang chun zeizawng ka tuar tâwn.
         11 Hi thu hi zumh a kâi asi: "A thihnâk ah kan thi rawh chun, a nungnâk ah khawm kan
         nung ber lai.
         12 Kan tuar chun a lâirêlnâk ah lâi kan rêl lai. Amah kan phehtâk chun anih khawm nih
         hawng kan phehtâk lai.
         13 Kannih zumhtlâklo hen um kumza khawmsele, anih chu zumhtlâk hen a um kumza asi, amah
         leh amah a phehtâk kho lêm lo," ti hi.
         14 Chubang thu chu theihpi le, thu salam lakah anna êl lonâk ding hen, Lalpa mitmuh
         ah semsêngâi tak hen theihtir rawh. Chu chu zeikhawm a ṭhavak lo le, a ngâitu tla
         rangah veihnâk lam asi tâwn.
         15 Rianṭuantu thu dik thu rep tak hen mangtu chu ningzak ding asi lo hâwi hen, Pathian
         ngaih hen ṭha hâwi a langhtir ding hen semsêngâi rawh.
         16 Sikhawmsele, chu Pathian zahlo leikâng thu sim salam chu bângtâk tâwn le, chu hâwi
         mi tla chu Pathian sunhsak lonâk leikângah an zualkâi lai le;
         17 an thu khawm nih masia hâwi hen a ei vima lai; an lakah chun Humenai leh Philepta
         anna tel asi.
         18 Chubang tla nih chun" ’Thawknawlhnâk chu tu khawmah asi ving rawh," ti hen, thudik
         leikâng chu an pialtâk le, mi zeimaw mi lungnâk an veih tâwn.
         19 Sikhawmsele, Pathian lungphûm bir chu a dîr kumza le, hi singsiahnâk hi a nei le,
         "Lalpa nih chun amah tâ tla a theih," ti leh, "Lalpa min lamtu vial nih chun sual
         kaltâk seh," ti hi.
         20 Sikhawmsele, in rokual tla lakah khêng leh bêl ngûn leh tangka hen siam mi cho a
         um lo le, thing leh valei hen siam tla khawm a um tâwn, zeimaw mi sung-û tir hen a
         um le, zeimaw mi sung-û tir lo hen a um.
         21 Churuangah mi nih chubang thu lakah â thliar chun, khêng leh bêl thenhlimh, Lalpa
         mang tlâk, rianṭuan ṭha kipah tîm chia hen, sung-û tir ding mi chu asi lai.
         22 Sikhawmsele, seino duhnâk tla chu tektâk le, thinlung thenhlimh hen Lalpa lamtu vial
         tla lakah repnâk tla, lungnâk tla, dâwtnâk tla, remnâk tla fûk rawh.
         23 Sikhawmsele, donâk tla a ring tâwn ti theih hen, elnâk âtkâi leh fing lo lakah chun
         tel ding duh lah.
         24 Lalpa to-aw nih chun do ding asi lo le, mi zawzawng lakah vêlnei hen, sîntir thiam
         hen, sual lakah dawnhkho hen,
         25 do ding a tuah mi tla chu dawnhkho tak bû hen sîntir lehlam ding asi; chuvachun Pathian
         nih thudik chu an theih rangtlingnâk ding hen a rimtir ving hen,
         26 Pathian duhzia ti ding hen Lalpa to-aw nih a tleih hen, diabol thang lakah mi an
         suak kho dah ah.

1 Chun, hi hi theih u, ni madung tla ah chun tik har tak tla a hawng um lai.
         2 Mi, mah â zângfah mi tla, tangka sunhsaktu tla, â khâwng mi tla, â zûm mi tla, Pathian
         simsiattu tla, nu leh pa thu ngâilo tla, lâwm dân theih lotu tla, thenhlimh lo tla,
         3 zângfahnâk suakpi lo tla, ṭhat lo rawt tla, phiartu tla, sûm kholo tla, mirâng tla,
         ṭha duh lo thlo tla,
         4 mi perpê tla, dung le mâi dawn lo tla, â sung-û tir mi tla, Pathian zângfah ngâk
         hen mah lawmhnâk cho zângfah dauhtu tla an si awt;
         5 Pathian sunhsak mi banghnâk an nei lai le, sikhawmsele a thiltikhonâk chu an lung
         lai loh; chubang hâwi chu hawitâk rawh.
         6 Chubang tla lakah mi chu, in ah tla lût hen sual ritphurh nunau â dauh tla sal ah
         tleih tâwntu tla kha an si, chu hâwi nunau tla chu duhnâk kip nih tlâutir hen,
         7 sîn kumza narêng hen thudik phanh lo mi an si,
         8 chun, Jani leh Jambre nih Mosi an do hâwi khan chubang tla nih chun thudik hi an
         do tâwn; thinlung râwk rawh mi, lungnâk leikângah chun Pathian duh lo leikâng mi an
         si.
         9 Sikhawmsele, chubang nûnlêm chun an ti lai loh, an ât zia, mi zawzawng sinah a lang
         awt ruangah, Jani leh Jambre ât zia a lang hâwi khan.
         10 Nang lam nih chun ka sîntirnâk tla, ka umdân tla, ka thiltum tla, ka lungnâk tla,
         ka dawnhkhonâk tla, ka zângfahnâk tla, ka felfênâk tla,
         11 mi nih an ka nehsawnhnâk tla, ka tuarnâk tla, thungâi na theih; Antiokei khua ah,
         Ikoniam khua ah, Lustra khua ah ka lakah thil tlung mi leh nehsawhnâk ka tuarnâk tla
         kha, chubang zawzawng ah chun Lalpa nih ruang a hawng ka suah rawh.
         12 Asi, âuzawng Jisu Krist lakah Pathian sunhsak hen umtu zawng nih chun nehsawhnâk
         tla an tuar ber lai.
         13 Misual leh perpettu tla lam chu mi perpet leh mah khawm mi perpet a um hen an sual
         dadauh lai.
         14 Sikhawmsele nang lam chu na lung mi leh sîntir a na um mi thudik tla lakah um kumza
         rawh. Nangmah sîntirtu tla chu âu me an si ti na theih ruangah.
         15 Chun, Jisu Krist ah lungnâk hen ruangsuahnâk ah an ruai kho ding hen finghnâk an
         pêk khotu Pathian lasui thu thenhlimh chu na ngâksia liau thawk hen na theih.
         16 Pathian lasui thu kip, Pathian thaw khumh hen pêk rawh mi chu sîntir leikâng tla
         ah, mawhtir leikâng tla ah, nunsimh leikâng tla ah, repnâk sîntir leikâng tla ah a
         ṭhavak ber asi.
         17 Pathian mi chu rian ṭha kip ṭuan ding hen kim tak hen thuamh hen a rangtling khonâk
         ding hen.

1 Pathian mitmuh leh minung leh mithi lâirêltu ding Jisu Krist mitmuh ah chun a langhnâk
         leh a ram sâl hen, semsêngâi tak hen ka nan theihtir:
         2 Thu sim rawh, a tik tla ah, a tik lo tla ah khawm ti vima; dawnhkho tak hen, sîntir
         bû hen an mawhnâk theihtir le, nunsimh leh fawrh rawh.
         3 Sîntirnâk dik an ngâi huam lo tik a hawng tlung awt ruangah; an nâ tla a zâ ruangah
         anmah duhkâng mi sîntirtu tla an sinah an pumh na lai le,
         4 an nâ tla thudik leiah an sêttir lai le, thuanthu lei fûk hen an pial rawh lai.
         5 Nang lam chu zeizawng ah a thiamthih le, hamh tuar le, Thâwngthâng Ṭha simtu lei
         rianṭuan le, na rianṭuannâk kha zawh rawh.
         6 Kei lam chu tu khawmah ap hen ka um liau asi le, ka suak tik a tlung rawh.
         7 Zuamnâk ṭha chu ka ti thluh rawh; ka tekzuamnâk chu ka zawh rawh le, lungnâk chu
         ka kil ving rawh asi;
         8 tuah lam chun repnâk lallukhuh chu ka rangah siah hen a um rawh; chu chu Lalpa lâirêltu
         rep tak nih chun chu ni ah a hawng ka pêk lai. Ka sinah cho silo hen, a langhnâk awrhtu
         kip tla sinah khawm.
         9 Rang tak hen ka sinah hawng ram rawh.
         10 Dem nih chun tuliau laikulh hi a sunhsak ruangah hawng ka kaltâk le, Thesalonika
         khua ah a kal rawh. Kresken chu Galatia ram ah a kal rawh le, Tita chu Dalmatia ah
         a kal bâk.
         11 Luk cho ka sinah a um rawh, Mark kha sâwm le, hawngpi rawh. Anih chu rianṭuanpi leikângah
         ka rangah a ṭhavak ruangah.
         12 Tukika lam chu Ephesi khua ah ka fial rawh.
         13 Na hawng tikah Troas khua mi Karpa sinah kawrdawhfual ka mâk mi kha, lasuibu tla
         hen hawng put le, savun lasui tak kha hawng put.
         14 Alekzandar, dâr êr thiam mi kha, ka lakah thungâi a sual tâwn asi, Lalpa nih chun
         a thilti zia vima hen lehrûl a sam lai.
         15 A lakah khan nang khawm a thiamthih rawh, kan thu thungâi a do fâk ruangah,
         16 ka mawh lo zia thu ka sim masa tan ah âukhawm nih an ka ṭangpi lo le, an ka thlawrhthlau
         ver lehlam asi. Mawh phurhtir hen um lah na seh.
         17 Thâwngthâng Ṭha keimah ruangah simh chiau hen a um khonâk ding hen, Phundang tla
         zawng nih an theih khonâk ding hen, Lalpa nih chun a ka ṭanh le, a ka chaktir lehlam
         asi; chun chakeibaknei kâ ah mi kha suah hen ka um rawh asi.
         18 Lalpa nih chun sualnâk zawzawng lakah mi a ka suah lai le, a vân ram ah him tak hen
         hawng ka tlunh lai, amah chu zungzâl hen rokual hen um seh. Amen.
         19 Priskili leh Akuila, Onesiphora dâwngsung zawzawng tla kha chibai hawng ka bûk piak.
         20 Erasta chu Korin khua ah chun a um ko. Trophima lam chu Mileti khua ah damlo hen
         ka kaltâk rawh.
         21 Busik lânah hawng kal rarâm rawh. Eubulas, Pudens, Linas leh Klaudia leh unau dang
         tla khawm nih chibai an bûk na.
         22 Lalpa chu na thlarau sinah um seh. Pathian Zângfahnâk nan sinah um seh.TITATITATITATITATITA

1 Pawl, Pathian to-aw, zungzâl nungnâk lungum hen, Pathian thîm mi tla lungnâk leikângah
         leh Pathian sunhsak leikâng thudik theihnâk leikângah, Jisu Krist mifial ber nih chun,
         2 chu zungzâl nungnâk chu Pathian âwkrâwl sim kho lo nih chun laikulh um lânah a tiamh
         le,
         3 sikhawmsele, amah tik takah chun a thu chu thuchah lakah a langhtir rawh, chu thuchah
         chu Pathian kan Ruangsuahtu thupêk hâwi vima hen kiltir ka si.
         4 Tita, zatlâng lungnâk lakah ka fa tatak sinah: Pa Pathian leh Jisu Krist kan Ruangsuahtu
         sinah mi zângfahnâk leh remnâk na sinah um seh.
         5 Hi ruangah hin Kret tikulh ah khan ka nan mâk asi, thu ruat mi mabân chu na ruat
         vima ding hen leh thu kan pêk mi hâwi hen khan khua kipah upa tla na ruat ding hen,
         6 âuzawng simsâwi kâi lo mi, nupi pakhat nei, fa tla Pathian thulung mi, nuamsabut
         leikângah simsâwi kâi lo mi, dân lo hâwi hen um lo mi an si ding asi.
         7 Kawhmi hotu chu Pathian sum zauhkhenhtu asi ruangah simsâwi kawp lo mi asi ding asi:
         mi simhhar, thintâwi, zûrît mang, mi vuak mang, lêpnâk nâwmtâm lakah hamkah mi asi
         ding asi loh.
         8 Mi lawmh dân thiam, ṭha leikâng duh mi, thinlung diktak, mirep, mi thenhlimh, sûm-nâwl
         kho mi asi ding asi.
         9 Sîntirnâk diktak leikângah mi a fawrh khonâk ding hen leh êltu tla chu a mawhtir
         kho na nâk ding hen sîntirnâk hâwi vima hen thu zumhkai tleih thlir mi asi ber ding
         asi.
         10 Dân lo hâwi a um mi, thu sim salam mi leh perpettu tla tamtak an um ruangah, Juda
         tla lakah mi an si dauh chem.
         11 Chubang tla kâ chu huh piak na ding asi, lêpnâk nâwmtam duh ruangah thu sîntir lo
         ding mi sîntir hen, mi tla a dâwngsungkhur khur hen an râwk na tâwn.
         12 Kret tikulh lakah mi, anmah lakah mi khuavâng pakhat ngelchel nih, "Kret tikulh ah
         mi tla chu mi âwkrâwl tla, ran rualo tla, mi zângzê awrṭawh an si kumza," ti hen a
         sim kha.
         13 Chu thu theihtir chu a dik asi. Churuang chun Juda tla thuanthu tla leh thudik hawitâk
         tâwntu tla thupêk chu sunhsak lo hen, lungnâk ah chun an dik khonâk ding hen fâk tak
         hen nun simh na rawh.
         15 Mi thenhlimh tla rang chun zeizawng a thenhlimh tâwn; sikhawmsele mi nâwmtâm leh
         lunglo tla rang chun zeikhawm thenhlimh mi a um tâwn loh, an thinlung leh an sia leh
         ṭha theihnâk rêng khawm a nâwm rawh.
         16 "Pathian kan theih" ti hen, anna ṭang tâwn le, sikhawmsele fihnungkâi tla, ê-aw ngâilo
         tla, thil ṭha kip ti leikângah Pathian duhlo mi zât an si, an thilti hen an phehtâk
         tâwn.

1 Nang lam nih chun sîntirnâk dik tak hen â êp mi thu sim rawh.
         2 Tarpa tla chu a sûm kho mi, zahkâi, thinlung rep tak, lungnâk leh zângfahnâk leh
         felfênâk ah dik tak um ding hen fawrh rawh.
         3 Tarnu tla khawm nih Pathian thu chu an simsiat lonâk ding hen, nunau kum no dauh
         tla chu an pasal zângfah ding leh fa zângfah ding leh thinlung rep tak hen um ding
         leh thenhlimh tak a um ding leh, mah in ah rianṭuantu ah um ding leh, vêlnei hen um
         ding leh, mah pasal tla thu thu a um ding hen nun an simh na kho ding hen an umdân
         lak khawmah Pathian zah mi tla, phiartu tla leh zû duh mi tla silo hen, ṭhat leikângah
         sîntirtu si ding hen fawrh rawh.
         6 Chu hâwi ber hen, tlangvâl tla chu sûm kho mi si ding hen fawrh rawh.
         7 Khatlei kângah ṭângṭawm mi tla nih kan tlûnah thu ṭha lo rerêng sim ding a nei lo
         ruangah an ningzak khonâk ding hen, zeizawng ah thu ṭha ti ding leikângah muhtirtu
         ah a siam le, na sîntirnâk ah chun na dik zia tla, zah na kâi zia tla, na thusim dik
         zia tla, sâwi kho lo mi chu langhtir rawh.
         9 To-aw tla nih chun Pathian kan Ruangsuahtu sîntirnâk thu an bawp khonâk ding hen,
         êl lo hen, fîr mang lo hen, zumhkâinâk thu zawzawng langhtir hen, an pu tla thu thu
         hen um ding hen leh zeizawng an lawmhkâng hen um ding hen fawrh rawh.
         11 Mi zawzawng rangah Ruangsuahnâk ding hen Pathian nih a zângfahnâk a hawng langh rawh
         ruangah.
         12 Lungumnâk lawmhkâi kan Pathian rokual tak Ruangsuahtu Jisu Krist rokualnâk langhnâk
         chu ngâk hen, Pathian sunhsak lonâk leh laikulh duhnâk tla bângtâk hen, tuliau laikulh
         ah a sûm hen leh rep tak hen leh Pathian sunhsak hen kan um ding asi ti hawng kan
         sîntir.
         14 Anih nih chun buarnâk zawzawng ah hawng kan tlanh khonâk ding hen leh phun thîm bîk,
         thil ṭha ti hen semsêngâi, amah rangah a thenhlimhtir khonâk ding hen, kan ruangrûl
         ah â pêk kha.
         15 Thu nei tak hen chubang thu chu sim hen fawrh le, nunsimh rawh. Âukhawm nih a nan
         zauhnawmh lah seh.

1 Lal tla leh thuneitu tla lakah a pêk ding tla, ê-aw ngâi ding tla, thu ṭha kip ti
         ding hen a tim ding leh âukhawm simsiat lo ding leh
         2 ṭhatlo rawt lo ding leh mi zawzawng lakah dawnhkhonâk kip langhtir hen nun ṭha ding
         hen anmah tla theihtir nawlh rawh.
         3 Kannih khawm a lânah a tak leh ê-aw ngâilo leh perpet mi leh, duhnâk leh lawmhnâk
         kip leikângah pial mi leh sual leh nahsuah mang hen um mi leh fihnungkâi leh a huat
         tawnh mi tla kan si ruangah.
         4 Sikhawmsele, Pathian kan Ruangsuahtu vêlneih zia leh minung tlûnah a zângfah zia
         a hawng langh liauah khan;
         5 thil rep tak hen ti mi, kanmah ngelchel nih ti mi tla chu, chu ruang silo hen, siamtharnâk
         ṭâwlnâk leh Thlarau Thenhlimh siamthar nawlhnâk nih chun a zângfahnâk hâwi vima hen
         ruang hawng kan suah rawh.
         6 Chu Thlarau Thenhlimh kan Ruangsuahtu Jisu Krist zârah chun fâk tak hen kan tlûnah
         a tawih kha.
         7 Chuvachun, a zângfahnâk ah mawhtir lo si hen, zungzâl hen nungnâk lungumnâk hâwi
         vima hen rotingtu dingah siam hen kan um kho lai.
         8 "Pathian lung rawh mi nih chun thil ṭha ti vima ding hen tum seh," ti thu hi zumh
         a kâi asi, chu thu chu râlṭha tak hen na sim thlir ding hen ka nan duh asi. Chubang
         thu chu minung tla rangah a ṭha hen mang a tlâk asi.
         9 Sikhawmsele deihnâk âtkâi tla, thlâktu tla thu zâwt tla, êlnâk tla, dân thu ruangah
         a sualnâk tla chu hertâk vima rawh; chubang tla chu zeikhawm ṭhavak lo leh zeikhawm
         silo ruangah.
         10 A dangtê hen lungnâk nei mi chu veikhat veinih nunsimh nûnlêm chun duh lah;
         11 chubang hâwi mi chu a pial hen a sual asi ti na theih, amah leh amah â mawhtir asi.
         12 Artema mawh, Tukika mawh, na sinah ka hawng fial tik chun Nikopoli khua ah ka sinah
         hawng kal râm rawh, chunah chun busik ah um ka tum ruangah.
         13 Zena, dân theihtu leh Apolo nih chun zeikhawm an samphâng lonâk ding hen an khualtlawngnâk
         ah chun semsêngâi tak hen bawmh na rawh.
         14 Kan mi tla khawm nih chun rah lo hen an um lonâk ding hen samphângnâk herh rang dingah
         chun thil ṭha ti vima a sîn na seh.
         15 Ka sinah um zawzawng tla nih hin chibai a nan bûk; lungnâk ah hawng kan zângfahtu
         tla kha chibai hawng ka bûk piak. Nan ektê sinah Pathian zângfahnâk um seh.PHILEMONPHILEMONPHILEMONPHILEMONPHILEMON

1 Pawl, Jisu Krist ah rêngtlâ leh kan unaupa Timothe nih chun: Kan duhtak leh kan rianṭuanpi
         hâwi Philemon sinah leh kan farnu Aphia sinah leh kan kawrsen hâwipa Arkipa sinah
         leh,
         2 na in ah kawhmi anna pûm mi tla sinah khawm:
         3 Pathian kan Pa leh Lalpa Jisu Krist sinah mi zângfahnâk leh remnâk nan sinah um seh.
         4 Lalpa Jisu leikângah leh mi thenhlimh zawzawng leikângah dâwtnâk leh lungnâk na nei
         mi chu ka theih tâwn le, ka thlachamnâk tla ah chun na min ka lam kumza, ka Pathian
         sinah lâwmthu ka sim tâwn.
         6 Ka thlachamnak chu, lungtu kan sinâk ah hin Krist hen kanna tlâinâk nunchan, malsâwmnâk
         kip theihnâk thûk dauh kan nei mi hawng suah ding hen asi.
         7 Unaupa, nangmah zârah mi thenhlimh tla thinlung a hawng thawk ruangah na dâwtnâk
         ah chun ka lâwm hen thungâi ka lungngam asi.
         8 Churuangah a dawh tâwk ding chu ti ding hen thu a nan pêk ding Krist lakah chun ngamh
         ngâi khawmsele,
         9 dâwtnâk ruangah, Pawl tarpa ka si le, tuah Jisu Krist ruangah rêngtlâ khawm ka hawng
         si; a ngiar hen ka nan ngiar lehlam.
         10 Ka fa Onesimus rêngkhimh bû hen ka ring mi rangah hin na sinah ka ngiar piak asi.
         11 Anih chu a lânah khan na rangah a ṭhavak lo le, tuah lam chun kei leh nang rangah
         a ṭhavak rawh.
         12 Amah ngelchel ka thinlung tak hi, na sinah ka hawng kîrtir nawlh rawh asi.
         13 Anih chu Thâwngthâng Ṭha ruangah rêng ka khimhnâk ah hin nangmah ruangrûl ah a ka
         bulsân khonâk ding hen ka sinah umtir kumza ka duh thlo asi.
         14 Sikhawmsele, hawng ka zângfah êu ka nan ti mi hâwi silo hen, nangmah thu thu hâwi
         asi kho dauhnâk ding hen, na thu lo hen zeikhawm ti ka duh lo.
         15 Sâwtlotê nanna ṭhen mi hi kumleza hen amah na ting pawtnâk khawm asi lai dahmawh.
         16 Sikhawmsele, to-aw hâwi silo rawh hen, to-aw ngâk a ṭha, Krist ah unau duhtak hâwi
         hen ngaih le; Lalpa lakah chun sal leh unau kan sinâk chu kei sin ngâk chun nang sinah
         asi dauh.
         17 Chuvachun, hâwi ah na ka ruat chun keimah hâwi hen amah hi hawng lawmh rawh.
         18 Chun, na lakah thil zeital a sual hen mawh na thil zeimawh â bat chun keimah bat
         ah ruat rawh.
         19 Kei, Pawl nih, keimah kut ngelchel hen ka rîn hi, keimah nih ka rulh piak lai; ka
         lakah nangmah ngelchel khawm na bat ber zia an simh mi lam chu ka si loh.
         20 Asi, unaupa nangmah ruangah Lalpa lakah chun lâwmnâk na ka neitir le, Krist lakah
         chun ka thinlung thawktir rawh.
         21 Ka sim mi ngâk a fâk dauh hen na ti lai ti ka theih ruangah rem na ti lai ti ruat
         hen na sinah ka hawng rîn asi hi.
         22 Zeikhawm si sele chu lâwng silo hen tlungnâk ding hawng ka timhtuah piak rawh. Nan
         thlachamnâk tla ruangah nan sinah pêk ka si awt ti ka lung.
         23 Epaphra Jisu Krist ah ka rêngtlâpi mi nih hin chibai a nan bûk.
         24 Ka rianṭuanpi Mark leh Aristarka leh Dema leh Luk khawm nih chu hâwi ber hen chibai
         an bûk.
         25 Kan Lalpa Jisu Krist zângfahnâk nan ektê sinah um seh.HEBRAIHEBRAIHEBRAIHEBRAIHEBRAI

1 A lânah Pathian nih kan thlâktu tla sinah vei tamtak leh kâng tamtak hen khuavâng
         tla mang hen thu a sim le,
         2 sikhawmsele ni dawngh lei tla ah chun a Fapa mang hen kan sinah thu a sim. Chu a
         Fapa chu zeizawng ah rotingtu ah a siam; chu nih chun laikulh khawm hi a siam.
         3 Amah chu Pathian rokualnâk hen a chêu le, amah chu Pathian tak banghnâk neitu asi,
         a thiltikhonâk hen laikulh chu dirh asi. Minung tla sual a thenhlimhhir nûnah Chungnungchem
         Thiltikhonâk Pathian vawrhlei ah vân ah a to rawh.
         4 Pathian nih a min khawm anmah tla ngâk hen rokual dauhnâk a pêk hâwi hen Fapa chu
         vânmifial tla ngâk hen rokual dauh hen a siam.
         5 Vânmifial tla lakah âu sinah me hi bang thu hi a sim dah tâwn: "Nang lam chu ka Fapa
         na si, tusûn hin kei na Pa ka si,’ ti mi leh, "Kei a Pa ka si lai le, anih chu ka
         Fapa asi lai," ti hi.
         6 Chun, Pathian nih a Fa tîr chu laikulh ah a hawng fial liauah, a sin khawmah, "Pathian
         vânmifial tla zawzawng nih amah chu sawnh seh, " a ti.
         7 Chun, vânmifial tla leikâng thu ah chun hi hi a sim asi: "Pathian nih a vânmifial
         tla chu thil ah a changtir na, a rianṭuantu tla khawm meialh ah a changtir na tâwn."
         8 Fapa leikâng thu ah lam chun Pathian nih, "Aw Pathian, na laltophah chu zungzâl hen
         a um ding hen asi, diknâk hen na ram tlûnah lâi na rêl.
         9 Diknâk chu na duh le, diklonâk chu na hua. Churuangah Pathian, na Pathian nih chun,
         Na hâwi tla ngâk hen chawnglawmhnâk rokual dauh a nan pêk," ti hen a sim.
         10 "Nang, Lalpa, a tîrah tual na siam le, vân tla khawm nangmah kut hen na siam.
         11 Chubang tla chu an vei teh lai le, nang lam chu um kumza ding na si, chun, chubang
         tla chu nipuan hâwi hen a li teh lai.
         12 Kawrdawh hâwi hen na thlep lai le, nipuan hâwi hen na dangtir lai. Nang lam chu na
         mun kumza, na san khawm a dawng lai loh," a ti.
         13 Sikhawmsele, vânmifial tla lakah âu leikâng thu me hi hi a sim dah tâwn: "Na mêlma
         tla na kezaphah tangah ka siah lân lo chu ka vawrhlei ah to rawh," ti hen.
         14 Vânmifial tla chu zei an si ne? Annih tla chu Thlarau ver Pathian rianṭuantu, ruangsuahnâk
         tawngtu ding mi tla sinah ṭangpi ding hen fial an si.

1 Churuangah, nâ hen kan theih mi tla kha semsêngâi tak hen kan sunhsak khun ding asi,
         chu lo chun kan vei sual lebang lai.
         2 Vânmifial tla mang hen thu sim kha a dik asi ti a zauhtir asi, chun âuzawng chu chu
         zûllotu mawh zâwtlotu chu rêpnâk a tawng ding hâwi hen a tawng vima tâwn.
         3 Chu tluk rak ruangsuahnâk rokual chu siarlo sele zeitin kan âwl kho zia lai? Chu
         ruangsuahnâk thu chu a tîrah amah Lalpa nih a phuang rawh le, a theihtu tla nih chun
         a dik asi ti hawng kan langhtir piak asi.
         4 Pathian khawm nih singsiahnâk tla leh thilchê tla leh thiltikhonâk zeizawng theihpi
         na hen, amah duhzia hen Thlarau Thenhlimh thilpêk tla chu a ṭhen tâwn.
         5 Laikulh a hawng um ding mi a thâwngthâng kan sim mi chu: Pathian nih vânmifial tla
         tangah chun a siah lo.
         6 Pathian lasui thu zeimaw nâk ah hi bang thu hi sim asi lehlam: "Aw Pathian, minung
         hi zei me asi, na theihkumza tâwn le? Minung salam hi zei me asi na veh nget tâwn
         le?
         7 Anih chu vânmifial tla ngâk hen nâu dauh hen na siam rih le, rokualnâk leh chawnglawmhnâk
         na pêk.
         8 Na thilsiam zawzawng tlûnah hotu ah na siam," ti hen. Chu chu Pathian nih "thil zeizawng
         tlûnah hotu ah a siam," tinâk asi, hi nih hin zeizawng a uap sih ver asi. Sikhawmsele,
         tuah thil zeizawng tlûnah minung nih lâi a rêl mi lam chu kan muh lo rih.
         9 Sikhawmsele, Jisu, vânmifial tla ngâk hen niam dauh rih hen siam mi chu, thihnâk
         tuar ruangah rokualnâk leh chawnglawmhnâk khuhtir hen kan muh rawh asi. Pathian zângfahnâk
         zârah mi zawzawng rangah thih piak na ding hen.
         10 Pathian thil zeizawng siamtu leh kiltu nih chun fa tamtak a rokualnâk ting ding hen
         a hawng put kim na ding hen a tuarnâk ruangah Jisu siam rangtling chu a dik asi. Jisu
         chu ruangsuahnâk ding hen anmah tla rui natu pakhat asi ruangah.
         11 Thenhlimhtirtu leh thenhlimhtir mi tla chu an ektê hen Pa Pakhat ah suak an si ruangah
         Jisu nih chun annih tla chu unau tla ti a ningzak loh.
         12 "Ka unau tla sinah thu ka sim lai le, anna pûm mi tla nâwng ah chun la hen ka nan
         sawr lai," ti hen a sim hâwi hen.
         13 Chun, "Pathian lakah ka lungnâk ka ngauh lai," a ti nawlh. Chun, "Hinah kei leh Pathian
         nih a ka pêk mi ngâksia tla hi," a ti nawlh fâwn.
         14 Chun, ngâksia tla hi taksa leh thisen nei mi tla an si ruangah Jisu ngelchel khawm
         anmah hâwi minung taksa put asi bâk. A thihnâk ruangah
         15 thihnâk tlûnah thuneitu Diabol chu a veih khonâk ding leh thih ṭih ruangah dam sungah
         sal si mi tla chu a suah kho na nâk ding hen.
         16 A ṭangpi na mi chu vânmifial an silo le, "Abraham thlâk tla an si, a ṭangpi na tâwn
         mi chu," ti hen Pathian lasui thu nih a sim mi hâwi hen khan.
         17 Chun, mi tla rangah thutluangvawrnâk siam ding hen Pathian lei thu tla lakah bâwlpu
         lalchem siherhnâk nei kho mi leh zumhkâi tak asi khonâk ding hen zeizawng ah a unau
         tla hâwi hen a hawng um mi chu a rangah a herh rerêng asi.
         18 Amah tak nih lêmnâk tawng hen a tuar rawh ruangah lêmnâk an tawng mi tla chu a ṭangpi
         na kho asi.

1 Pathian kawh bîk mi, Kristian ka unau tla Bâwlpu Lalchem si ding hen Pathian nih
         a fial mi, kan zumh mi Jisu chu zauhnik u!
         2 Pathian in ah Mosi chu a rianṭuan ah zumh a kâi hâwi hen, Jisu chu a ruattu Pathian
         rianṭuan ah zumh a kâi asi.
         3 In saktu chu in ngâk hen zah a kâi dauh hâwi hen Jisu chu Mosi ngâk hen a rokual
         dauh asi.
         4 In kip hi dirhtu an nei chiau le, zeizawng dirhtu lam chu Pathian asi.
         5 Pathian in ah Mosi chu to-aw hâwi hen zumh a kâi le, Pathian nih mâilei ah a sim
         ding mi thil tla thusimtu asi.
         6 Krist chu Pathian in ah thuneitu fapa asi hâwi hen zumh a kâi asi, kan lungum mi
         lakah kan râlṭhatnâk leh kan lungnâk bir tak hen kan tleih thlir chun Pathian in kan
         si.
         7 Chun, Thlarau Thenhlimh nih, "Tusûn hin a aw-hâu nan theih chun,
         8 ramkaro ah Pathian lakah nan hel le, nan nik chiam hâwi hen khan nan thinlung changtir
         lah u.
         9 Chunah chun Thlâktu tla nih, kum sâwmli sung ka thilti muh ko hen, an ka lêm le,
         an ka nik," Pathian nih a ti.
         10 Churuangah, chu minung tla tlûnah ka rothawk rawh, zumh an kâi lo kumza le, ka thupêk
         tla khawm an êl.
         11 Churawhchun ka rothawk le, thu ka tiamh na; ’Dinhnâk ka pêk na mi ram ah an lût rîlmâl
         lai loh,’ " ti hen.
         12 Unau tla, a thiamthih u, chu lo chun Pathian nung chu bângtâk ding hen nan lakah
         âu sungah mawh lunglonâk thinlung sual a hawng um lebang lai.
         13 Pathian lasui thu nih, ’Tusûn an ti sung hin, nisiar hen a fawrh tawnh u. Chu lo
         chun, nan lakah mi âumawh sual perpetnâk ah lungkhungtir hen nan um sual lebang lai,
         ti hen kan sinah a mang asi.
         14 A bul ah lungnâk kan nei mi kha a dawngh tiang hen tleih thlirtu kan si chun Krist
         tingpitu tla kan hawng si.
         15 Pathian lasui thu nih, "Tusûn ah a aw-hâu nan theih chun Pathian lakah an hel liau
         mi hâwi khan, nan thinlung khauhtir lah u, ti hen a sim.
         16 Asi chun, âu tla nih me Pathian aw-hâu theih ko na hen a lakah heltu tla kha? Aigupta
         ram thawk hen Mosi nih a suakpi na mi zawzawng kha an silo mazei?
         17 Chun, âu tlûnah me kum sâwmli sung a lungsilo mi kha? Mi zapi thilsual titu an ruak
         ramkaro ah a ril phut mi tla tlûnah khan asi lo mazei?
         18 Chun, ê-aw ngâilo tla sinah cho lo chun âu sinah me a dinhnâk ah lût lo ding hen
         siatsirh hen Pathian nih a tiamh?
         19 Chum, lunglonâk ruangah an lût kho lo rawh asi ti kan theih.

1 Churuangah, kan ṭih ding asi, chu lo chun Pathian dinhnâk ah lûtnâk ding thutiam
         um ko hen, nan lakah âumawh a dinhnâk ah lût kho lo hen nan um lebang lai.
         2 Thâwngthâng Ṭha an sinah sim asi hâwi hen kan sin khawmah sim asi. Sikhawmsele, an
         thu theih nih chun anmah tla a ṭhatvaktir lêm lo, an thu theih chu an lung tak lo
         ruangah.
         3 Kannih lung rawh mi tla hi chu lût hen Pathian sinah kanna dîn asi. "Ka thinthawk
         le, ka siatsirh hâwi khan ka sinah lût hen anna dîn lai lo," a ti hâwi khan. Laikulh
         siam tîr thawk hen a rian tla chu ṭuan thluh rawh khawmsele ti thu hi a sim asi.
         4 Ni sarih ni thu hi Pathian lasui thu nih zei mun ah mawh a sim asi: "A ni sarih ni
         ah chun Pathian nih a rianṭuan zawzawng a dinhtâk rawh," ti hen.
         5 Chun, hi thu ber hi, "Ka dinhnâk ah chun an lût lai loh," a ti nawlh.
         6 Chun, zeimaw mi chu Pathian sinah dinhnâk ah lût ding mi an um. Thâwngthâng Ṭha thusim
         theih masatu tla chu an lung lo ruangah Pathian sinah lût hen anna dîn lo.
         7 Kum tamtak nûnah David lakah a sim mi "Tusûn," ti hen ni dang a ruat nawlh asi. Pathian
         lasui thu nih, "Tusûn hin a-aw nan theih chun, nan thinlung changtir lah u," ti hen.
         8 Josua nih chun annih tla chu Pathian dinhnâk ah a kalpi na rawh asi, chun Pathian
         nih chu nûnah chun ni dang thu a sim lai lo rawh.
         9 Chun, Pathian mi tla rangah chun ni sarih ni Pathian dinhnâk hâwi kha dinhnâk a um
         nget rih.
         10 Âuzawng lût hen Pathian sinah â dîn mi chu Pathian nih a rianṭuan a dinhtâk hâwi
         hen a rianṭuan a dinhtâk.
         11 Kan lakah âukhawm ê-aw ngâilo ruangah an lût kho lo phah mi hâwi kan si lonâk ding
         hen Pathian sinah lût leh a dîn ding hen kan chelh ri kan suah lai.
         12 Pathian thu hi a nung le, thil a ti kho le, nâmsâu hâr nih nei um mi ngâk hen a hâr
         dauh le, nungnâk leh thlarau liahchân leh thlik phel dip rê hen a tuk kho le, thinlung
         ah dawn mi leh tum mi tla lakah thu a nei chawlh kho asi.
         13 Thilsiam Pathian mitmuh ah a lang lo mi rerêng a um loh. A thilsiam zawzawng chu
         a mitmuh ah langh leh pho hen a um. Kanmah ngelchel nih kan thilti zia kan phuang
         ngelchel ding mi chu amah sinah asi.
         14 Chun, vân ah kal rawh hen, bâwlpu lalchem rokual Jisu Pathian Fapa chu kan nei ruangah
         kan thu lung hi kan pawm thlir lai.
         15 Bâwlpu lalchem kan chak lo zia hawng kan theihpi phanh lo mi neitu kan si lo, kanmah
         hâwi hen thu zeizawng ah lêmnâk tawng rawh mi, sual lam chu sual lo mi, neitu kan
         si dauh.
         16 Chun, khuaruatnâk kan tawng khonâk ding leh bawmh kan herh tikah ṭangpinâk leh zângfahnâk
         kan tawng khonâk ding hen zângfahnâk laltophah chu râlṭha tak hen kan naih lai.

1 Bâwlpu lalchem vial chu mi zapi tla lakah mi thîm an si, chun an ruangrûl ah Pathian
         sawnh ding hen ruat asi. Anih nih chun sual tla rangah thilpêk tla leh bâwlnâk tla
         a ap tâwn.
         2 Amah khawm zeizawng ah mi chak lo asi ruangah zeikhawm theihlo tla leh mi diklo tla
         sinah â dawnhkho tâwn asi.
         3 Chun, chubang ruangah chun mi rangah a ap piak na hâwi hen mah rang khawmah sual
         tla ruangah ap bâk lo kho asi loh.
         4 Chun, âukhawm nih chu chawnglawmhnâk chu mah lakah anna ngaih loh, Aron hâwi hen
         Pathian kawh mi an si lêm lo chun.
         5 Chu hâwi ber hen, Krist khawm chu bâwlpu Lalchem ah siam ding hen mah â rokualtir
         loh. Chu ngâk chun Pathian nih, "Nang lam chu ka Fapa na si, tusûn hin na Pa ka si,"
         a ti.
         6 "Nang lam chu Melkizedek umdân hâwi hen, Zungzâl bâwlpu na si lai," ti hen, mun dangah
         a sim hâwi ber khan.
         7 Jisu chu tual ah a um liau tla ah khan thihnâk lakah amah sansuah khotu Pathian sinah
         fâk tak hen âu leh mitthli tlâ rê bû hen thlachamnâk leh ngiarnâk tla a ap le, nâu
         tak hen â pêknâk ruangah Pathian nih a ngâi piak.
         8 Pathian Fapa si menza khawmsele a thil tuar tla lakah ê-aw ngâi â sîn.
         9 Chun, rangtling tak hen siam a hawng si rawh chun ê-aw ngâitu zawzawng rangah zungzâl
         ruangsuahnâk phûrpi a hawng si rawh.
         10 Chun, Melkizedek hâwitê hen bâwlpu lalchem si ding hen Pathian nih a phuang.
         11 Chu thâwngthâng lakah chun thu tamtak sim ding kan nei, nan theih lo tuktarâi ruangah
         nan sinah simhfiang a har asi.
         12 A tik thu ruat hen sîntirtu si rawh ding hen nan a dawh le, Pathian thu phûr dawmhtîrnâk
         sîntir nan herh nget rih. Buh rum silo hen nûk din herh nget mi hâwi nan si rih.
         13 Nûk hâng rinh mi vial chu a dik leh diklo mi an theih lo, fasêm an si ruangah.
         14 Buh rum lam chu upa sia leh ṭha theih ding hen ei â zawngh mi rangah asi.

1 Krist thu dawmhtîrnâk sim lo rawh hen, upat lei kan fûk lai rawh, rianṭuannâk mangtlâklo
         tla leh Pathian leikângah lungnâk tla,
         2 baptisma tla leh kut ngauh leh mithi thawknawlhnâk leh zungzâl lâirêlnâk leikâng
         sîntirnâk tla lungphûm chu phûm nawlh lo rawh hen.
         3 Pathian nih rem a ti chun chu chu ka ti ngelchel lai. Mâilei kan fûk lai!
         4 Chun, âuzawng a tlû rawh mi tla chu rim nawlh ding hen zeitin kîrtir nawlh kho an
         si lai? Veikhat chu thinlung fiangtir hen an um rawh. Chun, van thilpêk tem rawh hen
         Thlarau Thenhlimh vauh mi anna ting.
         5 Pathian thu chu a ṭha ti theihfiang hen thiltikhonâk tik a um ding mi tla an theih,
         6 chun chu nûnah chun an tlû rawh! Chubang hâwi mi tla chu rim nawlh ding hen kîrtir
         nawlh kho an si loh, Pathian Fapa chu Kraws ah khenhbêk nawlh leh zatlâng lakah an
         mualphoh ruangah.
         7 Tual nih a tlûnah ruahtî a tlâ tâwn mi chu a dâwp tikah ṭuantu tla rangah thlâi herh
         tak a suah piak tâwn, chu chu Pathian nih mal a sâwm mi asi.
         8 Sikhawmsele, ling tla leh bua tla a suah chun zeirang khawmah a tlâktlâi loh, Pathian
         siatbarh ṭihnungkâi nâk ah a um le, chun mei hen duah asi lai.
         9 Sikhawmsele, unau tla, hi hâwi hen sim menza khawmsele, nannih lam chu kan theihfiang
         na. Na ruangsuahnâk lakah mi malsâwmnâk ṭha dauh tla nanna ting ti kan theih asi.
         10 Tuah nan ti liau hâwi hen, Kristian unau tla sinah Pathian min hen dâwtnâk ruangah
         nan ti mi leh nan ṭangpi na nâk tla chu philh ding hen Pathian chu mi replo asi loh.
         11 Sikhawmsele, a dawngh tiang hen lungumnâk rangtling tawng ding hen nan taimâk chuh
         dân hâwi khan taimâk suah chiau ule, thungâi ka nan duh na.
         12 Nanna dâithlanh ding ka nan duh na loh, a lung mi tla leh felfê mi tla leh Pathian
         thutiam anna ting rawh mi tla hâwi hen nan um ding hen ka nan duh dauh na.
         13 Pathian nih Abraham sinah thu a tiamh liau khan ti ngelchel ding hen siatsirh hen
         thu a tiamh. Amah ngâk hen rokual dauh a um lo ruangah thu a tiamh liauah amah min
         sâl hen siat a sirh.
         14 "Mal ka nan sâwm ngelchel lai le, na thlâk tla ka pungtir lai," ti hen a tiamh rawh.
         15 Chun, felfê tak hen a tuar ver nûnah thutiam chu Abraham nih a tawng taktê.
         16 Minung nih siat anna sirh chun anmah ngâk hen rokual dauh mi sâl hen siat anna sirh
         tâwn asi; anna êlnâk kip khawmah birhtirnâk ding hen siatsirh hi thu dawnghnâk asi
         tâwn.
         17 Chun, Pathian nih a thutiam rotingtu ding tla sinah chun a thiltum a dangtir kho
         lo zia theihtir khun duh hen siatsirh hen a birhtir.
         18 Thil panih a um: Pathian a âwkrâwl kho lo mi leh thlakthleng kho lo mi chu, Kannih
         a sinah himnâk tawngtu tla hi kan mâilei ah lungumnâk chu bir tak tleih thlir ding
         hen fâk tak hen fawrh kan si.
         19 Kan, thinlung tla rangah thir cha-âi hâwi hen hi lungumnâk hi kan nei, chu chu himnâk
         leh diknâk asi, chun vân Pathian Biakin puanzar pîn leiah mun thenhlimh sung khet
         ah a lût.
         20 Chunah chun Jisu chu Melkizedek hâwi hen, zungzâl bâwlpu lalchem si rawh hen, kan
         ruangrûl ah mâitâwntu ah a lût rawh.

1 Hi Melkizedek hi Salem lalchem asi le, Chungnungchem Pathian bâwlpu asi. Abraham
         chu râltuknâk ah lalchem tla thah hen a hawng kîr nawlh liauah Melkizedek nih a dawng
         le, mal a sâwm.
         2 Abraham nih thil zeizawng parâ lû ah pakhat a pêk. (Melkizedek min umzia pakhatnâk
         chu "Repnâk Lalchem," tinâk asi. Chun, a min umzia panihnâk ah chun, Salem lalchem
         asi ruangah, "Remnâk Lalchem" tinâk khawm asi.)
         3 Melkizedek chu a pa khawm, a nu khawm, a thlâktu tla âukhawm, a suaknâk khawm, a
         thihnâk thu rerêng khawm rîn asi loh. Anih chu Pathian Fapa hâwi asi. Zungzâl hen
         bâwlpu asi kumza.
         4 Churuangah, a rokual zia chu ruat nik u! Chun, chi thlâktu Abraham nih râltuknâk
         ah a lâk mi thil zawzawng parâ lû ah pakhat Melkizedek rangah a pêk.
         5 Levi thlâk tla lakah bâwlpu rian tingtu zawng nih Dân hâwi hen Israel mi zapi lakah
         parâ lû ah pakhat lâk ding thu an tawng, chu chu anmah unau tla lakah asi, chu tla
         chu Abraham thlâk tla sin khawmah asi.
         6 Melkizedek chu Levi chi thlâk silah khawmsele Abraham lakah parâ lû ah pakhat a lâk
         le, Pathian thutiam tla tingtu chu mal a sâwm rawh.
         7 Thungâi tak chun malsâwmtu chu mal a sâwm mi ngâk hen a rokual dauh asi.
         8 Bâwlpu tla leikâng thu lam chu a thi kho mi minung tla nih an lâk le, sikhawmsele
         Melkizedek lam chu Pathian lasui thu nih a sim hâwi hen a nung kumza mi nih parâ lû
         ah pakhat a lâk asi.
         9 Chun, Abraham nih parâ lû ah pakhat a pêk liauah Levi parâ lû ah pakhat lâk tâwntu
         khawm nih a pêk bâk ti kho asi.
         10 Levi chu a suak pal lo rih ruangah Melkizedek nih a dawng liauah anih chu a thlâktu
         Abraham nih thlâk ding hen a um ving rawh ti kho asi.
         11 Levi thlâk lakah bâwlpu sinâk dân hawi hen, Dân chu Israel mi zapi sinah pêk asi.
         Chun, tuah Levi thlâk bâwlpu tla rianṭuan chu rangtling mi si sele, Aron bâwlpu sinâk
         dân hâwi silo hen, Melkizedek bâwlpu sinâk dân hâwi hen bâwlpu dang hawng um ding
         zeikhawm a herh lai loh.
         12 Bâwlpu sinâk chu a hawng a dang rawh ruangah dân thu chu dangtir bâk a herh rerêng
         asi.
         13 Chun, kan Lalpa, a thu an sim tâwn mi kha, phun dang mi asi; chun chu phun lakah
         mi âukhawm mâichâm ah an ṭuan dah loh.
         14 Kan Lalpa chu Juda phun lakah a hawng suak ti fiang tak hen a lang; hi phun hen anna
         tlâinâk, bâwlpu leikâng thu ah, Mosi nih zei thu khawm a sim lo.
         15 Chun Melkizedek hâwi hen bâwlpu dang, thupêk dân hawi hen siam si lo mi,
         16 nungnâk thiltikhonâk dawngh neilo hâwi hen siam si dauh mi a hawng um awt chun kan
         thusim kha thungâi hen a fiang khun lai.
         17 "Nang lam chu Melkizedek hâwi hen zungzâl bâwlpu na si lai," ti Pathian lasui thu
         nih a sim ruangah.
         18 A chak lo leh a ṭhatvak lonâk ruangah thupêk li chu lawnh asi.
         19 Dân thu nih chun zeikhawm a rangtlingtir lo dangâiah. Lungumnâk ṭha dauh, Pathian
         kan naih tâwnnâk hi lûtpi hen a hawng um sek lehlam.
         20 Chun, Pathian siatsirhnâk khawm a um. Midang tla bâwlpu an si liauah siatsirhnâk
         zeikhawm a um lo.
         21 Sikhawmsele, siatsirhnâk leikâng thu ah a sinah, "Lalpa nih siat a sirh le, a thinlung
         a lêt lai loh: Zungzâl bâwlpu na si lai," a ti liau khan Jisu chu bâwlpu asi rawh.
         22 Chu hâwi ber a dang dauh hen Jisu chu thudântuk ṭha dauh birhtirtu a hawng si rawh.
         23 Chun chu lakah chun anna dangnâk a um: bâwlpu tamtak an um le, an rianṭuan an zulhpeh
         kho lo; a san chu thihnâk ruangah asi.
         24 Jisu lam chu zungzâl um kumza mi asi le, a bâwlpu sinâk chu midang sinah pêk kho
         asi lo.
         25 Chun, amah lakah Pathian sinah hawng kal mi tla chu a dawngh tiang hen ruang a suah
         kho asi, anmah tla rangah thlacham piak hen zungzâl hen a nung kumza ruangah.
         26 Churuangah, Jisu kan pawiherh tla pêktu Bâwlpu Lalchem asi. Anih chu a thenhlimh
         asi amah lakah sualnâk leh mawhnâk a nei lo, misual tla lakah thawk hen â thlei le,
         vân tlûnlei ah lâk hen a um.
         27 Anih chu bâwlpu lalchem dang tla hâwi hen mah sual leh zapi tla sualnâk ruangah bâwlnâk
         nisiar ap a herh lo. Amah â pêk liau khan mi zawzawng rangah bâwlnâk veikhat ah a
         lîm rawh ruangah.
         28 Mosi dân nih chun bâwlpu lalchem si ding hen mi rangtlinglo tla a ruat le, Pathian
         lam nih chun dân nûnah a hawng kal mi, zungzâl rangtling hen siam mi Fapa chu a ruat
         asi.

1 Chun, kan thusim tla lakah hin a pawiherh chem mi chu hi hi asi:
         2 Chu hawi bâwlpu lalchem, vân ah khin rokual chem mi laltophah vawrhlei ah to mi,
         mun thenhlimh chem leh sawnhnâk puanin tatak, minung siam silo mi, Lalpa sak mi lakah
         rianṭuantu kan nei ti hi.
         3 Bâwlpu lalchem vial chu thilpêk leh bâwlnâk tla Pathian sinah ap ding hen ruat an
         si le, chun kan bâwlpu lalchem khawm nih hin zeimawh tal ap ding nei a herh asi.
         4 Juda dân hâwi vima hen thilpêk aptu tla bâwlpu an hawng um masa ruangah tual ah hin
         hawng um sele chu bâwlpu asi lai loh.
         5 Chubang tla nih chun vân thil tla a telê leh a thlapelê rian an ṭuan tâwn le, Mosi
         nih sawnhnâk puanin a sak awt liauah Pathian simh asi hâwi khan: "Tlâng ah zûnzauh
         ding mi a nan zauhtir hâwi khan zeizawng siam ding hen a thiamthih rawh," a ti kha.
         6 Tuah lam chun thudântuk ṭha dauh thulanhtu asi hâwi vima hen rianṭuannâk ṭha dauh
         a hawng a ting rawh; chu thudântuk chu thutiam ṭha dauh lakah a birhtir asi.
         7 Chu thudântuk masa chu sâwinâk um lo si sele panihnâk hi Pathian nih a ruat lo ding
         mi.
         8 Anmah tla sâwi hen hi bang hi a sim ruangah, "Ni tla a hawng tlung awt rawh Lalpa
         nih a ti, chubang ni tla lakah chun Israel dâwngsung tla leh Juda dâwngsung tla sinah
         chun thudântuk thar ka siam lai.
         9 Kut hen Aigupta ram thawk hen ka suakpi na liauah an thlâktu tla sinah thudântuk
         ka siam mi hâwi khan asi lai lo rawh; an sinah thudân ka tuk mi lakah zumh an kâi
         lo ruangah. anmah tla chu ngaihlo lêm ka thlâk na, Lalpa nih a ti.
         10 Chubang tla nûnah chun Israel dâwngsung tla sinah thudântuk ka siam ding mi chu hi
         bang hi asi, Lalpa nih a ti. Hi nûn chun an thinlung ah ka thupêk tla ka siah lai
         le, an thinlung ah ka rîn ber lai le, chun, kei an Pathian ka si lai le, annih chu
         ka mi tla an si lai.
         11 A mêchem thawk hen a lianchem tiang hen an hawng ka theih ver awt rawh ruangah; mah
         ram ah mi leh mah khua ah mi nih Lalpa chu theih u, ti hen simh an herh lai lo rawh.
         12 An buarnâk tla lakah khua ka ruat lai le, an sual tla khawm ka theih kumza lai lo
         rawh," a ti.
         13 Thudântuk thar ti hen a sim ruang khan, a masa mi chu a li rawh asi. Chun, a hawng
         li rawh mi vial chu a vei awt vima asi.

1 Chun, thudântuk masa khawm nih khan Pathian sawnh dân tla leh laikulh ah sawnhnâk
         mun thenhlimh chu a nei.
         2 Sawnhnâk puanin an siam le, tawngtîr chem chu meichêu siahnâk, dawhkân tla, sang
         siahnâk tla asi, chu chu mun thenhlimh an ti.
         3 Chun puanzâr panihnâk pîn leiah chun sawnhnâk puanin Mun Thenhlimh Chem an ti mi
         chu a um.
         4 Chu lakah chun ngûn mâichâm rimthâw duahnâk leh thudântuk bâwm, ngûn hen luanh mi
         chu a um, chu thudântuk bâwm sungah chun manna ngûn bêl, Aron ṭhianṭhunh chawrh mi,
         thudântuk lungtlêp tla panih dân thu rînnâk a um.
         5 A tlûnlei ah tlûnlei Pathian umnâk zauhtirnâk khuaruatnâk tophah sual ngaihdamnâk
         mun chu cherub nih a tlûnlei ah an thlâ an zarh. Sikhawmsele, tu lam chun zeizawng
         kim hen kan sim kho lai lo rih.
         6 Chun, chubang thu tla chu siam a hawng si nûnah chun bâwlpu tla chu Pathian rianṭuan
         hen sawnhnâk puanin tawngtîr ah an lût kumza tâwn;
         7 puanzâr panihnâk ah lam chun bâwlpu lalchem cho kum siar hen veikhat, thisen put
         hen a lût tâwn, chu chu mah rangah leh misual dang tla rangah a ap tâwn.
         8 Thlarau Thenhlimh nih hi hi a theihtir le, sawnhnâk puanin tawngtir mi a um kar vial
         chu Mun Thenhlimh Chem ah lûtnâk lampi chu a lang lo rih, ti hi.
         9 Chu chu tuliau hun zauhtirnâk asi. Chu hâwi vima hen, thilpêk leh bâwlnâk tla khawm
         an ap tâwn, chubang tla nih chun sia leh ṭha theihnâk leikângah chun a sawnhtu chu
         a rangtlingtir kho loh.
         10 Chubang chu ei ding tla, din ding tla, ṭâwl ding dang dang hen Pathian nih thil zeizawng
         a siam nawlh lân karah lênglei dân rang cho ah mang an si.
         11 Sikhawmsele, Krist chu thil ṭha a um rawh mi tla lakah Bâwlpu Lalchem hâwi hen a
         hawng kal asi. A tuarnâk puanin chu a rokual hen a rangtling asi (kut hen sak mi asi
         loh, chu chu hi laikulh siam mi lakah mi asi loh tinâk asi),
         12 rokual leh rangtling dauh pal hen Mun Thenhlimh Chem ah mi zawzawng rangah veikhat
         a lût rawh, kêl tla leh chawpê tla thisen silo hen, amah thisen ruangah kan rangah
         zungzâl ruangsuahnâk â ting rawh.
         13 Kêl leh chawchal tla thisen leh chawlâ dap, mi nâwmtâm tlûnah theh mi men nih taksa
         duhnâk sual a thenhlimhtir chun
         14 zungzâl thlarau zârah Krist, simsâwinâk um lo mi bâwlnâk Pathian sinah a ap mi thisen
         nih chun Pathian nung rianṭuan ding hen kan sia leh ṭha theihnâk chu thilti a thi
         mi tla lakah chun a thenhlimh awt tuktarâi.
         15 Chun, hi ruangah hin Krist chu thudântuk thar thulanhtu asi, Pathian nih a kawhmi
         tla chu Pathian nih a tiamh mi zungzâl thudântuk masa tangah buarnâk lakah mi tlanhnâk
         ding hen Jisu a hawng thi rawh ruangah.
         16 Ro vuihnâk umnâk kipah ro vuihtu chu a thi rawh ti a lang fiang ding asi.
         17 Mi a thih nûnah ro vuihnâk nih thu a nei tâwn, ro vuihtu a dam sung lam chun zeikhawm
         asi lo.
         18 Chun, thudântuk masa khawm kha thisen lo hen a birhtir lo.
         19 Dân thu hâwi vima hen thupêk vial chu Mosi nih mi zawzawng a simh na nûnah, "Hi hi
         Pathian nih nan sinah a pêk thlir mi thudântuk thisen asi hi," a ti. Chawfa leh kêl
         tla thisen chu tî hen, mul lasen hen, husawp hen a chawmh le, Dân lasuibu leh mi zawzawng
         khawm chu a theh na.
         21 Chu hâwitê hen sawnhnâk puanin leh rianṭuannâk thuamthil zawzawng chu, chu hâwi ber
         hen thisen hen Mosi nih chun a theh fâwn.
         22 Chun, Dân thu hâwi hen zeizawng thisen hen thenhlimhtir an si; thisen suah lo hen
         sual ngaihdamnâk rerêng a um loh.
         23 Chun, vân ah thil um mi tla hâwi chu chubang tla hen thenhlimhtir hen an um ding
         rêng asi. Vân lei thil tatak lam chu chu ngâk hen bâwlnâk ṭha dauh hen thenhlimhtir
         ding asi.
         24 Krist chu kut hen sak mi mun thenhlimh, a tak banghtu ah chun a lût lo le; tuah Pathian
         mâika ah kan ruangrûl ah dîr ding hen vân ngelchel ah a lût dauh rawh.
         25 Juda Bâwlpu Lalchem chu kum siar hen Mun Thenhlimh ah ran thisen put hen a lût le,
         sikhawmsele Krist lam chu mah va a pêk hen vei tamtak a lût lemang lo.
         26 Chu hâwi si lah sele tual tuah tîr thawk hen vei tamtak a tuar rawh ding asi; sikhawmsele,
         tuliau hun dawnghlei ah hin bâwlnâk ah va a mang chawlh hen sual veihnâk ding hen
         veikhat ah a hawng lang asi.
         27 Chun mikip rangah veikhat thih ruat asi, chu nûnah Pathian lâirêlnâk a um lai.
         28 Chu hâwi ber hen Krist khawm mi tamtak sual tla kalpi ding hen veikhat bâwlnâk ah
         â pêk rawh. Amah ngâktu tla chu ruangsuah na ding hen, sual bâwlnâk ding silo hen,
         a veinihnâk ah a hawng lang nawlh lai.

1 Juda Dân chu thil ṭha a hawng um ding mi tak silo hen a thlapelê cho a nei ruangah
         kum siar hen bâwlnâk lîlâ ap kumza mi nih chun a hawng naihtu tla chu zei tik khawmah
         a rangtlingtir kho awt lo.
         2 Chu hâwi si lah sele, a sawnhtu tla chu veikhat ah thenhlimhtir chawlh hen, sual
         mah lakah a theihnâk tla an nei awt lo ruangah bâwl an bâng ving lai lo rawh ma?
         3 Sikhawmsele, chubang bâwlnâk ah chun kum siar hen sual tla theih nawlhnâk a hawng
         um nget tâwn lehlam asi.
         4 Chawchal tla leh kêl tla thisen hen chun sual tla veihtir kho asi loh.
         5 Churuang chun, Krist chu laikulh ah a hawng kal liauah, "Bâwlnâk leh thil ap na duh
         lo le, ka rangah taksa na ka timhtuah piak dauh.
         6 Pum duah thil ap leh sual rangah bâwlnâk tla lakah lâwmnâk rerêng na nei lo.
         7 Churawhchun, kei nih, ’Aw Pathian, ngâinik, Dân lasuibu lakah ka thu rîn asi hâwi
         hen, na duhzia ti ding hen ka hawng kal,’ ka ti," a ti.
         8 A tlûnah hin: "Bâwlnâk tla, thil ap tla, pum duah tla, sual rangah bawlnâk tla na
         duh lo le, chubang lakah chun lâwmnâk na nei lo," a ti le, chubang tla chu dân hâwi
         hen ap asi.
         9 Churawhchun, "Aw Pathian, na duhzia ti ding hen hinah ka um a ti. Krist bâwlnâk kha
         a dirh khonâk ding hen bâwlnâk li chu a lâk ving rawh.
         10 Pathian nih ti ding hen a duh mi hâwite hen Jisu Krist nih a ti ruangah amah taksa
         lakah mi zawzawng rangah veikhat â pêknâk nih chun sual lakah mi hawng kan thenhlimhtir
         asi.
         11 Chun, Juda bâwlpu kip nih nisiar rianṭuan hen, sual zei tik khawmah veih kho lo mi
         bâwlnâk tla ap kumza hen an dîr tâwn.
         12 Krist lam chu sual rangah zungzâl bâwlnâk pakhat cho a ap nûnah Pathian vawrhlei
         ah a to rawh.
         13 Chunah chun Pathian nih a leido tla a kê tangah a siah na lân lo chu a ngâk kumza.
         14 Thil ap pakhat nih chun sual lakah mi a thenhlimhtir na rawh mi chu zungzâl rangah
         a rangtlingtir na rawh.
         15 Chun, Thlarau Thenhlimh khawm nih hawng kan theihtir fâwn.
         16 A masachem hen: "Chubang ni tla nûnah chun an sinah thudân ka tuk ding mi chu hi
         hi asi, Lalpa nih a ti: An thinlung ah ka thupêk tla ka siah lai le, an dawnruatnâk
         tla ah ka rîn lai," ti hen a sim.
         17 "An sual tla leh an buarnâk tla ka theihkumza lai lo rawh," a ti rawh.
         18 Churuang chun, sual ngaihdam si rawh mi tla rang chun sual veihnâk ding hen bâwlnâk
         dang a herh lo rawh.
         19 Unau tla, Jisu thihnâk ruangah mun thenhlimh chem ah kal khonâk kan nei.
         20 Jisu nih chun puanzâr chu pal hen--chu chu a taksa tinâk asi, lam thar leh nungnâk
         lampi hawng kan awng piak rawh.
         21 Pathian dâwngsung lakah bâwlpu rokual tak kan nei rawh.
         22 Kan thinlung ah sia leh ṭha theihnâk sual thiang rawh hen, kan taksa tla tî fîm lakah
         ṭâwl hen lungnâk rangtling nei hen, thinlung tak put hen Pathian kan naih lai.
         23 A thutiam zawt ding hen Pathian kan lung ruangah kan lungum mi thu chu bir tak hen
         kan tleih lai.
         24 Chun, dâwt leh thil ṭha leh a ṭangpi tawnh ding hen kanna ruat tawnh lai.
         25 Mi zeimaw mi nih pumhnâk an bângtâk hâwi hen kan um ding si loh. Chu ngâk chun, Lalpa
         Ni chu a nâi ti kan theih hen kanna fawrhtawnh khun lai.
         26 Thudik theihnâk rangtling chu kanna ting nûnah thilsual kan ti êu chun sual tla rangah
         bâwlnâk a um rîlmâl lai lo rawh.
         27 Lâirêlnâk ṭihnungkâi tak leh dotu tla khangh hepnâk thinthawknâk mei a um dauh lehlam
         lai.
         28 Mosi Dân siarlo mi chu theihtu panih pathum mawh thu hen, siherhnâk tel lo hen thah
         an si.
         29 Pathian Fapa zei siarlo hen, thudântuk thisen amah thenhlimhtirnâk chu thil salam
         a ruat hen zângfahnâk thlarau vûirâmtirtu tla chu zei hâwi tluk rêpnâk fâk dauh tuar
         tlâk si ding hen me nan ruat?
         30 "Phulam rerêng chu keimah nih ka lam lai le, keimah nih ka rulh lai," a ti mi leh,
         "Lalpa nih a mi tla chu lâi a rêl piak na lai," a ti mi khawm kan theih.
         31 Pathian nung kut ah tlûk chu thil ṭihnungkâi tak asi!
         32 Sikhawmsele, a lânah Pathian chêunâk hen chêutir a nan um nûnah tuarnâk fâk tak nan
         tuar liauah donâk nih a nan neh na lo mi kha theihkumza u.
         33 A zeimazâwn chun zauhnawmh leh hamhnâk khawm tuar hen zauhnuam ah siam hen nan um
         le, a zeimazâwn chun an nehsawh mi tla lakah nehsawh hen nan um bâk.
         34 Rêng a tlâ mi tla tuarnâk chu nanna ting bâk rawh; thil ṭha dauh um kumza ding mi
         chu nan nei ti theih hen nan thil an lâk piak na mi tla khawm lâwm tak hen nan tuar
         kho asi.
         35 Chun, lâwmman cherkhet tawng ding mi lakah nan lungnâk thlâu lah u.
         36 Pathian duhzia ti ding leh a thutiam chu nanna ting khonâk ding hen felfênâk nan
         herh asi.
         37 Pathian lasui thu nih a sim hâwi khan: Sâwtlotê ah a hawng kal ding mi chu a hawng
         kal awt, a tlâi lai lo rawh.
         38 Sikhawmsele, ka mi rep chu lungnâk hen a nung lai, dunglei ah a kîr lam chun amah
         lakah lâwmnâk rêng ka nei lai loh," a ti.
         39 Sikhawmsele, kannih lam chu vei ding hen dunglei kîr mi kan silo le, lungnâk nei
         hen ruangsuak mi kan si dauh.

1 Chun, lungnâk hi thil muh lo rih mi lakah a um ngelchel asi ti lungumnâk leh theihnâk
         chu asi.
         2 Chu lakah chun tuan ah mi tla nih khan an lungnâk ruangah Pathian sawr an lawh.
         3 Lungnâk hen laikulh hi Pathian thu hen siam asi rawh ti kan theih, chun thil muh
         kho mi tla chu muh kho lo thawk hen siam asi.
         4 Lungnâk hen Abel nih chun Kain ngâk chun bâwlnâk ṭha dauh Pathian sinah a pêk; lungnâk
         ruangah Pathian nih a thilpêk tla a pawm piak le, mi rep asi phah. Chun, chu lungnâk
         ruang chun Abel nih thih nûnah thu a sim nget rih asi.
         5 Lungnâk hen Enok kha thihnâk theihlo ding hen lâk ving hen a um le; chun, Pathian
         nih a lâk ving ruangah muh kho asi lo rawh; lâk ving hen a um lânah Pathian lawmhkâng
         mi asi ti Pathian thu nih chun a theihtir rêng asi.
         6 Sikhawmsele, lungnâk lo hen âukhawm nih Pathian lawmhtir kho asi loh. Pathian sinah
         a hawng kal mi nih chun Pathian chu a um ti leh amah hâwltu tla sinah lâwmman pêk
         mang asi ti lung ding asi.
         7 Lungnâk hen Noa chu thil a lang lo rih mi leikâng thu ah Pathian simhkannâk thu a
         ngâi le, Pathian thu zâwt hen a dâwngsung tla ruangsuaknâk ding hen lawng a sâi; chu
         nih chun laikulh chu a mawhtir rawh. Churuang chun, lungnâk ruangah repnâk chu Pathian
         thawk hen â ting rawh.
         8 Abraham chu Pathian nih a kawh liau khan lungnâk hen Pathian nih pêk ding hen a tiamh
         mi ram leiah a suak le, a kalnâk lei ding khawm theihlo hen a suak le, a ram chu a
         mâk rawh.
         9 Lungnâk hen ram tiamh ah khan mi ram ah châm mi hâwi cho hen a châm ko le, thutiam
         munkhat hen ro a tingpi ding mi Isak leh Jakob hen puanin ah an um.
         10 Khuapi lungphûm nei mi, Pathian timhtuah leh siam mi chu Abraham nih a ngâk kumza
         dangâiah.
         11 Lungnâk hen Sari khawm nih a tiamhtu chu zumhkâi hen a ruat ruangah a tar nûnah fa
         pâwi khonâk â ting.
         12 Chun, Abraham chu thi khawmsele vân ah ârfi hâwi a tam hen, tisumsumriat kapah sep
         rêl châwklo hâwi hen an hawng suak rawh.
         13 Chubang zawzawng tla chu lungnâk nei hen an thi rawh le, Pathian thil tiam tla chu
         ting lo hen; sikhawmsele chubang chu lât tak thawk hen an muh le, an lawmh na rawh,
         tual ah hin ram dang mi leh khualtlâwng salam mi an si ti anna theih.
         14 Chubang tla nih chun anmah rang ding ram an hâwl ti a langhtir.
         15 Chun, an suaktâk mi ram chu lungkham sele chu an kîr nawlhnâk ding a remkâng an tawng
         rawh ding asi.
         16 Ram ṭha dauh, vân ram duh mi an hawng si le; Pathian nih an Pathian ti hen an kawh
         ding chu a ningzak loh, an rangah khuapi a timhtuah piak na rawh ruangah.
         17 Lungnâk hen Abraham chu thutiam tla ting hen, "Isak lakah hin na thlâk tla an hawng
         suak lai," ti hen simh si menza khawmsele,
         18 Pathian nik hen a um liauah a fapa neihlem chu bâwlnâk ah pêk ding hen â tîm rawh.
         19 Abraham nih Isak chu thihnâk lakah mi Pathian nih a thawh kho lai ti a ruat ruangah
         Abraham nih thihnâk lakah mi Isak chu a tawng nawlh taktê rawh.
         20 Lungnâk hen Isak nih chun thil a hawng tlung ding mi tla thu ah Jakob leh Esau mal
         a sâwm na.
         21 Lungnâk hen Jakob nih chun a thi awt bâiah Josef fa tla chu mal a sâwm vevê na, a
         ṭhianṭhunh pâr rinhsan hen Pathian a sawnh.
         22 Lungnâk hen Josef nih chun a thi awt bâiah khan Israel tla Aigupta ram thawk hen
         an suak ding mi thu a sim le, a taksa tla leikângah thu a pêk
         23 Lungnâk hen Mosi a suak liau khan fasêm mêlṭha tak asi an ti ruangah thla thum kar
         a nu leh a pa nih an thuh le, lalchem thupêk khawm an ṭih loh.
         24 Lungnâk hen Mosi nih chun a hawng upat nûnah khan Pharoa fanu lakah a fapa si a duh
         lo le,
         25 sâwtlotê rangah sual nuamchên ngâk hen chun Pathian mi tla hen nehsawh tuar a thîm
         dauh.
         26 Mesia ruangah tuarnâk chu Aigupta ram rothil tla ngâk hen sum rokual dauh ah a ruat
         le, mâilei ah lâwmman pêk ding mi chu a chuanh ruangah.
         27 Lungnâk hen lalchem thinthawknâk chu ṭih lo hen Aigupta ram a kaltâk le, muh kho
         lo mi Pathian chu a muh ruangah a tuar rarâm asi.
         28 Lungnâk hen Kalkanh Kût leh kawtkâ kâwm ah thisen theh kha mang asi le, veihtu vânmifial
         nih Israel tla fapa tîr chu a thah lonâk ding hen.
         29 Lungnâk hen tual hul lakah kal hâwi hen Tipi Sen kha Israel tla an tan le, Aigupta
         mi tla nih tan bâk an tum le, tî nih a nîm hep na.
         30 Lungnâk hen Jeriko khua kulh kha ni sarih Israel tla nih an hêl nûnah a chim rawh.
         31 Lungnâk hen Rahab â zuar mi nu kha lunglo tla lakah thah bâk asi lo le, thlingthlâktu
         tla a lawmh na ruangah.
         32 Chun, zei me kan sim vima lai rih? Gideon thu, Barak thu, Samson thu, Jeptha thu,
         David thu, Samuel thu leh khuavâng tla thu chu sim awt sele tik nih hawng ka tinh
         awt loh.
         33 Chubang tla nih chun lungnâk hen ram tla an lâk le, thu dik an ti le, thutiam tla
         anna ting, chakeibaknei kâ tla an chîp piak.
         34 Mei ṭihnungkâi mih khonâk an nei le, nâmsâu thah ding mi lakah an âwl, chaklonâk
         lakah mi chaktir hen an um, tuknâk lakah chun rât tak hen an um, ramdang mi kawrsen
         tla an neh na.
         35 Lungnâk hen nunau tla nih an unau rualsia thi hen thawknawlh mi an tawng nawlh. Midang
         tla sawkphak hen an um, thawknawlhnâk ṭha dauh anna ting khonâk ding hen, ruangsuah
         na ding an duh lo;
         36 midang tla khawm nih nehsawh leh vuak tla an tuar, chu lo khawm chu rêngkhimh leh
         rêngin ah khumh hen an um,
         37 lung hen an seh na, thing lahnâk hen an tan na, nâmsâu hen an thah na, dawrâ leh
         kêl vun aih hen, pâm tak hen, hamh tak hen, nehsawh hen an um,
         38 chubang tla rangah chun laikulh hi umnâk tlâk asi loh! Ramkaro leh tlâng tla ah tek
         le zâm mi hâwi hen anna sawk le, pûk tla, khur tla ah an um.
         39 Chu tla nih chun an lungnâk ruangah sawr tawng rawh hen, Pathian thutiam chu anna
         ting lo rih.
         40 Kanmah tel lo hen annih chu rangtlingtir hen an um lonâk ding hen Pathian nih kanmah
         leikang thu ah thil zeimawh ṭha dauh khun a timhtuah rawh ruangah.

1 Hawng kan theihpitu mi zapi tamtak kan kiangkam ah um mi ruangah hawng kan nawktirtu
         zawng leh sual kanmah lakah um mi chu kan lawnh lai. Chun, Jisu kan lungnâk ngauhnâk
         ah rangtlingtirtu lei chu zauh hen, kan mâilei ah tekzuamnâk ding a um mi lakah felfê
         tak hen kan tek vima lai.
         2 Anih nih chun a mâilei ah lâwptlonâk um mi ruangah kraws ah thihnâk chu zei siarlo
         hen, tuah Pathian laltophah vawrhlei ah a va to rawh.
         3 Nanna dâithlanh hen nan lungdawng lonâk ding hen Jisu chu misual amah huatu tla lakah
         â dawnhkho zia chu ruat u.
         4 Sual do hen thih phah rê hen nanna ṭang lo rih.
         5 Fawrhnâk thu fa tla nunsimh hâwi hen Pathian nih a nan simh na mi kha nan philh rawh
         na maw? "Ka fa, Lalpa nunsimhnâk chu siarlo lah, amah simhfâi hen na um chun a dâithlanh
         lah.
         6 Lalpa nih chun a dâwt mi chu a rêp tâwn le, fa hâwi hen a lawmh mi vial chu a vuak
         tâwn asi." ti hi.
         7 Nan tuar mi hi nanmah nunsimhnâk asi; fa tla lakah ti mi hâwi hen Pathian nih nan
         tlûnah a ti asi hi. Pa nunsimh dah lo fa âu me um tâwn?
         8 Fa zawzawng nih an tawng tâwn mi nunsimhnâk nan tawng lo chun fa tak silo hen, lakfa
         nan si lai.
         9 Taksa leiah pa tla nih nun hawng kan simh le, chubang tla chu kan zah na; chu ngâk
         fâk dauh hen, kan nungnâk ding hen thlarau lei Pa thu thu hen kan um awt lo ma?
         10 Taksa leiah kan pa tla nih sâwtlotê ṭha an ti hâwi vima hen nun hawng kan simh le,
         Pathian lam nih chun a thenhlimhnâk chu kanna ting kho bâk ding hen kan ṭhatnâk ding
         hen nun hawng kan simh dauh asi.
         11 Chun, nunsimhnâk tla hi tuar liauah chun lawmhkâi hen a lang lo le, lungsiatkâi tak
         hen a lang dauh tâwn; tuar nûnah lam chun chu lakah nunsimh hen um rawh mi tla rangah
         chun nungnâk rep lungumnâk lâwmman a tawng tâwn.
         12 Chun, kut uai tla chu zangh u, nan khûp chak lo mi chu chaktir u.
         13 Kê a khêng mi chu kal kho lo asi ngâk hen damh asi lehlam ding hen lampi ding ah
         kal u.
         14 Mi zawzawng hen remnâk leh thenhlimhnâk nei ding hen a ṭang u, chubang thenhlimhnâk
         lo hen âukhawm nih Lalpa an muh lai loh.
         15 Âukhawm Pathian zângfahnâk lakah mi nan tlû lonâk ding hen leh thil khâ chu a hawng
         ṭhang le, mi tamtak a nawktir na mi hâwi hen nan si lonâk ding hen a thiamthih u.
         16 Âukhawm hur hen Esau hâwi hen taksa mi si hen, fapa upa dauh sinâk buh busuan khat
         ah zuartu nan si lonâk ding hen a thiamthih u.
         17 Chu nûnah chun, a pa malsâwmnâk chu ting ding duh hen mitthli tla bû hen ngiar khawmsele
         thinlung lêtnâk a nei lo ruangah a tawng lo rawh ti nan theih asi.
         18 Nannih lam chu Sinai Tlâng tawngh kho mi meialh hen, sûmdum hen, mûi hen, thlipi
         hen, tâwtawrâwt rihâu hen thusim hâu umnâk tla kha tleng mi nan si lo le,
         19 chubang hâu theihtu tla nih chun thu dang rerêng an sinah sim lo rawh ding hen an
         ngiar.
         20 "Ran tiang khawm nih tlâng chu an tawngh chun lung hen thi thlo seh ding asi," ti
         thupêk kha an tuar kho lo rawh.
         21 An thil muh khawm chu thungâi ṭihnung a kâi; chun, Mosi nih, "Ka lâu le, thungâi
         ka thir," a ti.
         22 Zion Tlâng leh Pathian nung khua, vân Jerusalem, a vânmifial sâng tamtak tla umnâk
         chu nan hawng tleng rawh.
         23 Vân ah an min rîn hen an um mi Pathian fa tîr tla pumhnâk lawmhkâi takah nan hawng
         tleng rawh. Mi zawzawng lâirêltu leh mi rep thlarau tla rangtling hen siamtu Pathian
         sinah nan hawng tleng rawh.
         24 Jisu, thudântuk thar siamtu, Abel thisen ngâk hen thisen ṭha dauh thehtu sinah nan
         hawng tleng rawh.
         25 Jisu nih nan sinah thu a sim mi êl lo ding hen a thiamthih u. Pathian nih Mosi mang
         hen tual ah thu a sim mi ngâi duhlotu tla men ruang an suak lo chun, kannih vân thawk
         hen thu hawng kan simh mi ngâi duhlotu châng chu zeitin ruang kan suak kho lai?
         26 Chu liau chun a aw-hâu nih tual hi a ninh, sikhawmsele tuah hin, "Veikhat chu tual
         lâwng silo hen vân khawm ka ninh teh lai," ti hen a tiamh.
         27 "Veikhat chu ka ninh nawlh lai," ti mi nih hin, thil â nîn lo mi tla chu a um kumza
         khonâk ding hen thilsiam tla chu ninh leh ṭhial hen a um awt ti fiang tak hen a langhtir
         asi.
         28 Chun, ram ninh kho lo mi kanna ting ruangah kanna lâwm lai. Amah lawmhkâng a um hen,
         ṭih leh zah tâk bû hen, lâwm tak hen Pathian kan sawnh lai;
         29 kan Pathian hi mi khanghtu mei asi ruangah.

1 Krist ah unau nan si ruangah a dâwt tawnh u.
         2 Khual tla tlûnah dâwtnâk suah philh lah u; zeimaw mi nih theih lo thlo hen vânmifial
         tla lawmh hen thil an ti.
         3 Rêngin ah um mi tla chu mah khawm tâng bâk mi hâwi hen a ruat ule, chun hamh tuartu
         tla chu mah khawm tuar bâk mi hâwi hen a ruat ule, theihkumza na u.
         4 Mi zawzawng lakah umhnâk hi chawnglawmh hen um seh, nupi pasal khawm zumhkâi tawnh
         hen um seh. Hur leh ṭângdang pawmtu tla chu Pathian nih lâi a rêl lai.
         5 Nan thinlung put zia chu tangka sunhsaknâk tel lo si seh, nan thil neihlem tla tlûnah
         chun lungâwi u. Pathian nih, "Zeitik khawmah ka nan thlahthlamh rîlmâl lai lo le,
         ka nan kaltâk rîlmâl lai loh," a ti ruangah.
         6 Chun, râlṭha tak hen, "Lalpa chu hawng ka ṭangpitu asi, ka lâu lai loh; minung nih
         zeitin a ka ti kho lai," kan ti tâwn asi.
         7 Nan hotu, Pathian thu an simh natu chu theihkumza ule, an umdân chu châwng ule, an
         lung dân chu ruat u.
         8 Jisu Krist chu mazân khawm, tusûn khawm ah leh kumleza hen a mahmun hen a um kumza.
         9 Sîntirnâk kip leh sîntirnâk chê tak nih lam dik lakah mi kalpi hen um lah u; thinlung
         hi Pathian zângfahnâk hen birhtir chu a ṭha, ei ding tla lakah a pêk tuk lo hen; chu
         leikâng lungkhamtu tla chu chubang lakah chun ṭhatvaknak an tawng lêm lo.
         10 Bâwlpu tla Juda biakin ah rianṭuantu tla nih chun kan mâichâm ah bâwlnâk thil an
         ei kho lo.
         11 Juda bâwlpu lalchem nih chun sual tla rangah bâwlnâk ap ding hen Mun Thenhlimh Chem
         ah ran tla thisen chu a lûtpi tâwn; sikhawmsele, ran ruak tla chu kulh dâilêng ah
         an duah.
         12 Chun, Jisu khawm nih amah thisen tak hen sual lakah mi zapi thenhimhtir na ding hen
         kulh lênglei ah a tuar rawh.
         13 Chun, amah an zauhnawnhnâk chu phurh hen kulh dâilêng ah amah sinah kan kal lai.
         14 Hi tual ah hin khua mun bir kan nei loh, khuapi a hawng um ding mi chu kan chuanh
         dauh asi.
         15 Chun, Jisu zârah bâwlnâk hâwi hen sawrnâk chu Pathian sinah kan ap kumza lai; chu
         chu kan aw-hâu tla hen a min hen lâwmthu tla kan sim kumza lai tinâk asi.
         16 Sikhawmsele, thil ṭha ti leh a ṭangpi tawnhnâk hi philh lah u, chubang hâwi bâwlnâk
         nih chun Pathian a lawmhtir.
         17 Nan hotu tla thu ngâi ule, an thu thu hen um u. An rianṭuan thâwngthâng Pathian sinah
         an sim ruangah nan thlarau tla chu dîn lo thlo hen an vêng piak na. An thu nan ngâi
         chun an rianṭuan chu lâwm tak hen an ti lai, chu lo chun lungsilo bû hen an ti lai
         le, nan rangah zeikhawm a ṭhavak lai loh.
         18 Kan rangah thlacham u, zeizawng ah rep tak a um ding tum hen, sia leh ṭha theihnâk
         thiang tak kan nei ti dik tak hen kanna theih.
         19 Chun, khulrang dauh hen nan sinah fial nawlh ka si khonâk ding hen Pathian sinah
         nan deih ding hen ka nan ngiar khun na asi.
         20 Zungzâl thudântuk singsiah si mi nih a thihnâk ruangah Dawrâpu rokual tak Lalpa Jisu
         chu Pathian nih thihnâk lakah mi a thawh nawlh rawh.
         21 Jisu Krist zârah amah duhzia ti ding leh amah lawmhtirtu ah um ding hen thlangamhtu
         Pathian nih chun thil ṭha nan duh mi zawzawng an pêk na seh. Jisu Krist sinah rokualnak
         zungzâl hen um seh! Amen.
         22 Unau tla, fawrhnâk thu tâwmtê ka hawng rîn mi hi ngâi rarâm ding hen ka nan ngiar
         na.
         23 Kan unaupa Timothe kha rêngin ah mi an suah rawh ti hawng theih u. A hawng tuan chun
         amah hen kan hawng lai le, ka nan muh na lai.
         24 Nan hotu tla leh Pathian mi zawzawng tla kha chibai hawng ka bûk piak u. Itali ram
         unau tla nih chibai a nan bûk na.
         25 Nan ektê sinah Pathian zângfahnâk um seh.JEMJEMJEMJEMJEM

1 Jem Pathian leh Lalpa Jisu Krist to-aw nih Pathian mi phun leinih laikulh pumpi ah
         anna rekrâwi mi tla chu chibai a bûk na.
         2 Ka unau le tla, nan lakah niknâk zeital hawng um khawmsele, vânṭhatnâk ah ruat u.
         3 Nan lungnâk nih chun niknâk tla ah tuarkhonâk a siam ti nan theih.
         4 Chun, samphâng lo leh rangtling tak hen leh tlawlh lo hen nan um ding hen felfênâk
         nih chun thil zeizawng ah a nan siam na ti theih u.
         5 Sikhawmsele, nan lakah âuzawng nih finghnâk a samphâng chun mi zawzawng sinah siang
         tak leh zângfah tak hen pêk tâwntu Pathian chu deih seh, churawhchun a sinah pêk asi
         lai.
         6 Sikhawmsele, zumhmaih lo hen, lungnâk nei hen deih seh; zumhmaihtu chu tisumsumriat
         titlingtlawk, thli nih a sêm le, a vawrh mi hâwi chu asi.
         7 Âuzawng chu hâwi mi chu Lalpa thawk hen zeikhawm tawng ding a ruat lah seh,
         8 thinlung reprâi neilo hen thil a tinâk zawngah bir lo mi asi ruangah.
         9 Unau mipâm chu Pathian nih a sângtir tikah a lâwm seh,
         10 chun, unau minei chu Lalpa nih a niamh tikah a lâwm seh. Minei chu belhpâr hâwi hen
         a vei awt ruangah.
         11 Nî chu a suak le, a linhnâk nih chun chawmpâr chu a uaitir le, a pâr chu a tlawng
         le, a dawhnâk chu a vei rawh; chu hâwi ber hen minei chu a rianṭuan ah a vei lai.
         12 Niknâk lakah zumhkâi tak hen um kumzatu chu a thaw a suak! Niknak chu a tuar kho
         tikah chun, nungnâk lallukhuh pêk asi lai; chu chu Pathian nih amah dâwttu tla rangah
         pêk ding hen a tiamh na mi lâwmman chu asi.
         13 Âuzawng nih lêmnâk an tawng liauah, "Pathian lêm ka si," ti lah seh, Pathian chu
         sual nih lêm kho mi zât asi lo, amah khawm nih âukhawm a lêm dah lo.
         14 Mi kip mah duhnâk sual ah kuaih leh khih hen an um chun, lêmnâk an tawng mi asi dauh.
         15 Chun, duhnâk nih chun fa a pâwi le, sual a ring tâwn, chun, chu sual chu a hawng
         ṭhang rawh chun thihnâk a ring tâwn.
         16 Ka unau duhtak tla, perpet hen um lah u.
         17 Thilpêk ṭha leh thilpêk rangtling chu vân lei chêu tla siamtu Pathian thawk hen suak
         mi ver an si, â dang lo le, mûi ah khawm â chang lo.
         18 Amah duhzia hâwi hen thudik ah hawng kan ring le, a thilsiam zawzawng ah mun masachem
         kan luah khonâk ding hen.
         19 Unau duhtak tla, hi hi theih u, mikip nih thu ngâi ding a chuh sele, thusim chu a
         chuh lah sele, thin sâu seh.
         20 Minung thinrunhnâk nih Pathian repnâk thiltum chu a ṭhatvakpi lo.
         21 Chîng dân nâwmtâm leh sual kip thawk hen a thlei u. Pathian sinah a pêk ule, chun
         nan thinlung ah tuh hen a um mi Pathian thu, ruang an suah kho natu chu pawm u.
         22 A thu ngâi salam hen â lah ule, chu ngâk chun ti ding hen a tum dauh u.
         23 Âuzawng thu ngâitu si hen, zâwttu asi lo chun thlalang lakah amah mêl fiang tak hen
         â zauh mi hâwi asi,
         24 fiang tak hen â zauh le, a kal rawh chun zei hâwi mi me asi ti a philh sawm tâwn.
         25 Sikhawmsele, ruangsuahnâk dân rangtling minung tla suahtu chu zauh hen, zâwttu si
         hen, ngâi salam leh philhtu silo hen, zûltu chu a thilti Pathian nih mal a sâwm lai.
         26 Âuzawng phung thu sunhsaktu ah a ruat hen, a lei a veng kho ṭung lo chun amah â perpet
         mi asi, chu hâwi minung nih phung thu ah a sawnh dân chu zeikhawm asi lo.
         27 Hi hi Pa Pathian nih phung thu ah sawnh dân thenhlimh leh sawnh dân dik dingah a
         ngaih mi chu asi; ngâkṭah leh numei tla nih hamh an tuar liauah zauhkhenh leh laikulh
         nâwmtâm buaih lo hen um hi.

1 Ka unau tla, kan Lalpa Jisu Krist rokualnâk Lalpa chu lungtu nan si ruangah mi thliar
         bîk nei lah u.
         2 Nanna pumhnâk in ah, ngûn pizung bunh hen, puan dawh tak aih hen mi hawng lût sele,
         chun, mi ngâkṭah puan sia tak aih hen hawng bâk sele,
         3 puan dawh tak â aih mi chu sunhsak le, a sinah, "Nang hi mun ṭha ah hin to rawh,"
         nan ti, chun mi ngâkṭah sinah chun, "Nang chu khin ah dîr le," asi lo chun, "Ka tonâk
         kiangah ṭuang ah to rawh," nan ti asi chun,
         4 nan thinlung ah thliarnâk nei hen, dawnruatnâk sual put hen, simsâwitu nan si awt
         lo ma?
         5 Unau tla, ngâinik u, Pathian nih chun hi laikulh ah mipâm tla chu lungnâk nei tam
         ding leh amah dâwttu tla sinah Ram a tiamh mi luahtu ding hen a thîm na asi.
         6 Nannih lam nih chun mi ngâkṭah chu nan mualphotir dauh le, mi nei tla chu an nehsawh
         natu leh lâirêlnâk ah an nûk natu an silo ma?
         7 Pathian nih a nan pêk na mi min ṭha sâwitu an si.
         8 Pathian lasui thu nih, "Nangmah na dâwt hâwi hen na zâwlbâwm tla na dâwt ding asi,"
         ti mi Pathian Ram dân nan zawt chun nan ti dik asi.
         9 sikhawmsele, mi thliar bîk nan nei chun nan sual asi, dân râwktu hâwi hen dân nih
         an mawhtir na asi.
         10 Âuzawng nih dân pakhattê a buar chun dân zawzawng a buar asi.
         11 "Ṭângdang pawmtâk lah," ti mi nih chun, "Mi thah lah," a ti ber asi. Chuvachun, ṭângdang
         pawmtâk lah khawm le, mi na thah ṭung chun dân râwktu na si rerêng rawh asi.
         12 Churuangah, thawsuaknâk dân hen lâirêl piak a um ding mi tla hâwi hen thu sim ule,
         thil khawm ti tâwn u.
         13 Khua a ruat lo mi minung chu Pathian nih lâi a rêl tikah a tlûnah khua a ruat bâk
         awt lo, sikhawmsele, khuaruatnâk nih chun lâirêtnâk a neh.
         14 Ka unau tla, mi nih, "Lungnâk ka nei," ti khawmsele, thilti a nei ṭung lo chun zei
         a ṭhavak lai? Chu hâwi lungnâk nih chun amah chu ruang a suah kho lai ma?
         15 Unaupa mawh, unaunu mawh, nipuan lo hen, an nisiar buh ei ding neilo sele,
         16 chun, nan lakah âu nih mawh, an sinah, "Lungngam tak hen kal ule, lum tak hen leh
         khim tak hen um u," ti ule, nungnâk rangah thil herh nan pêk ṭung lo chun zei me a
         ṭhavak lai?
         17 Chu hâwi lungnâk thilti neilo mi chu a thi asi.
         18 Sikhawinsele, mi âu nih mawh, "Nangnih lungnâk na nei le, kei nih thilti ka nei asi,
         na lungnâk chu na thilti tel lo hen, hawng ka zauhtir rawh, chun kei nih ka thilti
         hen ka lungnâk chu ka nan zauhtir lai.
         19 Pathian chu pakhat asi ti na lung mu? A ṭha, khuri tla khawm nih an lung le, lâu
         hen an thir tâwn," a ti lai.
         20 Mi â, thilti tel lo hen lungnâk ko chu zeikhawm asi lo ti na theih duh ma?
         21 Hawng kan thlâktu Abraham nih chun a fapa Isak chu mâichâm tlûnah a ap liau khan
         thilti ruangah Pathian lakah mi dik asi phah lo ma?
         22 A lungnâk leh a thilti hen munkhat hen a ṭuan le, chun, thilti ruangah a lungnâk
         chu a rangtling rawh ti na theih.
         23 Pathian lasui thu nih, "Abraham nih chun Pathian a lung le, chu a lungnâk ruangah
         Pathian nih mi rep ah a ruat," ti mi kha a dik asi. Abraham chu Pathian hawipa ah
         siam hen a um asi.
         24 Mi nih Pathian sinah mawhlonâk â ting tâwn mi chu lungnâk ruang lâwng silo hen, thilti
         ruang khawmah asi ti nan theih asi.
         25 Chu hâwi ber hen, Rahab â zuar mi nunau khawm nih khan, Israel mifial tla a lawmh
         na le, lampi dang lei hen a tlungtir na liau khan thilti ruangah mawh lo hen a um
         asi lo mazei?
         26 Thlarau tel lo hen taksa chu thi asi, chu hâwi ber hen thilti tel lo hen lungnâk
         khawm chu thi asi.

1 Ka unau tla, nan lakah mi tamtak hi, sîntirtu ah um lah u, kannih sîntirtu tla nih
         lâirêlnâk fâk khun midang ngâk hen fâk kan tawng lai ti nan theih.
         2 Kan ektê hen kan sual tâwn. Mi, a thusim ah palh dahlo mi chu mi rangtling asi, a
         taksa pum khawm vêng kho mi asi.
         3 Kan thu ngâi ding hen rang kâ ah thîr kan barh chun kan duhnâk lei zawngah kan kaltir
         kho na rawh.
         4 Asi lo leh, lawng khi ruat nik u, lawng hi a lian thlo le, thli fâk tak nih ranh
         hen a um tâwn narêng hen a hertu nih chun a kaltir duhnâk lei zawngah a hernâk mêtê
         hen a her tâwn.
         5 Chu hâwi ber hen lei khawm hi taksa ṭeng mêtê asi le, thungâi â khâwng tâwn. Mei
         chî tê nih thingmun a khangh fâk zia hi ruat nik u!
         6 Chun, lei hi mei chî tê hâwi asi. Hi hi laikulh mei asi, chu nih chun taksa pum hi
         a nawmh le, kan nunchan a râwk le, rêpmun mei nih a khangh mi asi.
         7 Minung tla, ramsa tla, vâ tla, vâkrit tla leh ngâ chi kip tla ngamtir kho an si.
         8 Sikhawmsele, lei hi âukhawm nih an vêng kho lo asi, thihnâk tûr hen khat, sual vêng
         kho lo mi chu asi,
         9 chu hen chun kan Lalpa leh Pa chu kan sawr tâwn, chu ber hen chun Pathian hâwi hen
         siam mi minung tla chu hawlhsiat kan barh tâwn,
         10 chu lîlâ thawk hen sawrnâk leh hawlhsiat barhnâk a suak tâwn. Ka unau tla, chu hâwi
         ding asi lo.
         11 Tî nâ pakhat thawk hen tî thâw leh thâwlo a suak tâwn mazei?
         12 Ka unau tla, theipi kûng ah oliv a rah kho lo, grep zûn ah theipi a rah kho lo, tî
         al nih tî al lo a suah kho ber lo.
         13 Nan lakah âu me fing hen thu a theihthiam kho mi um? Dawnhkhonâk leh finghnâk hen,
         a thil ṭha ti hen a umdân ṭha hen zauhtir seh.
         14 Sikhawmsele, nan thinlung ah ṭhatlonâk leh nahsuahnâk leh mah kawngkâ cho ruat mi
         nan si chun a zûm lah u, thudik do hen âwkrâwl sim lah u.
         15 Chu hâwi mi finghnâk chu vân lei thawk hen a suak mi asi lo le, laikulh leh taksa
         leh khurî thawk hen mi asi dauh.
         16 Nahsuahnâk leh mah kawngkâ cho ruatnâk a umnâk ah chun nawknâk leh sualnâk chi kip
         a um tâwn.
         17 Sikhawmsele, tlûnlei thawk hen a hawng suak mi finghnâk lam chu, a masachem hen a
         thenhlimh le, chu nûnah chun remnâk a duh, a nunnêm le, a kawmh a nuam le, zângfahnâk
         leh thil ṭha ti hen a khat le, thlei bîk a nei lo le, a perpê lo asi.
         18 Remnâk siamtu nih remnâk chi a tuh mi chu a rangah repnâk asi.

1 Nan lakah donâk leh elnâk tla hi a zei thawk hen a hawng suak mi me si? Nan taksa
         ṭeng lakah donâk siam tâwntu chu nan duhnâk thawk hen a hawng suak mi si lo mazei?
         2 Thil tla nan duh le, nan nei kho lo, churawhchun thah ding nan awt, thil tla nan
         ngarh le, sikhawmsele nan nei kim lo, churawhchun nanna el le, nanna do, Pathian rangah
         nan deih lo ruangah thu nan duh mi chu nan tawng lo.
         3 Chun, nan deih le, nan deih diklo ruangah nan tawng lo, mah nuamsabut rangah mang
         ding hen nan awt.
         4 Nannih mi zumhkâilo tla, laikulh hâwikawmh sinâk hi Pathian mêlma asi ti nan theih
         lo ma? Âuzawng laikulh hâwikawmh si a duh mi vial chu Pathian mêlma ah â siam tâwn
         asi.
         5 Asi lo leh, Thlarau kanmah lakah a um chun thîk rê hen hawng kan duh asi ti hi, Pathian
         lasui thu nih sim salam hen ma nan ruat?
         6 Sikhawmsele, zângfahnâk tam khun Pathian nih a pêk tâwn, churuangah Pathian lasui
         thu nih, "Pathian nih mi â zûm mi tla a do le, â nâutir mi chu zângfahnâk a pêk,"
         a ti asi.
         7 Churuangah, Pathian thu thu hen um u. Diabol do ule, chun an tektâk na lai.
         8 Pathian naih u, chun anih nih a nan naih na lai. Misual tla, nan kut tla ṭâwl u,
         mi perpê tla, nan thinlung thenhlimhtir u,
         9 ngaihsia u, râk u, ṭap u, nan nihnâk chu ṭapnâk ah a chang seh, nan lâwptlonâk chu
         zûrnâk ah a chang seh.
         10 Lalpa mitmuh ah a nâutir u, chun a nan chawnglawmh na lai.
         11 Ka unau tla, pakhat leh pakhat a sâwi tawnh lah u. Âuzawng a unau sâwitu mawh, simsiattu
         chu Dân a simsiat hen a sâwi asi. Dân na simsiat chun Dân zâwttu na si lo le, a sâwitu
         na si dauh asi.
         12 Dân pêktu leh lâirêltu chu Pathian pakhat cho asi. Amah cho nih ruang a suah kho
         hen, râwk khawm a râwk kho asi. Na unau tla lâirêl piaktu ding hen âu me na rêl?
         13 Tuah ngâinik u, ’Tusûn ah mawh thâi ah mawh, zei khuapi ah mawh kan va kal lai le,
         chunah chun kum khat kan va râu lai le, tangka cherkhet tawng ding hen saw kan va
         leh lai," titu tla,
         14 thâituan ah nan nungnâk thu zei hâwi hen me a hawng um awt ti nan theih lo. Sûm sâwtlotê
         a hawng lang le, a tlâu nawlh mi hâwi nan si ruangah.
         15 Chun, "Lalpa nih rem a ti chun kan dam lai le, chu chu, kha kha kan ti lai," nan
         ti ding asi.
         16 Sikhawmsele, tuah nanna zûm hen nanna khâwng, chubang khâwngnâk zawzawng chu sual
         asi.
         17 Churuangah, âuzawng thil ṭha ti ding theih ko hen tilo chu sual asi.

1 Chun, tuah nannih mi nei tla, ngâi u! Nan tlûnah hamhnâk a hawng tlung ding mi ruangah
         chun ṭap ule, râk chiam u!
         2 Nan neih tla â râwk le, nan nipuan tla rûlchawn nih a ei dih rawh.
         3 Nan ngûn leh tangka tla a êk ver rawh le, a êk mi chu nan mawh ti theihnâk asi lai
         le, nan taksa chu mei kâng hâwi hen a ei hep lai. Ni dawnghnâk leiah chun neih nan
         khawng asi.
         4 Nan lo ah lawh nan lâk mi a man nan pêk lo mi tla vûirâmnâk leh fang pumhtu tla âu
         hâu chu zeizawng tikho Lalpa Pathian nâ nih a theih.
         5 Tual ah hin nuamchên hen nan um le, lâwptlo tak hen nanna siam le, thah ni ding rangah
         bit tak hen nanna châwm rawh.
         6 Mi rep chu nan mawhtir le, nan thah, chun anih nih chun an do na lo.
         7 Chun, ka unau tla, Lalpa hawng kal lân lo felfê tak hen um u, lo dâwngpu nih chun
         ruah masa leh madungchem chu a tawng lân lo felfê tak hen thlâi rah sung tak chu a
         ngâk tâwn.
         8 Chun, nannih khawm felfê tak hen um u. Lungnâk bir tak nei ule, Lalpa hawng kalnâk
         ni chu a nâi rawh.
         9 Unau tla, Pathian nih lâi an rêl piak na lo ding hen pakhat leh pakhat a sâwi tawnh
         lah u. Lâirêltu chu a nâi le, hawng kal ding hen tîm chia hen a um.
         10 Unau tla, khuavâng, Lalpa min hen thusimtu tla theihkumza u, tuarkhonâk leh felfênâk
         thu ah zûnzauhnâk ah mang na u.
         11 Tuar khotu tla chu mi thawsuak kan ti na. Job felfê zia chu nan theih, Lalpa nih
         a dawnghnâk ah a ti zia khawm kha nan theih, Lalpa chu siherhnâk leh khuaruatnâk hen
         a khat zia khawm kha.
         12 Sikhawmsele, ka unau tla, thil zeizawng ah thu nanna tiam liauah siat tham lah u.
         Tual leh vân min sim hen mawh, thil dang min rerêng sim hen khawm siat tham lah u.
         Asi mi chu si ko seh, asi lo mi chu si lo ko seh, chu lo chun Pathian lâirêl hen nan
         um lai.
         13 Nan lakah a lawksawng mi an um ma? Thlacham seh. Anna lâwm mi an um ma? Sawrnâk la
         sak seh.
         14 Nan lakah damlo an um ma? Kawhmi Upa kawh sele, anih nih Lalpa min hen sariak thuh
         hen thlacham seh.
         15 Chun, lungnâk hen thlachamnâk nih chun damlo chu a damh lai le, Lalpa nih a chaktir
         nawlh lai le, a thilsual ti tla khawm ngaihdam asi lai.
         16 Chun, damh hen nan um khonâk ding hen, nan sual tla thutluang a vawr tawnh ule, thla
         a cham piak tawnh u, mi rep thlachamnâk nih chun thil fâk tak ati tâwn.
         17 Elija chu kanmah hâwi minung asi, anih nih chun ruah sûr lonâk ding hen semsêngâi
         tak hen thla a cham le, kum thum leh thla ruk kar ruah a sûr lo.
         18 Chun, thla a cham nawlh le, vân nih ruah a sûrtir le, tual nih thlai rah tla a suah
         rawh.
         19 Ka unau tla, nan lakah âumawh, thudik thawk hen vâi sele, chun âu nih mawh hawng
         kîrtir nawlh sele,
         20 âuzawng misual lampi a vâinâk thawk hen kîrtir nawlhtu chu thihnâk ah thawk hen a
         thlarau ruang a suah lai le, sual tamtak ngaihdamnâk a siam piak asi ti a theih seh.1 PETER1 PETER1 PETER1 PETER1 PETER

1 Hi lasuikuat hi Jisu Krist mifial Peter thawk hen mi asi: Pontia ram, Galatia ram,
         Kapadokia ram, Asia ram leh Bithinia ram tla ah rekrâwi hen an um mi Pathian mi thîm
         tla rangah asi.
         2 Pathian thiltum hâwi hen Thlarau ah a nan thenhlimhtir na ding leh Jisu Krist ê-aw
         ngâi ding hen, a thisen hen a nan thiangtir na ding hen amah nih a nan thîm na asi.
         Nan tlûnah zângfahnâk leh remnâk pungtir hen um seh.
         3 Kan Lalpa Jisu Krist Pathian leh Pa chu sawr hen um seh: Anih nih chun a siherhnâk
         fâk tak hâwi hen, mithi lakah mi Jisu Krist thawknawlhnâk ruangah lungumnâk nung tawng
         ding hen nungnâk thar a hawng kan pêk.
         4 Churuangah, a mi tla rangah Pathian nih a siah mi malsâwmnâk rokual tak tla ting
         ding hen kan chuanh asi. Chu tla chu nâwmtâm kâi lo leh nawh kholonâk mun vân ah nan
         rangah a nan kil piak na asi.
         5 Ruangsuahnâk tik dawnghlei ah hawng lang ding mi timhtuah chia chu tawng ding hen
         lungnâk ruangah Pathian thiltikhonâk hen vêng mi chu nan si.
         6 Niknâk tamtak nan tuar mi ruangah sâwtlotê kar nan rangah ngaihsiatkâi khawmsele
         chu lak chun a lâwm u.
         7 An thiltum chu nan lungnâk a bir asi ti niknâk asi. Ngûn â râwk kho mi men mei hen
         an nik, chu hâwi hen ngûn ngâk hen a sung dauh mi nan lungnâk khawm chu um vima ding
         hen nik bâk ding asi. Jisu Krist a hawng lang tikah nan rangah chawnglawmhnâk leh
         rokualnâk leh zahkâinâk a hawng si kho hi.
         8 Amah chu muh lo khawm ule, nan dâwt le, chun amah chu tuah nan muh lo khawmsele nan
         zumh; chun sim kho lo rê mi lâwmnâk rokual hen a nan khattir na asi.
         9 Nan lungnâk thiltum, nan thlarau tla ruangsuahnâk chu nan tawng ruangah.
         10 Khuavâng tla nih fîmkhur tak hen an hâwl mi leh an deih mi chu ruangsuahnâk thu,
         Pathian nih thilpêk a nan pêk awt mi chu asi.
         11 Zeitik ah a hun asi awt, chun zei hâwi hen a hawng um awt ti muh ding anna tum; Krist
         Thlarau anmah lakah um mi nih chun Krist tuarnâk ding tla leh rokualnâk a hawng um
         ding mi tla chu tuliau hun hi a zauhtir.
         12 Tuah thudik leikâng thu an sim mi nan theih hâwi hen Pathian nih chun khuavâng tla
         sinah a rianṭuan chu an rangah ṭhatvaknâk rang ding silo hen, nanmah ṭhatvaknâk rang
         ding dauh hen Pathian chu khuavâng tla sinah â langh asi. Thâwngthâng ṭha simtu mifial
         tla, vân thawk hen Thlarau thiltikhonâk hen fial mi nih chun hi thudik hi a nan simh
         na asi. Hi thudik tla hi asi, vânmifial tla khawm nih theih an duh mi chu.
         13 Churawhchun rianṭuan ding hen nan thinlung ah a tîm u. A ringrâwn ule, Jisu Krist
         a hawng a langh tikah malsâwmnâk a nan pêk na ding mi lakah nan lungumnâk zawzawng
         chu ngauh u.
         14 Pathian lakah ê-aw ngâi u, nan ât liauah duhnâk nan nei mi hâwi a um ding hen nan
         nungnâk tla chu siang lah u.
         15 An kawh natu Pathian chu a thenhlimh hâwi hen, nan thilti zawzawng ah a thenhlimh
         u.
         16 Kei ka thenhlimh ruangah nanna thenhlimh ding asi," ti Pathian lasui thu nih a sim
         ruangah.
         17 Chun, thliar leh dang nei lo hen, mikip an rianṭuan hâwi chiau hen lâirêl piaktu
         chu Pa ti hen nan auh chun hi tual ah nan um kar vial amah zah tak hen um u.
         18 An thlâk natu pêk singsuan, nan umdân rawtrâilo lakah mi thil râwkkho mi, tangka
         leh ngûn hen tlanh nan si lo le,
         19 dawrâ fa simsâwinâk um lo leh nâwm kawp lo mi Krist thisen sung hen tlanh nan si
         ti nan theih ruangah.
         20 Anih chu tual leh vân siam lânah Pathian thîm hen a um le, ni dawnghnâk ah chun nanmah
         ruangah langh hen a um.
         21 Amah ruangah mithi lakah mi thawhtu leh a rokualnâk pêktu Pathian lungtu tla nan
         si le, nan lungnâk leh nan lungumnâk chu Pathian lakah siah thlir u.
         22 Unau tla hen a zângfah tawnh tatak ding hen, thudik zâwt hen nanna thenhlimhtir ruangah
         thinlung ah semsêngâi tak hen a dâwt tawnh u.
         23 Thikho mi nu leh pa fa hâwi silo hen, thikholo mi fa tla, Pathian zungzâl thu nung
         ah suak nawlh mi nan si ruangah.
         24 Pathian lasui thu nih, "Mi zawzawng chu belh hâwi an si; an rokualnâk zawzawng khawm
         chawmpâr hâwi an si. Belh chu a uai le, a pâr chu a tlawng,
         25 sikhawmsele, Lalpa thu lam chu zungzâl hen a um kumza asi," ti hen a sim hâwi khan.
         Thâwngthâng Ṭha an simh na mi chu hi thu hi asi.

1 Chuvachun, sualnâk zawzawng tla, ngamlêmnâk tla, perpetnâk tla, nahsuahnâk tla, simsiatnâk
         tla bângtâk u:
         2 Fasêm suakthar tla hâwi hen thlarau lei nûk hâng thenhlimh chu duh u; chu nûk hâng
         chu din hen ṭhang leh ruangsuah nan si kho nâk ding hen.
         3 Churuangah, Pathian lasui thu nih, "Lalpa vêlneihnâk chu nan tem rawh,’ ti hen, a
         sim hâwi khan.
         4 Lung nung, mi nih zeikhawm rawtrâilo ah an ruat mi, Pathian ngaih hen chun sung tak
         leh a thîm mi, Lalpa sinah chun hawng u.
         5 Lung nung tla hâwi hen amah sinah hawng u, chun thlarau lei in saknâk ah mang ding
         hen a pêk u. Jisu Krist zârah Pathian sinah thlarau lei bawlnâk pawmtlâk ap ding hen
         chunah chun, bâwlpu thenhlimh nan si lai.
         6 Churuangah, Pathian lasui thu nih, "Lung sung tak chu ka thîm le, Zion ah a ki ah
         ka siah; chun, âuzawng amah zumhtu chu an lungdawng lai loh," ti hen a sim hâwi khan.
         7 Nannih a lungtu tla rangah chun hi lung hi sung tak asi; sikhawmsele, a lunglotu
         tla rangah lam chun: "In saktu tla nih mangtlâklo hâwi hen an duh lo mi lung kha,
         lung herh chem a hawng si rawh," ti hen a sim.
         8 Chun, Pathian lasui thu dang nih, "Hi lung hi minung tla tlûktirtu ding chu asi,
         anmah tlûktirtu lungpi chu," ti hen, a sim. An rangah Pathian duhzia thu an lung lo
         ruangah an tlû rawh.
         9 Sikhawmsele, mûi ah mi suak hen, a chêu chê tak ah lût ding hen a nan kawh natu Pathian
         thilchê ti tla nan langhtir khonâk ding hen, nannih chu phun thîm, Lalchem bâwlpu
         tla, phun thenhlimh, Pathian mi tak nan si.
         10 A lân chun Pathian mi tla nan si lo, tu lam chun amah mi tla nan si, a lân chun Pathian
         khuaruatnâk nan tawng lo, tuah lam chun khuaruatnak nan tawng rawh asi.
         11 Duhtak le tla, khual leh khualtlâwng mi nan si ruangah thlarau do tâwntu taksa duhnâk
         tla bângtâk ding hen ka nan ngiar na asi.
         12 Lunglotu tla lakah nan changh zia chu ṭha tak si seh; chun thilsual titu tla hâwi
         hen, an simsiat na mi lakah chun nan thil ṭha tla an theihthiam tikah a hawng kalnâk
         Ni ah Pathian an chawnglawmh kho lai.
         13 Lalpa ruangah minung nih thuneitu ah a siah na mi sin kipah a pêk u: thuneihnâk sâng
         neitu Lalchem,
         14 thilsual titu tla rêp ding hen leh thu ṭha titu tla sawr ding hen amah fial mi governor
         sinah khawm.
         15 Nan thil ṭha ti hen mi a hawlh salam mi tla chu na bângtir ding hen Pathian nih a
         nan duh na asi.
         16 Thawsuak tak hen um u, nan thawsuaknâk chu zei sual tal phenhtu ah mang lah u, Pathian
         to-aw hâwi hen um dauh u.
         17 Mi zawzawng chawnglawmh u, na unau lungtu tla dâwt na le, Pathian ṭih u, chun Lalchem
         chu chawnglawmh u.
         18 To-aw tla, ṭih tak bû hen nan hotu tla thu thu hen um u, mi ṭha leh mi nunnêm tla
         lakah cho si lo hen, mi ṭha lo tla lak khawmah nan zah na zia langhtir u.
         19 Pathian theihnâk ruangah tuar lo ding tuar hen, ngaihsiatnâk nan tuar rarâm chun
         Pathian nih chu lakah mal an sâwm na lai.
         20 Thilsual nan ti hen, vuak nan tuar hen, felfê tak hen tuar khawm ule, sawrnâk zei
         me nan tawng lai? Sikhawmsele, thil ṭha nan ti hen, felfê tak hen nan tuar chun Pathian
         nih chu lakah mal an sâwm na lai.
         21 Hi hi asi, ti ding hen Pathian nih a nan kawh na mi chu: Krist nih nan rangah a tuar
         rawh ruangah a nehnûn nan zûl ding hen zûnzauh dingah a nan mâk na asi.
         22 Anih nih chun thilsual rerêng a ti lo, a kâ thawk hen âwkrâwl thusim khawm âukhawm
         nih an theih dah loh.
         23 Mi nih hawlhsiat an barh liau khawmah a barh na bâk lo, a tuar liau khawmah a ṭhih
         na lo, lâirêltu rep, Pathian lakah a lungumnâk a ngauh dauh asi.
         24 Sual leikângah thi rawh hen, repnâk leikângah kan nung khonâk ding hen Krist ngelchel
         nih kraws ah khan a taksa hen kan sual tla a phurh le, amah liamnâk tla hen damtir
         hen nan um rawh.
         25 Dawrâ tla lampi an vâi mi hâwi nan si. Sikhawmsele, tuah lam chun nan thlarau tla
         Kiltu leh Dawrâpu chu zûl ding hen kîrtir nan si rawh.

1 Chu hâwi ber hen, nannih nupi tla, nan pasal tla thu thu hen um u. An lakah zeimaw
         mi Pathian thu lung lo na khawmsele, thu silo hen, nan nunchan thenhlimh leh zahkâinâk
         hen neh na ding a tum u.
         2 Nan nunchan chu a thenhlimh zia leh zah a kâi zia an muh awt ruangah.
         3 Nan thuam tla chu lênglei thuam sam phiar mawh, ngûn ṭhi awih mawh, nipuan hen thuam
         mawh si lah seh.
         4 Chu ngâk hen chun nan sunglei diknâk tel sih hen, Pathian mitmuh ah sung tak, thlarau
         nunnêmnâk leh lungngamnâk dawhnâk hen thuam si dauh seh.
         5 Chu hâwi hen a lânah mi nunau thenhlimh Pathian lungtu tla khawm kha an pasal tla
         thu thu hen um chu thuam hâwi hen an mang.
         6 Sari khawm chu hâwi hen a um; Abraham thu thu hen a um le, a pasal chu, "Ka Lalpa,"
         ti hen a auh. Thil zeizawng ah lâu lo hen thil ṭha nan ti chun tuah Sari fanu tla
         nan si.
         7 Nannih pasal le tla khawm, nunau hi mi chaklo dauh mi an si ti theih hen chawnglawmh
         na u; Pathian nungnâk thilthawtpêk an tingpi natu an si ruangah. Hi hi ti ule; chun
         nan thlachamnâk tla kham hen a um lai loh.
         8 A dawnghnâk ah chun nan ektê hen thinlung munkhat hen um u, a siherh tawnh u; unau
         tla hâwi hen a dâwt tawnh u, zângfahnâk nei tawnh ule, a nâutir tawnh u.
         9 Sual chu sual hen rulh lah u, siatbarhtu chu siatbarh bâk lah na u, chu ngâk chun
         mal lam sâwm lehlam na u. Churuang chun malsâwmnâk ting ding hen Pathian nih a nan
         kawh na asi.
         10 Pathian lasui thu nih, "Âuzawng lâwm tak hen nung duhtu leh tik ṭha muh duhtu nih
         chun, thu ṭha lo leh âwkrâwl thusim bâng seh.
         11 Sual kaltâk hen thil ṭha ti seh, remnâk hâwl hen ṭhâwl vima seh.
         12 Lalpa mit chu mi rep tla tlûnah a um le, an thlachamnâk tla khawm a ngâi kumza tâwn;
         sikhawmsele, thilsual titu tla chu do hen a hertâk dauh na," a ti.
         13 Thil ṭha hi nan duh chun âu nih an râwk na lai?
         14 Thil dik ti ruangah tuartu ding nan si chun nan thaw a suak. Minung tla khawm ṭih
         lah ule, lungdawng lah u.
         15 Nan thinlung tla ah Krist rangah zahnâk nei ule, Lal ah siam u. Nanmah lakah lungumnâk
         nan nei mi simhfiang ding hen an duh natu zawng chu sâng ding hen nunnêm leh zah tak
         hen a timhtuah kumza u.
         16 Sia leh ṭha theihnâk thiang tak nei ule, an simsiat na nâk leikângah Krist ah nan
         umdân ṭha sâwitu tla chu mualpho hen an um kho lai.
         17 Thilsual ti ruangah tuar ngâk chun, Pathian rem tizia asi chun, thil ṭha ti ruangah
         tuar hi a ṭha dauh.
         18 Churuangah, Krist ngelchel chu nan rangah a thi le, sual tla ruangah mi zawzawng
         rangah veikhat a thi le, Pathian sinah hawng kan ruai ding hen mi ṭha lo ruangrûl
         ah mi ṭha a thi. Taksa ah chun thah hen a um le, thlarau ah chun nunh hen a um.
         19 Thlarau hen a kal le, rêngin ah mi thlarau tla sinah thu a sim.
         20 Chu tla chu a lânah, Noa san ah lawng sâi liauah, Pathian nih dawnhkho tak hen a
         ngâk na liauah lung ding duhlotu tla thlarau an si. Lawng ah mi tâwmtê, pariat cho
         tî lakah mi ruangsuak hen an um;
         21 chu chu baptisma zauhtirnâk asi. Baptisma chu taksa lakah mi nâwmtâm thianhnâk chu
         asi loh, sia leh ṭha theihnâk hen Pathian lakah thutiam asi dauh. Chu nih chun tuah
         Jisu Krist thawknawlhnâk zârah ruang a nan suah na asi.
         22 Jisu chu vân ah kal hen Pathian vawrhlei ah a to rawh. Vânmifial zawzawng tla leh
         vân ah thuneitu tla leh thiltikhonâk tla tlûnah lâi a rêl.

1 Chun, Krist nih taksa hen a tuar rawh ruangah nannih khawm chu hâwi dawnruatnâk hen
         nanna chaktir ding asi. Âuzawng taksa ah buartu nih chun sual a bângtâk rawh ruangah.
         2 Churawhchun, tu thawk hen chun minung duh dân silo hen, taksa ah nan um kar zawng
         chu Pathian duhzia hen nan um ding asi.
         3 Chuvachun, lunglotu tla nih ti ding hen an duh mi chu a lânah nan ti tâwk ual rawh.
         Nan nungnâk tla chu, hurnâk tla, taksa duhnâk tla, uain duhnâk tla, zû mun ah lâwmnâk
         tla, zû din murui tla, ruk sawnhnâk nâwmtâm tla lakah nan um kha.
         4 Tuah anmah nuamchênnâk lakah nanna tel bâk lo ruangah lunglotu tla nih chê an ti
         le, an simsiat na tâwn asi,
         5 Minung leh mithi lâirêltu ding Pathian sinah chun an thâwngthâng an sim teh lai.
         6 Mithi tla chu midang zawzawng tla hâwi hen laikulh ah an um liauah lâirêl piak hen
         an um le, sikhawmsele, Pathian a nung hâwi hen thlarau ah an nung khonâk ding hen
         an sinah Thâwngthâng Ṭha simh hen an um.
         7 Thil zawzawng dawnghnâk chu a nâi rawh. Thla nan cham khonâk ding hen mah lakah sûm
         leh ringrâwn hen nan um ding asi.
         8 Zeizawng ngâk hen, semsengâi tak hen a dâwt tawnh ule, dâwtnâk nih sual tamtak a
         khuh tâwn ruangah.
         9 Chipchiar lo hen khual a tlungtir tawnh u.
         10 Mi kip nih thilpêk nan tawng mi chu Pathian zângfahnâk zauhkhenhtu tla hâwi hen,
         midang tla ṭhatnâk ding hen ti u.
         11 Mi âuzawng nih thu a sim chun Pathian thu sim seh; mi âuzawng nih rian a ṭuan chun
         Pathian nih chaknâk a pêk hâwi vima hen ṭuan seh. Churawhchun Jisu Krist zârah Pathian
         chu thu zeizawng ah chawnglawmh hen a um kho lai. Rokualnâk leh thiltikhonâk chu zungzâl
         hen amah tâ asi. Amen.
         12 Ka duhtak le tla, nan lakah a dân lo hâwi hen thil zeimawh hawng tlung menza khawmsele
         niknâk fâk tak nan tuar mi hi chê ti lah u.
         13 A rokualnâk langh hen a um tikah lâwmnâk rangtling hen nan um khonâk ding hen Krist
         tuarpitu nan si ti theih hen a lâwm dauh lehlam u.
         14 Krist lungtu nan si ruangah fâi nan si chun nan thaw a suak, rokualnâk Thlarau leh
         Pathian Thlarau chu nan lakah a um ruangah.
         15 Sikhawmsele, nan lakah âukhawm minung thahtu asi ruangah mawh, mifîr asi ruangah
         mawh, thilsual titu asi ruangah mawh, midang tla thilti ah tel bâktu ruangah mawh
         tuar ding hen um lah seh.
         16 Sikhawmsele, Kristian na si ruangah na tuar chun ningzak lah, Krist min hen na tuar
         ruangah chun Pathian sinah lâwmthu sim lehlam rawh.
         17 Lâirêlnâk dawmh ding hen tik chu a hawng tlung rawh, chun Pathian mi tla chu lâirêl
         piak masa ding asi. Kanmah lakah â dawmh chun Pathian thawk hen Thâwngthâng Ṭha lunglotu
         tla dawnghnâk chu zei hâwi dek asi lai?
         18 Pathian lasui thu nih, "Mi ṭha tla rang men ah ruangsuah a har chun, Pathian neilo
         mi leh misual tla rang chun zei hâwi dek asi lai?" ti hen, a sim hâwi khan.
         19 Churuangah Pathian duhzia hâwi hen tuartu tla nih chun thil ṭha ti hen amah Siamtu
         zumhkâi tak sinah a kiltir na seh.

1 Chun, nan lakah kawhmi upa tla chu, kei kawhmi upa si bâk mi, Krist tuarnâk tla theihpitu,
         rokualnâk a hawng lang ding mi ting bâktu ding mi nih hin ka nan fawrh na.
         2 Nan lakah Pathian murui um mi tla chu, ti ding asi ruangah silo hen, Pathian thu
         hâwi a thinlung thawk bû hen, lawh duh ruang cho silo hen, thinlung ah duh tak bû
         hen zauhkhenh u.
         3 Nanmah zauhkhenh ding hen pêk an si mi tla tlûnah a laltir lah ule, murui tla zûnzauh
         ding hen a siam lehlam u.
         4 Chun, Dawrâpu Lian a hawng a langh tikah a rokualnâk lallukhuh nawh kholo mi chu
         nan tawng lai.
         5 Chu hâwi ber hen, nannih seino tla, upa tla thu ngâi u. Nan ektê hen rian a ṭuan
         piak tawnh ule, thinlung nâunâk hen a thuam u. Pathian nih mizûm tla a do le, â nâutir
         mi tla lam chu, zângfahnâk a pêk tâwn ruangah.
         6 Churuangah, a tik takah chun a nan chawnglawmh kho na ding hen Pathian kut chak tak
         tangah chun a nâutir u.
         7 Anih nih a nan sunhsak na tâwn ruangah nan lawksawngnâk zawzawng amah lakah ap ver
         u.
         8 Ruat tet ule, a ringrâwn u: Nan leido Diabol chu chakeibaknei hâwi hen âumawh veih
         ding hâwl hen nan kiangkam ah a hûk asi.
         9 Nan unau laikulh ah um mi tla lakah chun chu hâwi tuarnâk chu a hawng tlung bâk ti
         theih hen bir tak a lung bû hen amah chu do u.
         10 Chun, Pathian zângfahnâk zawzawng a zungzâl rokualnâk ting ding hen Krist a nan kawh
         natu nih chun sâwtlotê nan tuar nûnah siam rangtling hen, birhtir hen, a nan chaktir
         na lai.
         11 Amah sinah chun thiltikhonâk chu zungzâl hen um seh: Amen.
         12 Ka unaupa zumhkâi tak hâwi hen ka ruat mi Silas kut ah nanmah fawrhnâk leh Pathian
         zângfahnâk tatak asi ti theihtir hen, tawi tek hen nan sinah ka rîn asi. Chu lakah
         chun bir tak hen dîr u.
         13 Babulon khua ah um mi, nanmah hâwi hen Pathian thîm bâk mi nan farnu nih hin chibai
         a nan bûk na. Ka fapa Mark khawm nih chibai a nan bûk na.
         14 Kristian dâwtnâk châwchawk hen chibai a bûk tawnh u. Krist ah um mi zawzawng nan
         ektê sinah remnâk um seh.2 PETER2 PETER2 PETER2 PETER2 PETER

1 Simon Peter, Jisu Krist to-aw leh mifial thawk hen chun Jisu Krist kan Pathian leh
         ruangsuahtu repnâk ruangah zumhnâk sung tak kanna ting mi hâwi ting bâk mi tla sinah,
         2 Pathian leh kan Lalpa Jisu theihnâk lakah chun, nan tlûnah zângfahnâk leh remnâk
         pungtir hen um seh.
         3 Amah rokualnâk leh ṭhatnâk zârah hawng kan kawhtu a thâwngthâng theih ruangah a Pathian
         thiltikhonâk nih nungnâk leh Pathian sunhsaknâk leikângah chun, thil zawzawng hawng
         kan pêk asi.
         4 Churuang chun, a thutiam sung tak leh rokual tak chu hawng kan pêk asi; chun, duhnâk
         ruangah laikulh ah râwknâk a hawng um mi hi tektâk rawh hen, chubang thutiam sung
         tak leh rokual tak tla ruang chun, Pathian umzia nan bâwmpi kho bâk lai.
         5 Hi ruang tak hin, taimâk rerêng suah hen, nan zumhnâk lakah chun ṭhatnâk telh ule,
         nan ṭhatnâk lakah chun theihnâk telh ule:
         6 nan theihnâk lakah chun sûmnâk telh ule, sûmnâk lakah chun tuarkhonâk telh ule, nan
         tuarkhonâk lakah chun Pathian sunhsaknâk telh ule,
         7 nan Pathian sunhsaknâk lakah chun unau tla dâwtnâk telh ule, unau tla nan dâwtnak
         lakah chun dâwtnâk singsuan nei u;
         8 hi thil tla hi nan herh mi chu asi, chubang chu tamtak nan nei chun nan tha an thawktir
         na lai le, kan Lalpa Jisu Krist theihnâk ah chun an chaktir na lai.
         9 Sikhawmsele, âuzawng chubang thil a nei lo mi chu, a muh khonâk a bî ruangah a muh
         kho lo asi; a lânah a sualnâk tâwl piaknâk chu a philh rawh asi.
         10 Churuangah, unau tla, a nan kawh na nâk leh an tlanh na nâk chu, birhtir ding hen
         taimâk suah khun u; chu hâwi hen nan ti chun nan tlû dah lai lo.
         11 Hi hâwi hen, Jisu Krist kan Lalpa leh ruangsuahtu zungzâl ram ah lût khonâk chu pêk
         nan si lai.
         12 Hi ruang hin chubang thil tla chu theih hen, thutak nan sinah um hen, nan bir narêng
         hen, chubang thil chu an theihpi na ding hen ka timhtuah kumza lai.
         13 Chun, ka dam kar zawzawng hin, nanmah theihpi hen nan thinlung an thawktir na ding
         hen ka tum asi.
         14 Kan Lalpa Jisu Krist nih hawng ka theihtir hâwi khan ka taksa a vei tik ding chu
         a tlung sawm lai ti ka theih asi.
         15 Ka thih nûnah khawm chu thil chu nan theihkumza khonâk ding hen ka ṭang lai.
         16 Kan Lalpa Jisu Krist thiltikho zia leh a hawng kalnâk thu kan theihtir na liau khan
         thiamthu fing tla zâwttu kan si lo le, a rokualnâk muhtu tla kan si dauh.
         17 Anih nih chun Pa Pathian sin thawk hen rokualnâk leh chawnglawmhnâk pêk asi liau
         khan kan um ko asi, Chungnungchem aw-hâu chu a tlûnah hi hâwi hen a hawng suak, "Hi
         hi ka Fapa duhtak, ka lawmh ngâi mi chu asi," ti hen.
         18 Chun, tlâng thenhlimh ah a sinah kan um liau khan chu aw-hâu vân thawk hen a hawng
         suak mi chu kanmah ngelchel nih kan theih.
         19 Chun, khuavâng thusim, bir tak kan nei le, khua a hawng dei le, deirêl ârfi chu nan
         thinlung ah a hawng chêu lân lo chu khâwnvâr chêu, mi nih mûi ah an sunhsak hâwi hen
         nan sunhsak chun a ṭha asi.
         20 Pathian lasuibu thu ah simkannâk rerêng hi mah nih simhfiang kho asi lo ti hi zeizawng
         ngâk hen theihkumza u.
         21 Simkannâk thu rerêng hi, minung duh thu hen suak asi tâwn lo le, Thlarau Thenhlimh
         nih mang hen mi nih thu an sim tâwn asi, chu chu Pathian sin thawk hen mi thu asi.

1 Lânah mi zapi tla lakah khuavâng telê an hawng suak mi hâwi hen, nan lak khawmah
         sîntirtu telê an hawng suak lai, annih nih chun anmah tla tlanhtu Lalpa chu phehtâk
         hen, mi râwk khonak ding hen sîntirnâk diklo an hawng lûtpi lai le, an tlûnah mawhsareh
         hen siatnâk an tlungtir lai.
         2 Chun, mi tamtak nih an hurnâk leikâng thilti an zûl lai le, chu an thilti ruang chun
         thudik chu simsiat asi lai.
         3 Chun, sîntirtu diklo tla nih chun âwkrâwl thu hen sawlehnak ah an mang na lai. Sikhawmsele,
         tuan thawk hen an rangah lâirêlnâk chu timh chia asi le, anmah tla tlâutirtu khawm
         a it lo asi.
         4 Vânmifial tla nih thil an sual liau khan Pathian nih a zuah lo le, rêpmun ah a lawnh
         le, lâirêl piak ding ni ngâk hen khur mûi ah a khumh rawh.
         5 Pathian nih tuan liau laikulh kha a zuah lo le, amah sunhsak lotu umnâk laikulh ah
         khan buanso a tlungtir rawh; sikhawmsele, Noa repnâk thu simtu leh midang pasarih
         chu ruang a suah na asi.
         6 Pathian nih Sodom leh Gomorah khua tla chu Pathian sunhsaklotu tla tlûnah thu a hawng
         lang ding mi zauhtirnâk ah siam hen mei ah veih hen an um rawh.
         7 Lot mi rep tak, misual umdân hur tak mi ruangah ngaihsia thlo tâwn mi chu ruang a
         suah rawh.
         8 Chu mi rep chu an lakah um hen, a mit hen a muh na le, a nâ hen a theih na le, misual
         tla umdân ṭhalo tak nih chun nisiar a thinlung an fâktir tâwn.
         9 Lalpa nih chun amah sunhsaktu tla chu lêmnâk thawk hen suah na ding leh misual tla
         chu lâirêl ni rang dingah siah rih ding dân a theih.
         10 Chubang tla chu, an taksa duhnâk nâwmtâm lei zûltu tla leh Pathian thuneihnâk zauhnawmhtu
         tla an si. Hi sîntirtu telê tla hi an râlṭha hen anna zûm le, tlûnlei mi rokualnâk
         khawm zahnâk an nei lo le, an do lehlam asi.
         11 Sîntirtu telê tla ngâk hen chaknâk leh thiltikhonâk nei dauh mi vânmifial tla men
         nih Lalpa mâika ah chun, an do na hen an phiar ngam na lo mi kha an do na.
         12 Sikhawmsele, hi bang dawnruatnâk neilo tla hi, vâkrit hâwi cho hen suak an si le,
         thil an theihthiam lo mi tla chu an simsiat le, anmah khawm ramsa hâwi hen veih hen
         an um lai.
         13 Tuarnâk siamtu tla chu tuarnâk ber hen rulh an si lai, an rangah din leh ei nuamchên
         chu sûn nî tangah asi le, nan sinah an ei bâk khawmah, bumnâk ah um hen anna lâwm
         kar vial chu an rangah ningzaknâk leh mualphonâk cho asi.
         14 An thinlung ah chun nunau duhnâk an khattir le, sual leikang thilti an chim lo, mi
         chaklo tla an tlûktir le, an thinlung chu duhnâk ah an zawngh nek le, Pathian siatbarh
         nâk tangah um mi tla an si.
         15 Beor fapa Balaam thilsual ti hen tangka tawng ding duhtupa lampi chu zawh hen, lampi
         dik chu an mâk le, lampi an vâi rawh.
         16 Chun Balaam chu a thilti sualnâk ruangah fâi hen a um rawh; rang hawlh kholo mi chu
         minung hawlh hen a hawlh le, khuavâng thilti diklo chu a khap asi.
         17 Chu minung tla chu tikang va ah vândâwm thlipi nih a ranh mi hâwi an si, chubang
         tla rang ding chun, mûi thûk tak an mun rang dingah Pathian nih a ruat asi.
         18 Diklonâk ah an um mi tla thawk hen an suak rawh mi tla chu tlûktir na ding hen taksa
         duhnâk sual leh hurnâk an mang tâwn.
         19 Anmah chu râwknâk sal si bû hen, midang rangah sal suaknâk thu an simh na tâwn, âuzawng
         hawng kan nehtu chu sal ah hawng kan siamtu an si.
         20 Lalpa leh Jisu Krist an theih ruangah, laikulh nâwmtâm tla tektâk nun khawmah, chu
         lak ber ah an tâng nawlh hen, neh hen an um nawlh chun, an umdân madung chu a li mi
         ngâk hen â râwk dauh lai.
         21 Lampi rep chu theih nûnah, thupêk thenhlimh an sinah a kiltir na mi chu kaltâk ngak
         chun, lampi rep chu theihlo dâidua na sele an rang a ṭha dauh lai.
         22 "Ui amah luak leiah a kîr le, vawkpi â ṭâwl thiang rawh mi khawm nêngthû ah a bual
         ding hen a kîr nawlh" ti thufing dik tak chu an tlûnah a hawng lang rawh asi.

1 Duhtak tla, tuah nan sinah ka rîn mi hi ka lasuikuat veinihnâk asi. Chu lasuikuat
         tla nih chun nan thinlung dawnruatnâk thenhlimh chu thawhtir ding hen ka ti asi.
         2 Khuavâng thenhlimh tla thu simhkan leh nan mifial tla kâ ah leh, Lalpa leh Ruangsuahtu
         thupêk chu nan theihkumza ding hen ka nan duh na asi.
         3 Hi hi a masa hen theih ule, ni dawnghlei ah chun, anmah duhnâk hâwl vima a um hen,
         mi mah kawngkâ cho ruattu tla an hawng um lai.
         4 "Ka hawng kal lai, a ti mi chu a hawng lo ne? A zei ah a um? Hawng kan thlâktu tla
         khawm an thi ver rawh, laikulh tuah tir thawk hen thil zeizawng a mahmun kumza ko
         ne?" ti hen an nihsanh na lai.
         5 Pathian thu hen tuan liau vân tla a hawng um le, tual khawm tî thawk hen siam asi.
         6 Chubang lakah chun, chu liau mi laikulh chu tî nih a nîm le, a tlâu rawh ti anna
         theihtir lo asi.
         7 Sikhawmsele, tuah vân tla leh tual um mi tla hi, Pathian thu ber hen mei hen veih
         an si lai le, Pathian sunhsaklo tla lâirêlnâk leh veihnâk ding ni rangah siah an si.
         8 Sikhawmsele, duhtak le tla, hi thu kâ khat hi philh lah u, "Lalpa ngaih hen, ni khat
         hi kum sâng khat asi le, kum sângkhat khawm hi ni khat hâwi asi," ti hi.
         9 Mi zeimaw mi nih Lalpa chu fûm hen an ruat hâwi hen a thutiam leikângah chun a fûm
         lo, âukhawm tlâu ding siang lo hen, mi zawzawng rim duh hen, nan lakah â dawnhkho
         mi asi dauh.
         10 Sikhawmsele, Lalpa Ni chu mifîr hâwi hen a hawng tlung lai. Chu ni tla chu vân tla
         chu rihâu fâk tak hen a tlâu lai le, veih asi lai; tual leh a sungah mi tla chu a
         kâng lai.
         11 Chu zawng thil tla chu râwk a hawng si rawh chun zei hâwi hen um ding mi minung me
         nan si lai rawh ne?
         12 Pathian Ni a tlung ding na ngâk liauah, thenhlimh tak hen Pathian sunhsak hen um
         rawh, chu Ni ah chun vân meialh hen a zawrtir lai le, vân thil tla chu linhnâk hen
         a zawrtir lai.
         13 Sikhawmsele, Pathian thutiam hâwi hen vân thar leh tual thar, a sungah repnâk um
         ding mi chu kan ngâk asi.
         14 Churuangah, duhtak le tla, chu Ni nan ngâk ruangah Pathian mitmuh ah thenhlimh leh
         sual lo hen a sinah lungngam tak hen nan um khonâk ding hen a ṭang u.
         15 Kan unaupa Pawl nih, Pathian nih finghnâk a pêk mi chu mang hen nan sinah lasui a
         hawng rîn hâwi khan, Lalpa dawnhkhonâk chu ruangsuahnâk tik ṭha a nan pêk na mi hâwi
         hen ruat u.
         16 Asi, chubang thu chu a lasuikuat zawzawng lakah, hi thu hi a sim asi; chu lak chun
         thu theih har tak tla khawm a um le, mi finglo leh mi birlo tla nih Pathian lasui
         thu dang an ngâi sual mi hâwi hen, an ngâi palh le, mah le mah anna tlâutir phah tâwn.
         17 Chun, duhtak le tla, nannih nih chubang thu chu nan hawng theihkan ruangah a râlring
         u, chu lo chun misual diklonâk ah kalpi sual a um hen, bir tak hen nan um mi nan tlû
         sual lai.
         18 Sikhawmsele, kan Lalpa leh Ruangsuahtu Jisu Krist zângfahnâk leh theihnâk ah chun
         hawng ṭhang u. Tuah leh zungzâl tiang hen amah sinah chun rokualnâk um seh! Amen.1 JOHAN1 JOHAN1 JOHAN1 JOHAN1 JOHAN

1 Nungnâk Thu, a tîr thawk hen a um mi kha, kan nâ hen kan theih le, kan mit hen kan
         muh kha, kan zauh le, kan kut hen kan tawngh kha.
         2 Chu nungnâk chu muhkho hen a hawng um le, kan muh rawh; kan theihtir na le, chu zungzâl
         nungnâk, Pa sinah mi kan sinah theihtir hen a um mi chu kan simh na asi hi.
         3 Churuangah kan muh hen kan theih mi chu kan simh na bâk asi, nannih khawm nih Pa
         leh Fapa Jisu Krist kawmhnâk ah kanna khat khonâk ding hen.
         4 Chun, kanna lâwmnâk a rangtling khonâk ding hen hi bang thu hi kan rîn asi.
         5 Chun, thuchah a Fapa sin thawk hen kan theih le, nan sinah kan simh na mi chu hi
         hi asi: Pathian chu chêu asi, amah lakah chun mûi rerêng a um lo.
         6 Mûi lakah um ko hen "Amah hen kanna kawmh" kan ti chun âwkrâwl kan sim asi, thutak
         khawm chu kan zâwt lo,
         7 chun, amah chu chêu ah a um hâwi hen, kannih khawm chêu ah um kan si chun, kanna
         kawmh dut le, a Fapa Jisu thisen nih kan sual zawzawng a thiangtir asi.
         8 "Sual kan nei lo" kan ti chun mah le mah kanna perpet le, thutak chu kanmah lakah
         a um lo asi.
         9 Kan sual tla Pathian sinah thutluang kan vâwr chun, kan sual tla ngaihdam ding leh
         kanna replonâk zawzawng leh kan sual tla thiangtir ding hen, â rep hen zumh a kâi
         asi.
         10 "Thilsual kan ti lo" kan ti chun, Pathian chu âwkrâwl ah kan siam le, a thu khawm
         kanmah lakah a um lo asi.

1 Ka fa le, thilsual nan ti lonâk ding hen hi bang thu hi nan sinah ka hawng rîn asi.
         Chun, âuzawng nih thilsual a ti chun, Pa sinah simpitu Jisu Krist mi rep chu kan nei
         asi,
         2 anih chu kan sual tla thutluangvâwrnâk asi, kanmah tla sual cho silo hen, laikulh
         zawzawng sual thutluangvâwrnâk khawm asi.
         3 Chun, a thupêk tla kan zâwt chun, chu lakah chun amah kan theih ti kanna theih asi.
         4 A thupêk tla zâwt ṭung lo hen, "Amah ka theih" titu chu mi âwkrâwl asi, thutak khawm
         amah lakah a um lo.
         5 Âuzawng a thu zâwttu chu amah lakah chun Pathian zângfahnâk a rangtling tatak rawh
         asi.
         6 Pathian sinah kan um asi ti theihnâk chu hi hi asi, Pathian lakah ka um titu chu
         Jisu hâwitê hen a um ding asi.
         7 Duhtak le tla, thupêk thar lam chu nan sinah ka hawng rîn lo le, thupêk li, a tîr
         thawk hen nan nei mi kha ka hawng rîn dauh asi. Thupêk li chu nan theih rawh mi thu
         kha asi.
         8 Sikhawmsele thupêk thar rîn hâwi khawm ka si, chu chu Jisu Krist lakah leh nanmah
         lakah a lang asi, chêu tatak chu tuah a hawng chêu rawh ruangah mûi chu a vei liau
         chir asi.
         9 Mah unau hua ṭung hen, "Chêu ah ka um" titu chu tu khawmah mûi ah a um ko asi.
         10 Mah unau zângfahtu chu chêu ah a um kumza le, amah lakah tlûknâk rerêng a um lo.
         11 Mah unau huatu lam chu mûi ah a um le, mûi ah a kal asi, mûi nih a mit a châwtir
         rawh ruangah a kalnâk ding a theih lo asi.
         12 Fa le tla, Krist min hen nan sual tla ngaihdam asi rawh ruangah nan sinah ka hawng
         rîn asi.
         13 Pa le tla, amah chu a tîr thawk hen a um kumza ti nan theih ruangah nan sinah ka
         hawng rîn asi. Rualnâu tla, Misual chu nan neh rawh ruangah nan sinah ka hawng rîn
         asi.
         14 Fa tla, Pa chu nan theih ruangah nan sinah ka rîn asi. Pa tla, amah chu a tîr thawk
         hen a um kumza ti nan theih ruangah nan sinah ka hawng rîn asi. Tlangvâl tla, nan
         chak le, Pathian thu nanmah lakah a um kumza le, Misual chu nan neh rawh ruangah nan
         sinah ka hawng rîn asi.
         15 Laikulh hi zângfah lah ule, laikulh ah thil um tla khawm hi zângfah lah u. Âuzawng
         nih laikulh hi a zângfah chun, Pa a zângfahnâk amah lakah a um lo.
         16 Laikulh ah thil a um mi zawzawng, taksa duhnâk tla, mit duhnâk tla, dam kar rokualnâk
         tla hi Pa thawk hen suak asi lo, laikulh thawk hen suak asi dauh.
         17 Laikulh hi a duhnâk tla hen a tlâu liau chir asi. Pathian duhzia titu lam chu zungzâl
         hen a um kumza lai.
         18 Ka fa le tla, tik dawnghnâk chu a nâi rawh, Krist Mêlma a hawng kal lai ti nan theih
         rawh hâwi khan, tu khawmah Krist Mêlma tamtak an hawng suak rawh, churuangah chun
         tik madungchem asi rawh ti kan theih.
         19 Annih chu kan lakah mi murui an si lo ruangah hawng kan kaltâk le, kanmah mi tak
         si na sele kan sinah an um vima ding asi, sikhawmsele, an ektê hen kanmah mi tak an
         si lo ti a lang fiang khonâk ding hen hawng kan suaktâk rawh asi.
         20 Sikhawmsele, nannih lam chu Krist nih Thlarau Thenhlimh an tawih na ruangah, nan
         ektê hen thudik nan theih asi.
         21 Thutak chu nan theih lo mi asi lo ruangah ka rîn asi, nan theih ruangah leh thutak
         lakah âwkrâwl zeikhawm a suak dah lo ti nan theih ruangah ka rîn dauh asi.
         22 Jisu chu Mesia asi ti lunglotu nûnlêm chun mi âwkrâwl âu me um? Krist Mêlma chu Pa
         leh Fapa lung lotu hi asi.
         23 Âuzawng Fapa lung lotu nih chun Pa khawm a lung lo, Fapa lungtu lam nih chun Pa khawm
         a lung asi.
         24 Thuchah a tîr thawk hen nan theih rawh mi kha nan thinlung ah kil thlir u. Chu hâwi
         hen nan thinlung ah nan kil thlir chun Pa leh Fapa hen nanna tlâi kumza lai.
         25 Amah Jisu Krist nih pêk ding hen hawng kan tiamh mi chu zungzâl nungnâk asi.
         26 Nanmah tla an bum awt natu thâwngthâng chu nan sinah ka rîn asi.
         27 Nannih lam chu Jisu Krist nih a Thlarau an pêk na le, chu Thlarau nan sinah a um
         kar zawng chu âu sîntir khawm nan herh lo. Thlarau nih chun zeizawng an sîntir na
         ruangah leh a sim mi vial chu thudik asi ruangah âwkrâwl asi lo. Thlarau sîntirnâk
         chu zûl ule, Krist lakah um u.
         28 Fa le tla, amah ah um kumza u, amah a hawng a langh tikah ningzak lo hen râlṭha tak
         hen kan um kho lai.
         29 Amah chu mi rep asi ti nan theih chun, mi âuzawng repnâk titu chu Pathian fa asi
         ti nan theih lai.

1 Ngâinik u, Pa nih hawng kan dâwt zia chu a fâk a! A dâwtnâk fâk tak ruangah Pathian
         fa ah kawh hen kan um hi, chu hâwi chu kan si, hi ruangah laikulh nih hawng kan theih
         lo asi, amah chu an theih lo ruangah.
         2 Duhtak tla, tuhin Pathian fa tla kan si le, zei hâwi hen kan um awt ti lam chu a
         lang lo rih, amah a hawng a langh tikah amah hâwi hen kan um awt ti lam chu kan theih,
         amah chu a umdân hâwitê hen kan muh awt.
         3 Âuzawng Jisu Krist ah lungnâk nei mi vial nih amah â thenhlimh hâwi hen a thenhlimhtir
         tâwn.
         4 Âuzawng thilsual titu vial nih dân a buar tâwn, sual chu dân buarnâk asi.
         5 Amah chu sual tla veih ding hen a hawng lang rawh ti nan theih, amah lakah chun sual
         zeikhawm a um lo.
         6 Âuzawng amah lakah umtu nih chun thilsual a ti lo, âuzawng thilsual titu nih chun
         amah chu a muh lo le, theih khawm a theih lo.
         7 Fa le tla, âu perpet hen khawm um lah u, Jisu Krist â rep hâwi hen thil dik titu
         chu â rep asi.
         8 Thilsual titu chu Diabol lak mi asi, Diabol chu a tîr thawk hen thilsual titu asi.
         Pathian Fapa a hawng kalnâk san tak chu Diabol thilti veih ding hen asi.
         9 Âuzawng Pathian fa nih chun, Pathian nunchan amah lakah a um kumza ruangah thilsual
         a ti tâwn lo, Pathian a Pa asi ruangah thilsual a ti kho lo.
         10 Hi lak hin Pathian fa tla leh Diabol fa tla chu â theih asi. Âuzawng thu dik ti lotu
         mawh, a unau zângfah lotu chu Pathian fa asi lo.
         11 Hi hi a tîr thawk hen thuchah nan theih mi kha asi: Kanna zângfah tawnh ding asi,
         ti hi.
         12 Kain misual lakah mi mah unau thahtu hâwi khan kan um ding asi lo le, zeiruang me
         Kain nih anih chu a thah? Amah thilti a dik lo le, a unau Abel thilti chu a dik ruangah.
         13 Unau le tla, laikulh nih a nan hua na chun chê ti lah u.
         14 Kan unau tla kan zângfah ruangah thihnâk ah mi kan suak le, nungnâk ah kan lût rawh
         ti kan theih. Âuzawng chu hâwi ti lotu chu thihnâk ah a um kumza asi.
         15 Âuzawng a unau huatu chu mi thahtu asi, mi thahtu âukhawm zungzâl nungnâk ting an
         um lo ti nan theih.
         16 Hi lak hin zângfahnâk chu zei me asi ti kan theih, Krist nih kan rangah a nungnâk
         hawng kan pêk mi lak hin, kannih khawm nih unau tla rangah kan nungnâk kan pêk bâk
         ding asi.
         17 Âuzawng laikulh sum leh pâi nei hen, a unau samphâng hen muh sele, anih chu ṭangpi
         lah sele, Pathian zângfahnâk chu amah lakah zeitin a um lai?
         18 Fa le tla, thu cho hen a zângfah lah ule, kâ cho hen khawm a zângfah lah u, thilti
         leh thungâi tak hen si dauh seh.
         19 Hi lakah hin thutak ah um kan si ti kanna theih asi. Kan thinlung khawm nih Pathian
         lakah mi kan si ti a theih lai,
         20 kan thinlung nih mawh hawng kan phurhtir khawmah, Pathian chu kan thinlung ngâk hen
         rokual dauh leh zeizawng theihkhotu asi.
         21 Duhtak le tla, kan thinlung nih mawh hawng kan phurhtir lo chun Pathian lakah kan
         râlṭha asi.
         22 Chun, a thupêk tla kan zûl le, a mitmuh ah thil lawmhkâi kan ti tâwn ruangah, kan
         ngiar mi zawng kan tawng tâwn.
         23 Chun, a thupêk chu hi hi asi, Jisu Krist nih thu hawng kan pêk hâwitê hen, Jisu Krist
         min lung hen a zângfah tawnh ding asi.
         24 Pathian thupêk zûltu chu Pathian lakah a um kumza le, Pathian khawm amah lakah a
         um. Chun hi lak hin amah chu kanmah lakah a um kumza ti kan theih, Thlarau hawng kan
         pêk mi lak hin kan theih asi.

1 Duhtak tla, Thlarau nei ding ti thusimtu zawzawng chu lung ver lah u, thlarau chu
         Pathian lakah mi asi leh silo nik u. Khuavâng telê tamtak mun kipah an suak rawh ruangah.
         2 Hi lakah hin Pathian Thlarau chu nan theih lai: âuzawng Jisu Krist chu taksa ah a
         hawng a chang asi titu chu Pathian lakah mi Thlarau neitu asi.
         3 Sikhawmsele, âuzawng Jisu taksa ah a hawng a chang ti êltu chu Pathian lakah mi Thlarau
         neitu asi lo, chu chu Krist mêlma thlarau a hawng kal ding nan theih mi asi, tu khawmah
         laikulh ah a um chia rawh asi.
         4 Sikhawmsele, fa le tla, Pathian sinah mi nan si le, khuavâng telê chu nan neh rawh,
         laikulh lakah mi thlarau neitu ngâk hen nanmah lakah a um mi Thlarau chu a chak dauh
         ruangah.
         5 Annih chu laikulh ah mi an si ruangah, laikulh mi hâwi hen an hawlh le, laikulh ah
         mi tla thu an ngâi tâwn asi.
         6 Kannih lam chu Pathian lakah mi kan si. Âuzawng Pathian theihtu zawng nih kan thu
         an ngâi tâwn. Pathian lakah mi lo nih chun kan thu an ngâi lo, chubang lakah chun
         Thlarau dik leh thlarau diklo chu kan theih asi.
         7 Duhtak tla, zângfahnâk hi Pathian thawk hen suak asi ruangah kanna zângfah tawnh
         ding asi. Âuzawng zângfahnâk neitu chu Pathian fa asi, Pathian khawm a theih.
         8 Zângfahnâk neilotu nih chun Pathian a theih lo, Pathian chu zângfahnâk asi.
         9 Hi hi Pathian nih zângfahnâk kan rangah a langhtir mi chu asi, a Fapa neihlem laikulh
         ah a hawng fial mi zârah nungnâk kan nei khonâk ding hen.
         10 Zângfahnâk ka ti mi hi, kanmah nih Pathian kan zângfah ka ti mi silo le, amah nih
         hawng kan zângfah le, kan sual tla ngaihdamnâk ding hen a Fapa a hawng fial ka ti
         dauh asi.
         11 Duhtak le tla, chu hâwi tluk hen Pathian nih hawng kan zângfah asi chun, kannih khawm
         kanna zângfah tawnh ding asi.
         12 Âukhawm nih Pathian an muh dah lo; kanna zângfah tawnh chun, Pathian kanmah lakah
         a um lai le, a zângfahnâk khawm kanmah lakah a rangtling lai.
         13 Amah chu kanmah lakah a um kumza mi leh kannih amah lakah kan um kumza ti, hi lak
         hin kan theih, a Thlarau hawng kan pêk mi lak hin.
         14 Chun, Pa nih a Fapa chu laikulh ruangsuahtu ding hen a hawng fial asi ti kan muh
         le, midang tla khawm kan theihtir na asi.
         15 Âuzawng Jisu chu Pathian Fapa asi titu chu amah lakah Pathian a um kumza le, anih
         khawm chu Pathian lakah a um kumza asi.
         16 Pathian nih kanmah lakah zângfahnâk a nei ti kan theih le, kan lung asi. Pathian
         chu zângfahnâk asi, zângfahnâk ah a um kumza mi chu Pathian lakah a um kumza asi.
         Pathian khawm amah lakah a um kumza asi.
         17 Zângfahnâk thiltum chu kan lakah siam rangtling hen a um rawh: lâirêl ding mi Ni
         lak khawmah râlṭha tak hen kan um khonâk chu hi laikulh ah hin Jisu Krist nunchan
         hâwi put hen kan um ruangah asi.
         18 Zângfahnâk lakah chun ṭihnâk a um lo, zângfahnâk rangtling nih ṭihnâk a nar tâwn,
         ṭihnâk lak chun repnâk a um ruangah, a ṭihtu chu zângfahnâk ah a rangtling lo asi.
         19 Pathian nih a hawng kan zângfah masa ruangah kan zângfah asi.
         20 Mi nih, "Pathian ka zângfah" ti hen, a unau hua sele, amah chu mi âwkrâwl asi, a
         unau a muh ko mi men a zângfah lo chun Pathian a muh dah lo mi chu zeitin a zângfah
         kho lai?
         21 Hi hi Krist nih thu hawng kan pêk mi chu asi "Mi nih Pathian a zângfah chun a unau
         khawm a zângfah ding asi," ti hi.

1 Âuzawng Jisu chu Mesia asi ti lungtu chu Pathian fa asi, âuzawng a pa zângfahtu nih
         chun a fa khawm a zângfah asi.
         2 Hi hi Pathian fa tla kan zângfah ti kan theihnâk chu asi, Pathian kan zângfah le,
         a thupêk tla kan zâwt mi lak hin.
         3 Pathian kan zângfahnâk chu hi hi asi, a thupêk tla kan zûl mi hi. A thupêk tla chu
         kan rangah a har lo.
         4 Pathian fa vial nih chun laikulh a neh kho vima le, hi laikulh kan nehnâk chu kan
         lungnâk hen asi.
         5 Jisu chu Pathian Fapa asi titu cho lo nih chun âu nih me laikulh a neh kho?
         6 Jisu Krist chu â baptisnâk tî leh a thihnâk thisen hen a hawng kal asi, tî cho hen
         a hawng mi silo le, tî leh thisen hen asi dauh. Thlarau chu thutak asi ruangah chun,
         Thlarau nih chun thudik asi ti a theihtir asi.
         7 Theihpitu chu pathum an um,
         8 Thlarau, tî leh thisen chu, chu pathum tla chu thu anna rual asi.
         9 Minung nih theihpitu an pêk mi ngâk chun Pathian nih theihpitu a pêk mi chu a ṭha
         dauh ti kan lung asi. Pathian nih theihpitu hawng kan pêk mi chu a Fapa thâwngthâng
         hi asi.
         10 Âuzawng Pathian Fapa lungtu nih chun a thinlung ah theihpitu a nei asi, Pathian lunglotu
         lam nih chun amah chu âwkrâwl ah â siam le, Pathian nih a Fapa thâwngthâng a theihtir
         mi chu a lung lo ruangah.
         11 Theihtirnâk chu hi hi asi, Pathian nih zungzâl nungnâk hawng kan pêk le, chu nungnâk
         chu a Fapa ah kan nei asi.
         12 Âuzawng Fapa neitu nih chun chu nungnâk chu a nei, Pathian neilotu nih chun chu nungnâk
         chu a nei lo.
         13 Zungzâl nungnâk nan nei ti nan theih khonâk ding hen, nannih Pathian Fapa min lungtu
         tla sinah hi bang thu hi ka rîn asi.
         14 Hi hi Pathian lakah kan râlṭhatnâk chu asi, zeizawng amah duhzia hâwi hen kan deih
         chun anih nih a hawng kan ngâi piak lai ti kan theih.
         15 Zeizawng kan deih mi chu a hawng kan ngâi piak ti kan theih chun, a sinah kan thil
         deih chu kan tawng rawh ti kan theih asi.
         16 Âuzawng a unaupa nih thihnâk khawp rê hen a tling lo mi sual ti hen muh sele, nungnâk
         pêk awttu Pathian chu a deih lai le, a deihnâk chu a siang piak lai. Sikhawmsele,
         thihnâk khawp rê sual a um le, chu hâwi mi rang chun deih piak ding ka ti mi si lo.
         17 Diklo nâk zawzawng hi sual asi. Sikhawnsele, thihnak khawp rê a tling lo mi sual
         khawm a um.
         18 Âuzawng Pathian fa nih chun thilsual a ti lo ti kan theih, Pathian Fapa nih chun
         a vêng kumza le, Misual nih a râwk kho lo asi.
         19 Chun Pathian lakah mi kan si ti leh, laikulh pumpi hi Misual thu thu hen a um ti
         kan theih.
         20 Chun, Pathian Fapa chu a hawng kal le, Pathian dik tak chu theih khonâk hawng kan
         pêk ti kan theih. A Fapa Jisu Krist hen tlâinâk kan nei mi lakah Pathian dik tak hen
         tlâinâk kan nei asi. Hi hi Pathian dik tak leh zungzâl nungnâk chu asi.
         21 Ka fa le tla, pathian diklo tla lakah a dang hen a thlei u.2 JOHAN2 JOHAN2 JOHAN2 JOHAN2 JOHAN

1 Upa nih chun Nunau Pathian thîm mi, ka dâwt ngâi mi leh a fa tla sinah, kei cho silo
         hen,
         2 thudik theihtu zawzawng, thudik ruangah kan sinah an um mi leh zungzâl tiang hen
         kan sinah an um ding mi tla khawm nih a nan dâwt na asi.
         3 Pa Pathian chu Fapa Jisu Krist sin thawk hen, zângfahnâk tla, khuaruatnâk tla, remnâk
         tla, thudik leh dâwtnâk tla nan sinah um seh.
         4 Pa thawk hen thupêk kanna ting hâwi hen, na fa tla thudik ah an um mi ka muh ruangah
         thungâi ka lâwm asi.
         5 Nunau: na sinah thupêk thar hâwi a rîn silo hen, a tîr thawk hen kan nei mi hâwi
         a rîn dauh hen, kanna zângfah tawnh ding hen ka rîn asi.
         6 Pathian thupêk hâwitê kan um ding mi chu asi, zângfahnâk ka ti mi chu. Thupêk a tîr
         thawk hen nan theih rawh mi chu hi hi asi, zângfahnâk ah nan um ding mi chu asi.
         7 Perpettu tamtak, Jisu Krist chu laikulh ah hin taksa hen a hawng kal ti lotu tla
         kha an hawng suak rawh dangâiah, chun, chu tla chu Krist Mêlma leh mi bumtu lian tak
         an si.
         8 Kan ṭuan san kha nan thlâu lonâk ding hen, a man kim tak hen nan tawng khonâk ding
         hen a vêng u.
         9 Âuzawng Krist sîntirnâk thu ah um lo hen a lei a kaih chun Pathian a nei lo. Âuzawng
         chu sîntirnâk ah a um asi chun Pa leh Fapa a nei vevê asi.
         10 Âuzawng chu hâwi sîntirnâk thu chu hawng put lo hen nan sinah hawng sele, nan in
         ah tlungtir lah u, hawlhkâ ṭha hen khawm thlah lah u,
         11 hawlhkâ ṭha hen thlahtu chu a thilsual ti lakah chun â tel bâk asi.
         12 Nan sinah thu tamtak sim ding ka nei ruangah lasui leh lasui hâng hen rîn ka duh
         lo le, kanna lâwmnâk a rangtling khonâk ding hen nan sinah hawng kal hen mâitawnh
         hen an sawnh na ding ka lungum dauh.
         13 Nan Unaunu thîm mi fa tla nih chibai an bûk na.3 JOHAN3 JOHAN3 JOHAN3 JOHAN3 JOHAN

1 Upa nih chun--Duhtak Gaia, ka zângfah tak mi sinah.
         2 Duhtak, thlarau leiah na rî thiang hâwi hen, taksa lei khawmah dam leh thil zeizawng
         ah tluang tak hen na um khonâk ding hen thla ka cham asi.
         3 Unau tla an hawng kal le, thudik ah na um kumza zia thu hawng kan simh liau khan
         thungâi hen ka lâwm asi.
         4 Ka fa tla thutak ah an um ti ka theih nûn lêm ah lawmhnâk fâk zeikhawm ka nei lo.
         5 Unau duhtak, unau tla chu khual an si liau khawmah zumhkâi tak hen an rangah na ṭuan
         piak na asi.
         6 Chubang tla nih kawhmi tla mâika ah na zângfahnâk thu an sim rawh. Pathian lawmh
         tlâk hen khual an tlâwngnâk a tluang vima khonâk ding hen ṭangpi na,
         7 lunglo tla thawk hen zeikhawm ṭangpinâk lâk lo hen Krist rianṭuan ding hen an suak
         rawh ruangah.
         8 Thudik rian an ṭuannâk ah kanna tel bâk ding hen annih tla chu kan bawmh bâk na ding
         asi.
         9 Kawhmi tla sinah khan thu tâwmtê chu ka rîn rawh; sikhawmsele, Diotrephes an lakah
         hotu si ding duhtupa nih chun ka thusim a ngâi lai lo.
         10 Churuangah, ka hawng kal tik chun a thilti tla kha kan theihtir na lai le, kan lakah
         thil ṭihnungkâi leh âwkrâwl thu a sim le, chu ko khawm chu tâwk ti lo hen, unau tla
         an hawng kal mi tla khawm chu a lawmh na lo le, anmah lawmhtu tla khawm a khap na
         le, pumhnâk in mi nar ding a tum na.
         11 Duhtak, thil ṭhalo chu châwng lah le, a ṭha mi chu châwng dauh rawh. Thil ṭha titu
         chu Pathian lakah mi asi, thilsual titu nih chun Pathian a muh dah lo.
         12 Demetria nih chun mi zawzawng sawr a tawng, thudik lak khawmah sawr a lawh asi. Kannih
         khawm nih kan sawr asi, kan sawrnâk hi a dik asi ti na theih.
         13 Na sinah thu rîn ding cherkhet ka nei le, sikhawmsele, lasui rînnâk leh lasui hâng
         hen na sinah rîn ka duh lo le,
         14 sâwtlotê ah an muh ding ka lungum dauh le, chun, mâitawnh hen kanna sâwn lai.
         15 Lungngamnâk na tlûnah um seh. Na hâwi le tla nih chibai an bûk. Kan hâwi le tla khawm
         a bîk hen chibai bûk na u.JUDJUDJUDJUDJUD

1 Jud, Jisu Krist to-aw leh a unaupa Jem nih chun-- Pa Pathian zângfahnâk leh Jisu
         Krist kilkâwinâk ah um mi, kawhmi tla sinah chun:
         2 Khuaruatnâk tla, remnâk tla, dâwtnâk tla nan tlûnah pungtir hen um seh.
         3 Duhtak le tla, kanna ting chiau mi ruangsuahnâk thu nan sinah rîn ka tum liauah,
         mi thenhlimh tla sinah lungnâk veikhat pêk rawh mi thu ah lungnâk ruangah raltuk ding
         hen an fawrh na ding hen nan sinah lasuikuat rîn ding hen a herh ti ka theih.
         4 Pathian thu lunglo tla a thup hen kan sinah an hawng lai le, Pathian zângfahnâk thu
         chu râwk hen anmah duhzia a um tum hen Jisu Krist kan Lal leh Hotu an duh lo, hi mawh
         hen an um ding mi tla hi a lân thawk hen Pathian lasui thu nih a sim ving rawh asi.
         5 Hi bang tla hi a ektê hen theih ver khawm ule, Lalpa nih chun Aigupta ram thawk hen
         Israel tla chu ruang a suah na le, chu nehnûn ah lunglotu tla chu a veihtir na zia
         an theihtir nawlh na ding ka duh.
         6 Vânmifial anmah thuneihnâk tâwk ri duhlo hen, an mun kaltâktu tla chu, mawhtir hen
         an umnâk ding Ni rokual tak rangah zungzâl chikchîn hen Pathian nih phuar hen mûi
         ah a siah na mi chu theihkumza u.
         7 Sodom leh Gomorah leh a kiangkam mi khua ah an um mi tla nih, vânmifial tla hâwi
         hen hurnâk leikâng thil ti hen kalsualtu tla chu fiang tak hen simh an si hâwi hen
         zungzâl mei lakah rêp an si mi kha theihkumza u.
         8 Chu hâwi ber hen, hi bang minung tla nih hin langhtirnâk tla an nei le, chu nih chun
         an taksa lakah sualnâk a tlungtir le, tlûnlei mi rokualnâk chu an siarlo le, Pathian
         thuneihnâk khawm an zauhnawmh asi.
         9 Mikael vânmifial chungnungchem men kha, Mosi ruak thu ah anna êl liau khan, Diabol
         tlûnah thu rêl piak hen mawh a phurhtir ngam lo le, "Lalpa nih a nan fâi dauh seh
         a ti.
         10 Chu tla nih chun thu an theih lo mi tla chu an simsiat le, dawnruatnâk nei lo, ram
         sa tla hâwi hen, theihnâk anna suakpi mi nih chun anmah tla a râwk na.
         11 An tlûn a pit! Kain lampi chu an zûl le, lawh uh hen Balaam sual lampi chu an zûl
         le, Kora a hel mi hâwi hen an hel le, amah hâwi hen veih hen an um rawh.
         12 Buh nan einâk ah annih tla chu nâwmtâm â buaih mi hâwi an si le, an zû rîtnâk ningzak
         theihlonâk hen, mah kawngkâ cho ruattu an si; vândâwm ruahtî a um lo mi thli nih a
         ranh mi hâwi an si, thing, tharvâng liau khawmah a rah lo mi hâwi leh thing a ram
         hen â phâwi zek le, a thi thlo mi hâwi an si.
         13 Tipi tlingtlawk hâwl hen an um le, an thilti ningzakkâi tak chu a phul mi hâwi an
         si, ârfi a vâi lemang mi hâwi an si le, Pathian nih an rangah mûi thûk tak a siah
         piak na mi tla an si.
         14 Adam thawk hen san sarihnâk Enok nih chun chubang tla thu chu hun sâwt tak thawk
         hen a simkan rawh asi, "Ngâinik u, Pathian lunglotu tla nih an thilti leh an thusim
         ṭihnungkâi tak leh Pathian an simsiat ruangah, lâirêl ding hen Lalpa chu a vânmifial
         thenhlimh sâng tamtak hen a hawng awt," ti hen.
         16 Chubang tla chu chipchiartu leh mi simsâwitu tla an si le, anmah duhnâk hâwi vima
         hen an um le, an kâ hen khâwngnâk thu dawh lo tak an sim le, anmah siremnâk cho tawng
         ding hen mi an sunhsak na tâwn.
         17 Sikhawmsele, duhtak le tla, nannih lam nih chun kan Lalpa Jisu Krist mifial tla nih
         thu an sim mi tla kha theihkumza u,
         18 "Tik madung ah chun, Pathian sunhsaklo leikângah, mah duhnâk hâwi vima a um hen,
         zauhnawmhtu tla an hawng um lai," ti hen nan sinah ka sim rawh kha.
         19 Chu tla chu, taksa mi, Thlarau ah um lo mi, murui dang siamtu tla an si.
         20 Sikhawmsele, ka unau duhtak le tla, nan lungnâk thenhlimh ah chun mah leh mah a dirh
         hen um ule, Thlarau Thenhlimh thiltikhonâk hen um u.
         21 Kan Lalpa Jisu Krist nih a khuaruatnâk ruangah zungzâl nungnâk a nan pêk na mi chu
         ngâk hen Pathian zângfahnâk ah chun a kil u.
         22 Mi, zumhmaihnâk neitu tla chu lungkham na u.
         23 Mei lakah an um mi tla chu ruangsuah na ule, an nipuan an duhnâk sual nih a nawmh
         rawh mi tla chu fih hen, an tlûnah ṭih bû hen zângfahnâk langhtir u.
         24 Chun, nan tlû lonâk ding hen an vêng na khotu leh rokualnâk ah lâwptlo tak hen leh
         nâwmtâm kawp lo hen an siah na khotu,
         25 kan Lalpa Jisu Krist zârah ruang hawng kan suahtu Pathian sinah cho chun, tik a lan
         rawh mi leh tuah leh zungzâl tiang hen, chawnglawmhnâk tla, rokualnâk tla, thuneihnâk
         tla a sinah um seh! Amen.THUPHUANGTHUPHUANGTHUPHUANGTHUPHUANGTHUPHUANG

1 Jisu Krist thuphuang, Pathian nih a to-aw tla theihtir ding hen a sinah a pêk mi,
         thu hawng um sawm ding mi thu chu asi. Chu chu, a vânmifial mang hen, a to-aw Johan
         a hawng theihtir le,
         2 chu Johan nih chun Pathian thu leh Jisu Krist theihtirnâk thu leh a thilmuh tla chu
         a theihtir.
         3 Hi simhkannâk thu rêltu leh ngâitu leh a sungah thu â rîn mi pawmtu tla chu an thaw
         a suak. Hi zawng thil a hawng um ding mi tik chu a nâi rawh ruangah.
         4 Johan nih chun Asia ram ah kawhmi murui sarih tla sinah: Um liau leh um rawh leh
         hawng um ding mi sinah leh a laltophah mâika ah thlarau pasarih tla thawk hen, Jisu
         Krist theihpitu zumhkâi tak, mithi lakah mi suak masachem leh tual ah lal tla lâirêltu
         thawk hen zângfahnâk leh remnâk nan sinah um seh. Hawng kan zângfah le, a thisen hen
         kan sual lakah mi hawng kan tlanh le,
         6 a Pathian leh Pa rianṭuan ding hen a lalram ah bâwlpu ah hawng kan siamtu Jisu Krist
         sinah rokualnâk leh lâirêlnâk chu zungzâl hen um seh! Amen.
         7 Ngâinik u, anih chu sûm tla hen a hawng awt, mikip nih an muh lai le, a sunhtu tla
         khawm nih, laikulh ah phun zawzawng amah ruangah an thinlung a fâk lai. Chu hâwi asi!
         Amen.
         8 "Kei Alpha leh Omega ka si," Lalpa Pathian, um liau leh um rawh leh hawng um ding
         mi, zeizawng tikho nih chun a ti asi.
         9 Kei, Johan nan unanpa, Jisu ah hamhnâk tla, a ram leh a tuarnâk ah an bâwmpi natu
         hi, Pathian thu ruang leh Jisu theihtirnâk thu ruangah Patmos tikulh ti mi ah chun
         siah hen ka um le,
         10 Lalpa ni ah chun Thlarau hen ka hawng um le, ka dunglei ah tâwtawrâwt hâu hâwi hen
         hâu fâk tak hen,
         11 "Na thil muh ding mi chu lasuibu ah rîn le, Kawhmi murui sarih tla, Ephesi, Smirna,
         Pergamos, Thiatira, Sardis, Philadelphia leh Laodikei khua ah kuat rawh," a ti mi
         ka theih.
         12 Chun, a hawng ka sawnhtu chu muh ding hen ka her le, chun, ngûn meichêu tung sarih
         ka muh.
         13 Meichêu tla lakah chun, minung hâwi, a kê pâr tiang hen puan â aih le, a ir ah ngûn
         ri hen â sâwm mi ka muh.
         14 Chun, a lû leh a sam chu vûr hen â bang mi samul hâwi hen a vâr, a mit tla chu meialh
         hâwi asi le;
         15 a kezaphah tla chu dâr a tlêu mi hâwi asi le, mei ah êr mi hâwi asi, a hâu chu tî
         tamtak khâwk hâu hâwi asi.
         16 A vawrhlei kut hen ârfi pasarih a put le; chun, a kâ thawk hen nâmsâu hâr nih nei
         a suak le, a mêl chu nî sûn liau hâwi hen a chêu.
         17 Chun, amah chu ka muh kâ hen mithi hâwi bang hen a kê bul ah ka tlû rawh. Chun, anih
         nih chun a kut vawrhlei chu ka tlûnah a thâng le, ka sinah, "Ṭih lah, kei masachem
         leh madungchem leh,
         18 a nung mi chu ka si, ka thi le, sikhawmsele, ngâinik, zungzâl rangah ka nung nawlh
         rawh asi. Thihnâk leh mithi khua tlûnah thuneihnâk chu ka nei ber asi.
         19 Chuvachun, na thil muh rawh mi tla leh thil um liau leh thil hawng um ding mi thu
         tla chu rîn rawh;
         20 ka kut vawrhlei ârfi pasarih tla leh ngûn meichêu siahnâk pasarih na muh mi thuthup
         chu; ârfi pasarih tla chu kawhmi pasarih vânmifial tla an si, meichêu pasarih chu
         kawhmi pasarih tla chu an si.

1 "Ephesi khua mi kawhmi vânmifial sinah chun rîn rawh: "A kut vawrhlei ah ârfi pasarih
         put hen, ngûn meichêu pasarih kiangah â zî lemang mi nih khan hi bang thu hi a sim
         asi.
         2 Na thilti zia tla, na hamh zia leh na felfê zia tla, misual tla na sâithiam lo zia
         tla ka theih. Mifial si lêm lo hen mifial â ti mi tla chu na nik ber le, mi âwkrâwl
         an si ti na theih rawh le;
         3 felfênâk na nei ber le, ka min ruangah na tuar rawh le, na zuai lêm lo.
         4 Sikhawmsele, sâwinâk ka nan nei asi, na dâwtnâk masachem kha na bângtâk asi.
         5 Churuangah, na tlûk khalh rawh mi kha theihkumza le, rim hen thilti masachem kha
         ti nawlh rawh; chu lo chun na sinah ka hawng lai le, na rim lo chun na meichêu kha
         a mun ah mi ka ṭhial ving lai.
         6 Sikhawmsele, hi hi na ṭhatnâk chu asi, Nikola murui tla thilti na hua mi hi; chu
         chu kei khawm nih ka hua bâk asi.
         7 "Thlarau nih kawhmi tla sinah thu a sim mi hi nâ a nei mi nih chun theih na seh.
         "A nehtu vial sinah chun Pathian Dûm ah mi nungnâk thing rah ei ding hen thu ka pêk
         lai a ti," ti hen.
         8 "Chun, Smirna khua kawhmi vânmifial sinah chun rîn rawh: "Masachem leh madungchem
         a thi le, a nung nawlh mi nih khan hi bang thu hi a sim asi.
         9 Na hamh zia tla, na pâm zia tla ka theih le, sikhawmsele, na nei ṭung fâwn! Juda
         tak silo hen, Juda kan si titu, Setan murui lakah mi tla nih a nan simsâwi mi chu
         ka theih.
         10 Na tuar ding tla hi ṭih lah, ngâinik, Diabol nih niknâk ah a nan siah lai le, nan
         lakah mi zeimaw mi rêngin ah a nan khumh na awt asi, chun, ni râ hamh nan tuar lai.
         Thih tiang hen zumhkâi hen um rawh, chuvachun nungnâk lallukhuh ka nan pêk lai.
         11 "Thlarau nih kawhmi tla sinah thu a sim mi hi nâ a nei mi nih chun theih na seh!
         "A nehtu vial chu thih nihnâk nih zeitin khawm a ti lai lo, a ti" ti hen.
         12 "Chun, Pergamos khua kawhmi, vânmifial sinah chun rîn rawh: "Nâmsâu hâr nih nei mi
         nih khan hi bang thu hi a sim asi.
         13 Setan tophah umnâk ah na um mi kha ka nan theih; ka min na kil thlir le, Setan umnâk
         ah hawng ka theihpitu zumhkâi tak Antipa an thah liau khawm khan ka rangah na dik
         hen na lungnâk na thlâu lo asi.
         14 Sikhawmsele, tâwm sâwinâk ka nan nei asi, Balaam sîntirnâk thu pawmtu âu tla mawh
         nan umpi ruangah khan, Balaam nih chun Israel tla chu ruk sawnhnâk sa ei ding leh
         pung le lêngnâk ah tlûktir ding hen Balak chu a sîntir.
         15 Chubang hen, nang khawm nih Nikola murui tla sîntirnâk thu pâwmtu âu tla mawh na
         umpi asi.
         16 Chuvachun, rim rawh, chu lo chun na sinah ka hawng sawm lai le, ka kâ ah nâmsâu hen
         ka hawng do na lai.
         17 "Thlarau nih kawhmi tla sinah thu a sim mi hi nâ a nei mi nih chun theih na seh!
         "A nehtu zawng sinah manna thuh mi chu ka pêk lai, lungvâr khawm ka pêk chiau na lai,
         chu lung tlûnah min thar â rîn mi hen, chu chu a tingtu cho lo nih chun âukhawm nih
         an theih lo, a ti" ti hen.
         18 "Chun, Thiatira khua kawhmi vânmifial sinah chun rîn rawh: "Pathian Fapa, a mit meialh
         hâwi mi, a kezaphah tla dâr hâwi a tlêu mi nih khan hi thu hi a sim asi.
         19 Na thilti zia tla, na zângfahnâk tla, na zumhkâinâk tla, na rianṭuan zia tla leh
         na felfê zia tla ka theih, na thilti madungchem tla chu a tîr mi ngâk hen a fâk dauh
         ti ka theih.
         20 Sikhawmsele, sâwinâk ka nan nei, nunau Jezebel, Pathian khuavângnu â ti mi kha na
         sâithiam le, anih nih chun ka to-aw tla chu pung le lêngnâk leh milem sawnhnâk thil
         ei tla sîntir hen diklonâk ah a nan rui na asi.
         21 Chun, a sual rimnâk ding tik ka ruat piak le, sikhawmsele, a hurnâk sual chu a rim
         duh lo.
         22 Chuvachun, anih chu ṭângdang pawmtu tla hen an sualnâk ihkhun ah chun fâk tak tuar
         ding hen ka lawnh na asi. Chu nunau hen an thilsual ti chu an rim lo chun tuah ka
         ti awt asi.
         23 Chun, kei khawm nih a zûltu tla chu ka thah na lai le, kawhmi murui tla nih chun
         kei hi mi duhnâk tla leh an thinlung tla dawnruatnâk theihtu chu ka si ti an hawng
         ka theih lai, chun, nan thilti hâwi vima hen kan rulh na lai.
         24 "Sikhawmsele nannih Thiatira ah mi zeimaw mi chu Setan thilthup thûk an ti mi tla
         leh sîntirnâk diklo thu pawm lotu tla tlûnah chun thilrit dang kan phurhtir na awt
         lo ti ka sim asi.
         25 Nan nei chia lam kha ka hawng kal lân lo chu kil thlir u.
         26 A dawngh tiang hen ka duhzia hâwi hen zumhkâi tak hen ṭuantu leh nehtu chu ka Pa
         sinah thuneihnâk ka tawng mi hâwi hen phun tla tlûnah thuneihnâk ka pêk na lai.
         27 Tual bêl mân dip hen vuak mi hâwi hen thîr ṭhianṭhunh hen lâi an rêl piak na lai.
         28 Chun, deirêl ârfi chu anmah tla ka pêk na lai.
         29 "Thlarau nih kawhmi tla sinah thu a sim mi hi nâ a nei mi nih chun theih na seh,
         a ti" ti hen.

1 "Sardis khua kawhmi vânmifial sinah chun rîn rawh: "Pathian Thlarau pasarih leh ârfi
         pasarih neitu nih khan hi thu hi a sim asi: Na thilti tla chu ka theih, thi ko bû
         hen nung min na put mi hi ka theih asi.
         2 Churuang chun, a ṭhang le, na nei chia kha a thi dep lân ah chaktir rawh. Na thilti
         kha ka Pathian mitmuh hen a rangtling lo ti ka theih.
         3 Ê-aw ngâilo, na sual tla rim le, an sîntir mi tla leh na theih rawh mi tla kha theihkumza
         rawh. Na vêng lo chun mifîr hâwi hen zei tikah na sinah ka hawng awt ti na theih lai
         lo.
         4 Sikhawmsele, Sardis khua ah an nipuan thiang mi tâwmtê nan um. Chu hâwi ti tlâk mi
         nan si ruangah, puanvâr aih hen ka sinah nan hawng lai.
         5 A nehtu vial chu hâwi hen puanvâr aihtir an si lai le, Nungnâk lasuibu ah mi an min
         chu ka râwk rîimâl lai lo, ka Pa mâika ah leh a vânmifial tla mâika ah an min ka phuang
         dauh lai.
         6 "Thlarau nih kawhmi tla sinah thu a sim mi hi nâ a nei mi nih chun theih na seh,
         a ti" ti hen.
         7 "Chun, Philadelphia khua kawhmi vânmifial sinah chun rîn rawh: "Mi thenhlimh mi dik
         tak, David renh nei hen, âukhawm khâr lo ding hen awngtu leh âukhawm awng lo ding
         hen khârtu nih khan hi thu hi a sim asi.
         8 Na thilti zia tla ka theih; ka sîntirnâk thu tla na zûl hen zumhkâi tak hen na um
         le, thiltikhonâk tâwmtê na nei ti ka theih, âukhawm nih an khâr kho lo mi kawtkâ na
         mâika ah kan awng piak asi.
         9 Ngâinik, Setan pumhnâk in tla lakah mi, Juda tak silo hen Juda anna ti mi tla chu
         ka hawng fial lai le, na kê bul ah kan mâimûktir lai le, âuzawng nih ka nan zângfah
         ti an theih lai rawh.
         10 Felfê tak hen ka thupêk tla na pawm ruang khan, tual ah mi zapi an um mi tla nik
         ding hen, laikulh zawzawng tlûnah tik hawng tlung ding mi lakah chun kei khawm nih
         ka nan hum lai.
         11 Âukhawm nih na lallukhuh chu an lâk piak lo ding hen na thilneih chia kha kil thlir
         rawh, ka hawng tuan awt hi.
         12 A nehtu vial chu ka Pathian Biakin ah chun intung ah ka siam lai le, chu thawk chun
         an suak lai lo rawh. Chun, anmah lakah chun, ka Pathian min leh, ka Pathian khuapi
         Jerusalem thar, ka Pathian sinah mi vân thawk hen a hawng ṭum ding mi min chu ka rîn
         lai le, ka min thar khawm ka rîn lai.
         13 "Thlarau nih kawhmi tla sinah thu a sim mi hi nâ a nei mi nih chun theih na seh,
         a ti" ti hen.
         14 "Laodikei khua kawhmi vânmifial sinah chun rîn rawh: "Amen thawk hen theihpitu zumhkâi
         tak leh Pathian thilsiam bul nih khan hi thuchah hi a sim asi.
         15 Na thilti tla ka theih, na kîk lêm lo, na lum lêm lo mi hi, na kîk mawh na lum mawh
         ding hi ka nan duh asi!
         16 Lum ṭung lo, kîk ṭung lo hen na lum cho ruangah ka kâ lak mi ka nan sâk awt asi.
         17 ’Ka nei le, sum leh pâi ka chawng le, zeikhawm ka samphâng lo,’ na ti le, sikhawmsele,
         mi ngâkṭah tak leh zângfah kâi tak na si zia tla, na pâm zia leh takkaro leh mitchâw
         na si zia na theih lo asi.
         18 Minei na si khonâk ding hen ka sinah mi, ngûn thenhlimh châwk ding hen ka nan simh
         asi. Puanvâr na aih ding hen leh na takkaro ningzakkâi tak chu khuh ding leh na mit
         ah buaih ding hen mit fâk turpâng tla châwk ding ka nan simh asi, na muh khonâk ding
         hen.
         19 Ka dâwt hen ka zângfah mi tla chu ka fâi hen nun ka simh na tâwn, semsêngâi le, rim
         rawh.
         20 Ngâinik, kawtkari ah dîr hen ka kik hi, âuzawng ka hâu theih hen kawtkâ hawng ka
         awnh chun, a sinah ka lût lai le, zânriah ka ei lai le, anih khawm ka sinah a ei bâk
         lai.
         21 A nehtu vial chu ka laltophah ah ka sinah ka totir lai le, kei khawm nih ka neh le,
         ka Pa sinah a laltophah ah ka to hâwi hen.
         22 "Thlarau nih kawhmi tla sinah thu a sim mi hi nâ a nei mi nih chun theih na seh,
         a ti" ti hen.

1 Chu nûnah chun langhtirnâk dang ka nei le, vân ah kawtkâ â awng mi chu ka muh. Chun,
         aw-hâu ka theih masa mi, tâwtawrâwt âwn hâu hâwi mi nih a hawng ka sawnh le, "Hinah
         hawng kâi rawh, hi nûnah thu a hawng um ding mi tla chu ka nan zauhtir lai," a ti.
         2 Chun, lâkkhat ko ah Thlarau hen ka hawng um sawm le, ngâinik, vân ah chun laltophah
         ah chun âumawh a to.
         3 A mêl chu Jaspar leh sardonik lung hâwi ko hen a lang le, chunah chun laltophah kiangah
         chumchâ, emeral lung hâwi mi hi a kho.
         4 Chun, laltophah chu laltophah dang kul leh pali nih an kulh, laltophah ah chun upa
         kul leh pali chu puanvâr aih leh ngûn lallukhuh khuh hen an to.
         5 Chun laltophah thawk hen chun, mîmthlalek tla, aw-hâu tla, khuari tla chu ri urmar
         hen a hawng suak. Chun, meifâr pasarih laltophah mâika ah chun a alh le, chu tla chu
         Pathian thlarau pasarih tla chu an si.
         6 Chun, laltophah mâika ah chun tisumsumriat thlalang hâwi, kristal lung hâwi hi a
         um le, chun, laltophah kulh dak hen thilnung pali dung leh mâi hen a khat phak mi
         an um.
         7 Thilnung pakhatnâk chu chakeibaknei hâwi asi. Thilnung panihnâk chu chawpê hâwi asi.
         Thilnung pathumnâk chu minung hâwi asi. Thilnung palinâk chu mupi zuang liau hâwi
         asi.
         8 Chun, thilnung pali nih chun thla paruk chiau an nei le, an sunglei leh lênglei mit
         hen a khat phak, sûn leh zân hen la sak an bâng lo; "Lalpa Pathian zeizawng tikhotu,
         a um rawh mi leh, a um liau mi leh a hawng um ding mi chu, a thenhlimh, a thenhlimh,
         a thenhlimh," ti hen.
         9 Chun, thilnung pali tla nih chun laltophah ah a to mi, zungzâl hen a nung kumza mi
         chu la rokual tak hen an chawnglawmh hen lâwmthu an sim kipah,
         10 Upa kul leh pali tla chu laltophah ah a to mi mâika ah chun an lallukhuh chu siah
         hen zungzâl nung kumza mi chu an mâimûk le;
         11 "Nang kan Lalpa leh kan Pathian, rokualnâk tla, chawnglawmhnâk tla, thiltikhonâk
         tla tawng tlâk na si. Nangnih zeizawng na siam le, nangmah duh thu hen nungnâk na
         pêk na asi," an ti.

1 Chun, laltophah ah a to mi kut vawrhlei ah chun lasuibuzual, sunglei leh lênglei
         hen â rîn mi, singsiahnâk pasarih hen singsiah thlir mi chu ka muh.
         2 Chun, vânmifial chak tak, aw-hâu fâk tak hen, "Âu me lasuibuzual hi kêu hen a singsiahnâk
         tla samh tlâktu um?" ti hen a âu mi ka muh.
         3 Sikhawmsele, vân khawmah, tual khawmah, tual tang khawmah, lasuibu chu kêu hen a
         sunglei zauh khotu âukhawm an um lo.
         4 Chu lasuibu chu kêu hen a sunglei khawm zauh tlâktu âukhawm an um lo ruangah ngaihsia
         tak hen ka ṭap rawh.
         5 Chun, Upa tla lakah mi pakhat nih chun, "Ṭap lah, ngâinik, chakeihaknei Juda phun
         ah mi, David thlâk nih khan lasuibu chu kêu ding leh a singsiahnâk pasarih tla khawm
         samh ding hen a neh rawh," a hawng ka ti.
         6 Chun, laltophah leh thilnung pali tla lâiah leh upa tla lâi chem ah chun Dawrâ Fa
         thah rawh mi, ki pasarih leh mit pasarih nei, a dîr mi ka muh le, chubang mit pasarih
         leh ki pasarih tla chu Pathian thlarau pasarih tual tlûn zawzawng ah fial mi tla an
         si.
         7 Chun, Dawrâ Fa chu a va kal le, laltophah ah a to mi kut vawrhlei mi lasuibu chu
         a lâk rawh.
         8 Chun, lasuibu chu a lâk kâ hen thilnung pali tla leh upa kul leh pali tla chu ṭingṭang
         leh ngûn berhbu rimthâw hen a khat mi put chiau hen Dawrâ Fa mâika ah chun an bawkbukhup
         rawh; chubang rimthâw tla chu Pathian mi tla thlachamnâk asi.
         9 Chun, "Nang lasuibu chu lâk hen, a singsiahnâk tla samh tlâk na si; Thah hen na um
         rawh le, chikip a mi tla, hawlh kip a mi tla, mikip a mi tla, phun kip a mi tla, Pathian
         rangah na thisen hen na châwk na.
         10 Kan Pathian rianṭuan ding hen Lalram bâwlpu ah na siam na rawh, chun, tual ah chun
         lâi an rêl lai," ti hen la thar an sak rawh.
         11 Chun, ka zauh le, laltophah leh thilnung pali leh upa tla kiangah chun vânmifial
         a sîng a sîng tamtak aw-hâu chu ka theih. Thilnung tla leh upa tla leh laltophah hêl
         hen an dîr le, hâu fâk tak hen,
         12 "Dawrâ Fa thah rawh mi hi, thiltikhonâk tla, neih leh siahnâk tla, finghnâk tla,
         chaknâk tla, chawnglawmhnâk tla, rokualnâk tla, malsâwmnâk tla tawng tlâk asi," ti
         hen la an sak.
         13 Chun, vân leh tual tlûnah leh tual tang leh tisumsumriat sungah thilsiam chikip leh
         laikulh sungah an um mi zawzawng tla nih, "Laltophah ah a to mi leh Dawrâ Fa sinah
         chun, malsâwmnâk leh chawnglawmhnâk tla rokualnâk tla leh lârêlnâk tla zungzâl hen
         um seh ti hen an la sak ka theih.
         14 Chun, thilnung pali tla nih chun, "Amen," ti hen an sâng le, upa tla khawm nih bawkbukhup
         hen an mâimûk rawh.

1 Chun, Dawrâ Fa nih chun singsiahnâk pasarih lakah pakhat chu a samh liau ka muh le,
         chun thilnung pali lakah pakhat nih chun khuari mi hâu hâwi hen, "Hawng rawh," a ti
         mi ka theih.
         2 Chun, ka zauh le, rang ngo ka muh, a tlûnah chuan mi nih chun chanhtiang a put le,
         a sinah lallukhuh an pek le, neh vima ding hen a suak rawh.
         3 Chun, singsiahnâk panihnâk chu a samh kâ hen thilnung panihnâk nih, "Hawng rawh,"
         a ti mi ka theih.
         4 Chun, rang dang a sen mi a hawng suak nawlh lo, a tlûnah â chuan mi sinah chun tual
         tuknâk umtir ding hen thuneihnâk an pêk, khatlei khatlei anna thah tawnh ding hen;
         chun nâmsâu lianpi an pêk.
         5 Chun, singsiahnâk pathumnâk chu a samh kâ hen, thilnung pathumnâk nih chun, "Hawng
         rawh," a ti mi ka theih; chun ka zauh le, rang dum ka muh, a tlûnah â chuan mi nih
         chun khinghnâk a put.
         6 Chun, thilnung pali tla lâiah chun aw-hâu hâwi hen, ’’Ni khat lawhman wheat fâng,
         khîng khat ni khat lawhman hen barley fâng khîng thum; oliv thing leh grep zûn lam
         chu râwk lah," a ti mi ka theih.
         7 Chun, singsiahnâk palinâk chu a samh kâ hen, thilnung palinâk nih chun "Hawng rawh,"
         a ti mi ka theih.
         8 Chun, ka zauh le, rang a dâng mi ka muh le, a tlûnah â chuan mi min chu Thihnâk an
         ti, a dunglei ah Mithi khua nih a hawng zûl sawm. Nâmsâu hen thah ding leh pâmnâk,
         râi leh sarâng hen thah na ding hen tual mun li ṭhen hen mun khat tlûnah thuneihnâk
         an pêk.
         9 Chun, Dawrâ Fa nih chun singsiahnâk panganâk chu a samh kâ hen mâichâm tangah chun
         theihtirnâk thu zumhkâi tak hen an pawm mi ruangah leh Pathian ruangah an thah na
         mi thlarau tla ka muh.
         10 Annih nih chun aw-hâu fâk tak hen, "Lalpa, Zeizawng tikhotu, Mi Thenhlimh leh dik
         tak! Zei tiang me lâirêl lo hen tual ah an um mi tla tlûnah kan thisen suaknâk phû
         chu lam lo hen na um awt? ti hen an âu.
         11 Chun, an sinah puanvâr an pêk chiau na le, an to-aw hâwi tla leh an unau tla, anmah
         hâwi ber hen thah ding mi tla kha an kim ver lân lo chu anna dîn rih ding asi ti hen
         an simh.
         12 Chun, Dawrâ Fa nih singsiahnâk paruknâk chu a samh mi ka zauh le, chun lî thungâi
         a hawng a nîn le, nî chu samul puandum hâwi hen a hawng dum le, thlâ khawm thisen
         hâwi hen a hawng sen.
         13 Chun, ârfi tla vân thawk hen, theipi kûng thlipi nih a vuak le, a rah hel tla a tlawng
         mi hâwi hen tual ah an tlâ rawh.
         14 Chun, vân chu lasuibu an zual mi hâwi hen a tlâu rawh; chun tlâng leh tikulh kip
         chu an umnâk mun ah mi ṭhial hen an um rawh.
         15 Chun, tual ah lal tla, lâirêltu tla, kawrsen hotu tla, minei tla, mi chak tla, sal
         leh sal lo tla chu pûk ah leh tlâng ah lungpi tangah tla anna thup.
         16 Chun, tlâng tla leh lungpi tla sinah chun, "Hawng kan denh rawh, Dawrâ Fa thinthawknâk
         thawk hen leh laltophah ah a to mi mitmuh lonâk ah hawng kan phenh rawh,
         17 an thinthawknak ni rokual tak asi rawh hi, âu nih me do hen tuar kho lai?" an ti.

1 Chu nûnnah chun tual ah leh tisumsumriat ah leh thing tlûnah thli rerêng a lêng lonâk
         ding hen tual thli pali chu tleih hen tual kil li ah an dîr mi vânmifial pali ka muh.
         2 Chun, vânmifial dang, Pathian nung, singsiahnâk put hen suahlei ah a kâi mi ka muh,
         anih nih chun, vânmifial pali, mual tla leh tisumsumriat râwktu dingah Pathian nih
         a ruat mi tla sinah chun, aw-hâu fâk tak hen,
         3 "Kan Pathian to-aw tla chu an chal ah kan singsiah na lân lo chu mual leh tisumsumriat
         leh thing tla chu râwk lah rih u,’ ti hen a âu.
         4 Chun, Pathian singsiahnâk hen an chal ah an singsiah zat chu ka theih. Israel thlâk
         phun kip a mi nuai khat leh sîng li leh sâng li an singsiah rawh asi.
         5 Juda phun a mi sîng khat le sâng nih, Reuben phun a mi sîng khat le sâng nih, Gad
         phun a mi sîng khat le sâng nih,
         6 Aser phun a mi sîng khat le sâng nih, Naphtali phun a mi sîng khat le sâng nih, Manaseh
         phun a mi sîng khat le sâng nih,
         7 Simeon phun a mi sîng khat le sâng nih, Levi phun a mi sîng khat le sâng nih, Isakar
         phun a mi sîng khat le sâng nih,
         8 Zebulun phun a mi sîng khat le sâng nih, Josef phun a mi sîng khat le sâng nih, Benjamin
         phun a mi sîng khat le sâng nih an singsiah rawh.
         9 Chun, chu nûnah chun ka zauh le, mi zapi cherkhet, âukhawm rêlchâwklo, phun kip lakah
         mi tla, chi kip lakah mi tla, mikip lakah mi tla, hawlh kip lakah mi tla, puanvâr
         aih hen, leh tûmkâu put hen, laltophah mâika ah leh, Dawrâ Fa mâika ah an dîr mi ka
         muh.
         10 Chun, chubang tla nih chun, "Kan Pathian laltophah ah a to mi leh Dawrâ Fa thawk
         hen kan ruangsuahnâk a hawng tlung rawh," ti hen fâk tak hen an âu.
         11 Chun, vânmifial zawzawng tla chu laltophah leh upa tla leh thilnung pali tla hêl
         bung hen an dîr le, laltophah mâika ah,
         12 "Amen! Malsâwmnâk tla, rokualnâk tla, finghnâk tla, lâwmthusimnâk tla, zahnâk tla,
         chawnglawmhnâk tla, thiltikhonâk tla, chaknâk tla, zungzâl hen kan Pathian sinah um
         seh, Amen," ti hen Pathian an mâimûk.
         13 Chun, upa tla lakah pakhat nih chun ka sinah, "Hi bang puanvâr aihtu tla hi âu tla
         me an si, a zei thawk hen me an hawng?" ti hen a hawng ka deih.
         14 Chun, kei nih chun a sinah, "Pu, nangmah nih na theih dauh ko khateh," ka ti. Chun,
         anih nih chun ka sinah, "Hi bang tla hi nehsawhnâk fâk tak thawk hen him tak hen an
         hawng suak mi tla an si, an puan tla chu Dawrâ Fa thisen ah suk hen an vârtir asi,
         15 churuangah, Pathian laltophah mâika ah dîr hen a sûn a zân hen a rian an ṭuan asi;
         chun, laltophah ah a to mi nih chun a vêng na lai.
         16 An sung a vâng lai lo le, an tî khawm a hâl lai lo, nî nih a emh na lai lo le, a
         linhnâk khawm nih a hamhtir na lai lo.
         17 Dawrâ Fa laltophah lâiah a um mi chu an vêngtu asi lai le, nungnâk tiva ah a kalpi
         na lai; chun, Pathian nih an mit ah mi mitthli zawzawng a nâwt piak na lai," a ti.

1 Chun, Dawrâ Fa nih chun singsiahnâk pasarihnâk chu a samh ka hen vân ah chun dârkar
         chanve ding chu dâisipnâk a hawng um.
         2 Chun, Pathian mâika ah vânmifial pasarih an dîr mi ka muh le, an sinah chun tâwtawrâwt
         pasarih an pêk na.
         3 Chun, vânmifial dang a hawng le, ngûn rimthâw duahnâk bâwm put hen mâichâm kiangah
         a dîr. Chun, laltophah mâika ah ngûn mâichâm tlûnah mi thenhlimh zawzawng thlachamnâk
         tla sapsuannâk ding hen zeilo rimthâw tamtak a sinah an pêk.
         4 Chun, Pathian mâika ah a dîr mi vânmifial kut thawk hen chun zeilo rimthâw khû leh
         mi thenhlimh tla thlachamnâk chu vân lei a kâi rawh.
         5 Chun, vânmifial nih chun zeilo rimthâw duahnâk bâwm chu a lâk le, mâichâm mi mei
         hen a khattir le, tual ah a lawnh rawh. Chun, khuarît tla, aw-hâu dang tla, mîmthlalek
         tla, lînîn tla a hawng um sawm rawh.
         6 Chun, vânmifial pasarih tâwtawrâwt pasarih puttu tla chu tum ding hen anna timhtuah
         rawh.
         7 Chun, a masachem mi nih chun a tum le, rial leh mei thisen hen chawmh mi, a hawng
         um sawm le, chubang tla chu tual ah lawnh asi rawh. Chun, tual mun thum ṭhen hen mun
         khat leh thing mun thum ṭhen hen mun khat chu a kâng hep, chun, belh ring zawzawng
         khawm a kâng ver.
         8 Chun, vânmifial panihnâk nih chun a tum le, tlâng lianpi mei nih a khangh mi hâwi
         hi tisumsumriat ah lawnh hen a um. Chun, tisumsumriat chu mun thum ṭhen hen mun khat
         chu thisen ah â chang rawh.
         9 Chun, tisumsumriat ah thilsiam nungnâk nei tla chu mun thum ṭhen hen mun khat an
         thi le, lawng tla khawm mun thum ṭhen hen mun khat râwk hen an um.
         10 Chun, vânmifial pathumnâk nih chun a tum le, ârfi lianpi, meifâr hâwi hen a alh mi
         vân thawk hen a hawng tlâ le, tiva tla leh tinungva tla chu mun thum ṭhen hen mun
         khat a denh rawh.
         11 (Chu ârfi min chu Khâtnâk asi) Tî mun thum ṭhen hen mun khat chu a khâ hep rawh,
         chu tî chu an din le, mi tamtak an thi rawh.
         12 Chun, vânmifial panihnâk nih chun a tum le, nî mun thum ṭhen hen mun khat leh thlâ
         mun thum ṭhen hen mun khat leh ârfi tla khawm mun thum ṭhen hen mun khat chu â râwk
         hep rawh; an chêunâk tla leh sûn khawm mun thum ṭhen hen mun khat a tlâu le, zân khawm
         chu hâwi ber hen a um.
         13 Chun, ka zauh le, mupi vân lâiah a zuang mi nih, aw-hâu fâk tak hen "Vânmifial pathum
         an tâwtawrâwt tum hâu hawng um ding mi ruangah, tual ah an um mi tla tlun a pit! a
         pit! a pit!" a ti mi ka theih.

1 Chun, vânmifial panganâk nih chun a tâwtawrâwt a tum le, ârfi pakhat vân thawk hen
         tual ah a tlâ mi ka muh le, vânmifial sinah chun khurtawdawnglo renh chu an pêk rawh.
         2 Chun, anih nih chun khurtawdawnglo chu a awng le, chun khurtawdawnglo thawk hen meialh
         fâk tak khû hâwi a hawng suak le, chu mei khû ruang chun nî leh boruak chu a hawng
         mûitir rawh.
         3 Chun, meikhû thawk chun khâubawk tla an hawng suak, tlâng cha-âi tla nih thiltikhonâk
         an nei hâwi hen an sinah thiltikhonâk pêk an si.
         4 Chun, an chal ah Pathian singsiahnâk a nei lo mi minung tla cho lo chu, tual ah belh
         tla, thing tla leh thlâi rerêng râwk lo ding hen simh an si.
         5 Chun, khâubawk tla sinah chun, chu minung tla chu thah ngâi chu thah lo hen, thla
         nga hamhtir ding hen thu pêk an si, an hamhtir dân chu tlâng cha-âi nih mi a seh hen
         a hamhtir na mi hâwi asi.
         6 Chun, chu thla nga sung chun mi nih thihnâk an hâwl khawmah an tawng lai lo, thih
         an duh lai le, thihnâk nih a tekkhalh na lai.
         7 Chun, khâubawk tla umdân chu rang tla râltuk ding hen anna tîm zet mi hâwi an si;
         ngûn lallukhuh hâwi anna khuh le, an mêl khawm minung mêl hâwi asi.
         8 Chun, nunau sam hâwi an nei le, an hâ khawm chakeibaknei hâ hâwi asi.
         9 Chun, an ir ah thîr phaw hâwi mi an nei le, an thla zâp hâu chu râltuk ding hen rang
         tamtak nih kari nûk hen an tek mi hâu hâwi asi.
         10 Chun, tlâng cha-âi hâwi hen tawmei leh henhnâk an nei le, an tawmei ah chun thla
         nga kar minung nganfâktir khonâk an nei.
         11 Khurtawdawnglo lakah thuneitu vânmifial chu lal ah an nei le, Hebrai hawlh hen a
         min chu, "Abadon" asi le, Greek hawlh hen chun, "Apollion" asi (a umzia chu, "Râwktu"
         tinâk asi.)
         12 Tlûnpitnâk masachem chu a reh rawh le, hi nûnah tlûnpitnâk panih a hawng um awt nawlh
         asi.
         13 Chun, vânmifial paruknâk nih chun a tâwtawrâwt chu a tum le, Pathian mâika ah ngûn
         mâichâm ki tla thawk hen aw-hâu ka theih le,
         14 chu aw-hâu nih chun, vânmifial paruknâk tâwtawrâwt a put mi sinah chun, "Eufretis
         tipi ah vânmifial pali phuar hen an um mi tla kha suah na rawh!" a ti.
         15 Chun, chu dârkar leh ni leh thla leh kum ruat chia lakah, minung mun thum ṭhen hen
         mun khat thah ding hen anna tîm zet mi vânmifial pali tla chu an sût na rawh.
         16 Rang kêng tlûnah anna chuan mi kawrsen tla tam zia chu sîng lir hen mun sing nih
         (200,000,000) an si ti an ka simh.
         17 Chun, muhtirnâk ah chun, rang leh a tlûnah anna chuan mi ka muh le, mei leh saphir
         leh kât eng hâwi mi phaw an nei le, rang lû tla chu chakeibaknei lû hâwi asi le, an
         kâ thawk hen mei leh meikhû leh kât tla a hawng suak.
         18 Chun, chu hamhtirnâk pathum, mei leh meikhû leh kât an kâ thawk hen a hawng suak
         mi hen chun minung mun thum ṭhen hen mun khat chu thah an si rawh.
         19 Rang tla thiltikhonâk chu an kâ ah leh an tawmei ah a um, an tawmei tla chu rûl hâwi
         asi, lû an nei le, chu hen mi nganfâk an pêk na tâwn asi.
         20 Chun, chubang rêpnâk nih a thah bang minung tla nih chun, an thil siam tla chu bângtâk
         lo hen, khuri tla leh ngûn milem tla, tangka milem tla, dâr milem tla, lung milem
         tla, thing milem tla, zeikhawm muh kho lo, theih kho lo, kal kho lo tla chu an sawnh
         le an rim lêm lo.
         21 Mi an thah mi tla leh dâwi an mang mi tla, pung leh lêng an mangnâk leh fîr an mangnâk
         khawm an thlah lêm lo.

1 Chun, vânmifial dang chak tak pakhat, sûm hen â thuam mi, vân thawk hen a hawng ṭum
         mi ka muh le, a lû ah chun chumchâ a kho le, a mêl chu nî hâwi asi le, a kê tla chu
         meizîk hâwi asi.
         2 Chun, a kut ah chun lasuibuzual samh chia a put le, a kê vawrhlei hen tisumsumriat
         a lamh le, a kehlei hen tlâng a lamh;
         3 chun, chakeibaknei hûk hâwi hen hâu fâk tak hen a hûk rawh, chun a hûk dih rawh chun
         (chu mi rual hen khuarît hâu pasarih nih a zulh) khuarît pasarih tla nih a aw-hâu
         chu an sang bâk rawh.
         4 Chun, khuarît pasarih tla nih an aw-hâu an suah kâ hen, ka rîn awt le, sikhawmsele,
         "Khuarît pasarih thusim tla kha pheh thlir, rîn lah" ti hen vân thawk hen aw-hâu ka
         theih rawh.
         5 Chun, vânmifial tisumsumriat ah leh tlâng ah a dîr mi ka muh mi nih khan a kut vawrhlei
         vân leiah a phar le, vân, a sungah thil zeizawng siamtu, tual, a sungah thil zeizawng
         leh tisumsumriat a sungah thil zeizawng siamtu,
         6 zungzâl hen a um kumza mi Pathian min chu sâl hen, "Hun a tlâi lai lo rawh,
         7 sikhawmsele, vânmifial pasarihnâk nih a tâwtawrâwt chu a tum tikah Pathian thuthup
         chu a tling lai rawh, a to-aw khuavâng tla sinah a phuang rawh hâwi khan," a ti.
         8 Chun, vân thawk hen aw-hâu ka theih mi nih khan a hawng ka sawnh nawlh le, "Tisumsumriat
         leh tlâng ah a dîr mi vânmifial kut a mi lasuibuzual samh chia kha lâk rawh," a ti
         mi ka theih.
         9 Chun, vânmifial sinah chun ka va kal le, a sinah, "Lasuibuzualtê kha hawng ka pêk
         me," ka ti le, anih nih chun ka sinah, "Lâk le, ei hep, chun, na pawsung chu a khâtir
         lai le, na kâ ah lam chun khuaizû hâwi hen a thlum lai," a ti.
         10 Chun, a kut a mi lasuibuzualtê chu ka lâk le, ka ei hep le, ka kâ ah chun khuaizû
         hâwi hen a thlum le, ka dawlh nûnah lam chun ka pawsung chu a khâ tik rawh.
         11 Chun, "Mi tamtak tla, phun tamtak tla, hawlh tamtak tla, lal tamtak tla sinah Pathian
         thuchah na phuang nawlh ding asi," a hawng ka ti.

1 Chun, tahnâk fung, ṭhianṭhunh hâwi mi an hawng ka pêk le, "Thawk le, Pathian Biakin
         leh mâichâm chu tah le, a sungah sawnhtu tla khawm rêl na.
         2 Sikhawmsele, biakin lênglei kulh sung lam chu tah sih lah, chu chu phun dang sinah
         pêk asi rawh, annih nih chun Khua Thenhlimh chu thla sâwmli leh thla nih an lamhbêk
         lai.
         3 Chun, ka thu theihpitu mi panih chu ka fial lai le, salâpuan aih hen ni sâng khat
         zanih leh sâwmruk Pathian thu an sim lai," a ti.
         4 Chun, laikulh Lal mâika ah an dîr mi, theihpitu panih tla chu oliv thing panih leh
         meichêu panih chu an si.
         5 Chun, annih chu âuzawng nih nganfâk pêk an tum chun a kâ thawk hen mei a hawng suak
         le, an leido tla chu a veih na asi. Annih tla chu âuzawng nih thah ding awttu chu
         thah an si lai.
         6 Chubang tla nih chun thu an sim kar vial chu ruah sûr lo ding hen vân pingtir khonâk
         an nei, an duh tik zawngah thisen ah changtir ding hen tiva tla tlûnah thuneihnâk
         an nei le, laikulh hi rêpnâk râi chi kip hen rêp ding hen thu an nei.
         7 Chun, an theihtirnâk thu chu an sim dih tikah Sarâng khurtawdawnglo thawk hen a hawng
         suak mi nih khan a do na lai le, a neh na lai le, a thah na lai.
         8 Chun, an ruak chu an Lalpa an khenhbêk mi khua rokual zâwllâi ah an siah lai le,
         chu khua rokual zauhtirnâk ah chun Sodom, mawh Aigupta ti asi.
         9 Chun, mi zapi lakah phun zawzawng tla, phun kip leh hawlh kip nih, ni thum leh sûnlân
         an ruak tla chu an zauh lai le, a vûi ding an siang lai lo.
         10 Hi mi panih an thi ruangah, tual ah mi zapi tla chu anna lâwm lai le, lâwmnâk an
         siam lai le, thilpêk tla anna kuat lai, hi khuavâng panih tla nih tual ah mi zapi
         tla chu an hamhtir na ruangah.
         11 Chun, ni thum leh sûnlân nûnah chun Pathian nungnâk thaw chu an sungah a lût le,
         an dîr rawh, chun, a muhtu tla nih chun an ṭih na rawh.
         12 Chun, khuavâng panih tla nih chun, vân thawk hen aw-hâu fâk tak hen, "Hinah hawng
         kâi u," ti hen an theih, chun, an leido tla nih an muh na ko bû hen vân ah sûm lakah
         an kâi rawh.
         13 Chun, chu liau tak chun, lî thungâi thlâk â nîn le, khua chu mun râ ṭhen hen mun
         khat a chim rawh, lînîn lak chun mi sâng sarih an thi le, an thibang tla chu thungâi
         an lâu le, Pathian vân ah a um mi chu an chawnglawmh rawh.
         14 Chun, tlûnpitnâk panihnâk chu a reh rawh le, ngâinik! tlûnpitnâk pathumnâk chu a
         um tuan awt rawh.
         15 Chun, vânmifial pasarihnâk nih chun a tâwtawrâwt chu a tum le, "Laikulh ram chu kan
         Lalpa leh Mesia ram a hawng si rawh, anih nih chun zungzâl hen lâi a rêl lai," ti
         hen vân thawk hen aw-hâu a hawng suak.
         16 Chun, Pathian mâika ah an laltophah ah upa kul leh pali an to mi tla chu bawkbukhup
         hen Pathian an mâimûk le,
         17 "Zeizawng tikhotu, Lalpa Pathian, um liau leh um rawh mi, na thiltikhonâk rokual
         tak chu lâk hen, lâirêl na dawmh rawh ruangah ka nan sawr asi!
         18 Lunglotu tla chu an thinthawk le, nang thinthawknâk khawm a hawng tlung bâk rawh.
         Mithi tla lâirêl piak tik leh na to-aw khuavâng tla sinah leh, mi thenhlimh tla sinah,
         na min zahtu mi lian leh mi mê tla sinah lâwmman na pêk ding tik leh tual râwktu tla
         chu râwk bâk na ding tik chu a hawng tlung rawh," an ti.
         19 Chun, vân ah Pathian biakin chu â awng le, chun, a biakin sungah Thudântuk Bâwm chu
         a hawng lang rawh; chun, mîmthlalek tla, aw-hâu tla, khuarît tla, lînîn tla, rial
         chawp tak tla thungâi a hawng um rawh.

1 Chun, thilchê rokual tak vân ah a hawng lang le, nunau nî hen â thuam le, a kê tangah
         thlâpa a um mi, ârfi leinih hen siam mi lallukhuh â khuh mi a um.
         2 Chu nih chun nâu a pâwi le, nâu neih nganfâk tuar hen a râk rawh.
         3 Chun, thilchê dang vân ah a hawng lang nawlh le, rûlrêu sen lianpi, lû pasarih leh
         ki parâ a nei mi, lallukhuh pasarih â khuh mi a hawng um.
         4 A mei hen chun vân ârfi tla mun thum ṭhen hen mnn khat a nûk le, tual ah a thlâk
         rawh, chun, nunau nih fa a ring ding mi chu a ring kâ hen a dawlh khonâk ding hen
         a mâika ah a dîr ko.
         5 Chun, phun zawzawng tlûnah thîr ṭhianṭhunh hen lâirêltu dingah fapa a ring le, sikhawmsele,
         a fa chu Pathian sinah a laltophah ah chun lâk hen a um rawh.
         6 Chun, nunau chu ramkaro ah Pathian nih amah rangah mun a ruat piak mi ah chun a tek
         rawh, chunah ni sâng khat zanih leh sâwmruk an châwm khonâk ding hen.
         7 Chun, vân ah chun tuknâk a hawng um le, Mikael leh a vânmifial tla nih rûlrêu chu
         an do le, rûlrêu leh a mifial tla khawm nih an hawng do na bâk.
         8 Sikhawmsele, rûlrêu chu an neh le, amah leh a mifial tla chu vân ah um siang asi
         lo rawh.
         9 Chun, rûlrêu lianpi, Diabol mawh, Setan an ti mi, laikulh zawzawng perpettu chu tual
         ah an lawnh rawh, a mifial tla khawm an lawnh sih.
         10 Chun, vân ah aw-hâu fâk tak ka theih mi nih chun, ’Tuah chun kan Pathian ruangsuahnâk
         leh a thiltikhonâk leh Lal asi zia chu a langhtir le, tuah a Mesia thuneihnâk chu
         a langhtir rawh! Kan unau tla phiar hen Pathian mâika ah a sûn a zân hen a dîr tâwn
         mi chu vân thawk hen lawnh asi rawh," a ti.
         11 Kan unau tla nih chun Dawrâ Fa thisen zârah leh thih ngamh rê hen thudik an phuangnâk
         zârah anih chu an neh rawh;
         12 chun, vân tla leh a sungah um mi tla a lâwm u, sikhawmsele, tual leh tisumsumriat
         tlûn chu a pit! Diabol nih chun tik tâwmtê cho a nei rawh ti a theih ruangah a thinthawk
         bû hen nan sinah a hawng ṭum rawh," a ti.
         13 Rûlrêu nih chun tual ah lawnh asi ti a theih ka hen fapa ringtu nunau chu a râl rawh.
         14 Chun, nunau chu kum thum leh a sêu zauhkhenh ding hen leh rûlpi lakah a him khonâk
         ding hen, a mun ramkaro leiah zuang ding hen mupi thla panih an pêk.
         15 Chun, rûlpi nih chun chu nunau chu fenhtir ding hen tiva hâwi hen a kâ lâk mi tî
         chu a suah rawh.
         16 Sikhawmsele, tual nih nunau chu a ṭangpi le, tual nih chun a kâ a âng le, rûlpi nih
         a kâ lakah tiva hâwi hen a suah mi tî chu a dawlh hep.
         17 Chun, Rûlrêu chu nunau tlûnah a thinthawk le, a thlak tla an um rih mi, Pathian thupêk
         tla zâwt hen Jisu theihtirnâk thu pawmtu tla chu do ding hen a suak rawh.
         18 Chun, Rûlrêu chu tipi kap ah chun a dîr rawh.

1 Chun, sarâng, ki parâ leh lû pasarih a nei mi, tisumsumriat thawk hen a hawng suak
         mi ka muh le, a ki kip ah lallukhuh a um le, a lû kip ah simsiatnâk min â rîn asi.
         2 Chun, sarâng ka muh mi chu keitê hâwi asi le, a kê tla chu vawm kê hâwi asi le, a
         kâ chu chakeibaknei hâwi asi; chun, rûlrêu nih sarâng chu amah thiltikhonâk leh a
         laltophah leh amah thuneihnâk fâk tak a pêk.
         3 Chun, a lû pakhat chu thih phah rê hen liamh hen a um le, sikhawmsele, a mâ chu a
         dam le, tual a mi zawzawng nih chê an ti le, chu sarâng chu an zûl rawh.
         4 Chun, sarâng sinah rûlrêu nih a thuneihnâk a pêk ruangah rûlrêu chu mi zapi nih an
         sawnh rawh, "Sarâng hâwi hi âu an um? Âu a do khotu um?" ti hen sarâng khawm chu an
         mâimûk.
         5 Chun, sarâng chu sual thu ṭihnungkâi tak sim ding leh thla sâwmli leh thla nih thuneihnâk
         pêk asi.
         6 Pathian leh a min leh, vân ah a umnâk mun leh vân ah an um mi zawzawng simsiat chu
         a dawmh rawh.
         7 Chun mi thenhlimh tla chu do hen neh siang an si le, chi kip tla, mikip tla, hawlh
         kip tla, phun kip tla tlûnah thuneihnâk pêk asi.
         8 Chun, tual ah an um mi zawzawng lakah laikulh um lân thawk hen thah rawh mi Dawrâ
         Fa nungnâk lasuibu ah an min â rîn lo mi vial nih chun amah an mâimûk lai.
         9 "Âuzawng nâ a nei mi nih chun ngâi seh.
         10 Âuzawng tleih tumtu chu tleih hen an um lai le, nâmsâu hen thah tumtu chu nâmsâu
         hen thah hen a um bâk lai. Chu chu mi thenhlimh tla felfênâk leh zumhkâinâk chu asi.
         11 Chun, sarâng dang tual ah a hawng suak mi ka muh le, dawrâ hâwi hen ki panih a nei
         le, rûlrêu hawlh hâwi hen a hawlh.
         12 Sarâng masa dauh thuneihnâk zawzawng kha a mitmuh ah a mang rawh, tual leh a tlûnah
         a um mi zawzawng tla chu sarâng masa thih phah rê ding hen â liam le, a dam nawlh
         mi chu sawnh ding hen thu a pêk na.
         13 Chun, hi sarâng panihnâk nih hin mi zawzawng mitmuh ah vân thawk hen tual ah mei
         tlâktir kho rê hen thilchê ti khonâk a nei.
         14 Chun, sarâng masachem mitmuh ah thilchê a ti mi hen khan tual tlûnah mi zawzawng
         chu a perpet na rawh. Chun, sarâng nih chun nâmsâu hen thi khawp rê hen liamh hen
         a um le, a dam nawlh mi sarâng chawnglawmhnâk ding hen mi zawzawng chu sarâng masachem
         lem tuah ding hen thu a pêk na.
         15 Chun, sarâng masachem lem chu hawlh kho ding hen leh amah sawnh lotu vial thah kho
         ding hen sarâng panihnâk nih nungnâk thaw pêk ding hen siang asi.
         16 Chun, mi zawzawng, a lian a mê hen, a nei a pâm, to-aw leh to-aw lo tla khawm, an
         kut vawrhlei ah mawh, an chal ah mawh singsiahnâk a neitir na.
         17 Singsiahnâk sarâng min mawh, a min nambar mawh neitu tla cho lo nih chun âukhawm
         nih an châwk hen an zuar kho lo rawh.
         18 Hinah hin finghnâk langh khonâk a um. Theih khonâk nei mi nih chun sarâng nambar
         chu zâwt set seh; chu nambar chu minung ruangrûl ah asi le, chu chu zaruk leh sâwmruk
         leh paruk asi.

1 Chun, ka zauh le, Dawrâ Fa Zion tlâng ah a dîr mi leh an chal ah a min leh a Pa min
         â rîn mi, mi nuai khat leh sîng li leh sâng li a sinah an dîr mi ka muh,
         2 chun, vân thawk hen zeilo hâu, tî tamtak sâitâr ah â khâwk mi hâu hâwi leh khuarît
         fâk tak hâu hâwi ka theih le, chun, ka hâu theih chu ṭingṭang tumtu tla nih an ṭingṭang
         an tum mi hâu hâwi asi.
         3 Laltophah mâika ah leh thilnung pali tla leh upa tla mâika ah chun la thar an sak
         le, chu la thar chu âukhawm nih tual a mi tlanh chia tla mi nuai khat leh sîng li
         leh sâng li tla cho lo nih chun anna sîn kho lo.
         4 Chubang tla chu nunau lakah â nawmh lo mi tla an si; nungâk thenhlimh hâwi an si,
         Dawrâ Fa kalnâk kipah zûltu tla an si, Pathian rangah leh Dawrâ Fa rangah rah masachem
         si ding hen minung tla lakah mi tlanh an si.
         5 Diklo nâk âwkrâwl an sim mi âu nih khawm an theih dah lo.
         6 Chun, tual ah an um mi tla, phun kip tla, chi kip tla, hawlh kip tla, mi kip tla
         sinah zungzâl Thâwngthâng Ṭha thuchah sim ding hen vânmifial dang vân chung sâng ah
         a zuang mi ka muh.
         7 Chun, anih nih chun, hâu fâk tak hen, "A lâirêl tik chu a tlung rawh ruangah Pathian
         ṭih ule, chawnglawmh u, tual leh vân, tisumsumriat leh tinungva tla siamtu chu mâimûk
         u," a ti.
         8 Chun, vânmifial panihnâk nih chun, "Babulon khua rokual ah mi pungmang nâk uain hâi,
         phun zawzawng dintirtu chu a tlû rawh, a tlû rawh," a ti.
         9 Chun, vânmifial pathumnâk nih chun hâu fâk tak hen, "Âuzawng nih sarâng leh a lem
         mâimûk hen an chal ah mawh an kut ah mawh singsiahnâk an nei chun,
         10 chu tla chu Pathian thinthawknâk uain, a thinthawknâk hâi ah khat dil a tleng mi
         dintu an si lai le, vânmifial thenhlimh tla leh Dawrâ Fa mitmuh ah mei leh kât hen
         rêp an si lai.
         11 Chu minung tla rêpnâk meikhû chu zungzâl hen a kâi lai le, sarâng leh a lem mâimûktu
         tla, a min singsiahnâk neitu tla vial chu a sûn a zân hen dinh ni an nei lai lo,"
         ti hen a âu.
         12 Hinah hin mi thenhlimh Pathian thupêk tla leh Jisu lungnâk thu zâwttu tla felfênâk
         chu a lang asi.
         13 Chun, vân thawk hen aw-hâu nih, "Hi hâwi hen rîn rawh, Lalpa rianṭuannâk ah an thi
         mi tla chu tu thawk hen an thaw a suak," a ti. Thlarau nih chun, "Chu hâwi chu asi,"
         ti hen a sâng. Chun, "An rianṭuan hamhnâk chu an dinhtâk rawh le, an thilti nih chun
         a zûl na lai rawh," a ti mi ka theih.
         14 Chun, ka zauh le, sûm vâr ka muh, chun, sûm tlûnah minung hâwi hen ngûn lallukhuh
         khuh hen, favah hâr tak put hen a to mi ka muh.
         15 Chun, vânmifial dang Pathian biakin thawk hen a hawng suak le, sûm tlûnah a to mi
         sinah chun hâu fâk tak hen, ât a zâ rawh ruangah na favah kha mang le ât rawh, tual
         ah mi fâng a min rawh asi," a ti.
         16 Chun, sûm tlûnah a to mi nih chun a favah chu tual ah a thlâk le, tual mi fâng chu
         an ât rawh.
         17 Chun, vânmifial dang, vân ah Pathian biakin thawk hen a hawng suak nawlh le, anih
         khawm nih favah hâr tak a put bâk.
         18 Chun, vânmifial dang mei tlûnah thuneitu chu mâichâm thawk hen a hawng sim nawlh
         le; anih nih chun hâu fâk tak hen, vânmifial favah hâr tak a put mi sinah chun "Na
         favah hâr tak kha mang le, tual ah grep rah sûr tla khi va ât rawh, grep rah tla a
         min ver rawh khi," ti hen a âu.
         19 Chun, vânmifial nih chun a favah chu tual ah a thlâk le, tual mi grep rah chu a ât
         le, grep sûrnâk khur kâu tak, Pathian thinthawknâk grep sûrnâk khur ah a lawnh rawh.
         20 Chun, grep rah tla chu khuapi lênglei ah grep sûrnâk ah an chîl le, chun, grep sûrnâk
         khur thawk hen chun, thisên a hawng suak le, mêl zanih tiang a luang le, feet nga
         tiang a thûk.

1 Chun vân ah chun singsiahnâk dang rokual tak leh chê tak ka muh le, vânmifial pasarih,
         rêpnâk pasarih puttu tla chu, chu chu rêpnâk madungchem chu asi, chu ri rawh chun
         Pathian thinthawknâk chu a dawng rawh.
         2 Chun, tisumsumriat thlalang hâwi mi, mei hen a chawmh mi ka muh le, sarâng leh a
         lêm leh a min nambar nehtu tla chu an hawng suak le, Pathian nih ṭingṭang a pêk na
         mi chu put hen tisumsumriat thlalang hâwi mi kap ah an dîr mi ka muh ber.
         3 Chun, Pathian to-aw Mosi la leh Dawrâfa la chu an sak le, Lalpa Pathian zeizawng
         tikho, na thilti tla chu a rokual hen a chê le! Nang phun kip Lalchem, na lampi tla
         chu a dik hen â rep asi!
         4 Lalpa, âu nih nang a nan ṭih lo lai! Na rokualnâk phuang lotu âu a um lai? Nangmah
         lâwng na thenhlimh asi! Na thilti rep tla chu mi kip nih an muh rawh, phun kip an
         hawng lai le a nan sawnh lai," an ti.
         5 Chu nûn chun vân ah biakin â awng le, a sungah Pathian umnâk Puanin Thenhlimh ka
         muh.
         6 Chun, biakin sung thawk hen vânmifial pasarih, rêpnâk pasarih puttu tla chu puan
         thenhlimh vâr tak aih hen, an sûm ah ngûn tâisâwm sâwm hen an hawng suak.
         7 Chun, thilnung pali lakah pakhat nih chun, vânmifial pasarih tla sinah, zungzâl hen
         a nung kumza mi Pathian thinthawknâk hen a khat mi ngûn berhbu pasarih a pêk na.
         8 Chun, biakin chu Pathian rokualnâk leh thiltikhonâk khû hen a khat phak le, vânmifial
         pasarih tla rêpnâk pasarih chu a len lân lo chu biakin ah chun âukhawm an lût kho
         lo.

1 Chun, biakin thawk hen hâu fâk tak hen vânmifial pasarih tla sinah, "Kal ule, Pathian
         thinthawknâk berhbu tla chu tual ah thlêt u," a ti mi ka theih.
         2 Chun, vânmifial pakhatnâk chu a kal le, a berhbu chu tual ah a thlêt le, chun sarâng
         singsiahnâk neitu leh a lem mâimûktu tla tlûnah chun masia fâk tak a hawng tlung rawh.
         3 Chun, vânmifial panihnâk nih a berhbu chu tisumsumriat ah a thlêt le, tî chu mithi
         thisen hâwi hen a hawng um le, chun, tisumsumriat ah thilnung chikip chu an thi ver
         rawh.
         4 Chun, vânmifial pathumnâk nih a berhbu chu tiva ah leh tinungva ah a thlêt le, thisen
         ah anna chang rawh.
         5 Chun, vânmifial tî tlûnah thuneitu nih chun, "Nang Mi Thenhlimh, a um rawh mi leh
         a um liau mi, na lâirêl tla chu a dik asi,
         6 annih nih chun mi thenhlimh leh khuavâng tla thisen an suah le, an din dingah thisen
         na pêk na mi hi anna dêng cho asi," a ti mi ka theih.
         7 Chun, mâichâm thawk hen aw-hâu nih chun "Lalpa Pathian Zeizawng tikho, na lâirêl
         tla chu a dik hen â rep asi," a ti mi ka theih.
         8 Chun, vânmifial palinâk nih chun a berhbu chu nî lakah a thlêt le, nî chu minung
         tla ût rê emh ding hen a lîn rawh.
         9 Chun, chu minung tla chu nî nih ût rê hen emh na khawmsele, nî tlûnah thuneitu Pathian
         chu sawr leh chawnglawmh ngâk hen hawlhsiat an barh le, an sualnâk chu an rim lêm
         lo.
         10 Chun, vânmifial panganâk nih a berhbu chu sarâng laltophah ah a thlêt le, sarang
         ram zawzawng chu a hawng mui hep le, an nganfâk tuk ruangah an lei tla an seh le,
         11 an mâ leh an nganfâk ruangah vân Pathian chu hawlhsiat an barh le, sikhawmsele, an
         thilti sual chu an rim lêm lo.
         12 Chun, vânmifial paruknâk nih chun a berhbu chu Eufretis tipi ah a thlêt le, chun,
         saklei thawk hen lal hawng kal ding mi tla rangah lampi a um khonâk ding hen tî chu
         a kang rawh.
         13 Chun, rûlrêu leh sarâng leh khuavâng telê kâ thawk hen thlarau nâwmtâm pathum chu-uh
         hâwi an hawng suak mi ka muh.
         14 Chun, chu tla chu khuri thlarau thilche titu tla an si. Hi thlarau pathum tla hi
         Zeizawng tikho Pathian ni rokual ah râltuknâk ah kalpi na ding leh laikulh lal zawzawng
         tla pumh na ding hen an suak rawh.
         15 Ngainik, mifîr hawi hen ka hawng kal awt, râlring hen nipuan aih kumza hen a um mi
         chu a thaw a suak, chu lo chun takkaro leh mualpho hen a um sual lai.
         16 Chun, thlarau nih chun mun pakhat Hebrai hawlh hen Armagedon an ti mi ah chun lal
         tla chu a kalpi na rawh.
         17 Chun, vânmifial pasarihnâk nih chun a berhbu chu boruak ah a thlêt le, chun, biakin
         ah laltophah thawk hen, "Â lîm rawh," ti hen aw-hâu fâk tak a hawng suak.
         18 Chun, mîmthlalek tla, aw-hâu tla, khuari tla, lî fâk tak â nîn le, tual ah minung
         siam tîr thawk hen chu hâwi hen lînîn fâk chu a um dah lo.
         19 Chun, khua rokual chu mun thum hen â ṭhen le, ram kip mi khuapi zawzawng chu â râwk
         ver rawh. Chun, Pathian nih Babulon khua rokual tak chu a theihkumza le, a thinthawknâk
         fâk tak uain hâi chu a dintir rawh.
         20 Chun, tikulh zawzawng tla chu a vei le, tlâng zawzawng tla khawm a vei rawh.
         21 Chun, rialpi lian tak, khîng sâwmnga rit chiau vân thawk hen minung tla tlûnah a
         tlâ, chun, chu hâwi rêpnâk ruangah minung tla nih chun Pathian hawlhsiat an barh rawh.

1 Chun, vânmifial pasarih, berhbu pasarih puttu lakah pakhat chu ka sinah a hawng le,
         "Hawng le, nunau â zuar mi minthang tak rêp ding mi, tiva tamtak kiangah khuapi rokual
         tak chu ka nan zauhtir lai.
         2 Tual ah lal tla nih chun anih chu an pung tâwn le, tual ah mipi tla chu duh a mangnâk
         uain chu dinh hen a rîttir na asi," a ti.
         3 Thlarau hen ka hawng um le, vânmifial nih ramkaro ah a hawng ka kalpi. Chun, sualnâk
         min hen a khat mi sarâng sen lû pasarih leh ki parâ a nei mi tlûnah nunau a to mi
         ka muh.
         4 Nunau nih chun puan senduk leh sen lâr â aih le, ngûn leh lungmantam leh aitikep
         lung hen â thuam le, ngûn hâi, pungmangnâk thil nâwmtâm hen a khat mi a put.
         5 A chal ah thuthup, "Babulon khua rokual, â zuar mi zawzawng tla nu leh laikulh ruisualtu,"
         ti hen a min â rîn.
         6 Chun, chu nunau chu mi thenhlimh tla thisen leh Jisu lakah zumh an kâi ruangah thah
         hen an um mi tla thisen hen a rî mi ka muh le, ka muh ka hen thungai chê ka ti.
         7 Chun, vânmifial nih chun ka sinah, "Zeirangah chê na ti? Nunau leh a phurhtu sarâng,
         lû pasarih leh ki parâ a nei mi thuthup chu ka nan simh lai.
         8 Sarâng na muh mi kha a hawng um duak le, a um lo nawlh fâwn, khurtawdawnglo thawk
         hen a hawng suak lai le, veih depnâk ah a kal lai. Chun, tual ah an um mi tla, tual
         umtîr thawk hen nungnâk lasuibu ah min â rîn lo mi tla nih chun sarâng chu an muh
         tikah, a hawng um duak le, a um lo nawlh fâwn mi, a hawng lang awt nawlh mi chu chê
         an ti lai.
         9 "Hinah hin theihthiamnâk thinlung nei a herh asi. Lû pasarih chu nunau tonâk tlâng
         pasarih chu asi. Lal pasarih tla khawm kha an si;
         10 panga tla chu neh hen an um rawh le, pakhat nih lâi a rêl liau le, pakhat dang chu
         a hawng um lo rih le, a hawng um tik chun sâwtlotê cho a um ding asi.
         11 Chun, sarâng a hawng um duak le, a um lo nawlh mi tak kha lal pariatnâk asi le, pasarih
         lakah pakhat kha a vei ding mi chu asi.
         12 "Chun, ki parâ na muh mi tla kha lal parâ ram a nei lo rih mi tla an si le, sikhawmsele,
         dârkar khat ding cho sarâng hen lal hâwi hen lâi an rêl lai.
         13 Chun, chu parâ tla nih chun thurual hen sarâng chu an thiltikhonâk leh thuneihnâk
         an pêk rawh.
         14 Chu tla nih chun Dawrâfa chu an do lai le, sikhawmsele, Dawrâfa chu hotu tla Hotu,
         lal tla Lal asi ruangah, amah kawh mi tla, thîm mi tla leh amah zûltu zumhkâi tla
         nih chun an neh na lai," a ti.
         15 Chun, vânmifial nih ka sinah, "Nunau â zuar mi tonâk tî na muh mi kha, mi zapi tla,
         phun tla, hawlh tla an si," a ti.
         16 Chun, ki parâ leh sarâng na muh mi nih khan nunau â zuar mi chu an hua lai le, a
         thilneih tla an lâk piak lai le, takkaro hen an mâk lai le, a sa khawm an ei lai le,
         mei hen an duah hep lai.
         17 Pathian thutiam chu a tling lân lo chu a duhzia an tinâk ding leh, anna thurual hen
         an ram chu lâirêl ding hen an thiltikhonâk sarâng sinah an pêknâk ding hen Pathian
         nih an thinlung ah a duhtir na asi.
         18 Chun, "Nunau na muh mi kha khua rokual tak, tual ah lal tla tlûnah lâirêltu chu a
         si," a ti.

1 Chu nûn chun, vânmifial dang thuneihnâk fâk tak nei hen vân thawk hen a hawng ṭum
         mi ka muh le, a rokualnâk nih chun tual a cherh hep.
         2 Vânmifial nih chun hâu fâk tak hen, "Babulon khua rokual tak, khuri tla, thlarau
         nâwmtâm tla, nâwmtâm kip leh vâ nâwmtâm tla umnâk chu a tlû rawh;
         3 a hurnâk uain rât tak chu phun zawzawng tla nih an din rawh. Tual ah lal tla nih
         anih chu an pung tâwn le, laikulh sawlehtu tla nih chun a duhnâk sual chu nei phahnâk
         ah an mang tâwn," ti hen a âu.
         4 Chun, vân thawk hen aw-hâu dang nih a sim mi ka theih le, ’’Ka mi le tla, a sinah
         mi hawng suak u, a sualnâk lakah a tel lah u, a rêpnâk lak khawmah nanna tel ding
         si lo.
         5 A sualnâk tla nih chun vân khawm a tawngh le, Pathian nih a thilti sual khawm a theih
         ko.
         6 Amah nih a nan ti na mi hâwi hen va tirûl bâk u, amah thilti lehnih hen rulh bâk
         u. A nan dintir na mi lehnih ngâk a chak hen, a hâi lakah tleng piak bâk u.
         7 A rokualtir hen nuam a chenh zia hâwitê hen, tuarnâk leh lawksawngnâk pêkrûl bâk
         u. A thinlung hen chun, Lalnu ka si, numei ka si lo, lawksawngnâk rerêng ka tawng
         lai lo, a ti asi.
         8 Churuangah ni khat lakah amah rêpnâk chu a hawng tlung lai le, amah lâirêl piaktu
         Lalpa Pathian chu a rokual ruangah, anih chu râi tla, ngaihsiatnâk leh pâm nih a tlunh
         lai le, mei nih a khangh hep lai," a ti.
         9 Chun, tual ah lal tla amah pung tâwntu leh, a nuamsabut chenhpitu tla nih chun a
         kâng mi khû chu an zauh tikah,
         10 a rêpnâk ṭih ruangah lât takah an dîr mi tla nih chun, "Babulon khua rokual tak chu
         ṭihnung a kâi hen a tlûn a pit! Dârkar khat lak ko ah hi Babulon khua rokual tlûnah
         hin rêpnâk a hawng tlung ngâk chu!" an ti.
         11 Tual ah sawlehtu tla thil chu âukhawm nih an châwk piak na lo ruangah amah chu ngaihsia
         tak hen an ṭappi rawh:
         12 an thil tla chu, ngûn tla, tangkarua tla, lungmantam tla âitikep lung tla, puan mangṭhia
         tla, puan senduk tla, mâimaw puan tla, puan senlâr tla, thing man tam chi kip tla,
         sâihâ hen siam mi thil leh thing man tam hen siam mi tla, dâr leh thîr hen siam mi
         tla, lungvâr hen siam mi tla hen;
         13 chun, mawsawla thing tla, rimthâw tla, rimthâw duah mi zât tla, sariak rimthâw tla,
         bawraw tla, murrah tla, uain tla, sariak tla, sangvut tla, fâng tla, chaw tla, dawrâ
         tla, rang tla, kari tla, sal leh minung nungnâk tiang hen asi.
         14 Tual ah sawlehtu tla nih chun, "Thil ṭha nei ding hen na duh mi tla leh neih leh
         siah leh thil thaw leh thil dawh zawzawng nih a nan kaltâk rawh, na tawng nawlh lai
         lo rawh, an ti.
         15 Tual ah sawlehtu tla, amah ruangah minei an si phah mi tla chu tuarnâk ṭih ruangah
         lât tak thawk a dîr hen,
         16 ’’Khua rokual, puan mangṭhia leh puan senduk leh sen lâr aih hen, ngûn leh lungmantam
         leh âitikep lung hen â thuam mi chu a tlûn a pit!
         17 "Dârkar khat ko ah chu zawng neih leh siah a thlâu rawh," ti hen amah sûn hen an
         ṭap rawh. Chun, lawng hotu tla, lawng ah kal tâwntu tla, lawng ah mi tla leh tisumsumriat
         ah rianṭuantu tla chu lâtpi ah dîr hen,
         18 a kâng mi khû chu an muh le "Hi hâwi tluk hen khua rokual chu a um nawlh lai lo rawh,"
         ti hen an âu.
         19 Chun, an lû ah valeidip an phulh le, ngaihsia tak a ṭap bû hen, "Khuapi rokual tak
         chu a tlûn a pit! A neihnâk ruangah minei si mi tla leh tisumsumriat ah lawng neitu
         tla chu dârkar khat lak ko ah a tlâu rawh hi," an ti.
         20 Aw vân tla, Pathian mi tla, mifial tla, khuavâng tla a lâwm u, amah thilti hâwitê
         hen Pathian nih a tlûnah lâi a rêl rawh.
         21 Chun, vânmifial rokual tak nih lung lianpi, fângrialnâk tî ah mi a sar le, tisumsumriat
         ah a lawnh le "Babulon khua rokual chu hi hâwi hen fâk tak hen lawnh asi lai le, âukhawm
         nih an muh nawlh lai lo rawh," a ti.
         22 Chun, ṭingṭang tumtu tla, zeilo tum thiam tla, theikhang tumtu tla, tâwtawrâwt tumtu
         tla nih an tum mi, rihâu khawm nâ lakah an theih lai lo rawh; zungthiam rerêng na
         lakah an muh lai lo rawh, fângrialnâk rihâu khawm na sungah an theih lai lo rawh;
         23 khâwnvâr khawm na sungah a chêu lai lo rawh le, pasal leh mo hâu khawm na sungah
         an theih nawlh lai lo, na sawlehtu tla chu tual ah mi lian tla an si le, na dâwi hen
         phun zawzawng na perpet na kha.
         24 Khuapi sungah khuavâng tla leh Pathian mi thenhhinih tla thah hen an um mi tla thisen
         zawzawng chu muh asi ruangah Babulon chu rêp asi rawh," a ti.

1 Chu nûn chun, vân ah mi zapi aw-hâu fak tak hâwi hen,’’Halleluia’’ (Pathian chu sawr
         u), ruangsuahnâk tla, rokualnâk tla, thiltikhonâk tla, kan Pathian tâ asi;
         2 a lâirêlnâk tla chu a dik hen â rep asi, anih nih chun nunau â zuar mi rokual tak,
         a hurnâk ruangah tual râwktu chu a thu a chek piak rawh, a to-aw tla a thah na mi
         phû chu a lam piak rawh," a ti mi ka theih.
         3 Chun, an âu nawlh le, "Halleluia’’ (Pathian sawr u), khuapi a kâng mi khû chu zungzâl
         hen kâi seh," ti hen.
         4 Chun, upa kul leh pali leh thilnung pali tla chu an bawkbukhup le, Pathian laltophah
         ah a to mi chu an mâimûk le, "Amen!’’Halleluia’’ (Pathian chu sawr u!)" an ti.
         5 Chun, laltophah thawk hen aw-hâu a hawng suak le, ’Nannih a to-aw tla leh amah zahtu
         mi lian leh mi mê tla, kan Pathian chu sawr u," a ti.
         6 Chun, mi zapi cherkhet aw-hâu hâwi leh, tî tamtak â khâwk mi rihâu hâwi leh khuarît
         fâk tak hâwi hen, ’’Halleluia’’ (’Pathian chu sawr u), kan Lalpa, Pathian Zeizawng
         tikho chu lalchem asi,
         7 lâwptlo tak hen kan um lai le, amah kan chawnglawmh lai, Dawrâ Fa nupi neih chu a
         zâ rawh le, a nupi khawm â tîm zet rawh," a ti mi kha ka theih.
         8 Puan mangṭhia chu mi thenhlimh tla thilti rep asi ruangah, puan mangṭhia thiang tak,
         a lek mi chu aihtir ding hen pêk asi.
         9 Chun, vânmifial nih ka sinah, "Dawrâ Fa nupi neihnâk puai ah an sâwm mi tla chu an
         thaw a suak, ti hen rîn rawh," a hawng ka ti. Chun, vânmifial ber nih, ’Hi bang thu
         hi Pathian thudik chu asi,’ a ti nawlh.
         10 Chun, amah chu sawnh ding hen a kebul ah ka kûn le, sikhawmsele, anih nih ka sinah,
         "Kha hâwi hen ti lah, kei chu nangmah unau leh Jisu thusim zâwttu tla hâwi hen to-aw
         ka si, Pathian lam sawnh rawh,’ a ti. Jisu nih thudik a sim mi chu khuavâng tla lakah
         thaw khumh hen thu sim asi.
         11 Chun, vân â awng mi ka muh le, chun, rang ngo leh a tlûnah â chuan mi, zumhkâi leh
         diktak, an ti mi chu ka muh le, anih nih chun rep tak hen lâi a rêl le, ral a do tâwn.
         12 A mit chu meialh hâwi asi le, lallukhuh tamtak â khuh le, chun a tlûnah min rîn amah
         cho lo nih chun âukhawm nih an theih kho lo mi a nei.
         13 Puan thisen hen â chulh mi â aih le, a min ah chun, "Pathian thu" an ti.
         14 Chun, vân ah kawrsen tla nih chun, puan mangṭhia vâr tak aih hen rang ngo tlûnah
         chuan bû hen an zûl.
         15 Chun, a kâ thawk hen namsâu hâr tak a suak le, chu hen chun phun kip a neh lai, thîr
         ṭhianṭhunh hen lâi a rêl lai le, Pathian Zeizawng tikho thinrunhnâk fak tak grep surnâk
         khur ah an sur lai.
         16 Chun, a puan leh a kê ah min rîn, "lal tla Lal leh hotu tla Hotu," ti hen a um.
         17 Chun, nî lakah vânmifial a dîr mi ka muh le, anih nih chun vân lâiah vâ an zuang
         mi tla sinah hâu fak tak hen,
         18 "Lal sa tla, kawrsen hotu sa tla, mi chak sa tla, rang leh a tlûnah chuantu tla,
         mi zawzawng, to-aw leh to-aw lo, mi lian leh mi mê tla sa nan ei khonâk ding hen,
         Pathian puai rokual tak tuahnâk ah hawng a pum u," ti hen a âu.
         19 Chun, sarâng tla, tual a lal tla, an kawrsen tla chu, rang tlûnah a chuan mi leh
         a kawrsen tla do ding hen anna pûm mi ka muh.
         20 Chun, sarâng chu an tleih le, khuavâng telê, sarâng singsiahnâk nei mi leh a lem
         maimûktu tla, an perpet na tâwnnâk thilchê a mitmuh ah titu tla kha an tleih sih le,
         an panih hen kât hen a kâng mi meizur ah a nung hen an lawnh na.
         21 An kawrsen tla chu rang tlûnah â chuan mi kâ thawk hen a suak mi nâmsâu hen thah
         an si rawh. Chun, vâ zawzawng tla nih chun an sa tla chu duh tâwk hen an ei rawh.

1 Chun, vânmifial, khurtawdawnglo renh leh chikchîn lian tak put hen, vân thawk hen
         a hawng ṭum mi ka muh.
         2 Chun, rûlrêu, rûlpi tar, chu chu Diabol mawh, Setan chu a tleih le, kum sâng khat
         rang ding hen a phuar rawh.
         3 Vânmifial nih chun khurtawdawnglo ah a khumh le, a khar pang le, kum sâng a tling
         lân lo chu phun kip a perpet lo rawh nâk ding hen a sengh tap le, chu nûn chun sâwtlotê
         suah nawlh rih ding asi.
         4 Chun, laltophah tla ka muh le, a tlûnah mi an to le, an sinah lâirêlnâk an pêk na
         le, chun, Jisu theihtirnâk thu ruangah leh Pathian thu ruangah lû tan hen an thi mi
         thlarau tla leh sarâng leh a lem mâimûk lo hen, an chal ah mawh, an kut ah mawh singsiahnâk
         neilotu tla thlarau khawm ka muh le, chubang tla chu an nung le, Jisu Krist hen kum
         sâng khat lâi an rêl.
         5 Chun, mithi dang tla lam chu kum sâng khat a ral lân lo chu an nung lo rih. Hi hi
         thawknawlhnâk masachem chu asi.
         6 Hi thawknawlhnâk masachem ah a tel mi tla chu an thaw suak hen anna thenhlimh asi,
         chubang tla tlûnah chun thih nihnâk nih thu rerêng a nei lai lo le, Pathian leh Krist
         bâwlpu tla an si lai le, amah hen kum sâng khat lâi an rêl lai.
         7 Chun, kum sâng khat a tling tikah Setan chu a tângnâk ah mi suah hen a um lai le,
         8 tual ah phun tla, Gog leh Magog chu perpet ding leh râltuk dingah pumh na ding hen
         a suak lai, chubang tla tam zia chu tisumsumriat kapah sep hâwi an si.
         9 Chun, tual tlûn khat zat hen an kal le, Pathian mi le umnâk leh Pathian nih a dâwt
         mi khua chu an hual le, chun, vân thawk hen mei a hawng tla le, a khangh hep na rawh.
         10 Chun, anmah perpettu Diabol chu, sarâng leh khuavâng telê umnâk mei leh kât zur ah
         an lawnh rawh, chun, zungzâl hen sûn leh zân hen rêp hen an um lai.
         11 Chun, laltophah lianpi vâr tak leh a tlûnah a to mi ka muh le, a mâika mi tual leh
         vân an tek ving le, muh kho an si lo rawh.
         12 Chun, mithi tla, a lian a mê hen, laltophah mâika ah an dîr mi ka muh le, chun lasuibu
         tla chu a kêu le, chun, lasuibu dang, nungnâk lasuibu khawm a kêu le, chun, mithi
         tla chu an thilti lasuibu tla ah â rîn hâwitê hen lâirêl piak hen an um rawh.
         13 Chun, tisumsumriat nih a sungah mithi tla chu a suah le, thihnâk leh mithi khua tla
         khawm nih an sungah mithi tla chu an suah le, an ektê hen an thilti hâwitê hen lâirêl
         piak hen an um.
         14 Thihnâk leh mithi khua tla chu meizur ah an lawnh rawh. Chu chu thih nihnâk chu asi.
         15 Âuzawng nungnâk lasuibu ah a min rîn hen a um lo mi chu meizur ah an lawnh rawh.
         
            

         
      
   
      
         21
1 Chun, vân thar leh tual thar ka muh le, vân masa leh tual masa chu a vei rawh, tisumsumriat
         khawm a um lo rawh.
         2 Chun, khua thenhlimh Jerusalem thar chu, mo, a pasal hen a tawng ding hen dawh tak
         hen â thuam ziar mi hâwi hen, Pathian sin thawk hen vân ah mi a hawng ṭum mi ka muh.
         3 Chun, laltophah thawk hen aw-hâu fâk tak hen, "Ngâinik, Pathian bâsâ chu minung lakah
         a hawng um rawh, anih chu an sinah a um lai le, annih tla chu a mi le an si lai le,
         Pathian ngelchel chu an sinah a um lai le; an Pathian asi lai.
         4 An mit a mi mitthli zawzawng a nawt lai le, thihnâk a um lai lo rawh le, ngaihsiatnâk
         tla, ṭapnâk tla, nganfâk tla, a um lai lo rawh, thil masa tla chu a vei rawh," a ti
         mi ka theih.
         5 Chun, laltophah ah a to mi nih chun, "Ngâinik, thil zawzawng ka siam thar rawh,"
         a ti. Chun, ka sinah, "Rîn rawh, hi bang thu hi a dik hen zumh a kâi asi," a ti.
         6 Chun, hi hawi hen a sim le, "Â lîm rawh, kei Alpha leh Omega, a bul leh a dawng ka
         si, a tîhâl mi zawng sinah nungnâk tiva ah mi a thawt hen ka pêk lai.
         7 A nehtu vial nih chubang tla chu ka sinah mi a tawng lai le, anih chu ka fa asi lai.
         8 Sikhawmsele, mi zer tla, lunglo tla, mi lêmtu tla, mi thahtu tla, mi hur tla, dâwithiam
         tla, milem sawnhtu tla leh âwkrâwl simtu tla tingvo mun chu mei leh kât hen a kâng
         mi zur asi, chu chu thih nihnâk chu asi.
         9 Chun, vânmifial pasarih tla lakah pakhat, berhbu pasarih khat phak hen rêpnâk pasarih
         puttu chu ka sinah a hawng le, "Hawng le, Mo, Dawrâ Fa nupi chu ka nan muhtir lai,"
         a ti.
         10 Chun, Thlarau nih tlâng lianpi sâng takah a hawng ka kalpi le, Jerusalem khua thenhlimh
         Pathian rokualnâk hen a chêu mi, Pathian sinah mi, vân thawk hen a hawng ṭum mi chu
         a hawng ka zauhtir.
         11 A chêu zia chu lungmantam, jaspar lung hâwi hi asi, kristal lung hâwi hen a lek.
         12 Kulh rokual tak, sâng tak a nei le, kawtkâ leinih leh kawtkâ kipah vânmifial leinih
         an um. Kawtkâ kipah min rîn a um le, chu chu Israel phun leinih tla min asi.
         13 Saklei ah kawtkâ pathum, marlei ah pathum, simlei ah pathum, thlanglei ah pathum.
         14 Chun, chu khua kulh nih chun lungphum leinih a nei le, chu lak chun Dawrâ Fa mifial
         leinih min a rîn.
         15 Chun, a hawng ka sawnhtu nih, khua leh a kawtkâ leh a kulh chu, tah ding hen ngûn
         fung a put le,
         16 khua chu kil li asi le, a dung leh a vâng â chan asi, vânmifial nih chun khua chu
         fung hen chun a tah le, mêl sâng khat leh zanga asi, a dung leh a vâng, a sâng leikâng
         â chan rang.
         17 Chun, vânmifial nih kulh khawm chu minung tah dân hâwi hen a tah le, dâwng zâ leh
         sâwmli leh dâwng li asi.
         18 Chun, a kulh chu jaspar lung hen siam asi, khua chu thlalang thenhlimh hâwi, ngûn
         thenhlimh hen siam asi.
         19 Chu khua kulh lungphûm tla chu lungmantam chi kip hen thuamh asi. Lungphûm masachem
         chu jaspar lung asi le, a panihnâk chu saphir lung asi le, a pathumnâk chu kalsedoni
         lung asi le, a palinâk chu emeral lung asi le,
         20 a panganâk chu sardonik lung asi le, a paruknâk chu karnelian lung asi le, a pasarihnâk
         chu krisolit lung asi le, a pariatnâk chu beril lung asi le, a pakuanâk chu topaz
         lung asi le, a parânâk chu krisopra lung asi le, a leikhatnâk chu jasin lung asi le,
         a leinihnâk chu amethi lung asi.
         21 Chun, kawtkâ leinih chu âitikep lung leinih asi, kawtkâ zawzawng chu âitikep lung
         pakhat chiau hen siam asi. Chun, khua tualmâi chu ngûn thenhlimh asi le, thlalang
         hâwi hen lan dak muh kho asi.
         22 Lalpa Pathian Zeizawng tikho leh Dawrâ Fa chu biakin asi ruangah chun ah chun biakin
         rerêng ka muh lo.
         23 Chun, chu khua nih chun a cherhtu ding hen nî a herh lo, thlâ khawm a herh lo; Pathian
         rokualnâk nih a cherh le, an meichêu chu Dawrâ Fa asi.
         24 Chun, phun kip a chêu ah an um lai le, tual ah lal tla nih an neih leh siah tla an
         lûtpi lai.
         25 Chun, khuapi kawtkâ chu â awng kumza lai le, an khâr lai lo rawh, chunah chun zân
         a um lai lo rawh.
         26 Phun kip nih rokualnâk leh neih leh siah an lûtpi lai.
         27 Sikhawmsele, nâwmtâm tla leh thil dawh lo titu tla leh âwkrâwl simtu tla chu an lût
         lai lo; Dawrâ Fa nungnâk lasuibu ah an min â rîn mi cho an lût lai.

1 Chun, vânmifial nih chun nungnâk tiva kristal lung hâwi hen a tlêu mi, Pathian leh
         Dawrâ Fa laltophah thawk hen a hawng suak mi hawng ka zauhtir.
         2 Chun, nungnâk thing, tiva kap khatlei vevê ah zât leinih hen thla kip a rah mi a
         um le, chu thingnah tla chu phun kip damhnâk ding asi.
         3 Chun, chu khuapi ah chun Pathian siatbarh rerêng a um lai lo rawh le, Dawrâ Fa leh
         Pathian laltophah chu a um dauh lai, chun, a to-aw tla nih amah an sawnh lai.
         4 Chun, a mêl an muh lai le, an chal ah a min rîn asi lai.
         5 Chun, zân a um lai lo le, khâwnvâr chêu leh nî chêu a herh lai lo le, Lalpa Pathian
         chu an chêu asi ruangah, zungzâl hen lâi a rêl lai rawh.
         6 Chun, anih nih chun ka sinah, "Hi bang thu hi zumh a kâi hen a dik asi, Lalpa Pathian,
         khuavâng tla sinah thlarau pêktu nih chun, thu hawng tlung sawm ding mi tla chu a
         to-aw tla chu zauhtir ding hen a vânmifial chu a fial asi.
         7 Chun, Jisu nih, "Ngâinik, ka hawng kal tuan awt hi, hi lasuibu ah khuavâng tla thusim
         zûltu vial chu an thaw a suak," a ti.
         8 Chun, kei Johan, hi bang thu zawzawng muhtu leh theihtu chu ka si. Chun, chubang
         thu tla ka muh hen ka theih rawh chun, a hawng ka zauhtirtu vânmifial chu sawnh ding
         hen a kê bulah ka bawkbukhup rawh.
         9 Chun, anih nih chun ka sinah "Hi hâwi hen ti lah, kei chu nangmah leh na unau khuavâng
         tla leh hi lasuibu thu zûltu tla hâwi hen to-aw ka si bâk, Pathian sawnh dauh rawh,"
         a ti.
         10 Chun, anih nih chun ka sinah, "Hi lasuibu ah khuavâng tla simkannâk thu tla hi pheh
         lah, hi bang thil tla a hawng tlung ding mi tik chu a nâi rawh hi.
         11 Mi replo chu replo hen um ko na seh, mi nâwmtâm chu nâwmtâm hen um ko na seh, mi
         rep chu rep hen um ko na seh, mi thenhlimh chu thenhlimh hen um ko na seh," a ti.
         12 Chun, Jisu nih, "Ngâinik!" "Ka hawng kal tuan awt hi! Mi kip an thilti hâwi vima
         hen pêk na ding hen ka lâwmman ka hawng put awt asi.
         13 Kei Alpha leh Omega, a masachem leh a madungchem, a bul leh a dawng ka si," a ti.
         14 An nipuan thiang tak hen suktu leh nungnâk thing rah ei hen khuapi kawtkâ ah a lût
         khotu tla chu an thaw a suak.
         15 Lênglei ah chun, ui tla, dâwithiam tla, pungmang tla, milem sawnhtu tla, âwkrâwl
         sunhsaktu tla leh âwkrâwl sim mang tla chu an um lai.
         16 "Kei, Jisu nih, kawhmi murui tla sinah hi bang thu tla hi theihtir ding hen ka vânmifial
         chu ka hawng fial asi. David bulpi leh a thlâk, ârfi chêu tak, deirêl ârfi chu ka
         si" a ti.
         17 Thlarau leh mo nih chun, ’’Hawng rawh" an ti. A theihtu zawng nih, "Hawng rawh,"
         ti seh. A tîhâl mi zawng chu hawng seh, nungnâk tî hi a duhtu zawng nih a thawt hen
         lâk seh.
         18 Kei, Johan nih, hi lasuibu hi simhkannâk thu theihtu zawng chu ka theihtir na asi.
         Âuzawng nih hi bang thu hi a sap chun, hi lasuibu ah rêpnâk â rîn mi tla hi Pathian
         nih a tlûnah a sap bâk lai.
         19 Chun, âuzawng nih hi lasuibu ah simhkannâk thu â rîn mi chu a veih chun hi lasuibu
         ah â rîn mi nungnâk thing rah leh Khua Thenhlimh ah mi a tingvo chu Pathian nih a
         lâk piak ving lai.
         20 Hi thu theihtirtu nih hin, "Ka hawng kal tuan awt," a ti. Amen, hawng kal ko me,
         Lalpa Jisu!
         21 Lalpa Jisu zângfahnâk chu mi thenhlimh tla sinah um seh.
         
            

         
      
   